
„Dezaprob ceea ce spui, dar îţi voi apăra 
până la moarte dreptul de a o spune.” 


EVELYN BEATRICE HALL, 
Prietenii lui Voltaire, 1906 


l: COPACUL-OTRĂVITOR 


MARŢI, 9 MAI 


CAPITOLUL 1 


Fasciculul de lumină îl îngrijora. 

O palidă licărire albă sau galbenă în depărtare. 

De pe apă? De pe fâșia de pământ aflată dincolo de pașnicul 
golf turcoaz? 

Dar aici, aici nu putea fi nicio primejdie. Aici, se afla într-o 
stațiune frumoasă și izolată. Aici, se afla departe de privirile 
urâte ale presei și de privirile cercetătoare ale dușmanilor. 

Roberto Moreno se uită pe fereastră. Se apropia de 30 de ani, 
dar ochii nu-i erau buni, așa că își împinse mai sus pe nas 
ramele ochelarilor și studie priveliștea - grădina de dincolo de 
geamul apartamentului, îngusta plajă albă și marea albastră- 
verzuie care se unduia. Un loc frumos, izolat... și ferit. Nicio 
ambarcaţiune nu se legăna pe apă. Și, chiar dacă un inamic 
înarmat cu o pușcă ar fi aflat că el era aici și și-ar fi croit drum 
printre construcţiile industriale de pe limba de uscat, aflată la 
circa 2 kilometri peste apă, distanţa și poluarea care înceţoșau 
vederea ar fi făcut imposibilă o tragere precisă. 

„Uită de fasciculele de lumină, uită de licăriri.” 

„Eşti în siguranţă. Firește că ești.” 

Însă Moreno rămase totuși îngrijorat. Asemenea lui Martin 
Luther King, asemenea lui Gandhi, el era permanent în 
primejdie. Acesta era modul lui de viaţă. Nu se temea de 
moarte. Dar se temea să nu moară înainte de a-și duce treaba la 
bun sfârșit. lar el era încă tânăr și mai avea multe de făcut. De 
pildă, evenimentul a cărui organizare tocmai o terminase cu 
aproximativ o oră în urmă - unul important, care sigur avea să 
atragă atenţia multor oameni - era doar unul din duzina 
planificată pentru anul următor. 

lar dincolo de asta, se aștepta la un viitor plin de lucruri 
măretțe. 


Îmbrăcat într-un modest costum cafeniu, cu o cămașă albă și 
o cravată de un albastru regal - o, atât de caraibean! -, bărbatul 
îndesat umplu două cești din cafetiera abia adusă de room 
service și se întoarse la canapea. Îi dădu una jurnalistului care 
pregătea reportofonul. 

— Señor de la Rua, doriţi niște lapte? Zahăr? 

— Nu, mulțumesc. 

Discutau în spaniolă, limbă pe care Moreno o vorbea fluent. 
Detesta engleza și se folosea de ea doar atunci când era absolut 
necesar. Nu reușise niciodată să scape pe deplin de accentul 
dur de New Jersey, care se simţea atunci când vorbea limba sa 
nativă - pronunţa „hehr“ în loc de „her“, „mirrah” în loc de 
„Mirror“, „gun“ în loc de „gone“!. Tonul propriei voci îi amintea 
instantaneu de primele zile în Statele Unite - pe când tatăl său 
lucra ore îndelungate și își ducea viața cu sobrietate, în timp ce 
mama lui petrecea ore întregi nefăcând nimic. Peisaje sumbre, 
bătăuși de la un liceu din apropiere. Până când apăruse 
salvarea: familia se mutase într-un loc mult mai cumsecade 
decât South Hills, un loc unde până și limba era mai blândă și 
mai elegantă. 

Reporterul spuse: 

— Ziceţi-mi Eduardo. Vă rog. 

— lar eu sunt Roberto. 

Numele său era de fapt „Robert“, dar acesta avea un iz 
neplăcut pentru avocaţii de pe Wall Street și politicienii din 
Washington, ca și pentru generalii de pe câmpurile de luptă care 
presărau pământurile străine cu trupurile localnicilor de parcă ar 
fi fost niște semințe ieftine. 

Așa că devenise „Roberto”. 

— Locuiești în Argentina, îi spuse Moreno jurnalistului, care 
era un bărbat slab, cu început de chelie, îmbrăcat cu o cămașă 
albastră fără cravată și cu un costum negru ponosit. Buenos 
Aires? 

— Corect. 

— Ştii de unde vine numele orașului? 

De la Rua zise că nu, nu era nativ. 

— Înseamnă „aer bun“, firește, rosti Moreno. 

Citea foarte mult - câteva cărţi pe săptămână, din care o 
mare parte erau literatură latino-americană și istorie. 


1 her, mirror, gone (în Ib. engleză în text) - ea, a ei, oglindă, plecat (n. red.). 


— Dar aerul la care s-a făcut referire era cel din Sardinia, 
Italia, nu cel din Argentina. S-a numit astfel după o așezare de 
pe culmea unui deal din Cagliari. Aceasta se afla deasupra... 
mirosurilor neplăcute ale vechiului oraș, să zicem, astfel că a 
fost numită „Buen Ayre“. Exploratorul spaniol care a descoperit 
ceea ce avea să devină Buenos Aires a numit locul după acea 
așezare. Desigur, este vorba despre prima încercare de 
înființare a orașului. Spaniolii au fost alungaţi de nativi, cărora 
nu le convenea să fie exploataţi de europeni. 

De la Rua spuse: 

— Până și anecdotele tale au un parfum categoric 
anticolonial. 

Moreno râse. Dar amuzamentul dispăru, iar el aruncă din nou 
o privire rapidă pe fereastră. 

Acel licăr blestemat. Totuși, nu zări decât copacii și plantele 
din grădină și acea înceţțoșată fâșie de pământ aflată la 2 
kilometri. Hotelul se afla pe coasta sud-estică în general pustie a 
New Providence, insula din Bahamas unde se afla Nassau. 
Terenul era împrejmuit cu gard și bine păzit, iar grădina îi 
aparţinea exclusiv acelui apartament, fiind protejată de câte un 
gard înalt la nord și la sud, la vest aflându-se plaja. 

Nimeni nu era acolo. Nimeni nu putea fi. 

Poate o pasăre. Legănarea unei frunze. 

Simon verificase zona cu puţin timp în urmă. Moreno se uită 
la el - Simon era un brazilian mare, tăcut, smead, purtând un 
costum frumos. Garda lui de corp era îmbrăcată mai bine decât 
el, dar nu strident. La peste 30 de ani, Simon părea potrivit de 
primejdios, așa cum era de așteptat și de dorit în profesia lui, 
dar nu era un bătăuș. Fusese ofițer în armată înainte de a se 
retrage și devenise expert în securitate. 

De asemenea, era foarte bun în meseria lui. Capul lui Simon 
se răsuci - sesizase privirea șefului său și se apropie imediat de 
fereastră, uitându-se afară. 

— A fost doar o licărire de lumină, explică Moreno. 

Bodyguardul sugeră închiderea jaluzelelor. 

— Nu cred. 

Moreno decisese că Eduardo de la Rua, care venise pe 
cheltuiala lui cu avionul, la clasa economic, din orașul aerului 
bun, merita să se bucure de priveliștea aceea frumoasă. Nu 
avea să aibă parte de prea mult lux ca jurnalist care muncea din 

greu, cunoscut mai ales pentru dezvăluirea adevărului, și nu 
pentru realizarea de articole care să-i gâdile pe oficialii 
corporatiști și pe politicieni. De asemenea, Moreno se hotărâse 
să-l scoată la masă, urmând să ia prânzul în restaurantul de 
calitate al hotelului South Cove Inn. 

Simon se uită încă o dată afară, apoi se întoarse la scaunul lui 
și luă o revistă. 

De la Rua porni reportofonul. 

— Pot începe? 

— Te rog. 

Moreno își îndreptă întreaga atenţie spre jurnalist. 

— Domnule Moreno, Mișcarea dumneavoastră Locală de 
Preluare a Puterii tocmai și-a deschis un birou în Argentina, 
primul din ţară. Imi puteţi spune cum v-a venit ideea? Și ce 
anume face grupul dumneavoastră? 

Moreno mai recitase acest text de zeci de ori. Varia în funcţie 
de jurnalist sau de public, dar esenţa era simplă: încurajarea 
populaţiei indigene de a respinge intervenţia guvernului Statelor 
Unite și influența corporatistă, descurcându-se pe cont propriu 
prin microîmprumuturi, microagricultură și microafaceri. 

Îi spuse reporterului: 

— Ne opunem dezvoltării corporatiste americane. Și sprijinului 
guvernului, ca și programelor sociale al căror scop este, la urma 
urmelor, să ne facă dependenţi de valorile lor. Acum nu suntem 
consideraţi ființe umane, ci o sursă de muncă ieftină și o piață 
pentru produsele americane. Inţelegi în ce constă cercul vicios? 
Oamenii noștri sunt exploataţi în fabrici deținute de americani, 
iar apoi sunt ademeniţi să cumpere produsele respectivelor 
companii. 

Jurnalistul zise: 

— Am scris mult despre investiţiile în afaceri din Argentina și 
alte ţări sud-americane. Și cunosc mișcarea dumneavoastră, 
care face și ea astfel de investiţii. S-ar putea spune că vă 
opuneţi capitalismului, și totuși îl apreciați. 

Moreno își trecu mâna prin părul său negru, destul de lung, cu 
șuvițe prematur încărunţite. 

— Nu, mă opun abuzului capitalismului - cu precădere 
abuzului exercitat de capitalismul american. Eu folosesc 
afacerile ca pe o armă. Numai proștii se bazează exclusiv pe 


ideologie pentru a reuși schimbarea. Ideile sunt cârma. Banii 
simt elicea. 

Reporterul zâmbi. 

— O să folosesc asta ca șapou al articolului. Mai departe 
acum: unii oameni spun - am citit asta - că sunteți un 
revoluționar. 

— Ha, sunt o persoană care vorbește mult și care îi 
deranjează pe mulţi, asta sunt! Zâmbetul păli. Dar, ascultă ce-ţi 
spun: în vreme ce lumea se concentrează asupra Orientului 
Mijlociu, toţi scapă din vedere nașterea unei forțe mult mai 
puternice: America Latină. Asta reprezint eu. Noua ordine. Nu 
mai putem fi ignorați. 

Roberto Moreno se ridică și se îndreptă spre fereastră. 

Copacul-otrăvitor? străjuia grădina, având circa 12 metri 
înălţime. Moreno stătea adeseori în acest apartament și îi plăcea 
foarte mult copacul. Îi stârnea un sentiment de camaraderie. 
Copacii-otrăvitori sunt formidabili, plini de resurse și 
extraordinar de frumoși. De asemenea, după cum sugerează și 
numele, sunt toxici. Polenul sau fumul provenit din arderea 
lemnului și a frunzelor poate intra în plămâni, provocând o 
agonie chinuitoare. Și totuși, copacul hrănește frumosul fluture 
coada-rândunicii din Bahamas și porumbeii cu coroană albă, 
care apreciază fructele sale. 

„Sunt precum acest copac, se gândi Moreno. Poate că ar fi o 
imagine bună pentru articol. O să menţionez și asta...“ 

Zări din nou licărul. 

În doar o fracțiune de secundă, o mișcare ușoară tulbură 
frunzele rare, iar geamul înalt din faţa lui explodă. Sticla se 
transformă într-un milion de cristale de zăpadă spulberate, iar 
focul îi izbucni în piept. 

Moreno se pomeni zăcând pe canapea, care se aflase la 
aproximativ un metru în spatele lui. 

„Dar... dar ce s-a întâmplat? Ce a fost asta? Leșin, leșin... Nu 
pot respira.“ 

Privi fix copacul, care acum se vedea mai clar, fără sticla 
ferestrei care să filtreze imaginea. Crengile se unduiau în briza 
dulce ce bătea dinspre apă. Frunzele se ridicau și coborau. 


 Metopium toxiferum, un copac otrăvitor din sudul Floridei și Indiile de Vest, cu frunze 
penate, flori galbene-verzui și fructe de culoare galbenă-portocalie, care cauzează o 
erupție la atingere (n.tr.). 

Respirau pentru el. Fiindcă el n-o putea face - nu cu acest foc 
care îi ardea în piept. Nu cu această durere. 

Țipete, strigăte de ajutor în jurul lui. 

Sânge, sânge pretutindeni. 

Soare apunând, cerul devenind tot mai negru și mai negru. 
Dar nu era dimineaţă? Moreno văzu imaginea soției, a fiului și a 
fiicei sale, adolescenţi. Gândurile i se dizolvară până când nu 
mai fu conștient decât de un lucru: copacul. 

Otravă și forță, otravă și forță. 

Copacul-otrăvitor... 

Otravă... 


II: LISTA 


LUNI, 15 MAI 


CAPITOLUL 2 


— Vine încoace sau nu? întrebă Lincoln Rhyme fără a încerca 
să-și înfrâneze iritarea. 

— S-a întâmplat ceva la spital, se auzi vocea lui Thom din hol 
sau din bucătărie sau de oriunde o fi fost. O să întârzie. O să 
sune când se eliberează. 

— „Ceva.” Ei bine, asta-i tipic. Ceva la spital. 

— Asta mi-a zis. 

— Este doctor. Ar trebui să fie precis. Și ar trebui să vină la 
timp. 

— Este doctor, replică Thom, ceea ce înseamnă că are 
urgențe de rezolvat. 

— Da, dar n-a zis că e o urgenţă. A spus că e „ceva”. Operația 
este programată pentru 26 mai. Nu vreau să se amâne. Și așa 
este prea târziu. Nu înțeleg de ce n-a putut s-o facă mai 
devreme. 

Rhyme își apropie scaunul cu rotile Storm Arrow de culoare 
roșie de monitorul unui computer. Se opri lângă scaunul de 
ratan pe care stătea Amelia Sachs, îmbrăcată în jeanși negri și 
cu un tricou negru fără mâneci. Un pandantiv de aur cu un 
diamant și o perlă atârna de un lănţișor subțire prins în jurul 
gâtului. Ziua abia începuse, iar lumina soarelui de primăvară 
ardea prin ferestrele care dădeau spre est, strălucind ispititor în 
părul ei roșu, strâns într-un coc prins cu grijă în clame de 
cositor. Rhyme își îndreptă din nou atenţia spre ecran, citind 
raportul de la o scenă a crimei legată de un caz la care tocmai 
lucrase, ajutându-i pe cei de la NYPD să-l închidă. 

— E aproape gata, rosti ea. 

Se aflau în salonul vilei sale din Central Park West, din 
Manhattan. Ceea ce probabil că fusese cândva, pe vremea lui 

Boss Tweed:, o liniștită cameră pentru primirea musafirilor și a 
peţitorilor, era acum un laborator criminalistic. Era plin cu 
echipamente de  analizare a probelor, cu instrumente, 
computere și cabluri - pretutindeni erau cabluri, ceea ce făcea 
ca deplasarea scaunului cu rotile al lui Rhyme să presupună 
multe zgâlțâieli, pe care acesta le simţea doar de la umeri în 
sus. 

— Doctorul întârzie, murmură Rhyme, adresându-i-se lui 
Sachs. 

Lucru inutil, de vreme ce ea se aflase la doar trei metri 
distanţă de el atunci când vorbise cu Thom. Dar el încă era iritat 
și se simțea mai bine exprimându-și din nou dezaprobarea. 
Intinse cu grijă braţul drept către touchpad și acționă mouse-ul 
pentru a citi ultimele paragrafe ale raportului. 

— Bine. 

— Să-l trimit? 

El dădu din cap și apăsă o tastă. Documentul criptat 
conținând 65 de pagini fu trimis în eter, de unde avea să ajungă 
la 10 kilometri distanţă, la Departamentul Criminalistic din 
Queens al NYPD - iar ei aveau să devină coloana vertebrală în 
cazul „Statul vs Williams”. 

— Gata. 

Gata... doar că mai trebuiau să depună mărturie în procesul 
acestui lord al drogurilor, care trimisese copii de 12 și de 13 ani 
pe străzile din East New York și Harlem ca să ucidă pentru el. 
Rhyme și Sachs izbutiseră să găsească frânturi de urme și 
impresiuni care duseseră de la pantofii unuia dintre copii la 
dușumeaua unui magazin din Manhattan, de la covorașul dintr- 
un Lexus sedan la un restaurant din Brooklyn, iar în cele din 
urmă la Tyev Williams însuși. 

Șeful de bandă nu fusese de față la uciderea martorului, nu 
atinsese arma, nici nu exista vreo înregistrare a lui comandând 
crima, iar tânărul trăgător era prea îngrozit pentru a depune 
mărturie împotriva lui. Dar acele obstacole în calea urmăririi 
penale nu contaseră, fiindcă Rhyme și Sachs torseseră un fuior 


3 William Magear Tweed (3 aprilie 1823 - 12 aprilie 1878), politician american 
cunoscut mai ales pentru faptul că a fost „boss“ la Tammany Hall, mașinăria politică a 
partidului democrat, care a jucat un rol major în politica orașului și a statului New York 
în secolul al XIX-lea (n.tr.). 

de probe al cărui fir se întindea de la scena crimei direct la 
căsoaia lui Williams. 

Avea să stea în închisoare tot restul vieții sale. 

Sachs își puse mâna pe brațul stâng al lui Rhyme, care era 
legat de scaun, imobilizat. După tendoanele abia vizibile sub 
pielea ei albă, el își dădu seama că ea strânsese. Femeia înaltă 
se ridică și își întinse trupul. Începuseră să lucreze de dimineaţă 
devreme, pentru a termina raportul. Ea se trezise la ora 5. El, 
puţin mai târziu. 

Rhyme observă că ea tresări în timp ce se îndrepta spre masa 
pe care se afla cana ei cu cafea. Artrita de la șold și genunchi o 
chinuise rău în ultima vreme. Leziunea la măduva spinării pe 
care o suferise Rhyme și care îl făcuse tetraplegic putea fi 
descrisă ca devastatoare. Cu toate astea, nu-l duruse nici măcar 
o singură clipă. 

„Corpurile noastre, indiferent cine suntem, se șubrezesc până 
la urmă“, reflectă el. Chiar și cei care, în clipa aceea, erau mai 
mult sau mai puţin mulţumiţi, se simțeau îngrijoraţi de norii de 
la orizont. li era milă de atleți, de oamenii frumoși, de tinerii 
care deja anticipau îngroziţi declinul. 

Și totuși, în mod ironic, pentru Lincoln Rhyme contrariul era 
valabil. De la al nouălea cerc al iadului, unde ajunsese, se 
întremase datorită noilor tehnici de operaţie a măduvei spinării 
și datorită atitudinii lui hotărâte în privința exerciţiilor și a 
procedurilor experimentale riscante. 

Ceea ce îi aminti din nou că se simţea iritat de întârzierea de 
azi a doctorului, care trebuia să-i facă o evaluare înainte de 
operaţia programată. 

Se auzi apoi soneria pe două tonuri de la ușă. 

— Deschid eu, strigă Thom. 

Firește, vila fusese modificată pentru nevoile unei persoane 
cu dizabilităţi, iar Rhyme s-ar fi putut folosi de un computer 
pentru a vedea și a se conversa cu persoana de la ușă, ca și 
pentru a-i deschide. Sau nu. Nu-i plăceau oamenii care veneau 
neanunţaţi și obișnuia să-i trimită la plimbare - uneori, 
nepoliticos - dacă Thom nu acţiona rapid. 

— Cine este? Verifică întâi. 

Nu putea fi doctorul Barrington, fiindcă el avea să sune de 
îndată ce isprăvea cu acel „ceva“ care îl făcuse să întârzie. 
Rhyme nu avea chef de alţi vizitatori. 

Dar se părea că nu mai conta dacă asistentul lui verificase 
sau nu, fiindcă Lon Sellitto apăru în salon. 

— Linc, ești acasă. 

După cum era de așteptat. 

Detectivul cel îndesat se duse direct la tava pe care se aflau 
prăjituri și cafea. 

— Vrei să-ţi torn o cafea proaspătă? întrebă Thom. 

Zveltul asistent purta o cămașă albă apretată, o cravată 
albastră cu model floral și pantaloni negri. Astăzi, butonii îi erau 
din ebonită sau onix. 

— Nu, mulțumesc, Thom. Bună, Amelia. 

— Bună, Lon. Ce mai face Rachel? 

— Bine. S-a apucat de Pilates. Ce cuvânt ciudat! Sunt niște 
exerciţii sau ceva de genul ăsta... 

Sellitto purta un costum maro tipic șifonat și o cămașă bleu 
tipic șifonată. Mai purta uneori și o cămașă roșie cu dungi care 
era atipic de netedă, ca o scândură rindeluită. Rhyme dedusese 
că era un cadou recent. Oare de la prietena lui, Rachel? Erau în 
luna mai - așa că nu existaseră recent sărbători. Poate că era 
un dar pentru ziua de naștere. Rhyme nu știa când era ziua de 
naștere a lui Sellitto. De fapt, nu știa datele de naștere ale 
majorităţii oamenilor. 

Sellitto sorbi din cafea și termină un corn danez din două 
îmbucături. Era mereu la dietă. 

Rhyme și detectivul lucraseră împreună cu ani în urmă, ca 
parteneri, iar Lon Sellitto era cel căruia Rhyme îi datora în mare 
parte revenirea la muncă după accident, nu cu cocoloșeli și 
menajamente, ci silindu-l să renunțe la zăcut și să înceapă din 
nou să elucideze crime. (în cazul lui Rhyme, exprimarea mai 
corectă ar fi fost să zacă pe scaun și să revină la muncă.) Dar, în 
ciuda relaţiei lor, Sachs nu venea niciodată doar ca să piardă 
vremea. Sellitto - un detectiv de primă clasă - lucra la 
Departamentul de Cazuri Majore din clădirea cea mare - One 
Police Plaza - și era de obicei detectivul principal care se ocupa 
de cazurile pentru care Rhyme era angajat pe post de 
consultant. Prezenţa lui prevestea ceva. 

— Deci? îl întrebă Rhyme privindu-l în ochi. Ai ceva bun 
pentru mine, Lon? O crimă captivantă? Ciudată? 

Sellitto sorbi și mușcă din alt corn. 

— Tot ce știu este că am primit un telefon de sus și am fost 
întrebat dacă ești liber. Am spus că tocmai închei cazul Williams. 
Apoi, mi s-a zis să vin urgent aici, ca să ne întâlnim cu cineva. 
Că „ei“ sunt deja pe drum. 

— „Cineva”? „Ei“? întrebă Rhyme pe un ton acid. Asta-i la fel 
de precis ca acel „ceva” care-l reţine pe doctorul meu. Pare 
infecțios. Ca gripa. 

— Hei, Linc, asta-i tot ce știu. 

Rhyme se uită pieziș la Sachs. 

— Bag seamă că nimeni nu m-a sunat pe mine în legătură cu 
asta. Pe tine te-a sunat cineva, Sachs? 

— Nici vorbă. 

Sellitto rosti: 

— Asta-i din cauza celuilalt lucru. 

— Care celălalt lucru? 

— Indiferent despre ce-o fi vorba, e secret. Și secret trebuie 
să rămână. 

Rhyme decise că asta era - cel puţin - oarecum ciudat. 


CAPITOLUL 3 


Rhyme își ridică privirea spre cei doi vizitatori, extrem de 
diferiţi unul de altul, care intrau în salonul lui. 

Unul avea în jur de 55 de ani și o ţinută de militar, purtând un 
costum de-a gata - umerașele fiind gratuite -, de un bleumarin 
aproape negru. Avea gușă, era proaspăt bărbierit, avea chipul 
bronzat, iar părul îi era tuns scurt, în stilul pușcașilor marini. 
„Probabil că este ofiţer superior”, se gândi Rhyme. 

Celălalt vizitator era o femeie în jur de 30 de ani. Era plinuţă, 
dar nu corpolentă - nu încă. Părul ei blond și lipsit de strălucire 
era demodat coafat, ţeapăn din pricina excesului de fixativ, iar 
Rhyme observă că paloarea tenului era cauzată de machiajul în 
nuanța pielii. Nu văzu urme de acnee sau de vărsat de vânt, așa 
încât presupuse că aspectul ca de clătită era vreo chestiune de 
modă. Nu avea farduri pe pleoape și nici linii trase cu 
dermatograful sub ochii negri precum interiorul țevii unui pistol, 
lucru cu atât mai contrastant având în vedere faţa lăptoasă pe 
care se aflau. Buzele subţiri și uscate erau și ele lipsite de 

culoare. Rhyme se gândi că nu era o gură care zâmbea prea 
des. 

Avea să-și găsească ceva la care să se uite, își spuse el - un 
obiect din echipament, fereastra sau Rhyme însuși - și îi va 
arunca o privire precum jetul unui aparat de sablat până când îl 
va reduce la esență, înțelegând ce hram poartă sau 
respingându-l ca irelevant. Costumul ei era cenușiu-închis și nu 
foarte scump, iar cei trei nasturi de plastic erau perfect 
încheiaţi. Discurile negre păreau ușor inegale și el se întrebă 
dacă nu cumva ea își găsise un costum care i se potrivea 
perfect, dar care avea accesorii militărești pe care le înlocuise. 
Pantofii negri cu toc jos erau uzaţi inegal și reparaţi recent cu o 
cremă lichidă. 

„Am priceput”, gândi Rhyme. Își închipui că știe deja unde 
lucrează femeia. Ceea ce-l făcu și mai curios. 

Sellitto îl prezentă pe bărbat: 

— Linc, el este Bill Myers. 

Vizitatorul dădu din cap. 

— Căpitane, sunt onorat să te cunosc, zise el. 

| se adresase folosind ultimul grad pe care Rhyme îl avusese 
în NYPD, înainte de a se pensiona din cauza dizabilităţii căpătate 
cu câţiva ani în urmă. Acest lucru confirmă slujba lui Myers; 
Rhyme avusese dreptate, era ofițer superior. Chiar „foarte” 
superior. 

Rhyme puse în funcțiune scaunul cu motor electric, se apropie 
de el și îi întinse mâna. Ofiţerul remarcă mișcarea sa smucită, 
ezită, apoi îi strânse mâna. Și Rhyme observă ceva: Sachs se 
crispă puţin. Nu-i plăcea când el își folosea braţul și degetele în 
felul acesta inutil, din pricina amabilităţilor sociale. Insă Lincoln 
Rhyme nu se putea abţine. Ultimul deceniu reprezentase un 
efort de a corecta ceea ce îi făcuse soarta. Era mândru de cele 
câteva victorii și le exploata. 

În plus, care era rostul unei jucării dacă nu te jucai niciodată 
cu ea? 

Myers o prezentă pe cealaltă misterioasă „cineva”. Numele ei 
era Nance Laurel. 

— Lincoln, rosti el. 

O altă strângere de mână, părând mai fermă decât a lui 
Myers, cu toate că, desigur, Rhyme nu avea de unde să știe. 
Mișcarea nu era însoţită de senzaţie. 

Privirea pătrunzătoare a lui Laurel trecu peste părul castaniu 
și des al lui Rhyme, peste nasul cărnos, peste ochii lui negri și 
inteligenți. Nu spuse decât: 

— Salut! 

— Deci, rosti el, ești PA. 

Procuror adjunct. 

Ea nu avu nicio reacție fizică faţă de deducţia lui, care era 
parțial o bănuială. După o ezitare, zise: 

— Da, sunt. 

Vocea îi era rece, având un sunet sibilant. 

Apoi, Sellitto îi prezentă pe Myers și pe Laurel lui Sachs. 
Ofiţerul superior o salută pe polițistă ca și cum ar fi cunoscut și 
reputaţia ei. Rhyme observă că Sachs tresări puţin în vreme ce 
se apropia pentru a le strânge mâinile. Işi corectă mersul pe 
când se întorcea spre scaun. Rhyme crezu că doar el o 
observase băgându-și discret în gură două pastile de advil, pe 
care le înghiţise fără apă. Oricât de puternică ar fi fost durerea, 
niciodată nu lua ceva mai tare. 

Se dovedi că și Myers avea grad de căpitan și conducea o 
secţie a departamentului de care Rhyme nu mai auzise, aparent 
una nouă. Divizia de servicii speciale. Atitudinea plină de 
încredere în sine și ochii pătrunzători îi sugerară lui Rhyme că el 
și divizia sa erau foarte puternici în NYPD. Era chiar posibil ca el 
să aibă un ochi aţintit spre un viitor în conducerea orașului. 

Pe Rhyme nu-l interesaseră niciodată jocurile politice din 
instituţii precum NYPD, cu atât mai puţin ceea ce se afla dincolo 
de acestea, Albany ori Washington. Tot ce-l interesa în clipa 
aceea era prezenţa bărbatului. Apariţia unui poliţist de rang 
înalt, care conducea o divizie misterioasă, însoţit de o 
procuroare adjunctă alertă ca un terier sugera o misiune care 
avea să-i alunge îngrozitoarea plictiseală, cel mai cumplit 
dușman al său de la accident încoace. 

Simţi freamătul anticipării, simţi inima bătându-i, dar nu în 
pieptul insensibil, ci în tâmple. 

Bill Myers îi cedă cuvântul lui Nance Laurel. 

— O s-o las pe ea să vă expună situaţia, spuse el. 

Rhyme se uită pieziș la Sellitto, încercând să-i prindă privirea, 
dar bărbatul i-o evită. „Să expună.” Lui Rhyme îi displăceau 
astfel de termeni pompoși, preţioși, cu care birocraţii și 
jurnaliștii își presărau dialogurile. „Factor de schimbare” era o 

altă expresie recentă. La fel și „kabuki”*. Erau ca niște șuvițe 
roșii în părul unei femei de vârstă mijlocie sau ca niște tatuaje 
pe obraji. 

Urmă o altă pauză, apoi Laurel spuse: 

— Căpitane... 

— Lincoln. M-am retras din serviciu. 

Incă o pauză. 

— Lincoln, da. Lucrez la un caz și, date fiind anumite aspecte 
neobișnuite, mi s-a sugerat că s-ar putea să fii interesat să te 
ocupi de anchetă. Tu și detectivul Sachs. Am înţeles că lucraţi 
adesea împreună. 

— Așa este. 

Se întrebă dacă PA Laurel se relaxa vreodată. Se îndoia de 
asta. 

— Să vă explic, continuă ea. Marţea trecută, pe 9 mai, un 
cetăţean american a fost ucis într-un hotel de lux din Bahamas. 
Poliţia locală investighează crima, dar eu am motive să cred că 
individul care a tras este american și că s-a întors în țară. 
Probabil că se află în zona New Yorkului. 

Făcea câte o pauză aproape înainte de fiecare propoziţie. 
Oare căuta cuvinte alese? Sau evalua pagubele în caz că îi 
scăpa vreunul nepotrivit? 

— Ei bine, nu îi voi acuza de crimă pe făptași. Este dificil să 
prezinţi în instanţa statului un caz de crimă care s-a petrecut în 
altă ţară. Se poate face asta, dar ar dura prea mult. Urmă o 
ezitare mai consistentă, apoi adăugă: Și este important să ne 
mișcăm repede. 

„De ce? se întrebă Rhyme. Curios...” 

Laurel continuă: 

— Caut alte acuzații pentru infracţiuni diferite, comise în New 
York. 

— O conspirație, dădu glas Rhyme deducției instantanee. 
Bine, bine. Imi place asta. Pe baza faptului că asasinatul a fost 
plănuit aici. 

— Exact, confirmă Laurel. Crima a fost comandată de un 
locuitor al New Yorkului. Acesta este motivul pentru care am 
jurisdicție. 


4 Gen de teatru tradiţional japonez, în care dialogurile alternează cu părţi psalmodiate 
sau cântate și cu balet (nitr.). 

La fel ca toți polițiștii - sau foștii polițiști -, Rhyme cunoștea 
legea la fel de bine precum majoritatea avocaţilor. Işi aminti 
articolul din Codul penal al New Yorkului, care era cât se poate 
de relevant: „Cineva este vinovat de conspirație atunci când - 
cu o intenţie care duce la comiterea unei crime - el sau ea e de 
acord ca una sau mai multe persoane să se implice în sau să 
cauzeze efectiv comiterea crimei”. Rhyme adăugă: 

— Și poţi transfera cazul aici chiar dacă asasinatul a avut loc 
în afara statului, întrucât punerea la cale a unei crime este o 
infracţiune în New York. 

— Corect, confirmă Laurel. 

Era posibil ca ea să fi fost mulţumită de analiza făcută de el. 
Lui Rhyme îi era greu să-și dea seama. 

Sachs spuse: 

— Ai zis că a comandat crima. Asta a fost, o lovitură la 
comandă? 

Mulţi dintre cei mai răi capi ai crimei organizate nu erau 
niciodată arestaţi și condamnaţi pentru extorcările, crimele și 
răpirile de care erau vinovaţi - nu se putea face legătura între ei 
și un loc al faptei -, dar adesea erau trimiși la închisoare pentru 
conspirație în vederea săvârșirii acelor fapte. 

Totuși, Laurel spuse: 

— Nu. E altceva. 

Mintea lui Rhyme se tură și mai tare. 

— Dacă îi identificăm și punem mâna pe conspiratori, cei din 
Bahamas or să vrea să-i extrădăm. Sau cel puţin pe individul 
care a tras. 

Vreme de o secundă, Laurel îl privi în tăcere. Pauzele ei 
începeau să devină neplăcute. In cele din urmă, zise: 

— O să mă opun extrădării. Și estimez că șansele mele de 
reușită ar fi de peste 90 de procente. 

Pentru o femeie de peste 30 de ani, Laurel părea tânără. Avea 
ceva din inocenţa unei școlăriţe. Rhyme decise că „inocență” nu 
era un cuvânt potrivit. Mai degrabă „hotărâre”. 

„Incăpăţânare” era un alt clișeu care se potrivea. 

Sellitto îi întrebă pe Laurel și pe Myers: 

— Aveţi suspecți? 

— Da. Nu cunosc identitatea lunetistului, dar știu cine sunt cei 
doi oameni care au comandat crima. 

Rhyme zâmbi. Simţi curiozitatea stârnindu-se și mai tare în el, 
împreună cu senzaţia pe care probabil că o are un lup atunci 
când simte o unică moleculă din mirosul prăzii. Își dădea seama 
că Nance Laurel simţea același lucru, chiar dacă nerăbdarea nu 
era la fel de vizibilă prin fațada spoită cu L'Oreal. Se gândi că 
știa încotro mergeau lucrurile. 

lar destinaţia era mai mult decât interesantă. 

Laurel rosti: 

— Crima a avut o ţintă anume. Sau, dacă vreţi, a fost un 
asasinat comandat de un oficial al guvernului Statelor Unite - 
șeful SNSO, Serviciul Naţional de Spionaj și Operaţiuni, care are 
sediul aici, în Manhattan. 

Cam asta dedusese și Rhyme. Totuși, el se gândise la CIA sau 
la Pentagon. 

— Isuse! șopti Sellitto. Vreţi să arestaţi un oficial federal? 

Se uită la Myers, care nu avu absolut nicio reacție, apoi din 
nou la Laurel. 

— Puteţi face asta? întrebă el. 

Pauza ei dură cât să respiri de două ori. 

— Ce vrei să spui, detective? 

Era perplexă. 

Sellitto probabil că dorise să spună exact ceea ce spusese. 

— Adică nu e imun la urmărirea penală? 

— Avocaţii de la SNSO vor încerca să-i obţină imunitatea, dar 
este o zonă cu care sunt familiarizată. Am scris un articol în 
revista facultății despre imunitatea oficialilor guvernamentali. 
Mi-am evaluat șansele de succes la aproximativ 90 la sută în 
instanţele judecătorești de stat și la 80 la sută la curtea de apel. 
După ce ajungem la curtea supremă, am scăpat. 

— Ce spune legea în privinţa imunităţii? întrebă Sachs. 

— Este problema clauzei supremaţiei, explică Laurel. Există 
un articol constituţional care spune în esenţă că, în cazul unui 
conflict, legea federală este mai presus decât cea statală. Statul 
New York nu poate pune sub acuzare un angajat federal pentru 
o infracţiune, dacă acesta a comis-o în scopul aplicării autorităţii 
sale. In situaţia noastră, cred că șeful SNSO a renunţat la 
scrupule, acționând dincolo de limitele pentru care era autorizat. 

Laurel se uită la Myers, care zise: 

— Am pivotat în jurul problemei, dar există argumente 
temeinice care ne fac să credem că individul manipulează în 
scop propriu informaţiile care au constituit baza asasinatului. 

„Pivotat... argumente temeinice...” 

— Și care este acel scop propriu? întrebă Rhyme. 

— Nu suntem siguri, continuă căpitanul. Tipul pare obsedat de 
protejarea ţării, eliminând pe oricine constituie o ameninţare - 
ba chiar și pe aceia care poate că nu sunt o ameninţare, dar pe 
care el nu îi consideră patrioţi. Omul din Nassau care a fost ucis 
din ordinul său nu era terorist. Era doar... 

— Spunea ce gândea, rosti Laurel. 

Sachs interveni: 

— Am o întrebare: procurorul districtual este de acord cu 
asta? 

De data aceasta, era posibil ca ezitarea lui Laurel să fi ascuns 
iritarea faţă de referirea la șeful ei și la permisiunea acestuia de 
a instrumenta cazul. Greu de zis. Răspunse pe un ton egal: 

— Informaţiile despre asasinat au ajuns la biroul nostru din 
Manhattan, în jurisdicţia căruia se află SNSO. Procurorul 
districtual și cu mine am discutat despre asta. Am dorit acest 
caz datorită experienței pe care o am în probleme de imunitate 
și pentru că acest gen de infracțiune mă deranjează foarte mult 
- eu, personal, cred că orice astfel de ucideri ţintite sunt 
neconstituționale din cauza inechităţii proceselor. Procurorul 
districtual m-a întrebat dacă știu că este un teren minat. l-am 
zis că da. El s-a dus la procurorul general din Albany, care a 
spus că mă pot ocupa în continuare de caz. Așa că, da, am 
binecuvântarea lui. 

Se uită cu fermitate la Sachs, care, la rândul său, o privi cu 
ochi la fel de neclintiţi. 

Rhyme se gândi că ambii bărbaţi, procurorul districtului 
Manhattan și procurorul general al statului, se aflau în partidul 
care se opunea celui aflat la guvernare în Washington. Era oare 
corect să ia acest lucru în considerare? Se gândi că, în fond, 
cinismul nu mai e cinic dacă este susţinut de fapte. 

— Bun venit în cuibul de viespi, rosti Sellitto, făcându-i să 
surâdă pe toți, cu excepţia lui Laurel. 

Myers i se adresă lui Rhyme: 

— Acesta este motivul pentru care te-am propus pe tine, 
căpitane, atunci când Nance a venit la noi. Tu și detectivii 

Sellitto și Sachs sunteți ceva mai independenţi decât ofițerii 
obișnuiți. Nu sunteți atât de încorsetaţi de reguli precum ceilalți 
anchetatori. 

Lincoln Rhyme era acum consultant pentru NYPD, FBI și 
oricare alte organizații dispuse să plătească  onorariile 
substanţiale pe care el le solicita pentru serviciile criminalistice, 
atunci când un caz era cu adevărat provocator. Intrebă: 

— Și cine este acest conspirator principal, acest șef al SNSO? 

— Numele lui e Shreve Metzger. 

— Aveţi vreo bănuială în legătură cu lunetistul? întrebă Sachs. 

— E posibil ca el - sau ea - să fie militar, ceea ce ar fi o 
problemă. Dacă avem noroc, este civil. 

— Noroc? rosti Sachs. 

Rhyme presupuse că Laurel intenţionase să spună că, 
altminteri, sistemul militar de justiţie avea să complice lucrurile. 
Însă ea dezvoltă ideea: 

— Pentru un soldat, juriul are mai multă înțelegere decât 
pentru un mercenar sau pentru un civil plătit. 

Sellitto spuse: 

— Ai vorbit de doi conspiratori în afară de lunetist. Cine mai 
este alături de Metzger? 

— O, continuă Laurel pe un ton vag dispreţuitor, e 
președintele. 

— Al cui președinte? întrebă Sellitto. 

Indiferent dacă ezitarea meditativă fu necesară sau nu, Laurel 
făcu oricum o pauză. 

— Al Statelor Unite, desigur. Sunt sigură că fiecare asasinat 
autorizat are nevoie de aprobarea președintelui. Dar eu nu pe el 
îl urmăresc. 

— Isuse, sper că nu, spuse Lon Sellitto cu un hohot de râs ce 
semăna cu un strănut înăbușit. Asta-i mai mult decât un câmp 
minat politic, e o blestemată de armă nucleară. 

Laurel se încruntă de parcă ar fi trebuit să traducă din 
islandeză comentariul făcut de el. 

— Nu despre politică e vorba, detective. Dacă președintele a 
acţionat în afara scopului autorităţii sale comandând un 
asasinat, procedura penală ar fi punerea lui sub acuzare. Dar, 
evident, asta nu este în jurisdicția mea. 

CAPITOLUL 4 


El fu distras pentru o clipă de mirosul de pește la grătar, cu 
limetă și cu pătlagină, după părerea lui. Și mai era ceva, un 
condiment. Dar nu reuși să-și dea seama ce anume. 

Adulmecă aerul din nou. Ce putea fi? 

Solid, cu o tunsoare militărească, își reluă mersul relaxat pe 
trotuarul plin de spărturi și pe pământ, acolo unde dalele de 
beton lipseau cu totul. Işi flutură sacoul negru al costumului 
pentru a se răcori și reflectă cât de fericit era că nu-și pusese 
cravată. Se opri din nou lângă o parcelă inundată de buruieni. 
Strada plină de magazine joase și de case pastelate care aveau 
nevoie de o vopsea pastelată proaspătă era pustie acum, în 
dimineaţa târzie. Nu se zăreau oameni, ci doar doi câini corciţi, 
care lâncezeau la umbră. 

Apoi, apăru ea. 

leșea de la Deep Fun Dive Shop și se îndrepta spre West Bay. 

Bronzată și blondă ca soarele, tânăra femeie avea părul 
încâlcit, cu o singură șuviţă împletită și prinsă cu mărgele 
coborându-i de la tâmplă pe piept. Silueta ei avea forma unei 
clepsidre, dar o clepsidră zveltă. Purta niște bikini galbeni cu 
roșu și un şal portocaliu transparent în jurul taliei, ațâţător. 
Acesta îi cădea până la glezne. Era mlădioasă și plină de 
energie, iar zâmbetul ei părea să fie jucăuș. 

Așa cum era acum. 

— la te uită peste cine dau, rosti ea oprindu-se lângă el. 

Era o zonă liniștită, la oarecare distanţă de centrul orașului 
Nassau. O zonă comercială adormită. Câinii îi priveau letargici, 
cu urechile aplecate în faţă ca paginile îndoite ale unei cărți. 

— Salut! 

Jacob Swann își scoase ochelarii de soare Maui Jims și își 
șterse faţa, apoi și-i puse la loc. Își dori să se fi dat cu loţiune 
antisolară. Această excursie în Bahamas nu fusese plănuită. 

— Hmm... Poate că nu-mi merge telefonul, rosti Annette pe 
un ton sarcastic. 

— Probabil, acceptă Swann cu o strâmbătură. Știu, am zis că 
te voi suna. Sunt vinovat. 


5 Capitala Insulelor Bahamas (n.tr.). 

Dar, în cel mai rău caz, era o infracţiune minoră - Annette era 
o femeie pentru a cărei companie ar fi plătit, așa încât remarca 
ei reţinută nu era atât de tăioasă precum ar fi fost în alte 
împrejurări. 

Pe de altă parte însă, în noaptea aceea de săptămâna trecută 
fusese mai mult decât o escortă plătită. II taxase pentru numai 
două ore, dar stătuse cu el toată noaptea. Desigur, nu fusese 
ceva ca-n Frumușica, dar amândurora le făcuse plăcere. 

Orele tranzacţiei lor zburaseră rapid, cu briza domoală și 
umedă intrând și ieșind pe fereastră și sunetul oceanului 
întrerupând ritmic tăcerea. O rugase să mai stea, iar Annette 
fusese de acord. Camera lui de motel avea o chicinetă, iar Jacob 
Swann preparase o cină târzie. După ce sosise în Nassau, 
cumpărase niște carne de capră, ceapă, lapte de cocos, ulei de 
orez, sos iute și mirodenii locale. Desprinsese expert carnea de 
pe os, o tăiase în bucățele mici și o marinase în lapte bătut. La 
ora 11 p.m., tocana, care fiersese șase ore la foc mic, era gata. 
Mâncaseră și băuseră o cantitate substanţială de vin roșu 
Rhône. 

Apoi, se întorseseră în pat. 

— Cum merge treaba? întrebă el acum, dând din cap spre 
magazin pentru a lămuri la care treabă se referea, cu toate că 
slujba ei cu jumătate de normă la Deep Fun era tot o 
modalitate de a atrage clienţii, care o plăteau mult mai mult 
decât dădeau pentru închirierea unui tub cu oxigen. 

(Ironia numelui magazinului nu îi scăpase niciunuia dintre ei.) 

Annette ridică din umerii ei superbi. 

— Nu prea rău. Starea economiei ne afectează și pe noi. Dar 
oamenii bogaţi tot mai vor să înoate printre corali și pești. 

Parcela năpădită de buruieni era decorată cu anvelope tocite, 
cu blocuri de beton și câteva carcase de aparate electronice 
ciobite și ruginite, având măruntaiele de mult furate. Ziua 
devenea tot mai fierbinte cu fiecare secundă. Pretutindeni - în 
lumina orbitoare și în praf - erau conserve goale, tufișuri care 
aveau nevoie să fie tunse și iarbă crescută în exces. Mirosurile 
erau de pește la grătar, limetă, pătlagină și fum de gunoaie 
arse. 

Și acea mirodenie. Ce anume era? 


6 Distracţie profundă (în Ib. engleză, în original) (n.tr.). 

— Nu-mi amintesc să-ţi fi spus unde lucrez, rosti ea, dând din 
cap spre magazin. 

— Ba da, mi-ai zis. 

Jacob își masă capul. Pe craniul rotund, avea deja stropi de 
sudoare. Işi ridică din nou sacoul. Curentul de aer era plăcut. 

— Nu ţi-e cald? îl întrebă ea. 

— Am avut o întâlnire la micul dejun. A trebuit să arăt oficial. 
Mă întorc la treabă. Nu știu ce program ai... 

— Diseară? sugeră Annette. 

Incurajându-l. 

— Ah, mai am o întâlnire. 

Chipul lui Jacob Swann nu era expresiv. Pur și simplu se uită în 
ochii ei când spuse asta. Nicio clipire de regret, nicio urmă de 
flirt băieţesc. 

— Speram că acum, adăugă apoi. 

Işi imagină că în ochii lui se citea foamea - așa se simţea. 

— Ce vin a fost acela? 

— Cel pe care l-am servit la cină? Châteauneuf-du-Pape. Nu- 
mi amintesc ce podgorie. 

— A fost colosal. 

Nu era un cuvânt pe care Jacob Swann să îl folosească prea 
des - ei bine, nu-l folosea niciodată -, dar decise că da, așa era. 
La fel și ea. Șnururile cu care îi erau legaţi bikinii se legănară, 
gata să fie deznodate. Șlapii dădeau la iveală unghiile albastre și 
inelele de aur pe care le purta pe degetele mari. Se asortau cu 
cerceii din urechi. Și purta, de asemenea, un complicat 
ansamblu de brățări din aur. 

Și Annette îl măsura din priviri, amintindu-și probabil trupul lui 
gol, musculos, talia subţire, pieptul și braţele puternice, vălurite 
de mușchi. Lucrase din greu pentru toate astea. 

Ea spuse: 

— Aveam planuri, dar... 

Propoziția se termină cu un nou zâmbet. 

In vreme ce se îndreptau spre mașina lui, ea îl luă de braț. El 
o conduse spre scaunul pasagerului. După ce intră și el, ea îi 
spuse pe unde s-o ia ca să ajungă la apartamentul ei. El porni 
motorul, dar - înainte de a băga în viteză - se opri. 

— Oh, am uitat. Poate că nu te-am sunat, dar ţi-am luat un 
cadou. 

— Nu! se entuziasmă ea încântată. Ce? 

El scoase o cutie din rucsacul pe care îl folosea pe post de 
servietă și care se afla pe bancheta din spate. 

— Îţi plac bijuteriile, nu? 

— Cărei fete nu-i plac? întrebă Annette. 

În timp ce ea deschidea cutia, el rosti: 

— Nu este în loc de banii pe care îi iei, să știi. E în plus. 

— O, te rog, spuse ea cu un zâmbet disprețuitor. 

Apoi, se concentră asupra deschiderii cutiuței înguste. Swann 
privi strada. Tot goală era. Aprecie unghiurile, își retrase mâna 
stângă - cu palma deschisă, cu degetul mare și degetul arătător 
foarte distanțate și rigide - și o lovi cu putere în gât, într-un fel 
foarte special. 

Ea icni, cu ochii lărgindu-i-se, lăsându-se pe spate și 
apucându-se de gâtul îndurerat. 

Lovitura era dificilă. Trebuia să lovești suficient de încet ca să 
nu zdrobești complet traheea - avea nevoie ca ea să poată vorbi 
dar destul de tare pentru a-i fi imposibil să ţipe. 

Ochii ei se holbară la el. Poate că încerca să-i rostească 
numele - ei bine, numele fictiv pe care i-l zisese săptămâna 
trecută. Swann avea trei pașapoarte americane și două 
canadiene, plus carduri bancare pe trei nume. Chiar nu-și putea 
aminti când folosise ultima oară numele „Jacob Swann” cu o 
persoană pe care n-o cunoscuse bine. 

O privi calm, apoi se răsuci pentru a scoate banda adezivă din 
rucsac. 

Își puse mănuși de latex de culoarea pielii și rupse o fâșie de 
bandă din rolă. Apoi se opri. Asta era. Condimentul pe care 
persoana care gătea în apropiere îl adăugase peștelui... 

Coriandru. 

Cum de nu-și dăduse seama? 


CAPITOLUL 5 


— Victima a fost Robert Moreno, le spuse Laurel. În vârstă de 
38 de ani. 

— Moreno... mi se pare cunoscut, rosti Sachs. 

— A fost subiect de știri, detective, îi aminti căpitanul Bill 
Myers. De prima pagină. 

Sellitto întrebă: 

— Staţi așa, americanul antiamerican? Parcă așa l-au numit 
unele ziare. 

— Corect, rosti căpitanul. Apoi, concluzionă cu amărăciune: 
Un imbecil. 

Renunţase la cuvintele preţioase. 

Rhyme observă că lui Laurel nu părea să-i fi plăcut 
comentariul lui. De asemenea, părea nerăbdătoare, ca și cum n- 
ar fi avut timp pentru persiflări care o abăteau de la ce avea de 
făcut. Își aminti că ea dorea să se acţioneze repede, iar motivul 
îi era acum clar: probabil că, odată ce SNSO avea să afle de 
ancheta lor, urma să ia măsuri pentru a o împiedica - legal sau, 
poate, altminteri. 

Ei bine, și Rhyme era nerăbdător. Voia să aibă parte de lucruri 
interesante. 

Laurel scoase fotografia unui bărbat frumos, în cămașă albă, 
care stătea în faţa unui microfon de la un post de radio. Chipul îi 
era rotund, iar părul i se rărea. Laurel le spuse: 

— Este o poză recentă, făcută în studioul postului său de radio 
din Caracas. Avea pașaport american, dar era expatriat și locuia 
în Venezuela. În 9 mai, pe când se afla în Bahamas cu afaceri, 
un lunetist l-a împușcat în timp ce era în camera lui de hotel. Tot 
atunci au fost ucise încă două persoane - garda de corp a lui 
Moreno și un reporter care îi lua un interviu. Reporterul era 
portorican și locuia în Argentina. 

Rhyme interveni: 

— Nu s-a prea făcut vâlvă în presă. Dacă guvernul ar fi fost 
prins cu degetul pe trăgaci, ca să spunem așa, s-ar fi făcut mult 
mai mult caz. Cine se presupune că ar fi răspunzător pentru 
asta? 

— Cartelurile de droguri, îi zise Laurel. Moreno crease o 
organizaţie numită Mișcarea Locală de Preluare a Puterii, pentru 
a lucra cu indigeni și cu oamenii săraci din America Latină. 
Critica aspru traficul de droguri. Ceea ce a zburlit niște pene în 
Bogota și în câteva ţări din America Centrală. Dar n-am reușit să 
găsesc fapte care să confirme că vreun cartel anume dorea 
moartea lui. Sunt convinsă că Metzger și SNSO au răspândit 
acele povești despre carteluri pentru a îndepărta atenţia de la 
ei. În plus, e ceva ce n-am menţionat încă. Știu sigur că un 
lunetist al SNSO l-a ucis. Am dovada. 

— Dovada? întrebă Sellitto. 

Limbajul corporal al lui Laurel - nicidecum trăsăturile faciale - 
demonstra faptul că era încântată să le expună detaliile. 

— Avem un informator în cadrul SNSO sau care are legături cu 
aceștia. Cei de-acolo au lăsat să se afle ordinul prin care se 
autoriza uciderea lui Moreno. 

— Cam ca Wikileaks”? întrebă Sellitto. Apoi clătină din cap și 
adăugă: Dar nu, nu se poate să fie așa. 

— Corect, rosti Rhyme. În cazul acesta, povestea ar fi fost 
peste tot la știri. Biroul procurorului districtual a primit-o direct. 
Și discret. 

Myers zise: 

— Așa este. Ordinul de comitere a asasinatului a ajuns la 
informator prin capilaritate. 

Rhyme îl ignoră pe căpitan și limbajul lui bizar. | se adresă lui 
Laurel: 

— Vorbește-ne despre Moreno. 

Ea îi răspunse din memorie. Originară din New Jersey, familia 
lui părăsise țara pe când băiatul avea 12 ani și se mutase în 
America Centrală, pentru că tatăl lui primise o slujbă acolo; 
acesta era geolog la o companie petrolieră americană. La 
început, Moreno fusese înscris la școlile americane de acolo, 
dar, după sinuciderea mamei lui, urmase școlile locale, unde se 
descurcase bine. 

— Mama lui s-a sinucis? întrebă Sachs. 

— Se pare că n-a suportat prea bine mutarea... iar slujba îl 
ținea pe soţul ei pe drumuri, acesta fiind obligat să călătorească 
tot timpul la sondele de exploatare și de explorare din zonă. Nu 
stătea foarte mult timp acasă. 

Laurel continuă portretul victimei: încă de la o vârstă fragedă, 
ajunsese să deteste exploatarea băștinașilor din Americile 
Centrală și de Sud de către guvernul american și corporaţiile cu 
interese în zonă. După absolvirea facultăţii, în Mexico City, 
devenise prezentator la radio și activist, scriind și lansând 
atacuri la radio împotriva Americii de Nord și a ceea ce el numea 
„imperialismul secolului XXI“. 


7 Organizaţie internaţională fără scop lucrativ, care publică documente ce nu sunt 
destinate publicului, provenite din scurgeri de informaţii, în general din surse anonime 
(n.tr.). 

— S-a stabilit în Caracas și a format Mișcarea Locală de 
Preluare a Puterii, ca o alternativă pentru muncitori, astfel încât 
aceștia să-și creeze surse proprii de venit și să nu fie nevoiţi să 
caute slujbe la companii americane și europene sau ajutoare din 
partea Statelor Unite. Există șase filiale în Americile de Sud și 
Centrală și în Caraibe. 

Rhyme era confuz. 

— Nu pare deloc biografia unui terorist. 

— Exact, spuse Laurel. Dar trebuie să vă spun că Moreno 
vorbea favorabil despre unele grupări teroriste: al-Qaeda, al- 
Shabaab, Mișcarea Islamică a Turkestanului de Est din Xinjiang, 
China. Plus că a format alianţe cu câteva grupări extremiste din 
America Latină: ELN din Columbia - Armata de Eliberare 
Naţională - și FARC, precum și Forţele Unite de Autoapărare. 
Avea o puternică simpatie pentru Sendero Luminoso? din Peru. 

— Cărarea Luminoasă? întrebă Sachs. 

— Da. 

— Dușmanul dușmanului meu este prietenul meu, reflectă 
Rhyme. Chiar dacă aruncă în aer copii. Și totuși, zise el, un 
asasinat autorizat? Pentru asta? 

Laurel explică: 

— Recent, blogurile și emisiunile radio ale lui Moreno au 
devenit tot mai virulente la adresa Statelor Unite. S-a 
autointitulat „Mesagerul adevărului”, iar unele dintre mesajele 
lui erau cu adevărat violente. Ura cu adevărat această ţară. Ei 
bine, au existat zvonuri cum că oamenii au fost inspirați de el să 
împuște turiști americani sau să pună bombe la ambasadele 
Statelor Unite ori la sediile firmelor americane din străinătate. 
Dar eu n-am reușit să găsesc nici măcar un singur caz când el 
să fi rostit vreun cuvânt prin care să fi ordonat sau să fi sugerat 
un anumit atac. A inspira nu-i același lucru cu a pune la cale. 

Deși o cunoștea de doar câteva minute, Rhyme bănui că 
domnișoara Nance Laurel căutase cu foarte mare atenţie astfel 
de cuvinte. 

— Dar SNSO susţine că au existat informaţii cum că Moreno 
plănuia un atac: amplasarea unor bombe la sediul unei firme 
petroliere din Miami. Au interceptat o conversaţie telefonică în 
spaniolă, iar amprenta vocală s-a confirmat a-i aparţine lui 
Moreno. 


8 Cărarea Luminoasă, numele Partidului Comunist din Peru (n.tr.). 

Răscoli prin servieta ponosită și își consultă notițele. 

— Acesta este Moreno, care spune: „Mă interesează American 
Petroleum Drilling and Refining? din Florida. Miercuri”. Cealaltă 
persoană, necunoscută: „În 10? În 10 mai?” Moreno: „Da, la 
prânz, când angajaţii pleacă la masă”. Cealaltă persoană: „Cum 
o să... le băgaţi acolo?” Moreno: „În camioane”. Apoi a urmat o 
distorsionare a înregistrării și Moreno din nou: „Și ăsta-i doar 
începutul. Am plănuit mai multe asemenea mesaje”. 

Puse transcrierea înapoi în servietă. 

— Ei bine, această companie, APDR, are două sedii în Florida 
sau pe lângă: sediul central din sud-est se află în Miami, iar în 
largul coastei are o platformă petrolieră. Nu putea fi vorba de 
platformă, întrucât Moreno a pomenit de camioane. Așa încât 
SNSO a fost sigur că sediul central, de pe Brickell Avenue, urma 
să fie ţinta. În același timp, analiștii au descoperit că mai multe 
firme care aveau legături cu Moreno îi furnizaseră în ultima lună 
motorină, îngrășăminte și nitrometan în Bahamas. 

Trei ingrediente populare pentru confecţionarea de dispozitive 
explozive improvizate. Astfel de substanţe distruseseră clădirea 
federală din Oklahoma City. Și tot cu camionul fuseseră aduse. 

Laurel continuă: 

— Este clar că Metzger a fost de părere că, dacă Moreno ar fi 
fost ucis înainte de aducerea bombei în Statele Unite, oamenii 
lui nu aveau să mai pună planul în aplicare. Așa că a fost 
împușcat cu o zi înainte de incidentul din Miami. În 9 mai. 

Până acum părea, indiferent dacă erai sau nu de acord cu 
asasinatele la comandă, că soluția lui Metzger salvase 
numeroase vieţi. 

Rhyme tocmai era pe cale să spună asta, când Laurel i-o luă 
înainte. Zise: 

— Totuși, nu despre un atac vorbea Moreno. Ci despre un 
protest pașnic. În 10 mai la prânz, o jumătate de duzină de 
camioane au apărut în faţa sediului APDR. Nu aduceau bombe, 
ci oameni care să participe la o demonstraţie. lar ingredientele 
bombei? Erau pentru filiala Mișcării Locale de Preluare a Puterii 
din Bahamas. Motorina era pentru o companie de transporturi. 
Îngrășămintele erau pentru cei care se ocupau de agricultură, 
iar nitrometanul pentru fumigaţia solului. Totul era legitim. 
Acestea au fost singurele materiale la care s-a făcut referire în 


? Petrol American - Foraj și Rafinare (n.tr.). 

ordinul prin care se aproba uciderea lui Moreno, dar în același 
transport mai erau tone de seminţe, orez, piese de camion, apă 
îmbuteliată și alte obiecte inofensive. În mod convenabil, SNSO 
a uitat să pomenească de ele. 

— N-a fost o eroare de transmitere a informațiilor? sugeră 
Rhyme. 

Pauza care urmă fu mai lungă decât majoritatea celorlalte, 
dar în cele din urmă Laurel rosti: 

— Nu. Cred că a fost o manipulare a informaţiilor. Lui Metzger 
nu-i plăcea Moreno, nu-i plăceau discursurile lui sforăitoare. 
Există o înregistrare în care îl numește trădător josnic. Cred că 
nu le-a împărtășit superiorilor săi toate informaţiile descoperite. 
Așa că ștabii de la Washington au aprobat misiunea crezând că 
era vorba de o bombă, în vreme ce Metzger știa cum stăteau 
lucrurile de fapt. 

Sellitto zise: 

— Așa că SNSO a ucis un om nevinovat. 

— Da, spuse Laurel cu o ușoară însufleţire în voce. Dar asta-i 
bine. 

— Poftim? rosti Sachs, cu sprâncenele încruntându-i-se. 

O pauză cât o bătaie de inimă. În mod clar, Laurel nu înţelese 
aparenta consternare a lui Sachs, similară cu reacţia 
detectivului la comentariul de mai devreme al acesteia, cum că 
ar avea „noroc” dacă lunetistul ar fi fost civil, și nu militar. 

Rhyme explică: 

— Sachs, este din nou vorba de juraţi. Este mult mai probabil 
să condamne pe cineva acuzat că a ucis un activist care pur și 
simplu își exercita dreptul la liberă exprimare, garantat de 
Primul Amendament, și nu un terorist fără scrupule. 

Laurel adăugă: 

— Pentru mine, nu este nicio diferență - nu execuţi pe nimeni 
fără un proces echitabil. Pe nimeni. Dar Lincoln are dreptate, 
trebuie să ţin cont de juriu. 

— Deci, căpitane, i se adresă Myers lui Rhyme, dacă acest caz 
începe să prindă viteză, avem nevoie de cineva ca tine, cu 
picioarele pe pământ. 

O alegere proastă a cuvintelor în această situaţie, având în 
vedere modul în care se deplasa criminalistul. 

Reacţia imediată a lui Rhyme fu să accepte. Cazul îl intriga și 
reprezenta o provocare din numeroase puncte de vedere. 

Remarcă însă că Sachs privea în jos, frecându-și capul cu un 
deget - un obicei al ei. Se întrebă ce-o deranja. 

Aceasta i se adresă procuroarei: 

— Nu ai acţionat CIA în instanţă pentru ce i-a făcut lui al- 
Awlaki. 

Anwar  al-Awlaki, cetățean american, fusese un imam 
musulman radical și avocat al jihadului, precum și jucător 
important în cadrul filialei al-Qaeda din Yemen. Expatriat la fel 
ca Moreno, fusese poreclit Bin Laden al internetului și, prin 
intermediul postărilor de pe blogul său, încurajase cu entuziasm 
atacurile asupra americanilor. Printre cei inspirați de el se 
numărau cel care trăsese la Fort Hood, individul care își cususe 
explozibili de lenjerie și încercase să se urce într-un avion, 
amândoi în 2009, ca și cel care pusese o bombă în Times 
Square, în 2010. 

Al-Awlaki și un alt cetăţean american, editorul lui online, 
fuseseră uciși cu ajutorul unei drone, într-o acţiune pusă la cale 
de CIA. 

Laurel păru nedumerită. 

— Cum aș fi putut s-o fac? Sunt procuror a districtului New 
York. Nu am avut niciun fel de jurisdicție în cazul asasinării lui 
al-Awlaki. Dar, detective Sachs, în caz că mă întrebi dacă aleg 
cazuri pe care cred că le pot câștiga, atunci răspunsul este da. 
Acuzarea lui Metzger pentru asasinarea unui terorist cunoscut și 
primejdios probabil că n-are sorţi de izbândă. La fel stau 
lucrurile și în cazul asasinării cuiva care nu este cetățean 
american. Dar pot convinge un juriu în privinţa asasinării lui 
Moreno. După ce voi obţine condamnarea lui Metzger și a 
lunetistului său, mă voi putea ocupa de cazuri aflate într-o zonă 
mai cenușie. Făcu o pauză și adăugă: Sau poate că guvernul își 
va reevalua pur și simplu politica și va decide să respecte 
constituţia... renunțând la asasinii plătiţi. 

Aruncându-i o privire lui Rhyme, Sachs li se adresă lui Laurel 
și Myers: 

— Nu sunt sigură. Ceva pare în neregulă. 

— În neregulă? întrebă Laurel, părând perplexă. 

Două degete cu unghiile nedate cu ojă frecară cu putere 
capul lui Sachs, în timp ce spunea: 

— Nu știu, nu sunt sigură că e treaba noastră. 

— Ata șia lui Lincoln? rosti Laurel. 

— A oricăruia dintre noi. Este o treabă politică, nu o crimă 
oarecare. E în regulă că vrei să împiedici SNSO să mai omoare 
oameni. Dar n-ar trebui să fie problema Congresului, în loc să fie 
a poliţiei? 

Laurel se uită pe furiș la Rhyme. Cu siguranţă, Sachs avea 
dreptate - era un aspect care lui nu-i trecuse prin cap. li păsa 
foarte puţin de întrebările mai cuprinzătoare în privinţa binelui și 
a răului atunci când venea vorba de lege. Pentru el era suficient 
că Albany ori Washington ori Consiliul orășenesc definiseră o 
infracțiune pentru care cineva putea fi tras la răspundere. Astfel, 
treaba lui era simplă: să dea de urma vinovatului și să 
construiască un caz împotriva acestuia. 

Exact ca la șah. Conta că aceia care creaseră acest joc 
cabalistic decretaseră că regina este atotputernică, iar calul se 
mișcă în L? Nu. Dar, acele reguli odată stabilite, jucai conform 
lor. 

Rhyme o ignoră pe Laurel și își menţinu privirea aţintită 
asupra lui Sachs. 

Apoi, atitudinea trupului asistentei procurorului districtual se 
modifică subtil, dar clar. La început, Rhyme se gândi că 
devenise defensivă, dar își dădu seama că nu asta era. Intrase 
în modul „avocat”. Ca și cum se ridicase de la masa ei dintr-o 
sală de tribunal și venise în faţa juriului - un juriu deja convins 
de vinovăția suspectului. 

— Amelia, consider că justiţia se află în detalii, începu Laurel. 
În lucrurile mici. Nu aduc în faţa justiţiei un caz de viol pentru că 
societatea devine mai puţin stabilă atunci când femeile sunt 
violentate sexual. Aduc în faţa justiției un caz de viol pentru că o 
fiinţă omenească comite fapte interzise de Codul penal al New 
Yorkului, secțiunea 130, paragraful 35. Asta fac eu, asta facem 
cu toţii. După o pauză, adăugă: Te rog, Amelia. lţi cunosc 
realizările. Aș dori să te implici și tu. 

„Ambiţie sau ideologie?” se întrebă Rhyme privind trupul 
bondoc al lui Nance Laurel, cu părul ei țeapăn, cu degetele 
butucănoase și unghiile nedate cu ojă, cu picioarele mici în 
pantofii comozi, pe care soluția de retușat fusese aplicată cu o 
grijă la fel de mare precum machiajul de pe faţă. N-ar fi putut 
afirma categoric, dar cu siguranță observase un lucru: absenţa 
pasiunii din ochii ei negri îi dădea fiori. Și era nevoie de mult 
pentru ca Lincoln Rhyme să aibă fiori reci. 


32 


În tăcerea care urmă, ochii lui Sachs îi întâlniră pe ai lui 
Rhyme. Ea părea să simtă cât de mult își dorea el acest caz - și 
acesta fu factorul determinant. Cu o înclinare a capului, zise: 

— Sunt de acord. 

— Și eu, zise el. 

Totuși Rhyme nu se uită la Myers ori la Laurel, ci la Sachs. lar 
expresia lui spunea: „Mulţumesc”. 

— Cu toate că nimeni nu m-a întrebat, zise Sellitto mormăind, 
și eu sunt încântat să-mi distrug cariera arestând un oficial 
federal. 

Rhyme rosti: 

— Presupun că discreția reprezintă o prioritate. 

— Nu trebuie să se afle, replică Laurel. Altminteri, dovezile vor 
începe să dispară. Dar cred că, în această fază, nu trebuie să ne 
facem griji. Cei din biroul meu fac tot posibilul să nu răsufle 
nimic. Mă îndoiesc sincer că SNSO știe ceva de această 
investigaţie. 


CAPITOLUL 6 


În vreme ce se îndrepta cu mașina spre un recif de pe ţărmul 
sud-vestic al insulei New Providence, de lângă uriașul Clifton 
Heritage Park, Jacob Swann auzi semnalul de primire al unui 
SMS. Mesajul conţinea o actualizare a stadiului anchetei poliţiei 
din New York cu privire la moartea lui Robert Moreno în urma 
unei conspirații. Swann urma să primească detaliile peste 
câteva ore, inclusiv numele celor implicați. 

Lucrurile se derulau rapid. Mult mai rapid decât se așteptase. 

Auzi o bufnitură dinspre portbagajul mașinii, acolo unde 
prostituata ghinionistă era făcută ghem. Dar fusese o bufnitură 
surdă și nu era nimeni în preajmă care s-o audă - grupuri de 
căutători prin gunoaie sau oameni care să piardă vremea la 
marginea drumului, așa cum vezi adesea în Bahamas, sorbind 
din doze de bere Sands sau Kalik, glumind și bârfind și 
plângându-se de femei și de șefi. 

Nici alte mașini nu erau și nici ambarcaţiuni pe apa turcoaz. 

„Caraibele sunt atât de contradictorii”, reflectă Swann privind 
peisajul - un teren de joacă strident pentru turiști, un fundament 

uzat pentru vieţile localnicilor. Atenţia era concentrată asupra 
locului central, unde dolarii și euro cumpărau servicii și 
divertisment, în timp ce restul populaţiei din regiune se simţea 
în mare parte secătuită. La fel ca această fâșie încinsă de 
pământ nisipos și năpădit de buruieni de lângă plajă. 

leși din mașină și suflă în mănuși pentru a-și răcori palmele 
transpirate. La naiba, era cumplit de cald! Mai fusese în acest 
loc, cu o săptămână în urmă. După ce o împușcătură deosebit 
de dificilă - dar foarte precisă - sfâșiase inima trădătorului domn 
Robert Moreno, Swann venise aici și îngropase niște haine și alte 
dovezi. Intenţionase să le lase îngropate pe vecie. Dar, după ce 
primise ciudata și îngrijorătoarea veste cum că procuratura din 
New York cerceta uciderea lui Moreno, decisese că era mai bine 
să le ia de-acolo și să le ascundă mai bine. 

Însă mai întâi avea de dus la bun sfârșit o altă corvoadă... O 
altă sarcină. 

Swann se duse la portbagaj, deschise capota și își cobori 
privirea spre Annette - era înlăcrimată și transpirată și era 
evident că o durea gâtul. 

Incerca din greu să respire. 

Se duse apoi la bancheta din spate, își deschise valiza și 
scoase una dintre comorile lui - cuțitul de bucătar preferat, un 
Kai Shun Premier pentru feliat. Avea circa 23 de centimetri și 
lama bătută manual cu ciocanul, numită „tsuchime“ de către 
meșterii din orașul japonez Seki. Lama avea un miez de oţel VG- 
10 și 32 de straturi de oțel de Damasc. Mânerul era din lemn de 
nuc. Cuţitul costa 250 de dolari. Avea și alte modele ale 
aceluiași manufacturier, de diverse forme și mărimi, pentru 
diverse operațiuni în bucătărie, dar acesta era favoritul lui. Il 
iubea ca pe un copil. Îl folosea la filetatul peștelui, la tăiatul 
cărnii de vită în felii transparente pentru carpaccio și la 
motivarea ființelor omenești. 

De fiecare dată când călătorea, Swann avea la el acest cuţit, 
precum și altele, puse într-o husă Messermeister ponosită, cu 
compartimente separate, dar și două cărţi de bucate jerpelite, 
una de James Beard și alta de bucătarul francez Michel Gusrard, 
un guru al cuisine minceur?. Vameșii treceau cu vederea un set 
de cuțite profesioniste, oricât de letale, atunci când se aflau în 
bagaj alături de o carte de bucate. În afară de asta, atunci când 


10 Stil de gătit cu puţine calorii (n.tr.). 

avea o treabă departe de casă, cuţitele îi erau utile. Jacob 
Swann gătea adesea, preferând să-și petreacă timpul astfel, în 
loc să stea prin baruri sau să se ducă singur la filme. 

De pildă, săptămâna trecută dezosase niște carne de capră și 
o tăiase cubuleţe pentru a face tocăniţă. 

„Micul meu măcelar, dragul meu măcelar...“ 

Auzi un alt zgomot ca o bufnitură. Annette începea să dea din 
picioare. 

Swann se întoarse la portbagaj și o scoase pe femeie trăgând- 
o de păr. 

— Haa, haa, haa... 

Probabil că era versiunea ei pentru „nu, nu, nu“. 

Găsi o adâncitură în nisip, înconjurată de vegetație și 
decorată cu doze de bere Kalik și sticle de bere Red Stripe, 
prezervative folosite și chiștoace de ţigări. O rostogoli pe spate 
și i se așeză pe piept. 

Aruncă o privire în jur. Nu era nimeni. Țipetele aveau să fie 
mult mai slabe ca urmare a loviturii la gât, dar nu aveau să 
lipsească de tot. 

— Îți voi pune niște întrebări, iar tu va trebui să articulezi 
cuvinte. Am nevoie de răspunsuri și am nevoie de ele repede. 
Poţi articula cuvinte? 


— Haa... 

— Spune „da“. 

— D... d... daaaaa. 
— Bine. 


Pescui un Kleenex din buzunar, apoi o ciupi de nas cu cealaltă 
mână, iar când ea deschise gura, îi apucă limba cu batista de 
hârtie și îi trase vârful 2 centimetri în afara buzelor. Capul ei se 
smuci violent, până când își dădu seama că mișcarea aceasta o 
durea mai tare decât ciupitura lui. 

Se sili să se calmeze. 

Jacob Swann scoase cuțitul Kai Shun - admirându-i lama și 
mânerul. Adesea, ustensilele de gătit erau mai elegante decât 
oricare alte obiecte... Lumina soarelui, reflectată de jumătatea 
superioară a lamei, se prăvăli în adânciturile ei, ca și cum ar fi 
licărit pe valuri. Apăsă cu grijă vârful cuţitului pe limbă, făcând-o 
să devină de un roz mai intens, dar fără să-i dea sângele. 

Se auzi un sunet. Un „te rog“, poate. 

„Micuţule măcelar...“ 

Cu doar trei săptămâni în urmă, își aminti el, crestase cu 
același cuțit pieptul unei rațe, făcând trei tăieturi superficiale 
pentru a scurge grăsimea în tigaie. Se aplecă în faţă. 

— Ascultă cu atenţie! șopti el. 

Gura lui Swann era foarte aproape de urechea ei și îi simţi 
pielea fierbinte lipită de obrazul lui. 

La fel ca săptămâna trecută. 

Ei bine, oarecum ca săptămâna trecută. 


CAPITOLUL 7 


După ce predase ștafeta cazului în mâinile lui Rhyme și ale 
echipei sale, căpitanul Bill Myers își luase verbiajul supărător și 
plecase. 

Cu toate că anchetarea conspirației care dusese la uciderea 
lui Moreno era colosală în anumite privințe, până la urmă era 
doar un altul dintre miile de cazuri în curs de investigare din 
New York și cu siguranţă existau și alte probleme care solicitau 
atenţia căpitanului și a misterioasei sale Divizii de Servicii 
Speciale. 

Rhyme mai bănuia și că el dorise să se distanțeze de acest 
caz. Myers o susținuse pe procuroare - desigur, un căpitan 
trebuia să facă asta; poliţia și procurorii erau ca niște siamezi -, 
dar acum venise vremea ca Myers să se îndrepte spre un loc 
secret. Rhyme se gândea la ambiția politică pe care o 
adulmecase mai devreme, iar dacă aceasta era reală, atunci 
ofițerul avea să se dea înapoi și să urmărească evoluţia cazului. 
Apoi, avea să se întoarcă pentru a urca glorios pe podium, exact 
la timp pentru arestarea în public a infractorului. Sau va 
dispărea complet dacă respectivul caz avea să se transforme 
într-un coșmar din punctul de vedere al relaţiilor publice. 

O variantă foarte probabilă. 

Lui Rhyme nu-i păsa. De fapt, era încântat că Myers plecase. 
Nu se simţea bine dacă erau și alti bucătari în bucătărie. 

Desigur, Lon Sellitto rămase. Oficial anchetatorul-șef al 
cazului, acesta stătea acum pe un scaun de ratan ce scârţăia, 
ocupându-se de o brioșă luată de pe tava pe care se afla micul 
dejun, deși terminase deja jumătate din cornuri. Râgâi apoi de 

două ori, parcă sperând că mesajul său avea să fie că slăbise 
suficient de mult cu ultima sa dietă la modă, încât să merite 
niște produse de patiserie. Nu era cazul. 

— Ce știi despre tipul ăsta Metzger, care conduce SNSO? o 
întrebă Sellitto pe Laurel. 

Ea recită din nou, fără a avea nevoie de notițe: 

— 43 de ani. Divorţat. Fosta soţie e avocat la un cabinet 
privat de pe Wall Street. A fost la Harvard, unde a urmat cursul 
de pregătire pentru ofiţeri activi!!. După aceea s-a înrolat în 
armată și s-a dus în Irak. A intrat locotenent, a ieșit căpitan. Se 
spune că ar fi putut să avanseze, dar că a deraiat. A avut niște 
probleme de care o să vă spun mai târziu. A părăsit armata, s-a 
dus la Yale, și-a luat un masterat în politici publice și o diplomă 
în drept. A intrat în Departamentul de Stat, apoi a ajuns la 
SNSO, cu cinci ani în urmă, ca director de operaţiuni. Când șeful 
de atunci al SNSO s-a pensionat, anul trecut, Metzger a primit 
funcţia lui, cu toate că era unul dintre cei mai tineri directori. Se 
vorbește că nimic nu i-ar fi putut sta în calea spre obținerea 
conducerii. 

— Copii? întrebă Sachs. 

— Poftim? zise Laurel. 

— Metzger are copii? 

— O, te gândești că cineva a făcut presiuni asupra lui 
folosindu-se de copii pentru a-l sili să accepte misiuni 
nepotrivite? 

— Nu, rosti Sachs. Mă întrebam pur și simplu dacă are copii. 

Laurel clipi. Își consultă notițele. 

— Un fiu și o fiică. La gimnaziu. Vreme de un an, i s-a interzis 
orice fel de custodie. Acum, are anumite drepturi de vizitare, dar 
în general copiii stau cu mama. 

După câteva clipe, continuă: 

— In sfârșit, Metzger e mai mult decât agresiv. A fost 
înregistrat afirmând că el ar fi distrus Afghanistanul cu o bombă 
nucleară la 12 septembrie 2001. Este foarte categoric în privinţa 
dreptului nostru de a ne elimina preventiv inamicii. Principalii lui 
dușmani sunt cetăţenii americani care au plecat în străinătate și 
care sunt angajaţi în ceea ce el consideră a fi activităţi 


11 ROTC (Reserve Officer Training Corps) - un fel de programe militare pentru 
pregătirea ofițerilor activi (nu în rezervă, cum ar sugera numele) în cadrul 
universităţilor care au contracte cu armata (n.tr.). 

antiamericane, cum ar fi alăturarea la trupele de insurgenți sau 
susținerea prin discursuri a grupărilor teroriste. Dar asta e 
politica lui și, pentru mine, este irelevantă. Făcu o pauză, apoi 
adăugă: Ceea ce mă interesează este că-i instabil din punct de 
vedere psihic. 

— Cum așa? întrebă Sellitto. 

Rhyme începea să-și piardă răbdarea. Dorea să analizeze 
aspectele criminalistice ale cazului. 

Dar fiindcă și Sachs, și Sellitto abordau cazurile la modul 
„global”, după cum s-ar fi exprimat căpitanul Myers, o lăsă pe 
Laurel să continue și încercă să pară atent. 

Aceasta spuse: ` 

— A avut ceva probleme afective. In special legate de furie. 
Bănuiesc că asta Îi determină în mare parte comportamentul. A 
plecat din armată în mod onorabil, dar a avut șase episoade 
care i-au afectat cariera acolo. Izbucniri de furie, istericale, cum 
vreți să le numiți... Și-a pierdut complet controlul. La un moment 
dat, chiar a fost spitalizat. Am izbutit să pun mâna pe niște fișe 
și am aflat că el încă se duce la un psihiatru și ia medicamente. 
De câteva ori, a fost reţinut de poliţie pentru episoade violente. 
Nu a fost niciodată pus sub acuzare. Sinceră să fiu, cred că e la 
limita unei personalităţi paranoide. Nu ceva psihotic, dar are clar 
probleme de halucinație și dependenţă - dependenţă de furia în 
sine. Ei bine, ca să fiu mai precisă, e vorba de răspunsul la furie. 
Din câte am aflat studiind subiectul, ușurarea pe care o simţi 
reacţionând în timpul unui episod de furie dă dependenţă. Este 
ca un drog. Cred că, ordonându-i unui lunetist să ucidă pe 
cineva pe care îl detestă, se simte euforic. 

Chiar că studiase. Părea o psihiatră care le ţinea o lecție 
studenților. 

— Atunci, cum de a ajuns în funcția asta? întrebă Sachs. 

O întrebare la care se gândise și Rhyme. 

— Pentru că se pricepe foarte, foarte bine la a ucide oameni. 
Cel puţin asta indică realizările sale în serviciu. Laurel continuă: 
Va fi greu de prezentat diagnosticul personalităţii sale unui juriu, 
dar o voi face cumva. Și nu pot decât să mă rog ca el să depună 
mărturie. Va fi o zi interesantă. Mi-ar face mare plăcere ca juriul 
să vadă o criză de nervi. Işi mută privirea de la Rhyme la Sachs 
și adăugă: în timpul anchetei, aș dori să fiți atenţi la orice ar 
sugera instabilitatea lui Metzger, furia și tendinţele sale violente. 

De data asta, răspunsul lui Sachs fu precedat de o pauză. 

— Cam dubios, nu crezi? 

Bătălia tăcerilor. 

— Nu sunt sigură că înţeleg ce vrei să spui. 

— Nu știu ce dovezi criminalistice care să ateste că tipul are 
crize de furie am putea găsi. 

— Nu mă gândeam la dovezi criminalistice. Mă gândeam la 
anchetă în general. 

Laurel se uită în sus spre Sachs, care era cu vreo 20 de 
centimetri mai înaltă. 

— Ai aprecieri pozitive la dosar în privința profilurilor 
psihologice întocmite și a interogării martorilor, zise ea apoi. 
Sunt sigură că vei putea găsi ceva, dacă vei căuta. 

Sachs își înclină puţin capul, cu ochii îngustaţi. Și Rhyme fu 
surprins că procurora îi făcuse lui Metzger profilul psihologic - 
probabil că i-l făcuse și lui. 

„A studiat...” 

— Așa rămâne. 

Cuvintele fură rostite brusc de Laurel. Lucrurile fuseseră 
stabilite - aveau să caute dovezi ale instabilității psihice. Era 
clar. 

Asistentul lui Rhyme apăru în cameră, aducând un vas cu 
cafea proaspătă. Criminalistul îl prezentă pe bărbat. Observă că 
fața machiată a lui Nance Laurel se clinti puţin când se uită la 
Thom. O concentrare inconfundabilă apăru în ochii ei, cu toate 
că, deși arătos și fermecător, Thom Reston nu reprezenta o 
opțiune romantică pentru femeie - care avea inelarul gol. Dar, o 
clipă mai târziu, Rhyme concluzionă că reacţia ei nu fusese 
stârnită de o atracţie faţă de bărbat, ci de faptul că semăna cu 
cineva pe care îl cunoștea sau îl cunoscuse îndeaproape. 

În cele din urmă, îndepărtându-și privirea de la tânăr, Laurel 
refuză cafeaua de parcă ar fi reprezentat o breșă în etica de la 
slujbă. Căută ceva în geanta avocăţească al cărei conţinut era 
perfect organizat. Marcatoarele dosarelor aveau un cod de 
culori, iar el remarcă două laptopuri ai căror „ochi“ pulsau 
portocalii în starea lor de hibernare. Femeia scoase un 
document. 

— Ei bine, rosti ea ridicându-și privirea, vreţi să vedeţi ordinul 
de comitere a asasinatului? 

Cine putea să refuze așa ceva? 

CAPITOLUL 8 


— Firește că ei nu-l numesc astfel, ordin de comitere a 
asasinatului, îi asigură Nance Laurel. Asta-i o prescurtare - OESS 
- a unui ordin de executare a unei sarcini speciale. 

— Aproape că sună și mai rău, spuse Lon Sellitto. Parcă ar fi 
fost dat cu dezinfectant. E sinistru. 

Rhyme fu de acord. 

Laurel îi dădu lui Sachs trei foi. 

— Le-ai putea lipi pe panou, ca să le putem vedea cu toţii? 

Sachs ezită, apoi făcu ce-i ceruse procurora. 

Laurel arătă spre prima. 

— Acesta este un e-mail care a sosit la biroul nostru joia 
trecută, în data de 11. 

„Uitaţi-vă la știrile despre Robert Moreno. Acesta este ordinul 
din spatele lor. Nivelul doi este actual șef al SNSO. A fost ideea 
lui. Moreno era cetățean american. VC înseamnă victime 
colaterale. Don Bruns este numele de cod al ofițerului care l-a 
ucis. 

Un om cu conștiință" 

— O să aflăm de unde a fost trimis acest e-mail, rosti Rhyme. 
Rodney. 

Îi aruncă o privire lui Sachs, care încuviință din cap. Aceasta îi 
explică lui Laurel că ei lucrau frecvent cu o unitate a NYPD care 
se ocupa de infracţionalitatea cibernetică. 

— O să le trimit o cerere. Ai e-mailul în format electronic? 

Laurel scoase din servietă o punguță în care se afla un flash 
drive. Rhyme fu impresionat să vadă atașată de aceasta o 
etichetă pe care erau trecute numele celor care avuseseră 
proba în custodie. Femeia i-o dădu lui Sachs și spuse: 

— Dacă ai putea... 

Exact în timp ce detectivul se iscăli pe etichetă. 

Sachs băgă flash drive-ul în calculator și începu să tasteze. 

— Să le zici că securitatea este prioritară. 

Fără să-și ridice privirea, Sachs spuse: 

— Am scris chiar în primul paragraf. 

O clipă mai târziu, expedie mesajul. 

— Numele de cod mi se pare familiar, rosti Sellitto. Bruns, 
Bruns... 

— Poate că lunetistului îi place muzica country-western, 
replică Sachs. Există un Don Bruns care scrie și interpretează 
cântece folk, country-western. E foarte bun. 

Laurel își înclină capul de parcă nu asculta niciodată niciun fel 
de muzică, darămite ceva atât de însuflețit precum genul 
country-western. 

— Verifică la Serviciile de Informaţii, zise Rhyme. Caută 
„Burns“. Chiar dacă este agent sub acoperire neoficială, tot 
trebuie să apară undeva în lumea reală. 

Agenţii care operau sub acoperire neoficială aveau totuși 
carduri bancare și pașapoarte care - posibil - îngăduiau ca 
mișcările lor să fie depistate și permiteau aflarea de indicii 
legate de identitatea lor adevărată. Serviciile de Informaţii erau 
o divizie nouă a NYPD, care se ocupa de o operaţiune masivă de 
depistare a datelor, fiind una dintre cele mai bune din ţară. 

In vreme ce Sachs trimise cererea, Laurel se întoarse spre 
panou și arătă spre a doua foaie lipită acolo. 

— lar acesta este ordinul însuși. 


RET - STRICT SECRET - STRICT SECRET | 
ORDIN DE EXECUTARE SARCINA SPECIALA 
LISTA 


8/27 

Sarcină: Robert A. Moreno 

(SNSO ID: ram278e4w5) 

Dată/loc naștere: 4/75, New Jersey 
De realizat până la: 5/8-5/9 
Aprobări: 

Nivelul doi: Da 

Nivelul unu: Da 

Documente aferente: Vezi „A” 
Confirmare: Da 

CNP: Da 

VC: aprobat, dar limitate 

Detalii: 

Specialist desemnat: Don Bruns, Camera ucigașă, 
South Cove Inn, Bahamas, ap. 1200 
Status: în așteptare 

9/27 

Sarcină: Al-Barani Rashid 

(SNSO ID: abr942pd5t) 

Dată/loc naștere: 2/73, Michigan 
De realizat până la: 5/19 
Aprobări: 

Nivelul doi: Da 

Nivelul unu: Da 

Documente aferente: nu e necesar 
Confirmare: Nu 

CNP: Da 

VC: aprobat, dar limitate 

Detalii: urmează 

Status: finalizat 


Celălalt document de pe panou era notat „A“. Acesta furniza 
informaţii pe care Nance Laurel le menţionase mai devreme - 
date despre transporturile de îngrășăminte, motorină și 
chimicale spre Bahamas. Transporturile se făcuseră din Corinto, 
Nicaragua și Caracas. 

Laurel arătă cu capul spre flash drive-ul aflat încă în 
calculator. Necunoscutul trimisese și un fișier .wav, înregistrarea 
unei convorbiri telefonice sau a unei transmisiuni radio către 
lunetist, aparent din partea comandantului său. Se uită 
semnificativ la Sachs, care se așeză din nou la computer și tastă 
ceva. O clipă mai târziu, se auzi un scurt schimb de cuvinte: 

„— Se pare că în cameră sunt doi, nu trei oameni. 

— ÎI poţi identifica sigur pe Moreno? 

— Este... strălucește ceva. In regulă, e mai bine. Pot identifica 
ținta. O văd.“ 

Apoi, transmisiunea se sfârșea. Rhyme era pe cale să-i ceară 
lui Sachs să izoleze amprenta vocală, dar își dădu seama că ea 
făcuse deja asta. 

— Nu dovedește cu adevărat că el a apăsat pe trăgaci, dar îl 
plasează la locul faptei, spuse el. Acum, tot ce ne trebuie este 
un trup asociat cu vocea. 

— „Specialiști”, le atrase atenţia Laurel. Se pare că așa se 
numesc oficial asasinii. 

— Ce-i cu acel SNSO ID? întrebă Sellitto. 

— Probabil pentru a se asigura că îl omoară pe R.A. Moreno 
care trebuie. Ar fi jenant să se facă o asemenea greșeală, 
explică Rhyme. Interesant că informatorul nu ne-a dat și numele 
lunetistului. 

— Poate că nu-l cunoaște, rosti Sellitto. 

Sachs adăugă: 

— Se pare că știe tot restul. Conștiinţa lui are o anumită 
limită. Îl denunţă pe șeful organizaţiei, dar este înţelegător faţă 
de tipul care a primit sarcina să tragă. 

Laurel spuse: 

— Sunt de acord. Informatorul trebuie să-l știe. Și îl vreau și 
pe el. Nu pentru a-l acuza de ceva, ci doar ca să obţin mai multe 
informaţii. Este pista noastră cea mai bună pentru a ajunge la 
lunetist - iar fără lunetist, nu avem nici conspirația, nici cazul. 

Sachs rosti: 

— Chiar dacă-l vom găsi, n-o să ne zică nimic de bunăvoie. 
Altminteri, ar fi făcut-o deja. 

Laurel spuse absentă: 

— Aduceţi-mi-l pe informator... și va vorbi. Va vorbi. 

Sachs întrebă: 

— V-aţi gândit să-l acuzaţi pe Metzger și pentru celelalte 
morți, a bodyguardului și a reporterului de la Rua? 

— Nu, fiindcă doar numele lui Moreno este trecut în ordin, iar 
ei au fost victime colaterale. Așa că ne-am gândit că e mai bine 
să nu tulburăm apele. 

Expresia acră a lui Sachs părea să zică: „Și totuși, ei sunt la 
fel de morţi precum ţinta. Dar nu putem să zăpăcim preţiosul 
juriu, nu-i așa?“ 

— Dă-mi detaliile crimei în sine, spuse Rhyme. 

— Știm foarte puţin. Poliţia din Bahamas ne-a trimis un raport 
preliminar, apoi n-am mai primit absolut nimic de la ei. Nu ni se 
răspunde la telefoane. Ceea ce știm este că Moreno se afla în 
apartamentul său când a fost împușcat. Arătă spre ordin și 
continuă: Apartamentul 1200. „Camera ucigașă“, cum o numesc 
ei. Lunetistul a tras de pe o limbă de pământ aflată la circa 2000 
de metri de hotel. 

— Ei bine, asta-i o lovitură dată naibii, zise Sachs, ridicând din 
sprâncene. 

Era ea însăși o bună trăgătoare, participând adesea la 
concursuri și deținând recorduri în NYPD și în competiţii private, 
deși prefera pistoalele în locul puștilor. 

— Noi numim asta „un glonţ de un milion de dolari”. Recordul 
pentru un lunetist este de circa 2 300 de metri. Oricine o fi fost, 
lunetistul e un tip priceput. 

— Ei bine, asta-i o veste bună pentru noi, continuă Laurel. 
Reduce numărul suspecților. 

„Adevărat”, reflectă Rhyme. 

— Ce altceva mai știm? 

— Nimic. 

Asta era tot? Nişte e-mailuri, un document al guvernului, 
numele unui conspirator... 

lar marele absent era lucrul de care Rhyme avea cea mai 
mare nevoie: dovada. 

Care se afla la sute de kilometri depărtare, într-o altă 
jurisdicție - la naiba, într-o altă țară. 

Era un expert criminalist fără o scenă a crimei. 


CAPITOLUL 9 


Shreve Metzger stătea nemișcat la biroul lui din sudul 
Manhattanului, în vreme ce o fâșie de lumină reflectată de un 
zgârie-nori din apropiere îi cădea pe braţ și pe piept. 

Privind fix fluviul Hudson, își amintea oroarea din ziua 
precedentă, când citise textul codificat primit de la 
Departamentul de Supraveghere al SNSO. Echipamentele sale 
nu erau mai bune decât cele ale CIA sau NSA, însă nu erau la fel 
de vizibile, ceea ce însemna că nu existau atâtea restricționări 
care să necesite mandate în baza legii FISA? sau chestii de 
genul ăsta. Și, în plus, însemna că informaţiile erau aur curat. 

Cu o zi în urmă, duminică seara devreme, Metzger fusese la 
meciul de fotbal al fiicei sale, un meci important împotriva 
Glutonilor, un adversar redutabil. Nu și-ar fi părăsit locul din 
centrul tribunei pentru nimic în lume. 


12 Foreign Intelligence Surveillance Act of 1978 - lege care permite NSA și altor agenţii 
secrete să spioneze persoane care nu sunt cetățeni americani sau pe americanii ale 
căror comunicaţii includ persoane din afara Statelor Unite (n.tr.). 

Se purta cu grijă când era vorba de copii, își învățase lecţia 
prea bine. 

Dar, după ce își pusese ochelarii cu rame subţiri - mai întâi își 
curățase lentilele - și citise cuvintele, mai întâi stupefiante, apoi 
deranjante, apoi zguduitoare, Fumul se formase rapid și 
implacabil, mai mult ca un gel decât ca niște vapori, învăluindu-l 
cu totul. Sufocându-l. Se pomenise tremurând, cu maxilarul 
încleștat, cu mâinile încleștate, cu inima încleștată. 

Metzger își recitase întruna: „Pot să rezolv asta. Ține de slujba 
mea. Știam că exista riscul să se afle“. Își reamintise: „Fumul nu 
te definește, nu face parte din tine. Dacă vrei, îl poţi face să se 
risipească. Dar trebuie să vrei. Nu te mai gândi la el“. 

Se calmase puţin, lovindu-se ușurel cu degetele descleștate în 
picioarele slabe, acoperite cu pantaloni de stofa (alţi taţi veniţi 
la meciul de fotbal purtau jeanși, dar el nu apucase să se 
schimbe după ce plecase de la birou). Metzger avea un metru 
optzeci și cam șaizeci și opt de kilograme. Supraponderal în 
copilărie, reușise să scape de grăsime și nu-i mai permisese 
niciodată să revină. Părul castaniu care se subţia era puţin cam 
lung pentru funcţia sa guvernamentală, dar așa îi plăcea lui și 
nu avea de gând să-și schimbe tunsoarea. 

Cu o zi în urmă, după ce băgase telefonul în buzunar, 
mijlocașa de 12 ani se întorsese spre zona din tribune unde 
stătea el și zâmbise. Metzger îi zâmbise și el. Fusese un zâmbet 
fals, iar Kate poate că își dăduse seama. Își dorise să existe un 
stand de unde să poată cumpăra scotch, dar se aflau la un 
gimnaziu din Bronxville, New York, așa încât băutura cea mai 
tare din ofertă era cafeaua, cu toate că femeiuștile îndrăcite și 
blondinele din comitetul de părinţi de la Woodrow Wilson cam 
reușeau să te ameţească. 

Oricum, alcoolul nu era o modalitate de a alunga Fumul. 

„Doctore Fischer, te cred. Presupun.” 

Seara trecută se întorsese la birou, iar de atunci se afla acolo, 
încercând să înţeleagă veștile primite: o asistentă cruciată a 
procurorului districtual din Manhattan îl ancheta în legătură cu 
uciderea lui Moreno. El însuși avocat, Metzger inventarie toate 
posibilele capete de acuzare și își dădu seama că foarte grav 
era cel privind conspirația. 

Și fusese chiar și mai șocat să descopere că procuratura 
aflase de moartea lui Moreno din cauză că ordinul de comitere a 
asasinatului ajunsese cumva pe mâinile cui nu trebuia. 

Un nenorocit de informator! 

Un trădător. „Cineva care ne-a trădat pe mine, SNSO și - cel 
mai rău dintre toate - națiunea.” O, asta făcuse ca Fumul să 
revină. Se văzuse pe sine bătându-l pe procuror, oricine o fi fost 
el sau ea - nu știa niciodată formele pe care le va lua furia sa. 
lar această fantezie deosebit de sângeroasă și cu un fundal 
sonor înfiorător îl amăgise și îl satisfăcuse visceral cu vivacitatea 
și cu persistenţa sa. 

După ce se calmase, Metzger se apucase de treabă, dând 
telefoane și trimițând mesaje învăluite în crisalide de criptare 
sublimă, făcând tot ce putea pentru ca problema să dispară. 

Acum, luni dimineaţă, își îndepărtă privirea de la fluviu și își 
întinse trupul. Era mai mult sau mai puţin funcţional după patru 
ore de somn în total (un lucru foarte nesănătos, deoarece 
oboseala dădea forţă Fumului) și un duș făcut în vestiarul sălii 
de sport de la SNSO. In biroul său de șase metri pe șase, gol cu 
excepţia unor seifuri, dulapuri, calculatoare și a câtorva poze, 
cărţi și hărţi, Metzger sorbi din cafeaua sa cu lapte. Îi adusese 
același lucru și asistentei personale, doar că în cafeaua lui Ruth 
era lapte de soia. Se întrebă dacă nu cumva ar trebui să încerce 
și el. Ea susţinea că laptele acela era un relaxant. 

Privi fotografia înrămată care îi înfățișa pe el și pe copii într-o 
vacanţă la Boone, Carolina de Nord. Își aminti cum călăriseră la 
grajdurile pentru turiști. După aceea, un angajat le făcuse 
această poză ca amintire. Metzger observase că aparatul folosit 
de angajatul în veșminte de cowboy era un Nikon, aceeași 
companie care produsese lunetele folosite de trăgătorii lui în 
lrak. Și se gândise în mod special la unul dintre oamenii lui, 
care, de la 1 700 de metri, trăsese cu o Lapua 338 un glonţ în 
umărul unui irakian care se pregătea să detoneze o bombă 
artizanală. Nu e ca în filme - un glonţ de acest calibru te ucide 
indiferent unde te nimerește. În umăr, în picior, oriunde. 
Insurgentul pur și simplu s-a frânt și s-a prăbușit în nisip, în 
vreme ce Shreve Metzger a răsuflat încântat, cuprins de o pace 
caldă. 

„Zâmbiţi, domnule Metzger. Aveţi niște copii minunaţi. Doriţi 
trei poze de 20/25 și o duzină pentru portofel?” 

Nu exista nici urmă de Fum în el când plănuia și când executa 
un trădător. Absolut deloc. li spusese asta doctorului Fischer. 
Psihiatrul păruse stânjenit și nu aprofundaseră acest aspect. 

Metzger se uită la computer și la telefonul lui magic. 

Ochii lui de culoare deschisă - un căprui de care lui nu-i păsa, 
un verde-gălbui bolnăvicios - se uitară din nou pe fereastră, 
către fâșia din fluviul Hudson ce era vizibilă, priveliște de care 
se putea bucura datorită unor cretini psihopati care, într-o 
senină zi de septembrie, distruseseră clădirile ce stricau 
panorama. Și care, fără să știe, spre paguba compatrioţilor 
supraviețuitori, îl determinaseră pe Metzger să se apuce de 
noua profesiune. 

Cu aceste gânduri în minte, Fumul deveni compact, așa cum 
se întâmpla adesea atunci când își amintea de 11 septembrie. 
Amintirile acelei zile îl năuceau cândva. Acum, pur și simplu îi 
provocau o durere pătrunzătoare. 

„Nu te mai gândi la asta...” 

Telefonul sună. Se uită la identitatea apelantului, care îi 
replică, în traducere: „Ești terminat”. 

— Metzger, răspunse el. 

— Shreve! izbucni vesel apelantul. Ce mai faci? A trecut o 
grămadă de vreme de când n-am mai stat la taifas. 

Lui Metzger îi displăcuse Vrăjitorul din Oz. De fapt, vrăjitorul în 
sine, ca personaj (filmul îi plăcuse totuși). Era prefăcut, 
manipulator și capricios și ajunsese pe tron prin înșelăciune... și 
totuși, el controla toată puterea ţării. 

La fel ca omul cu care vorbea acum. 

Vrăjitorul lui personal îl dojenea: 

— Nu m-ai sunat, Shreve. 

— Încă adun faptele, îi spuse el bărbatului care se afla la 400 
de kilometri spre sud, în Washington. Sunt multe lucruri pe care 
nu le știm. 

Adică, nimic. Dar nu știa cât de multe știa Vrăjitorul, în funcţie 
de asta, avea să modifice cursul ambiguității. 

— Îmi imaginez că informaţiile despre Moreno au fost greșite, 
nu-i așa, Shreve? 

— Așa se pare. 

Vrăjitorul zise: 

— Se întâmplă. Categoric, se întâmplă. În ce afacere dementă 
suntem băgaţi! Deci: toate informaţiile ta/e au fost puse cap la 
cap, verificate și răsverificate. Oamenii tăi... 

Remarcă accentuarea prenumelor. 

— Desigur. 

Vrăjitorul nu-i aminti în mod special faptul că Metzger îl 
asigurase că moartea lui Moreno era necesară pentru a salva 
vieți, întrucât expatriatul fusese pe cale să arunce în aer sediul 
American Petroleum din Miami. Când, de fapt, lucrul cel mai rău 
care se întâmplase fusese că o protestatară aruncase cu o roșie 
într-un polițist, fără să-l nimerească. 

Dar în conversațiile cu Vrăjitorul conta mai mult subtextul, iar 
cuvintele lui - sau lipsa lor - păreau cu atât mai mult să indice 
asta. 

Metzger lucra cu acest bărbat de câţiva ani. Nu se întâlneau 
prea des în persoană, dar - când o făceau - bărbatul îndesat și 
zâmbitor purta mereu serj albastru, indiferent ce-o fi fost ăla 
mai exact, și șosete cu un model impresionant, plus o insignă cu 
steagul american prinsă de rever. El nu avea niciodată o 
problemă ca a lui Metzger, problema Fumului, iar când vorbea, o 
făcea cu cea mai calmă voce. 

— A trebuit să ne mișcăm repede, spuse Metzger iritat fiindcă 
intrase în defensivă. Dar știm că Moreno reprezintă o 
ameninţare. Finanţează teroriști, sprijină vânzarea de arme, 
spală bani prin afacerile sale, face o mulţime de lucruri. 

Metzger se corectă: Moreno fusese o amenințare. Fusese 
împușcat mortal. Nu mai era nimic. 

Vrăjitorul de la Washington continuă cu vocea lui mieroasă: 

— Uneori, pur și simplu trebuie să te miști repede, Shreve, 
asta-i adevărat. Dementă afacere. 

Metzger scoase o unghieră și se puse pe treabă. Tăie încet. 
Împiedica Fumul să se materializeze. Puțin. Tăiatul unghiilor era 
ciudat, dar era mai bun decât îmbuibarea cu cartofi prăjiţi și cu 
prăjituri. Sau ţipatul la nevastă și copii. 

Vrăjitorul își acoperi telefonul și purtă o conversaţie neauzită. 

Metzger se întrebă cine naiba era în cameră cu el. Procurorul 
general? 

Cineva de pe Pennsylvania Avenue? 

Când Vrăjitorul reveni, întrebă: 

— Și am auzit că se face o anchetă, e adevărat? 

Așa, deci. Era terminat! Știuse. „Cum s-a aflat? Scurgerile de 
informaţii sunt o ameninţare la fel de mare pentru ceea ce fac 
precum teroriștii înșiși.” 

Fum - mult. 

— Așa se pare. 

Urmă o pauză, care întreba clar: „Și când aveai de gând să ne 
spui asta, Shreve?” 

Totuși, întrebarea rostită de Vrăjitor fu: 

— Poliţia? 

— NYPD, da. Nu federalii. Dar există toate condiţiile pentru 
obţinerea imunitățţii. 

Pe diploma în drept obţinută de Metzger se aduna praful de 
niște ani, dar studiase cu mare atenţie /n re Neagle} și cazurile 
asociate înainte de a primi slujba aceasta. Putea recita și în 
somn concluzia cazului: „Oficialii federali nu pot fi acţionaţi în 
judecată pentru crime comise în scopul aplicării autorităţii lor”. 

— A, da, imunitate, spuse Vrăjitorul. Am verificat asta, 
desigur. 

Deja? Însă Metzger nu era cu adevărat surprins. 

O pauză vâscoasă. 

— Îți pare bine că totul a fost în scopul aplicării autorităţii, 
Shreve? 

— Da. 

„Te rog, Doamne, ajută-mă să ţin Fumul înăuntru!” 

— Excelent. Bruns a fost specialistul, nu? 

La telefon nu se rosteau nici nume, nici nume de cod, 
indiferent cât de bine codate erau. 

— Da. 

— Poliţia a vorbit cu el? 

— Nu. E bine acoperit. Este imposibil să-l găsească cineva. 

— Desigur, nu e nevoie să mai spun - el știe să fie prudent. 

— Își ia măsuri de precauţie. Toată lumea o face. 

O pauză. 

— Ei bine, am vorbit destul pe tema asta. Te las să te ocupi 
de tot. 

— Mă voi ocupa. 


15 In re Neagle, 135 US 1 (1890), a fost o decizie a Curţii Supreme a Statelor Unite, 
care a răspuns la întrebarea dacă procurorul general are autoritatea de a numi șerifi 
federali în calitate de gărzi de corp pentru judecătorii Curţii Supreme. Cazul a apărut 
după ce un șerif a ucis un manifestant care a părut pe cale să atace un judecător. A 
fost acuzat de crimă, dar ulterior a fost eliberat. (n.tr.). 

— Bine. Pentru că, la Comitetul de Informaţii, au apărut niște 
discuţii legate de buget. Brusc. Nu înţeleg de ce. N-a fost nimic 
planificat, dar știi cum este cu comitetele astea. Au grijă încotro 
se duc banii. Și am vrut să-ți zic asta cu un scop - chiar mă 
supără povestea -, SNSO este în vizorul lor. 

Fumul nu apăru, dar Metzger rămase stupefiat. Nu putu să 
mai spună nimic. 

Vrăjitorul continuă: 

— O prostie, nu-i așa? Tu știi că ne-am luptat din greu să-ți 
facem rost de toate echipamentele alea. Unii au fost foarte 
îngrijoraţi în legătură cu SNSO. Se auzi un râset care păru 
complet lipsit de amuzament, apoi bărbatul continuă: Prietenilor 
noștri liberali nu le-a plăcut deloc ce intenţionai să faci. Unora 
dintre prietenii noștri din opoziţie nu le-a plăcut faptul că făceai 
treaba celor de la Langley și Pentagon. E o situație foarte 
dificilă. In sfârșit. Probabil că n-o să se întâmple nimic. A, banii... 
Deci, ce mai fac Katie și Seth? 

— Bine, mulţumesc de întrebare. 

— Mă bucur să aud asta. Trebuie să închid, Shreve. 

Închiseră telefoanele. 

O, Isuse! 

Era rău. 

Ceea ce spusese de fapt veselul Vrăjitor în costumul lui de 
serj, cu șosete ţipătoare și cu ochi negri, tăioși ca briciul era: „Ai 
ucis un cetățean american pe baza unor informaţii greșite, iar 
dacă acest caz ajunge la tribunal, o să se lase cu sânge de aici 
și până în Oz“. O mulţime de oameni din capitală aveau să 
urmărească cu atenţie ce se petrecea în New York și rezultatele 
afacerii Moreno. Erau pe deplin pregătiţi să trimită ei înșiși un 
lunetist împotriva SNSO - la modul figurat, desigur, sub forma 
unui buget eviscerat. Serviciul ar fi tras obloanele în numai șase 
luni. 

lar toată afacerea ar fi fost la fel de tăcută precum somnul 
unui șarpe dacă n-ar fi existat acel informator. 

Trădătorul! 

Orbit de Fum, Metzger apăsă butonul intercomului, își chemă 
asistenta și își luă din nou cana cu cafea. 

„Toate informaţiile au fost puse cap la cap, verificate și 
răsverificate, sunt sigur...” 

Ei bine, în privinţa asta... 

Metzger își spuse: „Gândește-te la toată situaţia în felul 
acesta - ai dat niște telefoane, ai trimis niște mesaje. 
Operaţiunea de eliminare era deja în plină desfășurare”. 

— Ah, te simţi bine, Shreve? 

Ochii lui Ruth priveau degetele lui care cuprindeau paharul de 
carton. Metzger își dădu seama că era pe cale să-l zdrobească și 
să verse cafeaua călduță pe mânecă și pe câteva dosare, pe 
care doar o duzină de oameni din toată America aveau 
permisiunea să le citească. 

Își descleștă degetele din strânsoarea mortală și reuși să 
zâmbească. 

— Da, sigur. Am avut o noapte lungă. 

Asistenta lui personală avea puţin peste 60 de ani, un chip 
prelung și atrăgător, încă acoperit de pistrui abia vizibili, care o 
făceau să pară mai tânără. El aflase că Ruth fusese hipiotă cu 
decenii în urmă. Vara lubirii în San Francisco. Locuise pe strada 
Haight. Acum, părul ei cenușiu era strâns la spate într-un coc 
sever, cum îl purta adesea, iar la încheieturi avea benzi de 
cauciuc colorat, brățări care semnificau susținerea a diverse 
cauze: cancer la sân, speranţă, reconciliere. Cine să știe? Işi dori 
ca ea să nu mai facă așa ceva - asemenea mesaje, chiar dacă 
ambigue, păreau inadecvate într-o agenţie guvernamentală cu o 
misiune cum avea SNSO. 

— A sosit Spencer? o întrebă el. 

— Cam peste o jumătate de oră, din câte zicea, spuse ea. 

— Spune-i să vină la mine de îndată ce apare. 

— În regulă. Mai pot face și altceva? 

— Nu, mulțumesc. 

După ce Ruth părăsi biroul și închise ușa, lăsând în urma ei o 
dâră de parfum de paciuli, Metzger trimise câteva mesaje și 
primi altele. 

Unul dintre ele era încurajator. 

Măcar mai risipi puţin Fumul. 

CAPITOLUL 10 


Rhyme observă că Nance Laurel își cerceta chipul în suprafaţa 
de inox a cromatografului de gaz. Nu avu nicio reacţie faţă de ce 
văzu. Nu părea o femeie care obișnuia să se dichisească. 

Se răsuci și îi întrebă pe Sellitto și pe Rhyme: 

— Cum sugeraţi să procedăm mai departe? 

In mintea lui Rhyme, cazul era deja clar. Răspunse: 

— Eu o să cercetez locul faptei cât de bine voi putea. Sachs și 
Lon vor afla tot ce pot despre SNSO, Metzger și celălalt 
conspirator - lunetistul. Sachs, să începi să faci o schemă. Trece 
personajele din distribuţie, chiar dacă nu știm foarte multe. 

Ea luă un marker, se apropie de un panou și scrise puţinele 
informaţii pe care le aveau. 

Sellitto spuse: 

— Eu vreau să-l găsesc și pe informator. Asta s-ar putea să fie 
dificil. El știe că e în primejdie. N-a dezvăluit presei că o 
companie oarecare folosește făină de proastă calitate la 
cerealele pentru micul dejun, ci a acuzat guvernul că a comis o 
crimă. Amelia, tu ce faci? 

Sachs răspunse: 

— l-am trimis lui Rodney informaţiile despre e-mail și despre 
ordin. O să lucrez cu el și cu cei de la infracţiuni computerizate. 
Dacă cineva poate da de urma unei activităţi anonime, el este 
acela. Se gândi un moment, apoi adăugă: Hai să vorbim și cu 
Fred. 

Rhyme analiză propunerea și zise: 

— De acord. 

— Cine-i tipul? întrebă Laurel. 

— Fred Dellray. FBI. 

— Nu, rosti Laurel cu fermitate. Fără federali. 

— De ce nu? vru să știe Sellitto. 

— Există șansa ca SNSO să afle. Nu cred că putem risca asta. 

Sachs contracară: 

— Specialitatea lui Fred este activitatea sub acoperire. Dacă îi 
cerem să fie discret, așa va fi. Avem nevoie de ajutor, iar el are 
acces la mult mai multe informaţii decât există în NCIC!* și în 
bazele de date ale statului. 


14 National Crime Information Center (n.tr.). 

Laurel se gândi. Pe chipul ei rotund și palid - drăguţ din 
anumite unghiuri, drăguţ în genul unei fete de la ţară - apăru o 
schimbare foarte subtilă. Îngrijorare? Supărare? 
Desconsiderare? Expresiile ei erau precum scrisul ebraic sau 
arăbesc - diacriticele minuscule erau singurele indicii ale unor 
sensuri radical diferite. 

Sachs îi aruncă o privire lui Laurel și insistă: 

— li vom spune cât de delicată este situaţia. Va înţelege. 

Apăsă butonul de activare a difuzorului unui telefon din 
apropiere, înainte ca Laurel să apuce să mai rostească ceva. 
Rhyme o văzu pe procuroră înțepenind și se întrebă dacă avea 
să facă un pas în faţă și să apese furca aparatului. 

Sunetul dogit al soneriei se răspândi în aer. 

— Dellray, răspunse agentul. 

Tonul său coborât sugera că era posibil să se afle sub 
acoperire undeva în Trenton sau în Harlem și că nu dorea să 
atragă atenţia asupra sa. 

— Fred. Sunt Amelia. 

— la te uită, ia te uită, cum merge treaba? A trecut ceva 
vreme. In ce primejdie sunt dacă eu vorbesc la telefon în 
particular și în liniște, iar al tău se aude de parcă transmite în 
Madison Square Garden? Urăsc din tot sufletul difuzoarele. 

— Eşti în siguranţă, Fred. Suntem doar eu, Lon, Lincoln... 

— Salut, Lincoln. Să știi că ai pierdut pariul ăla legat de 
Heidegger. Imi verific e-mailurile în fiecare zi, iar de ieri n-a 
apărut nimic. Să plătești în contul Fred Nu-te-contrazice-în- 
materie-de-filosofie Dellray. 

— Ştiu, știu, mormăi Rhyme. O să plătesc. 

— Imi datorezi 50 de dolari. 

Rhyme spuse: 

— Corect ar fi să plătească Lon o parte. El m-a îndemnat. 

— Nici vorbă s-o fi făcut, replică acesta atât de prompt, încât 
sună ca un singur cuvânt. 

Nance Laurel urmări mirată schimbul de replici. Din tot ce nu 
era, a fi zeflemitoare se afla în partea de sus a listei. 

Sau poate că era pur și simplu supărată fiindcă Sachs trecuse 
peste ea și îl sunase pe agentul FBI. 

Sachs continuă: 

— Și o procuroră, Nance Laurel, asistenta procurorului 
districtual. 

— Ei bine, aceasta este o zi specială. Salutare, doamnă 
procuror Laurel. Bună treabă obţinerea condamnării lui 
Longshoremen. Dumneata te-ai ocupat de caz, nu? 

Pauză. 

— Da, agent Dellray. 

— N-am crezut absolut deloc c-o să reușești să-l bagi la zdup 
pe individ. Știi despre ce vorbesc, Lincoln? Cazul Joey Barone, 
Southern District? Woi, federalii, i-am adus băiatului niște 
acuzaţii, dar juriul a preferat să-i dea doar o pălmuţă peste 
ceafa. Procurora Laurel, pe de altă parte, l-a băgat în corzi la 
tribunal și a obţinut o condamnare de minimum 20 de ani. Am 
auzit că procurorul Statelor Unite ţi-a pus poza în biroul lui... pe 
o placă de tras la ţintă cu săgeți. 

— Nu știu nimic despre asta, fu răspunsul ei sec. Am fost 
mulțumită de rezultat. 

— Ei bine, continuaţi. 

Sachs spuse: 

— Fred, avem o problemă. Una sensibilă. 

— Trebuie să-ţi zic că tonul vocii tale pare atât de stupefiant 
de ciudat, încât nu vreau să te oprești acum. 

Rhyme văzu un zâmbet fugar pe chipul lui Sachs. Fred Dellray 
era unul dintre cei mai buni agenţi FBI, apreciat pentru 
numeroasele sale surse de informaţii confidenţiale, bărbat de 
familie și tată... și filosof amator. Dar anii petrecuți pe străzi ca 
agent sub acoperire îl făcuseră să aibă un stil de vorbire unic, la 
fel de bizar precum gusturile sale vestimentare. 

— infractorul e șeful tău, guvernul federal. 

O pauză. 

— Hmm... 

Sachs îi aruncă o privire lui Laurel, care reflectă un moment, 
apoi începu să vorbească, repetând faptele legate de asasinarea 
lui Moreno pe care le știau până atunci. 

Fred Dellray așteptă calm și sigur pe sine, apoi - când vorbi - 
Rhyme detectă în tonul său o îngrijorare neobișnuită. 

— SNSO? Ei nu sunt cu adevărat de-ai noștri! Funcţionează 
într-o dimensiune proprie. Și nu neapărat într-un sens bun. 

Nu elaboră ideea, dar nici nu ar fi fost cazul, se gândi Rhyme. 

— O să verific câteva chestii. Staţi puţin. 

Sunetul tastării se auzi dinspre difuzor ca niște coji de nucă 
picând pe o masă. 


54 


— Agent Dellray, începu Laurel. 

— Spune-mi Fred. Și nu te frământa. Totul e cât se poate de 
codat. 

Laurel clipi. 

— Mulţumesc, zise apoi. 

— In regulă, mă uit la documentele noastre, documentele 
noastre... O pauză mai lungă, apoi continuă: Robert Moreno 
alias Roberto. Sigur, am niște note despre APDR, American 
Petroleum Drilling and Refining... Se pare că biroul nostru din 
Miami s-a agitat în legătură cu un potenţial incident terorist, dar 
s-a dovedit a fi o mare alarmă falsă. Vreţi să vă zic ce am eu 
despre Moreno? 

— Te rog, Fred. Dă-i drumul. 

Sachs se așeză la un computer și deschise un document nou. 

— In regulă, flăcăul nostru a părăsit ţara cu peste 20 de ani în 
urmă și se întoarce aici cam o dată pe an. Ei bine, se întorcea. 
Să vedem... A fost supravegheat, dar niciodată nu a fost 
considerat un risc serios. In general, nu făcea decât să 
vorbească, așa că nu l-am considerat o prioritate. S-a bătut pe 
burtă cu unii din al-Qaeda și Shining Path, dar niciodată n-a ţipat 
pentru ideea de a se pune la cale atacuri. Agentul șoptea de 
parcă ar fi vorbit pentru sine. Apoi, spuse: 

— E o notă aici care zice că s-ar putea ca niște carteluri să fi 
fost implicate în asasinat. Dar nu s-a putut confirma... A, iată! 

O pauză. 

— Fred, mai ești acolo? întrebă Rhyme nerăbdător. 

— Hmm... 

Rhyme suspină. 

Apoi, Dellray spuse: 

— Asta s-ar putea să fie util. Un raport al Statului. Moreno a 
fost aici. In New York. A sosit pe 30 aprilie, târziu, și a plecat pe 
2 mai. 

Lon Sellitto întrebă: 

— Se specifică acolo ce-a făcut aici, unde s-a dus? 

— Nu. Asta e treaba voastră, prieteni. O să mă ocup de ce pot 
face eu. O să dau niște telefoane oamenilor mei din Caraibe și 
din America de Sud. Oh, am o poză. O vreţi? 

— Nu, rosti Laurel cu bruscheţe. Trebuie să minimizăm orice 
comunicare cu biroul tău. Aș prefera să mă suni direct pe mine 

sau pe detectivii Sellitto și Sachs. Sau pe Lincoln Rhyme. 
Discreţia este... 

— Cea mai mare parte a curajului, declamă Dellray criptic. 
Nici nu se pune problema că ar fi altfel. Dar, revenind la subiect, 
ești sigură că prietenii noștri încă nu știu nimic? Cei de la SNSO? 

— Nu, rosti procurora. 

— Mda... 

— Nu pari convins, spuse Rhyme. 

El chicoti. 

— Baftă tuturor! zise apoi. 

Sachs închise telefonul. 

— Ei bine, eu unde pot lucra? întrebă Laurel. 

— Adică? se miră Sachs cu voce tare. 

Procurora se uita în jur. 

— Am nevoie de un birou. Sau de o masă. Nu e nevoie să fie 
un birou. Doar să fie mare. 

— De ce trebuie să stai aici? 

— Nu pot lucra în biroul meu. Cum aș putea? Apoi adăugă, ca 
și cum ar fi fost evident: Există scurgeri. În cele din urmă, SNSO 
va afla că îi anchetăm, numai că vreau să întârzii asta cât mai 
mult posibil. Uite, aia arată bine. Acolo... E-n regulă? 

Laurel arătă spre o masă de lucru dintr-un colț. 

Rhyme îl chemă pe Thom, iar ajutorul său luă de pe ea cărțile 
și câteva cutii cu echipament criminalistic vechi. 

— Am laptopuri, dar îmi vor trebui o linie telefonică doar a 
mea și un router Wi-Fi. Va trebui să-mi fac un cont privat, care 
să fie codat. Și aș prefera să nu împart internetul cu nimeni. Îi 
aruncă lui Rhyme o privire și adăugă: Dacă se poate aranja. 

Era clar că lui Sachs nu-i plăcea ideea de a o avea în echipă 
pe această nouă membră. Lincoln Rhyme era din fire o persoană 
solitară, dar atunci când un caz era în derulare putea să tolereze 
- fără totuși să aprecieze - prezenţa altora în preajmă. Așa că nu 
avu nicio obiecţie. 

Nance Laurel își puse pe masă servieta și geanta grea cu 
dosare, apoi începu să le scoată și să le organizeze în teancuri 
separate. Arăta ca o studentă care se muta în camera ei în 
prima zi a primului an de studii, aranjându-și lucrurile pe birou și 
pe noptieră pentru a crea o atmosferă cât mai plăcută. 

Apoi, își ridică privirea spre ceilalţi și zise: 

— O, mai e ceva: în timp ce veți lucra la caz, aș vrea să găsiţi 
tot ce se poate pentru a-l face să pară un sfânt. 

— Pardon? rosti Sachs. 

— Robert Moreno - sfânt. A spus multe lucruri deranjante. A 
fost foarte critic la adresa ţării. Așa că vreau să găsiţi lucrurile 
bune pe care le-a făcut. De pildă, Mișcarea Locală de Preluare a 
Puterii, care i-a aparţinut. Faptul că a construit școli, că a hrănit 
copii din lumea a treia, genul ăsta de treburi... Că a fost un soţ 
și un tată iubitor. 

— Chiar vrei să facem asta? o întrebă Sachs din nou. 

Sublinierea conferea întrebării o notă de neîncredere... Și o 
ironie tăioasă. 

— Corect. 

— De ce? 

— Pur și simplu, e mai bine așa, zise Laurel, de parcă ar fi fost 
evident. 

— Oh! spuse Sachs. După o pauză, adăugă: Ăsta nu-i chiar un 
răspuns. 

Nu se uită la Rhyme, iar el nici nu dorea ca ea să se uite la el. 
Tensiunea dintre ea și procuroră clocotea foarte bine și fără 
contribuția lui. 

— Din nou, e vorba de juriu, răspunse Laurel. 

li aruncă o privire lui Rhyme, care mai devreme îi susținuse 
argumentul. 

— Trebuie să arăt că era un om cinstit, bun, etic. Apărarea o 
să-l zugrăvească pe Moreno ca reprezentând o primejdie - exact 
așa cum încearcă avocaţii să o prezinte pe victima unui viol 
drept o femeie care se îmbrăca provocator și flirta cu atacatorul 
ei. 

Sachs rosti: 

— Este o mare diferenţă între cele două scenarii. 

— Serios? Nu sunt sigură. 

— Rostul anchetei nu este să aflăm adevărul? 

O pauză pentru digerarea cuvintelor. 

— Dacă nu câştigi la tribunal, atunci la ce mai folosește 
adevărul? 

Deci, pentru ea, lucrurile erau clare. Laurel li se adresă apoi 
tuturor: 

— Și trebuie să lucrăm repede. Foarte repede. 

Sellitto spuse: 

— În regulă. SNSO poate afla în orice clipă. Dovezile pot 
începe să dispară. 

— Asta-i evident, zise Laurel, dar nu despre asta vorbesc. 
Priviţi panoul, ordinul de comitere a asasinatului. 

Toată lumea se conformă, inclusiv Rhyme, care nu putu trage 
o concluzie imediat. Apoi, înţelese brusc. 

— Lista. 

— Exact, rosti procurora. 


RET - STRICT SECRET - STRICT SECRET | 
ORDIN DE EXECUTARE SARCINA SPECIALA 
LISTA 


8/27 

Sarcină: Robert A. Moreno 

(SNSO ID: ram278e4w5) 

Dată/loc naștere: 4/75, New Jersey 
De realizat până la: 5/8-5/9 
Aprobări: 

Nivelul doi: Da 

Nivelul unu: Da 

Documente aferente: Vezi „A” 
Confirmare: Da 

CNP: Da 

VC: aprobat, dar limitate 

Detalii: 

Specialist desemnat: Don Bruns, Camera ucigașă, 
South Cove Inn, Bahamas, ap. 1200 
Status: în așteptare 


9/27 

Sarcină: Al-Barani Rashid 

(SNSO ID: abr942pd5t) 

Dată/loc naștere: 2/73, Michigan 
De realizat până la: 5/19 

Aprobări: 

Nivelul doi: Da 

Nivelul unu: Da 

Documente aferente: nu e necesar 
Confirmare: Nu 


58 


CNP: Da 

VC: aprobat, dar limitate 
Detalii: urmează 

Status: finalizat 


Apoi, Laurel continuă: 

— Ei bine, nu pot găsi nicio informaţie despre acest Rashid 
sau despre locul unde se află. Pentru el, Camera ucigașă poate 
să fie o colibă din Yemen de unde vinde părțile componente ale 
unei bombe atomice. Sau, având în vedere zelul lui Metzger, 
poate că e camera unei familii din Ridgefield, Connecticut, unde 
Rashid scrie pe un blog împotriva a ceea ce se întâmplă la 
Guantânamo și îl insultă pe președinte. Ceea ce știm este că 
SNSO îl va ucide înainte de ziua de vineri. Și cine vor fi victimele 
colaterale? Soţia și copiii lui? Niște trecători? Vreau ca Metzger 
să fie arestat înainte de asta. 

Rhyme spuse: 

— Asta nu va împiedica neapărat asasinatul. 

— Nu, dar va fi un mesaj pentru SNSO și pentru Washington 
că cineva urmărește cu mare atenţie ce pun la cale. S-ar putea 
să amâne atacul și să desemneze pe cineva independent care 
să analizeze ordinul și să vadă dacă este legitim sau nu. Acest 
lucru n-o să se întâmple cât Metzger e la putere. 

De parcă tocmai ar fi încheiat o pledoarie, Laurel se apropie și 
bătu teatral cu degetul în ordinul de comitere a asasinatului. 

— lar aceste numere de sus? 8/27, 9/27? Nu sunt date. Sunt 
sarcini de îndeplinit. Mai precis, victime. Moreno a fost a opta 
persoană ucisă de SNSO. Rashid va fi a noua. 

— În total, 27, rosti Sellitto. 

— Asta era cu o săptămână în urmă, zise Laurel cu asprime. 
Cine știe câţi sunt astăzi? 


CAPITOLUL 11 


Silueta unui bărbat, precum o fantomă imperturbabilă și 
răbdătoare, apăru în pragul ușii lui Shreve Metzger. 
— Spencer. 

Directorul administraţiei sale - mâna lui dreaptă - se 
bucurase de cerul albastru și rece și de liniștitul țărm al lacului 
din Maine până când fusese chemat de un text cifrat primit de la 
Metzger. Boston își încheiase imediat vacanţa. Chiar dacă fusese 
iritat - și probabil că fusese - nu lăsase deloc să se vadă. 

Ar fi fost nepotrivit. 

Ar fi fost necuviincios. 

Spencer Boston avea o eleganţă trecută, a generaţiei 
anterioare. Avea un chip de bunic, buzele groase îi erau 
brăzdate de riduri, iar părul îi era bogat, alb și ondulat - era cu 
zece ani mai în vârstă decât Metzger. Radia o atitudine perfect 
calmă și cumpaătată. Asemenea Vrăjitorului, nici Boston nu era 
deranjat de Fum. Intră în birou, închise instinctiv ușa pentru a 
ține la distanţă urechile curioase și veni în fața șefului său. Nu 
spuse nimic, dar ochii lui se îndreptară spre mobilul din mâna 
acestuia. Folosit rar și neieșind vreodată din clădire, aparatul 
avea o culoare roșie întunecată, deși asta n-avea nicio legătură 
cu faptul că era ceva strict secret. Aceea era culoarea care 
fusese disponibilă atunci când solicitaseră companiei livrarea 
imediată. Se gândea la el ca la „telefonul său magic“. 

Directorul SNSO realiză că îl dureau mușchii din pricina forţei 
cu care strângea aparatul. 

Metzger puse telefonul pe birou și dădu vag din cap spre 
bărbatul cu care lucra de câţiva ani, de când Metzger îl înlocuise 
pe fostul șef al SNSO, care dispăruse în vortexul politicii. O 
dispariţie fără succes. 

— Mulţumesc că ai venit, rosti repede și încordat directorul, 
ca și cum ar fi simţit că trebuia să spună ceva despre vacanţa 
pe care i-o stricase. 

Fumul îl afecta în atât de multe moduri... Unul dintre acestea 
era să-i zăpăcească mintea în așa fel, încât - chiar și atunci când 
nu era furios - uita cum să se comporte ca o persoană normală. 
Când un beteșug îţi controlează viaţa, trebuie să fii permanent 
în gardă. 

„Tată, te simţi bine?” 

„Zâmbesc, nu-i așa?“ 

„Bănuiesc. Doar că zâmbetul arată ciudat.” 

Directorul administrativ își instală trupul masiv pe un scaun 
aflat în faţa biroului lui Metzger. Scaunul scârțâi. Spencer Boston 

nu era un om mic. Sorbi niște ceai cu gheaţă dintr-un pahar de 
plastic înalt și își ridică sprâncenele stufoase. 

Metzger spuse: 

— Avem un turnător. 

— Poftim? Imposibil! 

— E confirmat. 

Metzger îi explică ce se întâmplase. 

— Nu, șopti bărbatul mai în vârstă. Și ce vei face în privinţa 
asta? 

Metzger alungă întrebarea incendiară și adăugă: 

— Vreau să-l găsești. Nu-mi pasă ce trebuie să faci pentru 
asta. 

„Ai grijă, își aminti el. Fumul este cel care vorbește.” 

— Cine mai știe? întrebă Boston. 

— Ei bine, e/știe. 

Aruncă o privire respectuoasă spre telefonul magic. 

Nu era nevoie de alte lămuriri. 

Vrăjitorul... 

Boston se strâmbă, și el îngrijorat. Înainte, lucrând la o altă 
agenţie guvernamentală de informaţii, avusese un mare succes 
ca șef al agenţilor din America Centrală - regiune aleasă de el -, 
în ţări care erau adevărate plăci turnante, precum Panama. 
Specialitatea lui? Delicata artă a schimbărilor de regim. Asta era 
mediul lui Boston, nu politica, însă știa că, fără sprijin de la 
Washington, el și oamenii lui ar fi fost în pom în cel mai prost 
moment posibil. De câteva ori, fusese ţinut captiv de către 
revoluționari sau insurgenți, sau de către șefi de carteluri, 
fusese interogat și probabil că fusese și torturat, dar despre asta 
nu vorbise niciodată. 

Și supraviețuise. 

Boston își trecu mâna prin părul de invidiat, chiar așa cărunt 
cum era, și așteptă. 

Metzger rosti: 

— El - referindu-se la Vrăjitor din nou - știe de anchetă, dar n- 
a zis o vorbă despre scurgerea de informaţii. Nu cred că știe. 
Trebuie să-l găsim pe trădător înainte să se afle peste tot în 
Washington. 

Sorbind din ceaiul său decolorat, Boston făcu să-i apară pe 
chip și mai multe brazde. La naiba, tipul putea să-i dea clasă lui 
Donald Sutherland în rolul de distins personaj cu influențe 

politice! Metzger, deși considerabil mai tânăr, avea un cap mult 
mai golaș decât al lui Boston și era ciolănos și slab. Simțea că 
arată ca o nevăstuică. 

— Tu ce crezi, Spencer? Cum ar putea să iasă de aici pe șest 
un OESS? 

Aruncă o privire pe fereastră. De pe scaunul său, Boston nu 
vedea fluviul Hudson, ci doar lumina reflectată a dimineţii târzii. 

— Instinctul îmi spune că a fost cineva din Florida. Dacă nu, 
cineva de la Washington. 

— Sau Texas și California? 

Boston rosti: 

— Mă îndoiesc. Ei primesc copii ale OESS-urilor, dar, dacă 
niciunul dintre specialiștii lor nu este activat, nici măcar nu le 
deschid... Și, oricât de mult detest să spun asta, nu putem 
elimina cu totul biroul de-aici. 

Impresionantul său cap se răsuci pentru a indica sediul SNSO. 

De acord. Oricât de dureros ar fi fost să se gândească la asta, 
era posibil ca un coleg din acel birou să-i fi vândut. 

Boston continuă: 

— O să-i pun pe cei de la IT să verifice serverele, copiatoarele 
și scanerele. O să-i verificăm la poligraf pe cei cu funcţii 
importante, care au permisiunea să descarce documente. Aș 
face și o verificare majoră a conturilor de Facebook. Ei bine, nu 
doar Facebookul, ci și blogurile și toate site-urile de socializare. 
Pentru a vedea dacă nu cumva cineva cu acces la OESS a postat 
ceva critic despre guvern și misiunea noastră aici. 

Misiunea. Uciderea tipilor răi. 

Avea sens. Metzger era impresionat. 

— Bine. E mult de muncă. 

Ochii lui rătăciră spre priveliștea de-afară. Văzu un spălător 
de geamuri pe o schelă la aproximativ 120 de metri mai sus. 
Așa cum făcea adesea, se gândi la cei care săriseră din turnuri 
la 11 septembrie. 

Fumul i se infiltră în plămâni. 

„Respiră...” 

Vru să alunge Fumul, dar nu reuși. Pentru că eí, cei care 
săriseră în acea cumplită zi, nu putuseră să respire. Plămânii lor 
se umpluseră cu fumul uleios ce se ridica din flăcările care 
aveau să-i consume în următoarele secunde, focul rostogolindu- 

se în birourile lor de patru metri pe patru, nelăsându-le altă cale 
de evadare decât ferestrele care dădeau spre betonul etern. 

Mâinile începură să-i tremure din nou. 

Metzger observă că Boston îl privea cu atenţie. Șeful SNSO 
aranjă cu un gest nepăsător fotografia cu el, Seth, Katie și un cal 
care fornăia, realizată cu un aparat optic reușit care, în clipa 
aceea, imortalizase o amintire dragă, dar care nu era mult 
diferit de o lunetă ce putea, cu mare eficienţă, să ajute la 
trimiterea unui glonț în inima unui om. 

— Au vreo dovadă a îndeplinirii sarcinii? 

— Nu, nu cred. 

— Doar statusul, atâta tot. 

Ordinele de comitere a unui asasinat exact asta erau - 
instrucţiuni de eliminare a unei ţinte. Niciodată nu exista o 
documentaţie care să confirme că un asasinat chiar fusese 
comis. În caz că apăreau întrebări, procedura standard era să 
nege, să nege, să nege... 

Boston dădu să întrebe: 

— Facem ceva pentru...? 

— Am dat telefoane. Don Bruns știe, desigur. Și alţi câţiva. 
Facem... ce e de făcut. 

O exprimare ambiguă. Demnă de Vrăjitor. Boston se referea 
la oameni la fel de periculoși precum trădătorul: procurorul și 
anchetatorii. 

„Să facă tot ce era de făcut...“ 

Spencer Boston, cu impresionanta lui coamă albă și cu și mai 
impresionantul palmares ca spion, sorbi din ceai. Paiul cobori și 
mai mult prin capacul de plastic și creă o vibraţie slabă, precum 
un arcuș pe coarda unei viori. 

— Nu-ţi face griji, Shreve. O să-l găsesc. Sau o s-o găsesc. 

— Mulţumesc, Spencer. Sună-mă oricând. Zi sau noapte. 
Sună-mă ca să-mi spui ce găsești. 

Bărbatul se ridică și își încheie sacoul prost croit. 

După plecarea lui, Metzger își auzi magicul telefon roșu 
anunțându-i primirea unui mesaj de la echipa de supraveghere 
și obținere a datelor, de la subsol. 

O identificaseră pe Nance Laurel ca procuror-șef de caz. In 
curând, aveau să urmeze și numele anchetatorilor de la NYPD. 

Fumul se diminuă considerabil când citi acest lucru. 

În sfârșit, un loc de unde să înceapă. 


63 


CAPITOLUL 12 


Jacob Swann se apropie de mașina lui, aflată în parcarea 
terminalului Marine Air al aeroportului LaGuardia. 

Își puse cu grijă valiza în portbagajul Nissanului sedan - 
cuţitele lui se aflau la locul lor, înăuntru. Desigur, nu se aflaseră 
în bagajul de mână. Se prăbuși greoi pe locul din faţă și se 
întinse respirând adânc. 

Swann era obosit. Işi părăsise apartamentul din Brooklyn 
pentru a pleca în Bahamas cu aproape 24 de ore în urmă, iar în 
toată această perioadă dormise doar trei sau patru ore - în cea 
mai mare parte, pe drum. 

Sesiunea lui cu Annette se desfășurase mai repede decât se 
așteptase. Dar, după ce scăpase de cadavrul ei, durase ceva 
până să găsească un foc de gunoaie abandonat în care să ardă 
dovezile vizitei sale de săptămâna trecută. Apoi, fusese nevoit 
să se ocupe de alte treburi casnice, inclusiv o vizită la 
apartamentul lui Annette, după care urmase un drum riscant, 
dar încununat de succes în final, până în locul asasinării lui 
Moreno, South Cove Inn. 

După aceea, fusese necesar să părăsească insula în același 
mod în care o făcuse cu o săptămână în urmă - de pe un doc de 
lângă Millars Sound, unde cunoștea niște oameni care se 
adunau zilnic ca să lucreze pe vase sau să fumeze ţigări Camel, 
sau să bea Sands, Kalik ori, cel mai probabil, bere de malt Triple 
B. De asemenea, aceștia se puteau ocupa de diverse alte treburi 
speciale. Eficient și discret. || duseseră cu o bărcuţă pe una 
dintre nenumăratele insule de lângă Freeport, apoi Jacob Swann 
luase un elicopter până pe un aerodrom de la sud de Miami. 

Asta era treaba cu Caraibele. Exista vama și existau vămi. 
Varianta a doua permitea unor oameni precum Jacob Swann, 
care aveau bani - angajatorul lui avea din belșug, desigur -, să 
ajungă neobservaţi acolo unde aveau nevoie. 

După ce o crestase cu lama, după ce cursese sânge, se 
convinsese că Annette nu spusese nimănui despre el, despre 
întrebările pe care, pe un ton oarecare, cu o săptămână în urmă, 
i le pusese despre South Cove Inn, apartamentul 1200, 
bodyguardul lui Moreno și Moreno însuși. Toate acele fapte 

puteau fi puse laolaltă, ducând la niște concluzii extrem de 
compromiţătoare. 

Își folosise cuțitul Kai Shun doar de câteva ori, o tăietură, apoi 
încă o tăietură... Probabil că nu fusese necesar... fusese atât de 
înspăimântată! Însă Jacob Swann era un om foarte meticulos. 
Puteai strica un sos delicat prin simpla adăugare, mult prea 
rapidă, a unui lichid fierbinte peste rântașul cu unt și faină care 
sfârâia. lar odată ce făceai asta, nu mai aveai cum să corectezi 
lucrurile. Era o chestiune de câteva grade și câteva secunde, în 
plus, niciodată nu trebuia să ratezi o ocazie de a-ţi perfecționa 
talentele. Ca să zicem așa. 

Opri lângă ghereta de la ieșirea din parcarea aeroportului, 
plati cu bani gheaţă și merse un kilometru și jumătate spre 
Grand Central, înainte de a trage pe dreapta pentru a schimba 
numerele de înmatriculare. Apoi, își continuă drumul spre casa 
lui din Brooklyn. 

Annette... 

Ghinionul sărmanei prostituate fusese că se întâlniseră pe 
când el își plănuia misiunea de la South Cove. Supraveghea 
locul când îl zărise pe bodyguardul lui Moreno, Simon Flores, 
vorbind și flirtând cu femeia. Era clar că tocmai ieșiseră dintr-o 
cameră, iar el înţelesese din limbajul lor corporal și din tachinări 
cu ce se ocupaseră. 

Ah, o fată care muncea. Perfect. 

Așteptă o oră sau două, apoi se plimbă cu pas lejer prin zonă 
până o găsi la bar, unde își cumpăra băuturi slabe și se legăna 
ca momeala în cârlig, sperând să atragă un alt client. 

Swann, înarmat cu o mie de dolari cash, cărora nu li se putea 
lua urma, fusese încântat să se lase ademenit. 

După o partidă bună de sex, în timp ce se ospătau cu tocană, 
care fusese și mai bună, obținuse multe informaţii importante 
pentru misiunea lui. Dar nu anticipase că se va face o anchetă, 
așa că nu lăsase în urma lui o curăţenie atât de temeinică cum 
probabil că ar fi trebuit. Motiv pentru care fusese nevoit să se 
întoarcă pe insulă. 

Cu succes. Și satisfăcător. 

Acum se întoarse acasă, în Heights, pe Henry Street, și parcă 
în garajul de pe alee. Lăsă geanta să-i cadă în holul de la intrare, 
apoi își dezbrăcă hainele și făcu un duș. 

Livingul și cele două dormitoare erau mobilate modest, în 
general cu antichităţi ieftine și câteva piese de la Ikea. Arăta ca 
locuința oricărui burlac din New York, cu excepția a două lucruri: 
masivul seif verde pentru arme, aflat într-un dulap, în care își 
ținea puștile și pistoalele, și bucătăria. Pe care un bucătar 
profesionist probabil că ar fi invidiat-o. 

În această încăpere intră doar după ce se șterse și își puse un 
halat de prosop și papuci. Aragaz, cuptor, cuptor cu microunde, 
frigider, congelator separat, răcitor pentru vinuri, plită cu 
inducţie - producţie proprie. Oțel inoxidabil și stejar. Diverse 
vase și ustensile erau așezate în dulapuri cu uși de sticlă, care 
se înșirau pe tot peretele. (E drept că rafturile atârnate de tavan 
arătau bine, dar de ce să trebuiască să spele un vas înainte de a 
găti în el?) 

Swann își făcu o cafea la presa franceză. Sorbind din băutura 
tare, pe care obișnuia să o bea fără zahăr, se gândi ce să 
pregătească pentru micul dejun. 

Se decise să facă hash. Swann îndrăgea provocările în 
bucătărie și crease reţete demne de genii precum Heston 
Blumenthal sau Gordon Ramsey. Însă el știa și că mâncarea nu 
avea nevoie să fie pretențioasă. 

Când era în serviciu, se întorcea din misiune și, în tabăra de 
lângă Bagdad, pregătea mese pentru colegii săi soldaţi, 
folosindu-se de rațiile militare, combinându-le cu alimente 
cumpărate dintr-o piaţă arăbească. Nimeni nu-l tachina în 
privinţa asta. În primul rând, mâncarea făcută de el era 
excelentă. În al doilea rând, știau că era foarte posibil ca Swann 
să-și fi petrecut dimineaţa jupuind câte un insurgent care urla, 
pentru a descoperi unde se află vreun transport de arme care 
dispăruse. 

De asemenea oameni râzi pe riscul tău. 

Scoase din frigider o bucată de carne de pe coaste de o 
jumătate de kilogram și desfăcu hârtia cerată albă și groasă. El 
însuși era responsabil pentru bucata aceea perfect 
dimensionată și tăiată. Cam la o lună, Swann cumpăra câte o 
jumătate laterală a unei vite, de la un depozit frigorific pentru 
oameni ca el - măcelari amatori, își rezerva o zi splendidă 
pentru a tăia carnea de pe oase și a separa mușchii, coastele 
scurte, pulpa, antricotul, flancul, garful. 

Unii oameni care cumpărau angro apreciau creierul, 
intestinele, stomacul și alte organe. Dar pe el nu-l atrăgeau 
toate astea, așa că le dădea la o parte. Nu exista nimic moral 
sau emoţional în a-ţi bate capul cu acele părţi dintr-un animal - 
pentru Swann, carnea era carne. Era doar o chestiune de gust. 
Cui nu-i plăceau momiţele crocante? Dar cele mai multe organe 
aveau tendinţa de a deveni amare și presupuneau mai mult 
efort decât merita. De pildă, rinichii îţi împuţeau bucătăria zile în 
șir, iar creierul era prea consistent și fără gust (plus că era plin 
de colesterol). Nu, timpul petrecut de Swann în faţa blatului de 
tăiat de 90 de kilograme, purtând un şor de măcelar, era 
dedicat exersării tăieturilor clasice, el lucrând asemenea unui 
sculptor pentru a obține bucăţi cu forme perfecte, lăsând pe os 
cât mai puţină carne cu putinţă. Aceasta era o artă, un sport. 

ÎI liniștea. 

„Micuţul meu măcelar...” 

Puse fileul pe un blat de lucru - întotdeauna de lemn, pentru a 
menaja tăișurile cuţțitelor - și își trecu degetele peste carne, 
simţindu-i densitatea și examinând șuvițele de grăsime care îi 
dădeau un aspect marmorat. 

Totuși, înainte de a o tăia, spălă și își ascuţi din nou cuțitul Kai 
Shun pe tocila Dan's Black Hard Arkansas, care costase aproape 
la fel de mult precum cuțitul și care era cel mai bun dispozitiv 
de ascuţit de pe planetă. Când stătuse deasupra lui Annette, 
cuțitul se mișcase de la limbă la deget, iar lama avusese o 
întâlnire nefericită cu osul. Acum, trebuia din nou ascuţită 
perfect. 

In cele din urmă cuțitul fu gata, iar el reveni la bucata de 
carne, tăind-o încet în cubuleţe cu latura de 6 milimetri. 

Le-ar fi putut face mai mari și ar fi putut lucra mai repede. 

Dar de ce să te grăbești când faci ceva ce-ţi place? 

După ce termină, le presără cu un amestec de salvie și faină 
(contribuţia lui la reţeta clasică), apoi le căli într-o tigaie din 
fontă, dându-le la o parte când încă mai erau roz la interior. 
După aceea, tăie în cubuleţe doi cartofi roșii și o jumătate de 
ceapă Vidalia. Găti legumele în uleiul din tigaie, apoi adăugă și 
carnea. Amestecă puţin fond de vițel și presără niște pătrunjel 
italian, după care băgă tigaia în partea de sus a cuptorului 
pentru a se rumeni deasupra. 

După un minut sau două, mâncarea era gata. Adăugă sare și 
piper și se așeză s-o mănânce cu un scone* cu rozmarin, la o 
masă de tec foarte scumpă aflată în bovindoul cu geamuri al 
bucătăriei. Făcuse scone-ul cu câteva zile în urmă. Se gândi că 
era mai bun după o vreme, ierburile combinându-se mai bine cu 
făina făcută în casă. 

Swann mâncă încet, la fel ca întotdeauna. Nu simţea decât 
milă, aproape dispreţ, faţă de oamenii care mâncau repede, 
care inhalau mâncarea. 

Tocmai terminase când primi un e-mail. Părea că marea 
mașinărie naţionala a informaţiilor de securitate a lui Shreve 
Metzger măcina la fel de eficient ca de obicei. 


Am primit mesajul tău. Mă bucur că ai avut succes 
astăzi. 


Problemele pe care trebuie să le reduci la minimum/ 

elimini: 

1. Martori și persoane adiacente care au cunoștințe 
despre OESS. 

- sugerez să verifici drumul făcut la NY de Moreno 
în 30 aprilie - 2 mai. 

2. Nance Laurel, identificată ca procuror-șef de caz. 
Urmează curând numele anchetatorilor de la 
NYPD. 

3. Persoana care a transmis în afară OESS-ul. 

Cineva se ocupă de identificarea sa. S-ar putea să 
ai ideile tale despre cum să afli cine este. 
Acţionează cum crezi. 


Swann îi sună pe oamenii lui de la serviciul tehnic și le ceru să 
înceapă o căutare. Apoi, își puse o pereche de mănuși galbene 
din cauciuc gros. Pentru a curăța tigaia, o frecă bine cu sare, o 
șterse și aplică apoi ulei fierbinte - fonta nu trebuia să 
întâlnească niciodată săpunul și apa, desigur. După aceea 
începu să spele vasele și ustensilele în apă foarte, foarte 
fierbinte. Treaba îi făcea plăcere și descoperise că aici gândea 
cel mai bine, privind tenacele copac ginkgo din micuța grădină 


15 Tip de prăjitură sau pâine rapidă pentru o singură persoană, făcută de obicei din 
făină de grâu, orz sau ovăz, ușor îndulcită (n.red.). 

aflată în fața clădirii. Nucile sale erau curioase. Erau folosite în 
bucătăria asiatică, fiind ingredientul esenţial al delicioasei 
creme japoneze chawanmushi. Însă puteau fi și toxice dacă erau 
consumate în cantități mari. Să mănânci putea fi uneori 
primejdios, firește - când ne așezăm să mâncăm, nu ne 
întrebăm adesea dacă nu cumva ne-am ales cu salmonella sau 
cu E. Coli? în Japonia, Jacob Swann mâncase fugu - infamul 
pește-balon cu organe toxice. li displăcuse nu pentru potenţialul 
său letal (bucătarii experimentați puteau face ca otrăvirea să fie 
practic imposibilă), ci pentru gustul prea fad după părerea lui. 

Frecă cu insistenţă, îndepărtând orice urmă de mâncare de pe 
metal, sticlă, porțelan. 

Și gândindu-se cât se poate de concentrat. 

Din moment ce ordinul de comitere a asasinatului era acum 
public, eliminarea acestor martori avea să atragă suspiciuni 
asupra SNSO și a celor care aveau legături cu acesta. Asta era 
foarte neplăcut; în alte condiţii, ar fi încercat să simuleze 
accidente sau să creeze personaje fictive care să fie învinovăţite 
de crimele care erau pe cale să aibă loc: cartelurile despre care 
Metzger susținuse că erau responsabile pentru moartea lui 
Moreno sau infractori pe care poliţia și procuratura îi băgase în 
închisoare și care acum ieșiseră și voiau să se răzbune. 

Dar asta n-ar fi ţinut aici. Jacob Swann era nevoit pur și simplu 
să facă lucrul pe care îl făcea cel mai bine. În vreme ce Shreve 
Metzger avea să nege că acele ordine existaseră, Swann avea 
să se asigure că nicio probă și niciun martor nu puteau face 
legătura între SNSO și asasinat. 

Putea face asta. Jacob Swann era un om foarte meticulos. 

In plus, nu avea de ales - trebuia să elimine aceste 
ameninţări. Nici nu încăpea vorbă să lase pe cineva să pună în 
primejdie organizaţia lui - munca lui era mult prea importantă. 

Folosind un prosop gros, Swann șterse vasele, argintăria și 
vasul de cafea, cu sârguinţa unui chirurg care face ultimele 
cusături după o operaţie încununată de succes. 


CAPITOLUL 13 


CAZUL ROBERT MORENO 

Locul faptei 1 

- Apartamentul 1200, South Cove Inn, Insula New 
Providence, Bahamas („Camera ucigașă”) 

- 9mai 

- Victimă 1: Robert Moreno 


Cauza morţii: rană prin împușcare, urmează 
detalii 

Informații suplimentare: Moreno, 38, cetăţean 
american, expatriat, locuind în Venezuela 
Antiamerican vehement. Poreclă: „Mesagerul 
Adevărului” 

A petrecut trei zile în NY, între 30 aprilie și 2 
mai. Motivul? 


Victimă 2: Eduardo de la Rua 


Cauza morţii: rană prin împușcare, urmează 
detalii 

Informaţii suplimentare: jurnalist, îl intervieva 
pe Moreno. Născut în Puerto Rico, locuind în 
Argentina 


Victimă 3: Simon Flores 


Cauza morţii: rană prin împușcare, urmează 
detalii 

Informaţii suplimentare:  bodyguardul lui 
Moreno, naţionalitate braziliană, locuind în 
Venezuela 


Suspect 1: Shreve Metzger 


Director Serviciul Naţional de Spionaj și 
Operaţiuni 

Instabil psihic? Probleme cu furia 

A manipulat dovezi pentru a autoriza ilegal un 
ordin de executare a unei sarcini speciale? 
Divorţat. Diplomă în drept la Yale 


Suspect 2: Lunetistul 


Nume de cod: Don Bruns 

De obţinut informaţii despre Bruns 

Amprentă vocală obţinută 

Raportul de la locul faptei și alte detalii 
urmează să vină. 

Zvonuri cum că în spatele asasinatelor s-ar afla 
carteluri de droguri. Se consideră improbabil. 

Locul faptei 2 
Locul de unde a tras lunetistul Don Bruns, la 
1800 de metri distanţă de Camera ucigașă. 
Insula New Providence, Bahamas 
- 9 mai 
- Raportul de la locul faptei urmează să vină. 
— Investigații suplimentare 
- Determinarea identității informatorului 
- Subiectul necunoscut care a dat în vileag 
ordinul de executare a sarcinii speciale 
- Trimis prin e-mail anonim 
- Contactat unitatea NYPD pentru Infracțiuni 
Computerizate; așteptăm rezultate. 


Cu mâinile în șolduri, Amelia Sachs studie panoul. 

Îl văzu pe Rhyme privind fără interes scrisul ei cursiv. Nu avea 
să acorde prea multă atenţie celor scrise de ea până nu 
începeau să apară fapte concrete - în fapt, dovezi în cazul lui. 

In clipa aceea, se aflau acolo doar ei trei: Sachs, Laurel și 
Rhyme. Lon Sellitto se dusese în centru pentru a recruta o 
echipă anume aleasă de cercetare și supraveghere din unitatea 
de servicii speciale a căpitanului Bill Myers. Păstrarea secretului 
fiind prioritară, Laurel nu dorise să folosească polițiști obișnuiți 
de la patrulă. 

Sachs se întoarse la biroul ei. Nu se simţea bine stând locului 
și cam asta e tot ce făcuse în ultimele două ore. Închisă acolo, 
proastele obiceiuri îi reveniră: își înfipse o unghie în alta, își 
scărpină capul până când îi dădu sângele... Agitată din fire, 
simțea o nevoie irezistibilă să umble, să fie afară, să conducă 
mașina. Tatăl ei născocise o expresie care devenise mottoul ei: 
„Dacă ești în mișcare, ei nu te pot dobori...” 

Cuvintele acestea însemnaseră câteva lucruri pentru Herman 
Sachs. Cu siguranţă se puteau referi la slujba lui, la slujba /or - 
și el fusese poliţist, patrulând în Deuce, Times Square, într-o 
vreme când rata criminalităţii atinsese un nivel record în oraș. 
Dacă erai iute de picior, gândeai repede și aveai privirea ageră, 
puteai să supravieţuiești. 

La fel era și în viaţă, în general. Să te mişti... Cu cât rămâneai 
mai puţin o ţintă a relelor, cu atât era mai bine, indiferent dacă 
era vorba de iubite, șefi sau rivali. El își recitase de multe ori 

aceste cuvinte, aproape până murise (de unele lucruri, cum ar fi 
propriul corp care cedează, nu poți fugi). 

Dar toate cazurile presupuneau cercetare și hârțogărie, iar 
acest lucru era cu atât mai valabil acum, când faptele erau greu 
de aflat, iar locul faptei inaccesibil. Așa că Sachs era 
deocamdată prizoniera muncii de birou, răscolind documente și 
făcând investigații la telefon - discret. Absentă, își înfipse unghia 
degetului mare sub o altă unghie. Durerea se răspândi. O 
ignoră. O șuviţă subţire și roșie apăru pe un document pe care 
ea îl citea, dar ignoră și asta. 

O parte din tensiune era pricinuită de Supraveghetoare, cum 
ajunsese Sachs să se gândească la Nance Laurel. Nu era 
obișnuită să se uite cineva peste umărul ei, nici chiar superiorii - 
iar ca detectiv de gradul trei, Amelia Sachs avea destui. Laurel 
se mutase cu totul la ei - avea două laptopuri impresionante, 
deschise amândouă, și i se aduseseră și alte dosare, toate 
extrem de groase. 

Data viitoare avea să i se aducă și un pat pliant? 

Pe de altă parte, Laurel, deloc zâmbitoare și concentrată, nu 
era deloc nervoasă. Stătea aplecată deasupra documentelor, 
răpăia zgomotos și iritant pe tastatură și își făcea notițe cu un 
scris extrem de mic și de precis. Pagină după pagină, toate erau 
notate, examinate, puse în ordine. Pasajele de pe ecranul 
computerului erau citite cu grijă, apoi erau fie respinse, fie 
primeau o nouă înfățișare cu ajutorul imprimantei cu laser și se 
alăturau tovarășelor lor din dosarul Statu/ vs Metzger și alții. 

Sachs se ridică, se apropie din nou de panou, apoi se întoarse 
la chinuitorul scaun, încercând să afle tot ce putea despre 
călătoria făcută de Moreno la New York între 30 aprilie și 2 mai. 
Verificase hotelurile și firmele de închiriat mașini. Dădea de 
oameni în două treimi dintre cazuri, altminteri lăsând mesaje. 

Se uită în cealaltă parte a camerei, spre Rhyme - acesta era 
la telefon, încercând că convingă poliţia din Bahamas să 
coopereze. Expresia de pe chipul lui îi spuse că nu avea mai 
mult succes decât ea. 

Apoi, telefonul lui Sachs sună. Era Rodney Szarnek, de la 
Unitatea de infracţiuni Computerizate a NYPD, un grup de elită 
format din circa 30 de detectivi și specialiști. Cu toate că Rhyme 
era un criminalist tradiţional, el și Sachs colaboraseră tot mai 
strâns cu UIC în ultimii ani. În vremurile acelea, computerele și 

telefoanele mobile - și minunatele dovezi pe care se pare că le 
păstrau pentru totdeauna - erau cruciale pentru succesul unei 
investigaţii. Sachs estimă că Szarnek avea vreo 45 de ani, deși 
era greu să-i apreciezi vârsta cu certitudine. Szarnek emana 
tinereţe - de la părul zburlit și uniforma alcătuită din blugi și 
tricouri, la dragostea pasională pentru „cutii“, cum numea el 
computerele. Ca să nu mai vorbim despre dependența lui faţă 
de muzica rock puternică și de obicei proastă. 

Care acum urla în fundal. 

— Bună, Rodney, rosti Sachs, ai putea da volumul mai încet. 
Te superi? 

— Scuze. 

Szarnek era cheia pentru depistarea informatorului de la care 
se aflase despre OESS. Acesta verifica e-mailul anonim în al 
cărui atașament era OESS-ul pornind înapoi de la destinatar, 
biroul procurorului districtual din Manhattan, în încercarea de a 
descoperi unde se aflase informatorul atunci când îl trimisese. 

— Durează ceva, raportă bărbatul, acoperind slaba bătaie 
rock 4/4 a basului și a tobei. E-mailul a trecut prin proxy servere 
din jumătate de lume. Ei bine, de fapt prin toată lumea. Până 
acum am făcut legătura între biroul procurorului și un server 
anonim din Taiwan care retrimite e-mailuri, iar de acolo în 
România. Și să știi că românii nu sunt cooperanți. Dar am niște 
informaţii despre cutia pe care a folosit-o. A încercat să fie 
deștept, dar s-a dat de gol. 

— Vrei să spui că ai aflat marca computerului de care s-a 
folosit? , 

— Posibil. Seria lui de utilizator... Aăă, știi ce-i aia? 

Sachs mărturisi că nu știa. 

— Este informaţia pe care computerul tău o trimite routerelor 
și serverelor, precum și altor computere atunci când ești online. 
Oricine o poate vedea și afla ce sistem de operare folosești și 
care browser. Ei bine, cutia informatorului are OS 9.2.2 de la 
Apple și Internet Explorer 5 pentru Mac. E ceva vechi deja. Asta 
îngustează serios domeniul de căutare. Bănuiesc că e vorba de 
un laptop iBook. Ăsta a fost primul Mac portabil cu antenă 
încorporată astfel încât să se poată lega la Wi-Fi fără vreun 
modem sau un server separat. 

— Un iBook? Sachs nu auzise niciodată de asta. Rodney, cât e 
de vechi? 

— Are peste zece ani. Probabil că l-a luat la mâna a doua și l-a 
plătit cash pentru a nu se putea face legătura cu el. Cu asta, a 
încercat să fie deștept. Dar nu s-a gândit că putem afla marca. 

— Cum arată? 

— Dacă avem noroc, e un model scoică - au fost făcute în 
două culori, alb cu ceva strălucitor, cum ar fi verde sau 
portocaliu. Au o formă după cum precizează și numele lor. 

— Ca o scoică. 

— Ei bine, sunt rotunjite. Există și un model rectangular 
standard, de culoarea grafitului, pătrăţos. Dar ar fi prea mare. E 
de două ori mai gros decât laptopurile de astăzi. Așa l-ai putea 
recunoaște. 

— In regulă, Rodney. Mulţumesc. 

— Mă ocup în continuare de router. România trebuie să 
cedeze. Trebuie doar să negociez. 

Dădu din nou muzica tare și închise telefonul. 

Sachs privi în jur și descoperi că Nance Laurel se uita la ea; 
expresia de pe chipul asistentei procurorului districtual era și 
neutră, și interogativă. Oare cum izbutea? Sachs le relată femeii 
și lui Rhyme ce-i comunicase polițistul de la infracţiuni 
cibernetice. Rhyme dădu din cap neimpresionat, apoi se 
întoarse la telefonul lui. Nu zise nimic. Sachs presupuse că 
fusese pus să aștepte. 

In schimb, i se păru că Laurel dăduse aprobator din cap. 

— AȘ dori să treci asta într-un document și să mi-l trimiţi. 

— Poftim? 

O pauză. 

— Ceea ce mi-ai spus despre urmărirea e-mailului și tipul de 
computer. 

— Tocmai voiam să scriu asta pe panou, rosti Sachs, arătând 
cu capul spre panoul cazului. 

— De fapt, aș dori ca totul să fie documentat pe cât posibil în 
timp real. Procurora arătă cu capul spre teancul ei de dosare, 
apoi adăugă: Dacă nu te superi. 

Trânti cuvântul „dacă“ de parcă ar fi fost o măciucă. 

Sachs se supără, dar nu se simţi dispusă să poarte această 
bătălie. Tastă un document scurt. 

— Mulţumesc, zise Laurel. Trimite-mi-l prin e-mail, că îl printez 
eu. Prin serverul securizat, desigur. 

— Desigur. 

Sachs trimise documentul, remarcând că micro- 
managementul procurorei nu părea să se extindă până la 
Lincoln Rhyme. 

Apoi îi sună telefonul, iar ea ridică surprinsă o sprânceană, 
observând identitatea apelantului. 

In sfârșit. O pistă solidă. Cea care suna era secretara de la 
Elite Limousines, una dintre zecile de firme de închiriat mașini 
pe care Sachs le contactase mai devreme, întrebând dacă un 
anume Robert Moreno se folosise de serviciile lor în data de 1 
mai. De fapt, da, se folosise. Femeia îi spuse că bărbatul 
închiriase o mașină cu șofer pentru un traseu stabilit, ceea ce 
însemna că Moreno îi dăduse șoferului adresele unde dorise să 
meargă după ce era luat. Compania nu cunoștea aceste adrese, 
dar femeia îi dădu lui Sachs numele și numărul de telefon ale 
șoferului. 

Apoi, ea îl sună pe șofer, îi zise cine era și îl întrebă dacă îi 
putea face o vizită pentru a-i pune câteva întrebări legate de un 
caz. 

Cu o voce având un accent puternic, greu de înțeles, el îi 
spuse că e de acord și îi dădu adresa. Ea închise și se ridică 
luându-și jacheta. 

— L-am găsit pe șoferul lui Moreno de când a venit aici, pe 1 
mai, îi zise ea lui Rhyme. Mă duc să stau de vorbă cu el. 

Laurel rosti repede: 

— E vreo șansă să scrii notele despre informaţiile de la 
agentul Dellray înainte de a pleca? 

— Va fi primul lucru pe care-l voi face când mă întorc. 
Observă că Laurel devenise rigidă, dar se părea că asta era o 
bătălie pe care procurora nu era dispusă s-o poarte. 


CAPITOLUL 14 


În acest punct al unei investigaţii standard, Lincoln Rhyme ar 
fi apelat deja la probabil cel mai bun tehnician criminalist din 
oraș, detectivul NYPD Mel Cooper. 

Insă prezenţa suplului și imperturbabilului Cooper era inutilă 
în absenţa probelor fizice, așa că tot ce făcuse fusese să-l 
avertizeze pe bărbat să fie pe fază - ceea ce pentru Lincoln 


75 


Rhyme însemna să fie gata să lase totul baltă, dacă nu era o 
operaţie pe cord deschis, și să-și miște fundul la laborator. 
Urgent. 

Dar asta nu părea ceva foarte probabil deocamdată, așa că 
Rhyme revenise la treaba de care se ocupase toată dimineața - 
încercarea de a intra în posesia unor probe fizice legate de 
asasinarea lui Moreno. 

Străduindu-se pentru a patra oară să ia legătura cu un oficial 
de la Poliţia Regală din Bahamas cu sediul în Nassau, fusese din 
nou pus să aștepte. In cele din urmă, auzi o voce. 

— Da, bună ziua. Cu ce vă pot ajuta? întrebă o femeie pe un 
alto melodios. 

Era și timpul... Dar își stăpâni nerăbdarea, deși era nevoit să 
explice din nou. 

— Sunt căpitanul Rhyme de la Departamentul de Poliţie din 
New York, zise el. 

Renunțase la „consultant al” sau „lucrez pentru”. Era prea 
complicat și părea să stârnească suspiciuni. Avea să-i ceară lui 
Lon Sellitto să lămurească lucrurile dacă suna cineva ca să 
verifice cine era. (De fapt, chiar își dorea să verifice cineva - 
astfel de oameni erau cei cu care îţi făceai treabă.) 

— New York, da. 

— Aş vrea să vorbesc cu cineva de la Departamentul 
Criminalistic. 

— Scena crimei, da. 

— Corect. 

Rhyme își imagină că femeia era o funcţionară civilă leneșă, 
nu foarte deșteaptă, aflată într-un birou prăfuit și lipsit de aer 
condiționat, șezând sub un ventilator de tavan care se rotea 
încet. 

Poate că era o imagine nedreaptă. 

— Îmi cer scuze, la ce departament aţi vrut? 

Sau poate că nu. 

— La criminalistică. Cu un șef. E legat de uciderea lui Robert 
Moreno. 

— Vă rog să așteptați. 

— Nu, vă rog... Staţi! 

„Clic.” 

Fir-ar! 

Cinci minute mai târziu, ajunse să vorbească cu femeia-ofițer 
care era sigur că răspunsese și prima dată când sunase, cu 
toate că aceasta nu părea să-și amintească de el. Sau se 
prefăcea că nu-și amintește. Își repetă cererea, iar de această 
dată - într-un moment de inspiraţie - adăugă: 

— Îmi cer scuze că insist. Doar că reporterii sună întruna. Va 
trebui să-i rog să sune direct la dumneavoastră dacă nu le pot 
transmite eu informaţia. 

Rhyme habar n-avea ce ameninţare reprezenta acest lucru. 

— Reporteri? întrebă ea ușor nesigură. 

— CNN, ABC, CBS. Fox. Toţi. 

— Înţeleg. Da, domnule. 

Dar stratagema avu efect, pentru că nu mai așteptă decât cel 
mult trei secunde. 

— Poitier la telefon. 

O voce adâncă, melodioasă, cu accent britanic și inflexiuni 
caraibene - Rhyme cunoștea ritmul nu pentru că fusese pe 
insulă, ci pentru că băgase în închisorile din New York câţiva 
oameni din acea parte a lumii. Bandele jamaicane depășeau de 
departe Mafia din punct de vedere al violenţei. 

— Bună ziua. Sunt Lincoln Rhyme de la Departamentul de 
Poliţie din New York. 

Vru să adauge: „în niciun caz să nu mă pui să aştept!” Dar se 
abţinu. 

Polițistul din Bahamas zise: 

— Ah, da. 

Se întrerupse apoi precaut. 

— Cu cine vorbesc? Ofițerul Poitier, am înţeles bine? 

— Caporal Mychal Poitier. 

— Vă ocupați de locul faptei? 

— Nu. Sunt anchetatorul-șef în cazul Moreno... Staţi puţin, ați 
zis că sunteţi Lincoln Rhyme. Căpitanul Rhyme. Da. 

— Aţi auzit de mine? 

— Avem în bibliotecă una dintre cărţile dumneavoastră de 
criminalistică. Am citit-o. 

Poate că datorită acestui lucru va avea parte de puţină 
cooperare, se gândi Rhyme. Pe de altă parte însă, caporalul nu 
zisese dacă îi plăcuse cartea sau dacă o găsise utilă. In pagina 
biografică din ultima ediție era menţionat că Rhyme se 
pensionase, fapt pe care Poitier, din fericire, nu părea să-l știe. 

Rhyme aruncă mingea. Fără să-l numească pe Metzger sau 
SNSO, explică faptul că NYPD credea că există o legătură 
americană cu asasinarea lui Moreno. 

— Am câteva întrebări în privinţa crimei, despre probele 
fizice. Aveţi puţin timp acum? Putem vorbi? 

O pauză demnă de Nance Laurel. 

— Mă tem că nu, domnule. De cazul Moreno nu se mai ocupă 
nimeni deocamdată și există... 

— Scuzaţi-mă, aţi spus că nu se ocupă nimeni? 

Un caz de crimă nerezolvat, care apăruse cu o săptămână în 
urmă? Acesta era momentul în care investigația trebuia să se 
desfășoare la intensitate maximă. 

— Așa este, domnule căpitan. 

— Dar de ce? Aţi reţinut vreun suspect? 

— Nu, domnule. În primul rând, nu știu despre ce legătură 
americană vorbiţi - cel mai probabil, crima a fost comisă de 
niște membri ai unui cartel al drogurilor din Venezuela. 
Așteptăm să luăm legătura cu autorităţile de acolo înainte de a 
continua ancheta. lar eu, personal, trebuie să mă concentrez 
asupra unui caz mai urgent. O studentă care a dispărut, o 
americană. Ah, aceste crime se întâmplă uneori în ţara noastră. 
Poitier adăugă defensiv: Însă rar. Foarte rar. Știţi cum e, 
domnule. O studentă drăguță dispare, iar presa apare. Precum 
vulturii. 

Presa. Poate că de aceea Rhyme reușise să stea de vorbă cu 
cineva, în cele din urmă. Cacealmaua lui atinsese un punct 
sensibil. 

Caporalul continuă: 

— Aici sunt mai puţine violuri decât în Newark, New Jersey, 
mult mai puţine. Dar o studentă care dispare în insule apare ca 
și cum ar fi mărită de lentilele unui teleobiectiv. Și, trebuie să 
spun, cu tot respectul, că în general programele voastre de știri 
nu sunt deloc corecte. Și nici presa britanică. Dar acum am 
pierdut o studentă americană, nu una britanică, așa că o să fie 
CNN și tot restul. Vulturi. Cu tot respectul... 

Rhyme simţi că omul divaga pentru a evita subiectul. 

— Domnule caporal... 

— Este extrem de incorect, repetă Poitier. O studentă vine aici 
din America. Vine în vacanţă sau... această fată... pentru a 

studia un semestru. Și întotdeauna este vina noastră. Ei spun 
lucruri cumplite despre noi. 

Rhyme își pierdu răbdarea, dar făcu eforturi ca să rămână 
calm. 

— Să revenim, domnule caporal, cum e cu asasinarea lui 
Moreno? Noi suntem siguri că niciun cartel n-a avut vreo 
legătură cu moartea lui. 

Se lăsă tăcerea, într-un contrast flagrant cu vorbăria de mai 
devreme a ofițerului. Apoi, acesta zise: 

— Ei bine, eu depun toate eforturile pentru a o găsi pe 
studentă. 

— Nu-mi pasă de studentă, se răsti Rhyme fără să se 
gândească prea mult, ceea ce poate că fu nepoliticos, însă în 
clipa aceea chiar nu mai reușea să se abţină. Robert Moreno. Vă 
rog. Există o legătură americană, iar eu mă ocup de asta acum. 
E presant. 

„Sarcină: Al-Barani Rashid (SNSO ID: abr942pd5t) 

Dată/loc naștere: 2/73, Michigan“ 

Rhyme n-avea cum să ghicească cine era acest Rashid, 
următorul nume de pe OESS, dar se îndoia că era un tată de 
familie nevinovat din Connecticut. Insă era de acord cu Nance 
Laurel că omul nu trebuia să moară din cauza unor informaţii 
greșite sau falsificate. 

„De realizat până la: 5/19...“ 

Rhyme continuă: 

— AȘ dori o copie după raportul de la locul faptei, fotografii de 
la locul faptei și din cuibul lunetistului, rapoartele autopsiilor și 
analizele de laborator. Toată documentaţia. Și orice informaţii 
legate de cineva pe nume Don Bruns, care s-a aflat pe insulă în 
preajma datei la care s-a tras. Este o acoperire. E numele de cod 
al unui lunetist. 

— Ei bine, de fapt încă nu avem raportul final. Avem niște 
notițe, dar nu sunt complete. 

— Nu sunt complete? murmură Rhyme. Crima a avut loc pe 9 
mai. 

— Cred că așa este. 

Crede? 

Rhyme simţi brusc o împunsătură de îngrijorare. 

— Locul faptei a fost cercetat, nu? 

— Da, da, firește. 

Ei bine, măcar în privinţa asta putea răsufla ușurat. 

Poitier spuse: 

— A doua zi după uciderea domnului Moreno, ne-am ocupat 
de el. 

— A doua zi? 

— Da. Poitier ezită de parcă ar fi știut că fusese o greșeală, 
apoi adăugă: Am avut o altă treabă, un alt caz în aceeași zi. Un 
proeminent avocat a fost ucis și jefuit în centru, în biroul său. 
Asta a avut prioritate. Moreno nu era un conațţional. Avocatul 
era. 

Două situaţii făceau ca scenele crimelor să fie infinit mai puţin 
preţioase pentru anchetatori. Prima era contaminarea de către 
oamenii care umblau aiurea pe-acolo - inclusiv polițiști neatenți. 
A doua era intervalul de timp dintre comiterea crimei și 
efectuarea cercetării. Dovezile-cheie pentru stabilirea identităţii 
unui suspect și condamnarea acestuia se puteau evapora 
efectiv în decurs de câteva ore. 

Să lași să treacă o zi până să te apuci să cercetezi un loc al 
faptei putea însemna să pierzi chiar și jumătate din dovezile 
vitale. 

— Scena crimei este izolată? 

— Da, domnule. 

Tot era ceva. Pe un ton care spera să fie adecvat de grav, 
Rhyme rosti: 

— Domnule caporal, motivul pentru care ne implicăm este că 
avem bănuiala că cel care l-a omorât pe Moreno va ucide din 
nou. 

O pauză. 

— Serios, chiar credeţi asta? zise ofițerul sincer îngrijorat. 
Aici? 

— Nu știm. 

In clipa aceea, cineva i se adresă caporalului. O mână acoperi 
receptorul, iar Rhyme auzi doar câteva murmure. Poitier reveni. 

— Domnule căpitan, daţi-mi numărul dumneavoastră de 
telefon și vă voi suna dacă reușesc să aflu ceva util. 

Maxilarul lui Rhyme se încleștă. Îi dădu numărul de telefon, 
apoi întrebă repede: 

— Vă rog, puteţi cerceta din nou locul faptei? 

— Cu tot respectul, domnule căpitan, în New York aveţi 
resurse mult mai însemnate decât avem noi aici. lar toată 

treaba asta, ca să fiu sincer, a fost puţin cam copleșitoare 
pentru mine. Este primul meu caz de crimă. Un activist străin, 
un lunetist, un hotel de lux și... 

— Primul caz de crimă? 

— Ei bine, da. 

— Domnule caporal, cu tot respectul... — repetă el cuvintele 
celuilalt - aș putea vorbi cu un superior? 

Poitier nu păru insultat când răspunse: 

— Un moment, vă rog. 

Din nou, mâna acoperi receptorul. Rhyme auzi câteva cuvinte 
estompate. | se păru că deslușește „Moreno” și „New York”. 

Poitier reveni o clipă mai târziu. 

— |lmi pare rău, domnule căpitan, zise el. Se pare că 
superiorul meu nu este disponibil. Dar am numărul 
dumneavoastră. Voi fi încântat să vă sun când vom ști mai 
multe. 

Rhyme își imagină că era posibil ca asta să fie singura lui 
șansă. Gândi rapid, apoi rosti: 

— Măcar spuneţi-mi un lucru: gloanțele pe care le-aţi 
recuperat sunt intacte? 

— Unul, da, și... Se întrerupse. Nu sunt sigur. Scuzaţi-mă, vă 
rog. Trebuie să plec. 

Rhyme zise: 

— Glonţțul? Este cheia cazului. Spuneţi-mi doar... 

— Cred că se poate să mă fi înșelat în privinţa asta. Trebuie 
să închid. 

— Domnule caporal, de la ce departament v-aţi transferat? 

O altă pauză. 

— De la divizia de inspecţie a afacerilor și acordare a 
licenţelor, domnule. lar înainte de asta am fost la trafic. Trebuie 
să plec. 

Convorbirea se întrerupse. 


CAPITOLUL 15 


Jacob Swann își opri Nissanul Altima cenușiu dincolo de casa 
șoferului limuzinei folosite de Robert Moreno. 

Oamenii lui de la tehnic reușiseră să afle. Când fusese în oraș, 
pe 1 mai, Moreno folosise o mașină de la o firmă numită Elite 
Limousine. Mai descoperi și că Moreno folosea mereu același 
șofer. Numele lui era Vlad Nikolov. Și, fiind șoferul regulat al 
activistului, probabil că avea informaţii pe care anchetatorii le-ar 
fi putut dori. Swann trebuia să se asigure că nu aveau să le afle. 

Folosindu-se de cartela preplătită, dăduse un telefon rapid - 
„Scuze, am greșit numărul” - și aflase că șoferul era acasă în 
acel moment. Vocea lui cu un puternic accent rusesc - sau 
georgian - păru un pic ameţită, ceea ce însemna că lucrase 
probabil în tura de noapte. În regulă. Nu avea să plece nicăieri 
prea curând. Însă Swann știa că trebuie să se miște repede - 
poliţia nu putea să dea de el la fel de repede precum serviciul lui 
tehnic, dar și verificările tradiționale puteau dezvălui identitatea 
șoferului. 

Swann cobori din mașină și se întinse privind în jur. 

Mulți șoferi locuiau în Queens. Asta pentru că situaţia 
parcărilor în Manhattan era groaznică, iar preţul locuinţelor era 
exagerat de mare. Și pentru că a conduce o limuzină 
presupunea adesea drumuri către și dinspre aeroporturile 
LaGuardia și JFK, ambele aflându-se în zonă. 

Locuinţa lui Vlad Nikolov era modestă, dar bine îngrijită, după 
cum observă Swann. In fața casei din cărămidă bej se afla un 
rând de plante înflorite, bogate și strălucitoare graţie delicatei 
temperaturi de primăvară și unei ploi recente. larba era tunsă, 
iar dalele din ardezie care duceau spre ușa din față fuseseră 
măturate, dacă nu chiar spălate cu o zi sau două în urmă. 
Elementul central al curţii era reprezentat de două tufe de 
buxus atent tunse. 

Factura pentru utilităţi, inclusiv tiparele de consum indicate 
de contorul electric inteligent, chitanţele pentru alimente și alte 
bunuri, găsite de cei de la tehnic, sugerau că Nikolov, în vârstă 
de 42 de ani, locuia singur. Acest lucru era neobișnuit pentru 
imigranții ruși sau georgieni, care erau de obicei foarte 
preocupaţi de familie. Swann presupuse că poate avea o familie 
în ţara sa natală. 

În orice caz, viaţa solitară a omului era în avantajul lui Swann. 

Trecu pe lângă casă, aruncând o privire scurtă spre o 
fereastră acoperită cu o perdea transparentă. Dantelă. Poate că 
Nikolov avea o prietenă care îl vizita sporadic. Era puţin probabil 

ca un rus să cumpere dantelă. Existenţa unei alte persoane în 
casă ar fi fost o problemă - nu pentru că pe Jacob Swann l-ar fi 
deranjat s-o omoare, ci pentru că două morţi însemnau un 
număr mai mare de oameni cărora le-ar fi putut păsa de victimă 
și care puteau atrage mult mai repede poliţia acolo. lar știrea ar 
fi fost și mai răsunătoare. Spera să nu se afle de moartea 
șoferului cât mai mult timp posibil. 

Swann ajunse la strada următoare, se întoarse și își puse pe 
cap o șapcă de baseball neagră, apoi își scoase jacheta, o 
întoarse pe dos și o îmbrăcă din nou. In general, martorii 
observă ceea ce porți pe cap și în partea de sus a corpului. 
Acum, dacă cineva ar fi privit, i s-ar fi părut că doi oameni 
diferiţi trecuseră pe lângă casă și nu aceeași persoană de două 
ori. 

Orice grăunte de suspiciune conta. 

La întoarcere, se uită în cealaltă parte - la mașinile de pe 
stradă aflate în faţa și în apropierea casei. Era clar că nu existau 
mașini de patrulă ale NYPD, dar nici fără însemne, din câte simţi 
el. 

Se apropie de ușă, băgă mâna în rucsac și scoase o țeavă de 
15 centimetri umplută cu plumb. O cuprinse în mâna dreaptă și 
strânse pumnul. Rostul țevii era să sprijine degetele dinspre 
interior, astfel încât, dacă se întâmpla să nimerească vreun os al 
victimei sau ceva solid, să nu-și rupă metacarpienele. Invăţase 
asta în urma unei experienţe neplăcute - ratând o lovitură în gât 
și nimerind obrazul unui om, ceea ce dusese la fisurarea 
degetului mic. Recăpătase controlul situaţiei, dar durerea din 
mâna dreaptă fusese cumplită. li fusese foarte dificil să jupoaie 
pielea ţinând cuțitul într-o mână beteagă. 

Swann scoase din rucsac un plic alb, sigilat. 

Aruncă o privire în jur. Nu era nimeni pe stradă. Apăsă 
butonul soneriei cu încheietura degetului și afișă un zâmbet 
vesel. 

Niciun răspuns. Oare dormea? 

Scoase un șervețel de hârtie din buzunar și răsuci clanţa. Ușa 
era încuiată. Așa stăteau mereu lucrurile în New York. Nu la fel 
era în suburbiile din Cleveland sau Denver - unde ucisese un 
broker de informaţii, luna trecută. Toate ușile din Highlands 
Ranch erau descuiate, la fel și ferestrele. Omul nu-și încuiase 
nici măcar BMW-ul. 


83 


Swann era pe punctul să dea ocol casei și să caute o fereastră 
prin care să poată intra, când auzi o bufnitură, un clic. 

Sună din nou, doar pentru a-l anunţa pe domnul Nikolov că 
prezența lui încă era solicitată. Asta ar fi făcut oricare vizitator 
normal. 

„Un grăunte de suspiciune...” 

O voce estompată de grosimea ușii. Nu nervoasă. Doar 
obosită. 

Ușa se deschise, iar Swann fu surprins - și încântat - să vadă 
că șoferul preferat de Robert Moreno avea doar un metru șaizeci 
și opt și nu cântărea mai mult de 73 de kilograme, cu 11 mai 
puţin decât Swann. 

— Da? întrebă el cu un puternic accent slav, uitându-se la 
mâna stângă a lui Swann, cea în care ţinea plicul alb. 

Dreapta nu era vizibilă. 

— Domnul Nikolov? 

— Întocmai. 

Bărbatul purta o pijama maro și papuci de casă. 

— Am pentru dumneavoastră o rambursare de la Comisia de 
Taxiuri și Limuzine. Trebuie să semnaţi. 

— Poftim? 

— Comisia de Taxiuri și Limuzine, o rambursare. 

— Da, da, comisia... Ce rambursare? 

— Au suprataxat veniturile. 

— Lucraţi pentru ei? 

— Nu, sunt agent cu contract. Eu doar livrez cecurile. 

— Ei bine, ce pungași! Nu știu de rambursare, dar pungașii te 
taxează la sânge! Staţi așa, de unde știu că nu mă jefuiesc? 
Dacă semnez, îmi cedez drepturile? Poate că ar trebui să-mi iau 
un avocat. 

Swann ridică plicul. 

— Puteți citi asta. Toată lumea ia cecurile, dar ei zic că nu 
trebuie neapărat s-o faceţi, puteţi vorbi cu un mediator. Nu-mi 
pasă. Eu doar livrez cecurile. Nu-l vreţi, nu-l luați. 

Nikolov deschise ușa de plasă. 

— Daţi-mi-l. 

Swann aprecie că omul n-avea deloc simţul umorului, dar nu 
putu să nu fie surprins de nefericita exprimare a acestuia. 

Când ușa se deschise, Swann se apropie cu iuțeală și își 
repezi pumnul drept, cel în care ţinea ţeava, în plexul solar al 

bărbatului, ţintind nu spre bluza urâtă de pijama maro, ci spre 
un loc aflat la aproximativ 5 centimetri în spatele ei - în 
măruntaiele omului. Locul în care trebuiau să ţintească mereu 
loviturile - niciodată la suprafaţă - pentru a avea cel mai 
puternic impact. 

Nikolov icni, păru să i se facă greață și se prăbuși rapid. 

Într-o clipă Swann trecu pe lângă el, îl înșfacă de guler și îl tari 
înăuntru înainte ca bărbatul să înceapă să vomite. Swann îl lovi 
încă o dată, tot în stomac, cu putere, apoi se uită afară pe una 
dintre ferestrele acoperite cu perdea din dantelă. 

Era o stradă liniștită, o stradă plăcută. Nu se zărea nimeni 
care să-și plimbe câinele și nici vreun trecător. Nu era nici 
măcar o singură mașină. 

Işi scoase mănușile de latex, încuie ușa și băgă țeava la loc. 

— Alo? Alo? strigă Swann. 

Nimic. Erau singuri. 

Apucându-l din nou pe șofer de guler, îl trase pe dușumeaua 
ceruită recent, lăsându-l într-o cameră retrasă, departe de 
ferestre. 

Apoi își cobori privirea spre bărbatul care icnea crispându-se 
de durere. 

Fileul mignon de vită, marele mușchi psoas inserat pe fața 
anterioară a vertebrelor lombare și la capătul femurului, este 
cât se poate de fraged - ai nevoie doar de o furculiţă pentru a-l 
tăia atunci când e preparat corect. Dar alungitul mușchi trapez, 
folosit pentru vită Wellington și turnedouri, nu se află într-o 
stare la fel de bună, așa că este nevoie de ceva timp pentru a-l 
găti bine. In cea mai mare parte, e vorba de o treabă întreprinsă 
cu cuțitul. Desigur, trebuie să îndepărtezi orice mușchi lateral 
mai dur, dar cea mai provocatoare este pielita, un ţesut 
conectiv subțire care acoperă cea mai mare parte a mușchiului. 

Adevărata pricepere e să îndepărtezi complet membrana, dar 
să lași carnea pe cât posibil intactă. Asta implică să mişti cuțitul 
ca pe un fierăstrău, ţinând lama la un unghi precis. Ai nevoie de 
multă practică pentru a o face bine. 

Jacob Swann se gândea la tehnica respectivă în vreme ce 
scotea cuțitul Kai Shun din teaca sa de lemn ceruită, apoi se 
lăsă pe vine. 

CAPITOLUL 16 


În drum spre casa șoferului limuzinei lui Robert Moreno, 
Amelia Sachs se bucura că scăpase de Supraveghetoare. 

„În regulă, se gândi ea, nu e cinstit.” 

Nance Laurel părea o procuroră bună. Din spusele lui Dellray, 
din felul în care femeia pregătea cazul... 

„Dar asta nu înseamnă că trebuie s-o plac.“ 

„Amelia, află la ce biserică mergea Moreno, cât de mult a 
donat pentru cauzele nobile și pe cât de multe bătrâne le-a 
ajutat să treacă strada.” 

„Dacă o faci...” 

„Nu prea cred.” g 

Sachs cel puțin se mișca. Și se mişca repede. Işi conducea 
Fordul Torino Cobra model 1970, de culoare maro, urmașul lui 
Fairlane. Maşina dezvolta 405 de cai-putere şi un cuplu de 606 
newtoni-metru. Desigur, Sachs preferase cutia de viteze 
manuală cu patru trepte, oferită opțional. Schimbătorul Hurst 
mergea greu și era temperamental, dar pentru Sachs aceasta 
era singura cale de a schimba vitezele - pentru ea transmisia 
era o parte a mașinii care îi oferea mai multe senzații decât 
motorul. Singurul aspect nepotrivit al vehiculului - dincolo de 
apariția sa anacronică pe străzile New Yorkului modern - era 
butonul claxonului de Chevrolet Camaro Sachs, o amintire 
rămasă de la prima ei muscle car, preferata ei, care fusese 
victima unei ciocniri cu un infractor cu câțiva ani în urmă. 

Acum își pilota Cobra pe podul de pe 59* Street - 
Queensboro. Tatăl ei îi spusese odată că Paul Simon scrisese un 
cântec despre acest pod. După ce îi zisese acest lucru, ea 
intenţionase să-l caute pe iTunes. Intenţionase să-l caute și 
după moartea lui. De atunci, cam în fiecare an intenţionase să-l 
caute. 

Nu o făcuse însă niciodată. 

Un cântec pop despre un pod. Interesant. Sachs își propuse 
din nou să-l caute. 

Traficul spre est era bun. Crescu puţin viteza, apăsă 
ambreiajul și introduse în viteza a treia. 

Simţi durerea. Și tresări. 

La naiba! Din nou, genunchiul. lar dacă nu era genunchiul, era 
șoldul. 

La naiba! 

Artrita o chinuise toată viața ei de adult. Nu reumatoidă - 
acea insidioasă boală a sistemului imunitar care îţi nenorocește 
toate încheieturile. A ei era mult mai comuna osteoporoză, a 
cărei geneză era posibil să fi fost pricinuită de o cursă cu 
motocicleta la 22 de ani - mai exact, de o aterizare 
spectaculoasă după ce Benelli-ul ei se decisese să decoleze de 
pe pista de pământ cu doar 400 de metri înainte de linia de 
sosire. Dar, indiferent care era cauza, boala o tortura cumplit. 
Constatase că aspirina și ibuprofenul funcționau oarecum. 
Ajunsese la concluzia că chondroitina și glucozamina nu aveau 
niciun efect - cel puţin nu pentru ea. „Îmi pare rău, iubitorilor de 
oase de rechin!” își făcuse injecții cu acid hialuronic, dar o 
trăseseră pe dreapta pentru câteva zile, din pricina inflamaţiei și 
a durerii. Și, desigur, extrasul din creastă de cocoș nu putea fi 
decât un remediu temporar. Învăţase să înghită pastilele fără 
apă și să nu se atingă niciodată de un medicament pe a cărui 
cutie scria „Repetați tratamentul numai de trei ori“. 

Dar cel mai important lucru pe care îl învățase era să 
zâmbească și să pretindă că durerea nu exista și că încheieturile 
îi erau ca ale unei tinere sănătoase de 20 de ani. 

„Dacă ești în mișcare, ei nu te pot dobori...“ 

Și totuși, această durere și încheieturile care cedau o făceau 
să nu se poată mișca nici pe departe atât de repede cum dorea. 
Metafora ei: un cablu de frână de mână slăbit din pricina ruginii, 
care abia mai acţiona saboţii de frână. 

Târându-se, târându-se... 

lar cel mai rău dintre toate era spectrul amenințării că urma 
să fie trasă pe dreapta din cauza bolii. Se întrebă din nou: în 
dimineaţa aceea, în laborator, ochii căpitanului Bill Myers chiar 
fuseseră îndreptaţi asupra ei atunci când o străfulgerare de 
durere aproape că o făcuse să se împleticească? Ori de câte ori 
se afla în preajma ofițerilor superiori, făcea eforturi pentru a-și 
ascunde boala. În dimineaţa aceea reușise oare s-o facă? 
Credea că da. 

Trecu podul și băgă anevoie în a doua, potrivind turaţia 
pentru a proteja motorul gălăgios. Făcu asta pentru a-și dovedi 

că durerea nu era atât de rea. Exagera. Putea să schimbe 
vitezele oricând poftea. 

Doar că ridicarea genunchiului stâng pentru a apăsa 
ambreiajul îi provocă un junghi dureros care îi străbătu tot 
corpul. 

O lacrimă îi apăru involuntar în ochi. Și-o șterse furioasă. 

Conduse mai moderat spre destinaţia ei. 

După zece minute, trecea printr-o zonă plăcută din Queens. 
Mici peluze aranjate, tufe tunse cu grijă, copaci înălțându-se din 
cercuri perfecte de pământ acoperit cu resturi vegetale pentru 
protecție. 

Se uită la numerele caselor. La jumătatea străzii, găsi 
numărul locuinţei șoferului lui Robert Moreno. O casă cu un 
singur nivel, foarte bine întreţinută. Pe alee, jumătate băgat în 
garaj și jumătate afară, se afla un Lincoln Town Car negru și 
lustruit precum arma unui recrut pregătit pentru paradă. 

Sachs parcă în spatele lui și aruncă pe bord legitimaţia NYPD. 
Privind spre casă, văzu perdeaua subţire de la living dându-se 
puţin la o parte, apoi căzând la loc. 

Deci, șoferul era acasă. Bine. Uneori, când se anunţa poliţia, 
ocupanţii locuinţei își aminteau brusc că au treburi de făcut în 
cealaltă parte a orașului. Sau pur și simplu se ascundeau în 
pivniţă și nu deschideau ușa. 

leși din mașină verificându-și piciorul stâng. 

Era acceptabil, dar tot o durea. Era între orele de luat pastile, 
așa că se opuse dorinţei de a lua un alt ibuprofen. Era vorba 
despre chestia aia minoră cu cedarea ficatului. 

Apoi, se enervă pe sine pentru că se fandosea atât. „Pentru 
numele lui Dumnezeu, Rhyme nu-și poate folosi decât cinci 
procente din corp, dar nu se plânge niciodată. Taci din gură și 
treci la treabă!” Ajunsă pe veranda din față a casei șoferului, 
apasă butonul soneriei și auzi sunetul unui clopoțel Westminster 
înăuntru - un tril elaborat, care păru ironic având în vedere cât 
de minusculă era casa. 

Ce le putea spune șoferul? Comentase Moreno că fusese 
urmărit, că primise ameninţări cu moartea, că cineva intrase 
prin efracție în camera lui de hotel? Avea șoferul o descriere a 
cuiva care îl supraveghease? 

Apoi, auzi pași. 

Mai mult simţi decât văzu pe cineva uitându-se prin perdeaua 
străvezie care acoperea geamul ușii. 

Ridică neatentă legitimatia. 

Se auzi clicul broaștei și ușa se deschise. 


CAPITOLUL 17 


— Bună ziua, doamnă ofițer. Nu, doamnă detectiv. Sunteţi 
detectiv? Așa aţi spus când aţi sunat. 

— Sunt detectiv, da. 

— lar eu sunt Tash. Puteţi să-mi ziceţi Tash. 

Era precaut, așa cum fusese la telefon când îl sunase mai 
devreme, dar poate că lăsase un pic garda jos pentru că era 
femeie - și nu una neatrăgătoare. Accentul lui din Orientul 
Mijlociu era la fel de puternic ca mai devreme, însă îi era mai 
ușor să-l înţeleagă faţă în faţă. 

Zâmbind, o pofti în casa decorată din plin cu obiecte de artă 
islamică. Era un bărbat plăpând, cu faţa smeadă, cu păr negru și 
sănătos și trăsături semite. Bănui că era iranian. Purta o cămașă 
albă și pantaloni chino. Numele lui întreg era Atash Farada și era 
șofer la Elite Limousines de zece ani, după cum îi explică el cu 
oarecare mândrie. 

O femeie cam de aceeași vârstă - Sachs aprecie că aveau 
cam 45 de ani - o salută cu amabilitate și o întrebă dacă dorea 
ceai sau altceva. 

— Nu, mulțumesc. 

— Soţia mea, Faye. 

Dădură mâna. 

Sachs îi spuse lui Farada: 

— Firma dumitale, Elite, apela în general la un alt șofer, nu? 

— Da, la Vlad Nikolov. 

Îl rugă să-i zică numele pe litere, iar el se conformă. Sachs îl 
notă. 

— Dar a fost bolnav pe 1 mai, așa că m-au chemat pe mine să 
conduc. Îmi puteţi spune despre ce-i vorba, vă rog? 

— Trebuie să vă spun că domnul Moreno a fost ucis. 

— Nu! 

Farada se întunecă la faţă - era clar afectat de veste. 

— Vă rog, ce s-a întâmplat? zise el apoi. 

— Asta încercăm să aflăm. 

— Ce veste cumplită! Era un adevărat gentleman. A fost un 
jaf? 

Ezitând să-i răspundă, ea rosti: 

— Aş vrea să știu unde l-aţi dus pe domnul Moreno. 

— A murit? Se răsuci spre soţia lui și spuse: A murit, ai auzit? 
Ce cumplit! 

— Domnule Farada? repetă Sachs, insistând răbdătoare. Îmi 
puteţi spune unde l-aţi dus? 

— Unde ne-am dus, unde ne-am dus? 

Părea tulburat. Totuși, mult prea tulburat. Tulburat într-un 
mod studiat. 

Sachs nu fu surprinsă când răspunse: 

— Din păcate, nu sunt sigur că-mi amintesc. 

Aha! Sachs pricepu. 

— Am o idee! V-aș putea angaja pentru a reface traseul. Să 
începem de unde l-aţi luat. Asta v-ar putea împrospăta 
memoria. 

Ochii lui pendulară într-o altă direcţie. 

— O! Da, am putea. Dar s-ar putea să am o treabă pentru 
Elite. Eu... 

— Vă dublez tariful, rosti Sachs, întrebându-se cât de etic era 
să plătești un potenţial martor în ancheta unei crime. 

Dar cazul acesta dădea pe dinafară de atâta ambiguitate 
morală. 

Farada spuse: 2 

— Cred că s-ar putea să funcționeze. Imi pare atât de rău că a 
murit! Lăsaţi-mă să dau un telefon sau două. 

Dispăru într-o cameră retrasă sau într-un birou, scoțându-și 
mobilul din husă. 

Soţia lui Farada o întrebă din nou: 

— Chiar nu doriţi nimic? 

— Nu, mulțumesc. Chiar nu vreau. 

— Sunteţi foarte drăguță, rosti femeia cu admiraţie și invidie. 

Și Faye era atrăgătoare, deși era scundă și cam rotofeie. 
Sachs reflectă că oamenii sunt mereu invidioși din cauza a ceea 
ce nu sunt. De pildă, primul lucru pe care îl remarcase la Faye, 
când aceasta se apropiase să-i strângă mâna, fusese că avea un 
mers degajat. 

Farada se întoarse purtând o jachetă neagră peste aceleași 
haine ca mai devreme. 

— Sunt liber. Pot merge cu dumneavoastră. Sper să-mi 
amintesc toate locurile în care am fost. 

Ea îl privi concentrată, iar el adăugă repede: 

— Dar, odată ce vom porni, cred că mi le voi aminti pe toate. 
Așa funcţionează memoria, nu? Aproape că este o creatură vie. 

Işi sărută soția și îi spuse că se va întoarce înainte de cină - 
aruncându-i o privire lui Sachs, pentru ca ea să poată confirma 
dacă așa va fi. 

Ea rosti: 

— Bănuiesc că va dura vreo două ore. 

El și Sachs ieșiră și urcară împreună în Lincolnul Town Car 
negru. 

— Nu vreţi să staţi în spate? întrebă el perplex, văzând că ea 
alesese scaunul pasagerului din față. 

— Nu. 

Amelia Sachs nu era genul care să aprecieze limuzinele. 
Fusese o singură dată cu una - la înmormântarea tatălui ei. Nu 
avea gânduri neplăcute asociate cu mașinile lungi și negre din 
cauza acelei experienţe, dar pur și simplu nu se simţea bine 
când conducea altcineva, iar statul pe locul din spate nu făcea 
decât să-i sporească exponențial disconfortul. 

Porniră la drum. Bărbatul conducea ca un expert prin trafic, 
fără să șovăie, însă politicos și fără a folosi vreodată claxonul, cu 
toate că întâlniră câţiva idioţi pe care Sachs i-ar fi claxonat de-ar 
fi ajuns pe trotuar. Prima oprire fu la Helmsley, pe Central Park 
South. 

— In regulă, l-am luat de-aici pe la 10.30 a.m. 

Ea cobori și intră în hotel, îndreptându-se spre recepţie. Se 
gândi că misiunea era un eșec. Funcţionarii erau îndatoritori, dar 
nu aveau nicio informaţie utilă pentru anchetă. Moreno se 
folosise de câteva ori de room service - solicitând mâncare 
pentru o singură persoană dar nici nu dăduse, nici nu primise 
telefoane. Nimeni nu-și amintea dacă avusese vizitatori. 

Reveni în limuzină. 

— Încotro? întrebă ea. 

— La o bancă. Nu-mi amintesc numele, dar îmi amintesc unde 
este. 

— Să mergem! 

Farada o duse la o filială a băncii American Independent Bank 
and Trust de pe 55% Street. Sachs intră. Se apropia ora 
închiderii, iar o parte din personal plecase. Recepţionera chemă 
un manager. Fără mandat, Sachs nu putea obţine prea multe 
informaţii. Dar femeia, genul șablon al vicepreședintelui, îi spuse 
că, pe 1 mai, Robert Moreno îi vizitase pentru a-și lichida 
conturile și a-și transfera banii la o bancă din Caraibe. N-a vrut 
să precizeze la care. 

— Cât de mulţi? îmi puteţi spune? 

| se răspunse doar: 

— Șase cifre, la mijloc. 

Nu părea să fi spălat sume uriașe pentru carteluri. Totuși, era 
suspect. 

— A lăsat ceva bani aici? 

— Nu. Și a menţionat că va face același lucru cu toate 
conturile sale de la alte bănci. 

Intorcându-se la Tash Farada, Sachs se lăsă să cadă pe 
scaunul pasagerului. 

— Și mai departe? 

— O femeie frumoasă, rosti șoferul. 

Ea se gândi un moment că Farada vorbea despre ea. Apoi 
râse în sinea ei când el o lămuri că îl dusese pe Moreno în East 
Side, de unde luaseră o femeie care îl însoţise tot restul zilei. 
Moreno îi dăduse adresa - o intersecție, Lexington cu 52" - și îi 
zisese șoferului să oprească în fața clădirii. 

Se duseră acolo, iar Sachs privi construcţia. Era o clădire de 
birouri înaltă, din sticlă. 

— Cine era? 

El răspunse: 

— O brunetă. Cam un metru șaptezeci și trei peste 30 de ani, 
dar părând mai tânără, atrăgătoare, după cum v-am spus. 
Voluptuoasă. Purta o fustă scurtă. 

— De fapt, m-ar interesa mai mult numele ei și unde lucrează. 

— l-am auzit doar prenumele. Lydia. lar în privinţa locului 
unde lucrează... Ei bine... 

Farada îi zâmbi cu reţinere. 

— Ei bine... ce? 

— Să zicem că sunt sigur că se cunoșteau de dinainte s-o 
culeagă. 

— Asta nu-mi spune prea multe, rosti Sachs. 

— Uitaţi cum stă treaba, doamnă detectiv, noi învăţăm multe 
lucru în slujba asta. Învăţăm despre natura umană. Sunt unele 
lucruri pe care clienţii nu vor ca noi să le știm și sunt lucruri pe 
care noi nu vrem să le știm. Trebuie să fim invizibili. Dar 
observăm treburi. Conducem și nu punem alte întrebări în afară 
de: „Unde doriţi să mergeţi, domnule?” Dar vedem. 

Misterele  misticului ordin al şoferilor de limuzină erau 
plictisitoare, iar Sachs ridică nerăbdătoare o sprânceană. 

El rosti cu voce joasă, de parcă altcineva ar fi tras cu urechea: 

— Mi-a fost clar că era o... înţelegeţi? 

— Escortă? 

— Era voluptuoasă, știți? 

— Una nu înseamnă neapărat cealaltă. 

— Dar au existat și banii. 

— Banii? 

— O mare parte din slujba noastră presupune să te prefaci că 
nu vezi diverse lucruri. 

Dumnezeule! Sachs suspină. 

— Ce bani? 

— L-am văzut pe domnul Moreno dându-i un plic. Din gesturile 
amândurora, mi-am dat seama că în el se aflau bani. larela 
spus: „După cum ne-am înţeles”. 

— Și ea ce-a zis? 

— „Mulţumesc.” 

Sachs se întrebă ce-ar fi crezut extrem de formala procuroră 
Nance Laurel despre faptul că nobila ei victimă se vedea cu o 
prostituată în toiul zilei. 

— Părea să existe vreo legătură între această femeie și 
clădire? Părea că ar fi lucrat la vreo firmă anume? 

— Era în hol când noi am oprit în faţă. 

Sachs se îndoia că vreun serviciu de escorte ar fi avut vreo 
operațiune sub acoperire acolo. Poate că această Lydia avea 
vreo slujbă temporară sau una cu jumătate de normă. Il sună pe 
Lon Sellitto și îi povesti despre femeie, descriindu-i-o. 

— Și voluptuoasă, interveni Tash Farada. 

Sachs îl ignoră și îi dădu detectivului adresa. 

— Am alcătuit o echipă, spuse Sellitto, din divizia lui Myers. O 
să-i pun pe oameni să se ocupe de clădire. Să vadă dacă a auzit 
cineva de această Lydia. 

După ce încheie convorbirea, Sachs îl întrebă pe Farada: 

— Încotro au plecat de-aici? 

— În oraș. Pe Wall Street. 

— Să mergem! 

Bărbatul băgă în trafic automobilul Town Car. Accelerând, 
marele Lincoln se insinuă cu măiestrie în traficul congestionat. 
Dacă tot era prizonieră pe scaunul pasagerului, măcar aprecia 
faptul că șoferul nu era vreun mototol. Prefera mai degrabă o 
tamponare ușoară decât un șofat ezitant. lar în opinia ei, mai 
repede însemna și mai sigur. 

„Dacă ești în mișcare...“ 

În vreme ce se îndreptau spre centru, ea întrebă: 

— Aţi auzit despre ce au vorbit pe drum domnul Moreno și 
Lydia? 

— Da, da. Dar nu a fost nimic din ce-am crezut eu, legat de 
meseria ei, ca să zic așa. 

„Voluptuoasă...“ 

— El a vorbit foarte mult despre politică. Într-un fel, i-a ţinut 
un discurs. Lydia a fost politicoasă și a pus întrebări, dar erau 
genul de întrebări pe care le pui la o nuntă sau la o 
înmormântare, când ești străin. Întrebări al căror răspuns nu te 
interesează. Politeţuri. 

Sachs insistă: 

— Spuneţi-mi ce a zis el. 

— Ei bine, îmi amintesc că era furios pe America. Asta mi s-a 
părut deranjant, chiar ofensator. Probabil, și-a închipuit să poate 
să spună astfel de lucruri în fața mea din cauza accentului pe 
care îl am și pentru că provin din Orientul Mijlociu. De parcă am 
fi avut ceva în comun... Ei bine, eu am plâns când Turnurile 
Gemene s-au prăbușit. În ziua aceea, mi-am pierdut clienţi care 
îmi erau și prieteni. lubesc țara asta ca pe un frate. Uneori, te 
mai superi pe fratele tău. Aveţi fraţi? 

Acceleră pentru a depăși un autobuz și două taxiuri. 

— Nu, sunt singură la părinţi, zise ea, încercând să-și păstreze 
răbdarea. 

— Ei bine, uneori te mai superi pe fratele tău, apoi te împaci 
cu el și totul e bine. Asta face ca dragostea dintre fraţi să fie 
reală. Pentru că, la urma urmelor, sunteţi pentru totdeauna uniţi 
prin sânge. Însă domnul Moreno nu părea dispus să-și ierte țara 
pentru ce-i făcuse. 

— Pentru ce-i făcuse?! 

— Da, nu știți povestea? 
— Nu, rosti Sachs răsucindu-se spre el. Vă rog, spuneţi-mi-o. 


CAPITOLUL 18 


În toate acţiunile se întâmplă greșeli. 

Nu le poţi îngădui să te afecteze emoţional. 

Încerci să baţi smântână fără să răcești vasul și mixerul și 
până la urmă vei obţine unt. 

Obţii, împreună cu cei de la tehnic, numele șoferului obișnuit 
al clientului unei firme de limuzine, dar se dovedește apoi că 
acesta era bolnav în ziua despre care vrei să-l întrebi. Și nici 
chiar după ce i-ai îndepărtat cu grijă câteva fâșii de carne, nu l- 
ai putut face să-ți spună numele înlocuitorului său. Ceea ce 
însemna că nu-l cunoștea. 

„Pieliţa...” 

Jacob Swann reflectă că ar fi trebuit să știe asta, ar fi trebuit 
să fie pregătit, iar acest lucru îi stârni o doză de umilinţă. Nu 
poți face presupuneri. Prima regulă a unei mâncări gustoase 
este pregătirea. Fă totul înainte, taie tot ce-i de tăiat, măsoară 
tot ce-i de măsurat, pregătește fondul. 

Totul. 

Abia apoi asamblezi totul, gătești și închei. 

Făcu repede curat în casa lui Vlad Nikolov, reflectând că acea 
oră nu fusese pe de-a-ntregul o pierdere de timp - rafinarea 
talentelor nu e niciodată pierdere de timp. In plus, era posibil că 
Nikolov să fi știut ceva util pentru poliţie (deși se dovedise că nu 
era cazul). Întrucât existau oameni precum procurora Nance 
Laurel și informatorul de care avea să se ocupe, dorea ca leșul 
lui Vlad Nikolov să nu fie găsit cât mai multă vreme posibil. 
Înveli cadavrul sângerând într-o duzină de prosoape, apoi în saci 
de gunoi pe care îi lipi cu bandă adezivă. Tari corpul în pivniţă - 
„buf, buf, buf“ pe scări - și îl băgă într-o debara. Mirosul nu avea 
să înceapă a se simţi afară decât după vreo săptămână. 

Apoi, folosi mobilul bărbatului pentru a suna la Elite 
Limousines și a se prezenta - într-o engleză ezitantă și cu un 
accent slav credibil - ca fiind vărul lui Vlad Nikolov. Șoferul 
primise vestea unei morți în familie, care se petrecuse în ţara 

natală (nu pomeni de Moscova, Kiev ori Tbilisi pentru că nu știa 
cu precizie). Vlad avea nevoie de câteva săptămâni de 
concediu. Recepţionera protestă - doar în legătură cu 
programările, nu fiindcă povestea părea de necrezut -, însă el 
închise. 

Swann cercetă locul unde se desfășurase interogatoriul și 
constată că lăsase foarte puţine dovezi. Folosise saci de gunoi și 
prosoape pentru a absorbi sângele. Șterse restul cu înălbitor, 
apoi puse prosoapele și telefonul într-un sac de gunoi pe care 
urma să-l ia cu el și să-l arunce într-un tomberon în drum spre 
casă. 

Când era pe cale să plece, primi un mesaj cifrat. Ei bine, se 
părea că SNSO aflase câteva informaţii foarte interesante. Cu 
toate că Metzger își pusese oamenii să-l caute, informatorul încă 
era necunoscut. Totuși, departamentul tehnic descoperise 
numele oamenilor implicaţi în caz alături de procurora Nance 
Laurel. Anchetatorii principali erau două persoane - un detectiv 
NYPD pe nume Amelia Sachs și un consultant cu un nume 
curios, Lincoln Rhyme. 

Scoțându-și telefonul, Swann reflectă că era vremea pentru 
alte săpături și cercetări. La urma urmelor, forţa celei mai bune 
cărţi de bucate din lume, The Joy of Cooking!*, stătea în 
asamblarea plină de răbdare și în organizarea faptelor - pe 
scurt, în cunoaștere, nu în reţete pretenţioase. 


CAPITOLUL 19 


— Ştiţi despre Panama? o întrebă Tash Farada pe Sachs, care 
stătea pe scaunul pasagerului din Town Car. 

Era însufleţit și părea să se bucure de mersul în viteză prin 
trafic, în timp ce se îndreptau spre Wall Street. 

Ea răspunse: 

— Canalul. S-a petrecut o invazie sau ceva de genul acesta 
acolo. Cu ceva vreme în urmă. 


16 Bucuria gătitului - una dintre cele mai publicate cărţi de bucate din Statele Unite, 
tipărită continuu începând cu 1936 și vândută în peste 18 milioane de exemplare 
(n.tr.). 

Şoferul râse și acceleră rapid pentru a evita o bandă cu trafic 
lent pe FDR”. 

— „O invazie sau ceva...“ Da, da. Eu am citit multă istorie. Îmi 
place. În anii '80, în Panama a avut loc o schimbare de regim. O 
revoluție. Exact ca în ţara noastră. 

— Da, Iran. În '79, nu-i aşa? 

El o privi încruntat. 

— Adică Persia, se corectă ea. 

— Nu, vorbesc de 1776. Sunt american. 

Ah! Țara noastră. 

— Scuze. 

O încruntare a frunţii, dar una iertătoare. 

— Să revenim la Panama. Noriega era un aliat al Americii. 
Lupta împotriva diavolului comunist. Ajuta CIA și DEA în războiul 
împotriva flagelului drogurilor... Desigur, îi ajuta și pe capii 
cartelurilor în războiul împotriva flagelului reprezentat de CIA și 
DEA. Acest joc s-a întors împotriva lui, iar în 1989 Statele Unite 
s-au săturat. Așa că i-am invadat. Problema a fost că în Panama 
s-a purtat un mic război murdar. L-aţi citit pe George Orwell? 

— Nu. 

Era posibil ca Sachs să-l fi citit totuși, cu mult timp în urmă, 
dar niciodată nu blufa și nici nu încerca să impresioneze cu 
lucruri pe care nu le cunoștea foarte bine. 

— În Ferma animalelor, Orwell a scris: „Toate animalele sunt 
egale, dar unele animale sunt mai egale decât altele”. Ei bine, 
toate războaiele sunt rele. Dar unele războaie sunt mai rele 
decât altele. Dictatorul din Panama era corupt, iar subalternii lui 
erau la fel de corupți. Erau oameni corupți și oprimau poporul. 
Dar și invazia a fost foarte dură. Foarte violentă. Roberto 
Moreno locuia acolo, în capitală, cu mama și cu tatăl lui. 

Sachs își aminti conversaţia cu Fred Dellray, care le spusese 
că Robert Moreno își zicea și Roberto. Se întrebă dacă își 
schimbase numele legal sau pur și simplu folosea versiunea 
hispanică drept pseudonim. A 

— Pe vremea aceea, era adolescent. In ziua aceea, în mașină, 
i-a spus Lydiei, voluptuoasei lui prietene, că n-a avut cea mai 
fericită viaţă acasă, fiindcă tatăl lui călătorea mult, iar mama lui 
avea probleme cu depresia. Ea nu prea i-a fost alături. 


1 FDR Drive (oficial, Franklin D. Roosevelt East River Drive) (n.tr.). 

Sachs își aminti că tatăl lui Moreno lucrase la o companie 
petrolieră, că muncise mult și că mama lui se sinucisese în cele 
din urmă. 

— Se pare că băiatul s-a împrietenit cu o familie care locuia în 
Panama. Roberto și cei doi fraţi au devenit apropiaţi. Cred că se 
numeau Enrico și Jose. L-am auzit spunând că erau de vârste 
apropiate. 

Vocea lui Tash Farada păli, iar Sachs își dădu seama încotro 
se îndrepta povestirea. 

— Fraţii au fost uciși în timpul invaziei? 

— Unul dintre ei - cel mai bun prieten al lui Roberto. Nu știa 
cine a tras de fapt focurile de armă, dar îi învinovățea pe 
americani. Zicea că guvernul a schimbat regulile. Nu-i păsa de 
oameni sau de libertate, așa cum susținea. A fost încântat să-l 
susțină pe Noriega și să tolereze drogurile până când acesta a 
devenit instabil; apoi americanii s-au îngrijorat că se va închide 
canalul și că petrolierele nu vor mai putea trece. Atunci a avut 
loc invazia. Vocea lui ajunsese o șoaptă când adăugă: Domnul 
Moreno a găsit cadavrul prietenului său. Incă mai avea 
coșmaruri legate de acest lucru, după cum i-a zis femeii, Lydiei. 

Deși dovezile arătau că Moreno nu era chiar un sfânt, contrar 
a ceea ce i-ar fi plăcut lui Nance Laurel să audă, Sachs nu putu 
să nu se simtă mișcată de oribila poveste. Se întrebă dacă 
Laurel ar fi fost impresionată. Se îndoia. 

Şoferul adăugă: 

— lar când a spus povestea asta, când i-a spus-o Lydiei, 
vocea i-a devenit spartă. Apoi, deodată, a izbucnit în râs și a 
arătat în jur. A zis că își lua rămas-bun de la America și că era 
încântat de asta. Că era ultima dată când venea aici. Ştia că nu 
se va putea întoarce. 

— Nu se va putea întoarce? 

— Corect. Nu se va putea întoarce. „Drum bun și cale bătută”, 
a spus el. Tash Farada adăugă sumbru: Am gândit că „drum bun 
și cale bătută” e valabil pentru e/. Eu iubesc această ţară. Făcu 
o pauză, după care continuă: Nu mă bucură faptul că e mort, 
înțelegeţi? Dar a zis multe lucruri rele despre patria mea. Care 
cred că este cea mai bună ţară de pe pământ, și așa a fost 
întotdeauna. 

Apropiindu-se de Wall Street, Sachs arătă cu capul spre locul 
unde se petrecuseră atacurile de la 11 septembrie. 

— A vrut să vadă zona zero? 

— Nu, rosti șoferul. Am crezut că o să vrea. Am crezut că o să 
vrea să-și desfete privirea, după toate câte a spus. l-aș fi cerut 
să coboare din mașină dacă ar fi făcut-o. Dar n-a fost cazul. A 
devenit tăcut. 

— Unde l-aţi dus? 

— L-am lăsat aici. 

Şoferul oprise pe Fulton Street, lângă Broadway. 

— Și m-am gândit că e ciudat... Chiar la acest colț de stradă. 
Cei doi au coborât, iar el a zis că nu vor avea nevoie de mine 
câteva ore. Și că, dacă nu pot să-i aștept aici, mă vor suna. l-am 
dat cartea mea de vizită. 

— De ce v-aţi gândit că e ciudat? 

— In această zonă a orașului, noi, șoferii de limuzine, putem 
ajunge aproape de oriunde dacă nu se fac lucrări pe stradă. Dar 
a fost ca și cum nu dorea ca eu să văd unde se duc. Am 
presupus că vor merge la vreunul dintre hoteluri, la Millennium 
sau la vreun altul. Au luat-o în direcţia aceea. 

Pentru o întâlnire amoroasă cu voluptuoasa lui prietenă? Dar 
de ce nu rămăseseră pur și simplu la hotelul lui? 

— Și v-a sunat el? 

Sachs spera să obţină numărul lui Moreno, care era posibil să 
se mai afle în telefonul șoferului. 

Însă bărbatul răspunse: 

— Nu. Am așteptat aici, iar ei s-au întors. 

Sachs cobori din Lincoln și se îndreptă în direcția indicată de 
șofer. Verifică la trei hoteluri apropiate, dar niciunul nu avea 
înregistrat vreun oaspete pe nume Moreno în data de 1 mai. 
Dacă se cazaseră, era posibil ca Lydia să fi folosit numele ei, dar 
asta nu-i folosea la nimic până nu afla mai multe informaţii 
despre ea. Mai mult Sachs arătă o fotografie a lui Moreno, dar 
nimeni nu-l recunoscu. 

Se întrebă dacă nu cumva activistul o plătise să facă sex cu 
altcineva. Oare se întâlniseră cu cineva în vreunul dintre hoteluri 
sau într-un birou din zonă? Ca mită sau pentru a-l șantaja? 
Sachs ieși pe strada aglomerată din faţa ultimului hotel și privi 
în jur la zecile de clădiri - cu sute de birouri, magazine, 
apartamente. O echipă de la NYPD își putea pierde o lună 
punând întrebări despre Robert Moreno și însoţitoarea lui, fără 
să reușească să acopere mai mult de o parte infimă. 

Se întrebă dacă nu cumva Lydia primise banii pentru un alt 
motiv. Oare făcea parte dintr-o celulă, o organizaţie teroristă cu 
care lucra Moreno? Oare se întâlniseră cu un grup care dorea să 
trimită un alt mesaj violent în acest centru financiar al orașului? 

O astfel de variantă, deși lui Sachs i se părea rezonabilă, era 
un alt lucru despre care Nance Laurel n-ar fi vrut să audă. 

„Adică, nu poţi să ai mintea deschisă...“ 

Sachs se răsuci și se întoarse la limuzină. Se așeză din nou pe 
scaunul din faţă, se întinse, tresări din cauza unui junghi de 
durere artritică și își înfipse o unghie sub o alta. „Incetează!” își 
spuse ea. Apăsă puţin mai tare și își șterse sângele pe dosul 
jeanșilor. 

— Și de-aici? 

Farada îi zise: 

— l-am dus înapoi la hotel. Femeia a coborât împreună cu el, 
dar au luat-o în direcții diferite. El a intrat, iar ea s-a dus spre 
est. 

— S-au îmbrățișat? 

— Nu chiar. Și-au lipit obrajii. Asta a fost tot. El m-a cinstit - și 
m-a cinstit bine -, deși bacșișul e inclus în tarif. 

— În regulă, hai să ne întoarcem în Queens. 

El băgă mașina în viteză și porni spre est prin traficul dens al 
orei de vârf. Era în jur de 7 p.m. În timp ce mergeau, ea îl 
întrebă pe Farada: 

— Aţi avut cumva impresia că era urmărit sau supravegheat? 
Era neliniștit? Era suspicios sau paranoic? 

— Hmm... Ah, pot spune că era precaut. Se uita adesea în jur. 
Dar n-au existat niciodată niște motive anume de îngrijorare. 
Nimic de genul: „Mașina aia roșie mă urmărește”. Se purta 
precum cineva care încearcă să fie atent la ce se întâmplă în jur. 
Asta am văzut. Oamenii de afaceri sunt astfel. Cred că așa 
trebuie să fie în ziua de azi. 

Sachs se simțea frustrată. Nu aflase nimic concludent despre 
sejurul bărbatului în New York. Ba chiar apăruseră mai multe 
întrebări decât răspunsuri. Și totuși, nu putea scăpa de senzaţia 
de presiune, gândindu-se la OESS-ul în care Rashid figura drept 
următoarea ţintă. 

„Știm că SNSO îl va ucide înainte de vineri. Și cine vor fi 
victimele colaterale în cazul său? Soţia și copiii lui? Vreun 
trecător?” 

Se aflau pe podul Williamsburg când îi sună telefonul. 

— Bună, Fred. 

— Bună, Amelia. Ascultă, am aflat două chestii. l-am pus pe 
oamenii noștri să caute prin SIGINT?! în Venezuela. Am găsit o 
înregistrare a lui Moreno de-acum vreo lună. S-ar putea să fie 
relevant. Zicea așa: „Da, 24 mai, corect... dispar de pe fața 
pământului. După aia, va fi un rai”. 

Până pe 24 erau mai puţin de două săptămâni. Să fi însemnat 
asta că plănuia un atac și că trebuia să dispară precum Bin 
Laden? 

— Ai vreo idee despre ce poate însemna asta? întrebă Sachs. 

— Nu, dar încă verificăm. 

Sachs îi comunică agentului ce-i spusese Farada despre faptul 
că fusese ultimul drum la New York al lui Moreno și despre 
întâlnirea misterioasă din preajma zonei zero. 

— Se potrivește, rosti Dellray. Da, da, e posibil să fi avut ceva 
urât în minte și să fi vrut să se ascundă. Are sens - mai ales 
când o să auzi celălalt lucru pe care ţi-l voi spune. 

— Te ascult. 

Carneţelul ei era deschis în poală, iar pixul era pregătit. 

— O altă convorbire, zise agentul. Cu zece zile înainte de 
moartea lui, Moreno spunea: „Putem găsi pe cineva care să le 
arunce în aer?” 

Sachs își simţi stomacul strângându-i-se. 

Dellray continuă: 

— Cei de la tehnic cred că a menţionat data de 13 mai și 
Mexic. 

Asta fusese cu două zile în urmă. Nu-și amintea de niciun 
incident, însă - cum Mexicul era în mare o zonă de război, cu 
atât de multe atacuri și crime legate de droguri - adesea nici nu 
se mai pomenea de astfel de lucruri la știrile TV din Statele 
Unite. 

— Verific dacă nu cumva s-a întâmplat ceva atunci. Și, în 
sfârșit, am zis două chestii, dar de fapt sunt trei. Am obţinut 
datele de călătorie ale lui Moreno. Ești gata? 

— Dă-i drumul. 

Agentul începu să înșire: 

— In 2 mai, Moreno a luat avionul de la New York la Mexico 
City, poate pentru a plănui amplasarea vreunei bombe. Apoi, în 


18 Signals Intelligence (supravegherea comunicaţiilor) (n.tr.). 

ziua următoare, s-a dus în Nicaragua. După aceea, în San Jose, 
Costa Rica. A stat acolo câteva zile, după care, în data de 7, a 
luat avionul spre Bahamas unde, două zile mai târziu, a 
constatat pe propria piele talentul domnului Don Bruns. Apoi, 
Dellray adăugă: A fost supus unei supravegheri de rutină în timp 
ce se afla în Mexico City și în Costa Rica, unde a fost zărit 
dincolo de porţile ambasadelor Statelor Unite. Dar nu a existat 
nicio dovadă cum că ar fi reprezentat vreo ameninţare, așa că 
tipul tău n-a fost reţinut. 

— Mulţumesc, Fred. Chiar îmi este util. 

— Mă ocup mai departe de asta, Amelia. Dar trebuie să-ți 
spun că n-am foarte mult timp. 

— De ce, ai ceva mai important de care să te ocupi? 

— Da. Imi schimb numele și mă mut în Canada. Intru în poliţia 
călare. 

Amelia auzi apoi clicul telefonului închis. 

Nu râse. Comentariul lui fusese mult prea apropiat de 
realitate - acest caz era precum un explozibil instabil. 

O jumătate de oră mai târziu, Tash Farada parcă pe aleea lui, 
iar ei coborâră din mașină. El adoptă o atitudine inconfundabilă. 

— Cât vă datorez? îl întrebă Sachs. 

— Ei bine, în mod normal taxăm de la plecarea din garaj până 
la întoarcerea în garaj, dar n-ar fi corect faţă de dumneavoastră, 
fiindcă mașina era aici. Așa că vom lua în considerare timpul 
scurs de când am plecat și până ne-am întors. Se uită la ceas și 
zise: Am plecat la 4.12, iar acum este 7.38. 

Ei bine, câtă precizie! 

— Pentru dumneavoastră, voi rotunji în minus. De la 4.15 la 
7.30. Asta înseamnă trei ore și 15 minute. 

Și ce viteză de calcul! 

— Care este tariful pe oră? întrebă ea. 

— 90 de dolari, zise Farada. 

— Pe oră? întrebă ea, înainte să-și amintească cum își 
exprimase aprecierea odată cu întrebarea anterioară. 

Un zâmbet. 

— Asta înseamnă 382 de dolari și 50 de cenți. 

„Rahat!” se gândi Sachs, care presupusese că avea să coste 
totul cam un sfert din această sumă. Deci, încă un motiv pentru 
a nu aprecia limuzinele. 

— Și, desigur... 

— Am fost de acord să dublez suma. 

— Asta înseamnă un total de 765 de dolari. 

Un suspin. 

— Mă mai duceți undeva? îl întrebă Sachs. 

— Sigur, dacă nu durează prea mult. Dădu din cap spre casă 
și adăugă: Cina, știți? 

— Doar până la cel mai apropiat bancomat. 

— Ah, da, da... Și nu vă taxez pentru cursa aceasta! 


CAPITOLUL 20 


Își imagina sau nu? 

Nu. 

În timp ce se întorcea în Manhattan cu mașina ei Torino 
Cobra, Sachs ajunse să fie sigură că este urmărită. 

Privirile aruncate în oglinda retrovizoare în vreme ce ieșea din 
Midtown Tunnel îi confirmară că o mașină o urmărea - era un 
vehicul de culoare deschisă, un model pe care nu-l putu 
identifica precis. Era greu de descris. Cenușie, albă, argintie. 
Aici, dar și pe străzile de lângă casa lui Farada. 

Dar cum ar fi fost posibil așa ceva? Supraveghetoarea o 
asigurase că SNSO, Metzger și lunetistul habar n-aveau de 
anchetă. 

Și, chiar dacă ar fi aflat, cum să identifice mașina ei personală 
și s-o localizeze? 

Totuși, cu ocazia unui caz de care ea și Rhyme se ocupaseră 
cu câţiva ani în urmă, aflase că oricine dispunea de un sistem 
rudimentar de căutare putea depista destul de ușor locaţia 
cuiva. Imagini video ale numerelor de pe etichete, recunoaștere 
facială, apeluri telefonice și carduri bancare, GPS, transpondere 
E-ZPass”, cipuri RFID? - iar SNSO categoric avea mai mult 
decât echipamentul de bază. Fusese atentă, dar poate că nu 
suficient de atentă. 

Dar asta era ușor de remediat. 


19 Sistem electronic de încasare a taxelor pe majoritatea drumurilor, podurilor și 
tunelurilor taxabile din Statele Unite (n.tr.). 
20 Radio Frequency Identification (n.tr.). 

Zâmbind, execută o serie de viraje complicate, rapide și 
extrem de amuzante, majoritatea implicând fum ieșit din 
cauciucuri și reducerea de la 100 de kilometri pe oră în treapta 
a doua. După ce îl încheie pe ultimul și stabiliză minunata Cobra, 
adresându-i un dulce zâmbet drept scuze șoferului sikh pe care 
îl ocolise din derapaj, fu convinsă că reușise să scape de orice 
eventual urmăritor. 

Ce puţin până când cei de la căutare de persoane aveau s-o 
găsească din nou. 

Și, chiar dacă asta însemna că era supravegheată, oare 
urmăritorul reprezenta o ameninţare reală? 

Poate că SNSO dorea informaţii despre ea și poate că încerca 
să îi pună pe o pistă greșită sau să îngreuneze anchetarea 
cazului, dar îi era greu să-și imagineze că guvernul i-ar face un 
rău fizic unui ofițer NYPD. 

Asta dacă nu cumva amenințarea nu venea din partea 
guvernului, ci a unui psihopat mânat de furie care /ucra pentru 
guvern, folosindu-se de poziția sa pentru a-și trăi visul 
halucinant de a-i elimina pe cei care nu erau atât de patrioţi 
cum dorea el. 

Dar se putea să fie o ameninţare care să nu aibă nicio 
legătură cu Moreno. Amelia Sachs ajutase la băgarea multor 
oameni în pușcărie și probabil că niciunul dintre ei nu era foarte 
încântat de asta. 

Simti un fior pe șira spinării. 

Parcă lângă Central Park West, pe o stradă perpendiculară, și 
puse legitimaţia auto a NYPD pe bord. leșind din mașină, Sachs 
își pipăi Glock, pentru a-i ști poziţia exactă. | se păru că toate 
mașinile din apropiere erau de culoare deschisă și greu de 
descris și că în toate se afla un șofer în penumbră, care se uita 
în direcţia ei. După toate antenele, turnurile de apă și ţevile de 
pe clădirile din această zonă a Upper West Side, părea să se afle 
un lunetist în al cărui colimator se afla spatele ei. 

Sachs merse repede spre casă și intră. Evitând salonul în care 
Nance Laurel încă tasta la calculator, exact la fel cum o lăsase 
cu câteva ore în urmă, se duse în camera de gimnastică a lui 
Rhyme - unul dintre dormitoarele de la parter -, unde acesta 
făcea exerciţii. 

Sub supravegherea lui Thom, care se afla în apropiere, Rhyme 
stătea legat pe o bicicletă fixă elaborată, un model de stimulare 

electrică funcţională. Aparatul trimitea impulsuri electrice în 
picioare prin fire, imitând semnalele creierului și făcând 
picioarele să acţioneze pedalele. În clipa aceea, pedala ca un 
competitor în Turul Franţei. 

Ea îi zâmbi și îl sărută. 

— Sunt transpirat, o anunţă el. 

Chiar era. 

Ea îl sărută din nou, mai lung de această dată. 

Cu toate că exerciţiile FES?! nu aveau să-i vindece 
cvadriplegia, îi mențineau în formă mușchii și sistemul vascular 
și îmbunătăţeau starea în care se afla pielea lui, ceea ce era 
important pentru evitarea rănilor, lucru comun la cei cu 
dizabilităţi grave. După cum anunţa adesea Rhyme, uneori doar 
pentru a șoca: „Infirmii își petrec mult timp stând în fund“. 

De asemenea, exerciţiile îmbunătăţeau funcţionarea nervilor. 

Aceasta era partea aerobică a exerciţiilor sale. Cealaltă parte 
implica refacerea mușchilor de la gât și umeri - acestea erau 
părţile corpului său care aveau să controleze în mare parte 
mișcarea mâinii și a brațului stâng (așa cum făceau acum cu 
cele drepte) după operaţia care urma să aibă loc peste câteva 
săptămâni, dacă totul mergea bine. 

Sachs își dori să nu fi încheiat cu acea ultimă condiţie. 

— Ai aflat ceva? o întrebă el respirând anevoios. 

Ea îi relată drumul făcut cu șoferul, vorbindu-i despre faptul 
că bunul prieten din copilărie al lui Moreno murise de mâna 
invadatorilor americani din Panama. 

— Dușmănia poate săpa urme adânci. 

însă el nu era interesat de ceea ce considera prostii 
psihologice - Rhyme nu era niciodată interesat de așa ceva. Mai 
interesant era ce aflase ea despre Lydia, conturile bancare 
închise, întâlnirea misterioasă, plănuitul exil autoimpus al lui 
Moreno din Statele Unite - dispariţia lui de pe fața pământului - 
și o eventuală legătură cu exploziile care avuseseră loc în 
Mexico City pe 13 mai. 

— Fred va căuta în continuare. Ai avut ceva noroc cu 
Bahamasul? 

— Un rahat, se răsti el gâfâind. Nu știu dacă are legătură cu 
incompetenţa sau cu politica - probabil, cu amândouă dar am 
tot sunat și m-au pus să aștept până am închis. De șapte ori am 


et Functional electrical stimulation, tehnică de tratament neurologic (n.tr.). 

păţit asta astăzi. Urăsc cu adevărat să aştept. Aveam de gând 
să sun la ambasada noastră de-acolo sau la consulat - sau ce- 
om avea acolo - pentru ca ei să intervină. Însă Nance a fost de 
părere că n-ar fi o idee bună. 

— De ce? Ar ajunge să afle cei de la SNSO? 

— Mda. Și nu pot spune că nu sunt de acord. E sigură că 
dovezile vor începe să dispară la trei minute după ce vor afla. 
Problema este că... Trase adânc aer în piept, iar cu mâna 
dreaptă, cea funcţională, mări puţin viteza bicicletei... nu există 
nicio afurisită de dovadă. 

Thom spuse: 

— Încetinește puţin. 

— Ce? Diatriba sau exerciţiul? E chiar poetic, nu crezi? 

— Lincoln. 

Sfidător, criminalistul mai lăsă să treacă 30 de secunde, apoi 
reduse viteza. 

— 5 kilometri, anunţă el. Oarecum la deal. 

Sachs luă un prosop și șterse șuvitța de sudoare care i se 
prelingea pe tâmplă. 

— Cred că e posibil ca deja cineva să fi aflat de anchetă. 

EI își întoarse spre ea ochii negri și pătrunzători. 

Ea îi povesti despre mașina despre care credea că o urmărise. 

— Deci, asasinul a aflat de noi deja? l-ai aflat cumva 
identitatea? 

— Nu. Fie este foarte bun, fie imaginaţia mea a luat-o razna. 

— Nu cred că putem fi prea paranoici în cazul ăsta, Sachs. Ar 
trebui să-i povestești prietenei noastre din salon. Și i-ai spus că 
Sfântul Moreno s-ar putea să nu fie chiar atât de sfânt? 

— Nu încă. 

Văzu că Rhyme o privea cu o expresie anume. 

— Și ce înseamnă asta? îl întrebă ea. 

— Nu o placi? 

— Suntem ca uleiul și apa. 

Rhyme chicoti. 

— Mitul cu hidrofobia! Se combină, Sachs. Pur și simplu 
scoate gazele din apă și se va amesteca perfect cu uleiul. 

— Ar fi trebuit să știu că nu e cazul să-i ofer un clișeu unui 
savant. 

— Mai ales dacă nu răspunde la întrebarea lui. 

Trecură cinci secunde lungi înainte ca ea să răspundă. 

— Nu știu de ce n-o plac. În primul rând, nu-mi place să fiu 
supravegheată cu atenţie. Pe tine te lasă în pace. Poate că eo 
chestie feminină. 

— N-am nicio părere pe această temă. 

Scărpinându-și scalpul, ea suspină. 

— Mă duc să-i spun. 

Se îndreptă spre ușă și se opri acolo, uitându-se în spate spre 
Rhyme, care pedala din greu la bicicletă. 

Sachs avea sentimente amestecate în legătură cu operaţia 
programată. Era un risc. In primul rând, cvadriplegia presupunea 
un sistem fiziologic afectat, iar o operaţie putea duce la 
complicaţii severe, care n-ar fi fost o problemă pentru cineva 
care nu era imobilizat. 

Da, categoric dorea ca partenerul ei să se simtă bine în pielea 
lui. Dar oare nu știa adevărul? Că și el, la fel ca toată lumea, a 
fost mai întâi minte și suflet, înainte de a fi trup? Că încarnarea 
fizică întotdeauna ne dezamăgește într-un fel sau altul? Și ce 
dacă lumea se holba la el pe stradă? Nu era singurul - când ea 
era studiată, de obicei cel care o făcea era cu mult mai sinistru 
decât cei care îl analizau pe Rhyme. 

Se gândi la zilele în care fusese fotomodel, fiind izolată din 
cauză că arăta prea bine, că era prea înaltă și că avea un 
frumos păr roșcat. Se înfuriase - fusese chiar rănită - din pricina 
faptului că era tratată doar ca un obiect preţios. Riscase mânia 
mamei sale și abandonase meseria, intrând în NYPD pe urmele 
tatălui ei. 

Ce credeai, ce știai, ce alegeri făceai când rezistai unui atac... 
acestea erau calităţile care te defineau ca poliţist. Nu felul în 
care arătai. 

Desigur, Lincoln Rhyme avea un handicap sever. Cine, aflat în 
starea lui, n-ar fi vrut să se facă mai bine, să poată apuca lucruri 
cu ambele mâini, să poată umbla? Dar ea se întreba uneori dacă 
nu cumva el făcea această operaţie riscantă pentru ea, și nu 
pentru el. Acesta era un subiect rareori abordat, iar atunci când 
se întâmpla, cuvintele lor ricoșau pe marginea subiectului 
precum gloanţele pe suprafaţa plană a unei stânci. Dar 
semnificaţia era clară: „Pentru ce naiba îţi pierzi vremea cu un 
infirm, Sachs? Poţi găsi pe cineva mai bun decât mine”. 

În primul rând, „a găsi pe cineva mai bun” sugera că ea era în 
căutarea bărbatului perfect, ceea ce pur și simplu nu era cazul 

și nici nu fusese vreodată. Ea mai avusese doar o singură relaţie 
serioasă - cu un alt poliţist -, care se sfârșise dezastruos (totuși, 
Nick ieșise în cele din urmă din pușcărie). Se întâlnise cu câţiva 
bărbaţi, de obicei pentru a-și umple timpul, până când realizase 
că plictiseala de a fi cu cineva este exponențial mai rea decât 
plictiseala dată de singurătate. 

Era mulțumită de independenţa ei, iar dacă Rhyme n-ar fi fost 
în peisaj, s-ar fi simţit bine și singură - pentru totdeauna, dacă 
nu apărea altcineva. 

„Fă ce vrei, se gândi ea. Poţi face sau nu operaţia. Dar fă-o 
pentru tine. Indiferent ce decizie vei lua, voi fi lângă tine.“ 

Îl privi câteva momente, cu un zâmbet vag pe chip. Apoi, 
zâmbetul îi dispăru, iar ea se îndreptă spre salon pentru a se 
întâlni cu Supraveghetoarea și a-i anunţa veștile. 

„Sfântul Moreno s-ar putea să nu fie chiar atât de sfânt... “ 


CAPITOLUL 21 


În vreme ce Sachs nota pe panou informaţiile aflate în timpul 
drumului făcut cu Tash Farada, Nance Laurel își răsuci scaunul 
spre ea. 

Digerase cele comunicate de Sachs. 

— O escortă? întrebă procurora. Eşti sigură? 

— Nu. Totuși, e posibil. L-am sunat pe Lon. l-a trimis pe câţiva 
dintre polițiștii de teren ai lui Myers s-o caute. 

— O prostituată. 

Laurel părea perplexă. 

Sachs crezuse că avea să fie mult mai îngrozită. „Faptul că o 
prostituată a însoţit-o prin New York pe victima ta căsătorită nu 
va atrage simpatia juriului”, se gândi ea. 

Fu și mai surprinsă când procurora spuse pe neașteptate: 

— Ei bine, bărbaţii o mai iau pe arătură. Se poate drege. 

Poate că prin „dres“ se refera la faptul că va încerca să 
aleagă un juriu format în mare parte din bărbaţi, care era de 
presupus că aveau să fie mai puţin critici faţă de infidelitatea lui 
Moreno. 

„Detectiv Sachs, dacă tu crezi că eu aleg cazuri pe care le pot 
câștiga, atunci răspunsul e da...“ 


108 


Sachs continuă: 

— In orice caz, pentru noi e bine. Este posibil ca ei să nu-și fi 
petrecut tot timpul în pat. Poate că a dus-o la o întâlnire cu un 
prieten, poate că ea a văzut pe cineva din SNSO urmărindu-i. lar 
dacă e profesionistă, vom avea un mijloc de constrângere 
pentru a o face să vorbească. Nu va dori ca viața să-i fie 
cercetată prea îndeaproape. Adăugă: Și se poate să nu fie 
escortă, dar să fie totuși implicată în altceva, poate în ceva 
infracţional. 

— Din cauza banilor, zise Laurel, arătând cu capul spre panou. 

— Exact. Eu mă gândeam la o posibilă legătură cu terorismul. 

— Moreno nu era terorist, zise Laurel. Am stabilit deja asta. 

Sachs gândi: „Tu ai stabilit asta. Faptele n-au făcut-o“. 

— Totuși... Arătă și ea cu capul spre panou, apoi adăugă: Nu 
avea de gând să se mai întoarcă în Statele Unite, și-a transferat 
toţi banii, voia să dispară de pe faţa pământului... Referirea la a 
arunca în aer în Mexico City... 

— Asta poate însemna multe lucruri, spuse Laurel. De pildă, 
lucrări în construcţii, demolări pentru una dintre companiile 
Mișcării Locale de Preluare a Puterii. 

Cu toate astea, implicaţiile noilor descoperiri păreau s-o 
deranjeze. 

— A remarcat cumva șoferul dacă era supravegheat? întrebă 
apoi. 

Sachs o lămuri că Farada spusese că Moreno se uita neliniștit 
în jur. 

— Are idee dacă Moreno a văzut ceva anume? întrebă Laurel. 

— Nu. 

Nance Laurel își trase scaunul în față și privi panoul, poziţia ei 
fiind ciudat de similară cu cea a lui Rhyme, atunci când își parcă 
scaunul Storm Arrow în faţa acestuia. 

— Și n-ai aflat nimic despre actele caritabile ale lui Moreno, 
ceva care să arunce o lumină favorabilă asupra lui? 

— Şoferul a zis că era un gentleman. Și că dădea bacșișuri 
mari. 

Asta nu părea exact ceea ce căuta Laurel. 

— Ințeleg, zise ea. 

Se uită la ceas. Era aproape 11 p.m. Se încruntă de parcă s-ar 
fi așteptat să fie cu multe ore mai devreme. Pentru o clipă, 
Sachs chiar crezu că femeia se gândea să rămână acolo peste 

noapte. Dar Laurel începu să aranjeze teancurile de dosare de 
pe masă și spuse: 

— Mă duc acasă. Îi aruncă o privire lui Sachs, apoi adăugă: 
Știu că e târziu, dar dacă ai putea să notezi ce-ai aflat și ce a 
descoperit agentul Dellray, apoi să-mi trimiţi documentele... 

— Printr-un server securizat. 

— Dacă se poate. 

e 

Se plimba cu scaunul înainte și înapoi prin faţa panourilor pe 
care se aflau sumarele informaţii, ascultând staccatoul 
tastatului insistent al Ameliei Sachs la computerul ei. 

Nu părea încântată. 

Lincoln Rhyme în mod cert nu era. Cercetă din nou panoul. 
Ale naibii panouri... 

Tot cazul se baza pe zvonuri, pe speculații și ambiguităţi. 

Era firav. 

Nici măcar o probă colectată, o probă analizată, o probă care 
să ducă la o deducție. Rhyme suspină de frustrare. 

Cu o sută de ani în urmă, criminalistul francez Edmond Locard 
spusese că, la fiecare loc al faptei, se produce un transfer între 
infractor și loc sau între infractor și victimă. Poate fi imposibil de 
văzut, dar există absolut întotdeauna... dacă știi cum să cauţi și 
dacă ești răbdător și minuţios. 

Nicăieri nu era mai valabil principiul lui Locard decât într-un 
caz de crimă cum era Moreno. În urma unei împușcături apar 
întotdeauna o mulţime de probe: gloanțe, cartușe, urme de 
fricțiune, praf de pușcă rezidual, urme de pași, urme materiale 
în cuibul lunetistului... 

Ştia că probele existau - dar nu avea acces la ele. Ceea ce îl 
înfuria. lar cu fiecare zi care trecea, la naiba, cu fiecare oră, 
deveneau tot mai puţin valoroase, degradându-se, fiind 
contaminate și, posibil, furate. 

Înainte, Rhyme abia aștepta să analizeze el însuși cu mâna 
lui, toate probele prelevate, pipăindu-le, examinându-le... 
atingându-le. O plăcere intensă, care îi fusese refuzată de atât 
de mulți ani. 

Dar acest lucru părea tot mai improbabil pe măsură ce timpul 
trecea, și nicio veste nu sosea de la poliţia din Bahamas. 

Un ofițer de la Serviciile de Informaţii sună și îi raportă că, 
deși existau multe intrări ale numelui „Don Bruns“ sau „Donald 

Bruns“, niciuna nu fusese considerată importantă de către 
sistemul Algoritmului Relaţiilor Obscure. ARO prelua informaţii 
disparate, cum ar fi nume, adrese, organizaţii și activităţi, și se 
folosea de supercomputere pentru a găsi conexiuni pe care 
investigațiile tradiţionale era posibil să nu le depisteze. Rhyme 
era oarecum dezamăgit de rezultatele negative. Nu se 
așteptase la cine știe ce - agenţii guvernamentali de la acel 
nivel, mai ales lunetiștii, cu siguranţă își schimbau frecvent 
acoperirea, achitau majoritatea cumpărăturilor cu bani gheaţă și 
erau cât mai discreţi posibil. 

Se uită la Sachs, care tasta un document pentru Laurel cu 
ochii aţintiţi asupra notebookului. Era rapidă și precisă. 
Indiferent ce îi afecta șoldul și genunchiul, îi cruțase degetele. 
Nu părea să folosească deloc tasta „backspace” pentru a face 
corecturi. Își aminti că, atunci când intrase el în poliţie, cu ani în 
urmă, ofiţerii femei nu recunoșteau niciodată că știu să bată la 
mașină, de teamă să nu fie marginalizate și tratate ca asistente 
administrative. Acum, acest lucru se schimbase - cele care 
tastau mai rapid obțineau informaţiile mai repede, fiind astfel 
anchetatori mai eficienţi. 

Totuși, expresia lui Sachs amintea de cea a unei secretare 
suprasolicitate. 

Auzi vocea lui Thom. 

— Pot să-ţi aduc... 

— Nu, se răsti Rhyme. 

— Ei bine, fiindcă întrebarea îi era adresată Ameliei, replică 
ajutorul, ce-ar fi s-o lăsăm să răspundă? Pot să-ţi aduc ceva de 
mâncat sau de băut? 

— Nu, mulțumesc, Thom. 

Ceea ce îi oferi lui Rhyme un soi se satisfacţie jalnică. Și el 
refuzase oferta lui Thom. Și începu din nou să se gândească. 

Sachs răspunse la telefon. Rhyme auzi muzica susurând din 
mobilul ei și știu cine era apelantul. Ea porni difuzorul. 

— Ce-ai pentru noi, Rodney? întrebă Rhyme. 

— Salut, Lincoln. Lucrurile s-au mișcat încet, dar am urmărit 
e-mailul informatorului din România în Suedia. 

Rhyme se uită la ceas. La Stockholm era dimineaţă devreme. 
Presupuse că ceasul intern al tocilarilor funcţiona după legea lui. 

Polițistul de la Unitatea de Infracțiuni Computerizate spuse: 

— De fapt, îl cunosc pe tipul care operează proxy service-ul. 
Cam cu un an în urmă, am avut o controversă în privinţa Fete; 
cu un dragon tatuat”, iar o vreme ne-am „hackuit“ unul pe altul. 
Tipul e bun. Totuși, nu la fel de bun ca mine. In sfârșit, l-am 
vrăjit să ne ajute și o va face atâta vreme cât nu va trebui să 
depună mărturie. 

În ciuda sentimentelor sale întunecate din acel moment, 
Rhyme nu putu să nu râdă. 

— Reţeaua tipilor buni e bine mersi - efectiv, reteaua. 

Era posibil ca și Szarnek să fi râs, dar era greu să fii sigur de 
asta având în vedere muzica tare care umplea pauzele dintre 
cuvintele lui. 

— Ei bine, știe sigur că e-mailul și ordinul de asasinare își au 
originea în zona New Yorkului și că niciun server guvernamental 
n-a fost implicat în transmiterea lui. Au fost expediate de pe un 
Wi-Fi comercial. E posibil ca informatorul să se fi folosit de 
contul cuiva sau să fi apelat la vreo conexiune Wi-Fi gratuită 
dintr-o cafenea sau un hotel. 

— Câte locaţii? întrebă Sachs. 

— Există circa șapte milioane de conturi neprotejate în zona 
New Yorkului. Date sau luate. 

— Ah! 

— Dar am reușit să elimin unul. 

— Numai unul? Care? 

— Al meu, zise el, râzând de propria glumă. Dar nu vă faceţi 
griji, putem să reducem numărul foarte repede. Există un cod pe 
care trebuie să-l spargem, dar o să mă folosesc de un 
supercomputer de la Columbia. Vă anunţ de îndată ce găsesc 
ceva. 

Îi mulţumiră poliţistului. Acesta se întoarse la cumplita lui 
muzică și la iubitele cutii, Sachs la tastatul ei furios, iar Rhyme 
la panourile mai mult goale. 

Mobilul lui sună, iar el apucă aparatul și remarcă prefixul 
zonei, care era 242. 

„Ei bine, asta-i interesant”, gândi el, apoi răspunse. 


22 În original, The Girl with the Dragon Tattoo, thriller suedezo-american din 2011, 
bazat pe romanul cu același nume de Stieg Larsson (n.tr.). 

CAPITOLUL 22 


— Bună seara, dumneata ești, domnule caporal? 

— Da, domnule căpitan, replică ofițerul Mychal Poitier de la 
Poliția Regală din Bahamas. Se auzi un râs slab. Păreţi surprins 
că vă sun. N-aţi crezut că o voi face. 

— Nu, n-am crezut. 

— E târziu. Am sunat la o oră nepotrivită? 

— Nu, mă bucur că aţi sunat. 

Un sunet de clopote se auzi în depărtare. Unde se afla Poitier? 
Ora chiar era înaintată, dar Rhyme putea auzi murmurul 
mulţimii, al unei mulțimi mari. 

— Când am vorbit mai devreme, nu eram singur. Unele dintre 
răspunsurile mele poate că vi s-au părut ciudate. 

— Mi-am pus întrebări în legătură cu asta. 

Poitier spuse: 

— Probabil că v-aţi prins de o anumită lipsă a dorinţei de a 
coopera. 

Făcu o pauză de parcă s-ar fi întrebat dacă aceasta era de 
fapt o expresie. 

— M-am prins. 

Se auzi o izbucnire a muzicii, tema clasică a circului. 

Poitier continuă: 

— Și poate că aţi fost curios să știți de ce un tânăr ofiţer ca 
mine a fost pus să răspundă de ceea ce ar părea să fie un caz 
foarte important, deși nu a mai investigat niciodată o crimă. 

— Sunteţi tânăr? întrebă Rhyme. 

— Am 26 de ani. 

Tânăr în anumite privințe, dar nu atât de tânăr în altele. Însă 
pentru munca la omucideri, totuși doar un învățăcel. 

Acum, un zgomot puternic și zăngănitor păru să-l învăluie pe 
Poitier. Caporalul continuă: 

— Nu sunt la birou. 

— M-am prins și de asta, râse Rhyme. Sunteţi pe stradă? 

— Nu, nu, seara am o altă slujbă. Mă ocup de securitate la un 
cazinou dintr-un hotel de pe Insula Paradisului. De lângă 
faimosul Atlantis. O știți? 

Rhyme n-o știa. Nu fusese în viaţa lui într-un hotel de la malul 
mării. 

— Și ofițerii de poliţie de la dumneavoastră au o a doua 
slujbă? îl întrebă Poitier. 

— Da, unii dintre ei au. E greu să trăiești bine dintr-un salariu 
de polițist. 

— Da, da, e adevărat. Totuși, n-am vrut să vin la muncă. Aș fi 
preferat să mă ocup de cazul studentei dispărute, dar am nevoie 
de bani... Ei bine, n-am foarte mult timp. Am cumpărat o cartelă 
de zece minute. Daţi-mi voie să vă explic ce-i cu cazul Moreno și 
în ce fel sunt eu implicat. Mă aflam de ceva vreme pe lista de 
așteptare pentru a mă transfera la Unitatea Centrală de 
Detectivi. Ţelul meu dintotdeauna a fost să devin detectiv. Ei 
bine, săptămâna trecută, un superior mi-a spus că am fost ales 
să ocup o poziţie de detectiv junior. Și, mult mai surprinzător, că 
mi se va da un caz de care să mă ocup - uciderea lui Moreno. 
Crezusem că va trece un an sau chiar mai mult până să fiu luat 
măcar în calcul pentru unitatea asta. Darămite să mi se dea un 
caz al meu. Era de neimaginat. Dar, firește, am fost încântat. 
Apoi, mi s-a zis că am fost ales întrucât cazul era pur 
administrativ. Că un cartel se afla în spatele asasinatului - după 
cum v-am spus mai devreme. Probabil din ţara unde locuia 
señor Moreno, Venezuela. Cu siguranţă lunetistul părăsise deja 
țara și se întorsese la Caracas. Eu trebuia să adun probele, să 
iau niște declaraţii la hotelul în care murise señor Moreno și să 
trimit dosarul poliţiei din Venezuela. Aveam să fiu doar ofiţer de 
legătură în caz că ei doreau să vină la Nassau pentru a continua 
ancheta. Apoi, trebuia să-i ajut pe câţiva detectivi seniori care 
se ocupau de cazul uciderii avocatului, despre care v-am 
pomenit. 

„Proeminentul avocat.“ 

Alt zăngănit, ţipete. Ce era asta, un câștig la păcănele? 

Urmă o pauză, după care Poitier spuse cuiva aflat în 
apropiere: 

— Nu, nu, sunt beţi. Doar stai cu ochii pe ei. Eu sunt ocupat. 
Trebuie să vorbesc. Scoate-i afară dacă devin violenţi. Cheamă-l 
pe Big Samuel. 

Reveni apoi la Rhyme și continuă: 

— Bănuiţi o conspirație la vârf, intrigi întunecate pentru a opri 
anchetarea cazului Moreno. Într-un fel, da. În primul rând, 
trebuie să ne întrebăm de ce ar fi vrut cartelurile să-l omoare. 
Serior Moreno era foarte apreciat în America Latină. Cei din 

carteluri sunt întâi și-ntâi oameni de afaceri. Nu ar fi dorit să-și 
înstrăineze oamenii de care au nevoie ca muncitori și cărăuși 
ucigând un activist popular. Din puţinele cercetări pe care le-am 
făcut, impresia mea este că acele carteluri și Moreno se tolerau 
reciproc. 

Rhyme îi spuse: 

— După cum v-am zis, și noi suntem de aceeași părere. 

Caporalul făcu o pauză, apoi spuse: 

— Señor Moreno vorbea foarte vehement împotriva Americii. 
lar Mișcarea lui Locală de Preluare a Puterii, care era anti-SUA, 
avea o popularitate în creștere. Știţi asta? 

— Da, știu. 

— lar el avea legături cu organizaţii cu înclinații teroriste. Sunt 
sigur că nici asta nu-i o surpriză. 

— Cunoaștem și asta. 

— Ei bine, mi-a trecut prin minte că poate... își cobori vocea și 
adăugă: ... guvernul dumneavoastră l-a dorit mort pe acest om. 

Rhyme își dădu seama că îl subapreciase pe caporal. 

— Așa că vedeţi în ce situaţie se află superiorii mei - de fapt, 
tot Ministerul Securităţii Naţionale și tot Parlamentul nostru. 
Aproape că șoptea când spuse: Dacă ancheta noastră 
dovedește că e adevărat? Că CIA sau Pentagonul a trimis un 
lunetist ca să-l omoare pe señor Moreno? Și ce se întâmplă 
dacă, în urma unei anchete a poliţiei, acel om e găsit, iar 
organizaţia pentru care lucrează este identificată? Consecințele 
pot fi grave. Drept răzbunare pentru dezvăluirea jenantă, se 
poate ca Statele Unite să ia decizia de a schimba politica de 
emigrare în privinţa Bahamasului. Sau să modifice politica 
vamală. Asta ar fi foarte dificil pentru noi. Economia nu stă deloc 
bine aici. Avem nevoie de americani. Avem nevoie de familii 
care să vină aici pentru ca odraslele lor să se joace cu delfinii, 
bunica să facă gimnastică aerobică în piscină, iar soțul și soția 
să se furișeze în camera lor ca să facă dragoste pentru prima 
oară după câteva luni. Nu ne putem pierde turiștii. Categoric. lar 
asta însemnă că nu putem să deranjăm pe nimeni de la 
Washington. 

— Credeţi că acestea ar fi fost repercusiunile dacă efectuaţi o 
anchetă mai riguroasă? 

— Este o explicaţie rezonabilă pentru faptul altminteri 
inexplicabil că, în urmă cu două săptămâni, anchetatorul 

principal din cazul Moreno - adică eu - se asigura că există ieșiri 
în caz de incendiu în clădirile noi și că firmele de închiriere a jet 
skiurilor își plătiseră taxele la timp. 

Volumul vocii lui Poitier crescu și în ea se desluși ceva de oţel: 

— Dar trebuie să vă spun, domnule căpitan, că oi fi lucrat eu 
la Inspecţia Afacerilor și Acordarea Licenţelor, dar n-a existat o 
singură inspecţie, o singură licenţă care să nu fi fost făcută ca la 
carte sau acordată cinstit. 

— Nu mă îndoiesc de asta, domnule caporal. 

— Așa că mă deranjează că acest caz mi-a fost dat și nu mi-a 
fost dat, dacă înţelegeți ce vreau să zic. 

Tăcerea care urmă fu întreruptă de zăngănitul unor păcănele 
care se auzi zgomotos în urechea lui Rhyme. 

După ce sunetul conteni, Mychal Poitier șopti: 

— Cazul Moreno e tras pe uscat aici, domnule căpitan. Dar 
presupun că la dumneavoastră merge cu toată viteza înainte. 

— Corect. 

— Și mai presupun că aveţi în vedere o conspirație. 

Chiar că îl subapreciase. 

— Am căutat acel nume, Don Bruns, zise caporalul apoi. Aţi 
spus că era o acoperire. 

— Întocmai. 

— Aici, nu apare nicăieri. La vamă, la controlul pașapoartelor, 
în registrele hotelurilor... nicăieri. Totuși, ar fi putut să se 
furișeze nevăzut pe insulă. Nu este dificil. Dar există două 
lucruri care v-ar putea ajuta. Trebuie să vă zic că n-am neglijat 
cazul cu totul. După cum am spus, i-am interogat pe martori. Un 
receptioner de la South Cove Inn mi-a zis că cineva a sunat la 
recepţie cu două zile înainte de sosirea lui Robert Moreno, 
pentru a-i confirma rezervarea. Un bărbat cu accent american. 
Insă recepționerului i s-a părut ciudat, întrucât bodyguardul lui 
Moreno tocmai sunase cu aproximativ o oră în urmă, tot pentru 
a confirma rezervarea. Cine să fi fost al doilea apelant - cel din 
America - și de ce era atât de interesat de sosirea lui Moreno? 

— Aţi aflat numărul? 

— Mi s-a zis că era un prefix de America. Însă numărul întreg 
nu a fost disponibil. Sau, ca să fiu sincer, mi s-a spus să nu mă 
ostenesc să sap pentru a-l afla. Apoi, al doilea lucru a fost că, în 
preziua crimei, cineva a venit la hotel și a pus întrebări. Acest 
bărbat a vorbit cu o cameristă despre apartamentul în care 

stătea señor Moreno, dacă afară erau oameni care îngrijeau 
regulat terenul, dacă apartamentul avea perdele, unde stătea 
bodyguardul, când veneau și când plecau cei doi. 

Presupun că era bărbatul care a sunat, dar, firește, n-am cum 
să fiu sigur. 

— Aţi obţinut descrierea lui? 

— Bărbat, caucazian, circa 35 de ani, păr tuns scurt, castaniu- 
deschis. Accent american. Camerista a spus că era slab, dar 
atletic. A mai zis că părea genul militar. 

— Ăsta-i omul nostru. În primul rând, a sunat pentru a se 
asigura că Moreno sosește. Apoi, a apărut cu o zi înainte de 
crimă pentru a verifica zona-ţintă. Vreo mașină? Alte detalii? 

— Nu, mă tem că nu. 

„Bip.“ 

Rhyme auzi sunetul și se gândi: „Rahat, SNSO ne 
înregistrează”. 

Însă Poitier spuse: 

— Mai am doar câteva minute. Acela a fost semnalul de 
avertisment că se vor termina minutele de pe cartelă. 

— Vă sun eu... 

— Oricum, trebuia să închid. Sper că asta... 

Rhyme rosti repede: 

— Vă rog, așteptați. Spuneţi-mi despre locul faptei. Mai 
devreme, v-am întrebat despre glonț. 

„Aceea este cheia cazului...” 

O pauză. 

— Lunetistul a tras de trei ori de la foarte mare distanță, de la 
peste un kilometru jumătate. De două ori a ratat, iar gloanțele s- 
au dezintegrat în peretele de beton din afara camerei. Cel care 
l-a ucis pe Moreno a fost recuperat aproape intact. 

— Un singur glonț? Rhyme era confuz. Dar celelalte victime? 

— O, celelalte persoane n-au fost împușcate. Explozia 
glonţului a fost foarte puternică. Geamurile s-au spart și toată 
lumea a fost lovită de sticlă. Bodyguardul și reporterul care îl 
intervieva pe Moreno au fost tăiaţi rău și au sângerat de moarte 
până să ajungă la spital. 

„Glonţul de un milion de dolari.“ 

— Dar cartușele? 

— Am cerut unei echipe de criminaliști să se ducă să verifice 
locul de unde a tras lunetistul. Însă... Vocea lui cobori și adăugă: 

Desigur, eu eram începător, iar ei mi-au zis că n-au chef să se 
deranjeze. 

— N-au chef să se deranjeze? 

— Au spus că terenul este accidentat, o fâșie de pământ 
stâncoasă care ar fi dificil de cercetat. Am protestat, dar deja se 
luase hotărârea să nu continuăm investigarea cazului. 

— Puteţi s-o cercetaţi și singur, domnule caporal. Vă zic eu 
cum să găsiţi locul de unde a tras, rosti Rhyme. 

— Ei bine, după cum am spus, cazul nu se mai anchetează. 

„Bip.“ 

— Există lucruri simple pe care trebuie să le căutaţi, zise 
grăbit Rhyme. Lunetiștii lasă multe urme, indiferent cât de 
grijulii sunt. N-o să vă ia mult timp. 

„Bip. Bip...“ 

— Nu sunt în stare, domnule căpitan. Studenta dispărută încă 
n-a fost găsită... 

Rhyme vorbi repede: 

— În regulă, domnule caporal, dar vă rog... cel puţin, trimiteţi- 
mi raportul, fotografiile, rezultatele autopsiei. lar dacă puteţi 
obţine hainele victimei... Pantofii mai ales. Și... glonțul. Vreau 
neapărat glonțul. Vom avea mare grijă cu transferul custodiei. 

O pauză. 

— Ah, domnule căpitan, nu, îmi pare rău. Trebuie să plec. 

„Bip, bip, bip...“ 

Înainte de întreruperea convorbirii, Rhyme auzi huruitul unor 
păcănele și un turist foarte beat spunând: 

— Minunat. Minunat. Îţi dai seama că ai cheltuit 200 de biștari 
ca să câștigi 39 de dolari? 


CAPITOLUL 23 


În noaptea aceea, Rhyme și Sachs stăteau în patul SunTec al 
lui Rhyme, complet înclinat. Ea îl asigurase că patul era nespus 
de confortabil, iar el fusese nevoit s-o creadă pe cuvânt, din 
moment ce singura senzaţie pe care o simţea era cea a pernei 
moi. Care, de fapt, era foarte plăcută. 

— Uite! șopti ea. 

Lângă fereastra dormitorului lui Rhyme de la etaj, pe pervazul 
exterior, se produse o mișcare învolburată, greu de distins în 
semiîntuneric. 

Apoi, o pană se ridică și dispăru. Și imediat o alta. 

Era ora cinei. 

Șoimii călători locuiseră pe acel pervaz sau pe altele ale vilei 
încă de când Rhyme o cumpărase. Era deosebit de încântat că 
aleseseră casa lui pentru a-și face cuib. Ca om de știință, nu 
credea în mod deosebit în semne sau simboluri, nici în 
supranatural, dar nu vedea nimic greșit în ideea de embleme. 
Privea păsările metaforic, gândindu-se mai ales la un fapt pe 
care majoritatea oamenilor nu-l cunoșteau despre ele - că, 
atunci când atacă, sunt în esență imobile. Mase de mușchi în 
cădere, cu picioarele întinse spre exterior, cu aripile strânse 
aerodinamic. Plonjează cu peste 320 de kilometri pe oră și ucid 
prada prin forța impactului, nu sfâșiind-o sau mușcând-o. 

Șoimii sunt imobili, dar sunt prădători. 

O altă pană dispăru în zbor, în vreme ce cuplul de păsări se 
aplecă spre felul principal. Antreul fusese până de curând un 
porumbel gras și neatent. Șoimii sunt în general păsări diurne, 
care vânează până la amurg, dar în oraș sunt adesea nocturne. 

— Ce gustos! rosti Sachs. 

Rhyme râse. 

Ea se apropie și mai mult de el, iar el îi mirosi părul, 
adulmecându-i aroma bogată. Se simţea puţin șampon floral. 
Amelia Sachs nu aprecia parfumurile. Braţul lui drept se ridică și 
îi trase capul mai aproape. 

— Ai de gând să insiști? întrebă ea. Cu Poitier? 

— O să încerc. Deși a părut foarte ferm când a spus că nu ne 
va mai ajuta. Dar știu că e frustrat din pricină că nu i s-a 
îngăduit să meargă mai departe. 

— Ce mai caz e și ăsta! zise ea. 

El șopti: 

— Și cum e să redevii jucător la nivel granular, Sachs? Poţi s-o 
faci sau nu? 

Ea râse cu poftă. 

— Și pentru ce departament lucrează mai exact căpitanul 
Myers - Serviciile Speciale? 

— Tu ești poliţista. Am crezut că știi. 

— N-am auzit niciodată de ăsta. 

Tăcură din nou, apoi el simţi în umăr, la fel de normal ca 
oricine, cum ea devine rigidă. 

— Spune-mi, zise el. 

— Ştii, Rhyme, nu sunt deloc încântată în privinţa acestui caz. 

— Vorbești despre ce i-ai spus mai devreme lui Nance? Că nu 
ești sigură dacă Metzger sau lunetistul nostru sunt genul de 
infractori pe care să vrei să-i vânezi? 

— Exact. 

Rhyme dădu din cap. ` 

— Nu pot afirma că nu sunt de acord, Sachs. In toți acești ani, 
nu m-am mai îndoit niciodată de o anchetă. N-au fost dubioase. 
Dar asta este foarte dubioasă. 

— Totuşi, nu trebuie să uităm un lucru. Legat de noi. 

— Suntem voluntari. 

— Da. Ne putem retrage dacă dorim. Îi putem lăsa pe Myers și 
pe Laurel să găsească pe altcineva. 

Ea rămase tăcută și nemișcată, cel puțin în zonele în care 
Rhyme putea simţi mișcare. 

— De la bun început, continuă el n-ai fost prea încântată de 
acest caz, 

— Nu, n-am fost. lar o parte din mine vrea să renunţe, da. 
Sunt prea multe lucruri pe care nu le știm despre jucători și ce 
au ei în minte, nu știm care sunt motivele lor... 

— Regina mea preocupată de motive. 

— lar când mă refer la jucători, îi includ și pe Nance Laurel, și 
pe Bill Myers pe lângă Metzger și Bruns - sau cum naiba l-o 
chema. Fred Dellray a zis că ne bălăcim într-o mlaștină în care 
nimeni nu vrea să se bălăcească. E ceva adevăr în asta. După o 
clipă, adăugă: Am un sentiment neplăcut în privinţa asta, 
Rhyme. Știu, tu nu crezi în așa ceva. Dar tu te-ai ocupat de 
locurile faptelor mai toată cariera ta. Eu am fost pe străzi. Există 
presentimente. 

Aceste cuvinte rămaseră între ei un minut sau două, în vreme 
ce urmăreau amândoi șoimul mascul ridicându-se și înălțându-și 
aripile într-o mică învolburare. Nu sunt păsări mari, dar văzute 
de atât de aproape, au o atitudine regală ce îi impresionă - 
pasărea privi în treacăt, dar cu intensitate în cameră. Vederea 
lor e uimitoare: pot zări prada de la kilometri distanță. 

Embleme... 

— Tu vrei să ne ocupăm în continuare de caz, nu-i așa? 
întrebă ea. 

— Inţeleg, Sachs, răspunse el. Dar, pentru mine, este un nod 
care trebuie dezlegat. Nu pot renunţa. Totuși, tu nu trebuie să 
faci la fel. 

Șoapta ei nu întârzie deloc: 

— Nu, sunt alături de tine, Rhyme. Tu și cu mine. Suntem tu și 
cu mine. 

— În regulă, eram... 

lar cuvintele lui fură brusc curmate, pentru că gura lui Sachs o 
acoperi pe a lui, iar ea îl sărută înfometată, aproape disperată, 
aruncând pătura la o parte. Se rostogoli peste el, apucându-i 
capul. El îi simţi degetele pe ceafă, pe urechi, pe obraji, degete 
dure într-o clipă, delicate în următoarea. Îl mângâie din nou. i 
mângâie gâtul, îi mângâie tâmplele, iar gura lui Rhyme se mută 
de pe a ei pe păr, apoi pe un loc din spatele urechii, după care 
cobori pe bărbie, revenind din nou asupra gurii ei. Zăbovind. 

Rhyme se folosi de brațul devenit recent funcţional, pentru a 
manevra un microscop comparator Bausch & Lomb dotat cu 
telefoane, computer și un dispozitiv de măsurare a gradientului 
de densitate. Nu-l folosise încă pentru asta: o trase pe Sachs 
mai aproape, apucând-o de partea de sus a pijamalei de 
mătase, și i-o rulă cu delicateţe peste cap. 

Presupuse că i-ar fi putut descheia și nasturii dacă ar fi 
încercat, dar graba dictase altminteri. 

III: CAMELEONII 


MARŢI, 16 MAI 


CAPITOLUL 24 


Rhyme își manevră scaunul cu rotile pentru a trece din 
camera de zi, aflată în partea din faţă a casei, în holișorul de 
marmură de lângă ușa din față. 

Doctorul Vic Barrington, specialistul în leziuni ale măduvei 
spinării care se ocupa de Rhyme, îl urmă, iar Thom închise ușile 
încăperii și li se alătură. Ideea ca un medic să facă vizite la 
domiciliu era din altă eră, dacă nu chiar din altă dimensiune, dar 
când natura afecțiunii face ca lucrurile să fie astfel mai ușoare, 
mulți doctori procedează în acest fel. 

Însă Barrington nu era tradiţionalist în multe privinţe. Trusa lui 
neagră era un rucsac Nike și venise de la spital pe o bicicletă. 

— Apreciez că aţi venit atât de devreme, îi spuse Rhyme 
medicului. 

Era 6.30 dimineaţa. 

Rhyme îl plăcea pe bărbat, așa că se decisese să-l cruțe și 
rezistă tentaţiei de a-l întreba cum se rezolvase cu „urgenţa” 
sau cu acel „ceva” din ziua precedentă care îl silise să amâne 
programarea lui. Pe oricare alt doctor l-ar fi luat la bani mărunți. 

Barrington tocmai făcuse ultimul set de teste, înaintea 
operaţiei programate pentru 26 mai. 

— O să dau sângele la analizat și voi studia rezultatele, dar n- 
am niciun indiciu că s-ar fi schimbat ceva în ultima săptămână. 
Tensiunea arterială este foarte bună. 

Acesta era inamicul pacienţilor cu handicap grav din cauza 
afecțiunii măduvei spinării: un atac de disreflexie autonomă 
putea crește foarte mult tensiunea în decurs de doar câteva 

minute, ducând la un accident vascular cerebral și la moarte, 
dacă un medic sau un asistent nu ar reacţiona imediat. 

— Capacitatea plămânilor este din ce în ce mai bună de 
fiecare dată când vă consult și jur că sunteţi mai puternic decât 
mine. 

Barrington nu exagera întru totul, iar când Rhyme îi puse 
următoarea întrebare, știu că va primi un răspuns sincer. 

— Ce șanse am? 

— De a vă putea mișca din nou braţul și mâna stângă? 
Aproape de sută la sută. Grefele de tendon și electrozi aproape 
sigur își vor face treaba... 

— Nu, nu la asta m-am referit. Vorbesc despre a supraviețui 
operaţiei sau de a nu apărea vreun regres catastrofal. 

— Ah, asta-i puţin diferit. În privinţa asta, aș zice 90 de 
procente. 

Rhyme se gândi la răspunsul primit. Chirurgia nu putea face 
nimic pentru picioarele lui, nimic nu avea să le poată repara 
vreodată, cel puţin nu în următorii cinci sau zece ani. Dar 
ajunsese să creadă că recăpătarea funcţionalităţii brațelor și a 
mâinilor reprezenta cheia către normalitate. Nimeni nu le 
acordă prea mare atenţie oamenilor aflaţi în cărucioare dacă 
aceștia pot apuca un cuțit și o furculiță sau dacă pot da mâna cu 
tine. Când cineva trebuie să te hrănească și să-ți șteargă bărbia, 
prezenţa ta creează un disconfort asemănător stropirii cu noroi. 

lar cei care nu se uită în altă parte îţi aruncă privirile acelea 
afurisit de compătimitoare. „Săracul, săracul de tine...“ 

90 de procente... rezonabil pentru a-ţi recăpăta o parte 
majoră din viaţă. 

— Hai s-o facem! rosti Rhyme. 

— Dacă la analiza sângelui apare ceva care să mă 
nemulțumească, vă anunț, dar nu cred că va fi cazul. Rămâne 
stabilită data de 26 mai. O să puteţi începe recuperarea o 
săptămână mai târziu. 

Rhyme strânse mâna doctorului, apoi, în timp ce se întorcea 
spre ușa din faţă, criminalistul spuse: 

— Ah, mai e ceva. Pot să beau un pahar sau două cu o seară 
înainte? 

— Lincoln, rosti Thom. E bine să fii în cea mai bună formă 
atunci când va avea loc operaţia. 

— Vreau să fiu și binedispus, murmură el. 

Doctorul păru gânditor. 

— Alcoolul nu este recomandat cu 48 de ore înainte de o 
asemenea procedură... Dar regula esenţială e că în stomac nu 
trebuie să ajungă nimic după miezul nopţii de dinainte de 
operație. Ce se întâmplă înainte de asta nu mă preocupă prea 
tare. 

— Mulţumesc, domnule doctor. 

După ce bărbatul plecă, Rhyme intră în laborator, unde privi 
panourile. Sachs tocmai termina de scris cele spuse de Mychal 
Poitier cu o seară în urmă. Folosea un marker mai gros pentru a 
nota cele mai recente informații. 

Rhyme privi panourile o vreme, apoi strigă: 

— Thom! 

— Sunt chiar aici. 

— Am crezut că ești în bucătărie. 

— Ei bine, nu sunt. Sunt aici. Ce dorești? 

— Am nevoie să dai niște telefoane pentru mine. 

— Cu plăcere, răspunse ajutorul. Dar am crezut că îţi place să 
le dai singur. 

Se uită la braţul funcţional al lui Rhyme. 

— Îmi place să dau telefoane. Dar îmi displace să fiu pus să 
aștept. Am impresia că asta aș face. 

Thom adăugă: 

— Așa că eu voi fi așteptătorul surogat. 

Rhyme se gândi o clipă. 

— E o exprimare bună, dar nu foarte corectă. 


CAZUL ROBERT MORENO 
Scrisul îngroșat indică informații actualizate. 
Locul faptei 1 
- Apartamentul 1200, South Cove Inn, Insula New 
Providence, Bahamas („Camera ucigașă”) 
- 9mai 
— Victimă 1: Robert Moreno 
- Cauza morţii: o rană prin împușcare în 
piept 
- Informaţii suplimentare: Moreno, 38, cetăţean 
american, expatriat, locuind în Venezuela 
Antiamerican vehement. Poreclă: „Mesagerul 
Adevărului”. A plănuit să „dispară de pe 

fata pământului”, 24 mai.  Posibilă 

legătură cu un incident terorist din Mexic, 

la 13 mai, fiind auzit spunând că el 
căutase pe cineva „să-i arunce în aer” în 
acea zi. 

A petrecut trei zile în NY, între 30 aprilie și 2 

mai. Motivul? 

— 1 mai: a folosit Elite Limousine. 

- Şofer Tash Farada (șoferul regulat, Vlad 
Nikolov, a fost bolnav. incercăm să-l 
localizăm.) 

- Şi-a închis conturile de la American 
Independent Bank and Trust, probabil și 
de la alte bănci. 

— A luat o femeie pe nume Lydia de la 
intersecţia Lexington cu 52", care l-a 
însoțit toată ziua. Prostituată. A plătit- 
o? De aflat identitatea. 

— Motivul pentru sentimentele sale 
antiamericane: cel mai bun prieten a 
fost ucis cu ocazia invaziei trupelor 
americane în Panama, în 1989. 

- Ultima vizită a lui Moreno în SUA. Nu 
intenționa să mai revină. 

— Întâlnire pe Wall Street. Scop? Loc? 


Victimă 2: Eduardo de la Rua 
- Cauza morţii: pierdere de sânge. Răni 


provocate de sticla spartă de 
împușcătură. 

Informaţii suplimentare: jurnalist, îl intervieva 
pe Moreno. Născut în Puerto Rico, locuind în 
Argentina 


Victimă 3: Simon Flores 
- Cauza mortii: pierdere de sânge. Răni 


provocate de sticla spartă de 
împușcătură. 

Informaţii suplimentare:  bodyguardul lui 
Moreno, naţionalitate braziliană, locuind în 
Venezuela 


Suspect 1: Shreve Metzger 

Director Serviciul Naţional de Spionaj și 
Operaţiuni 

Instabil psihic? Probleme cu furia 

A manipulat dovezi pentru a autoriza ilegal un 
ordin de executare a unei sarcini speciale? 
Divorțat. Diplomă în drept la Yale. 


— Suspect 2: Lunetistul 


Nume de cod: Don Bruns 
De obţinut informaţii despre Bruns. 

Rezultate negative 
Posibilă vizită la South Cove Inn, 8 mai. 
Caucazian, bărbat, cca 35 de ani, păr 
castaniu-deschis tuns scurt, accent 
american, slab, dar atletic. Pare „militar”. 
A pus întrebări despre Moreno. 
Posibil să fie persoana cu accent american 
care a sunat la South Cove Inn în 8 mai, 
pentru a confirma sosirea lui Moreno. 
Numărul avea prefix american. 
Amprentă vocală obținută. 


- Raportul de la locul faptei și alte detalii urmează 
să vină. 


Zvonuri că în spatele asasinatelor s-ar afla 
carteluri de droguri. Se consideră improbabil. 


Locul faptei 2 

— Locul de unde a tras lunetistul Don Bruns, la 1 
800 de metri de Camera ucigașă, Insula New 
Providence, Bahamas 

- 9 mai 

- Raportul de la locul faptei urmează să vină. 


Investigații suplimentare 
- Determinarea identității informatorului 


Subiectul necunoscut care a dat în vileag 
ordinul de executare a sarcinii speciale 

Trimis prin e-mail anonim 

Contactat Unitatea NYPD pentru lInfracţiuni 
Computerizate; așteptăm rezultate. 

- Trecut prin Taiwan, România și Suedia. 
Trimis din New York, prin Wi-Fi public; nu 
au fost folosite servere guvernamentale. 

— A folosit un computer vechi de circa zece 
ani, iBook, fie model scoică, bicolor cu o 
culoare aprinsă (verde sau portocaliu), fie 
un model tradițional, cenușiu, dar mult 
mai gros decât laptopurile de astăzi. 

- O persoană într-un sedan de culoare 
deschisă a urmărit-o pe A. Sachs. 

- Marcă şi model neidentificate 


CAPITOLUL 25 


Shreve Metzger reveni la etajul cel mai de sus al clădirii 
SNSO, întorcându-se de la departamentul tehnic al organizaţiei - 
copoii -, care se afla la subsol. 

In timp ce mergea cu pași mari pe coridoare, observând că 
unii dintre angajaţi îi evitau privirea și intrau brusc în toalete, de 
care era îndoielnic că aveau nevoie, reflectă la ce tocmai aflase 
despre anchetă de la oamenii săi, care se folosiseră de unele 
tehnici extrem de sofisticate pentru aflarea de informaţii - lucru 
cu atât mai impresionant cu cât ei nu existau oficial. (SNSO nu 
avea jurisdicție în Statele Unite și nu putea înregistra convorbiri 
sau verifica e-mailuri, nici scotoci prin calculatoare. Însă Metzger 
avea o expresie pentru asta: ușa din spate.) 

Observând că angajaţii se fereau din calea pericolului, 
Metzger își lăsă gândurile să rătăcească. Auzea voci în minte - 
nu, nu genul acela de voci, ci mai degrabă amintiri sau 
fragmente de amintiri. 

„Găsește o imagine pentru furia ta. Un simbol. O metaforă.” 

„Sigur, doctore. Ce-mi recomanzi?” 

„Nu eu trebuie să-ţi spun, Shreve. Alege tu. Unii oameni aleg 
animale sau personaje negative din producţiile TV sau chiar 
cărbuni încinși.” 

„Cărbuni?” se gândise el. Asta se potrivea. Găsise imaginea 
bestiei furioase din el. Işi amintise un incident de pe vremea 
când era un adolescent mic și îndesat din nordul statului New 

York, înainte de a slăbi. Se afla în faţa unui foc de frunze uscate, 
la gimnaziu, privind-o timid pe fata de lângă el. Fumul plutea în 
jurul lor. Era o seară frumoasă. Pretextând că vrea să evite 
înțepătura fumului, el se apropie de ea. li zâmbise și o salutase. 
Ea îi spusese să nu se apropie de flăcări, fiindcă era atât de 
gras, încât avea să se aprindă. Apoi se îndepărtase. 

O poveste parcă specială pentru un psihiatru. Doctorului 
Fischer îi plăcuse mult, mult mai mult decât cea despre furia 
care dispărea atunci când ordona moartea cuiva. 

„Deci, Fum este, cu F mare... O alegere bună, Shreve.” 

Apropiindu-se de biroul său, băgă de seamă că Ruth era 
înăuntru, aplecată peste masa lui. În mod normal, s-ar fi supărat 
dacă vedea pe cineva în spaţiul lui privat fără a avea 
permisiunea lui. Dar în general ea avea voie acolo. Nu se 
înfuriase absolut niciodată pe ea, lucru care nu era valabil în 
privinţa majorităţii oamenilor cu care lucra SNSO. Ocazional se 
răstea sau chiar ţipa și arunca câte un raport sau o agendă, deși 
în general nu direct în obiectul furiei lui. Dar niciodată nu se 
purtase astfel cu Ruth. Poate pentru că ea îi era apropiată. Apoi, 
se decise că teoria asta nu ţinea - Lucinda, Katie și Seth îi 
fuseseră și mai apropiaţi, și totuși de multe ori își ieșise din fire 
în faţa soţiei și a copiilor săi și avea atât decizia de divorţ, cât și 
amintirea ochilor înspăimântați și a lacrimilor lor care să i-o 
dovedească. 

Poate că motivul pentru care Ruth scăpase era că pur și 
simplu nu făcuse niciodată nimic care să-l înfurie. 

Dar nu, nici asta nu ţinea. Metzger se înfuria pe oameni doar 
imaginându-și că îl ofensaseră sau anticipând că s-ar putea s-o 
facă. Vorbele încă i se perindau prin minte - un discurs pe care îl 
pregătise în caz că un poliţist l-ar fi oprit în timp ce se întorcea 
la birou, în seara de duminică în care avusese loc meciul lui 
Katie. 

„Nenorocită slugă de doi bani a civililor... Uite legitimaţia mea 
emisă de guvernul federal. Mă împiedici să rezolv o problemă de 
siguranţă naţională. Tocmai ţi-ai pierdut slujba, prietene...” 

Ruth arătă cu capul spre un dosar pe care aparent tocmai îl 
pusese pe birou. 

— Nişte documente de la Washington, raportă ea. Numai 
pentru ochii tăi. 

„Desigur, întrebări legate de Moreno și cât de tare am zbărcit- 
o.“ La dracu’, ticăloșii ăia se mișcau repede, nenorociţii de 
rechini birocraţi! În Washington era foarte ușor să stai într-un 
birou rece și întunecat și să speculezi, crezându-te infailibil. 

Vrăjitorul și acoliţii săi habar n-aveau cum era viaţa în prima 
linie. 

Trase aer în piept. 

Furia dispăru încet - încet. 

— Mulţumesc. 

Luă plicul decorat cu o dungă de un roșu puternic. Foarte 
asemănător cu cel în care se aflau formularele pentru urcarea în 
avion a unui minor neînsoţit, pe care trebuise să le completeze 
atunci când îl trimisese pe Seth într-o tabără din Massachusetts. 

— N-o să-ţi fie dor de casă, îl asigurase Metzger din nou pe 
copilul de zece ani, care privea în jur cu ochi neliniștiți. 

Apoi observase că nu aceasta era problema - băiatul părea 
posomorât pentru că încă se afla în prezenţa tatălui său. După 
ce fusese dat în grija însoţitoarei de zbor, se însufleţise, 
devenind imediat vesel. 

Orice numai să fie departe de părintele său, care era precum 
o bombă imprevizibilă. 

Metzger deschise plicul și își scoase ochelarii din buzunarul de 
la piept. 

Râse. Se înșelase. Erau simple evaluări ale unor potenţiale 
subiecte pentru OESS-uri. Acesta era un alt lucru pe care îl făcea 
Fumul. Te determina să faci presupuneri. 

Scană paginile, încântat că informaţiile erau despre misiunea 
al-Barani Rashid, următoarea prioritate după Moreno. 

Dumnezeule, îl voia pe Rashid. Îl voia atât de tare... 

Puse rapoartele pe birou și se uită la Ruth. 

— Ai întâlnirea în după-amiaza asta, nu? o întrebă el. 

— Așa este. 

— Sunt sigur că va fi bine. 

— Și eu sunt sigură. 

Ruth se așeză la biroul ei, care era decorat cu fotografiile 
familiei - cele două fiice adolescente și al doilea soț. Cel dintâi 
murise în primul Război din Golf. Şi cel actual fusese soldat, fiind 
rănit și internat luni de zile într-un mizerabil spital pentru 
veterani. 

Ce sacrificii fac oamenii pentru această ţară și cât de puţin 
sunt apreciaţi pentru asta... 

Vrăjitorul ar fi trebuit să stea de vorbă cu ea, să afle câte 
pierduse pentru ţară - viaţa unui soț și sănătatea celuilalt. 

Metzger se așeză și începu să citească evaluarea, însă 
descoperi că nu era în stare să se concentreze. Problema 
Moreno nu-i dădea pace. 

„Am dat telefoane. Don Bruns știe, desigur. Și alți câţiva. 
Facem... ce e de făcut...“ 

Eforturile erau complet ilegale, firește, dar puteau duce la 
rezultate bune. Fumul se mai risipi puţin. O rugă pe Ruth să-l 
cheme pe Spencer Boston. Apoi, citi textele criptate despre tot 
ce se făcea pentru a împiedica investigația. 

Boston sosi câteva minute mai târziu. Purta costum și 
cravată, ca întotdeauna. Era ca și cum cei din vechea școală a 
spionajului aveau un cod vestimentar propriu. Distinsul bărbat 
împinse instinctiv ușa. Metzger văzu ochii lui Ruth privind în 
biroul lui vreme de o clipă, înainte ca ușa grea de stejar să se 
închidă cu un bufnet. 

— Ce-ai aflat? întrebă Metzger. 

Spencer Boston se așeză și dădu să-și îndepărteze o scamă 
de pe pantaloni, care se dovedi a fi o aţă din material. Incetă să 
mai tragă, ca să nu se ducă firul. Boston părea să nu fi dormit 
prea mult, ceea ce, fiindcă avea peste 60 de ani, îl făcea să fie 
tras la față. „Dar eu cum naiba arăt?“ se întrebă Metzger, 
frecându-și bărbia pentru a verifica dacă își amintise să se 
bărbierească. O făcuse. 

În ciuda reputației lui Metzger, Boston nu ezita niciodată să-i 
dea veștile proaste. Activitatea din America Centrală îţi dă un 
curaj care nu se lasă impresionat de un birocrat mai tânăr, 
indiferent cât de temperamental. Rosti pe un ton neutru: 

— Nimic, Shreve. Nimic. Am verificat toate logările la fișierul 
cu ordine de comitere a asasinatelor. lar oamenii noștri de la 
securitatea IT au verificat toate e-mailurile expediate, toate 
adresele de FTP și toate serverele pentru a vedea dacă nu 
găsesc ceva. La fel și cei de la Homestead. Nimeni nu l-a 
descărcat, cu excepţia celor de pe listă. Asta înseamnă că 
probabil cineva l-a șterpelit de pe vreun birou de aici, din 
Washington sau din Florida, l-a scos pe șest și l-a copiat sau l-a 
scanat acasă sau la vreun birou FedEx. 

La SNSO și în toate organizaţiile afiliate, orice fotocopiere și 
logare erau înregistrate automat. 

— La FedEx. Isuse! 

Directorul administrativ continuă: 

— lar eu m-am uitat peste evaluările personalului de-aici. Nu 
există niciun indiciu cum că cineva ar fi avut vreo problemă cu 
misiunile OESS. La naiba, majoritatea oamenilor știau, de 
dinainte de a veni aici, cu ce ne ocupăm. 

SNSO fusese creat după 11 septembrie, în mare măsură 
pentru corecţii ţintite, dar și pentru alte activităţi operaţionale 
extreme, precum răpiri, mituiri și alte treburi murdare. 
Majoritatea specialiștilor biroului aveau un trecut în serviciul 
militar și uciseseră în decursul carierelor avute înainte de a veni 
la SNSO. Era de neconceput că vreunul dintre ei se răzgândise și 
încerca să distrugă această operaţiune. lar în privinţa celorlalţi 
membri ai personalului, Boston avea dreptate - majoritatea 
știuseră cu ce se ocupa organizaţia de dinainte de a face parte 
din ea. 

Dacă nu cumva, desigur, tocmai acesta era motivul pentru 
care veniseră. Să fie cârtițe. Era dezgustător. 

Metzger zise: 

— Va trebui să căutăm în continuare. Și, pentru numele lui 
Dumnezeu, nu se poate să mai existe și a/te scurgeri! £/ deja 
știe prea multe. 

Vrăjitorul... 

Sprâncenele albe ale lui Boston se încruntară. Șopti: 

— Ei nu... Asta n-o să ne facă să zburăm, nu? 

Metzger era dureros de conștient că habar n-avea ce gândea 
Washingtonul, mai ales că nu mai primise nicio veste de la om 
după apelul său iniţial. 

„Au apărut niște discuţii legate de buget. Brusc. Nu înţeleg de 
ce...“ 

— Isuse, Shreve! Nu se poate. Noi suntem cei mai potriviți 
pentru treburi de genul acesta. 

Adevărat. Dar se părea că nu și cei mai potriviți pentru a 
păstra secretul treburilor de genul acesta. 

Lucru pe care Metzger nu-l spuse. 

— Ce mai știi despre ancheta poliției? întrebă Boston. 

Metzger deveni precaut. 

— Nu prea multe, răspunse el. Deocamdată, sunt în 
defensivă. Doar ca să fiu sigur. 

Și se uită la telefonul lui magic, cel roșu, care se întâmpla să 
conţină o capsulă de acid care i-ar fi topit circuitele în doar 
câteva secunde. Ecranul raportă că nu existau mesaje. 

Expiră. 

— Cert este că nu cred că se mișcă foarte repede. Am aflat 
numele anchetatorilor și i-am verificat. Poliţiștii folosesc o 
echipă foarte mică pentru a nu fi remarcați, nu una standard 
NYPD. Păstrează discreţia. De fapt, sunt doar Nance Laurel, 
procurora, plus alţi doi și niște oameni care îi ajută. Polițistul 
principal e un detectiv pe nume Amelia Sachs, iar celălalt este 
nici mai mult nici mai puţin decât un consultant, Lincoln Rhyme. 
Pensionat din poliție cu ceva vreme în urmă. Lucrează în casa lui 
din Upper West Side. Într-o reședință privată, nu în sediul 
poliţiei. 

— Rhyme. Stai puţin. Am auzit de el, rosti Boston 
încruntându-se. Este faimos. Am văzut o emisiune despre el. E 
cel mai bun criminalist din ţară. 

Metzger știa asta, desigur. Rhyme era „celălalt” anchetator 
care îl vâna, după cum îl informase raportul primit cu o zi în 
urmă. 

— Știu. Dar este cvadriplegic. 

— Și ce contează? 

— Spencer, unde se află locul faptei? 

— Ah, da. În Bahamas. 

— Ce-o să facă, o să se rostogolească prin nisip, căutând 
scoici și urme de roți? 


CAPITOLUL 26 


— Deci acestea sunt Caraibele. 

Cu mâna pe maneta scaunului său având culoarea roșie a 
merelor confiate, Lincoln Rhyme ieși pe una dintre ușile 
aeroportului Lynden Pindling din Nassau, pomenindu-se într-o 
atmosferă extrem de fierbinte și de umedă, cum nu mai 
întâlnise de mulţi ani. 

— Îți taie respiraţia, rosti el. Dar îmi place. 

— Mai încet, Lincoln, spuse Thom. 

Însă Rhyme n-avea de gând să-l asculte. Era ca un copil în 
dimineaţa Crăciunului. lată că ajunsese într-o ţară străină pentru 
prima dată după multă vreme. Era entuziasmat de perspectiva 
călătoriei în sine. Dar și de ceea ce putea găsi acolo: dovezi 
fizice solide în cazul Moreno. Se hotărâse să vină în insule dintr- 
un motiv pe care aproape că-i era rușine să-l recunoască: 
intuiţia - prostia aceea de care Amelia Sachs îi vorbea la 
nesfârșit. Avea sentimentul că singura modalitate de a obține 
glonțul de un milion de dolari și restul probelor era să se ducă 
de-a dreptul la caporalul Mychal Poitier și să i le ceară personal. 

Rhyme știa că ofiţerul era sincer preocupat de moartea lui 
Robert Moreno și deranjat de faptul că era un pion folosit de 
superiorii lui pentru a trage cazul pe linie moartă. 

„N-a existat o singură inspecţie, o singură licenţă care să nu fi 
fost făcută ca la carte sau acordată cinstit...” 

Nu credea că-i va lua mult să-l convingă pe caporal să-i ajute. 

Și astfel, Thom se aruncase în sabia așteptatului la telefon, 
inerent rezervărilor biletelor de avion și a camerelor de hotel, 
ascultând muzică proastă - după cum anunţase de câteva ori - 
și rezolvând aceste probleme ce erau complicate de starea lui 
Rhyme. 

Dar nu atât de complicate pe cât crezuseră. 

Cu siguranţă anumite aspecte trebuiau acceptate atunci când 
călătoreai fiind cvadraplegic - scaunele speciale cu rotile pentru 
a ajunge la locul tău, pernele speciale, griji în privinţa depozitării 
scaunului Storm Arrow în cală, problemele practice ale urinării și 
defecării care puteau să apară în timpul zborului... 

Totuși, în cele din urmă, călătoria nu fusese rea. Cu toții 
părem handicapaţi în ochii Administrației Securității 
Transportului, toți suntem imobili, obiecte, bagaje mânuite după 
bunul plac... Lincoln simţi chiar că îi era mai bine decât 
majorităţii celorlalţi pasageri, care erau obișnuiți să fie mobili și 
independenţi. 

După ce părăsiră zona de ridicare a bagajelor, aflată la 
parterul aeroportului, Rhyme își porni scaunul pe marginea 
trotuarului plin de turiști și localnici, care se îmbulzeau să 
ajungă la mașini, taxiuri și microbuze. Se uită la o mică grădină 
plină cu plante cum nu mai văzuse. Nu-l interesa horticultura 


133 


pentru estetică, însă considera că flora era extrem de utilă în 
munca de criminalist. 

De asemenea, auzise că romul era deosebit de bun în 
Bahamas. 

Intorcându-se în locul unde stătea Thom, vorbind la telefon, 
Rhyme o sună pe Sachs și îi lăsă un mesaj. 

— Am ajuns cu bine. Eu... Se răsuci auzind în spatele lui un 

miorlăit ca al unei pisici în călduri. Hristoase, m-a speriat de 
moarte. E un papagal aici. El vorbește! 
_ Colivia fusese amplasată acolo de o comisie de turism locală. 
In ea, conform plăcuței, se afla un papagal Abaco Bahamian. 
Zgomotoasa pasăre cenușie, cu un smoc de pene verzi în coadă, 
spunea continuu: 

— Hello! Hi! ;Hola! 

Rhyme înregistră o parte din repertoriu pentru Sachs. 

Trase din nou în piept aerul umed, sărat, cu o urmă de miros 
acru, și realiză că era fum. Ce ardea? Nimeni altcineva nu părea 
alarmat. 

— Am luat genţile, se auzi o voce din spatele lor. 

Ofițerul de patrulă Ron Pulaski de la NYPD - tânăr, blond, zvelt 
- aducea valizele pe un cărucior. Cei trei nu se așteptau să stea 
acolo foarte mult, însă starea lui Rhyme impunea necesitatea 
unor accesorii. A multor accesorii. Medicamente, catetere, 
tuburi, dezinfectante, perne gonflabile pentru a preveni iritaţiile 
care puteau duce la infecţii... 

— Ce-i acolo? întrebă Rhyme văzându-l pe Thom luând un mic 
rucsac negru de pe o geantă, pe care îl agăţă de spătarul 
scaunului. 

— Un aparat de respirat portabil, răspunse Pulaski. 

Thom adăugă: 

— Pe baterii. Cu rezervor dublu de oxigen. Durează două ore. 

— Pentru ce naiba l-ai luat? 

— Am zburat cu presiunea din cabină la 2000 de metri, 
replică Thom de parcă răspunsul ar fi fost evident, în caz de 
stres. Există o duzină de motive pentru care nu strică să avem 
la noi unul. 

— Par stresat? întrebă Rhyme supărat. 

Renunţase la ventilator cu ani în urmă pentru a respira de 
unul singur, cea mai mare realizare posibilă pentru un 

cvadriplegic. Însă Thom se pare că uitase - sau desconsiderase 
- acea realizare. 

— N-am nevoie de el. 

— Să sperăm că nu. Dar ce, strică să-l avem la noi? 

Rhyme nu îi răspunse. În schimb, se uită la Pulaski și zise: 

— Și apropo, nu este un aparat de respirat. Respirația e 
schimbul de oxigen și bioxid de carbon. Ventilaţia înseamnă 
introducerea de gaz în plămâni. În consecinţă, este un 
ventilator. 

Pulaski suspină. 

— Am priceput, Lincoln. 

Cel puţin, pifanul încetase să-i mai spună lui Rhyme „sir“ sau 
„domnule căpitan”. 

— Contează? întrebă apoi tânărul ofiţer. 

— Contează, firește, se răsti Rhyme. Precizia este cheia 
tuturor lucrurilor. Unde e dubita? 

O altă sarcină a lui Thom fusese să facă rost în Bahamas de 
un vehicul în care să poată urca o persoană cu handicap. 

Încă vorbind la telefon, el se uită la Rhyme și se strâmbă. 

— Din nou, m-au pus să aștept. 

Se pare că Thom luă legătura cu cineva, iar câteva minute 
mai târziu, dubiţa oprea la bordură, lângă zona de așteptare a 
microbuzelor staţiunii. Fordul cel alb era plin de lovituri și 
duhnea a fum vechi de ţigară. Geamurile erau unsuroase. 
Pulaski încărcă bagajele în spate, în vreme ce Thom semnă 
actele și i le dădu bărbatului slab și tuciuriu care adusese 
vehiculul. Plăti cu cardul bancar, îi dădu și ceva cash, după care 
șoferul dispăru pe jos. Rhyme se întrebă dacă nu cumva dubiţa 
fusese furată. Apoi, decise că nu era cinstit. 

„Eşti într-o lume diferită, nu te mai afli în Manhattan. Fii 
deschis la minte.“ 

Cu Thom la volan, o luară pe șoseaua principală spre Nassau, 
un drum cu două benzi în stare foarte bună. Traficul dinspre 
aeroport era aglomerat, format în special din mașini americane 
vechi și automobile importate din Japonia, camionete ponosite și 
microbuze. Aproape că nu se vedea niciun SUV, lucru deloc 
surprinzător într-o ţară în care combustibilul era scump și în 
care nu existau gheață, zăpadă sau munţi. In mod curios, deși 
se circula pe stânga - Bahamas este o fostă colonie britanică -, 
majoritatea mașinilor aveau volanul pe stânga, în stil american. 

În vreme ce se îndreptau spre est, Rhyme observă pe 
marginea drumului mici prăvălioare fără firme care să indice ce 
produse sau servicii ofereau, multe parcele de teren neîngrijite, 
oameni care vindeau fructe și legume din portbagajul mașinii - 
părând neinteresaţi să vândă. Dubiţa trecu pe lângă câteva case 
mari, fără formă, aflate în spatele unor porţi, majoritatea 
construcţii mai vechi. Câteva case mai mici și colibe ce păreau 
abandonate - victime ale uraganelor, după cum bănui el. 
Aproape toţi localnicii aveau pielea foarte întunecată. Cei mai 
mulți bărbaţi erau îmbrăcați în pantaloni largi, blugi sau șorturi 
și cămăși cu mâneci scurte, purtate pe deasupra. Femeile 
purtau veșminte similare, însă multe erau îmbrăcate în rochii cu 
model floral sau în culori strălucitoare. 

— Of! exclamă Thom cu răsuflarea tăiată, frânând brusc și 
izbutind să evite un tap fără să dea peste cap bagajele. 

— la te uită! rosti Pulaski, fotografiind animalul cu telefonul 
mobil. 

Thom dădu ascultare zeului GPS și, înainte de a ajunge în 
centrul oraşului Nassau, ieșiră de pe drumul principal, 
îndepărtându-se de traficul dens. Trecură pe lângă zidurile de 
calcar ale unui vechi fort. După cinci minute, legănându-se din 
cauza suspensiilor proaste, Fordul intră în parcarea unui motel 
modest, dar bine întreţinut. Thom și Pulaski dădură bagajele 
unui hamal, apoi ajutorul se duse la recepţie pentru a verifica și 
analiza cât de accesibil era interiorul motelului. Se întoarse și 
raportă că era acceptabil. 

— Face parte din fortul Charlotte, spuse Pulaski citind un 
indicator instalat alături de o cărare ce ducea de la motel la fort. 

— Poftim? zise Rhyme. 

— Fortul Charlotte. După ce a fost construit, nimeni nu a mai 
atacat Bahamasul. Ei bine, nimeni n-a atacat Insula Noua 
Providenţă. Aici ne aflăm. 

— Aha, replică Rhyme neinteresat. 

— Uitaţi-vă la asta, zise Pulaski, arătând spre o șopărlă care 
stătea nemișcată pe peretele de lângă ușa din faţă. 

Rhyme spuse: 

— O anola verde, cameleonul american. Este însărcinată. 

— Cum e? 

— Însărcinată. Este evident. 

— Adică e ceea ce înseamnă „gravidă”? întrebă tânărul ofiţer. 

— Definiţia tehnică este „umflată cu ouă“. Ergo, însărcinată. 

— Glumești, râse Pulaski. 

Rhyme mârâi: 

— Să glumesc? Ce-ar putea fi amuzant la o șopârlă care 
urmează să aibă pui? 

— Nu. Vreau să zic, de unde știi? 

— Pentru că veneam într-o zonă care nu îmi este familiară... 
Ce scrie în primul capitol al cărţii mele de criminalistică, pifane? 

— Regula e că trebuie să cunoști geografia zonei atunci când 
cercetezi un loc al faptei. 

— A trebuit să învăţ datele elementare despre geologie, floră 
și faună care m-ar fi putut ajuta aici. Faptul că nimeni n-a 
invadat insula după construirea fortului Charlotte e nerelevant 
pentru mine, așa că nu m-am deranjat să-l rețin. Șopărlele și 
papagalii, ca și berea Kalik și mangrovele s-ar putea să-mi fie 
utile. Așa că am citit despre ele în timpul zborului. 7u ce-ai citit? 

— Aăă... revista People. 

Rhyme îl privi batjocoritor. 

Șopârla clipi și își răsuci capul, dar rămase nemișcată. 

Rhyme își scoase din buzunar telefonul mobil. Operația la 
braţul și la mâna dreaptă fusese un succes. Mișcările îi erau ușor 
greoaie comparativ cu cele ale unui membru teafăr, dar erau 
îndeajuns de corecte pentru ca un privitor să nu bage de seamă 
că nu erau tocmai naturale. Telefonul său era un iPhone, iar el 
petrecuse ore în șir exersând misterioasele aptitudini presupuse 
de acţionarea ecranului și de deschiderea aplicaţiilor. Se 
săturase de recunoașterea vocală activată din cauza stării sale, 
așa că o trimise pe Siri la culcare. Acum se folosi de apelurile 
recente pentru a forma numărul dorit cu o singură atingere. O 
voce cu accent puternic rosti: 

— Poliţia, aveţi vreo urgenţă? 

— Nu, n-am nicio urgenţă. Aș putea, vă rog, să vorbesc cu 
caporalul Poitier? 

— Un moment, domnule. 

O perioadă de așteptare binecuvântat de scurtă. 

— Poitier la telefon. 

— Domnule caporal? 

— Da. Cine întreabă, vă rog? 

— Lincoln Rhyme. 

Timp de un moment îndelungat, se lăsă tăcerea. 

— Da. 

Acel unic cuvânt rostit de caporal conţinea o abundență de 
incertitudini și nervozitate. Cazinourile erau locuri mult mai 
sigure pentru conversații decât biroul bărbatului. 

Rhyme continuă: 

— V-aș fi dat numărul cardului meu bancar. Sau v-aș fi sunat 
eu. 

— N-am putut vorbi mai mult. lar acum, sunt foarte ocupat. 

— Cu studenta dispărută? 

— Într-adevăr, rosti vocea baritonală și foarte modulată a 
caporalului. 

— Aveţi ceva piste? 

Urmă o pauză. 

— Deocamdată, nu. Au trecut peste 24 de ore. Nu se știe 
nimic la ea la școală sau la serviciul cu jumătate de normă pe 
care-l avea. Cel mai recent a fost văzută cu un bărbat din 
Belgia. Acesta pare foarte îndurerat, dar... Lăsă cuvintele să se 
piardă, apoi, spuse: Mă tem că nu vă pot ajuta cu cazul 
dumneavoastră. 

— Domnule caporal, aș vrea să ne întâlnim. 

Se lăsă cea mai apăsătoare tăcere. 

— Să ne întâlnim? zise el în cele din urmă. 

— Da. 

— Ei bine, cum am putea? 

— Sunt în Nassau. Aș sugera un alt loc decât sediul poliţiei. 
Ne putem vedea oriunde doriți. 

— Dar... eu... Sunteţi aici? 

— În afara biroului dumitale ar fi mai bine, repetă Rhyme. 

— Nu. E imposibil. Nu pot să mă întâlnesc cu dumneavoastră. 

— Trebuie cu adevărat să stăm de vorbă, zise Rhyme. 

— Nu, trebuie să închid, domnule căpitan. 

Desluși disperarea din vocea lui. 

Rhyme spuse cu bruscheţe: 

— Atunci, voi veni la biroul dumitale. 

Poitier repetă: 

— Chiar sunteți aici? 

— Da. Acest caz este important. Noi îl luăm foarte în serios. 

Rhyme știa că această precizare era o lovitură slabă - în 
sensul că Poliţia Regală din Bahamas nu părea să fie la fel de 

implicată. Însă el tot mai era convins că Poitier avea să-l ajute 
dacă insista suficient. 

— Sunt foarte ocupat, după cum am zis. 

— Vă veţi întâlni cu noi? 

— Nu, nu pot. 

Se auzi un „clic“ când caporalul închise. 

Rhyme se uită la șopărlă, apoi se întoarse spre Thom și râse. 

— lată-ne în Caraibe, înconjurați de o apă atât de frumoasă! 
Hai să mergem să facem niște valuri. 


CAPITOLUL 27 


Ciudat. Pur și simplu, ciudat. 

Îmbrăcată în jeanși negri, cu o bluză fără mâneci din mătase 
bleumarin și încălțată cu cizme, Amelia Sachs intră în laborator 
și fu din nou frapată de cât de diferit era acest caz. 

În situaţia oricărei alte anchete criminalistice veche de o 
săptămână, în laborator ar fi fost haos. Mel Cooper, Pulaski, 
Rhyme și Sachs ar fi analizat dovezile, notând faptele, 
concluziile și speculațiile pe panouri, ștergând și scriind din nou. 

Acum, senzaţia de presiune nu era mai puţin intensă - ordinul 
de asasinat lipit pe panoul din faţa ei îi amintea că domnul 
Rashid, și cine știe câţi alţii, aveau să moară în curând -, însă 
încăperea era tăcută ca un mausoleu. 

Se decise că era o comparaţie neinspirată. 

Dar era corectă. Nance Laurel încă nu venise, iar Rhyme făcea 
prima călătorie în afara țării de la accident. Zâmbi. Nu mulţi 
criminaliști ar fi făcut atâtea eforturi pentru a cerceta un loc al 
faptei, iar ea era bucuroasă că el se decisese s-o facă, din tot 
felul de motive. 

Dar să nu-l aibă alături o cam dezorienta. 

„Ciudat...” 

Detesta această senzaţie, pustietatea rece. 

„Rhyme, am un presentiment urât în privinţa asta...“ 

Trecu pe lângă una dintre mesele de examinare lungi, pe care 
se aflau suporturi pentru instrumente chirurgicale și unelte, 
multe dintre ele în ambalaje sterile, pregătite pentru a analiza 
probele pe care nu le aveau. 


Ajunsă la staţia ei de lucru improvizată, Sachs se așeză și se 
apucă de treabă. Îl sună pe șoferul obișnuit de la Elite 
Limousines al lui Robert Moreno, Vladimir Nikolov. Spera că 
poate el știa cine era misterioasa Lydia, posibilă escortă, 
posibilă teroristă. Dar, conform celor de la firmă, șoferul plecase 
din oraș din cauza unei urgenţe în familie. Ea îi lăsase un mesaj 
la Elite și altul în căsuţa vocală personală. 

Avea să revină mai târziu, dacă nu o suna el. 

Folosind baza de date statală și federală, iniţie o căutare a 
activităților presupus teroriste sau infracţionale petrecute în 
preajma locului unde Tash Farada îi lăsase pe Moreno și pe 
Lydia, în data de 1 mai. Descoperi în zonă câteva mandate 
pentru percheziţii și supraveghere, dar - deloc surprinzător 
având în vedere despre ce loc era vorba - se refereau la 
tranzacţii ilegale și fraude de investiţii din bănci și case de 
brokeraj. Toate erau cazuri vechi și ea nu găsi absolut nicio 
legătură cu Robert A. Moreno. 

În cele din urmă, o breșă. 

Telefonul sună, iar ea, văzând numărul, răspunse imediat: 

— Rodney? 

Expertul în infracțiuni cibernetice care încerca să-l găsească 
pe informator. 

„Chunka, chunka, chunka, chunka...“ 

În fundal se auzea nelipsita muzică rock. Oare el asculta 
muzică întotdeauna? Şi de ce nu putea fi jazz sau muzică 
ușoară? 

Volumul se micșoră. Puțin. 

Szarnek spuse: 

— Amelia, ţine mine: supercomputerele sunt prietenele 
noastre. 

— O să ţin minte. Ce-ai aflat? 

Ochii ei priveau salonul gol, în care firele de praf pluteau într- 
un fascicul de raze ale soarelui de dimineaţă, ca niște baloane 
cu aer cald vizibile de la kilometri distanţă. Din nou, fu dureros 
de conștientă de absenţa lui Rhyme. 

— Am aflat de unde a trimis e-mailul. N-o să te plictisesc cu 
noduri și rețele, e suficient să-ţi spun că informatorul a trimis e- 
mailul cu OESS-ul în atașament de la Java Hut de lângă Mott and 
Hester. Gândește-te: un lanţ de cafenele din Portland, Oregon, 
își deschide un local în inima Micii Italii. Ce-ar zice Nașul? 

Ea se uită la antetul mesajului lipit pe panou. 

— Este corectă data din e-mail? Putea s-o falsifice? 

— Nu, asta-i data când a fost trimis. Putea să scrie orice dată 
voia în e-mail, routerele nu mint. 

Deci, omul lor se aflase în cafenea la ora 1.02 p.m. în data de 
11 mai. 

Detectivul de la crime cibernetice continuă: 

— Am verificat. Te poți loga la Wi-Fi-ul de acolo fără să te 
identifici. Tot ce trebuie să faci este să fii de acord cu termenii 
utilizării, care se întind pe trei pagini. Lucru pe care toată lumea 
îl face și nici măcar un singur suflet din istoria lumii nu a citit 
textul vreodată. 

Sachs îi mulțumi poliţistului și închise. Sună la cafenea și vorbi 
cu managerul, explicându-i că încerca să găsească pe cineva 
care, în data de 11 mai, trimisese documente importante 
folosindu-se de Wi-Fi-ul lor; iar ea dorea să vină și să discute cu 
el despre asta. Adăugă: 

— Aveţi o cameră de luat vederi? î 

— Da, avem. Există în toate francizele Java. In caz că suntem 
jefuiţi. 

Fără să aibă așteptări prea mari, ea întrebă: 

— La ce interval se reînregistrează? 

Era sigură că noua înregistrare se făcea peste cea veche, la 
câteva ore. 

— O, avem un hard drive de 5 terabiţi. Are aproape trei 
săptămâni de înregistrare pe el. Calitatea e cam proastă, iar 
imaginea e alb-negru. Dar se poate distinge o faţă, dacă aveţi 
nevoie. 

Un mic fior de entuziasm. 

— Ajung acolo într-o jumătate de oră. 

Sachs își puse un sacou de in negru și își strânse părul cu un 
elastic la spate. Își luă Glockul cu tot cu toc din dulap, îl verifică 
așa cum o făcea întotdeauna, o chestiune de rutină, și îl prinse 
de cureaua jeanșilor. Tocul dublu îi cobori pe șoldul stâng. 
Tocmai își punea geanta mare pe umăr când îi sună telefonul. 
Se întrebă dacă nu cumva era Rhyme. Știa că aterizase cu bine 
în Bahamas, însă era îngrijorată că drumul i-ar fi putut afecta 
sănătatea. 

Dar nu, apelantul era Lon Sellitto. 

— Bună. 

— Amelia. Echipa de la Serviciile Speciale a cercetat jumătate 
din clădirea din care Moreno și șoferul au luat-o pe Lydia. 
Deocamdată, nimic. Au dat de multe femei numite Lydia - ai fi 
crezut? —, dar niciuna nu era cea căutată. Cât de greu este să-ţi 
botezi copilul Tiara sau Estanzia? Ar fi fost mult mai ușor de 
găsit. 

Ea îi povesti despre pista de la cafenea și îi spuse că se 
îndrepta într-acolo. 

— Bine. O cameră de luat vederi, excelent. Hei, Linc chiar s-a 
dus în Caraibe? 

— Da, a aterizat cu bine. Nu știu cum se vor purta cu el. 
Fiindcă se amestecă. 

— Pun pariu că se poate descurca. 

Se lăsă tăcerea. 

Se petrecea ceva... Lon Sellitto se gândea, dar de obicei era o 
gândire zgomotoasă. 

— Ce-i? îl întrebă ea. 

— În regulă, n-ai auzit asta. 

— Spune. 

Detectivul senior zise: 

— Bill a venit la mine la birou. 

— Bill Myers, căpitanul? 

„Cum e să redevii jucător la nivel granular...?“ 

— Da. 

— Și? 

— A întrebat de tine, spuse Sellitto. A vrut să știe dacă ești în 
regulă. Fizic. 

Rahat! 

— Pentru că șchiopătam? 

— Poate, nu știu. În sfârșit, asta a zis. Ascultă un șmecher 
bătrân ca mine, poţi face faţă unor zile proaste, în care șontăcăi. 
Dar tu ești o puștoaică, Amelia. Și ești slabă. A verificat 
rapoartele tale și concediile luate. A văzut că te-ai oferit 
voluntar pentru multe operațiuni tactice, că uneori ai fost prima 
care a ieșit pe ușă, conducând echipe. A întrebat doar dacă ai 
probleme pe teren sau dacă cineva a spus că nu se simte în 
siguranţă să te aibă în preajmă când e vorba de arestări sau de 
salvări. l-am zis că nu, categoric nu. Că ești excelentă. 

— Mulţumesc, Lon, șopti ea. Se gândește să-mi ceară să fac 
un control fizic? 

— N-a spus nimic despre asta. Dar nu înseamnă că nu. 

Pentru a deveni ofițer NYPD, un aplicant trebuia să treacă un 
examen medical, însă odată intrat în serviciu - spre deosebire 
de pompieri sau de paramedici -, nu mai trebuia să-l facă 
vreodată, exceptând cazul în care un superior ordona asta în 
anumite situații sau cel în care ofițerii voiau să obțină o bilă albă 
pentru promovare. În afară de primul control, făcut cu ani în 
urmă, Sachs nu mai făcuse niciodată vreunul în cadrul 
departamentului. Singura consemnare a artritei sale era în fișele 
ortopezilor ei particulari. Myers n-ar fi avut acces la acestea, 
dar, dacă ar fi ordonat o examinare fizică, gravitatea bolii ei 
urma să fie dezvăluită. lar asta ar fi fost un dezastru. 

— Mulţumesc, Lon. 

Intrerupseră convorbirea, iar ea rămase nemișcată vreme de 
o clipă, reflectând. De ce era asta singura parte a cazului care 
părea să sugereze îngrijorare în legătură cu infractorii? 

Sachs își verifică arma încă o dată și se îndreptă spre ușă, 
refuzând sfidătoare să cedeze nevoii aproape copleșitoare de a 
șchiopăta. 


CAPITOLUL 28 


Amelia Sachs avea un telefon 3G, după cum descoperise 
Jacob Swann. 

lar asta era o veste bună. Spargerea criptării și ascultarea 
convorbirilor ei erau mai dificile decât în cazul mobilelor cu 
GPRS - general packet radio service”? sau 2G dar măcar erau 
posibile, asta pentru că 3G avea un sistem de criptare A5/1 de 
modă veche. 

Nu că departamentul lui tehnic ar fi avut permisiunea de a 
face așa ceva, desigur. 

Totuși, probabil că se făcuse o greșeală pe undeva, fiindcă, la 
doar zece minute după ce discutase chestiunea pe un ton firesc 
- și evident pur teoretic - cu directorul de la Servicii Tehnice și 
Suport, Swann se pomenise fermecat de vocea melodioasă și 
foarte sexy a lui Sachs, care ajunsese la el pe calea undelor. 


23 Serviciu de transfer pachete de date (în Ib. engleză, în original) (n.tr.). 

Aflase deja multe lucruri interesante. Câteva detalii despre 
anchetarea cazului Moreno. Niște chestii mai generale, dar la fel 
de utile - de pildă, faptul că detectivul Amelia Sachs avea ceva 
probleme de sănătate. Reţinu aspectul pentru a reveni ulterior 
asupra lui. 

De asemenea, îi parvenise o informaţie îngrijorătoare: faptul 
că anchetatorul celălalt, Lincoln Rhyme, se afla în Bahamas. Ei 
bine, asta putea să fie o problemă reală. După ce aflase, Swann 
își sunase imediat contactele de acolo - câţiva băutori de Sands 
și Kalik de pe chei - și făcuse câteva aranjamente. 

Insă deocamdată nu se putea concentra asupra acestui lucru. 
Era ocupat. Să se lase pe vine într-o alee neplăcut mirositoare și 
să descuie broasca unei uși de serviciu de la o imitație de 
Starbucks. Un loc numit Java Hut. Purta mănuși subțiri din latex 
de culoarea pielii, astfel că, la o primă privire, mâinile sale 
păreau goale. 

Dimineaţa era caldă, iar mănușile și hanoracul cu care era 
îmbrăcat îl făceau să-i fie și mai cald. Transpira. Nu la fel de 
mult ca atunci când se ocupase de Annette, în Bahamas. Dar... 

lar acea duhoare cumplită... Aleile din New York. Nu putea să 
le frece cineva cu înălbitor din când în când? 

In cele din urmă, broasca se descuie. Swann întredeschise ușa 
și privi înăuntru. De unde se afla, putea să vadă un birou, care 
era gol, o bucătărie, în care un hispanic slab spăla vase, iar 
dincolo de ea, o parte a localului. Nu era foarte aglomerat, iar el 
bănui că, fiind o zonă turistică - ceea ce mai rămăsese din Mica 
Italie -, grosul afacerii se desfășura în weekenduri. 

Se strecură înăuntru, lăsă ușa aproape închisă și intră în birou 
dând la o parte hanoracul și asigurându-se că pumnalul era ușor 
accesibil. 

Ah, iată monitorul computerului înfățișând ceea ce camera 
video vedea în local în acel moment. Camera scana încet înainte 
și înapoi, prezentând o hipnotică imagine în alb și negru. Avea 
să-l vadă bine pe informator atunci când va derula înapoi până 
la data de 11 mai, când ticălosul trimisese ordinul de asasinat la 
biroul procurorului districtual. 

Apoi, remarcă un comutator pe o laterală a monitorului: 1-2-3- 
4. 

Selectă ultima poziţie, iar ecranul se împărți în patru. 

Of, la naiba... 

Localul avea patru camere. lar una tocmai îl înregistra pe el 
însuși lăsat pe vine în fața aparatului. Doar spatele îi era filmat, 
dar tot era un lucru foarte îngrijorător. 

Studie repede computerul și se îngrijoră și mai tare când văzu 
că era imposibil să scoată și să fure hard drive-ul, așa cum 
plănuise. Marele computer era fixat de podea cu benzi metalice 
și şuruburi mari. 

Ca și cum cineva ar fi furat un gunoi vechi de cinci ani, cu 
sistem de operare Windows XP. Pentru el, o astfel de mașinărie 
era precum un mixer de mână Sears, făcut din plastic, versus ce 
avea el: un robot KitchenAid de 600 de dolari, cu cârlig de 
frământare a aluatului de pâine și un accesoriu de făcut paste 
proaspete. 

Swann încremeni. Auzi voci - a unei tinere flușturatice, apoi a 
unui hispanic - și întinse mâna spre Kai Shun. 

Dar cuvintele lor se stinseră, iar coridorul rămase pustiu. 
Reveni la treaba lui. Verifică șuruburile și benzile metalice. Nu 
cedau. lar el nu avea uneltele necesare pentru a le desface. 
Desigur, nu se putea învinovăţi pentru asta. Avea o trusă de 
unelte de bază, dar pentru asta i-ar fi fost necesar un fierăstrău 
electric. 

Suspină. 

Se decise că lucrul cel mai bun pe care îl putea face era să se 
asigure că nici poliția nu punea mâna pe hard drive. 

Păcat, nu asta ar fi ales, dar nu avea încotro. 

Se auziră din nou voci, venind din partea din față a localului. 
Avu impresia că o femeie rostise: 

— AŞ dori să vorbesc cu Jerry, vă rog. 

Era posibil? Da. Tonul îi era familiar. 

„Bunul sistem de criptare A5/1 de modă veche...” 

— Eu sunt Jerry. Sunteţi detectivul care a sunat? 

— Da. Sunt Amelia Sachs. 

Ajunsese acolo mai repede decât se așteptase Swann. 

Aplecându-se în față pentru a ascunde de cameră ceea ce 
făcea, băgă mâna în rucsac și scoase un dispozitiv explozibil 
improvizat, un model antipersonal care nu doar că avea să 
distrugă computerul, dar avea să trimită o sută de bucățele de 
șrapnel zimţat prin jumătatea din spate a cafenelei. Se gândi un 
moment. Ar fi putut să fixeze cronometrul la un minut. Însă 
Swann decise că era mai bine ca detonatorul să acţioneze după 


145 


ceva mai mult timp. Astfel, i-ar fi oferit doamnei Sachs suficient 
răgaz pentru a intra în birou și a începe să verifice înregistrările 
înainte de explozie. Apăsând butonul de armare și apoi 
declanșatorul, Swann strecură cutia în spatele computerului. 

După aceea se ridică încet și ieși cu spatele din birou, având 
grijă să nu stea cu faţa la cameră. 


CAPITOLUL 29 


Aerul de la Java Hut era plin de o multitudine de arome 
diferite - vanilie, ciocolată, scorţişoară, fructe de pădure, 
mușetţel, nucșoară... și chiar cafea. 

Jerry, managerul, era un tânăr deșirat, având pe braţe mai 
multe tatuaje decât ar fi trebuit să aibă probabil un manager al 
unei cafenele dintr-o reţea naţională. Chiar dacă era vorba de 
una cu sediul central în Portland. Îi strânse Ameliei mâna cu 
fermitate, furișând o privire spre șoldurile ei. Bărbaţii făceau 
adesea asta - nu că îi studiau corpul, ci căutau să-i 
întrezărească arma. 

Oamenii aflaţi aici, cam o duzină, erau cu toţii ocupați - tastau 
sau examinau câte un device electronic. Câţiva citeau publicaţii 
tipărite pe hârtie. O singură persoană, o femeie mai în vârstă, 
ședea tăcută privind pe geam și nefăcând altceva decât să se 
bucure de o cană cu cafea. 

Jerry întrebă: 

— Doriţi ceva? Din partea casei... 

Ea refuză. Dorea să obţină singura pistă din acest caz ce 
părea să fie promițătoare. 

— Vreau doar să verific înregistrările video. 

— Sigur, rosti el, încercând să zărească din nou arma. 

Ea fu bucuroasă că avea jacheta încheiată. Ştia că el ar fi vrut 
s-o întrebe dacă o folosise recent. Și să vorbească despre 
calibre. 

Bărbaţii! Sex sau arme. 

— Ei bine, avem aici o cameră. Arătă spre cea aflată deasupra 
casei de marcat. Toţi cei care intră sunt fotografiaţi cel puţin o 
dată, suficient de aproape. Ce a trimis tipul? Informaţii din 
interior? 

— Ceva de genul ăsta, da. 

— Bancherii! Nu poţi decât să-i urăști. Și mai sunt încă două 
camere. 

Arăta spre ele. Una era montată pe un perete lateral și se 
mișca încet dintr-o parte în alta, ca un aspersor. Mesele erau 
aranjate perpendicular pe cameră, ceea ce însemna că, deși 
clienţii nu se vedeau probabil din faţă, era posibil să obţină 
totuși un profil clar al informatorului. 

În regulă. 

Cealaltă cameră scana un mic alcov aflat la stânga ușii 
principale, în care se aflau doar patru mese. Și aceasta putea 
capta imagini bune de profil ale clienţilor și se afla mai aproape 
de mese decât cea din sala principală. 

— Hai să vedem înregistrările, spuse ea. 

— Sunt în birou. După dumneavoastră. 

Întinse brațul acoperit cu tatuajul multicolor, reprezentând 
ceva scris în chineză cu sute de caractere. 

Sachs nu se putu abtine să nu se întrebe: ce era oare atât de 
important de spus încât să merite durerea? 

Nemaivorbind de modul în care avea să le explice nepoților. 


CAPITOLUL 30 


Sfinte, aleea aia într-o după-amiază fierbinte... 

Absolut scârbos. 

Aleile din New York aveau un soi de farmec doar dacă le 
priveai într-un anumit mod: erau un fel de bule ale istoriei, 
transpuse în ziua de azi ca într-un muzeu. Fațadele clădirilor de 
apartamente și - aici, în Mica Italie - de magazine se schimbau 
la fiecare generaţie, dar aleile erau cam la fel cum fuseseră 
probabil și cu un secol în urmă. Decorate cu indicatoare din 
lemn și metal ruginit care îți spuneau pe unde s-o iei și te 
atenționau: „Folosește cale la roţile căruţei!” Pereţii din 
cărămidă și piatră erau nevopsiţi, nespălaţi, ponosiţi. Uşi 
inegale, improvizate, rampe de încărcare, ţevi care nu duceau 
nicăieri și fire pe care nu îndrăzneai să le atingi. 

lar aerul puțea. 

În zilele fierbinţi ca aceea, ajutorul de la bucătărie detesta să 
ducă gunoiul la tomberonul pe care îl împărțeau cu alte două 
restaurante, căci cei de la localul de alături, care vindea sushi, 
își aruncaseră resturile cu o seară în urmă. Nu era greu să-ți 
imaginezi ce duhoare avea să fie în acea după-amiază. 

Pește. 

Totuși, era un lucru care îi plăcea la aleea aceea: clădirea de 
deasupra cafenelei Java Hut. Se pare că fusese casa cuiva 
celebru. Ospătarul Sanchez îi spusese că aparținuse unui scriitor 
american. Parcă Mark Twin. Ajutorul nu știa să citească bine în 
engleză și îi zisese lui Sanchez că avea să caute ceva scris de 
acest Twin, dar nu apucase s-o facă. 

Aruncă gunoiul - ţinându-și respiraţia, desigur apoi se întoarse 
spre restaurant. Remarcă o mașină parcată pe alee, de fapt în 
apropiere de Java Hut. Un Ford Torino Cobra roșu. 

Drăguţ. 

Dar avea să fie ridicat. 

Ajutorul de la bucătărie realiză că încă își ţinea respiraţia. 
Expiră, apoi inspiră strâmbând din nas. Duhoarea efectiv înţepa. 

Pește vechi. Pește cald. 

Se întrebă dacă avea să verse. Se îndreptă spre mașină 
pentru a o studia. Îi plăceau mașinile. Cumnatul lui fusese 
arestat pentru că furase un frumos BMW M3 model nou. Asta 
presupusese un oarecare efort. Oricine putea fura un Accord. 
Însă numai un bărbat cu boașe putea sălta un M3. Totuși, nu era 
neapărat necesar să ai creier. Ramon fusese arestat exact două 
ore și 20 de minute mai târziu. Dar trebuia să-i acorzi credit. 

Ei, ia te uită! Mașina avea pe bord o legitimaţie de NYPD. Ce 
soi de poliţist conducea o mașină ca aceea? Poate că... 

În clipa aceea, o minge de foc și de fum erupse pe ușa din 
spate de la Java Hut, iar ajutorul se pomeni zburând înapoi. Căzu 
pe un maldăr de cutii de carton aflat în spatele frizeriei Hair 
Cuttery. Ajutorul se rostogoli de pe cutii și rămase stupefiat pe 
caldarâmul uleios și umed. 

Isuse... 

Fum și foc curgeau din cafenea... 

Ajutorul își scoase mobilul și făcu un efort ca să-și alunge 
lacrimile din ochi. 

Își miji ochii pentru a desluși tastatura. Apoi își dădu seama ce 
avea să se întâmple dacă suna, chiar și anonim. 

Domnule, spuneţi-mi numele, adresa, numărul de telefon și, 
apropo, aveţi permis de conducere sau pașaport? 

Sau poate certificat de naștere? Carte verde? 

Domnule, avem numărul dumneavoastră de mobil... 

Băgă telefonul la loc. 

Se decise că oricum nu conta. Probabil că alţi oameni 
sunaseră deja. În plus, explozia fusese atât de puternică, încât 
fără îndoială nu existau supraviețuitori înăuntru, iar casa 
domnului Mark Twin avea să se transforme într-un morman de 
moloz fumegând, peste doar câteva minute. 


CAPITOLUL 31 


Dubiţa merse pe Bay Street, apoi prin centrul orașului Nassau, 
pe lângă magazine placate cu lemn și case vopsite în roz pal, 
galben pal și verde pal, nuanțele pastilelor de mentă de la 
Crăciunurile copilăriei lui Lincoln Rhyme. 

Orașul era în general plat, ceea ce domina pe linia orizontului 
fiind pacheboturile trase la chei sau înaintând prin apă, în 
stânga lor. Rhyme nu văzuse niciodată unul de aproape. Erau 
masive, înălțându-se zeci de metri în aer. Centrul era curat și 
ordonat, mult mai îngrijit decât împrejurimile aeroportului. Spre 
deosebire de New York, pretutindeni erau copaci plini de flori, 
rădăcinile lor creând denivelări în trotuare și în străzi. Această 
zonă era un amestec de afaceri serioase - cu avocați, contabili 
și agenţi de asigurări - și magazine care vindeau orice obiect 
imaginabil care l-ar fi putut face pe un turist de pe vreun vas de 
croazieră să se despartă de banii săi. 

Un echipament de pirat era o modalitate foarte populară de 
atingere a acestui scop. Unul din doi copii de pe trotuar avea o 
sabie de plastic și purta o pălărie neagră, pe care se afla un 
craniu și două oase încrucișate. 

Trecură pe lângă niște clădiri guvernamentale. Piaţa 
Parlamentului, remarcă Rhyme. În faţă se afla statuia reginei 
Victoria șezând pe tron, ţinând sceptrul în mână și privind în 
zare de parcă mintea ei era preocupată de colonii mai 
importante sau poate cu mai multe probleme. 

Dubita se integra în peisaj - majoritatea vehiculelor erau 
modele similare și microbuze, singura diferență reprezentând-o 
rampa de acces motorizată. La fel ca mai devreme, ritmul 
traficului era lent, iritant. Rhyme decise că nu era vorba de lene 
la volan. Pur și simplu erau prea multe mașini pe prea puţine 
străzi și șosele. 

Erau și nenumărate scutere. Peste tot. 

— Asta e cea mai bună rută? murmură el. 

— Da, replică Thom virând la dreapta pe East Street. 

— Durează mai mult decât aș fi crezut. 

Thom nu răspunse. Peisajul devenea tot mai dezordonat pe 
măsură ce se îndreptau spre sud. Tot mai multe distrugeri și 
pagube rămase în urma uraganului, tot mai multe cocioabe, tot 
mai multe capre și pui. 

Trecură pe lângă o pancartă pe care scria: 

Ai grijă de lucrurile tale! 

Folosește MEREU prezervativ. 

Rhyme trebuise să dea câteva telefoane pentru a afla exact 
unde se afla Mychal Poitier - firește, fără să-l sune pe caporal. 
Nassau avea o Unitate Centrală de Detectivi, care nu se afla la 
sediul central. Poitier sugerase că lucra la UCD, dar recepţionera 
spusese că, deși credea că lucra la această unitate, nu avea 
biroul acolo. Nu era sigură unde anume era acesta. 

În cele din urmă, Rhyme sunase la numărul centralei și aflase 
că Poitier lucra la sediul din East Street. 

Când ajunseră, Rhyme privi clădirea prin geamul murdar al 
dubiţei. Era un complex de structuri care nu se potriveau una cu 
alta - corpul principal era modern, în culori vii și având forma 
unei cruci culcate. 

Corpurile auxiliare erau răspândite în jur la întâmplare. Unul 
părea să fie o închisoare (o străduță laterală din apropiere se 
numea Aleea Pușcăriei). Terenul era un amestec de iarbă - 
unele porțiuni fiind tunse, altele pline de buruieni - și parcări 
având pe jos pietriș și nisip. 

Un sediu al poliţiei funcţional. 

leșiră din dubiţă. Din nou, în aer se simţi un miros înțepător 
de fum. Ah, da. Aruncând o privire spre curtea unei case 
particulare din apropiere, Rhyme înțelese care era sursa: 
focurile în care se ardeau gunoaiele. Probabil că erau 
pretutindeni. 


— Uite, Lincoln, avem nevoie de o chestie din aia, rosti Poitier. 

Arătă către partea din faţă a clădirii principale. 

— Ce anume? se răsti Rhyme. O clădire, o antenă radio, o 
clanţă, o pușcărie? 

— Un blazon. 

Poliţia Regală din Bahamas avea o siglă impresionantă, care 
le promitea cetățenilor insulei curaj, integritate și loialitate. 
Unde oare în lumea noastră le puteai găsi pe toate trei într-un 
singur pachet frumos aranjat? 

— Pifane, o să-ţi cumpăr un tricou pe post de suvenir. 

Rhyme își conduse scaunul pe trotuar și intră agresiv în hol, 
un loc neimpresionant, ponosit și cu pereţii ciobiţi. Furnicile se 
târau peste tot, iar muștele roiau. Păreau să nu existe polițiști în 
civil - toţi purtau uniformă. Cele mai comune erau alcătuite din 
haine albe și pantaloni negri cu dungi roșii pe lateral. Câteva 
femei purtau astfel de haine și fuste dungate. Cea mai mare 
parte a personalului - alcătuit numai din negri - purta ceva pe 
cap, fie tradiţionalele șepci de poliţie albe, fie caschete albe. 

„Coloniale... “ 

O mulţime de localnici și de turiști așteptau pe bănci sau la 
coadă pentru a vorbi cu ofiţerii, probabil pentru a raporta 
diverse infracţiuni. În general păreau nervoși, nu traumatizaţi. 
Rhyme presupuse că majoritatea cazurilor erau legate de furturi 
din buzunare, pașapoarte dispărute, acostări, furturi de aparate 
foto și video sau de mașini. 

Era conștient de atenţia pe care o atrăgeau el și micul său 
anturaj. Un cuplu de vârstă mijlocie, american sau canadian, se 
afla la coadă în faţa lor. 

— Nu, domnule, vă rog, luaţi-o în faţă, i se adresă soţia, ca și 
cum ar fi fost un puști de cinci ani. Insistăm. 

Pe Rhyme îl ofensă condescendenţța lor, iar Thom, simțind 
asta, înțepeni așteptându-se probabil la o tiradă, însă 
criminalistul zâmbi și le mulţumi. Valurile pe care intenţiona să 
le facă erau rezervate pentru Poliţia Regală din Bahamas. 

Un bărbat înalt, aflat în fruntea cozii în faţa lui Rhyme, cu o 
piele neagră strălucitoare și purtând jeanși și o cămașă 
nebăgată în pantaloni, i se plângea unei polițiste atrăgătoare 
care îl privea cu atenție, reclamând că i se furase un tap. 

— Poate că a plecat singur, zise femeia. 

— Nu, nu, funia a fost tăiată. Am făcut poze. Vreţi să vedeți? A 
fost tăiată cu un cuţit. Am poze! A fost vecinul meu. Știu că 
vecinul meu a făcut asta. 

Proba putea face legătura între tiparul tăieturii funiei și cuțitul 
vecinului. Fibrele de cânepă sunt foarte aderente, așa că ar fi 
trebuit să existe un transfer probatoriu. Nu plouase recent. Cu 
siguranţă, încă existau urme de pași. _ 

Zâmbind pentru sine, Rhyme reflectă că era un caz ușor. Işi 
dori ca Sachs să fi fost acolo, pentru a putea împărtăși povestea 
cu ea. 

Țapi... 

Bărbatul fu convins să mai caute puțin. 

Apoi, se apropie Rhyme. Poliţista se ridică puţin și își cobori 
privirea spre el. Rhyme ceru să discute cu Mychal Poitier. 

— Da, îl chem. Cine sunteţi, vă rog? 

— Lincoln Rhyme. 

Ea dădu un telefon. 

— Caporale, sunt sergent Bethel de la recepție. Un anume 
Lincoln Rhyme și alți domni doresc să te vadă. Se uită la 
telefonul ei bej, demodat, devenind tot mai încordată pe măsură 
ce asculta. Ei bine, da, caporale. Este aici, după cum spuneam... 
E chiar în fața mea. 

Oare îi ceruse Poitier să le comunice că nu era acolo? 

Rhyme rosti: 

— Dacă este ocupat, ziceţi-i că voi fi încântat să-l aştept. 
Oricât de mult e nevoie. 

Ochii ei clipiră nesiguri privindu-l pe Rhyme. 

— Da, caporale. Puse receptorul în furcă și spuse: Vine într-un 
minut. 

— Mulţumesc. 

Se întoarseră și se îndreptară spre o zonă neocupată a sălii de 
așteptare. 

— Dumnezeu să vă binecuvânteze, rosti femeia care îi cedase 
locul la coadă pateticei persoane. 

Rhyme simţi mâna lui Thom pe umărul lui, dar, din nou, nu 
făcu decât să zâmbească. 

Thom și Pulaski se așezară pe o bancă alături de Rhyme, sub 
zeci de portrete pictate și fotografiate ale chestorilor și ale 
comandanților Poliţiei Regale din Bahamas. Rhyme cercetă 
galeria. Era la fel ca pretutindeni - chipuri de nepătruns și, 

asemenea reginei Victoria, privind în zare, nu la pictor sau la 
camera foto. Păreau impasibili, dar, vai, câte nu văzuseră 
împreună toţi acei ochi în sutele de ani însumaţi în slujba legii... 

Rhyme se întreba curios cât avea Poitier să întârzie, când un 
tânăr ofițer apăru dintr-un coridor și se apropie de recepţie. 
Purta omniprezenţii pantaloni negri și o cămașă albastră, cu 
mâneci scurte și cu gulerul descheiat. Un lănţișor pornea de la 
nasturele de sus și dispărea în buzunarul stâng de la piept. 
Rhyme se întrebă dacă era un fluier. Bărbatul cu pielea 
întunecată și înarmat cu un pistol semiautomat nu purta nimic 
pe cap și avea un păr bogat, tuns scurt. Chipul lui rotund nu 
părea fericit. 

Sergentul Bethel i-l arătă ofițerului pe Rhyme. Tânărul bărbat 
se răsuci și clipi stupefiat. Deși încercă să se stăpânească, își 
cobori imediat privirea spre cărucior și spre picioarele lui 
Rhyme. Clipi din nou și păru să înghită un nod cu un aer 
nemultumit. 

Rhyme știa că nu doar prezenţa lui îl deranja pe ofiţer. 

Lasă crima, lasă geopolitica... chiar trebuie să am de-a face 
cu un invalid? 

Poitier mai întârzie un moment, poate întrebându-se dacă 
fusese zărit. Oare mai putea scăpa? Apoi, recăpătându-și 
stăpânirea de sine, se desprinse fără niciun chef de biroul 
recepţiei și se apropie de ei. 

— Domnule căpitan Rhyme, rosti el pe un ton relaxat, 
aproape vesel. 

Identic cu cel al turistei de mai devreme. Mâna lui Poitier se 
întinse pe jumătate, ca și cum nu ar fi vrut să i-o strângă, dar 
gândindu-se că ar fi fost lipsit de moralitate să nu facă efortul 
deloc. Rhyme își ridică mâna, iar ofiţerul i-o strânse foarte, 
foarte repede, după care îi dădu drumul. 

„Cvadriplegia nu e contagioasă”, gândi Rhyme cu 
amărăciune. 

— Domnule caporal, acesta este ofițerul Pulaski de la NYPD. 
lar el este asistentul meu, Thom Reston. 

Bărbaţii își strânseră mâinile, de data aceasta cu mai puţină 
nesiguranţă, însă Poitier îl măsură pe Thom din cap până-n 
picioare. Poate conceptul de „asistent” era nou pentru el. 


Caporalul privi în jur și descoperi câţiva colegi încremeniţi în 
diverse poziţii, precum copiii care joacă „Statuile”, holbându-se 
la ei. 

Atenţia lui Mychal Poitier reveni imediat la scaunul cu rotile și 
la picioarele imobile ale lui Rhyme. Totuși, mișcările lente ale 
brațului drept păreau să-l fascineze cel mai mult. În cele din 
urmă, folosindu-se de toată voinţa lui, Poitier se sili să se uite în 
ochii lui Rhyme. 

Iniţial, criminalistul se simți iritat de această reacţie, apoi avu 
o senzaţie pe care n-o mai simţise de mult: îi era rușine. De fapt, 
îi era rușine de starea lui. Sperase că acest sentiment avea să 
se metamorfozeze în furie, dar nu se întâmplă astfel. Se simți 
împuţinat, slăbit. 

Privirea consternată a lui Poitier îl arsese. 

„Rușinat...” 

Încercă să alunge senzaţia neplăcută și rosti pe un ton egal: 

— Domnule caporal, trebuie să discut cazul cu dumneata. 

Poitier se uită din nou în jur. 

— Mă tem că v-am spus tot ce se poate. 

— Vreau să văd rapoartele probelor. Vreau să văd locul faptei. 

— Nu se poate. Locul este sigilat. 

— Sigilaţi locurile faptelor pentru public, nu pentru 
criminaliști. 

— Dar dumneavoastră sunteţi... 

O ezitare. Poitier izbuti să nu se uite la picioarele lui. 

— Nu sunteţi poliţist aici, domnule căpitan Rhyme, zise el 
apoi. Aici, sunteţi civil. Îmi pare rău. 

Pulaski rosti: 

— Daţi-ne voie să vă ajutăm cu acest caz. 

— Sunt foarte ocupat. 

Fu încântat să se răsucească spre Pulaski, cineva care se afla 
pe picioarele lui. Cineva care era normal. 

— Foarte ocupat, repetă Poitier întorcându-se spre panoul cu 
informaţii, pe care era prins un fluturaș. 

Titlul lipsea. Dedesubt se afla poza unei blonde zâmbitoare 
descărcată de pe Facebook, după cum se părea. 

Rhyme spuse: 

— Studenta de care aţi pomenit... 

— Da. Cea de care dumneavoastră... 

Caporalul fusese cât pe ce să adauge: „nu vă pasă“. Rhyme 
era sigur de asta. 

Dar se abţinuse. Pentru că, desigur, cu Rhyme nu era un joc 
cinstit. Era slab. Un cuvânt aiurea putea să-l distrugă cu totul. 

Chipul i se îmbujoră. 

— Domnule caporal, zise Pulaski putem vedea copii după 
rapoartele probelor, după raportul de autopsie? Ne-am putea 
uita la ele aici. Nu e nevoie să le scoatem din clădire. 

Rhyme se gândi că era o abordare bună. 

— Mă tem că nu va fi posibil, domnule ofițer Pulaski. 

Făcu un efort să se uite din nou la Rhyme. 

— Atunci, lăsaţi-ne să aruncăm o privire rapidă la locul faptei. 

Poitier tuși sau încercă să își dreagă glasul. 

— Trebuie să-l păstrez intact, pentru că așteptăm răspunsul 
autorităţilor venezuelene. 

Rhyme îi cântă în strună. 

— lar eu mă voi asigura că scena rămâne necontaminată 
pentru acestea. 

— Cu toate astea, regret, zise Poitier. 

— Cazul nostru legat de moartea lui Moreno este diferit de al 
vostru - aţi subliniat asta data trecută. Totuși, avem nevoie de 
anumite probe criminalistice de aici. 

„Altminteri, riscul pe care ţi l-ai asumat când m-ai sunat de la 
cazinou a fost în zadar.” Acesta era mesajul implicit. 

Rhyme avu grijă să nu pomenească de agenţiile de securitate 
americane sau de lunetiști. Dacă poliția din Bahamas voia 
carteluri de droguri venezuelene, el nu avea de gând să se 
amestece. Dar avea nevoie de afurisitele de probe. 

Se uită la afișul cu studenta dispărută. 

Era foarte atrăgătoare, cu un zâmbet larg și inocent. 

Recompensa pentru informaţii era de numai 500 de dolari. 

Îi șopti lui Poitier: 

— Aveţi o unitate de urmărire a armelor de foc. Am văzut o 
referire pe site-ul vostru. Pot măcar să văd raportul său despre 
glonț? 

— Unitatea încă nu s-a ocupat de această problemă. 

— Așteaptă decizia autorităților venezuelene. 

— Așa este. 

Rhyme trase adânc aer în piept, încercând să rămână calm. 

— Vă rog... 


— Caporal Poitier... 

Un bărbat în uniformă kaki se afla în pragul unei uși, în 
spatele lui zărindu-se un coridor în obscuritate. Chipul lui 
întunecat - atât culoarea pielii, cât și expresia - era îndreptat 
spre cei patru bărbaţi de lângă peretele pe care se afla galeria 
personalităţilor din poliţie. 

— Corporal Poitier, repetă el cu voce aspră. 

Ofiţerul se răsuci, clipind. 

— Da, domnule. 

O pauză. 

— După ce îţi termini treburile aici, aș vrea să vii în biroul 
meu. 

Rhyme deduse că bărbatul cu ton aspru era versiunea 
căpitanului Bill Myers aparținând poliţiei din Bahamas. 

— Da, domnule. 

Tulburat, tânărul ofițer se întoarse spre ei. 

— Acesta este chestorul-șef McPherson. El este șef în Noua 
Providenţă. Haideţi, trebuie să plecaţi acum. Vă conduc la 
mașină. 

În timp ce îi însoțea afară, Poitier se opri stânjenit pentru a-i 
deschide ușa lui Rhyme și, din nou, evită priveliștea 
tulburătoare oferită de bărbatul imobil. 

Rhyme ieși din clădire, cu Thom și Pulaski în urma sa. Se 
îndreptară împreună spre dubiţă. 

Poitier șopti: 

— Domnule căpitan, am riscat foarte mult dându-vă 
informaţiile pe care vi le-am dat - despre apelul telefonic, 
despre bărbatul de la South Cove Inn. Sperasem că vă veți 
ocupa de asta din Statele Unite. Nu de aici. 

— lar eu apreciez ce mi-aţi spus. Dar nu a fost suficient. Avem 
nevoie de probe. 

— Nu este posibil. V-am rugat să nu veniţi. Îmi pare rău. Nuvă 
pot ajuta. 

Tânărul și zveltul ofiţer se uită în altă parte, înapoi către ușa 
principală, de parcă șeful lui încă îl observa. Rhyme își dădea 
seama că Poitier era furios. Dorea să se manifeste. Dar singura 
reacţie a ofițerului fu o mângâiere pe creștet la figurat. 

„Dumnezeu să vă binecuvânteze...” 

— Nu puteţi face nimic aici, domnule. Distraţi-vă o zi sau 
două, mergeţi la restaurante. Îmi imaginez că nu prea ieșiţi... Se 

întrerupse, apoi schimbă macazul: Probabil că sunteţi ocupat la 
serviciu și nu prea aveţi ocazia să vă distraţi. Există câteva 
restaurante bune pe chei. Pentru turiști. 

Unde totul e accesibil pentru persoanele cu handicap datorită 
pasagerilor bătrâni și bolnavi de pe vasele de croazieră. 

Rhyme insistă: 

— V-am propus să ne întâlnim în altă parte, dar aţi refuzat. 

— N-am crezut că veţi veni. 

Rhyme se opri, apoi li se adresă lui Thom și Pulaski: 

— AȘ dori să schimb o vorbă în particular cu domnul caporal. 

Cei doi bărbaţi se duseră la dubiță. 

Ochii lui Poitier măsurară încă o dată picioarele și trupul 
criminalistului. 

— AȘ dori... începu el. 

— Caporale, i-o reteză Rhyme, nu juca aceste jocuri 
nenorocite cu mine. 

In cele din urmă, rușinea se solidificase în gheaţa furiei. 

Ofiţerul clipi șocat. 

— Mi-ai dat două piste care nu înseamnă nimic fără dovezile 
fizice care să le susţină. Sunt inutile. Puteai mai bine să 
economisești banii pe care i-ai dat pe afurisita aia de cartelă. 

— Incercam să vă ajut, rosti el pe un ton calm. 

— Incercai să scapi de sentimentul de vină. 

— Sentimentul de...? 

— Nu m-ai sunat pentru a mă ajuta cu acest caz. M-ai sunat 
ca să te simţi mai bine fiindcă faci o treabă mizerabilă ca 
polițist. Mi-ai azvârlit câteva fleacuri inutile, apoi ai revenit la 
povestea pe care ai fost obligat s-o spui, cum că aștepți 
raspunsul autorităţilor venezuelene. 

— Nu înțelegeţi, se răsti Poitier, furia lui eliberându-se. 
Sudoarea îi acoperea chipul, iar ochii lui aveau o privire 
concentrată și aprigă. Dumneavoastră vă câștigați salariul în 
America - de zece ori cât câștigăm noi aici -, iar dacă nu vă e de 
ajuns, vă mai luaţi o slujbă și câștigați tot pe atât sau chiar mai 
mult. Noi nu avem aceste opţiuni, domnule căpitan. Deja am 
riscat prea mult. Vă spun confidenţial anumite lucruri, apoi... 
începu să se bâlbâie de nervi. Apoi, iată-vă aici. lar acum, 
chestorul meu știe! Am o soţie și doi copii pe care trebuie să îi 
întreţin. Îi iubesc foarte mult. Ce drept aveţi să-mi periclitaţi 
slujba? 

— Slujba dumitale? se răsti Rhyme. Slujba dumitale este să 
afli ce s-a întâmplat în 9 mai la South Cove Inn, cine a tras acel 
glonţ, cine a luat o viață de om în jurisdicţia dumitale. Asta-i 
slujba dumitale, nu să te ascunzi în spatele basmelor 
superiorilor. 

— Nu înțelegeţi! Eu... 

— Înţeleg că, dacă susţii că ești poliţist, atunci fii! Dacă nu, 
întoarce-te la inspecții și licenţe, caporale. 

Rhyme se răsuci și porni spre dubiţă, de unde Pulaski și Thom 
îl priveau îngrijoraţi și confuzi. Observă că un bărbat aflat la o 
fereastră din apropiere se uita în direcţia lor. Rhyme fu sigur că 
era chestorul-șef. 


CAPITOLUL 32 


După ce plecară de la poliţie, Thom o luă spre nord, apoi spre 
vest, pe străzile prost pavate din Nassau. 

— În regulă, pifane, ai o treabă. Vreau să faci nişte cercetări 
la South Cove Inn. 

— Nu plecăm? 

— Firește că nu plecăm. Vrei să afli ce ai de făcut sau ai de 
gând să mă tot întrerupi? 

Fără să aștepte vreun răspuns, Rhyme îi aminti tânărului 
ofițer de informațiile oferite telefonic de caporalul Poitier cu o 
seară înainte, când se aflau la New York: faptul că un american 
sunase ca să întrebe de rezervarea lui Moreno și că un bărbat 
venise la hotel, cu o zi înainte de crimă, și îi pusese întrebări 
unei cameriste despre Moreno - Don Bruns, talentatul lor 
lunetist. 

— Circa 35 de ani, american, atletic, zvelt, cu păr castaniu, 
tuns scurt. 

Pulaski își aminti că văzuse asta în schema cazului. 

— Bine. Eu nu mă pot duce, zise criminalistul, pentru că aș 
atrage atenţia prea mult. Vom rămâne în parcare și te vom 
aștepta. Du-te la recepţie, flutură-ţi insigna și află de la ce 
număr a sunat persoana din America și orice mai poţi despre 
tipul care a întrebat de Moreno. Wu da prea multe explicaţii. 
Spune doar că ești ofițer de poliţie și că te ocupi de caz. 


— O să zic că tocmai vin de la sediul Poliţiei Regale din 
Bahamas. 

— Hmm. Îmi place asta. Suficient de autoritar, dar vag în 
același timp. Dacă obţii numărul - când obţii numărul o să-l 
sunăm pe Rodney Szarnek și o să-i cerem să vorbească cu 
furnizorul de telefonie mobilă sau fixă. Ai înțeles totul? 

— Pe pariu, Lincoln. 

— Ce înseamnă „pe pariu“? 

— O s-o fac, rosti el. 

— Vorbe-n vânt, asta semnifică astfel de expresii... 

Încă era rănit și furios din cauza a ceea ce considera a fi 
trădarea lui Poitier - ceea ce era doar parțial refuzul de a-l ajuta. 

În vreme ce se hurducăiau pe străzile din Nassau, lui Rhyme îi 
veni o idee. 

— lar dacă tot vei fi la hotel, vezi dacă Eduardo de la Rua, 
reporterul care a murit, n-a lăsat acolo ceva. Bagaje, un carnet 
de notițe, un calculator. Și fă tot ce poţi ca să pui mâna pe ele. 

— Cum? 

— Nu știu. Nu-mi pasă. Vreau notițele sau înregistrările pe 
care le-a făcut de la Rua. Poliţia n-a fost foarte grijulie când a 
colectat probele. Poate că la hotel încă se mai află ceva. 

— Poate că l-a înregistrat pe Moreno vorbind despre cineva 
supraveghindu-l. 

— Fie asta, rosti Rhyme cu acreală, fie despre cineva care îl 
supraveghea, fiindcă exprimarea ta n-a fost corectă. 

Pulaski suspină. Thom zâmbi. 

Tânărul ofițer se gândi o clipă, apoi zise: 

— De la Rua era reporter. Ce s-a întâmplat cu aparatul lui 
foto? Poate că a făcut niște poze în cameră sau afară înainte de 
împușcătură. 

— Nu m-am gândit la asta, zise Rhyme. Bine. Da. Poate că a 
pozat pe cineva care îl supraveghea. Apoi, se înfurie din nou. 
Autorităţile venezuelene! izbucni el. Rahat! 

Mobilul lui Rhyme sună. Se uită la identitatea apelantului. 

la te uită, ce era asta? 

— Caporale? răspunse el. 

Fusese concediat Poitier? Îl sunase pentru a-și cere scuze că-i 
sărise țandăra în timp ce repeta că nu-l putea ajuta cu nimic? 

Vocea ofițerului era o șoaptă joasă, furioasă. 

— În fiecare zi, iau prânzul târziu. 


— Poftim? 

— Din cauza turei mele, continuă Poitier cu asprime. lau 
prânzul la 3 p.m. Vreţi să știți unde iau prânzul? 

— Dacă vreau să...? 

— Este o întrebare simplă, căpitane Rhyme! se răsti caporalul. 
Vreti să știți unde iau prânzul în fiecare zi? 

— Da, vreau, fu tot ce reuși Rhyme să zică, complet confuz. 

— lau prânzul la Hurricane's, pe Baillou Hill Road. Lângă West 
Street. Acolo iau prânzul! 

Convorbirea se întrerupse brusc. Nu se auzi alt sunet în afara 
unui clic slab, însă Rhyme și-l imagină pe caporal lovind furios 
tasta de închidere. 

— Ei bine, zise el după ce le povesti celorlalţi ce vorbise, se 
pare că, până la urmă, s-ar putea să fie dispus să ne ajute. 

Pulaski zise: 

— Sau ne va aresta. 

Rhyme dădu să protesteze, apoi decise că era posibil ca 
tânărul ofiţer să nu greșească prea mult. Spuse: 

— Pifane, în caz că ai dreptate, schimbăm planurile. Eu și 
Thom ne ducem să luăm prânzul și/sau să fim arestați. Posibil, 
amândouă. Tu te duci să faci cercetări la South Cove Inn. O să-ți 
închidem o mașină. Thom, nu cumva am trecut pe lângă un 
centru de închirieri? 

— Avis. Vrei să mergem acolo? 

— Evident. Nu întrebam de curiozitate. 

— Nu te obosește să fii tot timpul atât de binedispus, Lincoln? 

— Închiriază o mașină. Te rog. Acum. z 

Rhyme observă că primise un telefon de la Lon Sellitto. Il 
ratase din cauza „discuției” cu Poitier. Nu exista niciun mesaj. 
Rhyme îl sună, dar îi răspunse căsuţa vocală. Lăsă un mesaj și 
băgă telefonul în buzunar. 

Thom găsi biroul Avis cu ajutorul GPS-ului și se îndreptă într- 
acolo. Câteva minute mai târziu, rosti nesigur: 

— Lincoln... 

— Ce-i? 

— Cineva ne urmărește. Sunt sigur. 

— Nu te uita în spate, pifane! 

Din motive evidente, Rhyme nu-și mai petrecea foarte mult 
timp pe teren, însă pe vremea când fusese activ, lucrase 
frecvent la scene „fierbinţi” ale crimei - unde era posibil ca 

infractorii să zăbovească pentru a afla polițiștii care se ocupau 
de caz și probele pe care le găseau aceștia ori chiar pentru a 
încerca să-i ucidă pe loc pe ofiţeri. Instinctele dezvoltate de-a 
lungul anilor de serviciu încă erau active, iar regula numărul 1 
era să nu lași pe nimeni să știe că l-ai descoperit. 

Thom continuă: 

— O mașină a venit spre noi, dar, de îndată ce am trecut de 
ea, a întors. La început nu i-am dat prea multă atenţie, dar am 
mers pe un traseu destul de șerpuit, iar ea e încă în urma 
noastră. 

— Descrie-o. 

— Un Mercury auriu, cu plafon din vinilin negru. Aș zice că are 
vreo zece ani vechime sau mai mult. 

Vârsta multor mașini de acolo. 

Thom se uită în oglindă. 

— Sunt doi, ba nu... trei oameni înăuntru. Bărbaţi negri. În jur 
de 30 de ani. Poartă cămăși - una cenușie, alta verde - cu 
mâneci scurte. Și una galbenă cu mâneci scurte. Nu reușesc să 
le deslușesc feţele. 

— Vorbești exact ca un ofiţer de patrulă, Thom zise Rhyme 
ridicând din umeri. E doar poliţia care ne supraveghează. Acel 
chestor - McPherson - nu este foarte încântat că noi, străinii, am 
venit în oraș. 

Thom se uită în oglinda retrovizoare. 

— Nu cred că sunt polițiști, Lincoln. 

— De ce nu? 

— Şoferul poartă cercei, iar tipul de lângă el are dreaduri. 

— Sunt sub acoperire. 

— Și plimbă un joint de la unul la altul. 

— În regulă. Probabil că nu sunt. 


CAPITOLUL 33 


Puţine lucruri sunt mai dezgustătoare decât fumul chimic de 
după detonarea unui explozibil plastic. 

Amelia Sachs îl putea mirosi, chiar gusta... Se cutremură din 
pricina atacului scârbos. 

Și mai era și ţiuitul din urechi. 

Sachs stătea în faţa a ceea ce mai rămăsese din Java Hut, 
așteptând - nerăbdătoare - ca ofițerii pirotehniști să-și facă 
treaba. Avea să cerceteze ea însăși locul faptei, însă experții în 
explozibili de la secţia 6, din Greenwich Village, erau 
întotdeauna primii care verificau scena, căutând dispozitive 
secundare întârziate, menite să-i arunce în aer pe salvatori. 
Aceasta era o tehnică frecventă, cel puţin în ţările unde 
bombele erau pur și simplu o altă metodă de a face declaraţii 
politice. Poate că Don Bruns învățase în străinătate cum să facă 
asta. 

Sachs pocni din degete lângă fiecare ureche și fu încântată 
că, dincolo de ţiuit, auzea foarte bine. 

Ceea ce salvase viaţa ei și pe cea a băutorilor de cafea o 
făcuse iniţial să râdă. 

Ea și Jerry, managerul cel tatuat de la Java Hut, intraseră în 
micul birou slab luminat în care se afla computerul magazinului. 
Trăseseră scaunele, iar el se aplecase pentru a introduce parola 
de acces a vechiului sistem Windows. 

— Acesta este programul pentru camerele video. 

Jerry îl deschisese, apoi îi arătase comenzile pentru vizionarea 
fișierelor .mpg, cum să dea înapoi și pe repede înainte, cum să 
ia capturi și să facă fișiere separate pentru a le încărca sau a le 
copia pe un flash drive. 

— Am priceput, mulțumesc. 

Se aplecase în față și privise cu atenţie ecranul împărțit în 
patru părți, fiecare pentru câte o cameră: două pentru sălile 
cafenelei, una pentru casa de marcat și alta pentru birou. 

Tocmai începuse să deruleze înapoi pentru a ajunge la data 
de 11 mai - ziua când informatorul transmisese de acolo ordinul 
OESS - când observase un bărbat mergând înainte în biroul 
unde se aflau. 

Stai! Ceva era ciudat. Oprise derularea. 

Ce era în neregulă cu asta? 

Ah, sigur, asta era. Răsese. In toate celelalte scene, fiindcă 
derula înapoi, oamenii mergeau cu spatele. Insă în filmarea din 
birou, bărbatul mergea cu faţa, ceea ce însemna că, în timp 
real, ieșise din birou cu spatele. 

De ce ar fi făcut cineva asta? 

li arătase acest lucru managerului, care nu împărtășise însă 
amuzamentul ei. 

— Uitați-vă la oră. A fost cu doar zece minute în urmă. Și nu 
știu cine este bărbatul acela. Nu lucrează aici. 

Părea că omul avea părul tuns scurt sub o șapcă de baseball. 
Purta un hanorac și avea cu el un mic rucsac. 

Jerry se ridicase și se dusese la ușa din spate. 

— E descuiată, zisese el după ce o încercase. La naiba, am 
fost jefuiţi! 

Sachs derulase și mai mult, apoi lăsase filmarea să pornească 
înainte. Îl văzuseră pe bărbat intrând în birou, încercând să se 
logheze la calculator de câteva ori, apoi luptându-se să-l ridice, 
fiind însă împiedicat de benzile de oţel care îl ţintuiau în podea. 
Apoi se uitase la monitor și probabil remarcase că era filmat. In 
loc să se întoarcă spre camera de luat vederi, ieșise din birou cu 
spatele. 

Ea știu că fusese lunetistul. 

Cumva, și el aflase despre informator și venise acolo pentru a 
încerca să afle identitatea omului. Probabil că îi auzise pe ea și 
pe Jerry apropiindu-se. Sachs derulase din nou înregistrarea, de 
această dată remarcând că, înainte să plece, păruse să plaseze 
un mic obiect în spatele computerului. Ce...? 

Oh, la naiba, nu! 

Lăsase un dispozitiv explozibil - asta pusese în spatele 
computerului. Nu-l putuse fura, așa că voia să-l distrugă. Să 
încerce sau nu să-l dezamorseze? Nu, probabil că-l setase să 
explodeze cât de curând. 

— Afară, toată lumea afară! ţipă ea. Bombă! E o bombă aici! 
leșiți! Toată lumea afară! 

— Dar asta-i... 

Sachs îl înșfăcase pe Jerry de brațul „ideogramat” și îl trăsese 
în local, strigându-le femeilor aflate la bar, celui care spăla 
vasele și clienţilor să iasă de urgenţă. Işi ridicase insigna. 

— NYPD, ieșiţi! Există o scurgere de gaze! 

Era prea complicat să le explice oamenilor despre bombe. 

Dispozitivul explodase exact când îl împinsese pe ușă pe 
ultimul client, un tânăr student încăpățânat, care se văita că 
încă nu-și primise a doua porție. 

Sachs fusese înăuntru când simţise detonarea în piept și în 
urechi și, prin podea, în picioare. Două geamuri se făcuseră 
țăndări, iar majoritatea obiectelor din interior zburaseră în aer, 
făcându-se bucăţi. Instantaneu, tot locul fusese învăluit în acel 


163 


fum scârbos, uleios. Ea țâșnise pe ușă, dar rămăsese în picioare, 
convinsă că, dacă ar fi plonjat pe beton - à /a acel clișeu din 
filmele de acțiune genunchiul ei n-ar fi iertat-o niciodată. 

Acum, ofițerii pirotehniști ieșeau pe ușa din față. 

— E clar, îl auzi ea spunând pe unul dintre locotenenți, ca și 
cum ar fi vorbit printr-un strat de vată. 

Bomba fusese cu adevărat extrem de zgomotoasă. Explozibilii 
plastici detonau cu până la 8000 de metri pe secundă. 

— Ce-a fost acolo? rosti ea, iar când el îi zâmbi, Sachs își dădu 
seama că ţipase. 

— Nu pot spune cu certitudine până nu trimitem probele la 
birou și la ATF?*. Dar bănuiesc că a fost ceva militar - am găsit 
niște șrapnel de camuflaj. In esenţă, e antipersonal. Dar ar 
putea foarte bine să arunce în aer tot ce se află în jur. 

— Cum ar fi calculatoarele... 

— Poftim? întrebă ofiţerul. 

Din cauza auzului încă afectat, vorbise prea încet de această 
dată. 

— Cum ar fi calculatoarele. 

— Distruge foarte bine calculatoarele, spuse ofițerul 
pirotehnist. Hard drive-ul s-a transformat în milioane de 
bucățele, cele mai multe fiind topite. Hopa-Mitică e terminat. 

Ea îi mulțumi. O echipă de criminaliști din Queens sosi într-un 
RRV”, o dubă plină cu echipamente de prelevare a probelor. Îi 
cunoștea pe cei doi ofițeri - o asiatică și un tânăr rotofei din 
Georgia. Le făcu semn cu mâna. Ei aveau s-o ajute, însă ea 
trebuia să parcurgă singură, în reţea, toată scena, conform 
regulii lui Lincoln Rhyme. 

Cu mâinile în șolduri, Sachs studie ruinele cafenelei Java Hut. 

Dumnezeule... 

Nu doar că nu există nimic mai distinctiv decât mirosul 
exploziei unui dispozitiv improvizat, dar nimic nu contaminează 
scena la fel de mult. 

Işi puse salopeta Tyvek - versiunea deluxe de la Evident, care 
proteja nu numai hainele de materialele primejdioase, ci și locul 
faptei de cei care îl cercetau. lar contra fumului își puse ochelari 
de protecţie ermetici și o mască filtrantă. 

Primul ei gând fu: „Cum mă va auzi Lincoln prin mască?“ 


24 Biroul pentru alcool, tutun, arme de foc și explozibili (n.tr.). 
25 Rapid Response Vehicle (n.tr.). 

Apoi își aminti că nu va fi în legătură cu el online, așa cum se 
întâmpla de obicei, prin radio sau video. Era singură. 

Fiorul - presimţirea sumbră de mai devreme - îi străbătu 
trupul. 

„Uită de asta, își zise ea furioasă. Apucă-te de treabă.” 

Și, cu pungile pentru probe și cu echipamentul într-o mână, 
începu să analizeze locul faptei parcurgându-l în reţea. 

Inaintând printre resturi, Sachs se concentră asupra colectării 
a ceea ce era posibil să fi fost bomba în sine; așa cum o 
avertizase ofiţerul, nu reuși să găsească foarte multe. Fu 
îngrozită mai ales de faptul că suspectul nu folosise încărcătură 
pentru demolare, ci una menită să ucidă. 

Sachs se concentra asupra rutei de intrare/ieșire și a ușii din 
spate, unde Bruns trebuie că se oprise înainte de a o descuia și 
unde efectele exploziei erau minime. Luă zeci de probe de pe 
alee și de pe cadrul ușii, suficiente pentru a avea un profil al 
substanţelor comune acestei zone a orașului. Tot ce era unic 
putea reprezenta o dovadă lăsată de infractor, care să conducă 
la casa sau la biroul acestuia. 

Nu era însă sigură cât de util avea să fie acest lucru. Aici, ca 
în oricare alee din New York, erau atât de multe probe, încât 
cele relevante aveau să fie greu de izolat. Prea multe probe 
însemnau adesea o problemă la fel de mare ca și prea puţine. 

După ce parcurse în reţea locul faptei, se dezbrăcă repede de 
salopetă - nu pentru că își făcea griji în legătură cu 
contaminarea, ci pentru că suferea de claustrofobie, iar plasticul 
de pe ea o făcea să se simtă nervoasă. 

Respirând adânc, închizând pentru scurt timp ochii, așteptă 
ca senzaţia să se domolească și apoi să dispară. 

Informatorul... Cum naiba să-l găsească acum, după ce 
înregistrările video fuseseră distruse? 

Părea că nu mai există nicio speranţă. Cineva care, pentru a- 
și ascunde urmele, se folosise de un complicat sistem de proxy- 
uri pentru a trimite e-mailul probabil că fusese suficient de 
deștept și în privinţa locului de unde o făcuse. Probabil că nu era 
un client regulat al cafenelei și nici nu plătise cu cardul. Dar îi 
veni o idee: ceilalți clienţi. li putea găsi măcar pe unii dintre cei 
care se aflaseră acolo în jurul orei 1 p.m. în data de 11 mai. 
Poate că remarcaseră computerul neobișnuit al informatorului, 

iBookul. Sau poate că fuseseră turiști care se pozaseră unul pe 
altul și accidental îl prinseseră în cadru pe informator. 

Se apropie de Jerry - acum foarte zguduit din cauza celor 
întâmplate - și îl întrebă de înregistrările cardurilor bancare. 
După ce reuși să-și desprindă privirea îndurerată de localul său, 
acesta sună la sediul de operaţiuni centrale al Java Hut. In zece 
minute, Sachs avu numele a o duzină de clienţi care se aflaseră 
acolo în perioada respectivă. Îi mulţumi și îi trimise fișierul lui 
Lon Sellitto. Apoi, îl sună pe detectiv. 

ÎI întrebă dacă putea să le ceară câtorva ofiţeri din Serviciile 
Speciale ale lui Bill Myers să-i contacteze și să verifice dacă nu 
cumva unii făcuseră poze la Java Hut în ziua respectivă sau dacă 
nu cumva își aminteau de cineva cu un computer ciudat, vechi. 

— Da, sigur, Amelia, zise Sellitto. O să le cer. Apoi mormăi: 
Asta duce cazul la un nivel cu totul nou. Un dispozitiv explozibil 
improvizat? Crezi că a fost Bruns sau oricare o fi numele lui 
real? 

— El trebuie să fi fost. Era greu de văzut pe înregistrare, dar, 
în mare, se potrivea descrierii făcute de camerista de la South 
Cove Inn. Deci face curăţenie după misiune - probabil, din 
ordinul lui Metzger. Râse cu amărăciune și adăugă: lar Java Hut 
e cât se poate de „curată” acum. 

— Isuse, Metzger și Bruns acţionează fără să le pese de 
consecinţe. Este atât de important pentru ei ca acest program al 
asasinatelor să continue, încât omoară oameni inocenți? 

— Ascultă, Lon. Vreau să fie păstrată discreţia. 

El râse cu asprime. 

— O, firește. Un nenorocit de dispozitiv explozibil improvizat 
în Manhattan? 

— Putem merge pe povestea că a fost o scurgere de gaze și 
că încă se investighează. Poţi face astfel încât să nu se afle 
vreme de câteva zile? întrebă Sachs. 

— O să fac tot ce pot. Dar știi cum e nenorocita asta de presă! 

— Nu-ţi cer decât o zi sau două. 

— O să încerc, murmură el. 

— Mulţumesc. 

— În sfârșit... Ascultă, mă bucur că ai sunat. Băieţii lui Myers 
au dat de femeia pe care Moreno a plimbat-o prin oraș pe 1 mai, 
Lydia. În câteva minute vor avea adresa și numărul ei de 
telefon. 

— Prostituata... 
El chicoti. 
— Când vorbeşti cu ea, nu cred că-i bine s-o numești astfel. 


CAPITOLUL 34 


Mâna dreaptă a lui Lincoln Rhyme se ridică încet, introducând 
în gură o scoică prăjită - crocantă la exterior și fragedă la 
interior înmuiată în sos picant făcut în casă. Apoi, luă o cutie de 
bere Kalik și sorbi încet. 

Restaurantul Hurricane's - curios nume având în vedere clima 
locală - era auster și se afla pe o stradă lăturalnică plină de 
buruieni din centrul orașului Nassau. Pereţii erau vopsiți în culori 
strălucitoare de albastru și roșu, fiind decoraţi cu câteva 
fotografii pătate de muște, înfățișând plajele locale - sau poate 
Goa ori Jersey Shore. Nu aveai cum să-ţi dai seama. Câteva 
ventilatoare de tavan se roteau încet, fără să domolească deloc 
căldura. Singurul efect era acela că enervau muștele. 

Totuși, în local se serveau unele dintre cele mai bune 
mâncăruri din care Rhyme gustase vreodată. 

Deși decisese că orice mâncare în care poți înfige furculița tu 
însuţi, fără să trebuiască a fi hrănit, este prin definiţie foarte, 
foarte bună. 

— Scoici, cugetă Rhyme. N-am avut niciodată scoici univalve 
ca probe în vreun caz. O dată, am avut cochilii de stridii. Foarte 
gustoase. Le-ai putea găti acasă? 

Thom, care stătea vizavi de Rhyme, se ridică și o rugă pe 
bucătăreasă să-i dea rețeta. Femeia rotundă purtând pe cap o 
bandană roșie și arătând ca un revoluţionar marxist i-o scrise pe 
o hârtie, avertizându-l apoi să ia scoici proaspete. 

— Niciodată din conservă. Absolut niciodată. 

Era aproape ora 3, iar Rhyme începea să se întrebe dacă nu 
cumva caporalul îl invitase acolo în bătaie de joc, pentru a-l ţine 
ocupat în timp ce, după cum sugerase Pulaski, el pregătea o 
echipă care să-l aresteze. 

„Acolo iau prânzul...” 

Rhyme se hotărî apoi că nu era cazul să-și facă griji în privinţa 
asta și mai gustă din scoici și bere. 


167 


La picioarele lor, un câine negru cu cenușiu cerșea resturi. 
Rhyme ignoră micul animal musculos, însă Thom îl hrăni cu 
bucățele de scoică și cu pâine. Avea vreo 60 de centimetri 
înălţime, urechi blege și o față prelungă. 

— Să știi că n-o să te mai lase în pace, murmură Rhyme. Știi 
asta. 

— E drăguţ. 

Fata care îi servea, o versiune mai slabă și mai tânără a 
bucătăresei, probabil fiica acesteia, spuse: 

— Este un câine „potcake“. Se găsesc doar în insulele astea. 
Numele vine de la mâncarea pe care le-o dăm câinilor 
vagabonzi - orez și mazăre, „potcake“. 

— Și stau prin restaurante? întrebă Rhyme cu severitate. 

— O, da. Clienţilor le plac. 

Rhyme mormăi și se uită la ușa pe care se aștepta să intre, 
din clipă în clipă, fie Mychal Poitier, fie doi polițiști înarmaţi, în 
uniformă, cu un mandat de arestare. 

Telefonul îi sună, iar el îl scoase din buzunar. 

— Pifane, ce-ai aflat? 

— Sunt la South Cove Inn. L-am obținut. Numărul bărbatului 
care a sunat pentru a se interesa de rezervarea lui Moreno. Este 
un număr de mobil din Manhattan. 

— Excelent. Probabil că este o  cartelă  preplătită, 
nedepistabilă. Dar Rodney poate să restrângă aria. Poate că a 
sunat dintr-un birou sau de la o sală de gimnastică sau de la un 
Starbucks unde lunetistului nostru îi place să-și savureze 
cafeaua cu lapte. N-o să fie... 

— Dar... 

— Nu, e ușor. Poate porni înapoi de la staţiile de bază, apoi 
poate să interpoleze datele semnalului de la turnurile adiacente. 
Lunetistul și-o fi aruncat deja telefonul, dar înregistrările ar 
trebui să poată... 

— Lincoln. 

— Ce-i? 

— Nu este o cartelă preplătită și e încă activă. 

Preţ de o clipă, Rhyme rămase fără cuvinte. Acesta era un 
noroc de-a dreptul incredibil. 

— Și... ești pregătit pentru asta? 

Cuvintele îl făcură să-și revină rapid. 

— Pifane, treci la subiect! zise Rhyme nerăbdător. 


— Este înregistrat pe numele lui Don Bruns. 

— Lunetistul nostru. 

— Exact. A folosit un CNP pentru achiziționarea sa și a dat și o 
adresă. 

— Unde? 

— O căsuţă poștală din Brooklyn. Pe numele unei firme- 
fantomă din Delaware. lar CNP-ul este fals, firește. 

— Dar avem telefonul. Pune-l pe Rodney să verifice apelurile 
și locaţia. Nu putem obține deocamdată mandat pentru 
înregistrarea convorbirilor, dar vezi dacă nu cumva Lon sau 
altcineva ar putea să vrăjească vreun judecător care să permită 
ascultarea pentru stabilirea unei amprente vocale. 

Acest lucru le-ar fi permis să compare tiparul vocii cu 
fișierul .wav trimis de informator și să confirme dacă lunetistul 
era cel care folosea telefonul. 

— Și pune-l pe Fred Dellray să vadă cine se află în spatele 
firmei. 

— Așa voi face. Acum însă, mai sunt alte două chestiuni. 

Ori „mai“, ori „alte“. Însă Rhyme se abţinu. Îl oropsise destul 
pe puști pentru o singură zi. 

— Reporterul, de la Rua. N-a lăsat nimic la hotel. A venit la 
interviu cu o geantă sau cu o servietă, dar sunt sigur că poliţia a 
luat-o odată cu cadavrele. 

Rhyme se întrebă dacă Poitier - admițând că apărea și avea 
chef să coopereze - avea să le permită accesul la acele obiecte. 

— Încă aștept să vorbesc cu camerista despre americanul 
care a fost aici cu o zi înainte de crimă. Vine peste o jumătate 
de oră. ) 

— Ai dat dovadă de competență, Pulaski. In altă ordine de 
idei, ești suficient de precaut? Se vede vreo urmă de Mercury-ul 
tipilor care fumează droguri? 

— Nu, și chiar m-am uitat după el. Dar voi...? O, stai. Dacă m- 
ai întrebat pe mine, înseamnă că voi aţi scăpat de ei. 

Rhyme zâmbi. Puștiul învăța. 


CAPITOLUL 35 


— Deci Lydia nu e prostituată, rosti Amelia Sachs. 


— Nu, replică Lon Sellitto, este interpretă. 

— Serviciul de translator nu era, de fapt, o acoperire pentru 
cel de escortă? Ești sigur? 

— Categoric. Lucrează în legalitate. Este interpret comercial 
de zece ani, lucrează pentru companii mari și pentru firme de 
avocatură. In plus, am și verificat - n-are cazier în oraș, stat, la 
FBI sau NCIC. Se pare că Moreno o folosise și altădată. 

Sachs râse scurt, cinic. 

— Făceam presupuneri. Serviciu de escortă... terorist. Frate! 
Dacă ea lucrează în legalitate, Moreno n-ar fi folosit-o la întâlniri 
ilegale, dar sunt șanse ca ea să știe ceva util. Probabil că are o 
mulţime de informaţii despre el. 

— Așa ar trebui, fu Sellitto de acord. 

„Și ce anume știe Lydia?“ se întrebă Jacob Swann stând 
aplecat în faţă pe scaunul Nissanului său, parcat în Midtown, și 
ascultând această conversaţie în timp real, după ce intrase în 
telefonul 3G atât de ușor accesibil al Ameliei Sachs. Acum era 
încântat că nu sărise în aer la Java Hut. Această pistă era aur 
curat. 

— Ce limbi vorbește? întrebă Sachs. 

Swann avea și numărul de telefon al celeilalte persoane - Lon 
Sellitto, un alt poliţist de la NYPD, după cum îi spuseseră cei de 
la tehnic. 

— Rusă, germană, arabă, spaniolă și portugheză. 

Interesant. Acum, mai mult decât orice, Swann dorea să afle 
numele ei de familie și adresa. „Dacă sunteţi amabili...” 

— Mă duc acum să vorbesc cu ea. 

Ei bine, asta avea să fie deosebit de convenabil: detectivul 
Sachs și o martoră, împreună într-un apartament privat. Și, 
firește, împreună cu Jacob Swann și cuțitul său Kai Shun. 

— Ai un pix? 

— Sunt gata. 

„La fel și eu”, se gândi Jacob Swann. 

Sellitto spuse: 

— Numele ei complet este Lydia... 

— Stai! ţipă Sachs. 

Swann tresări din pricina volumului și își îndepărtă mobilul de 
ureche. 

— Ce-i? 

— Ceva-i în neregulă, Lon. Tocmai mi-a trecut prin cap. Cum 
de a știut Bruns de Java Hut? 

— Ce vrei să zici? 

— Nu m-a urmărit acolo. A ajuns primul. De unde a aflat de 
locul acela? 

— La naiba! Crezi că-ţi ascultă telefonul? 

— Posibil. 

„Of, la dracu'!” suspină Swann. 

Sachs continuă: 

— O să găsesc un alt telefon, unul fix, și te sun pe numărul de 
la centrală. 

— În regulă. 

— Eu îmi arunc telefonul. Să faci și tu la fel. Convorbirea se 
întrerupse, iar Jacob Swann rămase ascultând o tăcere 
desăvârșită. 


CAPITOLUL 36 


Pentru început, Amelia Sachs se mulţumi să scoată bateria 
din telefon. 

Dar mai apoi, când paranoia se infiltră precum apa în pivniţa 
prost izolată a casei ei din Brooklyn, ea azvârli telefonul prin 
grătarul unei canalizări de lângă ruinele fumegânde ale fostei 
cafenele Java Hut. 

Găsi un ofițer de patrulă, schimbă cea mai mică bancnotă pe 
care o avea, una de zece, în patru dolari sub formă de fise și 
sună la Police Piaza de la un telefon public aflat în apropiere, 
după care i se făcu legătura. 

— Sellitto. 

— Lon. 

— Chiar crezi că îţi asculta telefonul? întrebă el. 

— Nu vreau să risc. 

— In regulă din partea mea. Deși mă enervează asta... era un 
Android nou. Nenorocitul! Acum ești gata? 

Ea avea un pix în mână și un carnețel așezat pe polița pătată 
de sub telefon. 

— Dă-i drumul. 

— Numele interpretei este Lydia Foster. 

Îi dădu lui Sachs adresa ei, de pe Third Avenue, și numărul de 
telefon. 

— Cum au găsit-o polițiștii? 

— Muncă de rutină, explică Sellitto. Au început de la etajul de 
sus al clădirii de birouri de unde a luat-o Moreno și au coborât 
verificând 29 de etaje. Evident, n-au găsit nimic până la etajul 
doi, așa că le-a luat o veșnicie. Lucra ca freelancer, făcând 
traduceri pentru o bancă. 

— O s-o sun chiar acum, zise Sachs. Apoi, adăugă: Cum naiba 
a ajuns să ne asculte telefoanele, Lon? Nu chiar oricine poate 
face asta. 

Detectivul mai în vârstă murmură: 

— Tipul are legături mult prea importante. 

— Și știe și numărul tău de telefon, sublinie ea. Păzește-ţi 
spatele. 

El râse aspru. 

— Asta-i un clișeu pe care Linc categoric nu l-ar aproba. 

Cuvintele lui o făcură să-i fie și mai tare dor de Rhyme. 

— O să-ţi comunic ce aflu, spuse ea. 

Câteva minute mai târziu, Sachs vorbea cu Lydia Foster, 
explicându-i motivul pentru care o sunase. 

— Ah, domnul Moreno. Da, am fost foarte tristă când am 
auzit. În ultimul an, am tradus de trei ori pentru el. 

— De fiecare dată în New York? 

— Da. Oamenii cu care s-a întâlnit vorbeau destul de bine 
engleza, dar el a vrut să li se adreseze, cu ajutorul meu, în 
limbile lor materne. S-a gândit că astfel îi poate înțelege mai 
bine. Eu trebuia să-i spun ce părere am despre atitudinea lor, pe 
lângă cuvinte. 

— Am vorbit cu șoferul care v-a dus în data de 1 mai. A zis că 
aţi discutat generalități cu Moreno. 

— Așa este. Era foarte sociabil. 

Sachs simţi cum inima îi bate mai repede. Era posibil ca 
femeia să fie un izvor de informaţii. 

— Cu câţi oameni v-aţi întâlnit cu ocazia ultimei sale vizite? 

— Cu patru, cred. Niște organizaţii nonprofit conduse de ruși 
și niște persoane din Dubai și de la consulatul brazilian. De 
asemenea, s-a întâlnit singur cu un bărbat. Acea persoană 
vorbea engleza și spaniola. N - a avut nevoie de mine, așa că l- 

am așteptat în cafeneaua Starbucks de la parterul clădirii de 
birouri. 
„Sau poate că n-a vrut ca tu să auzi ce s-a vorbit la acea 
întâlnire.” 
— Aș dori să vă fac o vizită, ca să stăm de vorbă, zise ea. 
— Da, vă ajut cu tot ce pot. Astăzi sunt acasă. O să-mi caut 
transcrierile întâlnirilor și o să le organizez. 
— Păstraţi copii după orice? 
— Fiecare cuvânt. Aţi fi surprinsă cât de des pierd clienţii ce le 
trimit sau de câte ori se întâmplă să nu-și păstreze copii. 
Și mai bine. 
Tocmai atunci, telefonul? ei anunţă sosirea unui mesaj, 
marcat ca fiind urgent. 
— Un moment, vă rog, îi spuse ea Lydiei Foster. 
Citi apoi mesajul: 
„Telefonul lui Bruns e folosit. Amprenta vocală se 
verifică - el este. Urmărire în timp real. În clipa asta, e 
în Manhattan. Sună-l pe Rodney SzarneKk. 
Ron" 
Sachs zise: 
— Domnișoară Foster, acum trebuie să mă ocup de ceva, dar 
voi veni cât de curând. 


CAPITOLUL 37 


Când tocmai își terminase berea Kalik la restaurantul 
Hurricane's, Rhyme auzi o voce în spatele lui. 

— Bună ziua. 

Mychal Poitier. 

Cămașa albastră a caporalului era „rorschachată”” cu pete 
de transpiraţie, iar pantalonii cu dungă roșie erau plini de nisip 
și pătaţi cu noroi. Avea cu el un rucsac. li făcu un semn cu mâna 


26 în original pay phone - telefon public din Statele Unite, care poate oferi servicii 
suplimentare cum ar fi trimiterea și primirea de SMS-uri, dar și acces la internet (n. 
red.). 

27 Testul Rorschach este un test psihologic proiectiv de personalitate, în cadrul căruia 
sunt folosite zece modele abstracte standardizate (pete de cerneală), iar 
interpretarea acestora de către subiect devine un etalon pentru analiza funcţiilor 
intelectuale si emoţionale, (n.tr.). 

chelneriței, iar aceasta zâmbi și fu surprinsă să-l vadă așezându- 
se la masa infirmului din America. Dădu comanda fără să-l 
întrebe ce vrea și îi aduse o băutură nealcoolică cu lapte de 
COCOS. 

— Am întârziat pentru că, îmi pare rău s-o spun, am găsit-o pe 
studentă. A murit într-un accident de înot. Scuzaţi-mă o clipă. 
Voi trimite raportul. 

Scoase din rucsac un iPad într-o husă de piele ponosită și îl 
porni. Tastă câteva cuvinte, apoi trimise mesajul. 

— Asta o să-mi permită să stau puţin cu voi. O să le spun că 
urmăresc niște aspecte legate de acest caz. Arătă cu capul spre 
iPad. Nefericită situaţie, rosti el, iar chipul îi deveni grav. 

Rhyme se gândi că, în timpul petrecut la trafic, unde fusese 
repartizat mai întâi, și mai apoi la inspecții și licenţe, nu avusese 
probabil prea multe ocazii să vadă genul acesta de tragedii, care 
îi schimbă fundamental pe ofițerii de poliţie - fie îi călesc, fie îi 
fac să devină slabi. 

— S-a înecat într-o zonă care în general nu e primejdioasă, 
dar se pare că băuse. Am găsit rom și cola în mașina ei. Ah, 
studenţii ăștia! Se cred nemuritori. 

— Pot să văd? întrebă Rhyme. 

Poitier răsuci iPad-ul, iar Rhyme studie pozele derulate încet. 
Cadavrul victimei era foarte alb din cauza pierderii sângelui, iar 
pielea era încreţită din pricina apei. Peștii sau alte creaturi îi 
mâncaseră o mare parte din faţă și din gât. Era greu să-i 
ghicești vârsta. Rhyme nu-și aminti ce scria pe afiș, așa că îl 
întrebă. 

— 23, zise Poitier. 

— Ce studia? 

— Literatura latino-americană timp de un semestru, la 
Facultatea din Nassau. l-am sunat familia, în America. Vin să-i ia 
cadavrul. Vocea i se stinse când adăugă: N-am dat niciodată un 
astfel de telefon. A fost foarte dificil. 

Fata avea un corp bine făcut, atletic, un mic tatuaj pe umăr - 
o stea explodând - și îi plăceau bijuteriile din aur, cu toate că la 
gât avea acum un colier de argint cu mici frunzulițe. 

— Atacul unui rechin? întrebă Rhyme, observând pielea care 
lipsea de pe gâtul fetei. 

— Nu, probabil baracude. Rechinii atacă rar aici. lar 
baracudele s-au hrănit după ce ea a murit. Mai mușcă uneori pe 

cineva care înoată, dar rănile sunt minore. Probabil că a fost 
prinsă de vreun curent dinspre țărm și s-a înecat. Apoi, peștii au 
trecut la treabă. 

Rhyme observă că partea cea mai afectată era cea din jurul 
gâtului. Cele două vase groase ale carotidei erau vizibile printre 
fâșiile de carne. O mare parte din craniu era expusă. 

Rhyme înfipse furculita în câteva scoici și le băgă în gură. 
Erau delicioase. 

Apoi împinse iPad-ul spre ofițer. 

— Caporale, presupun că nu te afli aici pentru a ne aresta. 

Acesta râse. 

— Mi-a trecut prin minte. Am fost foarte furios. Dar nu, am 
venit pentru că vreau să vă ajut din nou. 

— Mulţumesc, caporale. lar acum, cu toată sinceritatea, o să- 
ți împărtășesc tot ce știu eu. 

Îi povesti apoi despre SNSO, despre Metzger și lunetist. 

— Camera ucigașă... Câtă răceală! 

Acum, știind că Poitier era mai mult sau mai puţin de partea 
lui, Rhyme îi spuse că Pulaski aștepta să stea de vorbă cu 
camerista de la South Cove Inn, pentru a afla mai multe despre 
misiunea de recunoaștere întreprinsă de lunetist cu o zi înainte 
de a-l împușca pe Moreno. 

Poitier se strâmbă. 

— Un ofiţer din New York este silit să-mi facă treaba. Ce 
situaţie... și totul din cauza politicii! 

Chelneriţa îi aduse mâncarea, o tocană picantă de legume cu 
fâșii de carne de culoare închisă - pui sau capră, presupuse 
Rhyme. Şi niște pâine prăjită. Poitier rupse o bucată de pâine și 
i-o dădu câinelui. Apoi trase farfuria spre el și își îndesă șervetul 
sub cămașă exact în locul unde lanţul care intra în buzunarul de 
la piept era prins de nasturele gulerului. Tastă ceva pe iPad, 
după care își ridică privirea. 

— Acum, voi mânca, iar în timpul ăsta îi voi povesti lui Thom 
despre cultura și istoria Bahamasului. Dacă vrea. 

— Da, vreau. 

Poitier împinse iPad-ul spre Rhyme. 

— lar dumneata, căpitane, poate vrei să te uiţi la câteva 
fotografii din galeria cu frumoasele noastre peisaje. 

Când caporalul se întoarse spre Thom și începură să discute, 
Rhyme își aruncă ochii prin galerie. 

O poză a familiei lui Poitier, probabil, la plajă. O soţie 
încântătoare și copii care râdeau. Apoi, ei la un grătar, alături de 
un grup de oameni. 

O fotografie cu un apus. 

Una de la o serbare muzicală școlară. 

O poză a primei pagini din dosarul cazului Robert Moreno. 

Precum un spion, Poitier fotografiase dosarul cu camera foto a 
iPad-ului. 

Rhyme își ridică privirea spre caporal, însă polițistul îl ignoră, 
continuând să-i povestească lui Thom despre istoria coloniei și 
să-și împartă prânzul cu câinele. 

Rhyme observă mai întâi un itinerar al ultimelor zile ale lui 
Moreno pe pământ, după cum reușise caporalul să le pună cap 
la cap. 

Bărbatul și bodyguardul său, Simon Flores, sosiseră în Nassau 
în 7 mai, duminică târziu. Petrecuseră ziua de luni la hotel, 
probabil având întâlniri - Moreno nu părea genul care să înoate 
cu delfinii sau care să se dea cu skijetul. În ziua următoare, 
începând cu ora 9, avusese câţiva vizitatori. La scurt timp după 
plecarea acestora, pe la 10.30, sosise reporterul Eduardo de la 
Rua. Fusese împușcat în jurul orei 11.15. 

Poitier îi identificase și stătuse de vorbă cu vizitatorii lui 
Moreno. Erau oameni de afaceri locali, implicaţi în agricultură și 
transporturi. Moreno plănuise să formeze un joint venture cu ei 
atunci când deschisese filiala din Bahamas a Mișcării Locale de 
Preluare a Puterii. Aveau afaceri legale și erau, de ani de zile, 
membri respectaţi ai comunităţii de afaceri din Nassau. 

Niciun martor nu declarase că Moreno fusese supravegheat 
sau că cineva manifestase vreun interes neobișnuit faţă de el - 
exceptând apelul de dinaintea sosirii lui și apariţia americanului 
cu păr castaniu. 

Apoi, Rhyme ajunse la paginile referitoare la locul faptei. Fu 
dezamăgit. Echipa de criminaliști a poliţiei din Bahamas găsise 
47 de amprente - în afară de cele ale victimelor -, însă analizase 
doar jumătate dintre ele. Toate cele identificate aparţineau 
personalului de la hotel. O notă spunea că restul amprentelor 
lipseau. 

Prea puţin efort fusese totuși depus pentru a colecta probe de 
la victime. În general, când e vorba de o crimă comisă de un 
lunetist, informaţiile despre locul unde se afla victima atunci 

când fusese împușcată nu sunt foarte utile, desigur, deoarece 
trăgătorul se aflase la mare distanță. Totuși, în acest caz, 
lunetistul fusese în hotel cu o zi în urmă și era posibil să se fi 
strecurat în Camera ucigașă pentru a vedea peisajul și 
unghiurile de tragere. Ar fi putut lăsa cu ușurință urme, chiar 
dacă nu lăsase amprente. Dar efectiv nicio probă nu fusese 
prelevată din cameră, exceptând câteva ambalaje de bomboane 
și câteva mucuri de ţigară aflate alături de o scrumieră de lângă 
trupul bodyguardului. 

Totuși, următoarele pagini de pe iPad, cu fotografii ale 
Camerei ucigașe, erau edificatoare. Moreno fusese împușcat în 
livingul apartamentului. Toţi cei din cameră fuseseră acoperiţi 
cu cioburi de sticlă. Moreno zăcea întins pe canapea, cu capul 
pe spate, cu gura căscată, având pe cămașă o pată de sânge în 
centrul căreia se afla un mare punct negru, rana de intrare a 
glonţului. Tapiţeria din spatele lui era acoperită cu sânge negru 
coagulat, provenit din ceea ce trebuie să fi fost o masivă rană 
de ieșire pricinuită de glonţul lunetistului. 

Celelalte victime zăceau pe spate în apropierea canapelei: un 
hispanic masiv, identificat în fotografie ca fiind Simon Flores, 
bodyguardul lui Moreno, și un bărbat pus la punct, cu barbă și 
început de chelie, având în jur de 55 de ani, reporterul de la 
Rua. Erau acoperiţi de sticlă spartă și sânge, pielea lor fiind 
străpunsă și sfâșiată în zeci de locuri. 

Glonţul era fotografiat pe podea, alături de un cartonaș cu 
numărul 14. Era înfipt în covor la peste un metru în spatele 
canapelei. 

Rhyme dădu pagina așteptându-se să vadă și altceva. 

Insă următoarea imagine îi înfățișa din nou pe caporal și pe 
soţia lui șezând pe șezlonguri. 

Fără să se uite în direcţia lui, Poitier spuse: 

— Asta-i tot ce există. 

— Nu s-a făcut autopsie? 

— S-a făcut, dar nu avem rezultatele. 

— Hainele victimelor? întrebă Rhyme. 

Acum, Poitier se uită la criminalist. 

— Sunt la morgă. 

— L-am rugat pe partenerul meu de la South Cove să 
găsească aparatul foto al lui de la Rua, reportofonul și orice 

altceva avea la el. A spus că toate au ajuns la morgă. Aș dori să 
le văd. 

Poitier râse sceptic. 

— Și eu aș dori. 

— Aș dori? 

— Da, ai înţeles bine, căpitane. Până să întreb de ele, au 
dispărut, la fel și bunurile mai valoroase ale victimelor. 

Din pozele cadavrelor, Rhyme observase că bodyguardul 
purta un ceas Rolex, iar lângă reporter se afla un stilou de aur. 

Poitier adăugă: 

— Se pare că aici trebuie să securizezi cât mai repede probele 
atunci când te ocupi de o scenă a crimei. Am învățat asta. 
Avocatul de care am pomenit... 

— Proeminentul avocat. 

— Da, rosti Poitier cu un zâmbet. După ce a fost ucis - și 
evident înainte de sosirea detectivilor -, jumătate din biroul său 
a fost jefuit. 

Rhyme spuse: 

— Totuşi, ai glonţul. 

— Da. |n dulapul cu probe. Dar îţi amintești întâlnirea cu 
chestorul-șef McPherson, după ce aţi plecat de la sediu? M-a 
chemat pentru a-mi ordona să-i predau toate dovezile din cazul 
Moreno. A luat dulapul în custodie și l-a sigilat. Nimeni nu mai 
are acces. Ah, și mi-a ordonat să nu mai am absolut niciun 
contact cu dumneata. 

Rhyme suspină. 

— Ei chiar nu vor ca acest caz să fie rezolvat, nu-i așa? 

Cu o amărăciune pe care Rhyme n-o mai auzise, Poitier zise: 

— A, dar cazul este rezolvat. Cartelurile au ucis-o pe victimă 
drept răzbunare pentru un lucru sau altul. Cine ar putea spune 
cum stau de fapt lucrurile cu aceste carteluri de nepătruns? 
Bărbatul se strâmbă, apoi își cobori vocea: Ei bine, căpitane 
Rhyme, n-am putut să-ți aduc probele fizice, așa cum am sperat. 
Dar pot să-ți fiu ghid. 

— Ghid? 

— Chiar așa. Avem o atracţie turistică minunată pe coasta 
sud-vestică a Insulei Noua Providenţă. O fâșie de pământ de 800 
de metri lungime, răvășită de uragane, alcătuită în cea mai 
mare parte din stânci și plaje cu nisip murdar. Locurile cele mai 
interesante sunt zona în care se varsă gunoiul, o uzină unde se 

fabrică metal, acuzată adesea de poluare, și o companie care 
taie anvelope pentru a le recicla. 

— Sună minunat, rosti Thom. 

— Este foarte populară. Sau, cel puţin, a fost pentru un turist 
american. A vizitat-o pe 9 mai. Pe la 11.15 dimineaţa. Una dintre 
priveliștile de care s-a bucurat a fost cea a hotelului South Cove 
Inn. O perspectivă neobstrucţionată de nimic, aflată la exact 
1930 de metri. M-am gândit că dumneata, ca turist în ţara 
noastră, s-ar putea să o apreciezi la fel de mult. Am dreptate? 

— Ai mare dreptate, caporale. 

— Atunci, ar trebui să mergem. N-o să mă pot ocupa mult 
timp de cariera de ghid. 


CAPITOLUL 38 


Mergând în viteză prin centru, Amelia Sachs închise telefonul 
după convorbirea cu Rodney Szarnek de la Unitatea de 
infracțiuni Computerizate. Folosise un mobil cu cartelă preplătită 
- achitat cu bani gheaţă din propriul buzunar, desigur - și era 
încrezătoare că discuţia nu fusese interceptată de bărbatul pe 
care erau în curs să-l depisteze. 

Szarnek îi spusese că lunetistul de la SNSO tocmai vorbea la 
telefon undeva în zona Wall Street-ului, în vreme ce mergea pe 
jos. 

Polițistul care se ocupa de crime cibernetice îi dăduse lui 
Sachs locaţia generală a bărbatului, iar ea se grăbea acum să 
ajungă acolo. Când avea să se afle în zonă, urma să îl sune din 
nou pe Rodney, iar el avea să încerce să-i comunice 
coordonatele exacte. 

Apăsă până la podea pedala ambreiajului Cobrei sale și 
retrogradă cu putere, adaptând turaţia, după care acceleră 
lăsând două dungi negre pe asfalt. 

Reuși să fenteze traficul până ajunse la un blocaj de mașini. 

— Haide, haide! murmură ea. 

Viră pe o stradă spre est, derapând pentru a face o întoarcere 
în U, numai că - fiind nevoită să evite un pieton care traversa 
printr-un loc nepermis - descrise un Q. Încercă din nou, iar în 

curând străbătea în viteză străzile laterale, îndreptându-se spre 
est și sud, către centru. 

— La naiba! murmură Sachs, văzând un alt blocaj. 

Decise s-o ia pe prima stradă perpendiculară care era mai 
mult sau mai puţin liberă, numai că se întâmplă să fie cu sens 
unic, exact invers decât înainta ea. 

Manevra îi făcu pe ceilalţi șoferi să intre în panică și stârni o 
simfonie de claxoane stridente. Apărură și câteva degete 
mijlocii. Apoi ţâșni pe lângă un taxi exact înainte ca șoferul să 
caute refugiu pe trotuar și ajunse pe Broadway, îndreptându-se 
spre sud. Aproape de fiecare dată opri la culoarea roșie a 
semaforului. 

Existau multe controverse legate de obligaţia furnizorilor de 
telefonie de a le da polițiștilor detalii despre folosirea telefonului 
și despre locaţie. În caz de urgenţă, companiile de telefonie 
cooperau în general și fără mandat. Altminteri, majoritatea 
solicitau un ordin judecătoresc. Rodney Szarnek nu dorea să-și 
asume astfel de riscuri, așa că, după ce află numărul de telefon 
de la Pulaski, contactase un judecător și obținuse documentul - 
atât pentru ascultare, în vederea stabilirii amprentei vocale, cât 
și pentru depistarea locației. 

Folosind triangulaţia elementară pentru a obţine această 
informaţie, Szarnek aflase că telefonul era folosit în zona 
intersecţiei Broadway cu Warren Street, ceea ce era, desigur, o 
estimare grosieră. În prezent lucra la interpolarea semnalului de 
la antenele din apropiere ale reţelei. Căutarea în zonele urbane 
era mult mai ușoară, datorită existenţei unui număr mai mare 
de turnuri decât în zonele rurale. Partea proastă era că, firește, 
existau mult mai mulţi utilizatori într-o zonă anume a orașului, 
așa că era mai greu să-ți izolezi suspectul decât ar fi fost, să 
spunem, la o fermă. 

Szarnek spera să identifice datele GPS-ului, ceea ce ar fi fost 
aur curat și i-ar fi indicat locaţia lunetistului cu o marjă de doar 
câţiva metri. 

Când Sachs ajunse în zonă în cele din urmă, viră cu 65 de 
kilometri la oră, evitând milimetric un autobuz și o tonetă care 
vindea hotdogi, apoi frână derapând pe o stradă care dădea în 
Broadway. Mirosul de cauciuc încins se ridică imediat - un miros 
nostalgic și liniștitor. 


Se uită în jur la sutele de trecători - aproximativ zece 
procente dintre aceștia vorbeau la telefon. Oare lunetistul era 
unul dintre oamenii la care se uita în clipa aceea? Tânărul slab, 
cu tunsoare cazonă, cu pantaloni kaki și o cămașă de lucru? 
Arăta a militar. Sau bărbatul posomorât, smead, îmbrăcat într- 
un costum care cădea prost? Privea suspicios din spatele 
ochelarilor cu lentile negre și arăta ca un asasin plătit, dar era 
posibil să fi fost contabil. 

Se întrebă cât avea Bruns să vorbească la telefon. Dacă 
închidea, tot l-ar fi putut urmări, cu condiția să nu scoată 
bateria. Insă era mai ușor să depistezi pe cineva care chiar 
folosea telefonul. 

iși spuse însă că putea fi o capcană. Își amintea prea bine 
explozia de la Java Hut. Era clar că lunetistul știa despre 
anchetă. Era evident că știa de ea - doar ascultase telefonul ei 
pentru a afla de cafenea. Un fior de teamă i se prelinse din nou 
pe șira spinării. 

Mobilul ei sună. 

— Sachs. 

— Il am pe GPS, ţipă Rodney Szarnek entuziasmat ca un 
adolescent (cândva, zisese că a fi poliţist era aproape la fel de 
amuzant ca a juca Grand Theft Auto). Suntem în timp real, pe 
serverul furnizorului. Merge pe partea vestică a străzii, pe 
Broadway. Acum e chiar la colț cu Vesey. 

— Am plecat. 

Sachs porni în direcția indicată de Rodney, simțind din nou 
durerea în șoldul stâng. Aparent, doar durerea de genunchi nu 
era suficientă. Băgă mâna în buzunarul de la spate, pipăi dincolo 
de briceag și scoase un blister cu Advil. Îl rupse cu dinţii, înghiţi 
repede pastilele și aruncă ambalajul. 

Se apropie de ţinta ei cât de repede putu. 

Szarnek zise: 

— S-a oprit. Poate că așteaptă la un semafor. 

Croșetând traficul pietonal la fel cum făcuse cu cel rutier, 
Sachs se apropie de intersecția în care lumina roșie a unui 
semafor oprise vehiculele și oamenii care se îndreptau spre sud. 

— Incă e acolo, rosti Szarnek. 

In clipa aceea, biroul lui nu mai duduia de muzică rock. 

Sachs văzu, la circa 10 metri în fața ei, cum se stinse lumina 
roșie, aprinzându-se cea verde. Cei care așteptaseră la 
marginea trotuarului începură să traverseze. 

— Se mișcă, zise Szarnek. După ce ajunse la strada 
următoare, adăugă pe un ton sec: A închis. 

Rahat! 

Sachs mări pasul pentru a verifica dacă nu cumva putea 
repera pe cineva care își băga telefonul în buzunar. Nimeni. Și 
nu putu să nu-i treacă prin minte că poate aceea fusese ultima 
dată când el folosise telefonul abia descoperit. La urma urmelor, 
lunetistul era un profesionist. Știa probabil că telefoanele mobile 
aveau anumite dezavantaje. Poate chiar o zărise și era pe cale 
să-l arunce, ca și ea, în același cimitir al telefoanelor, 
reprezentat de sistemul de canalizare. 

Când ajunse la Dey Street, semaforul se făcu roșu și ea fu 
nevoită să se oprească. Era înconjurată de circa 20 de persoane 
- oameni de afaceri de ambele sexe, muncitori în construcţii, 
studenţi, turiști. Amestecul etnic era evident - anglo-saxoni, 
asiatici, hispanici, negri și toate celelalte combinații. 

— Amelia? rosti Rodney Szarnek la telefon. 

— Spune, zise ea. 

— Omul nostru primește un telefon. Ar trebui să sune chiar 
acum. 

Exact atunci, telefonul din buzunarul bărbatului aflat la câţiva 
centimetri în dreapta lui Sachs începu să sune. 

Erau efectiv umăr la umăr. 

Se potrivea descrierii generale făcute bărbatului de la South 
Cove Inn, conform caporalului Mychal Poitier, polițistul din 
Bahamas: bărbat alb, corp atletic, compact. Purta pantaloni, 
cămașă și un hanorac. Pe cap, o șapcă de baseball. Nu putea 
spune dacă avea părul castaniu; ei i se părea mai degrabă 
blond-închis, dar un martor l-ar fi putut descrie cu ușurință ca 
fiind castaniu. Era tuns scurt, întocmai ca lunetistul lor. Pantofii 
cu șireturi străluceau de lustruiţi ce erau. 

Genul militar. 

Sachs rosti veselă la telefon: 

— Sigur. Asta-i interesant. 

Szarnek întrebă: 

— Ești lângă el? 

— Ai perfectă dreptate. 

„Nu exagera cu teatrul”, își zise ea. 

Culoarea semaforului se schimbă, iar ea îl lăsă pe el să plece 
primul. 

Sachs se întrebă dacă putea face ceva pentru a afla 
identitatea bărbatului. Cu câţiva ani în urmă, ea și Rhyme 
lucraseră la un caz pentru care apelaseră la ajutorul unei tinere 
iluzioniste, ale cărei talente includeau furtul din buzunare - 
exclusiv în scop de divertisment, după cum îi asigurase ea 
râzând. Lui Sachs i-ar fi fost de folos acum. Oare exista vreo 
posibilitate să-și poată strecura degetele în buzunarul hainei 
omului pentru a-i lua portofelul sau vreun bon? 

„Imposibil”, decise ea. Chiar dacă ar fi avut acest talent, 
bărbatul părea extrem de vigilent, uitându-se frecvent în jur. 

Traversară strada și merseră mai departe pe Broadway, 
lăsând în spate Liberty Street. Apoi lunetistul coti brusc la 
stânga și traversă Zuccotti Park, pentru moment gol, exact cum 
îi spuse Szarnek. 

— Se îndreaptă, spre vest prin Zuccotti. 

— Ai dreptate în privinţa asta. 

Ea se prefăcu în continuare, deși probabil că ţinta ei n-o putea 
auzi. 

Merse pe urmele bărbatului, tăind parcul în diagonală. După 
ce ajunseră în capătul vestic, o luară spre sud pe Trinity. 

Szarnek întrebă: 

— O să te descurci, Amelia? Vrei să chem întăriri? 

Ea se gândi o clipă. Nu-l puteau aresta - nu existau suficiente 
dovezi pentru asta. 

— O să rămân cu el cât de mult pot și voi încerca să-i fac o 
poză, zise ea riscând și adresându-i-se lui Szarnek direct, având 
în vedere că lunetistul era suficient de departe pentru a o putea 
auzi. 

— Dacă am noroc, se va duce la mașina lui, iar eu îi voi putea 
afla numărul. Dacă nu, poate că ia metroul până la Far 
Rockaway. Te sun eu. 

Prefăcându-se a continua convorbirea, Sachs mări pasul și 
trecu pe lângă lunetist, apoi se opri la următorul semafor roșu. 
Se răsuci ca și cum ar fi fost cufundată în conversaţie, 
îndreptând lentilele telefonului spre el și apăsând declanșatorul 
de vreo șase ori. Când culoarea se schimbă, îl lăsă pe lunetist să 

traverseze înaintea ei. Acesta era cufundat în propria 
conversație și nu păru s-o observe pe Sachs. 

Ea reluă urmărirea și îl sună pe Szarnek. Polițistul de la tehnic 
îi spuse: 

— In regulă, a închis acum. 

Sachs îl privi pe bărbat cum își bagă telefonul în buzunar. Se 
îndreptă apoi spre o clădire cu 10 sau 12 etaje de pe Rector 
Street. Totuși, în loc să intre pe ușa din faţă, el ocoli clădirea și o 
luă pe o alee. La jumătatea drumului îngust coti și, atârnându-și 
de gât o legitimaţie, deschise o poartă și intră în ceea ce părea 
a fi o parcare, ale cărei garduri erau prevăzute din plin cu sârmă 
ghimpată. 

Rămasă în penumbră, Sachs îi ceru lui Szarnek să-i facă 
legătura cu Sellitto. Işi spuse detectivului că îl găsise pe lunetist 
și că avea nevoie de o echipă de supraveghere care să stea pe 
urmele lui. 

— Bine, Amelia. O să trimit imediat pe cineva de la Serviciile 
Speciale. 

— O să-ţi trimit niște fotografii cu el. Spune-le oamenilor să ia 
legătura cu Rodney. El va urmări în continuare telefonul lui și le 
va comunica atunci când o va lua iar din loc. Eu rămân aici până 
apar ei. Apoi, osă mă duc să vorbesc cu Lydia Foster. 

— Unde te afli mai exact? o întrebă Sellitto. 

— Pe Rector Street la numărul 85. Tipul a intrat pe o poartă în 
parcarea din laterala clădirii. Sau poate că e o curte. Nu vreau 
să mă apropii prea mult. 

— Sigur. Ce clădire este? 

Sachs râse. Tocmai remarcase o plăcuţă discretă pe care 
scria: „Serviciul Naţional de Spionaj și Operaţiuni”. 

— Biroul lui, îi spuse ea lui Sellitto. 


CAPITOLUL 39 


O veste cumplită: acel domn drăguţ Moreno era mort. În 
apartamentul ei de pe Third Avenue, Lydia Foster își făcu o 
cafea la aparatul Keurig, alegând dintre sutele de capsule aroma 
de alune. Apoi se întoarse în living, întrebându-se când avea să 
sosească poliţista. 

Lydia îl plăcuse puţin. Era deștept, curtenitor, un adevărat 
gentleman. Ea fusese descrisă ca fiind atrăgătoare și știa că are 
un corp frumos, însă, spre deosebire de unii bărbaţi care îi 
foloseau serviciile de interpretă, domnul Moreno nu flirtase nici 
măcar o dată cu ea. Prima dată când tradusese pentru el, cu 
câteva luni în urmă, el îi arătase pozele copiilor săi - erau 
adorabili! —, lucru pe care bărbaţii îl făceau uneori ca un 
preludiu pentru o aventură, ceea ce Lydia considera de un prost 
gust incredibil chiar și în cazul taţilor singuri. Însă domnul 
Moreno, după fotografiile copiilor, îi arătase una a soţiei și 
spusese că abia aștepta aniversarea nunţii lor. 

Ce om drăguţ! Politicos... îi ţinea mereu ușa mașinii, chiar 
dacă aveau șofer. Moreno fusese fermecător. Și vorbăreț. 
Avuseseră niște conversații captivante. De pildă, amândoi erau 
fascinaţi de limbaj. El scria pentru bloguri și reviste, dar și 
pentru un post de radio, în vreme ce ea trăia din traducerea 
cuvintelor altor oameni. Vorbiseră despre similarităţile limbilor și 
chiar despre anumite aspecte tehnice: cazurile nominativ, dativ 
și posesiv sau conjugarea verbelor. El îi spusese că îi displăcea 
profund engleza, deși era limba lui maternă, lucru care ei i se 
păruse curios. Putea să nu-ţi placă tonalitatea unei limbi din 
cauză că era prea aspră - de pildă, germana sau xhosa - sau să 
te demoralizeze faptul că nu reușeai să capetți fluenţă - cum era 
cazul cu japoneza -, dar să-ţi displacă o limbă în general era 
ceva ce Lydia nu mai auzise niciodată. 

El o caracterizase drept haotică și leneșă (cu toate acele 
construcţii neregulate), derutantă și lipsită de eleganţă. Se 
dovedise însă că nemulţumirea lui era alta. 

— Și e îndesată pe gâtul oamenilor din toată lumea indiferent 
dacă le place sau nu. Este doar o altă metodă de a le determina 
pe celelalte țări să fie dependente de Statele Unite. 

Insă domnul Moreno avusese idei ferme în privința multor 
lucruri. Odată ce începea să vorbească despre politică, nu-l mai 
puteai opri. Așa că ea evita astfel de subiecte. 

Va trebui să-i spună detectivului că domnul Moreno păruse 
îngrijorat în privinţa siguranței sale. În timp ce merseseră cu 
mașina prin oraș și se duseseră la întâlniri, se uitase în jur destul 
de des. La un moment dat, plecaseră de la o întâlnire și se 
îndreptau către o alta, când domnul Moreno se oprise brusc. 


— Bărbatul acela? Nu l-am mai văzut! Cel din faţa celeilalte 
clădiri! Ne urmăreşte? 

Bărbatul era un tânăr alb cu chip posomorât, care se uita într- 
o revistă. Faptul în sine i se păru ciudat Lydiei, ceva desprins 
parcă dintr-un film poliţist vechi, în care un detectiv particular 
se preface a citi un ziar pe stradă în vreme ce spionează un 
suspect. Nimeni nu pierdea timpul pe străzile New Yorkului 
frunzărind o publicaţie - oamenii își verificau fie iPhone-urile, fie 
BlackBerry-urile. 

Lydia va avea grijă să-i spună poliţistei despre acest incident, 
fiindcă poate bărbatul acela chiar avusese o legătură cu 
moartea domnului Moreno. 

Căutând prin mapele Redweld, scoase notițele de la întâlnirile 
cu domnul Moreno din ultimele câteva luni. Păstrase totul. Ca 
interpretă, lucra uneori cu poliţia și cu tribunalele. Devenise 
foarte conștiincioasă în privinţa păstrării dosarelor în astfel de 
mape, pentru că formularea greșită a întrebării unui detectiv 
sau a răspunsului unui suspect putea duce cu ușurință la 
condamnarea unui nevinovat sau la eliberarea unui infractor. 
Această grijă se regăsea și în cazul interpretărilor comerciale. 

Poliţia avea să capete aproape o mie de pagini de material 
tradus, având legătură cu răposatul domn Moreno. 

Se auzi soneria interfonului, iar ea răspunse: 

— Da? 

— Domnișoară Foster, sunt de la NYPD, rosti o voce 
masculină. Detectivul Sachs a vorbit cu dumneavoastră mai 
devreme. A fost reţinută de ceva și m-a rugat pe mine să vin și 
să vă pun câteva întrebări despre Robert Moreno. 

— Sigur, urcați. La 12B. 

— Mulţumesc. 

Câteva minute mai târziu, se auzi o bătaie în ușă. Se uită pe 
vizor și văzu un bărbat cu o înfățișare plăcută, la circa 35 de ani, 
care purta costum. Avea în mână un portmoneu din piele în care 
de afla o insignă aurie. 

— Intraţi, spuse ea trăgând zăvorul și scoțând lanțul. 

El o salută dând din cap și intră. 

De îndată ce închise ușa, ea observă că ceva era în neregulă 
cu mâinile lui. Erau pline de riduri. Nu, purta mănuși în culoarea 
pielii. Se încruntă. 

— Stai... 


Înainte de a apuca să ţipe, el o lovi cu putere în gât, cu palma 
deschisă. 
Horcăind și plângând, ea se prăbuși pe podea. 


CAPITOLUL 40 


Jacob Swann se gândea uneori la oameni. 

Fie erai conștiincios, fie nu erai. Fie frecai fiecare urmă de 
arsură de pe fundul tigăii de sotat din oţel inoxidabil, fie n-o 
făceai. Fie munceai la sufleu și îl vedeai crescând 12 centimetri 
peste buza vasului, fie îl dădeai dracului și serveai la desert 
Häagen-Dazs, ortografiat într-o imitație de scandinavă, dar 
produs în Statele Unite. 

Stând deasupra Lydiei Foster, ghemuită și icnind, el se 
gândea la Amelia Sachs. 

Fusese suficient de deșteaptă încât să-și distrugă celularul (și 
chiar fusese distrus, nu doar castrat, după cum îl informaseră 
cei de la tehnic). Însă apoi făcuse greșeala de a-l suna pe 
detectivul Sellitto de la un telefon public aflat la doar 8 metri de 
Java Hut. Până ca ea să sune, acei guru de la sediu începuseră 
deja să urmărească telefonul respectiv - și alte câteva din 
împrejurimi. 

(Deși oficial sustineau că nu știu cum s-o facă, iar dacă ar ști, 
n-ar face-o niciodată.) 

Uneori, cuptorul Miele ţi se strică - exact înainte de a băga 
friptura de miel, firește -, așa că trebuie să improvizezi. 

In orice caz, Sachs îi dăduse lui Lon Sellitto - și fără să vrea lui 
Jacob Swann - datele Lydiei Foster. 

Străbătu în tăcere apartamentul, verificând dacă erau singuri. 
Probabil că n-avea prea mult timp. Sachs zisese că va întârzia, 
dar probabil că avea să sune sau să sosească în scurt timp. S-o 
aștepte? Va trebui să se gândească la asta. Desigur, era posibil 
ca ea să nu vină singură. Cu toate că avea un pistol, trasul cu 
arma, spre deosebire de tăiat, era cea mai murdară metodă (și 
cea mai puţin plăcută) de a rezolva problemele. 

Dar dacă Sachs era singură? Existau câteva opțiuni. 

Băgând cuțitul în buzunar, se întoarse la interpretă, o înșfacă 
de păr și de gulerul bluzei și o trânti pe un scaun masiv din 

sufragerie. O legă de el cu cablul unei veioze tăiat cu un briceag 
- niciodată folosind cuțitul Kai Shun, firește. Nu-l folosea nici 
măcar la tăiatul sforii cu care lega rulada de vită, una dintre 
rețetele lui preferate. 

Lacrimile curgeau pe chipul ei și, icnind din cauza loviturii în 
gât, Lydia Foster tremura și se zbătea. 

Jacob Swann băgă mâna în buzunarul de la piept și scoase 
cuțitul Kai Shun din teaca de lemn. Teroarea ei nu se amplifică. 
Suntem îngroziți numai de ce ne ia prin surprindere. Probabil că 
se așteptase la asta. 

El se lăsă pe vine lângă ea, în timp ce Lydia scâncea îngrozită 
și tremura nebunește. 

— Potolește-te, îi șopti el la ureche. 

Se gândi la Bahamas, la Annette gemând într-o poieniţă de 
lângă plajă, înconjurată de palmieri argintii și de mangrove 
sufocate de vrejuri portocalii. 

Interpreta nu se conformă în totalitate, dar se calmă suficient. 

— Am câteva întrebări. Am nevoie de toate materialele de la 
întâlnirile cu Robert Moreno. Cu tot ce ați vorbit. Și cu cine v-aţi 
întâlnit. Dar, în primul rând, vreau să știu cu câți polițiști ai 
vorbit despre Robert Moreno. Și când vor veni să stea de vorbă 
cu tine. 

Era îngrijorat ca nu cumva să o fi sunat cineva după ce 
discutase cu Amelia Sachs. 

Ea clătină din cap. 

Jacob Swann își puse mâna stângă pe palma ei și strânse cu 
putere. 

— Asta nu-i un număr. Cu câţi polițiști? 

Ea scoase alte sunete bizare, iar când el trecu cuțitul peste 
degetele ei, ea șopti: 

— Cu niciunul. 

Ea se uită înspre ușă. Asta însemna că spera că se putea 
salva trăgând de timp până la sosirea poliţiei. 

Jacob Swann își îndoi degetele mâinii stângi și sprijini latul 
lamei cuțitului Kai Shun, plin de indentaţii, de încheieturile 
acestora. Marginea ascuţită ca briciul cobori spre vârfurile 
mijlociului și inelarului ei. Acesta este modul în care toți 
bucătarii serioşi își mânuiesc cuţitele atunci când taie mâncarea 
- vârfurile degetelor mâinii care ghidează sunt îndoite dedesubt 
și departe de lama primejdioasă. El își tăiase degetele în câteva 

ocazii. Durerea e de nedescris, căci degetele conţin mai multe 
terminaţii nervoase decât oricare altă parte a corpului. 

Șopti: 

— Te mai întreb o dată. 


CAPITOLUL 41 


Drumul cu mașina până la cuibul lunetistului de pe fâșia de 
pământ aflată în apropiere de South Cove Inn dură considerabil 
mai mult decât în alte condiţii. 

Mychal Poitier îi dăduse lui Thom o rută complicată pentru a 
ajunge la șoseaua principală care să-i ducă la destinaţie - SW 
Road. Rostul acestui ocol era acela de a verifica dacă Mercury-ul 
auriu îi urmărea. Poitier îl asigurase că în mașină nu se aflau 
polițiști care îl supravegheau. Urmărirea era posibil să aibă 
legătură cu Moreno sau cu complet altceva. 

Un american bine îmbrăcat și vulnerabil, aflat în scaun cu 
rotile, era posibil să fi stârnit pur și simplu interesul unor hoți. 

Rhyme îl sună pe Pulaski, care încă se afla la hotel, și îi spuse 
unde intenţionează să meargă. Tânărul ofiţer putea continua s-o 
aștepte pe cameristă, care nu era exclus să aibă mai multe 
informaţii despre întrebările puse de lunetist la hotel, cu o zi 
înainte de crimă. 

După ce traficul dinspre aeroport se rări, Thom acceleră, 
conducând dubiţa pe SW Road. Șoseaua descria un arc blând în 
jurul insulei, trecând pe lângă case înconjurate de garduri verzi 
atent tunse sau pe lângă cocioabe decorate cu rufe întinse la 
uscat și capre în ţarcuri. După o zonă de mlaștini, ajunseră într-o 
regiune nesfârșită cu pădure și verdeață - Clifton Heritage Park. 

— Aici, virează aici, rosti Poitier. 

Intrară pe un drum de pământ ce vira la dreapta și ducea spre 
o poartă ruginită, care era deschisă. Drumul înainta de-a lungul 
fâșiei de pământ care se întindea circa 800 de metri în Clifton 
Bay. Limba de pământ se înălța câţiva metri deasupra nivelului 
mării și era presărată cu copaci, tufișuri și petice goale, fiind 
mărginită pe alocuri de ţărmuri stâncoase sau nisipoase, în alte 
zone. Din loc în loc se vedeau panouri pe care scria: „Inotul 


interzis!” Nu se dădea nicio explicaţie, însă apa părea toxică, de 
un verde bolnăvicios, fiind total neatrăgătoare. 

Thom urmă drumul, care ocoli marginea nordică a fâșiei de 
pământ, trecând pe lângă cele câteva locuri despre care Poitier 
pomenise mai devreme, la restaurant. La intersecţia dintre un 
drum obscur și SW Road întâlniră locul în care se aruncau 
gunoaiele și unde ardeau acum câteva focuri, în timp ce o 
duzină de oameni rătăceau de colo-colo, culegând orice părea a 
avea o oarecare valoare. Apoi trecură pe lângă fabrica unde se 
reciclau cauciucuri, iar în final pe lângă cea unde se producea 
metal, alcătuită din câteva barăci ce păreau atât de șubrede, 
încât până și o briză slabă, nemaivorbind despre un uragan, ar fi 
reușit să le dărâme. Cele trei locuri erau marcate cu panouri 
scrise de mână. Deasupra gardurilor se afla sârmă ghimpată, iar 
prin curţi patrulau câini agresivi, îndesaţi și cu piepturile masive 
- foarte diferiți de cățelul potcake cu care împărţiseră prânzul. 

Nori de fum galben și cenușiu pluteau sfidători, parcă prea 
grei pentru a fi urniţi de briză. 

In vreme ce Thom mergea cu grijă pe drumul plin de gropi, 
peisajul din dreapta începea să se schimbe. Deschizându-se 
brusc, apăru un golf cu apă azurie sub un cer uimitor de 
albastru, cu norișori precum ghemotoacele de vată. Cam la 800 
de metri distanţă, se zărea linia bej a pământului și a clădirilor 
care alcătuiau South Cove Inn, împreună cu terenurile aferente. 
Undeva de-a lungul marginii nordice a limbii de pământ, de 
acolo și până la capătul aflat la aproximativ 100 de metri, 
lunetistul își instalase cuibul. 

— Oprește oriunde în zona asta, spuse Rhyme. 

Thom mai merse până la o mică parcare de pe marginea 
drumului, apoi opri mașina. Când sunetul motorului încetă, două 
zgomote umplură imediat dubiţa - un bubuit aspru și ritmic 
dinspre fabrica de metal și sunetul slab al valurilor care se 
spărgeau de stâncile de pe țărm. 

— Un lucru, înainte de orice, rosti Poitier. Băgă mâna în 
rucsac și scoase de acolo un obiect pe care. i-l oferi lui Rhyme. Il 
vrei? 

Era un pistol. Un Glock foarte asemănător cu cel al Ameliei 
Sachs. Poitier verifică să fie încărcat și trase glisiera pentru a 
băga un glonţ pe ţeavă. Pistolul Glock nu are piedică de 
siguranţă - pur și simplu apeşi trăgaciul și tragi. 

Rhyme se uită la pistol, se uită la Thom, apoi luă arma în 
mâna dreaptă. Niciodată nu-l interesaseră armele de foc. 
Ocaziile de a le folosi - având cel puţin în vedere că 
specialitatea lui era criminalistica - erau aproape inexistente și 
mereu își făcuse griji să nu fie cumva nevoit să scoată și să 
folosească arma. Ezitarea lui izvora nu din teama că ar putea 
ucide un atacator, ci din faptul că până și un singur foc tras ar fi 
putut să contamineze o scenă a crimei. Fumul, presiunea 
exploziei, reziduurile împușcăturii, vaporii... 

Acest lucru nu era mai puţin valabil aici, dar, în mod curios, se 
simți frapat de senzația de putere pe care i-o dădea arma. 

In contrast cu neajutorarea totală care îi caracteriza viaţa de 
la accident încoace... 

— Da, rosti el. 

Cu toate că nu-l putea simţi cu degetele, Glockul părea să-l 
ardă prin piele, să devină o parte a noului său brat. Ținti cu grijă 
pe geam, spre apă, amintindu-și de antrenamentele de tras cu 
arme de foc. „Presupune că fiecare armă este încărcată și gata 
să tragă, nu aţinti niciodată o armă către ceva în care nu ești 
gata să tragi un glonţ, nu trage decât dacă vezi exact ce se află 
în spatele țintei, nu pune niciodată degetul pe trăgaci decât 
dacă ești gata să tragi...” 

Deși om de știință, Rhyme era totuși un trăgător foarte bun, 
folosindu-se de fizică pentru a calcula cum să trimită glonţul la 
destinaţia dorită. 

— Da, spuse el din nou, băgând arma în buzunarul interior al 
hainei. 

leșiră din dubiţă și priviră în jur. Prin ţevi și conducte, 
deșeurile se scurgeau în ocean, iar pământul era pângărit de 
mormane de reziduuri care se înălţau ca niște uriașe prăzi, de 
blocuri de zgură și piese auto, de aparate electrocasnice și de 
utilaje industriale ruginite. 

„inotul interzis...” 

Pe bună dreptate. 

Thom spuse: 

— Păcla e deasă, iar hotelul este foarte departe. Cum de a 
putut să vadă suficient de bine pentru a ţinti cu precizie? 

— Am ajuns la concluzia că a folosit o lunetă specială, zise 
Poitier. Cu optică adaptivă, lasere. 

Rhyme era amuzat. Caporalul părea că făcuse mai multe 
cercetări legate de caz decât lăsase să se înțeleagă - sau decât 
ar fi vrut chestorul-șef McPherson. 

— De asemenea, se poate să fi fost o zi mai senină, zise 
Rhyme. 

— Niciodată nu e foarte senin aici, rosti Poitier, arătând cu 
mâna spre un coș nu foarte înalt care se ridica deasupra fabricii 
de cauciucuri și din care se revărsa un fum bej și verde ca 
fierea. 

Apoi, înconjurați de mirosul greţos de ouă stricate și de 
cauciuc ars, se apropiară de țărm. Rhyme studie terenul, 
căutând locul ce părea cel mai potrivit pentru a fi cuibul unui 
lunetist - oferind o acoperire bună și un reazem pe care să-și 
așeze pușca. Vreo șase locuri ar fi fost convenabile. 

Nimeni nu îi deranjă și, în mare măsură, erau singuri. Apoi 
apăru o camionetă care opri exact vizavi de ei. Şoferul, într-un 
tricou cenușiu pătat de sudoare și vorbind la telefonul mobil, se 
duse în spatele vehiculului și scoase niște saci de gunoi pe care 
îi aruncă într-un șanț de lângă drum. Aruncarea gunoaielor 
părea să nu fie considerată o infracţiune în Bahamas. Rhyme 
auzi râsete și ţipete de dincolo de fabrica unde se producea 
metal, însă în afară de asta tot locul era al lor. 

În căutarea cuibului, Thom, Poitier și Rhyme trecură peste 
buruieni, petice de pământ și nisip, iar scaunul cu rotile al 
detectivului se descurcă bine pe terenul accidentat. Poitier și 
Thom se apropiară mult de margine, iar Rhyme le spuse ce să 
caute: vegetaţie culcată la pământ, indentaţii, urme de picioare 
sau de ghete ducând spre o zonă plată. 

— Și uitaţi-vă la peticele de nisip. 

Chiar și un singur cartuș tras poate lăsa o urmă caracteristică. 

— Trebuie să fie profesionist, le explică Rhyme. Probabil că a 
avut un tripod sau saci cu nisip pe care să-și sprijine pușca, dar 
e posibil și să fi folosit pietre și să le fi lăsat aranjate astfel. 
Căutaţi pietre într-o poziție nefirească, poate puse una deasupra 
alteia. Având în vedere distanţa, arma trebuia să fie absolut 
nemișcată. 

Rhyme își miji ochii din cauza aerului poluat și a vântului, care 
erau înțepătoare. 

— Aș fi încântat să găsiţi niște tuburi, spuse el. 


192 


Dar se îndoia că lunetistul ar fi lăsat cartușe goale în urma lui. 
Profesioniştii le iau întotdeauna după o misiune, întrucât conţin 
o sumedenie de informaţii despre armă și trăgător. Totuși, 
aruncă o privire în apă, întrebându-se dacă nu cumva un tub gol 
fusese aruncat acolo. Marea era neagră, iar el presupuse că era 
și foarte adâncă. 

— Un scafandru ar fi bun. 

— Scafandrii noștri oficiali nu sunt disponibili, căpitane, rosti 
Poitier cu regret. 

— Fiindcă asta, desigur, nici măcar nu este o investigaţie. 

— Doar un tur al insulei. 

— Da, exact. 

Rhyme se apropie de margine și privi în jos. 

— Ai grijă, îi strigă Thom. 

— Dar, spuse Poitier, eu mă pricep la scufundări. Aș putea să 
mă întorc și să văd dacă nu cumva se află ceva acolo jos. O să 
împrumut o lanternă subacvatică de la paza de coastă. 

— Faci dumneata asta, caporale? 

El privi apa. 

— Sigur. Mâine o să... 

Ceea ce se întâmplă după aceea avu loc extrem de repede. 

Cât ai pocni din degete. 

La auzul unui troncănit de suspensii și al unui clănţânit de 
motor pe ducă, Rhyme, Thom și Poitier se răsuciră pentru a privi 
drumul de pământ pe care tocmai veniseră. Văzură Mercury-ul 
auriu năpustindu-se direct spre ei, în mașină aflându-se acum 
doar doi pasageri. 

lar Rhyme înțelese. Se uită în spate și îl văzu pe bărbatul în 
tricou cenușiu, cel care aruncase gunoiul din camionetă, 
traversând în fugă drumul îngust și atacându-l pe Poitier, care 
tocmai își scotea pistolul. Arma îi zbură din mână caporalului. 
Atacatorul se ridică rapid și îl lovi cu putere în coaste și în cap 
pe Poitier, care începu să geamă. 

— Nu! ţipă Rhyme. 

Mercury-ul opri într-un scrâșnet de roţi, iar doi dintre bărbaţii 
pe care îi văzuseră urmărindu-i mai devreme țâșniră din mașină 
- cel cu dreduri, în cămașă galbenă fără mâneci, și partenerul 
său, mai scund, purtând un tricou verde. Bărbatul în verde îi 
smulse lui Thom telefonul din mână și îi dădu un pumn în 
stomac, făcându-l să se încovoaie. 

— Nu! ţipă Rhyme - un strigăt involuntar și inutil. 

Bărbatul în tricou cenușiu li se adresă partenerilor săi: 

— În regulă, aţi mai văzut pe cineva? 

— Nu. 

Desigur, de aceea vorbise la telefon. Nu venise acolo ca să-și 
arunce gunoiul. li urmărise și folosise telefonul pentru a-i anunţa 
pe ceilalţi că victimele ajunseseră în locul unde puteau fi ucise. 

Poitier icni încercând să respire, ţinându-se cu mâna de 
coaste. 

Rhyme rosti cu fermitate: 

— Suntem ofițeri de poliţie americani. Lucrăm la FBI. Nu 
înrăutăţiţi lucrurile pentru voi. Plecaţi acum. 

Fu ca și cum n-ar fi rostit nimic. 

Bărbatul în cenușiu se îndreptă spre pistolul lui Poitier, care 
zăcea în ţărână la 3 metri distanţă. 

— Stai! ordonă Rhyme. 

Bărbatul se opri. Clipi, privindu-l pe criminalist. Ceilalţi 
atacatori încremeniră, uitându-se la Glockul din mâna lui 
Rhyme. Pistolul nu era fix, dar de la distanţa aceea putea trimite 
cu ușurință un glonţ în pieptul atacatorului. 

Bărbatul își ridică puţin mâinile, cu ochii pe pistol. Se uită din 
nou la Rhyme. 

— Bine, bine, domnule. Nu trage! 

— Voi, toţi, daţi-vă înapoi și întindețţi-vă pe pământ cu faţa în 
jos. 

Cei doi care se aflaseră în mașină își îndreptară ochii spre 
bărbatul în cenușiu. 

Nimeni nu se clinti. 

— N-o să repet. 

Rhyme se întrebă ce efect va avea reculul asupra mâinii lui. 
Presupuse că era posibil să-i afecteze tendoanele. 

Insă, după ce trăgea, tot ce trebuia să facă era să ţină pistolul 
strâns. Ceilalţi aveau s-o ia la fugă după ce avea să-l ucidă pe 
șeful lor. 

Apropo de ordinul de executare a unei sarcini speciale... 
Niciun proces, nicio judecată. Autoapărare. Să iei o viaţă înainte 
ca dușmanul tău s-o facă. 

— O să mă împuști, domnule? 

Bărbatul îl studia, brusc sfidător. 

Rhyme avea rar ocazia să-și întâlnească adversarii față în 
faţă. Până să ajungă el, erau de mult plecaţi de la locul faptei, 
așa că de obicei îi întâlnea la tribunal, în calitate de martor al 
acuzării. Totuși, nu avea nicio reţinere să-l privească în față pe 
bărbatul în gri. 

Partenerul lui, cel în galben, cu mușchi impresionanţi, făcu un 
pas în faţă, dar se opri brusc când Rhyme îndreptă pistolul spre 
el. 

— În regulă! Ușurel, omule, ușurel, zise el cu mâinile ridicate. 

Rhyme îndreptă din nou arma spre lider, care avea ochii 
ațintiți asupra pistolului și mâinile ridicate. Zâmbi. 

— O s-o faci? O să mă împuști, domnule? Nu sunt deloc sigur 
că o s-o faci. 

Se apropie câţiva pași, apoi se opri. După care se îndreptă 
direct spre Rhyme. 

Nu mai era nimic de spus. 

Rhyme se încordă, sperând că reculul nu avea să afecteze 
rezultatul delicatei sale operaţii. Nădăjdui că va putea să ţină 
arma în mână. Trimise comanda de a apăsa degetul arătător, 
dar nimic nu se întâmplă. 

Glockurile - pistoale de încredere, austriece - au un trăgaci ce 
are nevoie de o forţă de declanșare de numai 2,3 kilograme 
forţă. 

Cu toate acestea, Rhyme nu reuși să adune suficientă forță 
pentru a salva viaţa ajutorului său și a ofițerului de poliţie care 
își riscase slujba pentru a-l ajuta. 

Bărbatul în gri continuă să se apropie, presupunând probabil 
că lui Rhyme îi lipsea curajul de a trage, chiar dacă acesta 
încerca disperat să apese trăgaciul. Omul nu se apropia din 
lateral, ci făcea pași fermi spre țeava îndreptată în direcţia lui. 

Bărbatul cuprinse arma în mâna sa musculoasă și i-o smulse 
cu ușurință lui Rhyme. 

— Să știi că ești un ciudat, omule. 

Se încordă, își propti un picior în mijlocul pieptului lui Rhyme 
și împinse cu putere. 

Scaunul Storm Arrow se dădu înapoi jumătate de metru și 
trecu peste marginea stâncoasă. Ridicând o jerbă uriașă de apă, 
Rhyme și scaunul său se rostogoliră în mare. Trase adânc aer în 
piept și se scufundă. 


Apa nu era atât de adâncă precum crezuse; negreala se 
datora poluării, chimicalelor și gunoaielor. Scaunul căzu circa 3 
metri și se opri pe fund. 

Cu capul bubuindu-i, cu plămânii în agonie din cauza epuizării 
oxigenului, Rhyme își răsuci capul cât de mult putu și apucă în 
gură cureaua genţii de pânză atârnate de spătarul scaunului. O 
trase spre faţă, iar aceasta pluti spre el. Izbuti s-o cuprindă cu 
braţul pentru a o ţine locului, îi desfăcu fermoarul cu dinţii, apoi 
căută muștiucul ventilatorului portabil. Îl strânse cu putere și și-l 
băgă printre buze. 

Ochii îi ardeau din pricina chimicalelor din apă, dar el reuși să 
îi țină deschişi în timp ce căuta butonul ventilatorului. 

În sfârșit, iată-l! Asta era. 

Îl apăsă. 

Luminile străluciră. Aparatul vibră, iar el inhală din minunatul 
oxigen. 

Apoi încă o dată. 

Dar nu mai există și o a treia oară. Se pare că apa reușise să 
intre în carcasă și să scurtcircuiteze aparatul. 

Ventilatorul se înnegri, iar aerul se opri. 

În clipa aceea, auzi un alt sunet. Deși estompat de apă, se 
auzise clar. Două sunete, de fapt. 

Impușcături. 

Curmând vieţile prietenilor săi: unul pe care îl cunoștea parcă 
dintotdeauna și altul care îi devenise apropiat în ultimele câteva 
ore. 

Când respiră din nou, începu să inhaleze apă. 

Se gândi la Amelia Sachs, iar trupul i se relaxă. 


CAPITOLUL 42 


Nu! 

O, nu! 

La aproape 5 p.m., opri în faţa blocului în care se afla 
apartamentul Lydiei Foster, pe Third Avenue. 

Sachs nu se putu apropia prea mult - mașini de poliţie și 
ambulante blocau strada în totalitate. 


Logica îi spunea că motivul prezenţei acelor vehicule acolo nu 
putea fi moartea interpretei. În ultima oră și jumătate, Sachs îl 
urmărise pe lunetist. Acesta încă se afla în biroul lui din centru. 
Ea nu plecase de acolo până când nu apăruse echipa de 
supraveghere de la Serviciile Speciale ale lui Myers. In plus, cum 
ar fi putut să afle lunetistul numele și adresa interpretei? 
Avusese grijă să sune de pe telefoane fixe și mobile cu cartelă 
preplătită. 

Asta îi spunea logica. 

Totuși, instinctul îi zicea cu totul altceva, și anume că Lydia 
era moartă. lar vina o purta Sachs, pentru că nu luase deloc în 
calcul ceea ce își dădu seama că era purul adevăr: existau doi 
criminali. Unul era bărbatul pe care ea îl urmărise pe străzile din 
centrul New Yorkului - știa că era lunetistul pentru că amprenta 
vocală corespundea -, iar celălalt, ucigașul Lydiei Foster, un 
subnec?* neidentificat. Acesta era cu totul altcineva - poate 
partenerul lunetistului, poate o persoană care se ocupa de 
recunoaștere, așa cum foloseau mulți lunetiști. Sau poate un alt 
ucigaș, un specialist angajat de Shreve Metzger pentru a face 
curățenie după asasinat. 

Parcă rapid, puse legitimaţia de la NYPD pe bord și ieși din 
mașină grăbindu-se spre banala clădire de apartamente, a cărei 
fațadă decolorată era străbătută de dâre gălbui lăsate de apă, 
ca și cum unităţile exterioare ale aparatelor de aer condiţionat 
ar fi plâns. 

Aplecându-se pentru a trece pe sub banda galbenă a poliţiei, 
se apropie grăbită de un detectiv care instruia o echipă de 
cercetare. Deși nu-l cunoștea, polițistul - un afro-american zvelt 
- o recunoscu și o salută dând din cap. 

— Detectiv Sachs. 

— E Lydia Foster? 

Se miră apoi că se mai ostenise să întrebe. 

— Da. Are legătură cu vreun caz pe care-l investighezi? 

— Da. Lon Sellitto este anchetatorul principal, iar Bill Myers îl 
supervizează. 

— Atunci, e ata. 

— Ce s-a-ntâmplat? 

Bărbatul era zguduit, observă ea, îndepărtându-și privirea în 
timp ce frământa un pix între degete. Înghiţi un nod și rosti: 


28 Subiect necunoscut (n.tr.). 
197 


— Scena arăta destul de rău, trebuie să-ţi zic asta. A fost 
torturată. Apoi, a înjunghiat-o. N-am văzut niciodată așa ceva. 

— A torturat-o? întrebă ea în șoaptă. 

— l-a jupit pielea de pe degete. Incet. 

Isuse... 

— Cum a intrat? 

— Dintr-un motiv oarecare, ea i-a deschis. Nu există semne 
de intrare prin efracție. 

Îngrozită, Sachs înţelese. Subnecul ascultase o linie telefonică 
- probabil, telefonul fix de lângă Java Hut folosit de ea - și aflase 
datele interpretei. Pretinsese că este polițist fluturând o insignă 
falsă, spunând eventual că lucra cu Sachs - știa deja numele ei. 

Conversaţia dintre Sachs și Sellitto reprezentase ordinul de 
asasinare a Lydiei Foster. 

Fu cuprinsă de o furie sufocantă faţă de ucigaș. Ceea ce-i 
făcuse Lydiei - durerea pe care i-o provocase - fusese total 
inutil. Pentru a obține informații de la un civil, era suficient să-l 
ameninţi. Tortura fizică era întotdeauna fără rost. 

În afară de cazul în care îţi făcea plăcere. 

În afară de cazul în care te simţeai bine mânuind un cuţit, 
tăind cu precizie, cu îndemânare... 

— Cum de aţi fost chemați? întrebă ea. 

— Nenorocitul a tăiat-o în așa hal, încât sângele s-a scurs prin 
tavan. Vecinii de jos au văzut sânge pe perete. Au sunat la 911. 
După o pauză, adăugă: Locul a fost răscolit. Nu știu ce anume 
căuta, dar a scotocit peste tot. Nici măcar un singur sertar n-a 
rămas neatins. Nici computerul, nici telefonul. Le-a luat cu el. 

Probabil că dosarele cu transcrierile traducerilor făcute pentru 
Moreno erau deja tăiate la tocător sau arse. 

— Criminaliștii sunt pe drum? 

— Am chemat o echipă din Queens. Trebuie să sosească din 
clipă-n clipă. 

Sachs avea în portbagajul mașinii sale o trusă cu obiectele de 
bază pentru investigarea unui loc al faptei. Se întoarse la 
mașină și începu să îmbrace salopeta având culoarea albastră a 
oxidului de cobalt, adăugând apoi protecţiile pentru pantofi și o 
cască de duș. Putea să se apuce de treabă. Fiecare minut care 
trecea degrada probele. 

Și, cu fiecare minut care trecea, monstrul care făcuse asta se 
îndepărta tot mai mult. 

Cercetarea în rețea a locului faptei. 

Imbrăcată ca un chirurg, Amelia Sachs străbătu apartamentul 
Lydiei Foster după tiparul clasic la un loc al faptei, o rețea: 
înaintare pas cu pas de la un perete la altul, răsucire, un pas 
lateral, apoi întoarcere. lar după ce terminai, reveneai, doar că 
perpendicular pe direcţia căutării anterioare. 

Aceasta era metoda de cercetare a scenei care necesita cel 
mai mult timp, dar și cea mai minuțioasă. Așa cercetase Rhyme 
scenele lui și așa insistau să o facă și cei care lucrau pentru el. 

Cercetarea este probabil cea mai importantă parte a analizei 
unei scene a crimei. Fotografiile, filmările și desenele sunt 
importante. Rutele de intrare și ieșire, locurile unde au căzut 
cartușele, amprentele, petele de material seminal, stropii de 
sânge. Dar găsirea probelor cruciale este, practic, rostul 
cercetării unui loc al faptei. „Mulţumesc, domnule Locard.” Când 
parcurgi rețeaua, trebuie ca întregul corp să fie prezent, 
mirosind, atingând și, desigur, privind. Scanând implacabil totul. 

Asta făcea acum Amelia Sachs. 

Nu credea că avea un talent natural pentru analiza 
criminalistică. Nu era om de știință. Mintea ei nu făcea deducții 
care îţi tăiau răsuflarea, cum era în stare să facă atât de rapid 
Rhyme. Dar un lucru care o avantaja era empatia. 

Când începuseră să lucreze împreună, Rhyme depistase la ea 
o calitate pe care el n-o avea: abilitatea de a pătrunde în mintea 
infractorului. Când ea parcurgea reţeaua, descoperise că era 
capabilă să devină mental ucigașul sau violatorul, sau răpitorul, 
sau hoțul. Acesta putea fi un efort chinuitor, epuizant. Dar de 
fiecare dată când reușea, se gândea să examineze locuri ale 
scenei pe care un criminalist obișnuit poate că le-ar fi ignorat - 
ascunzători, rute improbabile de intrare și de ieșire, locuri de 
supraveghere. 

Acolo, ea descoperea probe care altminteri ar fi rămas 
ascunse pentru totdeauna. 

Criminaliștii din Queens sosiră. Dar, ca și înainte, ea făcu 
singură treaba preliminară. Ai crede că, dacă sunt implicaţi mai 
mulţi oameni, căutarea este mai eficientă, dar asta se aplică 
doar în cazul suprafeţelor mari, cum ar fi împușcăturile în masă. 
La un loc al faptei tipic, un singur criminalist este mai puţin 
distras - și, de asemenea, e conștient de faptul că nu mai este 

nimeni care să găsească tot ce i-a scăpat lui, așa că se 
concentrează mult mai mult. 

Și există un adevăr dur cu privire la analizarea unui loc al 
faptei: ai o singură șansă să găsești indiciile critice, nu te poți 
întoarce pentru a încerca din nou. 

În timp ce străbătea apartamentul în care cadavrul 
însângerat, cu capul pe spate al Lydiei Foster stătea legat de un 
scaun, Sachs simţi nevoia bruscă să stea de vorbă cu Rhyme, 
să-i spună ce vedea și ce mirosea și ce gândea. Și, din nou, la 
fel cum se întâmplase și când parcursese reţeaua la Java Hut, 
senzația de pustietate cauzată de faptul că nu-i putea auzi 
vocea îi îngheţă inima. Rhyme se afla la doar 1 600 de kilometri 
distanţă, însă ea se simţea de parcă el nu mai exista. 

Involuntar, se gândi din nou la operaţia programată pentru 
luna în curs. Nu dorea s-o facă, dar nu se putea abţine. 

Dacă nu supravieţuia? 

Și Sachs, și Rhyme trăiau la limită - ea avea un stil de viaţă 
care presupunea viteză și primejdie, el - o stare fizică precară. 
Posibil, probabil, riscul făcea viața mai intensă, iar legătura 
dintre ei, mai strânsă. Însă acum, când el era plecat, iar Sachs 
cerceta o scenă a crimei deosebit de dificilă, implicând un 
ucigaș care o cunoștea, nu se putea abţine să nu se gândească 
la faptul că se afla mereu la o distanţă de doar un glonţ sau o 
bătaie de inimă de a rămâne singură pentru totdeauna. 

„Uită de asta!” gândi Sachs cu asprime. Sau poate că o spuse 
cu voce tare. Nu mai știa. „Treci la treabă!” 

Descoperi totuși că empatia ei nu funcţiona, nu în acel loc al 
faptei. În timp ce străbătea camerele, se simțea blocată. Precum 
un Scriitor sau un artist care nu-și găsește o muză. Ideile nu 
voiau să vină. În primul rând, nu știa cine naiba era ucigașul. 
Ultimele informaţii erau confuze. Bărbatul care făcuse asta nu 
era lunetistul. Atunci cine era? 

Celălalt motiv pentru care nu reușea să se conecteze la 
mintea lui era că nu înţelegea motivele subnecului. Dacă dorea 
să elimine martorii și să pună bețe în roate anchetei, atunci ce 
rost avea tortura aceea oribilă? Tăieturile de cuţit atât de 
precise? O tăiase pentru a-i jupui pielea pe-ndelete, din câte se 
părea. Sachs realiză că atenţia îi era distrasă de fâșiile de carne 
de pe podea, de sub scaunul de care era legată Lydia. De sânge. 

Ce intenţionase criminalul? 

Poate că, dacă Rhyme i-ar fi vorbit la ureche, parcurgând 
scena crimei împreună cu ea, prin radio sau video, lucrurile ar fi 
stat altfel, ideile i-ar fi venit cumva. 

Dar el nu era disponibil, iar psihicul ucigașului refuza să i se 
dezvăluie. 

Căutarea în sine nu dură mult. Indiferent de motivul lui, 
ucigașul Lydiei Foster fusese foarte atent, purtând mănuși de 
cauciuc. Işi dădea seama de asta din încreţiturile unor pete de 
sânge, acolo unde el îi atinsese trupul în vreme ce îi tăia pielea. 
Avusese grijă să evite să calce în sânge, așa că nu existau urme 
evidente de pantofi; iar o baghetă încărcată electrostatic trecută 
peste suprafetele unde nu exista covor nu relevă nici urme 
latente. Colectă probe - niște reţete și post-ituri băgate în 
buzunarele jeanșilor atârnaţi pe ușa de la baie. Dar asta fu tot 
ce găsi Sachs ca probe documentare. Procesă cadavrul 
observând din nou rănile cumplite făcute de subnec, mici, dar 
precise, tăieturile pentru jupuirea pielii de pe degetele femeii. 
Rana fatală era în piept. În jurul plăgii păreau a exista vânătăi, 
de parcă el îi palpase cu fermitate carnea pentru a găsi intrarea 
spre inimă printre coaste. 

De ce făcuse asta? 

Sachs îi apelă apoi prin radio pe colegii ei, comunicându-le 
faptul că puteau să urce pentru a filma și fotografia. 

Se opri lângă ușă ca să arunce o ultimă privire către trupul 
Lydiei Foster. 

„Îmi pare rău, Lydia. Nu m-am gândit...” Ar fi trebuit să mă 
gândesc că el va asculta telefoanele fixe de lângă Java Hut. Ar fi 
trebuit să mă gândesc că e posibil să existe doi criminali." 

Regreta că nu apucase să capete informaţiile pe care i le-ar fi 
furnizat femeia. Detaliile pe care Lydia le cunoscuse și 
înregistrările pe care le avusese erau evident cruciale. 
Altminteri, de ce ar fi interogat-o ucigașul? lar acum fuseseră 
luate și, desigur, distruse. 

li ceru iertare Lydiei Foster pentru a doua oară, pentru gândul 
său egoist. 

Ajunsă afară, își scoase salopeta și protecțţiile pentru pantofi și 
le puse într-o pungă ce urma să fie arsă - erau pătate cu 
sângele Lydiei. Se dădu pe mâini cu dezinfectant, apoi își 
verifică  Glockul. Scană zona în căutarea unor eventuale 
amenințări. Nu văzu decât o sută de ferestre întunecate, 

fundături slab luminate, mașini parcate, fiecare reprezentând un 
loc perfect de unde subnecul putea s-o ţintească. 

Când era pe cale să-și pună etuiul telefonului la locul său, se 
opri brusc și scoase iPhone-ul, gândindu-se că-și dorea din tot 
sufletul să stea de vorbă cu Rhyme. 

Selectă apelarea rapidă a celui mai recent mobil cu cartelă 
preplătită - era numărul lui -, însă intră căsuţa vocală. Sachs se 
gândi mai întâi să lase un mesaj, apoi închise. Descoperise că 
nu știa ce anume ar fi vrut să-i spună. 

Poate doar că îi era dor de el. 


CAPITOLUL 43 


Lincoln Rhyme clipi. Ochii îl înțepau îngrozitor, iar în gură 
avea gusturi contradictorii - dulceaţa uleiului și acreala 
chimicalelor. 

Tocmai își recăpătase cunoștința și, spre surpriza lui, nu tușea 
atât de rău cum ar fi fost de așteptat. O mască de oxigen îi 
fusese pusă pe gură și pe nas, iar acum respira adânc. Totuși, 
cum gâtul îl durea, bănui că tușise mult înainte, când fusese ca 
și mort. 

Se uită în jur și constată că se afla într-o ambulanţă excesiv 
de încinsă, parcată pe limba de pământ unde avuse loc atacul. 
South Cove Inn se vedea în depărtare, dincolo de golful cu ape 
albastre-verzui. Un medic bondoc, cu faţa rotundă, era aplecat 
deasupra lui examinându-i ochii cu o lanternă. Îi scoase apoi 
masca de oxigen, pentru a-i studia gura și nasul. 

_ Pe chipul foarte întunecat al bărbatului nu se deslușea nimic. 
In cele din urmă, rosti cu un puternic accent american: 

— Apa aceea. Mizerabilă. Deșeuri. Chimicale. Tot felul de 
lucruri. Dar situaţia nu pare prea rea. Aveţi iritaţii. Vă dor? 

— Mă înţeapă. Rău. Da. 

De parcă vorbirea în staccato a medicului ar fi fost 
contagioasă. 

Rhyme trase adânc aer în piept. 

— Dar, vă rog, spuneţi-mi! Cei doi bărbați care erau cu mine... 
Ce s-a...? 

— În ce stare îi sunt plămânii? 


Întrebarea fu pusă de Thom Reston, care se apropia de partea 
din spate a ambulanţei. Asistentul tuși o dată cu putere, apoi 
încă o dată. 

Rhyme își stăpâni propria tuse și murmură stupefiat: 

— Eşti... ești teafăr? 

Thom arătă spre ochii lui, care erau de un roşu strălucitor. 

— Nimic serios. Doar că sunt o grămadă de mizerii în apa aia. 

„Mizerabilă. Deșeuri...” 

Rhyme observă că hainele îi erau ude, iar asta îi răspunse pe 
loc la câteva întrebări. În primul rând, era clar că asistentul 
fusese cel care îl salvase. 

În al doilea rând, cele două împușcături pe care le auzise 
fuseseră menite pentru Mychal Poitier. _ 

„Am o soţie și doi copii pe care îi întreţin. li iubesc foarte 
mult...“ 

Rhyme simţi un junghi în inimă gândindu-se la moartea 
bărbatului. După ce caporalul fusese ucis, Thom probabil că 
sărise în apă pentru a-l salva pe Rhyme, în timp ce atacatorii 
fugiseră. 

Medicul îi ascultă din nou plămânii. 

— Surprinzător. Plămânii dumneavoastră sunt în regulă. Văd 
cicatricea de la ventilator, dar e veche. Aţi evoluat bine. Aţi 
făcut mișcare. lar brațul dumneavoastră drept... e vorba de 
sistemul prostatic. Am citit despre asta. Cu adevărat 
impresionant. 

Doar că nu suficient de impresionant pentru a-l salva pe 
Mychal Poitier. 

Paramedicul se ridică și spuse: ` 

— Aş clăti gura și ochii. Cu apă. Nimic altceva. Imbuteliată. De 
trei, patru ori pe zi. Și mergeţi la medicul dumneavoastră. Când 
vă întoarceţi acasă. Revin imediat. 

Se răsuci și se îndepărtă, scrâșnind nisipul și pietrișul în timp 
ce mergea. 

— Mulţumesc, Thom, rosti Rhyme. Multumesc. M-ai salvat din 
nou viața, și nu cu clonidină. 

Era medicamentul pentru scăderea tensiunii după un atac de 
disreflexie autonomă. 

— Am încercat să folosesc ventilatorul, zise Rhyme apoi. 

— Știu. Ţi se încurcase în jurul gâtului. A trebuit să ţi-l scot. Aș 
fi vrut să am briceagul Ameliei. 

Rhyme suspină. 

— Dar Mychal. E cumplit... 

Thom luă un sfigmomanometru de pe un raft al ambulanţei și 
măsură el însuși tensiunea lui Rhyme. Ridică din umeri. 

— Nu e nimic serios. 

— Tensiunea? 

— Nu, vorbesc de Poitier. Taci. Vreau să-ți aud pulsul. Rhyme 
fu sigur că nu auzise bine - urechile încă îi erau pline cu apă. 

— Dar... 

— Șșșt! 

Asistentul puse un stetoscop împrumutat pe braţul lui Rhyme. 

— Ai zis... 

— Taci! După câteva clipe, dădu din cap și zise: Tensiunea e 
bună. Aruncă o privire în direcţia în care dispăruse medicul și 
adăugă: Nu că n-am încredere în el, dar am vrut să văd cu... 

— Cum adică nu e nimic serios cu Mychal? 

— Ei bine, ai văzut și tu, a fost lovit. Dar nu e nimic grav. 

— A fost împușcat! 

— Impușcat? Nu, n-a fost. 

— Am auzit două Împuşcături. 

— Ah, alea... 

— Ce vrei să spui cu „ah, alea”? se răsti Rhyme. 

Thom îi explică: 

— Tipul care te-a împins în apă, cel în cămașă gri, a tras în 
Ron. 

— În Pulaski? Isuse, e teafăr? 

— N-are nimic. 

— Ce dracu’ s-a întâmplat? se răsti Rhyme. 

— Mă bucur că te simţi mai bine, râse Thom. 

— Pentru numele lui Dumnezeu, ce s-a întâmplat? 

— Ron și-a terminat treaba la South Cove și a venit după noi. 
l-ai zis că vom fi aici. A apărut cu mașina lui închiriată, exact 
după ce ai ajuns tu în apă. A văzut ce se petrecea și s-a năpustit 
cu mașina direct în tipul care ţinea arma, chiar s-a năpustit cu 
toată viteza. Tipul a tras în mașină de două ori, dar și-o fi 
imaginat că Ron este primul reprezentant al întăririlor care 
urmau să sosească și, fiindcă nu aveau decât o cale de scăpare, 
au sărit cu toţii în Mercury și în camionetă și au șters-o de-aici. 

— Mychal e teafăr? 

— După cum ţi-am spus. 

Ușurarea lui Rhyme fu imensă. Nu zise nimic preț de câteva 
clipe, ochii lui privind apa vălurită din apropiere, un arc de ceaţă 
fină în lumina soarelui ce coborâse mult spre vest. 

— Scaunul cu rotile? zise el apoi. 

Thom clătină din cap. 

— El nu ela fel de teafăr. 

— Ticăloșii! murmură Rhyme. 

Nu era sentimental în privinţa obiectelor, fie ele profesionale 
sau personale. Dar se atașase foarte mult de Storm Arrow - din 
punct de vedere practic - fiindcă era o mașinărie grozavă, iar el 
făcuse mari eforturi pentru a învăţa s-o folosească la deplina sa 
capacitate. Să manevrezi un scaun cu rotile este o adevărată 
artă. Era furios pe bandiți. 

— O să împrumut unul de la ei, continuă asistentul aruncând 
o privire spre echipa medicală. Nemotorizat. Ei bine, motorizat 
de mine. 

O altă siluetă apăru lângă ei. 

— Ei bine, pifanul a salvat situaţia. 

— Nu arăţi foarte rău, rosti Pulaski. Eşti leoarcă. Nu cred că 
te-am văzut vreodată ud, Lincoln. 

— Ce-ai aflat la hotel? 

— Nu mare lucru în afară de ce știam deja. Camerista a 
confirmat în mare spusele caporalului Poitier. Un american cu 
aspect dur a întrebat de Moreno și de apartamentul 1200. A 
pretins că îi este prieten și că se gândea să dea o petrecere 
pentru el. Dorea să știe cine era cu el, ce program avea, cine îi 
era prieten - presupun că bodyguardul îi era. 

— O petrecere, mormăi Rhyme, uitându-se în afara 
ambulanţei. 

Medicul se întoarse cu asistenții săi solizi, unul dintre ei 
împingând un scaun cu rotile ponosit. 

— Aveţi niște brandy sau ceva asemănător? întrebă Rhyme. 

— Brandy? 

— Brandy medicinal. 

— Brandy medicinal? 

Faţa mare a bărbatului se încruntă. 

— Daţi-mi voie să mă gândesc. Presupun că doctorii de aici 
administrează așa ceva - fiind o insulă din lumea a treia, 
desigur. Mă tem că eu am ratat cursul respectiv când mi-am 

luat diploma în servicii medicale de urgenţă la Universitatea din 
Maryland. 

Touché. 

Insă era limpede că medicul nu era ofensat, ci se simțea 
amuzat de întrebarea lui Rhyme; le făcu semn asistenților, iar 
aceștia îl puseră pe Rhyme în scaunul ponosit. El nici nu-și mai 
amintea când se aflase ultima oară într-unul care nu era dotat 
cu baterie și motor și nu-i plăcu deloc senzația de neajutorare. 
Işi aminti de zilele de după accident. 

— Vreau să-l văd pe Mychal, spuse el. 

Instinctiv, înainte de a-și aduce aminte că nu mai exista, 
întinse mâna spre maneta de acţionare a scaunului pentru a-l 
pune în mișcare. Dacă nu reușise să apese nenorocitul de 
trăgaci al unui pistol, nu avea cum să fie în stare să-și deplaseze 
propria greutate inertă pe asfalt spart și pe nisip, folosindu-se 
doar de o mână. 

Thom îl împinse circa 10 metri, până în locul unde Poitier 
stătea pe o grindă de 20 de centimetri pătraţi plină de creozot, 
lângă cei doi polițiști care veniseră în urma apelului la urgente. 

Poitier se ridică. 

— Ah, căpitane. Am auzit că ești teafăr. Bine, bine... Hainele 
nu-ți sunt însă într-o stare prea bună. 

— E leoarcă, repetă Pulaski. 

Ceea ce atrase un zâmbet din partea lui Thom și o 
încruntătură din partea lui Rhyme. 

— Dar tu cum te simţi? 

— Sunt în regulă. Puțin cam ameţit. Mi-au dat niște 
medicamente contra durerii. E prima mea bătaie în cei cinci ani 
de când sunt în poliţie și nu m-am descurcat foarte bine. Am fost 
luat prin surprindere. 

— A văzut cineva numerele de înmatriculare ale mașinii? 
întrebă Rhyme. 

— Nu aveau numere de înmatriculare. Și nu ne va folosi la 
nimic să căutăm mașini Mercury aurii cu negru sau camionete 
albe. Sunt sigur că au fost furate. Când voi ajunge la secţie, o să 
mă uit la fotografiile cu infractori, dar și asta va fi inutil. Totuși, 
va trebui să facem toate astea. 

Deodată, un val de praf se ridică din direcţia SW Road. O 
mașină... ba nu, două mașini se apropiau în viteză. 

Poliţiștii care stăteau în apropiere încremeniră neliniștiți. 

Nu pentru că mașinile reprezentau o ameninţare fizică. 
Rhyme văzu că Fordul fără însemne oficiale avea girofaruri roșii, 
care luminau cu o intermitenţă dramatică. Nu fu surprins când 
observă că bărbatul de pe bancheta din spate era chestorul-șef 
McPherson. Al doilea vehicul, o mașină de patrulă, se afla în 
spate. 

Cele două mașini opriră derapând lângă ambulante, iar 
McPherson cobori furios și trânti portiera. 

Repezindu-se spre Poitier, îl întrebă: 

— Ce s-a petrecut aici? 

Luând vina asupra lui, Rhyme îi explică tot ce se întâmplase. 

Chestorul-șef îl privi mânios, apoi se răsuci și se răsti cu voce 
joasă la caporal: 

— Nu accept o asemenea insubordonare. Ar fi trebuit să-mi 
spui. 

Rhyme se aștepta la o atitudine spășită din partea tânărului 
caporal. Insă el se uită în ochii șefului său și spuse: 

— Domnule, cu tot respectul. Mi s-a încredinţat cazul Moreno 
pentru a mă ocupa de el. 

— A fost cazul tău pentru a te ocupa de el conform 
procedurilor potrivite. lar asta nu include să iei cu tine pe teren 
un străin. 

— Aceasta este o pistă. Lunetistul a fost aici. Ar fi trebuit să 
fac cercetări săptămâna trecută. 

— Trebuie să vedem ce... 

Poitier îl întrerupse: 

— ... ce au de zis autorităţile venezuelene. 

— Nu mă mai întrerupe, caporale. Și nu admit să ai o astfel de 
atitudine cu mine. 

— Desigur, domnule. Scuze, domnule. 

Rhyme interveni: 

— Acesta este un caz important, domnule chestor-șef, cu 
implicaţii pentru ambele noastre ţări. 

— lar dumneavoastră, domnule căpitan Rhyme, 
dumneavoastră... înțelegeţi că, din cauza dumneavoastră, unul 
dintre polițiștii mei aproape că a fost ucis? 

Criminalistul rămase tăcut. 

Cu vocea la fel de dură, chestorul-șef adăugă: 

— Și dumneavoastră la fel. Nu mai avem nevoie de americani 
morți în Bahamas. Am avut destui. Aruncă o privire rece într-o 

parte, apoi adăugă: Eşti suspendat, caporale. Va avea loc o 
anchetă care s-ar putea să ducă la concedierea ta. În cel mai 
fericit caz, te vei întoarce la trafic. 

Disperarea inundă chipul lui Poitier. 

— Dar... 

— lar dumneavoastră, domnule căpitan Rhyme, 
dumneavoastră veţi pleca imediat din Bahamas. Ofițerii mei vă 
vor escorta la aeroport pe dumneavoastră și pe partenerii 
dumneavoastră. Bagajele vă vor fi luate de la hotel și duse 
acolo. Am contactat deja compania aeriană. Aveţi locuri la un 
zbor care pleacă peste două ore. Până atunci, vă veţi afla în 
custodia poliţiei. lar tu, caporale, îţi vei preda arma și insigna la 
sediu. 

— Da, domnule. 

Apoi brusc, Ron Pulaski se apropie și îl înfruntă pe chestorul- 
șef, care avea de două ori greutatea lui și era cu aproape 10 
centimetri mai înalt. 

— Nu, rosti tânărul poliţist. 

— Pardon? 

Tânărul ofițer rosti cu fermitate: 

— Ne vom petrece noaptea la motelul unde suntem cazați și 
vom pleca mâine-dimineaţă. 

— Poftim? clipi McPherson. 

— Nu plecăm în seara asta. 

— Este inacceptabil, ofiţer Pulaski. 

— Lincoln aproape că a murit. Nu se urcă în niciun avion până 
nu se odihnește. 

— Aţi comis infracţiuni... 

Pulaski își scoase telefonul. 

— Să sunăm la ambasadă și să discutăm această problemă cu 
ei? Desigur, va trebui să declarăm ce facem aici, să dăm detalii 
despre crima pe care o investigăm. 

Se lăsă tăcerea. Nu se mai auzea decât zăngănitul 
misterioasei mașinării din fabrica aflată în spatele lor și 
zgomotul valurilor strălucitoare spărgându-se de țărm. 

Ofiţerul superior se încruntă. 

— In regulă, murmură McPherson. Dar plecați cu primul avion 
de mâine-dimineaţă. Veţi fi escortaţi la motel și veți rămâne în 
camera voastră până atunci. 

Rhyme spuse: 

— Mulţumesc, domnule chestor-șef. Apreciez. Îmi cer scuze 
pentru dificultăţile create. Mult noroc cu acest caz. Și cu ancheta 
uciderii studentei americane. Se uită la Poitier și adăugă: Și îmi 
cer iertare și faţă de tine, caporale. 

Cinci minute mai târziu, Rhyme, Thom și Pulaski se aflau în 
dubița Ford, părăsind limba de pământ escortați de un echipaj al 
poliţiei care dorea să se asigure că ajungeau și rămâneau la 
motel. Cei doi ofițeri masivi din mașina de patrulă aveau 
chipurile serioase și circumspecte. De fapt, pe Rhyme nu-l 
deranja prea mult prezenţa lor de vreme ce, la urma urmelor, 
cei trei indivizi din Mercury-ul auriu erau încă liberi. 

— Ai făcut o treabă al naibii de bună, pifane. 

— Mai bună decât competenţa? 

— Ai depășit competenţa. 

Tânărul ofiţer râse. 

— Am avut o bănuială că doreai să mai câștigi ceva timp. 

— Ai avut perfectă dreptate. Apropo, mi-a plăcut partea cu 
ambasada. 

— Am improvizat. Deci, ce facem în continuare? 

— Lăsăm pâinea să se coacă, rosti Rhyme criptic. Și vedem 
dacă putem face rost de niște rom de Bahamas de care am tot 
auzit. 


CAPITOLUL 44 


În salonul vilei transformat în laborator, Amelia Sachs aduse o 
ladă pentru lapte în care se aflau probele colectate din 
apartamentul Lydiei Foster. 

— A sunat Lincoln? îl întrebă ea pe Mel Cooper, care privea 
lada cu interes. 

— Nu, n-am primit nicio veste de la el. 

Cooper, laborantul expert, făcea acum parte oficial din 
echipă, datorită unui telefon dat de Sellitto și de căpitanul Myers 
pentru a aranja transferarea lui la „secţia” lui Rhyme. Cooper, 
detectiv la NYPD, chelea și era mic de statură, purtând ochelari 
Harry Potter cu lentile groase, ce păreau că nu stau niciodată 
acolo unde ar fi trebuit. Te-ai fi așteptat ca viața lui din afara 
orelor de program să însemne puzzle-uri matematice și revista 

Scientific American, însă el își petrecea cea mai mare parte din 
timpul său liber în săli de bal, participând la competiţii de dans 
cu superba lui iubită scandinavă, profesoară de matematică la 
Universitatea Columbia. 

Nance Laurel stătea la biroul ei. Femeia privi cu ochi goi spre 
probele fizice, apoi se uită din nou la polițistă. Sachs se întrebă 
dacă acesta era un salut sau doar una dintre pauzele ei de 
dinainte de a vorbi. 

— Am zbârcit-o, spuse Sachs posomorâtă. Sunt doi criminali. Îi 
explică lui Laurel presupunerea ei eronată și adăugă: Eu îl 
urmăream pe lunetist. Bărbatul care a ucis-o pe Lydia Foster 
este altcineva. 

— Cine crezi că este? întrebă Cooper. 

— Rezerva lui Bruns. 

— Sau un specialist angajat de Metzger să curețe în urma lui, 
zise Laurel. 

Lui Sachs i se păru că vocea ei se înviorase brusc. Erau vești 
bune pentru caz, vești bune pentru juriu - faptul că suspectul lor 
principal putea ordona unuia dintre ofițerii săi să facă un lucru 
atât de inuman. Niciun cuvânt de compasiune faţă de victimă, 
nicio încruntare care să dovedească vreo preocupare. 

In clipa aceea, Sachs simţi că o urăște cu adevărat pe femeie. 
Continuă adresându-i-se intenţionat numai lui Mel Cooper: 

— Lon a fost de acord să-l eticheteze deocamdată drept caz 
cu motiv necunoscut, după cum și explozia de la Java Hut încă 
este oficial cauzată de o scurgere de gaze. M-am gândit că e 
mai bine ca Metzger să nu știe cum evoluează ancheta. 

Laurel dădu din cap. 

— Bine. 

Sachs se uită la panouri, apoi începu să le revizuiască ţinând 
cont de lucrurile pe care tocmai le aflaseră. 

— Hai să-l numim pe ucigașul Lydiei Foster Subnec 516. După 
data de azi. 

Laurel întrebă: 

— Ai mai aflat ceva despre identitatea lunetistului, bărbatul 
pe care l-ai urmărit până la SNSO? 

— Nu. Lon a pus o echipă de supraveghere pe urmele lui. Ei or 
să sune de îndată ce îl identifică. 

O altă pauză. Laurel spuse: 

— Sunt doar curioasă... te-ai gândit să-i iei amprentele? 


— Amprentele lui...? 

— Când l-ai urmărit pe lunetist prin centru. Motivul pentru 
care te întreb este că am lucrat cândva la un caz, iar o polițistă 
sub acoperire s-a prefăcut că scapă o revistă cu coperte 
lucioase. Suspectul a ridicat-o și i-a dat-o. Așa am obţinut 
amprentele lui. 

— Ei bine, rosti Sachs pe un ton neutru, nu le-am obţinut. 

„Pentru că, dacă aș fi făcut-o, i-am fi cunoscut deja 
identitatea nenorocită. Dar n-o știm.“ 

Laurel dădu din cap, având un aer impenetrabil de criptic. 

„Sunt doar curioasă...” 

Asta era la fel de iritant precum „dacă nu te superi”. 

Sachs se îndepărtă de ea, tresărind ușor, și îi dădu lui Mel 
Cooper probele prelevate din apartamentul Lydiei Foster. Acesta 
privi cele câteva probe cu aceeași nemulțumire pe care o simţea 
și Sachs. 

— Asta-i tot? 

— Mă tem că da. Subnec 516 știe ce face. 

Sachs se uita la fotografiile cadavrului însângerat al Lydiei 
Foster, pe care le descărca de pe cardul aparatului echipei 
criminalistice din Queens și le printa. 

Cu buzele strânse, se apropie de unul dintre panouri și lipi 
pozele pe el. 

— A torturat-o, rosti Laurel cu o voce slabă, însă fără nicio altă 
reacţie. 

— Și a luat tot ce avea Lydia legat de interpretările pentru 
Moreno. 

— Oare ce știa ea? se întrebă procurora. Dacă a avut cu el o 
interpretă, este evident că nu o ducea la întâlniri cu infractori. 
Ar fi o martoră bună care să ateste că Moreno nu era terorist. Se 
corectă: Ar fi fost o martoră bună. 

Sachs simţi un val de furie - femeii îi păsa mai puţin de 
moartea Lydiei Foster decât de faptul că pierduse un avantaj în 
acuzarea lui Shreve Metzger. Apoi își aminti de propria disperare 
din clipele în care văzuse cadavrul, o parte din ea fiind pricinuită 
de faptul că ajunsese prea târziu pentru a căpăta informații 
importante de la interpretă. Spuse: 

— Am avut o scurtă conversaţie cu ea mai devreme. Știu că 
Moreno a avut întâlniri legate de câteva organizaţii caritabile 

conduse de ruși și de arabi și cu cineva de la consulatul 
brazilian. Asta-i tot. 

„N-am avut ocazia să aflu mai multe”, reflectă ea, încă 
furioasă pe sine. Dacă Rhyme ar fi fost acolo, era posibil ca el să 
fi speculat la timp că existau doi ucigași. Rahat! 

„Las-o baltă! gândi ea cu asprime. Ocupă-te de caz.” 

Se uită la Cooper și spuse: 

— Hai să vedem dacă putem face niște conexiuni. Vreau să 
știu dacă bomba a fost pusă de Bruns sau de subnec. Ai aflat 
ceva de la Java Hut, Mel? 

Cooper îi spuse că existaseră foarte puţine indicii, dar că 
făcuse totuși câteva descoperiri. Unitatea pirotehnică îl 
informase că bomba era un dispozitiv explozibil antipersonal 
cumpărat de-a gata, încărcat cu Semtex, explozibilul plastic 
cehesc. 

— Se găsesc destul de ușor pe piaţa armelor dacă ai 
legăturile potrivite, explică Mel Cooper. Majoritatea 
cumpărătorilor sunt militari, atât ai guvernului, cât și mercenari. 

Cooper căutase în IAFIS? amprentele latente pe care Sachs 
reușise să le preleveze de la cafenea. Rezultatele fuseseră 
negative. Tehnicianul spuse: 

— Mi-ai adus o mulţime de probe bune de la Java Hut, dar 
niciuna care să-i poată fi în mod rezonabil atribuită celui care a 
pus bomba. Totuși, două lucruri sunt unice, ceea ce înseamnă 
că ar putea proveni de la el. Primul este o combinaţie de calcar 
erodat, coral și bucățele foarte mici de cochilii de scoică - cu 
alte cuvinte nisip, și anume nisip dintr-o locaţie tropicală. Am 
găsit și resturi organice, de crustacee. 

— Ce-i asta? întrebă Laurel. 

— Rahat de crab, răspunse Sachs. 

— Exact, confirmă Cooper. Totuși, pentru acuratețe trebuie să 
precizez că poate proveni și de la homari, raci, creveţi, krilli și 
scoici. Există peste 65 000 de specii de crustacee. Ceea ce pot 
să vă spun însă este că acesta e tipic plajelor din Caraibe. lar 
proba include urme de evaporare a apei de mare. 

Sachs se încruntă. 

— Deci, este posibil ca el să fi fost omul care s-a dus la South 
Cove Inn exact înainte ca Moreno să fie împușcat. Nisipul 
rămâne agăţat de lucruri și după o săptămână? 

— Acestea erau granule foarte fine. Da, e posibil. Pot fi foarte 
aderente. 

— Ce-ai mai găsit, Mel? 

— Ceva ce n-am mai găsit niciodată la un loc al faptei - acid 
1,5-dicafeoilchinic. 

— Adică? 

— Cinarină, rosti Cooper citind dintr-o bază de date cu 
substanțe chimice, deschisă pe ecranul calculatorului. Cel mai 
adesea, este componenta biologic activă din anghinare. Cea 
care le conferă aroma dulce. 

— lar criminalul nostru a lăsat urme de așa ceva? 

— Nu pot spune cu siguranţă, dar am găsit pe pragul ușii de la 
Java Hut, pe clanță și pe un fragment din dispozitivul explozibil. 

Sachs dădu din cap. Anghinare. Curios, dar așa se întâmpla 
când analizai o scenă a crimei. Puzzle-ul avea multe piese. 

— Nimic altceva. 

— Asta-i tot ce-ai găsit la Java Hut? 

— Da. 

— Deci încă nu știm cine a pus bomba. 

Apoi, ea și Cooper trecură la scena crimei din cazul Lydiei 
Foster. 

— În primul rând, rosti tehnicianul arătând cu capul spre 
fotografiile cadavrului ei, rănile de cuţit. Par neobișnuite, foarte 
înguste. Dar nu există nicio bază de date în care să le putem 
identifica. 

Statele Unite, sediul National Rifle Association, erau capitala 
armelor de foc a lumii. Moartea prin înjunghiere era comună în 
Marea Britanie și în alte ţări în care existau legi privind controlul 
strict al armelor de foc, însă în America, având în vedere 
omniprezența acestora, cuţitele erau foarte rar folosite în 
omucideri. Așa că nicio agenţie de aplicare a legii nu crease o 
bază de date computerizată cu imagini ale rănilor produse prin 
înjunghiere, cel puţin nu una de care Sachs și Rhyme să aibă 
cunoștință. 

Deși era sigură că el purtase mănuși, Sachs prelevase 
amprente din jurul și de pe cadavrul Lydiei Foster. Nu știai 
niciodată dacă nu cumva criminalul își scosese mănușile la un 
moment dat. Dar, la fel ca în cazul celor de la Java Hut, 
rezultatele căutării în baza de date fură negative. 


— Nici nu mă așteptam la altceva, murmură ea. Însă am găsit 
un fir de păr care nu se potrivește cu celelalte. E aici, în plic, 
zise Sachs, dându-i-l tehnicianului. Este castaniu și scurt. E 
posibil să fie al criminalului. Caporalul Poitier a spus că bărbatul 
care a venit să verifice apartamentul lui Moreno, cu o zi înainte 
de crimă, avea părul castaniu, tuns scurt. A, și foliculul este 
atașat de el. 

— În regulă. O să-l verific în CODIS. 

Baza de date naţională pentru ADN se mărea în ritm 
exponențial. Oricui i-ar fi aparţinut firul de păr, era posibil să se 
afle în sistem. lar dacă se afla, aveau să-i afle în curând 
identitatea și, posibil, locul unde se afla în prezent. 

Sachs începu să analizeze restul probelor. Cu toate că 
ucigașul luase cu el orice document care era posibil să conţină 
referiri la Robert Moreno, computerul și dispozitivul de stocare a 
datelor, ea găsise ceva ce putea să fie relevant. Un bon de la 
Starbucks. Data și ora tipărite în partea de sus indicau după- 
amiaza zilei de 1 mai. Sachs se gândi că, probabil, Moreno 
avusese atunci întâlnirea privată la care Lydia nu participase. 
Era posibil să identifice astfel biroul unde se dusese bărbatul. 

A doua zi avea să se ducă acolo - era o clădire de pe 
Chambers Street. 

Sachs și Cooper analizară restul probelor ridicate din 
apartamentul Lydiei, dar nu reușiră să izoleze mare lucru. 
Cooper verifică o probă la cromatograful de gaze, apoi își ridică 
privirea spre cele două femei. 

— Am găsit ceva. O plantă. G/ycyrrhiza glabra - e o legumă, 
un fel de fasole sau mazăre. In esenţă, e lemn-dulce. 

— Anason sau fenicul? rosti Sachs. 

— Nu, n-are nicio legătură, deși gusturile sunt similare. 

Nance Laurel părea stupefiată. 

— N-ai căutat nicăieri și totuși... Cinarină. G/ycyrrhiza... îmi 
cer scuze, dar cum de știi toate astea? 

Cooper își împinse pe nas ochelarii întunecaţi și spuse, pe un 
ton din care reieșea că răspunsul era evident: 

— Lucrez pentru Lincoln Rhyme. 

CAPITOLUL 45 


În cele din urmă, o breșă: aflară numele real al lunetistului. 

Echipa de supraveghere de la Serviciile Speciale ale 
căpitanului Myers îl urmărise pe lunetist de la sediul SNSO până 
acasă. Acesta ajunsese în Carol Gardens și se îndreptase spre o 
casă deținută de Barry și Margaret Shales. O căutare în baza de 
date a permiselor auto le furniză fotografiile celor doi. Era clar 
același bărbat pe care Sachs îl urmărise în acea după-amiază și 
pe care îl pozase cu telefonul mobil. 

Barry Shales avea 39 de ani. Fost militar, se retrăsese cu rang 
de căpitan din aviația militară și fusese decorat de câteva ori. 
Acum, era civil și lucra ca „specialist în informaţii” pentru SNSO. 
El și soţia sa - profesoară - aveau doi băieţi, elevi la școala 
elementară. Shales era un membru activ al bisericii 
presbiteriene și lucra ca voluntar la școala băieților, ajutându-i 
pe copii să înveţe să citească. 

Citindu-i biografia, Sachs se simţi derutată. Majoritatea celor 
pe urmele cărora porneau ea și Rhyme erau criminali duri, 
infractori în serie, șefi ai crimei organizate, psihopaţi, teroriști. 
Dar în acest caz lucrurile stăteau altfel. Shales era probabil un 
angajat civil devotat și un bun soț și tată. Doar își făcea datoria, 
chiar dacă asta se întâmpla să presupună împușcarea cu sânge- 
rece a unor teroriști. După arestarea și condamnarea lui, o 
familie avea să fie distrusă. Metzger se folosea de SNSO pentru 
propria abordare halucinantă a pazei ţării și de un specialist 
pentru a face curăţenie. Dar Shales? Probabil că doar urmase 
ordinele. 

Totuși, chiar dacă nu el fusese cel care o torturase și o 
ucisese pe Lydia Foster, făcea parte din organizaţia care era 
posibil s-o fi făcut. 

Sachs îl sună pe Lon Sellitto și îi comunică descoperirea lor. 
Apoi, dădu un telefon la Serviciul de Informaţii și le ceru tot ce 
puteau găsi despre Barry Shales - cel mai important fiind unde 
se aflase și ce făcuse în data de 9 mai, ziua crimei. 

Telefonul din laborator sună, iar Sachs, văzând identitatea 
apelantului, îl puse pe difuzor. 

— Fred. 

Nu-și făcea griji că Subnec 516 ar fi putut asculta această 
linie. Rodney Szarnek le trimisese un dispozitiv pe care îl numea 
„capcană pentru ascultători” și care putea detecta pe oricine 
asculta o linie telefonică. Monitorul acestuia indica faptul că 
acea conversație nu era ascultată. 

— Amelia. E adevărat ce-am auzit? Că prietenul tău și al meu 
se bronzează în Caraibe? 

Stupefacţia lui era atât de exagerată, încât Sachs începu să 
zâmbească. La fel și Cooper. Nance Laurel nu surâse. 

— E adevărat, Fred. 

— De ce... vai, de ce serviciul meu nu mă duce decât în 
destinaţii de vacanţă precum sudul Bronxului și Newark? Asta în 
timp ce domnul Lincoln Rhyme se află pe o plajă prin 
amabilitatea orașului New York. Unde-i corectitudinea? Se 
distrează cumva cu acele băuturi fandosite cu umbreluțe și 
căluţi de mare din plastic? 

— Cred că el plătește distracţia, Fred. Și de unde știi că acolo 
se servesc băuturi cu căluţi de mare din plastic? 

— M-ai prins, recunoscu agentul. Cele servite în nuci de cocos 
sunt favoritele mele. Să revenim. Cum merge cazul? Crima de 
pe Third Avenue a avut vreo legătură cu el? Lydia Foster. Am 
văzut pe telefon. 

— Mă tem că da. Credem că este o operaţiune de curățenie, 
ordonată probabil de Metzger. 

— La naiba! exclamă Dellray. Tipul a luat-o razna rău de tot. 

— Categoric, a luat-o razna. 

Sachs îi povesti că descoperiseră că erau, de fapt, doi 
criminali. 

— Incă nu știm care dintre ei a pus bomba la cafenea. 

— Ei bine, am câteva vești care s-ar putea să te intereseze. 

— Dă-i drumul. Mă interesează orice. 

— În primul rând, telefonul mobil pe care îl folosea lunetistul - 
cel înregistrat pe numele de cod Don Bruns cu un CNP fals și cu 
adresa unei corporaţii din Delaware. E greu de aflat cine-i în 
spatele companiei, dar am făcut legătura cu niște firme-fantomă 
de care SNSO s-a folosit în trecut. Probabil, acesta este motivul 
pentru care telefonul este încă activ. Cei care lucrează pentru 
guvern cred mai tot timpul că sunt prea deștepţi pentru a fi 
depistaţi. Sau că lucrează la un nivel prea înalt. Dar n-ai auzit 
asta de la mine. 

— În regulă. Mulţumesc, Fred. 

— Și s-a dovedit că prietenul tău, răposatul și marele domn 
Moreno, nu plănuia un mare big bang care să provoace o 
distrugere în masă, nici să se mute într-o peșteră. 

li explică apoi că se referea la misteriosul mesaj al lui Robert 
Moreno care menţiona dispariţia de pe faţa pământului și data 
de 24 mai. 

— Despre ce era vorba de fapt? 

Agentul FBI continuă: 

— Se pare că a fost un joc de cuvinte. Niște oameni de-ai 
noștri din Venezuela au descoperit că Moreno și familia lui 
urmau să se mute în casă nouă în data de 24. 

li dădu apoi toate detaliile: Robert Moreno cumpărase o casă 
cu patru dormitoare în orașul venezuelean San Cristobal, unul 
dintre cele mai luxoase din ţară. Se afla pe vârful unui munte. 

„Faţa pământului...“ 

Laurel dădu din cap la auzul acestor explicaţii, evident 
încântată. Deci, era posibil ca Moreno să nu fie varianta 
apuseană a lui Bin Laden. 

„Trebuie să ai grijă ca juriul să fie fericit“, se gândi Sachs cu 
cinism. 

Agentul continuă: 

— A, şi legat de atacul din Mexico City din 13 mai... Ei bine, 
asta-i aproape amuzant. Singurul lucru având legătură cu 
Moreno care s-a petrecut la data respectivă în Mexico City a fost 
o mare strângere de fonduri pentru o acţiune caritabilă în care 
era implicat. Săli de clase pentru copiii săraci din America de 
Nord, Centrală și de Sud. S-a numit „Ziua balonului”. Toată 
lumea a cumpărat câte un balon, pentru care a plătit zece 
dolari, apoi l-a spart și a găsit înăuntru un premiu. Au avut peste 
o mie de baloane. Trebuie să mărturisesc că plămânii me; nu 
sunt capabili de o asemenea sarcină. 

„Putem găsi pe cineva care să le umfle?” 

Să le umfle, nu să le arunce în aer.% 

— Mulţumesc, Fred, zise Amelia, închizând apoi telefonul. 

În lumina acestor noi revelații, Laurel spuse: 

— E interesant cum primele impresii pot fi complet greșite, 
nu-i așa? 

Nu părea să jubileze, dar Sachs nu era chiar sigură. 


“A 


30 „Blow up“ înseamnă și „a arunca în aer“, și „a umfla“. (n.tr.). 

„Dacă nu te superi...” 

„Sunt doar curioasă...” 

Sachs își scoase telefonul și îl sună pe Lincoln Rhyme. 

— Mă gândesc că ar trebui să ne luăm un cameleon, răspunse 
el. 

Nu „bună“, nu „Sachs”. 

— 0... șopârlă? zise ea. 

— Sunt foarte interesanţi. Încă n-am văzut vreunul care să-și 
schimbe culoarea. Oare ei știu cum o fac, Sachs? Se numește 
metacromazie, știi? Folosesc celule de semnalizare hormonală 
pentru a declanșa schimbări în celulele cromatofore din pielea 
lor. Mi se pare cu adevărat fascinant. Ei, cum merge cazul 
acolo? 

Ea îi comunică noutățile. 

Rhyme se gândi la cele auzite. 

— Presupun că are sens să fie doi criminali. Metzger n-ar 
folosi un lunetist de top pentru a face curățenie în New York. 
Trebuia să mă fi gândit la asta. 

„La fel și eu”, reflectă ea cu tristeţe, în timp ce în minte îi 
apăreau imaginile trupului Lydiei Foster. 

— Trimite-mi o poză a lui Shales din permisul de conducere 
sau din dosarul militar. 

— O s-o fac după ce terminăm de vorbit. 

Apoi, cu o voce gravă, îi povesti în detaliu despre moartea 
interpretei lui Moreno, Lydia. 

— A torturat-o? 

Ea îi descrise rănile provocate de cuțit. 

— O tehnică deosebită, aprecie el. Asta ar putea fi util. 

Ea înţelese că el se referea la faptul că aceia care foloseau 
cuțite sau alte obiecte mecanice, cum ar fi bâtele, aveau 
tendinţa de a lăsa răni similare victimelor, ceea ce ducea 
adesea la identificarea atacatorului. Remarcă și că acest 
comentariu detașat, tehnic fusese singura lui reacție la oribilul 
atac. 

Insă acesta era Lincoln Rhyme. Știa asta, o accepta. Și se 
întrebă în treacăt de ce același tip de atitudine o enerva atât de 
tare la Nance Laurel. 

— Cum merge treaba în relaxantele insule Caraibe? îl întrebă 
apoi. 


— Nu prea facem progrese, Sachs. Suntem în arest la 
domiciliu. 

— Poftim? 

— Într-un fel sau altul, se va rezolva mâine. 

Era clar că nu intenţiona să-i spună mai multe, făcându-și griji 
probabil că telefonul /u; putea fi ascultat. 

— Ar trebui să închid. Thom pregătește ceva pentru cină. Cred 
că e gata. Și zău că ar trebui să încerci romul negru uneori. Este 
foarte bun. E făcut din zahăr, știi? 

— S-ar putea să refuz romul. Am niște amintiri neplăcute. 
Totuși, bănuiesc că nu sunt chiar amintiri dacă nu-ţi mai 
amintești nimic. _ 

— Sachs, ce părere ai acum despre caz? Incă mai ești în 
tabăra politicii și a politicilor? Lasă toate astea în seama 
Congresului. 

— Nu. Nu mai sunt. O singură privire aruncată către scena 
crimei din apartamentul Lydiei Foster m-a convins. Nişte 
nenorociti de-o cruzime fără seamăn sunt implicaţi în povestea 
asta. Și o să punem mâna pe ei. O, și... Rhyme, apropo, dacă 
auzi ceva despre explozia unui dispozitiv improvizat care s-a 
petrecut aici, nu-ţi face griji, sunt teafără. 

li povesti apoi despre explozia care distrusese computerul de 
la cafenea, fără a-i menţiona că scăpase ca prin urechile acului. 

— E chiar plăcut aici, Sachs, zise el. Mă gândesc că am putea 
veni cândva... neoficial. 

— În vacanţă. Da, Rhyme, hai s-o facem! 

— Nu poţi conduce foarte repede. Traficul e cumplit. 

Ea spuse: 

— Am vrut mereu să încerc un skijet. Și am putea merge peo 
plajă. 

— Am intrat în apă deja, îi zise el. 

— Serios? 

— Da. O să-ţi povestesc mai târziu. 

— Mi-e dor de tine, rosti ea. 

Apoi închise, înainte ca el să-i spună că și lui îi era dor de ea. 

Sau nu. 

Imediat după aceea, Nance Laurel primi un telefon pe mobilul 
ei. Sachs observă că femeia deveni rigidă văzând identitatea 
apelantului. Când răspunse, tonul vocii ei îi spuse imediat lui 
Sachs că era o chestiune personală, fără legătură cu cazul. 

— Bună... Ce mai faci? 

Femeia se răsuci cât putu de mult, întorcându-se cu spatele la 
Sachs și la Cooper. Însă Sachs încă putea auzi conversaţia 
femeii. 

— Ai nevoie de ele? N-am crezut că-ţi vor mai trebui. Le-am 
împachetat. 

Ciudat... Sachs nu se gândise până atunci că procurora ar 
putea avea o viaţă personală. Nu purta verighetă sau vreun inel 
de logodnă - de fapt, purta foarte puţine bijuterii. Sachs și-o 
putea imagina petrecându-și vacanţele cu mama sau cu sora ei, 
dar să și-o închipuie pe Nance Laurel ca soţie sau mamă era 
foarte dificil. 

Incă vorbind cu menajamente, Laurel spuse: 

— Nu, nu știu unde sunt. 

Ce era oare cu tonul acela? Oricine ar fi fost persoana cu care 
vorbea, era evident că avea un soi de putere personală asupra 
ei. O despărţire care încă nu se finalizase de tot? Probabil. 

Laurel închise, apoi rămase pe scaun o clipă, de parcă și-ar fi 
adunat gândurile, după care se ridică și își luă geanta. 

— Trebuie să rezolv ceva. 

Era ciudat s-o vadă atât de răvășită. 

Sachs se pomeni întrebând: 

— Te pot ajuta cu ceva? 

— Nu. Ne vedem mâine-dimineaţă. Eu... mă întorc mâine- 
dimineață. 

Strângându-și în mână servieta, procurora ieși din salon, apoi 
pe ușa din faţă a casei. Sachs observă că biroul ei rămăsese 
răvășit, cu documentele împrăștiate deasupra - complet diferit 
față de cum îl lăsase cu o seară în urmă. 

In timp ce privea masa, o foaie de hârtie îi atrase atenţia. Se 
apropie, o luă și citi: 


De la: Adjunct procuror districtual Nance Laurel 

Către: Procuror districtual Franklin Levine 
(Manhattan County) 

Re: Statul vs Metzger și ceilalți, informare stadiu, 
marți, 16 mai 


Cercetând pistele legate de caz, l-am identificat pe 
șoferul de la Elite Limousines care a condus mașina 

închiriată de Robert Moreno pentru a circula prin oraș 
în data de 1 mai. 

Numele șoferului este Tash Farada. Din cercetarea 
mea au rezultat câteva aspecte relevante pentru acest 
caz: 

1. Robert Moreno a fost însoţit de o femeie în jur de 
35 de ani, posibil escortă sau prostituată. Este posibil 
să o fi plătit cu o sumă semnificativă în bani gheață. A 
numit-o „Lydia“; 

2. El şi această persoană l-au lăsat pe șofer să-i 
aștepte în limuzină, la o locație din centru, pentru o 
perioadă de câteva ore. Impresia lui Farada a fost că 
Moreno nu a vrut ca el să știe unde se duc; 

3. Șoferul a oferit un motiv pentru sentimentele 
antiamericane ale lui Moreno. Un bun prieten al lui a 
fost ucis când trupele Statelor Unite au invadat 
Panama, în decembrie 1989. 


Sachs fu surprinsă. Documentul  Supraveghetoarei era 
aproape identic cu e-mailul pe care ea i-l trimisese lui Laurel mai 
devreme, după cum îi ceruse aceasta. Cu excepţia câtorva 
modificări. 


De la: Detectiv Amelia Sachs 
Către: Adjunct procuror districtual Nance Laurel 
Re: Cazul Moreno, informare stadiu, marți, 16 mai 


Cercetând pistele legate de caz, l-am identificat pe 
șoferul (Tash Farada) de la Elite Limousines care a 
condus mașina închiriată de Robert Moreno pentru a 
circula prin oraș în data de 1 mai. 

Numele șoferului este Tash Farada. Discutia mea cu 
el a relevat câteva aspecte relevante pentru acest caz: 

1. Robert Moreno a fost însoţit de o femeie în jur de 
35 de ani, posibil escortă sau prostituată. M-am 
întrebat dacă nu cumva ar putea fi teroristă sau alt 
agent operativ. Este posibil să o fi plătit cu o sumă 
„semnificativă“ în bani gheață. Numele ei mic este 
„Lydia“; 


2. El şi această persoană l-au lăsat pe șofer să-i 
aștepte în limuzină, la o locație din centru, pentru o 
perioadă. Impresia șoferului a fost că Moreno nu a vrut 
ca el să știe unde s-a dus împreună cu Lydia; 

3. Soferul a sugerat un motiv pentru activitatea 
antiamericană a lui Moreno. Un bun prieten al său a 
fost ucis cu ocazia invaziei din Panama. 


„Laurel mi-a furat munca. Și nu doar atât, ci a simţit nevoia s- 
o și redacteze.” 

Sachs verifică toate e-mailurile pe care, cu conștiinciozitate, i 
le scrisese și i le trimisese procurorei. 

„Dacă nu te superi...” 

Ei bine, Sachs era supărată - pentru că toate erau modificate 
pentru a părea că Laurel făcuse toată treaba. De fapt, numele 
lui Sachs nu apărea nici măcar pe o foaie de hârtie. Rhyme era 
menţionat din plin, însă Sachs fusese practic eliminată cu totul 
din investigaţie. 

La naiba! Ce era asta? 

Căutând răspunsuri, scotoci prin maldărele de hârtii. Multe 
dintre documente erau opinii despre prezentarea la tribunal și 
comentarii legale. 

Dar unul aflat dedesubt era diferit. 

Și explica foarte multe. 

Sachs îi aruncă o privire lui Mel Cooper, care era aplecat 
deasupra unui microscop. N-o văzuse cotrobăind prin hârtiile lui 
Laurel. Sachs luă documentul pe care tocmai îl descoperise și îl 
fotocopie, după care strecură foaia în geantă. Puse originalul pe 
masa procurorei, având grijă să se afle exact în locul unde îl 
găsise. Deși masa părea dezordonată, Sachs n-ar fi fost 
surprinsă ca procurora să fi memorat poziţia fiecărei hârtii - și a 
fiecărei agrafe de birou - înainte de a pleca. 

Sachs dorea să fie sigură că femeia nu va avea habar că 
fusese prinsă. 


IV: FELIA 


MIERCURI, 17 MAI 
CAPITOLUL 46 


— Domnule căpitan Rhyme, vă simţiţi mai bine? După o pauză 
nu foarte lungă, Rhyme îi răspunse chestorului-șef McPherson 
de la Poliţia Regală din Bahamas: 

— Da. Mulţumesc de întrebare. Am împachetat, iar în scurt 
timp vom porni spre aeroport. 

Mobilul lui Rhyme era pe difuzor. 

Era ora 8 a.m., iar Rhyme se afla în livingul apartamentului 
încins și din cale-afară de umed al motelului. Thom și Pulaski 
stăteau pe verandă, sorbind cafea în compania altor doi 
cameleoni. 

O pauză. 

— Pot să vă pun o întrebare, domnule căpitan Rhyme? 

— Presupun că da, zise el. 

Păru deranjat. Obosit. Prizonier. 

— Sunt uimit de un lucru pe care l-aţi spus. 

— Care anume? 

— Aţi zis că ne doriţi noroc cu ancheta uciderii studentei 
americane. 

— Da... 

— Însă tânăra a murit în urma unui accident. A băut și s-a dus 
să înoate. 

Rhyme lăsă câteva secunde de tăcere să se scurgă, ca și cum 
ar fi fost nedumerit. 

— Oh, m-aș mira foarte tare dacă așa ar sta lucrurile. 

— Ce vreţi să spuneţi, domnule căpitan? 

— Chiar n-am timp să discut despre asta, domnule chestor- 
șef. Trebuie să fim la aeroport în curând. Vă las pe 
dumneavoastră să... 

— Vă rog... Chiar credeţi că studenta a fost ucisă? 

— Sunt sigur de asta, da. 

Ajunsese la concluzia că studenta fusese ucisă în timp ce 
savura scoicile de la Hurricane's și se uita la cumplitele poze de 
la locul faptei. Totuși, se abținuse să-i comunice chiar atunci 
caporalului Poitier opinia sa. 

Chestorul-șef rosti: 

— Continuati, vă rog. 

— Să continui? întrebă Rhyme, părând perplex. 

— Da, spuneţi-mi ce gândiţi. Mă intrigă foarte tare. 

„Lăsăm pâinea să se coacă...” 

— În ciuda acestui lucru, trebuie să ajung la aeroport. Din 
nou, mult noroc, domnule chestor-șef. 

— Staţi! Vă rog! Domnule căpitan Rhyme, poate că m-am cam 
pripit ieri. Ceea ce s-a întâmplat la Clifton Bay a fost un incident 
nefericit. lar caporalul Poitier, la urma urmelor, a dat dovadă de 
insubordonare. 

— Sincer, domnule chestor-șef, din experiența mea, în 
meseria pe care o facem cele mai bune rezultate sunt adesea 
obţinute de cei mai insubordonați. 

— Da, poate că este adevărat. Dar îmi puteţi da niște idei 
legate de... 

Rhyme rosti repede: 

— S-ar putea să vă pot ajuta... 

Apoi vocea lui se stinse. 

— Da? 

— În schimb însă, vreau să fie repus în funcţie caporalul 
Poitier. 

— N-a fost efectiv demis. Documentele se află pe biroul meu 
chiar în timp ce vorbim. Dar nu le-am semnat încă. 

— Bine. Și voi avea nevoie să am acces la scena crimei de la 
South Cove Inn din cazul Robert Moreno, precum și la rapoartele 
de autopsie și hainele celor trei victime. Și la orice probă 
relevantă prelevată de-acolo - mai cu seamă la glonţ. Trebuie să 
văd glonțul. 

Din difuzorul telefonului se auzi o bătaie slabă cu vârfurile 
degetelor. Chestorul-șef în mod clar nu era obișnuit să 
negocieze. 

Rhyme se uită la ceilalți, asupra cărora soarele începuse să 
cadă în toată măreţia lui mistuitoare. Pulaski îi rânji încurajator. 

După o pauză - „O pauză tensionată”, gândi Rhyme crispat -, 
chestorul-șef spuse: 

— Prea bine, domnule căpitan. Aţi putea veni acum la mine la 
birou, ca să discutăm chestiunea? 

— Cu condiția ca și partenerul meu să fie acolo. 

— Partenerul dumneavoastră? 

— Caporalul Poitier. 

— Desigur. Voi aranja imediat. 


CAPITOLUL 47 


Biroul chestorului-șef de la Poliţia Regală din Bahamas era 
opulent într-un mod ponosit și avea un aspect mai mult 
rezidenţial decât oficial. 

Camera respira o atmosferă colonială care îl făcu pe Rhyme 
să se simtă imediat ca acasă. Propriul spaţiu de lucru - salonul 
transformat în laborator - data din epoca victoriană. Aici, deși 
clădirea poliţiei era mai nouă, biroul lui McPherson părea din 
vremuri mai vechi - cu o canapea având husă de creton, un 
lighenaș și un urcior pentru spălat pe mâini, un dulap din stejar 
mare și străvechi, veioze cu abajururi galbene și, pe un perete, 
tablourile unor bărbaţi care probabil că fuseseră guvernatori ai 
dominionului sau oficiali de rang înalt. Două uniforme oficiale - 
una imaculat de albă, cealaltă bleumarin - atârnau ţepene pe 
umerașe. 

Erau prezente însă și câteva obiecte ale timpurilor moderne: 
vechi fișete cenușii, trei telefoane mobile aflate pe biroul de un 
bej practic și trei computere impresionante. O hartă detaliată a 
Insulei Noua Provincie domina un perete. 

Înăuntru era cald - aerul condiţionat făcea eforturi -, iar 
umiditatea era intensă. Rhyme deduse că McPherson ţinea în 
general ferestrele deschise și că răcise artificial biroul în 
onoarea vizitatorilor din acea dimineaţă. Deducţia era susținută 
de prezenţa unui alt oaspete - un cameleon aflat pe pervazul 
interior. 

Bărbatul masiv, într-o uniformă kaki bine călcată, se ridică și 
strânse cu grijă mâna lui Rhyme. 

— Vă simţiţi bine, domnule căpitan Rhyme? 

— Da. Puţină odihnă a fost tot ce mi-a trebuit. 

— Excelent. 


Strânse apoi și mâinile lui Pulaski și Thom. O clipă mai târziu, 
Mychal Poitier intră nesigur în încăpere. Urmă un alt set de 
salutări. 

Chestorul-șef se așeză și adoptă brusc o atitudine 
profesionistă, privindu-l pe Rhyme cu ochi mijiţi, concentrați. 

— Studenta. Vă rog, domnule. Aţi spus că a fost crimă. 

Rhyme spuse: 

— A fost categoric ucisă cu intenţie, da. Crima a fost plănuită. 
Și cred că a fost bătută înainte de a fi omorâtă. 

— Bătută? se miră Poitier înclinându-și capul. 

Criminalistul rosti: 

— Indiciul îl reprezintă bijuteriile ei. În fotografiile de la scena 
crimei, am remarcat că brăţările, ceasul și inelele de la degetele 
picioarelor erau din aur. Însă colierul cu frunzuliţe era din argint. 
Combinația celor două metale mi s-a părut nelalocul ei. 

— Ce legătură...? dădu să spună chestorul-șef, apoi tăcu 
brusc. 

Rhyme se încruntase din pricina întreruperii. 

— Cred că atacatorul ei a bătut-o rău și a vrut să ascundă 
acest fapt. După ce a terminat, a înecat-o și i-a pus colierul. Știa 
că peștii de pradă vor fi atrași de metalul strălucitor - am citit 
asta în avionul care ne-a adus aici. Presupun că e în toate 
ghidurile - mă refer la avertismentul de a nu purta nimic 
strălucitor. Argintul este în mod deosebit atrăgător, pentru că 
seamănă cu solzii peștilor mai mult decât aurul. Peștii s-au 
ocupat de îndepărtarea urmelor bătăii, înlăturând cea mai mare 
parte a pielii faciale. Știm că ucigașul fetei a plănuit asta pentru 
că a avut la el colierul de argint. 

Poitier întrebă: 

— De ce să fi făcut asta? Nu există nicio urmă de agresiune 
sexuală. 

— Poate din răzbunare. Dar am niște idei care ne-ar putea 
duce un pic mai departe. Trebuie să vorbim cu legistul. Aș vrea 
să cunosc rezultatele analizelor de sânge, întrucât chestorul-șef 
nu reacționă, privindu-l în continuare pe Rhyme, criminalistul i 
se adresă: Ar fi util să le aflu acum. 

— Da. Desigur. 

McPherson ridică receptorul telefonului de pe birou și sună. 
Vorbi puţin cu o funcţionară sau cu o asistentă, din câte se 
părea, apoi rosti în receptor: 

— Nu-mi pasă că este într-o autopsie. Persoana va fi la fel de 
moartă și când se va întoarce el. Cheamă-l! 

După o scurtă pauză, McPherson vorbi din nou. Se uită la 
Rhyme, îndepărtând receptorul de la ureche. 

— Rezultatele au sosit. Legistul are raportul în față. 

Criminalistul întrebă: 

— Alcoolul din sânge? 

McPherson repetă întrebarea, apoi răspunse: 

— 0,07. 

Pulaski rosti: 

— Din punct de vedere legal, nu era beată, dar nici mult nu 
mai avea. 

Rhyme întrebă repede: 

— Ce-a băut? 

Poitier spuse: 

— Am găsit în mașină rom Bacardi cu 80 tărie? și Coca-Cola. 
Ambele deschise. 

— Dietetică sau normală? Cola. 

— Normală. 

Rhyme i se adresă lui McPherson: 

— Întrebaţi-l pe legist de nivelul glucozei post-mortem. Și nu 
cel din sistemul vascular. Acela nu este de încredere. Glicoliza 
continuă și după moarte. Vreau concentraţia din umoarea 
vitroasă. Acolo nu sunt enzime glicolitice, explică el. 

McPherson se holbă la el. De fapt, toată lumea din încăpere 
făcu asta. 

Rhyme continuă nerăbdător: 

— Vreau nivelul de glucoză din lichidul vitros al ochiului. Este 
o procedură standard. Sunt sigur că au făcut-o. 

Bărbatul puse întrebarea. Răspunsul fu 4,2 miligrame per 
decilitru. 

— Normal scăzut, zâmbi criminalistul. Ştiam eu. N-a băut că 
așa a avut chef. Dacă ar fi amestecat Cola cu rom, nivelul ar fi 
fost mai mare. Ucigașul ei a silit-o să bea niște rom simplu, apoi 
a lăsat sticla de Cola deschisă pentru a da impresia că le-a 
combinat. Rhyme i se adresă din nou chestorului-șef: Testele 
toxicologice? 

Acesta repetă în telefon întrebarea. 

— Negativ pentru toate drogurile. 


31 40% alcool (n.tr.). 


— Bine, rosti entuziasmat Rhyme. Am aflat ceva. Acum, 
trebuie să ne ocupăm de serviciul ei. 

Poitier spuse: 

— Era vânzătoare cu jumătate de normă în Nassau. 

— Nu, nu mă refer la slujba aceea. Ci la cea de prostituată. 

— Poftim? De unde știți? 

— Din poze, zise el, uitându-se la Poitier. Pozele de pe iPad-ul 
tău. Avea multe urme de injecții în braţ. Sângele îi este negativ 
pentru narcotice și alte medicamente, după cum tocmai am 
aflat, așa că de unde sunt aceste urme? Insulină nu poate fi - 
diabeticii nu și-o injectează intravenos acolo. Nu, probabil că - 
atenţie, probabil, nu sigur - și-a făcut regulat teste de sânge 
pentru boli cu transmitere sexuală. 

— Prostituată. 

Chestorul-șef părea mulțumit de asta. Americanca moartă în 
jurisdicția lui nu era, la urma urmelor, o studentă inocentă. 

— Puteţi închide, zise criminalistul. 

Ochii lui Rhyme se îndreptară spre receptorul care atârna ca 
un pendul nemișcat. 

McPherson îi dădu ascultare după un bun-rămas brusc adresat 
medicului legist. 

— Deci, care-i următorul pas? întrebă Poitier. 

— Să aflăm unde lucra femeia, spuse Pulaski, și să-i găsim pe 
clienţii ei. 

Rhyme dădu din cap. 

— Da. Probabil că în felul acesta și-a întâlnit ucigașul. 
Bijuteriile de aur erau scumpe și cu gust. Ea era sănătoasă și 
într-o formă bună. Avea un chip drăguţ. Nu era o prostituată 
care bătea străzile. Căutaţi-i în geantă chitanţele cardului 
bancar. Vom afla astfel de unde și-a cumpărat cocktailurile. 

Chestorul-șef dădu din cap spre Mychal Poitier, care dădu un 
telefon, aparent cuiva de la biroul de dovezi sau cuiva de la 
unitatea de detectivi. 

Tânărul ofițer purtă o conversaţie lungă și, în cele din urmă, 
închise. 

— Ei bine, asta-i interesant, zise Poitier. Două bonuri de la 
barul din... 

Ceva din tonul lui stârni rapid un gând în mintea lui Rhyme. 

— South Cove Inn! 

— Da, corect, căpitane. De unde ai știut? 

Rhyme nu răspunse, ci se uită pe fereastră vreme de un 
minut întreg. Gândurile îi veneau cu repeziciune. 

— Cum o cheamă? întrebă el. 

— Annette. Annette Bodel. 

— Ei bine, am vești bune pentru amândoi, domnule chestor- 
șef McPherson. Pentru dumneavoastră: ucigașul domnișoarei 
Bodel este american, nu un locuitor al insulei - asta-i o lovitură 
în materie de relații publice pentru ţara dumneavoastră. lar 
pentru mine: cred că am găsit o legătură cu cazul Moreno. Am 
greșit în privinţa unui singur lucru - a fost torturată, da. Dar cred 
că s-a folosit de un cuţit, nu de pumni, tâindu-i obrazul sau nasul 
sau limba. 

— De unde știți asta? întrebă McPherson. 

— Nu știu sigur, nu încă. Dar cred că e foarte probabil. 
Partenera mea din New York mi-a spus că un bărbat care 
elimină martorii din acest caz este specializat în folosirea 
cuțitelor. Nu e lunetistul. Bănuiala mea este că e rezerva 
lunetistului sau cineva al cărui rost este să-i găsească pe 
martori - și cred că el e americanul care a fost la hotel în 8 mai 
pentru a afla tot ce se putea despre apartamentul 1200, despre 
Moreno și bodyguardul lui. Probabil că a agăţat-o pe Annette la 
bar, s-a folosit de ea pentru a obţine informaţii, apoi a plecat 
împreună cu lunetistul, după ce acesta a tras. Dar, când a auzit 
de anchetă, s-a întors, cu două zile în urmă, respectiv luni, și a 
torturat-o pentru a afla dacă a povestit cuiva despre el, după 
care a ucis-o. 

Pulaski spuse: 

— Ar trebui să aruncăm o privire asupra plajei unde a fost 
găsită, s-o cercetăm din nou - de data aceasta, ca pe o scenă a 
crimei. 

Chestorul-șef se uită la Poitier, dar caporalul clătină din cap. 

— Acest bărbat a fost deștept, domnule. A ucis-o la reflux. 
Locul este sub un metru de apă. 

— Chiar că a fost deștept. 

Privirea lui Rhyme o susţinu cu fermitate pe a cea chestorului- 
șef. Spuse: 

— Dovezile pe care le avem nu lasă prea multe urme de 
îndoială cu privire la faptul că Robert Moreno a fost ucis de un 
lunetist al guvernului american și că partenerul lui sau cineva 
din organizaţia lui face curat în urma sa, ucigând-o inclusiv pe 

domnișoara Bodel în Nassau. Aceste informaţii vor deveni 
publice în curând. Puteţi să rămâneți la povestea că un cartel 
venezuelean se află în spatele asasinatului și să ignorați 
legătura cu Statele Unite. Dar atunci va părea că participaţi la 
mușamalizare. Sau ne puteţi ajuta să-i găsim pe lunetist și pe 
rezerva lui. 

Pulaski interveni: 

— Ar trebui să știți, domnule chestor-șef, că se pare că omul 
care a ordonat asasinatul a acţionat probabil în afara scopului 
autorităţii sale. Dacă ne ajutaţi să-i găsim pe criminali, 
Washingtonul nu se va supăra atât de tare cum aţi putea crede. 

„Excelentă precizare”, reflectă Rhyme. 

— O să ordon echipei criminalistice care se ocupă de limba de 
pământ să caute cuibul lunetistului. McPherson își întoarse fața 
sa mare spre Mychal Poitier și adăugă: Corporale, îi vei însoți pe 
domnul căpitan Rhyme și pe partenerii săi la South Cove Inn, 
pentru o a doua cercetare a locului faptei în cazul Moreno. 
Ajută-i în orice mod poţi. S-a înţeles? 

— Da, domnule. 

Apoi, chestorul-șef i se adresă lui Rhyme: 

— lar eu voi aranja să primiţi rapoartele complete de la locul 
faptei și de la autopsie. A, la fel și probele. Presupun că le veţi 
dori, domnule căpitan. 

— Probele, da. Le-aș dori foarte mult. 

Și, cu mare dificultate, se abţinu să adauge că era și timpul. 


CAPITOLUL 48 


Din nou pe SW Road. 

Cu Thom la volan în dubița accesibilă, Poitier, Pulaski și 
Rhyme se aflau în drum spre South Cove Inn, pe același traseu 
pe care fuseseră cu o zi în urmă, când făcuseră vizita interzisă și 
aproape fatală de la limba de pământ din Clifton Bay. 

Soarele se afla în spatele lor, deja sus pe cer în ciuda orei 
matinale, iar vegetația strălucea, verde, roșie și de un galben 
cald. Erau și câteva flori albe care sigur i-ar fi plăcut lui Sachs, 
se gândi Rhyme. 

„Mi-e dor de tine...“ 

Ea închisese exact când el trăgea aer în piept pentru a-i 
spune același lucru. Zâmbi gândindu-se la sincronizare. 

Se opriseră pentru scurt timp la laboratorul de criminalistică 
al Poliţiei Regale din Bahamas, ca să ia echipamentul de bază 
pentru prelevarea probelor. Acesta era de cea mai bună calitate, 
așa încât Rhyme era încrezător că Pulaski și Poitier vor putea 
găsi în Camera ucigașă ceva care să-i ajute să-l lege indiscutabil 
pe Barry Shales de crimă și, posibil, câteva indicii despre 
identitatea Subnecului 516. 

Curând, ajunseră la hotel și opriră în faţa clădirii sale 
impresionante, deloc ostentative, având un stil arhitectonic 
despre care Rhyme presupuse că era Art Nouveau colonial. 
Thom împinse căruciorul manual în care se afla Rhyme pe 
trotuar, spre intrarea în preajma căreia se aflau frumoase spaţii 
cu flori bine îngrijite. 

Intrară în hol, iar Mychal Poitier o salută pe funcţionara 
drăguță de la recepţie. Femeia era însă mai curioasă în legătură 
cu prezența unui bărbat în scaun cu rotile decât cu cea a 
ofițerului de poliţie - cu siguranţă, hotelul avusese parte din plin 
de așa ceva în ultima vreme. Având un singur nivel, hotelul era 
accesibil, însă Rhyme presupunea că acel complex - care era în 
primul rând un beach club cu teren de golf - nu avea parte de 
prea mulți oaspeţi invalizi. 

Managerul era ocupat în clipa aceea, dar recepţionera le oferi 
un card de acces pentru apartamentul 1200. 

Pulaski, care o cunoscuse cu o zi în urmă, o salută dând din 
cap și îi arătă o poză a lui Barry Shales trimisă de Sachs prin e- 
mail. Nici ea, nici altcineva nu-l văzuseră vreodată pe Shales. 

Lucru care confirmă ceea ce credea Sachs: Subnecul 516 
fusese cel care venise la hotel în data de 8 mai, pentru a-l ajuta 
pe Shales. 

Grupul porni pe coridorul indicat de recepţioneră, cu Pulaski și 
Poitier cărând echipamentul. 

După ce merseră câteva minute - hotelul era foarte mare -, 
Thom arătă cu capul spre o plăcuță. 


Apartamentele 1200-1208 


— Aproape că am ajuns. 
Cotiră, apoi se opriră brusc. 


— Staţi, murmură Poitier. Ce-i asta? 

Rhyme se uită spre ușile duble ale apartamentului 1200, 
Camera ucigașă - scena crimei, care ar fi trebuit să fie marcată 
cu bandă și cu indicatoare vizibile ce interziceau intrarea, adică 
sigilată corespunzător. 

Dar nu mai era. 

Ușile erau larg deschise, iar un muncitor într-o salopetă cu 
pete albe se afla în cameră cu un trafalet în mână, aplicând 
ceea ce părea a fi ultimul strat de vopsea pe peretele de 
deasupra șemineului. Parchetul era gol. Covorul fusese luat și 
tot restul - canapeaua însângerată, cioburile de sticlă - 
dispăruse. 


CAPITOLUL 49 


Jacob Swann mânca o omletă foarte bine preparată, la un 
local din Upper West Side, lângă Central Park West. 

Purta jeanși, un hanorac (astăzi, negru), adidași și un tricou. 
Rucsacul se afla alături. Acesta era un cartier în care mulţi 
oameni aveau slujbe ce nu impuneau costume și cravate, iar 
programul normal nu era respectat - erau artiști sau lucrau la 
muzee și la galerii. Și în alimentaţie, desigur. Swann se pierdea 
în peisaj. 

Cafeaua din care sorbea era fierbinte, deloc amară. Pâinea 
era groasă și unsă cu unt înainte de a da de căldură - era 
singurul mod în care putea fi făcută. lar omleta? Se decise că 
era mai mult decât bine preparată. Era al naibii de bună! 

Fiind ingrediente dificile, ouăle pot face ca un fel de mâncare 
să fie sublim sau un eșec complet, dacă nu ești suficient de 
atent sau dacă nu respecţi condiţiile: se pot întări, coagula, sau 
lăsa. Un pic de gălbenuș în albușul cu care încerci să faci țurțurii 
de bezea și se alege praful de prăjitura Alaska. În plus, există 
întotdeauna posibilitatea ca anumite bacterii neplăcute să se 
reproducă nerăbdătoare în ovalul perfect al lui Dumnezeu (la 
urma urmelor, coaja oului pentru gestație a fost concepută). 

Insă aceste ouă fuseseră bătute perfect - lejer și fără urmă de 
lichid -, apoi preparate la foc iute; tarhonul, arpagicul și mărarul 
proaspăt tăiate fuseseră presărate exact la momentul potrivit, 

nicio clipă mai devreme. Omleta în formă de cuţit mezzaluna?? 
era galbenă, maronie și albă, crocantă la exterior și ușor moale 
la interior. 

In ciuda mâncării bune, Swann devenea un pic nerăbdător în 
privința Ameliei Sachs. Intrase în casa lui Lincoln Rhyme cu 
multe ore în urmă. Se părea că rezolvase problema convorbirilor 
telefonice, schimbând celularele cu cartelă preplătită o dată la 
câteva ore - toată lumea din echipa ei făcea asta -, iar telefonul 
fix avea un dispozitiv de depistare a interceptărilor, de care nu 
se putea trece fără a interveni fizic. 

Dar, având în vedere că era anchetatorul principal, mai 
devreme sau mai târziu trebuia să iasă. 

Se gândi la partenerul ei, Rhyme. Ei bine, ăsta fusese un eșec. 
Organizaţia dăduse aproape 2000 de dolari pentru a-i elimina pe 
el, pe asistentul lui și pe un alt poliţist - dar și pe ofițerul de 
poliţie din Bahamas. Contactele de acolo, alese dintre oamenii 
de pe chei, rataseră tentativa. Il întrebaseră pe Swann dacă 
dorea ca ei să încerce din nou, însă el le spusese să plece 
dracului de pe insulă. Deși ar fi fost foarte dificil să se facă 
legătura între ei, Swann și șeful lui, nu era totuși imposibil. 

Era sigur că avea să se ivească o altă ocazie pentru a se 
ocupa de Rhyme. Cu siguranţă omul nu se putea mișca suficient 
de repede pentru a scăpa de Kai Shun. Swann căutase informaţii 
despre starea lui, cvadriplegia, și descoperise că acesta nu 
simțea nimic în cea mai mare parte a corpului. Swann era 
intrigat de gândul că cineva ar fi putut sta nemișcat, privind 
cum cineva îi jupoaie pielea - făcându-l să sângereze lent până 
la moarte fără să simtă nicio durere. 

Ce idee interesantă - să măcelărești o creatură de vie! 

Curios. Va trebui să... 

„Ah, dar iat-o pe frumoasa noastră Amelia!“ 

Nu venea din direcția din care se așteptase - ușa din 
fundătura în formă de L care ducea în spatele casei, la care se 
făceau livrările și lângă care era parcat Fordul Torino. Se pare că 
ieșise pe ușa din faţă, care dădea spre Central Park West. Se 
îndrepta spre vest, mergând pe trotuarul de vizavi de local. 

Sperase să o surprindă în fundătură. In clipa aceea, pe stradă 
erau prea mulți pietoni care se îndreptau spre serviciile lor. Dar 
era doar o chestiune de timp până avea s-o prindă singură. 


32 Semilună (în Ib. italiană în original, n.tr.). 

Șterse cu un gest firesc tacâmurile și cana de cafea, 
înlăturând amprentele. Plăti băgând sub farfurie o bancnotă de 
zece și una de cinci, în loc să ducă nota de plată casierului. 
Primise aceste bancnote de la portarul unui hotel din cealaltă 
parte a orașului, care îi schimbase niște bani. Bancnotele scoase 
de la bancomate erau înfricoșător de ușor de depistat, așa că 
făcuse o mică spălare de bani lăsând un bacșiș generos, dar nu 
exagerat. 

Apoi ieși și se urcă în Nissanul său. 

O studie pe Sachs prin parbriz. Vigilentă, femeia se uita cu 
atenţie în jur, dar nu în direcţia lui, ci doar spre acele locuri din 
care putea să apară un atacator. Interesant era că se uita și în 
sus, scanând clădirile. 

„Nu-ţi face griji, i se adresă Swann în gând. Nu de acolo va 
veni glonţul. “ 

Pe când își scotea cheile mașinii, jacheta i se dădu într-o parte 
de pe șold, iar el remarcă faptul că avea un Glock. 

Porni mașina în același timp cu ea, pentru a acoperi zgomotul 
motorului. 

Când Fordul lui Sachs se îndepărtă de la bordură, Swann îl 
urmă. 

Singurul lui regret era acela că soarta ei avea să fie să 
încaseze un glonţ. Folosirea cuţitului Kai Shun pe pielea ei 
mătăsoasă nu era o opţiune pentru această rețetă. 


CAPITOLUL 50 


Mychal Poitier vorbea cu managerul de la South Cove. 

— Dar, domnule ofițer, am crezut că știți, rosti bărbatul înalt 
și cu păr buclat, îmbrăcat într-un elegant costum bej. 

În clipa aceea, riduri adânci îi brăzdau fruntea, pe care se 
remarca un bronz rozaliu. Accentul nu îi era foarte britanic. 

— Ce să știu? murmură Poitier. 

— Ne-aţi spus că putem să redeschidem camera, s-o curăţăm 
și să reparăm stricăciunile. 

— Eu? Eu n-am zis niciodată așa ceva. 

— Nu, nu, nu dumneavoastră. Cineva de la departamentul 
dumneavoastră. M-a sunat și mi-a spus că putem intra în 
cameră. Nu-mi amintesc numele persoanei. 

— A sunat? N-a venit aici personal? întrebă Rhyme. 

— Nu, a fost un apel telefonic. 

Rhyme suspină. 

— Când a fost asta? întrebă el. 

— Luni. 

Poitier se răsuci și se uită la Rhyme cu o privire disperată. 

— Am dat ordine foarte stricte ca locul faptei să rămână 
sigilat. Nu-mi pot imagina cine din departament... 

— N-a fost nimeni de la tine din departament, rosti Rhyme. 
Subnecul nostru a dat telefon. 

lar complice i-a fost, desigur, dorinţa arzătoare a managerului 
de a elimina orice semn că o crimă fusese comisă acolo. 
Anunţurile de pe coridoare că acolo se afla o scenă a crimei nu 
dădeau bine în relaţiile cu publicul. 

— Imi pare rău, domnule caporal, zise managerul pe un ton 
defensiv. 

Rhyme întrebă: 

— Unde sunt covorul, canapeaua și cioburile de sticlă? și 
celălalt mobilier? 

— Presupun că la vreo groapă de gunoi. Habar n-am. Noi 
folosim o firmă. Din cauza sângelui, au spus că vor arde covorul 
și canapeaua. 

„Focurile în care se ardeau gunoaiele...” 

Pulaski rosti: 

— Imediat după ce a ucis-o pe Annette, subnecul nostru a dat 
un telefon și, bang, scena crimei a dispărut. Foarte deștept, 
dacă stai să te gândești. Simplu. 

Chiar era. Rhyme se uită în camera imaculată. Singura 
dovadă a crimei era geamul lipsă, în locul căruia fusese lipit 
plastic. 

— Dacă vă pot ajuta cu ceva... spuse managerul. 

Fiindcă nimeni nu zise nimic, se retrase. 

Thom îl conduse pe Rhyme în apartament; cum Camera 
ucigașă nu era accesibilă scaunului cu rotile, criminalistul fu 
ajutat de Poitier și de Pulaski să coboare cele două trepte ceva 
mai înalte. 


Camera era zugrăvită în verde și albastru-deschis - vopseaua 
încă era umedă pe câţiva pereţi - și măsura circa 6 metri pe 9; 
două uși aflate în dreapta dădeau spre ceea ce păreau a fi 
dormitoarele. Acestea erau goale și pregătite pentru a fi 
zugrăvite. În stânga intrării se afla o bucătărie complet utilată. 

Rhyme privi afară pe una dintre celelalte ferestre, în faţa 
camerei se afla o grădină îngrijită dominată de un copac cu 
trunchiul neted, care se înălța aproximativ 12 metri. Observă că 
ramurile de jos fuseseră tăiate - frunzișul nu începea decât de la 
circa 7 metri deasupra solului. Privind drept peste grădină, pe 
sub coroana copacului, văzu clar infama limbă de pământ de 
unde trăsese Barry Shales și unde bărbaţii din cameră aproape 
că muriseră. 

Își ridică privirea spre copac. 

„Ei bine, s-ar putea să avem o scenă a crimei la urma 
urmelor. “ 

— Pifane! îl chemă Rhyme. 

— Da, Lincoln, răspunse Pulaski venind lângă el. 

Li se alătură apoi și Mychal Poitier. 

— Remarci ceva ciudat la acest peisaj? 

— A fost o împușcătură dată naibii. E cumplit de departe. Și 
uite prin ce pâclă - pricinuită probabil de poluare - a trebuit să 
tragă. 

— E aceeași scenă pe care am văzut-o ieri de pe partea 
cealaltă a apei, mormăi el. Nimic nu s-a schimbat. Evident, nu 
despre asta vorbesc. Ceea ce te întreb este următorul lucru: nu 
observi nimic ciudat la vegetaţia de-aici? 

Vreme de câteva clipe, tânărul ofițer examină scena. 

— Lunetistul a fost ajutat. Crengile. 

— Întocmai. Rhyme îi explică lui Poitier: Cineva a tăiat 
crengile de jos pentru ca lunetistul să aibă vizibilitate bună. Ar 
trebui să cercetăm grădina. 

Însă caporalul clătină din cap. 

— Este o teorie bună, căpitane. Dar nu. Acela este un copac 
otrăvitor. Aţi auzit de el? 

— Nu. 

— Este un copac otrăvitor, cum sugerează numele - ca 
stejarul otrăvitor sau ca sumacul otrăvitor. De pildă, dacă dai foc 
lemnului, fumul va fi ca un gaz lacrimogen. Dacă îi atingi 
frunzele, poţi ajunge la spital din cauza iritaţiei. Sunt copaci care 

fac flori foarte frumoase, așa că hotelurile de aici nu-i taie de 
tot, ci doar le scurtează crengile, astfel încât oamenii să nu 
poată ajunge la ele. 

— Ah, bine, a fost o încercare, murmură Rhyme. 

Detesta profund când se alegea praful de o teorie care părea 
bună. La fel și de speranţa că va avea o scenă a crimei pe care 
s-o investigheze. 

— Fă niște poze, îi spuse el lui Pulaski, apoi ia niște probe din 
covorul din fața ușii, câteva mostre de sol din straturile de flori 
de lângă trotuarul de la intrare și amprentele de pe clanțele de- 
aici. Probabil că vor fi inutile, dar, dacă tot suntem aici... 

Rhyme îl privi pe tânăr prelevând probele, punându-le în 
pungi de plastic și notând de unde fusese luată fiecare. Apoi 
Pulaski făcu circa o sută de poze ale scenei crimei. Ridică trei 
amprente latente. Când termină, puse totul într-o pungă mare 
de hârtie. 

— Mai dorești ceva, Lincoln? 

— Nu, mormăi criminalistul. 

Cercetarea Camerei ucigașe și a hotelului fusese probabil cea 
mai rapidă din istoria criminalisticii. 

În pragul ușii apăru un alt ofiţer în uniformă - era slab, smead, 
cu chipul rotund. Îl privi pe Rhyme cu admiraţie. Poate că 
exemplarul manualului lui Rhyme de investigare a unei scene a 
crimei deținut de Mychal Poitier circulase prin Poliţia Regală din 
Bahamas. Sau poate că era pur și simplu impresionat să se afle 
în aceeași cameră cu ciudatul polițist american care rezolvase 
cazul studentei dispărute printr-o serie de deducții. 

— Caporale, i se adresă tânărul ofiţer lui Poitier, dând din cap 
cu respect. Avea la el o mapă groasă și o pungă mare de 
cumpărături. Din partea chestorului-șef McPherson: copia 
integrală a raportului cercetărilor de la locul faptei și pozele de 
la autopsie. Și rapoartele autopsiei. 

Poitier luă mapa de la bărbat și îi mulțumi, apoi arătă cu capul 
spre pungă. 

— Hainele victimelor? 

— Da. Și pantofii. Plus probele colectate de-aici imediat după 
împușcătură. Dar trebuie să te informez că, din câte mi-a spus 
administratorul de la morgă, multe lucruri lipsesc. Nu știe cum s- 
a întâmplat asta. 

— Nu știe cum? rosti Poitier pe un ton batjocoritor. 


Ceasurile și alte bunuri de valoare, precum și camera și 
reportofonul lui Eduardo de la Rua dispăruseră undeva între 
scena crimei și morgă, după cum își aminti Rhyme. 

— Îmi pare rău, caporale. 

— Ai vreo veste în privinţa cartușelor? îl întrebă Poitier. 

Aruncă o privire pe geam, către limba de pământ din golf. 
Scafandrii și polițiștii cu detectoare de metale lucraseră acolo în 
ultima oră. 

— Mă tem că nu. Se pare că lunetistul le-a luat, iar noi încă nu 
i-am găsit cuibul. 

Poitier ridică din umeri. 

— Aţi găsit ceva legat de numele Barry Shales? 

Pe drum spre hotel, Poitier își pusese oamenii să verifice dacă 
la vamă sau la controlul pașapoartelor exista vreo consemnare a 
intrării lunetistului în ţară. În plus, să caute informaţii despre 
folosirea cardului bancar. 

— Nimic, domnule. Nu. 

— În regulă, mulțumesc, sergent. 

Bărbatul salută, dădu vag din cap spre Rhyme, apoi se răsuci 
și, cu o atitudine solemnă, ieși băţos din încăpere. 

Rhyme îi ceru lui Thom să-l împingă mai aproape de Poitier, 
apoi se uită în sacoșa de cumpărături, în care văzu trei pungi de 
plastic bine închise, de care erau atașate cartonașe pentru 
consemnarea transferului de custodie. Cu un gest stângaci, 
băgă mâna în pungă și scoase un mic plic aflat deasupra. In el 
se afla glonțul. Rhyme estimă că era un pic mai mare decât cele 
folosite în general de lunetiști, Lapua de 338. Acesta era 
probabil un 416, calibru care devenea din ce în ce mai popular. 
Rhyme studie glonțul de cupru și plumb, acum deformat. La fel 
ca în cazul tuturor gloanțelor, era uimitor că un glonț, atât de 
mic - deși de calibru mare - cauzase o rană atât de cumplită și 
curmase o viaţă omenească în doar o secundă. Il puse la loc. 

— Pifane, tu răspunzi de asta. Completează cartonașele de 
custodie. 

— Imediat. 

Pulaski se semnă pe ele. 

— O să avem mare grijă de ele, caporale, spuse Rhyme. 

— În regulă. Oricum, mă îndoiesc că nouă ne vor folosi la ceva 
probele acestea. Dacă îi arestaţi pe Shales și pe partenerul lui, 

subnecul vostru, nu cred că vreun tribunal de la voi îi va trimite 
aici pentru a fi judecaţi. 

— Cu toate astea, sunt probe. Vom avea grijă să le primiţi 
înapoi necontaminate. 

Poitier se uită prin camera imaculată. 

— Îmi pare rău că nu avem o scenă a crimei pentru tine, 
căpitane. 

Rhyme se încruntă. 

— Ah, dar avem. Și vă sugerez să mergem acolo cât de 
repede posibil, înainte să se întâmple ceva și cu ea. Împinge- 
mă, Thom. Să mergem. 


CAPITOLUL 51 


Semăna cu o broască. Henry Cross era îndesat și smead și 
avea câţiva negi vizibili, care, după părerea Ameliei Sachs, 
puteau fi ușor îndepărtați. Părul negru îi era bogat și încununa 
un cap mare. Buzele îi erau groase. Mâinile - mari și cu unghii 
neîngrijite. In timp ce vorbea, ridica din când în când un trabuc 
gros, neaprins și îl băga în gură pentru a-l mesteca plin de 
entuziasm. Era scârbos. 

Clătinând din cap, Cross spuse: 

— E nasol că Roberto a murit. Nasol rău. 

Vocea lui avea un accent vag - spaniol, presupuse ea. Își 
amintea că Lydia Foster îi spusese că el vorbea perfect limba 
aceea, dar și engleza - la fel ca Moreno. 

Era directorul fundației Săli de clasă pentru Americi, care 
coopera cu biserici pentru a construi școli și pentru a angaja 
profesori în zonele sărace din America Latină. Sachs își amintea 
că Moreno fusese implicat în acest proiect. 

„Umflatul baloanelor...“ 

— Roberto și Mișcarea Locală de Preluare a Puterii au fost cei 
mai mari susținători ai noștri, spuse Cross. 

Arătă cu un deget scurt spre galeria de fotografii aflată pe un 
perete scorojit. Acestea înfățișau birouri ale CAF” din Caracas, 
Rio și Managua, Nicaragua. Moreno avea braţul petrecut pe 
după umărul unui bărbat negricios, cei doi aflându-se lângă un 

șantier de construcții. Amândoi purtau căști de protecţie. Un mic 
grup de localnici părea să aplaude. 

— Și mi-a fost prieten, murmură Cross. 

— Îl cunoșteaţi de mult? 

— De cinci ani, poate. 

— Imi pare rău pentru pierderea pe care aţi suferit-o. O 
propoziţie pe care instructorii de la Academia de Poliţie chiar te 
puneau s-o înveți. Totuși, când Amelia Sachs le rosti, le crezu cu 
adevărat. 

— Mulţumesc, zise el suspinând. 

Biroul mic și întunecat se afla într-o clădire de pe Chambers 
Street, în sudul Manhattanului. Fundaţia era unul dintre locurile 
pe care Moreno le vizitase când fusese la New York și pe care 
Sachs reușise să le depisteze - mulțumită bonului de la 
Starbucks pe care îl găsise în apartamentul Lydiei Foster. Sachs 
verificase condica intrărilor în clădirea în care se afla cafeneaua 
și descoperise că Moreno vizitase sediul CAF. 

— Lui Roberto îi plăcea faptul că nu suntem o instituţie 
caritabilă. Ne considerăm un distribuitor de resurse. Organizaţia 
mea nu numai că oferă bani pentru o cauză sau alta. Finanţam 
școli, îi învăţăm pe oameni meserii pentru a putea scăpa de 
sărăcie... Nu am niciun fel de răbdare pentru cei care stau cu 
mâna întinsă. Mă enervează rău când... 

Cross tăcu, ridică o mână și râse. După câteva clipe, continuă: 

— Asemenea lui Roberto, am tendinţa de a ţine predici. Îmi 
cer scuze. Dar vorbesc din experienţă, vorbesc pentru că am 
făcut și muncă de jos, vorbesc pentru că știu cum e să trăiești în 
mizerie. Am lucrat în transporturi și un lucru pe care l-am 
observat a fost că oamenii chiar vor să muncească din greu. Vor 
să devină mai buni. Dar nu pot face asta fără o educaţie bună, 
iar școlile de-acolo erau în esenţă de rahat, scuzaţi-mi expresia. 
Eu am vrut să schimb asta. Așa l-am cunoscut pe Roberto. Noi 
ne deschideam un birou în Mexico, iar el se afla în oraș pentru a- 
i vorbi unui grup de preluare a puterii pentru fermieri. S-a creat 
o legătură între noi. Buzele groase schițară un zâmbet vag, apoi 
continuă: Putere pentru oameni... Trebuie să spun că nu e un 
sentiment rău. Roberto și-a făcut treaba prin microafaceri, eu o 
fac pe-a mea prin educaţie. 

Cu toate astea, semăna mai mult cu un proprietar de fabrică 
de nasturi din Fashion District? sau cu un avocat specializat în 
obținerea de compensaţii civile decât cu un director de 
organizaţie caritabilă. 

— Deci aţi venit pentru nenorociţii ăia de se ocupă cu droguri, 
cei care l-au ucis? lătră Cross. 

Vreme de câteva clipe, își mestecă feroce trabucul, apoi îl 
puse într-o scrumieră având forma unei frunze de arțar. 

— Deocamdată strângem informaţii, rosti Sachs evaziv. Vrem 
să aflăm unde a fost cu ocazia ultimei sale vizite la New York - 
când s-a întâlnit cu dumneavoastră. Mi-aţi putea spune unde 
altundeva s-a mai dus? 

— La alte organizaţii nonprofit, zise el, vreo trei sau patru. 
Știu că avea nevoie de o interpretă pentru unele dintre ele, dacă 
asta vă ajută cu ceva. 

— N-a menţionat la care? 

— Nu, doar a venit să lase un cec și să afle vești despre 
câteva proiecte noi de care ne ocupam împreună. Voia să existe 
ceva care să poarte numele lui. O sală de clasă. Nu o școală 
întreagă. Vedeţi? Acesta era Roberto. Era realist. Știind că 
dădea o anumită sumă de bani - nu catralioane de dolari -, nu 
voia ca o școală întreagă să-i poarte numele. Era fericit doar cu 
o clasă. Un tip modest, înțelegeţi ce vreau să spun? Însă dorea o 
anumită recunoaștere. 

— Părea îngrijorat în legătură cu siguranţa lui? 

— Sigur. Mereu era. Era foarte sincer. Zâmbi trist și adăugă: ÎI 
ura pe politicianul cutare sau pe CEO-ul cutare și nici vorbă să-i 
fie teamă s-o spună la radio sau pe blog. Se autointitula 
Mesagerul, vocea conștiinței. Și-a făcut mulţi dușmani. 
Nenorociţii ăia de traficanţi de droguri... Scuzaţi-mi franceza. 
Sper să ajungă pe scaunul electric sau să li se facă o injecție 
letală sau ce altceva s-o face. 

— A pomenit faptul că bandele sau cartelurile de droguri 
reprezentau o ameninţare? 

Cross se lăsă pe spate și se gândi câteva clipe. 

— Nu i-a numit efectiv, știți? Dar zicea că este urmărit. 

— Spuneţi-mi mai multe. 

Gross își trecu un deget peste un grup de aluniţe de pe gât. 

— A zis ceva despre un tip care ba apărea, ba dispărea, 
înțelegeţi ce vreau să spun? îl urmărea pe stradă. 

— Cumva vi l-a descris? 

— Un tip alb. Cu aspect dur. Atâta tot. 

Ea se gândi imediat la Barry Shales și la Subnecul 516. 

— Dar a mai fost ceva. Avionul. Asta l-a îngrozit cel mai tare. 

— Avionul? 

— Roberto călătorea mult. A zis că a remarcat un avion 
particular de trei sau patru ori în diferite orașe în care a fost - 
locuri cu aeroporturi mici, unde un avion particular e mai lesne 
de observat. În Bermude, Bahamas, Caracas, unde locuia. În 
unele orașe din Mexic. A spus că era ciudat fiindcă avionul părea 
mereu să ajungă acolo înainte de sosirea lui. Ca și cum cineva îi 
cunoștea programul călătoriilor. 

De pildă, ascultându-i telefonul? Un sport favorit al Subnecului 
516. 

Începu din nou să mestece trabucul. 

— Spunea că motivul pentru care l-a recunoscut a fost că 
majoritatea avioanelor particulare sunt albe, dar acesta era 
albastru. 

— Însemne, indicative, numere? 

O ridicare din umeri. 

— Nu, n-a pomenit. Dar eu m-am gândit că-i aiurea să te 
urmărească cineva cu un avion. Despre ce să fie vorba? Cine 
naiba să fie? Chestiile astea costă bani. 

— Vă mai amintiţi ceva? 

— Nu, îmi pare rău. 

Sachs se ridică și îi strânse mâna, reflectând că traseul 
întortocheat pe care ajunsese acolo - începând cu șoferul de 
limuzină - o dusese la un indiciu important. Chiar dacă era 
criptic. 

„Avionul albastru...“ 

Cross suspină uitându-se la o altă fotografie cu el și Moreno, 
realizată în junglă. Erau înconjurați de muncitori veseli. Din nou, 
lopeţi, căști de protecţie și noroi. 

— Știţi, doamnă detectiv, noi eram prieteni buni, dar trebuie 
să vă spun că niciodată nu l-am înţeles, întotdeauna avea ceva 
de zis împotriva Americii. Pur și simplu ura țara asta. Nu-i tăcea 
gura nicio clipă. Odată, i-am zis: „Haide, Roberto! De ce 
disprețuiești singura ţară de pe lumea asta în care poti să spui 

toate lucrurile astea fără să fii împușcat pe o alee de niște 
naționaliști sau să fii săltat în toiul nopţii pentru a fi azvârlit într- 
o închisoare secretă? Las-o mai moale”. 

Un râs amar se revărsă de pe buzele groase și umede ale 
bărbatului. 

— Dar pur și simplu n-a vrut să asculte. 


CAPITOLUL 52 


Jacob Swann opri mașina la o oarecare distanță de cea a 
Ameliei Sachs, în apropiere de casa lui Lincoln Rhyme. 

O urmărise în centru, unde ea avusese o întâlnire pe 
Chambers Street, iar el căutase o ocazie de a o împușca. Dar 
fuseseră prea mulți oameni pe stradă - ceea ce era întotdeauna 
o problemă în Manhattan. Acum ea se întorsese, parcând 
agresiv în paralel cu bordura, într-un loc unde nu avea voie, 
lângă intrarea în fundătură. 

El se uită în susul și în josul străzii umbrite. În sfârșit, era 
goală. Da, acelea aveau să fie locul și ora. Swann strânse SIG 
Sauerul cu o mână acoperită cu o mănușă de latex, potrivindu-i 
poziția pentru a-l putea scoate rapid. 

Nu intenţiona s-o ucidă. Decisese că asta ar fi creat prea 
multă agitaţie - prea multă poliţie, o vânătoare prea intensă a 
făptașului, prea multă presă. În schimb, avea s-o împuște în 
spate sau în picioare. 

Când avea să iasă din mașină, el avea să oprească în dreptul 
ei, să coboare, s-o împuște, apoi, să plece, oprindu-se câteva 
străzi mai departe pentru a schimba din nou numerele de 
înmatriculare. 

Sachs cobori din Torino uitându-se precaută în jur, cu mâna în 
apropierea șoldului. Această privire pătrunzătoare îl făcu pe 
Swann să rămână în Nissanul său, cu capul aplecat. Când ea 
porni pe stradă, el deschise portiera mașinii, apoi se opri. Sachs 
nu se îndreptă spre fundătura care ducea către ușa din spate a 
casei lui Rhyme sau către Central Park West, ci traversă strada - 
spre un restaurant chinezesc. 

El o văzu intrând, apoi râzând în timp ce vorbea cu femeia de 
la casa de marcat. Sachs examină meniul. Comanda ceva 


243 


pentru acasă. Își ridică privirea, apoi îl salută cu o fluturare a 
mâinii pe unul dintre picoli. Acesta îi zâmbi la rândul său. 

Swann porni Nissanul și văzu un spaţiu la câteva mașini 
distanţă. Parcă și opri motorul. Mâna i se strecură în interiorul 
jachetei, asigurându-se din nou că știa exact unde se află 
pistolul. Închizătorul avea o funcţionare mult mai greoaie decât 
cea a unui Glock, din cauza mecanismelor de siguranţă, însă și 
pistolul în sine era greu, ceea ce garanta că și focurile ulterioare 
primului aveau să fie deosebit de precise. Armele ușoare 
necesitau revenirea mai frecventă asupra țintei decât cele grele. 

O studie pe Sachs prin geamul pe care rămăseseră urme 
după spălare. 

O femeie atât de atrăgătoare... 

Păr lung, roșu. 

Înaltă. 

Și slabă. Atât de slabă... Oare nu-i plăcea să mănânce? Nu 
părea genul care gătește. Asta îl făcu pe Swann să n-o placă. Și 
să ia mâncare dintr-un asemenea loc, mult prea sărată și cu ulei 
folosit peste măsură. „Să-ţi fie rușine, Amelia. O să stai închisă 
în casă următoarele câteva luni, mâncând jeleu și budincă cât 
timp te vei vindeca.“ 

După zece minute, ea ieși cu mâncarea într-o mână și deveni 
o ţintă cooperantă: se duse direct spre fundătură. 

Se opri înainte să intre și se uită în pungă - aparent, 
asigurându-se că i se pusese porția suplimentară de orez sau 
prăjiturelele cu răvaș sau poate beţișoarele. Incă uitându-se în 
pungă, își continuă drumul spre casa lui Rhyme. 

Swann porni cu mașina de la bordură, dar fu nevoit să frâneze 
rapid din cauza unui biciclist care trecu pe lângă el și i se opri în 
față, întrebându-se dintr-un motiv oarecare dacă să se întoarcă 
sau să meargă mai departe către Central Park. Swann se înfurie, 
dar nu dori să atragă atenţia claxonând. Așteptă, roșu la faţă de 
nervi. 

Biciclistul porni mai departe - optând pentru frumosul verde 
de primăvară al parcului -, iar Swann apăsă pedala de 
acceleraţie pentru a ajunge rapid în dreptul fundăturii. Insă 
întârzierea îl costase. Mergând repede, Sachs ajunsese în 
capătul L-ului și cotise la stânga, către spatele casei. 

Nicio problemă. De fapt, era mai bine așa. Va parcă, o va 
urma și o va împușca în timp ce ea se va apropia de ușă. 

Geometria fundăturii va estompa zgomotul împușcăturilor și va 
trimite sunetele într-o sută de direcţii. Oricine le-ar auzi n-ar 
avea habar dincotro au venit. 

Se uită în jur. Niciun poliţist. Trafic redus. Câţiva trecători 
neatenți, pierduţi în lumea lor. 

Swann opri mașina în dreptul intrării în fundătură, scoase din 
viteză și ieși. Cu arma scoasă, însă ascunsă sub hanorac, porni 
pe caldarâm. 

Işi spuse: „Două gloanțe, unul în partea de jos a spinării, 
celălalt în spatele genunchiului”. Cu toate că prefera 
incomparabil mai mult cuțitul, era un trăgător bun. Va trebui 
să... 

Din spatele lui se auzi vocea unei femei: 

— Scuzaţi-mă. M-aţi putea ajuta? 

Accent britanic. 

Vocea îi aparținea unei femei zvelte și atrăgătoare de circa 30 
de ani, care ieșise să alerge. Se afla la o distanţă de aproximativ 
2,5 metri, între el și portiera deschisă a mașinii. 

— Nu sunt din oraș. Incerc să găsesc rezervorul. Există o pistă 
de alergat... 

Apoi, ea văzu. 

Hanoracul lui se îndepărtase de corp și ea zărise arma. 

— O, Doamne! Nu-mi faceţi rău! N-am văzut nimic. Jur! 

Dădu să se întoarcă, dar Swann se mișcă repede - într-o clipă, 
se află în faţa ei. Ea trase aer în piept pentru a ţipa, însă el o lovi 
în gât - lovitura lui cu palma deschisă. Femeia se prăbuși 
imediat pe beton, ascunsă privirii unui cuplu care se certa pe 
partea cealaltă a străzii. 

Swann se uită în spate, în canionul întunecat dintre pereții 
celor două clădiri învecinate. Oare Sachs intrase deja? 

Poate că nu. Nu știa cât de mult înainta fundătura în spatele 
casei lui Rhyme. _ 

Insă avea doar câteva secunde pentru a se decide. Își cobori 
privirea spre femeie, care icnea încercând să-și recapete 
răsuflarea, exact la fel cum făcuse Annette în Bahamas și Lydia 
Foster în apartamentul său. 

— Haa, haa, haa... 

Cu mâinile la gât, cu ochii lărgiți, cu gura deschisă. „Da sau 
nu? se întrebă el. Alege acum!“ 

Și decise: „Da“. 

CAPITOLUL 53 


Amelia Sachs se afla în fundătura din spatele casei cu Glockul 
scos, îndreptat spre locul unde canionul întunecat cotea la 
dreapta și apoi dădea în stradă. 

Mâncarea chinezească pe care o comandase era așezată pe 
caldarâm, iar ea stătea în poziţie de luptă: cu picioarele 
paralele, cu vârfurile picioarelor îndreptate spre adversar, ușor 
aplecată în faţă, cu o mână ţinând ferm pistolul și cu cealaltă 
asigurându-i stabilitatea. Braţul dominant trebuia să fie rigid - 
dacă mușchii nu sunt încordaţi, este posibil ca reculul să nu 
arunce cartușul gol afară și să nu bage un alt glonţ în cameră. 
Blocarea armei putea însemna moartea. 

„Haide! i se adresă Sachs în gând adversarului său. Vino, 
apari!” Desigur, acesta era Subnecul 516. Știa că nu era Barry 
Shales, lunetistul. Acesta era încă supravegheat de echipa lui 
Lon Sellitto. 

De câteva ori în cursul zile, observase un sedan de culoare 
deschisă - mai întâi, lângă clădirea de birouri de pe Chambers 
Street unde avea sediul Henry Cross. Apoi, în drum spre casă. 
Și, din nou, cu 15 minute în urmă. Nu văzuse bine mașina, dar 
părea să fie aceeași care o urmărise de la locuinţa lui Tash 
Farada, din Queens. 

Remarcând că mașina oprise la capătul străzii, se gândise 
cum să procedeze. Dacă suna la centrală sau îl aborda singură 
pe stradă, era posibil să precipite declanșarea unui schimb de 
focuri, ceea ce era o idee proastă în acea zonă intens populată. 

Așa că decisese să-l atragă în fundătură. Cumpărase 
mâncarea chinezească pentru a-i oferi ocazia s-o zărească. 
Inainte de a pleca, își strecurase arma în pungă. Apoi traversase 
strada fiind atentă să nu devină o ţintă, iar la intrarea în 
fundătură se prefăcuse că verifică mâncarea din pungă, dar de 
fapt urmărise cu coada ochiului ce făcea individul. 

Se grăbise să dea colţul în fundătură când văzu mașina 
apropiindu-se, apoi se oprise. Ajungând acolo, lăsase mâncarea 
jos și scosese arma. 

Acum, aștepta ca ţinta să apară. 

Oare avea să bage mașina în fundătură? Probabil că nu. Putea 
fi foarte ușor blocat dacă apărea vreun camion de marfa sau de 
mutări. 

Oare ieșise din mașină și se îndrepta rapid spre ea? 

Avea palmele uscate și ambii ochi larg deschişi - niciodată nu 
îi mijești atunci când tragi. Și te concentrezi numai asupra a 
două lucruri: ţinta și vârful țevii. Renunță la privirea piezișă 
aruncată părții din spate a închizătorului. Nu poţi cuprinde totul! 

Haide! 

Respirație egală. 

Unde era? Se furișa spre ea, gata să ţâșnească de după colț și 
să adopte și el poziţia de tragere? 

Sau dacă anticipase că ea îl aștepta? Poate că înșfăcase 
vreun trecător pentru a-l împinge în fundătură ca să-i distragă ei 
atenția. Sau ca să se folosească de el ca scut, sperând că Sachs 
va reacţiona și îl va împușca pe omul acela nevinovat. 

Inspiratie, expiraţie, inspiraţie... 

Oare se auzise o voce? Un țipăt slab? 

Ce era asta? Sachs se furișă spre cealaltă latură a L-ului. Se 
opri și se lipi de zid. 

Unde naiba era el? Oare și arma lui era ridicată, îndreptată 
exact spre locul de unde urma să apară ea, dacă făcea un pas 
înainte? 

„În regulă, du-te! Doar lasă-te în jos și fii gata să tragi. Atenţie 
la ce vezi!“ 

„Unu... doi...“ 

„Acum!“ 

Cu arma ridicată, Sachs ţâșni pe aleea principală a fundăturii 
și se lăsă brusc pe vine. 

Moment în care genunchiul ei stâng cedă complet. 

Inainte de a apuca să vadă clar unde era posibil s-o aștepte 
subnecul, se prăbuși într-o parte pe caldarâm, izbutind să-și ia 
degetul de pe trăgaci exact înainte de a trage unul sau două 
gloanţe la întâmplare. Amelia Sachs se rostogoli o dată și 
rămase locului în stare de șoc, o ţintă perfectă. 

Chiar și vederea o părăsi. Din cauza lacrimilor de durere. 

Dar se sili să ignore agonia și să se ridice cu greu pe 
jumătate, cu pistolul aţintit spre intrarea în fundătură, de unde 
Subnecul 516 probabil că venea după ea. Țintind spre ea. 
Trimițând în ea gloanţe mortale. 

Doar că el nu era acolo. 

Ea clipi pentru a-și alunga lacrimile din ochi, apoi le șterse cu 
înverșunare, folosindu-și mâneca. 

Pustiu. Fundătura era pustie. 516 dispăruse. 

Făcu eforturi să se ridice în picioare, își puse arma în toc și își 
masă genunchiul. Se duse șchiopătând în stradă și începu să-i 
interogheze pe cei aflaţi pe trotuar. Dar nimeni nu dăduse 
atenție mașinilor de culori deschise, nimeni nu văzuse un bărbat 
solid, cu păr castaniu tuns militărește comportându-se ciudat, 
nimeni nu văzuse vreo armă. 

Cu mâinile în șolduri, se uită spre vest, apoi spre est. Totul era 
pașnic, totul era normal. O zi obișnuită în Upper West Side. 

Incercând să atenueze șchiopătatul, Sachs se întoarse în 
fundătură. Dumnezeule, cât o durea! Luă mâncarea chinezească 
și o aruncă într-un tomberon. 

Regula celor cinci secunde în care mâncarea are voie să stea 
pe jos nu se aplică pe aleile din New York. 


CAPITOLUL 54 


— Ai avut dreptate, căpitane, strigă Mychal Poitier din 
balconul apartamentului Annettei Bodel aflat la primul etaj. 
Geamul lateral a fost forțat. Barry Shales sau subnecul vostru a 
intrat prin efracţie înainte sau după ce a ucis-o. 

Rhyme își ridică privirea și se uită cu ochii îngustaţi spre cerul 
strălucitor. Nu-l putea vedea pe caporal, ci doar silueta unui 
palmier legănându-se letargică lângă acoperișul clădirii în care 
locuise prostituata-studentă Annette. 

Aceasta era cealaltă scenă a crimei la care se referise, își 
imaginase că ucigașul lui Annette venise acolo pentru a găsi 
orice informaţii ar fi avut ea în legătură cu el și cu vizita lui la 
South Cove Inn din urmă cu o săptămână. Poitier și oamenii lui 
fuseseră la apartament înainte - după ce fusese dată dispărută 
-, însă doar ca să vadă dacă ea sau cadavrul ei se află acolo. La 
încuietorile ușii nu se umblase, așa că ofițerii nu făcuseră 
investigaţii amănunțite. 

— Probabil că după aceea, strigă Rhyme. 

O parte dintre întrebările pe care ucigașul i le pusese Annettei 
în timp ce o tortura fuseseră probabil despre agende sau fișiere 
din calculator care făceau referire la el. Și jurnale, desigur. 
Probabil că toate acestea dispăruseră deja, dar - spera el - o 
urmă a subnecului tot mai rămăsese. 

Un mic grup de localnici cu chipuri bronzate se afla în 
apropiere, urmărindu-i. Rhyme presupuse că schimbul lor de 
cuvinte ar fi trebuit să se desfășoare mai discret, însă de Poitier 
îl despărţeau cam aproape 8 metri pe verticală, nu avea altă 
alternativă decât să ţipe. 

— Nu intra, caporale. Ron se va ocupa de asta. Se răsuci și 
întrebă: Pifane, cum stăm? 

— Aproape am terminat, Lincoln. 

Acesta tocmai îmbrăca o salopetă de protecţie a Poliţiei 
Regale din Bahamas și își pregătea echipamentul de bază. 

Lui Rhyme nici măcar nu-i trecuse prin cap să se ocupe el 
însuși de scena crimei, cu toate că, mai devreme, fusese tentat. 
Clădirea nu avea lift și ar fi fost aproape imposibil ca scaunul 
greu să fie urcat pe scările înguste, în afară de asta, Pulaski era 
bun. Aproape la fel de bun ca Amelia Sachs. 

Ofiţerul se opri în faţa lui Rhyme, ca și cum ar fi așteptat 
instrucţiuni. Însă criminalistul nu spuse decât: 

— E scena ta. Știi ce ai de făcut. 

Tânărul dădu din cap și începu să urce rapid scările. 

e 

Îi luă cam o oră să parcurgă rețeaua. 

Când Pulaski apăru cu o jumătate de duzină de pungi, îi 
întrebă pe Rhyme și pe Poitier dacă doreau să revadă probele 
acolo. Rhyme reflectă un timp, dar decise în cele din urmă să 
ducă totul la New York și să facă analizele acolo. 

În luarea acestei hotărâri, o mare pondere o avusese 
obișnuinţța lui de a lucra cu Mel Cooper. 

Pe de altă parte, îi era dor de Sachs, fapt pe care nu l-ar fi 
mărturisit vreunei alte fiinţe omenești... cu excepţia ei. 

— Ce opţiuni avem pentru întoarcere? îl întrebă el pe Thom. 

Acesta verifică pe telefon și spuse: 

— Dacă reușim să ajungem la aeroport în jumătate de oră, 
putem prinde zborul următor. 

Rhyme se uită la caporal, iar acesta zise: 

— Ajungem acolo în cel mult 20 de minute. 

— Chiar și cu traficul infernal din Bahamas? întrebă Rhyme 
neîncrezător. 

— Am girofar. 

Încă în salopetă, cu protecţii pentru pantofi și cu cască pe 
cap, Pulaski se îndreptă grăbit spre dubiţă. 

— Îmbracă-te în hainele de stradă, pifane. Cred că pe 
pasagerii avionului i-ar deranja să te vadă cu astea pe tine. 

— Ah, da... 

Girofarul îi ajută să ajungă rapid la aeroport, iar în curând se 
aflară la terminal. leșiră din dubiţă și, în timp ce Pulaski se 
ocupa de bagaje și Thom aranja returnarea vehiculului, Rhyme 
ramase cu Poitier. Locul era ticsit de turiști și de localnici, iar 
atmosfera era plină de praf, de bubuituri și de fluierături 
nesfârșite, ce veneau dinspre un șantier aflat în apropiere. Și de 
mirosul permanent al fumului gunoaielor arse. 

Rhyme dădu să vorbească, dar descoperi că vorbele îi veneau 
cu greu. Sili cuvintele să se așeze în ordinea potrivită și zise: 

— Caporale, îmi pare rău pentru ce s-a întâmplat la cuibul 
lunetistului. Chestorul-șef a avut dreptate. Aproape că ai fost 
ucis din cauza mea. 

Poitier râse. 

— Nu suntem librari și nici stomatologi, căpitane. Nu toți cei 
ca noi ajung acasă seara. 

— Totuși, n-am fost atât de prevăzător cum ar fi trebuit să fiu. 

Aceste cuvinte îl arseră ca un fier roșu. 

— Ar fi trebuit să anticipez atacul, adăugă el apoi. 

— Capitane, nu sunt de mult timp ofiţer de poliție adevărat, 
dar cred că am dreptate când spun că ar fi imposibil de anticipat 
tot ce se poate întâmpla în această profesie. E cu adevărat o 
nebunie ceea ce facem noi. Salariu mic, mult pericol, politică de 
sus, haos pe străzi... 

— O să faci o treabă bună ca detectiv, caporale. 

— Sper. Cu siguranță mă simt mult mai în largul meu decât la 
inspecția afacerilor și a licențelor. 

Luminile unui girofar atraseră privirea lui Rhyme; apoi, se auzi 
și sirena. O mașină de poliţie gonea spre aeroport, croșetând 
traficul. 

— Ah, ultima probă, rosti Poitier. Mi-am făcut griji că nu va 
ajunge la timp. 


Rhyme se întrebă ce probă ar fi putut să fie. Aveau tot ce mai 
existase în apartamentul în care fusese împușcat Moreno, 
precum și ceea ce găsiseră în locuința lui Annette Bodel. 
Scafandrii renunţaseră să mai caute cartușele lui Barry Shales. 

Caporalul îi făcu semn mașinii. 

Tânărul sergent pe care îl întâlniseră la South Cove Inn se afla 
la volan. Luând o pungă pentru probe, cobori și îi salută solemn 
pe cei doi bărbaţi în faţa cărora se afla. 

Rhyme rezistă ridicolului impuls de a răspunde la salut. 

Poitier luă punga și îi mulțumi ofițerului. Un alt gest cu 
degetele țepene ridicate la tâmplă, după care sergentul se 
întoarse la mașină și se îndepărtă în viteză, cu sirena și girofarul 
pornite, deși își dusese misiunea la bun sfârșit. 

— Ce este în pungă? întrebă Rhyme. 

— Nu-ţi dai seama? răspunse Poitier. Îmi amintesc că, în 
cartea ta, îi instruiești pe ofițeri să miroasă mereu aerul când 
cercetează un loc al faptei. 

Încruntându-se, Rhyme se aplecă și trase aer în piept. 

Aroma ademenitoare a scoicilor prăjite se ridica din pungă. 


CAPITOLUL 55 


— Susss, SUSS... 

În bucătăria lui, Jacob Swann sorbi dintr-un vermentino, un vin 
italian plăcut și ușor, în acest caz din Liguria. Reveni la ascuţirea 
cuțitului său, un Kai Shun, altul decât cel pentru feliat. Acesta 
era un model Deba de 21,6 centimetri, pentru desprinderea 
unor bucăți mari și intacte de carne. 

— Susss, Suss, suss... 

ÎI trecu în lung pe o parte și pe alta pe tocila Arkansas, într-un 
stil personal de ascuţit. Niciodată cu mișcări circulare. 

Era ora 8 p.m. La picup cânta jazz. Era Larry Coryell, 
chitaristul. Excela în muzica obișnuită, în compoziţii proprii și 
chiar în muzică clasică. Modul în care interpreta Pavană pentru o 
infantă defunctă” era inegalabil. 

Cu șorțul pus, Swann stătea lângă insula pe care se afla blatul 
pentru carne. Nu cu mult timp în urmă, primise un SMS de la 


35 De Maurice Ravel (n.tr.). 

sediu, în care era felicitat pentru tot ce făcuse în cursul zilei, 
confirmându-i că decizia de a amâna atacul asupra lui Sachs 
fusese bună. Putea să-și vadă de ale lui în seara aceea. lar el 
profita de asta. Lumina era slabă, iar jaluzelele și perdelele erau 
trase. 

Într-un fel, era ceva romantic în atmosferă. Swann se uită la 
femeia care stătea așezată în apropiere. Părul îi curgea liber și 
purta un tricou negru și o pereche de boxeri în carouri care îi 
aparţineau. El avu impresia că simte un parfum floral amestecat 
cu o aromă de mirodenii. Mirosul și gustul sunt inextricabil 
legate, se gândi el. Swann nu gătea niciodată ceva important 
când avea o răceală sau o infecţie a sinusurilor. De ce să facă 
un efort inutil? în astfel de momente, mâncarea era un simplu 
combustibil. 

Un păcat. 

Femeia, al cărei nume era Carol Fiori - ciudat nume pentru o 
britanică -, se uită și ea la el. Plângea încetișor. 

Ocazional, scotea câte un „haa, haa, haa“, cum făcuse și mai 
devreme. Carol era femeia care îl abordase pe alee mai 
devreme, distrugându-i șansa de a o scoate din funcţiune pe 
Amelia Sachs. O lovise în gât și o băgase în portbagaj. Plecase 
repede de-acolo, întorcându-se acasă. Avea să se ocupe de 
polițistă mai târziu. 

Odată întors în Brooklyn, o târâse pe Carol în casă, 
descoperind că echipamentul ei de jogging nu putea să-i mai fie 
de folos - teama ei fusese atât de mare, încât își pierduse 
controlul. O dezbrăcase de haine și o spălase, apoi îi dăduse ce 
purta acum. Deși inițial îi spusese că făcea această călătorie 
împreună cu „niște prieteni”, de fapt era singură și se plimba de 
o lună prin Statele Unite, gândindu-se să scrie un articol despre 
aventurile ei. 

Singură... 

Se gândise ce să facă totuși cu trofeul lui. 

Acum, ştia. 

Da? Nu? 

Da. 

Ea renunțase să se mai uite rugător la el și să șoptească 
implorator - acum își întorsese ochii umezi spre cuțitul Deba pe 
care el îl ascuţea, „susss, susss“. Uneori, clătina din cap. Swann 

îi legase mâinile și picioarele de un scaun stil Mission foarte 
frumos și confortabil, la fel cum procedase și cu Lydia Foster. 

— Te rog, mimă ea cuvintele, cu ochii ațintiți asupra cuţitului. 

Deci nu renunţase de tot la rugăminți. 

Swann examină cuțitul, testându-i cu grijă tăișul cu degetul 
mare. Avea rezistenţa corectă, era perfect ascuţit. Mai sorbi din 
vin, apoi începu să scoată ingredientele din frigider. 

Pe vremea când Jacob Swann era copil, cu mult înainte de 
colegiu, cu mult înainte de armată, cu mult înaintea carierei de 
după armată, ajunsese să aprecieze valoarea meselor. Singurele 
momente în care își putea petrece timpul alături de mama și de 
tatăl său erau cele când se prepara și se mânca masa de seară. 

Mătăhălosul Andrew Swann nu era aspru sau abuziv, ci pur și 
simplu distant și pierdut mereu în schemele, obligaţiile și 
distracţiile lui, care în mare parte erau legate de slujba lui din 
lumea jocurilor de noroc din Atlantic City. Micul Jacob nu știuse 
niciodată exact cu ce se ocupa tatăl lui - având în vedere 
propria carieră actuală, era posibil ca Andrew să se fi ocupat de 
constrângeri. Chestia aceea genetică. Insă ceea ce Jacob și 
mama lui știau despre el era că îi plăcea să mănânce și că îi 
puteau atrage și reţine atenţia cu ajutorul mâncării. 

Marianne nu avea un talent înnăscut la gătit și probabil că ura 
această îndeletnicire. Începuse să înveţe abia după ce ea și 
Andrew începuseră să se întâlnească. 

Jacob o auzise povestindu-i unei prietene despre una dintre 
primele mese pe care i le servise. 

— Ce-i asta? dorise Andrew să știe. 

— Hamburger Helper*$ și fasole Lima și... 

— Mi-ai spus că știi să gătești. 

— Dar le-am gătit, rostise ea, arătând cu mâna spre tigaie. 

Andrew își aruncase șervetul pe masă și plecase la cazinou. 

Așa că, a doua zi, ea își cumpărase o carte de bucate Betty 
Crocker și se apucase de treabă. 

În după-amiezile petrecute în casa lor identică cu cele din jur, 
micul Jacob o urmărea prăjind febrilă puiul pentru a face un 
fricasse sau sotând un cod în tigaie. Se lupta cu mâncarea, se 
lua la trântă. Nu învățase primele principii și reguli (la urma 


36 Mâncare semipreparată care constă în principal din paste la cutie, cu sos sub formă 
de pulbere sau condimente. Pastele sunt combinate cu carne de vită și uneori cu 
lapte. (n.tr.). 

urmelor, este vorba de chimie și de fizică). În loc de asta, ataca 
fiecare rețetă de parcă nu văzuse niciodată o friptură sau o 
cambulă sau un pachet de făină rece. Sosurile ei erau pline de 
cocoloașe și bizar condimentate, mereu prea sărate - totuși, nu 
după părerea lui Andrew, așa că poate nu erau exagerat de 
sărate. 

Spre deosebire de fiul ei, Marianne făcea eforturi vitejești 
înainte și în timpul preparării fiecărei mese și invariabil bea mai 
mult de un pahar de vin. Și puţin whisky. Sau orice se afla în 
dulap. 

Dar muncea din greu și izbutea să facă mâncăruri suficient de 
bune pentru a-l reţine pe Andrew circa o oră. Totuși, inevitabil, 
trântind furculița pentru desert în farfuria de porțelan și dând pe 
gât ultima gură de cafea (Andrew nu sorbea niciodată), tatăl lui 
se ridica și dispărea. Fie în pivniţă, pentru a lucra la proiectele 
lui de afaceri secrete, fie la un bar local, fie înapoi la cazinou. 
Sau să i-o tragă vreunei vecine, după cum începuse să 
speculeze Jacob când aflase cum era cu sexul. 

După orele de curs sau în weekenduri, dacă nu dădea de 
saltea cu adversarii lui din echipa de lupte ori dacă nu se 
antrena cu echipa de tir a școlii, Jacob își petrecea timpul în 
bucătărie, frunzărind cărţile de bucate sau stând lângă mama 
lui, în timp ce aceasta zăcea beată; pretutindeni în jur se zăreau 
firicele de lapte și sos de tomate, seminţe de mac împrăștiate, 
resturi de legume, faină, amidon de porumb, măruntaie... Și 
stropi de sânge. 

Uneori, când se simţea copleșită, îl ruga pe el s-o ajute să 
îndepărteze cartilajele și oasele și să pregătească scaloppine”. 
Marianne părea să creadă că un băiat ar fi mai înclinat să 
mânuiască un cuţit decât un tel. 

— la te uită, scumpul meu. Ce treabă bună ai făcut! Tu ești 
micul meu măcelar. 

El se pomeni preluându-i treaba tot mai mult, reparând 
instinctiv tocana, tăind mai fin ce era de tăiat, micșorând focul 
exact înainte de un dezastruos dat în clocot. Mama lui îl 
mângâia pe obraz și își mai turna puţin vin. 

Swann se uită acum la femeia legată de scaun. 


37 În general, termenul de scaloppine se referă la felii de vită sau de vițel foarte 
subțiri, bătute bine, condimentate, pudrate cu faină și prăjite în unt și ulei de măsline. 
(n.tr.). 


254 


Era în continuare furios pentru că-i stricase planurile din 
după-amiaza aceea. 

Ea plângea în continuare. 

Apoi el reveni la prepararea cinei, formată din trei feluri. 
Primul avea să fie sparanghel, gătit la aburii unui amestec de 
apă cu vermut, infuzat cu o frunză de dafin proaspătă și un vârf 
de cuţit de salvie. Tijele aveau să se odihnească pe un pat de 
mâche:* și aveau să fie punctate cu sos olandez de casă; 
cuvântul-cheie era „punctat” fiindcă - ori de câte ori gălbenușul 
se întâlnea cu untul - se putea exagera cu ușurință. Secretul cu 
sparanghelul era, desigur, sincronizarea. Romanii aveau o 
vorbă; să faci ceva în timpul în care e gata sparanghelul 
înseamnă s-o faci foarte repede. 

Swann sorbi din vin și pregăti lichidul pentru aburi. Tăie apoi 
verdeata din cutia de la fereastra lui. 

Când mama lui îi părăsise - vin, plus 130 de kilometri la oră 
fără centură de siguranţă -, Jacob, aflat atunci la 16 ani, 
preluase treaba în bucătărie. 

Doar ei doi, tată și fiu. 

Adolescentul procedase la fel ca mama lui, reținându-l pe 
Andrew cu ajutorul mâncării, singurele diferențe fiind că 
băiatului chiar îi plăcea să gătească și că o făcea mult mai bine 
decât mama lui. Începuse să servească mai multe feluri - 
precum un bucătar profesionist care oferă un meniu cu mai 
multe sortimente de mâncare pentru a fi gustate -, în ideea de a 
prelungi timpul petrecut împreună, în cele din urmă, apăruse 
însă o altă diferenţă: descoperise că îi plăcea să gătească mai 
mult decât acea singură oră în care mâncarea era consumată - 
și își dăduse seama că nu îl prea plăcea pe taică-său. Omul nu 
dorea să vorbească despre lucrurile care îl interesau pe Jacob: 
jocurile video, kickboxingul, luptele greco-romane, vânătoarea, 
armele în general și boxul fără mănuși. Andrew nu prea voia să 
vorbească despre altceva în afară de persoana sa. 

Odată, pe când Jacob avea 18 ani, tatăl lui venise acasă cu o 
blondă frumoasă, cu adevărat frumoasă. li spusese femeii ce 
bucătar bun era „băiatul meu“. Ca și cum s-ar fi lăudat cu un 
inel mitocănesc de pus pe degetul mic. li zisese lui Jacob: „Fă-i 


38 Plantă erbacee foarte apreciată în bucătăria franţuzească, folosită la prepararea 
sau asezonarea salatelor (n.tr.). 

lui Cindi ceva bun, bine? Fă ceva bun pentru această frumoasă 
doamnă”. 

Jacob știa deja prea bine ce era E. Coli. Cu toate astea, oricât 
de mult ar fi dorit s-o vadă pe fata de 24 de ani vomitând până 
murea - sau măcar vomitând -, nu se putuse hotărî să strice 
intenţionat un fel de mâncare. Fusese lăudat cu entuziasm de 
Cindi pentru un Cordon Bleu delicios, pe care nu-l făcuse bătând 
pieptul de pui, ci feliind carnea ca pe o coajă de măr spiralată și 
învelind în ea brânza Gruyere și - conform reţetei proprii - șunca 
de Parma. 

„Măcelarul...” 

Nu la mult timp după aceea, terorismul lovise ţara. Când 
Jacob se înrolase în armată, i se pusese întrebarea legată de 
aptitudini și interese - dar nu spusese că știa să gătească, de 
teamă să nu fie pus să facă mâncare la cazan în următorii patru 
ani. Știa că nu avea să fie nicio plăcere să gătească la grămadă 
pentru o mie de soldați. Cel mai mult își dorea să omoare 
oameni. Sau să-i facă să urle. Sau ambele. Nu vedea vreo mare 
diferență între oameni și animale când venea vorba de 
măcelărirea lor. „De fapt, dacă stai să te gândești, viţeii și mieii 
sunt inocenți, iar noi îi tăiem fără nicio remușcare; pe de altă 
parte, oamenii sunt cu toţii vinovaţi de un păcat sau de altul, și 
totuși ezităm atât de mult să folosim glonţul ori cuțitul.” 

„Unii dintre noi.” 

O privi din nou pe Carol. Era foarte musculoasă, dar palidă. 
Poate că, în general, se antrena în săli de gimnastică sau, atunci 
când alerga, se dădea cu loțiuni de protecţie solară. Îi oferi vin. 
Ea clătină din cap. Îi dădu apă, iar ea bău jumătate din sticla pe 
care el i-o ţinu la gură. 

Al doilea fel din seara aceea avea să fie o variaţiune a 
cartofilor Anna - cartofi tăiaţi în felii subțiri așezate în formă de 
rozetă, fiecare strat fiind uns cu unt topit și presărat din belșug 
cu sare de mare și piper. În mijloc avea să se afle o porție 
zdravănă de crème fraîche*, deasupra căreia va pune - dintre 
toate lucrurile - puţin, foarte puţin sirop de arțar proaspăt. lar 
pentru a încheia, câteva fâșiuţe de trufe negre. Prepară acest fel 
într-o mică tigaie din fontă. Avea să-l lase mai întâi pe aragaz, 
apoi îl va băga să se rumenească în cuptorul Miele. 


3 Smântână „fals“ proaspătă, care se prepară din frişcă nebătută, iaurt și oţet alb sau 
suc de lămâie (n.tr.). 

Cartofi, sirop de arțar și trufe. Cine s-ar fi gândit? 

In regulă, începea să i se facă foame. 

Când Jacob avea puţin peste 20 de ani, tatăl lui murise de 
ceea ce s-ar fi putut numi probleme gastrice - totuși, nu ulcer 
sau vreo tumoare, ci patru gloanţe de 9 milimetri în stomac. 

Tânărul soldat jurase să se răzbune, dar nu se aflase niciodată 
nimic. Mulţi oameni l-ar fi putut ucide - se dovedise că Andrew îi 
înșelase pe mulţi, ceea ce nu era deloc o idee bună în Atlantic 
City. Găsirea ucigașilor ar fi durat ani întregi. În plus, pentru a 
respecta adevărul, Jacob nu se simţea deloc trist. De fapt, la 
recepţia pe care o dăduse după înmormântare, era foarte posibil 
să fi participat și criminalul, unul dintre partenerii de afaceri ai 
tatălui său. Totuși, existase o răzbunare subtilă cu ocazia 
evenimentului: felul principal de mâncare fusese penne alla 
puttanesca, o mâncare italienească pe bază de sos de roșii 
picant, al cărui nume italienesc înseamnă „în stilul unei curve“. 
O făcuse în onoarea prietenei de atunci a tatălui său, care nu 
era Cindi, dar care ar fi putut cu ușurință să fie. 

In seara aceea, al treilea fel de mâncare al lui Jacob Swann 
avea să fie special. Misiunea Moreno fusese dificilă, iar el dorea 
să-și satisfacă poftele. Antreul avea să fie în stil Veronique“, pe 
care el îl prepara cu struguri tăiați felii în formă de discuri și cu 
șalote“! tăiate la fel de subțire, preparate în sos beurre blanc 
făcut cu mai puţin vin (niciodată nu folosea oțet), întrucât 
existau deja strugurii. 

Va tăia carnea în ovale aproape translucide, o va da prin făină 
franțuzească tip 45, pentru patiserie, apoi o va rumeni repede 
într-un amestec de ulei de măsline și unt (întotdeauna în 
amestecul celor două, pentru că untul singur ardea mai repede 
decât o cisternă răsturnată). 

li mai oferi apă lui Carol, însă femeia nu fu interesată. 
Renunţțase. 

— Relaxează-te, îi șopti el. 


4 Supremes de Volaille Veronique, mâncare rafinată de provenienţă franceză. 
Adesea, atunci când strugurii sunt folosiți pentru prepararea unui fel de mâncare, 
aceasta capătă denumirea „Veronique“ (soţia celui care cultivă struguri) sau uneori „à 
la vigneronne". (n.tr.). 

11 Ceapă franţuzească sau hașmă, plantă erbacee înrudită și foarte asemănătoare cu 
ceapa (n.tr.). 

Lichidul clocotea sub asparagus, cartofii se rumeneau frumos 
în cuptor, uleiul și untul se încălzeau încet, emanând în jur 
parfumul lor minunat. 

Swann șterse blatul pe care avea să-l folosească pentru a felia 
carnea de la felul principal. 

Dar, înainte de a se apuca de treabă, vinul... Deschise și turnă 
un Sauvignon Blanc din Noua Zeelandă, un Cloudy Bay, unul 
dintre cele mai bune de pe planetă. Se gândise la vinul spumant 
al podgoriei, Pelorus, dar nu credea că va putea să termine 
singur o sticlă, iar bulele, desigur, nu ţineau. 


V: GLONTUL DE UN MILION DE DOLARI 


JOI, 18 MAI 
CAPITOLUL 56 


— Te-ai bronzat, spuse Sellitto. 

— Nu m-am bronzat. 

— Ba da. Ar fi trebuit să foloseşti loțiune pentru protecție 
solară, Linc. 

— Nu m-am bronzat, fir-ar să fie, murmură el. 

— Ba cred că da, adăugă Thom. 

Era aproape 8 a.m. Thom, Pulaski și Rhyme sosiseră târziu cu 
o seară înainte de la aeroportul LaGuardia, aproape de ora 11 
p.m., iar asistentul insistase ca Rhyme să se ducă imediat la 
culcare. Cazul putea aștepta până în dimineaţa următoare. 

Nu discutaseră în contradictoriu - criminalistul se simţise 
epuizat. Baia în mare nu rămăsese fără urmări. De fapt, toată 
excursia fusese obositoare. Dar asta nu-l împiedicase pe Rhyme 
ca a doua zi de dimineaţă, când se trezise la 6.30, să-l cheme pe 
Thom, apăsând butonul soneriei aflat lângă patul său. 
(Asistentul numise soneria Downton Abbey”, o referire pe care 
Rhyme n-o înțelegea.) 

Salonul forfotea acum, Sellitto, Cooper și Sachs fiind deja 
prezenţi. Ron Pulaski - care părea într-adevăr să se fi bronzat - 
tocmai intra pe ușă. Nance Laurel avea o înfățișare la tribunal în 
legătură cu un alt caz, așa că avea să ajungă mai târziu. 

Rhyme se afla într-un scaun cu rotile nou, un Merits Vision 
Select, gri cu aripi roșii la roţi. Fusese livrat și asamblat cu o zi în 
urmă, înainte ca Rhyme să se întoarcă din Bahamas. Thom 
sunase din Nassau la firma de asigurări și negociase o 
achiziționare rapidă. („N-au știut ce să spună, raportase 


42 Serial de televiziune britanic, a cărui acţiune se petrece pe domeniul fictiv Downton 
Abbey, reședința contelui și a contesei de Grantham, și care urmărește viața 
aristocratică a familiei Crawley și a slujitorilor lor în timpul domniei regelui George al 
V-lea (n.tr.). 

asistentul, când le-am zis că motivul distrugerii a fost 
scufundarea la 3 metri sub apă.“) 

Rhyme alesese acest model anume pentru că era recunoscut 
pentru abilităţile sale de deplasare pe teren accidentat. Vechea 
lui reţinere de a se afișa în public dispăruse - în mare parte 
datorită excursiei în Bahamas. Dorea să călătorească mai mult 
și să cerceteze el însuși locurile faptelor. Pentru asta avea 
nevoie de un scaun care să-l poată duce în cât mai multe locuri 
cu putinţă. 

Cei de la Merits fuseseră convinși să facă niște modificări 
având în vedere situația lui Rhyme - o curea pentru braţul stâng 
imobil, un touchpad sub inelarul stâng funcţional și, desigur, un 
suport de pahar suficient de mare pentru un pahar de whisky și 
o cană de cafea. Acum el savura cea de-a doua băutură, pe care 
o sorbea printr-un pai gros. Se uită la Sellitto, la Sachs și la 
Pulaski, apoi studie panoul pe care Sachs notase evoluţia 
anchetei în absenţa lui. 

— Trece timpul. Arătă cu capul spre ordinul OESS și adăugă: 
Domnul Rashid o să-și întâlnească ucigașul peste o zi sau două, 
dacă nu facem ceva în privinţa asta. Hai să vedem ce avem. 

Incepu apoi să se plimbe înainte și înapoi prin faţa panourilor 
pe care erau trecute analizele probelor prelevate de Sachs din 
cafeneaua Java Hut, unde explodase dispozitivul improvizat, și 
din apartamentul Lydiei Foster. 

— Un avion albastru? întrebă el privind însemnarea 
respectivă. 

Sachs îi povesti ce-i spusese Henry Cross despre avionul 
particular care părea să-l urmărească pe Moreno prin Statele 
Unite și prin America Centrală și de Sud. 

— l-am cerut unuia dintre ofiţerii de la Serviciile Speciale ale 
căpitanului Myers să verifice, dar n-a avut prea mult noroc. Nu 
există nicio bază de date în care să fie trecute culorile 
avioanelor. Dacă a fost vândut de curând, brokerii s-ar putea să 
aibă poze făcute pentru vânzare. Incă mai caută. 

— In regulă. Acum hai să vedem ce-am găsit în Bahamas. 
Numărul 1, Camera ucigașă. 

Rhyme le explică lui Sachs și lui Cooper cum Subnecul 516 - 
sau Barry Shales - distrusese scena crimei de la hotel, el având 
totuși câteva lucruri, inclusiv raportul preliminar întocmit de 
poliţia locală, cu fotografiile aferente, pe care Sachs le lipi pe un 

alt panou, împreună cu raportul sumar realizat de poliţia din 
Bahamas. 

In următoarea jumătate de oră, Sachs și Cooper despachetară 
cu grijă și analizară pantofii și hainele celor trei victime care se 
aflaseră în apartamentul 1200 în dimineaţa zilei de 9 mai. 
Fiecare pungă de plastic fu deschisă deasupra unei hârtii de ziar 
sterile, iar fiecare obiect vestimentar și fiecare pantof fură 
analizate în căutare de probe. 

Pe pantofii lui Moreno, ai bodyguardului și ai lui de la Rua 
găsiră fibre identice cu cele din covorul de la hotel și urme de 
pământ, care se potriveau cu probele de sol luate de lângă 
trotuar și de pe terenul din fața hotelului. Hainele conţineau 
probe similare, precum și elemente ale meselor recente, 
probabil micul dejun - muriseră înainte de prânz. Cooper găsi 
urme de foietaj și șuncă în cazul lui Moreno și al bodyguardului 
și ienibahar și niște sos de piper nedeterminat pe haina 
reporterului. De asemenea, Moreno și bodyguardul aveau urme 
de petrol nerafinat pe pantofi, pe manşete și pe mâneci, 
probabil ca urmare a vizitei făcute luni în afara hotelului - nu 
existau prea multe rafinării pe insula New Providence, așa că 
poate luaseră cina la docuri. Bodyguardul avea urme de scrum 
de ţigară pe cămașă. 

Aceste informaţii fură notate pe panou, iar Rhyme le reţinu, 
dar nu zăbovi asupra lor. La urma urmelor, ucigașul se aflase la 
un kilometru și jumătate distanță atunci când trăsese glonţțul. 
Subnecul 516 fusese la hotel, dar chiar dacă intrase în Camera 
ucigașă, nu rămăsese nicio urmă. 

— Bine. Să trecem la raportul autopsiei, spuse Rhyme. 

Nici aici nu apărură surprize. Moreno murise ca urmare a unei 
răni masive în piept provocate prin împușcare, iar ceilalți doi din 
cauza pierderii de sânge ca urmare a multiplelor răni provocate 
de lovirea cu cioburi de sticlă de diferite mărimi, cele mai multe 
având 3 sau 4 milimetri grosime și 2 până la 3 centimetri 
lungime. 

Cooper examina mucurile de ţigară și ambalajul de bomboană 
pe care criminaliștii lui Poitier le găsiseră în Camera ucigașă, dar 
nu descoperi nimic util. Țigările erau Marlboro, la fel ca pachetul 
găsit asupra cadavrului gărzii de corp, iar bomboana provenea 
dintr-un coș care îi fusese oferit lui Moreno la sosire. Deloc 

surprinzător, amprentele prelevate de Pulaski nu se regăsiră în 
nicio bază de date. 

— Hai să trecem la apartamentul prostituatei. Annette Bodel. 

Pulaski făcuse o treabă bună prelevând o mulţime de probe 
din preajma locurilor unde căutase ucigașul, plus probe care să 
ajute la eliminarea celor care nu-i aparţineau acestuia. Cooper le 
analiză folosindu-se ocazional de  cromatograful de 
gaze/spectrometrul de masă. In cele din urmă, anunţă: 

— În primul rând, avem combustibil pentru motoare în doi 
timpi. 

Acestea erau propulsoare mai mici, precum cele de la 
snowmobiluri și fierăstraie cu lanţ, la care uleiul de ungere se 
amesteca direct în benzină. 

— De la un skijet, poate, rosti Rhyme. Femeia lucra cu 
jumătate de normă la un magazin de echipamente pentru 
scufundări. Se poate să nu fie de la criminalul nostru, dar e de 
ținut minte. 

— Și nisip, adăugă tehnicianul. Plus reziduuri din apa de mare. 
Compară compușii chimici din aceste probe cu cei găsiţi la cele 
două locuri ale faptei anterioare. Da, este practic același lucru 
cu ce a găsit Amelia la Java Hut. 

Rhyme ridică o sprânceană. 

— Ah, deci există o legătură categorică între Subnecul 516 și 
Bahamas. Știm că a fost în apartamentul lui Annette, iar eu sunt 
sigur 99 la sută că el e cel care a fost la South Cove în data de 8 
mai. Acum, întrebarea este dacă există ceva care să-l lege de 
Lydia Foster. 

Pulaski interveni: 

— Firul de păr castaniu, așa cum a spus caporalul Poitier că îl 
avea bărbatul care a venit la South Cove Inn exact înainte de 
asasinarea lui Moreno. 

— Sugerează asta, n-o dovedește. Continuă, Mel. 

Tehnicianul privea ceva la microscop. 

— E ceva ciudat aici. O membrană portocalie. O să verific o 
parte din ea la CG/SM. 

Câteva minute mai târziu, avu rezultatele oferite de 
cromatograful de gaze/spectrometrul de masă. 

Cooper citi: 

— DHA, C22:6n-3 - acid docosahexaenoic. 


— Ulei de pește, spuse Rhyme, uitându-se la ecranul pe care 
era proiectată imaginea de la microscop. Cu membrana aceea... 
vezi în colțul din dreapta-sus? Aș zice că sunt icre de Manciuria. 
Sau caviar. 

— Mai e și niște CsHsO3, spuse Cooper. 

— M-ai prins, nu știu ce-i asta, murmură Rhyme. 

Căutarea dură 30 de secunde. 

— Vanilină. 

— Extract de vanilie? 

— Exact! 

— Thom! Thom, vino încoace! Unde naiba ești? 

Vocea asistentului ajunse în cameră: 

— Ce-ţi trebuie? 

— Să vii aici. Acum! 

Suflecându-și mânecile, asistentul li se alătură. 

— Cum puteam să rezist unei chemări atât de politicoase? 

Sachs râse. Rhyme se încruntă. 

— Uită-te la panourile astea, Thom. Folosește-ţi talentele 
culinare. Spune-mi ce crezi despre aceste elemente știind că 
acidul docosahexaenoic și CsHsO3 sunt caviar, respectiv vanilie. 

Asistentul privi câteva clipe panourile și pe chip îi apăru un 
zâmbet. 

— E ceva familiar... Un moment. 

Se apropie de un computer aflat în apropiere și deschise site- 
ul New York Times. Căută ceva - Rhyme nu văzu exact la ce se 
uita. 

— Ei bine, asta-i interesant! zise el apoi. 

— Of, vrei să ne spui și nouă ce-i interesant? 

— La celelalte două locuri ale faptei - la Lydia Foster și la Java 
Hut - s-au găsit urme de anghinare și lemn-dulce, nu? 

— Da, confirmă Cooper. 

Thom răsuci monitorul pentru ca ei să-l poată vedea. 

— Ei bine, combinând aceste ingrediente cu caviar și vanilie, 
se obţine un fel de mâncare foarte scump, care se servește la 
Patchwork Goose. Tocmai a fost un articol despre asta la rubrica 
despre mâncăruri. 

— Patchwork... ce naiba-i asta? murmură Sellitto. 

Sachs spuse: 

— Este unul dintre cele mai simandicoase restaurante din 
oraș. Timp de patru ore, îţi servesc șapte sau opt feluri de 

mâncare, cu vinul potrivit fiecăruia. Fac lucruri ciudate, cum ar fi 
faptul că obișnuiesc să gătească cu nitrogen lichid și la lămpi cu 
butan. Nu că aș fi fost vreodată acolo, desigur. 

— Corect, rosti Thom, dând din cap spre ecranul pe care 
părea să fie o rețetă. lar acesta este unul dintre felurile de 
mâncare: păstrăv servit cu anghinare fierte cu lemn-dulce, 
garnisit cu icre și maioneză cu vanilie. Criminalul vostru a lăsat 
urme ale acestor ingrediente? 

— Da, spuse Sachs. 

— Așadar, lucrează la un restaurant? întrebă Sellitto. 

Thom clătină din cap. 

— O, mă îndoiesc. Într-un astfel de loc, lucrezi șase zile pe 
săptămână, douăsprezece ore pe zi. N-ar avea timp să fie asasin 
profesionist. Și mi-e greu să cred că este client. Nu cred că 
ingredientele s-ar transfera sau ar rezista mai mult de câteva 
ore pe hainele lui. Mai degrabă a pregătit acest fel de mâncare 
acasă. După rețeta de aici. 

— Bine, bine, șopti Rhyme. Acum, știm că Subnecul 516 s-a 
dus în Bahamas pe 15 mai pentru a o ucide pe Annette Bodel, a 
pus bomba la Java Hut și a omorât-o pe Lydia Foster. Probabil că 
tot el a fost la South Cove Inn înainte ca Moreno să fie împușcat. 
Îl ajuta pe Barry Shales să se pregătească pentru crimă. 

— Și știm că îi place să gătească, spuse Sachs. Poate că e un 
fost profesionist. Asta ar putea să ne fie de ajutor. 

Cooper își scoase telefonul și răspunse. Rhyme nu-l auzise 
sunând și se întrebă dacă tehnicianul îl avea pus pe vibrații sau 
dacă nu cumva apa care îi intrase în urechi cu ocazia înotului 
involuntar îi afectase auzul. Dumnezeu știe când aveau să Îi 
treacă ochii, care încă îl mai înțepau. 

Tehnicianul îi mulțumi celui care îl sunase, apoi anunţă: 

— Am analizat rădăcina firului de păr castaniu găsit de Amelia 
în apartamentul Lydiei Foster. Am fost sunat pentru a mi se 
comunica rezultatele căutării în CODIS. Nimic. Oricine ar fi 
subnecul, nu se află în nicio bază de date cu ADN-ul infractorilor. 

În timp ce Sachs nota pe panou ultimele descoperiri, Rhyme 
zise: 

— Ei bine, am făcut niște progrese. Dar cheia prinderii lui 
Metzger este găsirea puștii lunetistului, iar cheia găsirii puștii 
este glonţul. Hai să aruncăm o privire! 

CAPITOLUL 57 


Cu toate că, de peste o mie de ani, oamenii se elimină unii pe 
alții cu ajutorul armelor de foc, analiza criminalistică a armelor și 
a gloanţelor este o știință relativ nouă. 

Când s-a făcut apel pentru prima oară probabil la această 
disciplină, anchetatorii din Anglia secolului al XIX-lea au obţinut 
o mărturisire de la un criminal pe baza asocierii unui glonţ cu 
matriţa care îl produsese, în 1902, un martor-expert (Oliver 
Wendell Holmes“, nici mai mult, nici mai puţin) i-a ajutat pe 
procurori să obțină condamnarea unui suspect stabilind că un 
glonţ tras de probă cu arma suspectului era identic cu cel care 
ucisese victima. 

Cu toate acestea, abia după ce Calvin Goddard, medic și 
criminalist, a publicat, în 1925, articolul „Balistica judiciară”, a 
început să se dezvolte această disciplină. Goddard este 
cunoscut drept părintele balisticii ca știință. 

Rhyme avea trei scopuri atunci când aplica regulile pe care 
Goddard le stabilise cu 90 de ani în urmă. Primul era să 
identifice glonţul. Al doilea era, având această informaţie, să 
identifice tipurile de arme care l-ar fi putut trage. Al treilea, să 
facă legătura între glonţul respectiv și arma care l-a tras, ceea 
ce putea face legătura cu trăgătorul - în acest caz, Barry Shales. 

Echipa începu cu prima dintre aceste întrebări. Glonţul însuși. 

Mascată și purtând mănuși, Sachs deschise punga de plastic 
în care se afla glonţțul, o bucată de cupru și plumb alungită și 
diformă. Se uită la ea. 

— Este un glonţ curios. Neobișnuit. În primul rând, e mare - 
are vreo 20 de grame. 

Greutatea proiectilului tras de armă - numit poș - se măsoară 
în grame. Majoritatea puștilor de vânătoare, de luptă și chiar și 


43 Oliver Wendell Holmes jr (8martie 1841 -6 martie 1935) - jurist american, judecător 
asociat al Curţii Supreme a Statelor Unite în perioada 1902-1932 și președinte al 
Curţii Supreme de Justiţie în perioada ianuarie-februarie 1930. Cunoscut pentru 
serviciul său îndelungat, pentru opiniile sale concise și pline de miez, precum și 
pentru respectul față de deciziile corpului legislativ ales, el este unul dintre cei mai 
citați judecători din Statele Unite, fiind onorat în timpul vieţii sale în Marea Britanie la 
fel ca în Statele Unite. (n.tr.). 

4 În original, „Forensic Ballistics” (n.tr.). 

cele folosite de lunetiști trag cu gloanţe mult mai mici, de circa 
11 grame. 

ÎI măsură cu un șablon pentru determinarea calibrelor, un disc 
metalic prevăzut cu găuri de diverse mărimi. 

— Și calibrul e rar. Mare. 420. 

Rhyme se încruntă. 

— Nu e 416? 

Acesta fusese primul lui gând atunci când îl văzuse în Camera 
ucigașă. Calibrul 416 era o inovaţie recentă în materie de 
gloanţe pentru puști, fiind proiectat de faimosul producător 
Barrett Arms. Cartușul era o versiune a celui de 50 folosit de 
lunetiștii din întreaga lume. În vreme ce unele ţări și anumite 
state din SUA interziceau folosirea gloanţelor de 50 milimetri de 
către civili, cele de 416 erau încă legale mai peste tot. 

— Nu, e clar mai mare. Sachs examină apoi glonțul la un 
microscop de mică putere și adăugă: Și are un design sofisticat. 
Este expandabil cu vârf de plastic - un spitzer modificat. 

Producătorii de arme începuseră să încorporeze elemente 
aerodinamice în designul proiectilelor odată cu - deloc de mirare 
- dezvoltarea avioanelor. Glonţul spitzer - de la cuvântul 
german care însemna „glonț ascuțit” - fusese creat pentru 
tragere cu pușca la mare distanţă. Fiind atât de aerodinamic, 
era foarte precis. Partea proastă era că rămânea intact după ce 
lovea ţinta și provoca mult mai puţin rău decât cele cu vârf 
rotund, expandabile, care se deschideau ca o ciupercă în carne. 

Unii producători de gloanţe veniseră cu ideea de a atașa un 
plastic ascuțit în vârful unui glonț expandabil. Acesta 
îmbunătăţea și mai mult aerodinamica unui glonţ spitzer, dar se 
rupea atunci când atingea ţinta, permiţând proiectilului să se 
expandeze. 

Un astfel de glonţ folosise Barry Shales pentru a-l ucide pe 
Robert Moreno. 

Tot în scopul unei aerodinamici mai bune, le explică Sachs, 
poșul avea partea din spate în formă de coadă de barcă - se 
îngusta în partea posterioară exact ca un iaht de curse pentru 
avea o viteză mai mare. Apoi concluzionă: 

— E mare, greu și al naibii de precis. 

Arătă cu capul spre fotografia în care Moreno zăcea pe 
canapeaua din Camera ucigașă, cu bucăţi de ţesut și mult sânge 
în spatele lui. 

— Și devastator, spuse ea apoi. 

Răzui ușor glonțul și analiză reziduurile de ejectare - gazul și 
particulele rezultate în urma aprinderii pulberii. 

— Crema cremelor, rosti ea. Capsa a fost Federal 210, iar 
pulberea, Hodgdon Extreme Extruded - pentru cele mai mari 
toleranţe. Acesta este un Ferrari al gloanțelor. 

— Cine îl produce? 

Aceasta era cea mai importantă întrebare. 

Însă o căutare pe internet le oferi prea puţine indicii. Niciunul 
dintre marii producători, precum Winchester, Remington ori 
Federal, nu îl fabrica și niciunul dintre vânzătorii cu amănuntul 
nu-l avea pe stoc. Totuși, Sachs găsi câteva referiri despre 
existența misteriosului glonț pe niște forumuri obscure de 
armament și află că o companie din New Jersey, Walker Defense 
Systems, era posibil să-l producă. Pe site-ul acesteia descoperi 
că, deși Walker nu fabrica puști, făcea gloanțe spitzer de 420 cu 
vârf de plastic și coadă de barcă. Sachs se uită la Rhyme. 

— Nu vând decât armatei, poliției... și guvernului federal. 

Primul scop fusese atins - identificarea glonţului. Acum, 
echipa se străduia să afle ce tip de armă îl trăsese. 

— İn primul rând, întrebă Rhyme, ce fel de acţionare avea? Cu 
repetiţie, semiautomată, cu rafală de trei gloanțe, complet 
automată? Sachs, ce părere ai? 

— Lunetiștii nu folosesc niciodată puști complet automate sau 
cu rafale - este prea dificil să compensezi reculul repetat. Dacă 
ar fi fost cu repetiţie, n-ar fi tras trei focuri. Dacă primul ar fi 
ratat, ar fi alertat ţinta, care s-ar fi ascuns. Așa că aș vota 
pentru semiautomată. 

— Nu poate fi prea greu de aflat, spuse Sellitto. Probabil că 
există doar una sau două arme în toată lumea capabile să tragă 
cu un astfel de glonţ. E cam unic. 

— Cam unic, se răţoi Rhyme cu un sarcasm rece. E ca și cum 
ai spune puțin însărcinată. 

— Linc, replică Sellitto vesel, te gândești vreodată să te apuci 
să predai la școală? Sunt sigur că puștii te-ar îndrăgi. 

Rhyme știa că Sellitto avea mare dreptate. Cu cât glonţul era 
mai rar, cu atât existau mai puţine arme cu care să poată fi tras. 
Ceea ce ușura identificarea armei, făcând astfel posibilă 
stabilirea unei legături între ea și Barry Shales. 


Cele două caracteristici ale unui glonţ care îl puteau lega de 
arma care îl trăsese erau calibrul - pe care acum îl cunoșteau - 
și urmele lăsate de ghinturi. 

Toate ţevile armelor de foc moderne au în interior șanțuri în 
formă de spirală, pentru a imprima proiectilului o mișcare de 
rotaţie necesară menţinerii stabilităţii acestuia pe traiectorie. 
Aceste șanțuri se numesc ghinturi. Pereţii laterali ai ghinturilor 
se numesc flancuri, iar intervalele dintre ghinturi poartă 
denumirea de plinuri. Flancul ghintului care ghidează glonţul 
este denumit și flanc de atac, în timp ce flancul opus se 
numește flanc liber. Aceste ghinturi au diverse configurații, în 
funcţie de tipul armei, de glonţul care se intenționează a fi 
folosit și de rostul ei. In funcţie de orientarea și de pasul spiralei, 
flancurile de atac pot determina glonţul să se rotească în sensul 
acelor de ceasornic sau în sens invers, mai încet sau mai 
repede. 

Glonţul le dezvălui că arma lui Barry Shales rotea glonţul în 
sens invers acelor de ceasornic, la un interval de 25,4 
centimetri. 

Rhyme știa că era neobișnuit: spiralele erau în general mai 
strânse, cu un raport de 1:7 sau 1:8. 

— Asta înseamnă că este o țeavă lungă, nu? îl întrebă Rhyme 
pe Cooper. 

— Da. Foarte lungă. Ciudat. 

Având în vedere calibrul rar și ghintuirea, în mod normal ar fi 
trebuit să poată identifica ușor mărcile de puști semiautomate 
având aceste caracteristici. Bazele de date balistice corelau 
toate aceste informaţii, așa că o simplă căutare cu ajutorul 
computerului era firesc să le ofere rezultatele în câteva 
secunde. 

Dar nimic nu era normal la acest caz. 

Sachs își ridică privirea de la calculatorul ei și raportă: 

— Nici măcar o sigură variantă. În baza de date nu există nici 
măcar un singur producător care să aibă o astfel de pușcă. 

— Mai e ceva ce-am putea spune despre această armă? 
Uitaţi-vă la pozele de la scena crimei, la cadavrul lui Moreno. 
Vedeţi dacă ne spune ceva. 

Specialistul criminalist își împinse ochelarii mai sus pe nas și 
începu să se legene înainte și înapoi în timp ce examina 
sinistrele fotografii. Dacă cineva își putea da seama de ceva, 

acela era Mel Cooper. Detectivul era membru activ al 
International Association for Identification - cea mai mare 
organizaţie criminalistică din lume, având aproape 100 de ani -, 
deţinând deja aproape toate certificările ce se puteau obține de 
la IAI, în toate domeniile de specialitate: artă criminalistică, 
analiza urmelor de încălțăminte și de pneuri, fotografie/imagine 
criminalistică, dactiloscopie și amprente latente - precum și 
analiza petelor de sânge, un domeniu care îi interesa în mod 
deosebit și pe Cooper, și pe Rhyme. 

Cooper putea citi fotografiile de la locul faptei așa cum putea 
citi un medic o radiografie. 

— Ah, uitaţi-vă la asta, la modul cum s-au împrăștiat, spuse 
el. Atinse o fotografie, indicând sângele și fragmentele de carne 
și de os de pe canapea și de pe dușumeaua din spatele ei, apoi 
adăugă: A tras de la 1800 de metri, nu? 

— Cam așa, rosti Rhyme. 

— Amelia, care ar fi viteza tipică unui glonţ atât de mare? 

Ea ridică din umeri. 

— La ieșirea din țeavă, de circa 800 de metri pe secundă. La 
impact? Aș zice 550. 

Cooper clătină din cap. 

— Acel glonţ a avut peste 900 de metri pe secundă când l-a 
lovit pe Moreno. 

Sachs se miră: 

— Serios? 

— Categoric. 

— Rapid. Foarte rapid. Confirmă că pușca avea o ţeavă 
deosebit de lungă și că în cartuș a fost mult praf de pușcă. In 
mod normal, un glonţ de dimensiunea asta ar avea cam 2,6-2,7 
grame de pulbere. Pentru a se obţine o astfel de viteză, 
bănuiesc că ar trebui de două ori mai mult, ceea ce înseamnă 
un închizător ranforsat. 

Aceasta este partea armei care preia cartușul din încărcător și 
îl introduce în cameră, asigurând astfel închiderea canalului țevii 
în momentul declanșării focului. Închizătorul este mai gros decât 
țeava pentru a rezista presiunii gazelor în expansiune, astfel 
încât arma să nu explodeze când este apăsat trăgaciul. 

— Vreo concluzie? 

— Da, rosti Sachs. Că Barry Shales sau cineva de la SNSO a 
făcut pușca. 

Rhyme se strâmbă. 

— Deci n-avem cum să facem legătura între vânzarea unei 
arme cu un anumit număr de serie și SNSO sau Shales. La 
naiba! 

Al treilea scop, găsirea unei legături între glonţ și Shales prin 
intermediul puștii, tocmai devenise considerabil mai greu de 
atins. 

— Încă mai așteptăm ca Serviciile de Informaţii să ne 
comunice ce au găsit, spuse Sachs. Poate că au descoperit că 
Shales a cumpărat părţi componente pentru o pușcă sau diverse 
unelte. 

Rhyme ridică din umeri. 

— Ei bine, hai să vedem ce ne mai poate zice glonţul. Mel, 
desenul papilar? 

Amprentele puteau supravieţui trecerii glonţului prin aer, 
printr-un corp, iar uneori chiar printr-un perete. Admiţând că 
Barry Shales atinsese glonțul cu degetele goale, ceea ce nu era 
cazul. Cu ochelari speciali la ochi, Sachs lumină glonțul cu o 
baghetă cu lumină alternativă. 

— Nimic. 

Cooper îl analiză din nou. 

— Fărâme de praf de sticlă de la geam. 

Apoi se folosi de pensetă pentru a culege câteva bucățele 
minuscule de materie, pe care le examină la microscop. 

— Vegetație, decretă Rhyme privind monitorul. 

— Da, așa este, rosti tehnicianul. 

Făcu o analiză chimică, apoi spuse. E urushiol“”. Un alergen 
care irită pielea. Își ridică privirea și zise: lederă-otrăvitoare, 
sumac? 

— Ah, copacul-otrăvitor. Din faţa ferestrei Camerei ucigașe. 
Glonţul trebuie să fi trecut printr-o frunză înainte de a-l lovi pe 
Moreno. 

Tehnicianul mai găsi o fibră identică cu cele din cămașa lui 
Moreno și urme de sânge care se potrivea ca grupă cu acela al 
activistului. 

— În afară se asta și de reziduurile ejectate, nu mai e nimic 
altceva pe glonţ, spuse Cooper. 

Rhyme își răsuci noul scaun spre panouri. 


15 Ulei secretat de majoritatea speciilor din familia Anacardiaceae, care se întâlnește 
în nucile caju, iedera otrăvitoare și în coaja fructului de mango (n.red.). 

— Ron, ai putea aduce la zi notițele noastre cu frumoasa ta 
caligrafie de școală catolică? Trebuie să vizualizez imaginea de 
ansamblu, adăugă el, neabţinându-se să folosească un jargon 
demn de liderul lor in absentia, căpitanul Bill Myers. 


CAPITOLUL 58 


CAZUL ROBERT MORENO 


Scrisul îngroșat indică informaţii actualizate. 


Locul faptei 1 

— Ap. 1200, South Cove Inn, Insula New Providence, 
Bahamas („Camera ucigașă”) 

9 mai 

Victimă 1: Robert Moreno 


Cauza morții: o rană prin împușcare în 

piept 

Informații suplimentare: Moreno, 38, cetăţean 

american, expatriat, locuind în Venezuela. 

Antiamerican vehement. Poreclă: „Mesagerul 

Adevărului”. S-a determinat că referirile la 

„dispariţia de pe faţa pământului” și 

„aruncarea lor în aer” nu au legături cu 

terorismul. 

Pe pantofi se aflau urme asociate cu mocheta 

de pe coridorul hotelului, pământ de lângă 

intrarea în hotel și petrol nerafinat. 

Pe haine s-au găsit urme de la micul dejun, 

foietaj, gem și șuncă, plus petrol nerafinat. 

A petrecut trei zile în NY, între 30 aprilie - 2 

mai. Motivul? 

- 1 mai: a folosit Elite Limousine. 

- Şofer Tash Farada (șoferul regulat, Vlad 
Nikolov, a fost bolnav. Încercăm să-l 
localizăm.) 

- Și-a închis conturile de la American 
Independent Bank and Trust, probabil și de 
la alte bănci. 

A mers prin oraș cu interpreta Lydia 
Foster, ucisă de Subnecul 516. 

Motivul pentru sentimentele sale 
antiamericane: cel mai bun prieten a fost 
ucis de invazia trupelor americane în 
Panama, în 1989. 

Ultima vizită a lui Moreno în SUA. Nu 
intenţiona să mai revină. 

Întâlnire pe Wall Street. Scop? Loc? 

În zonă nu există anchete legate de 
terorism. 

S-a întâlnit cu persoane necunoscute de 
la organizaţii caritabile din Rusia și EAU 
(Dubai), precum și de la consulatul 
brazilian. 

S-a întâlnit cu Henry Cross, directorul 
de la Săli de Clasă pentru Americi. 
Acesta a declarat că Moreno a avut 
întâlniri și la alte organizaţii caritabile, 
dar nu știe la care. Un bărbat alb și „cu 
aspect dur” l-a urmărit pe Moreno. ÎI 
urmărea un avion particular pe Moreno? 
Albastru. Se încearcă identificarea 
acestuia. 


Victimă 2: Eduardo de la Rua 
— Cauza morții: pierdere de sânge. Răni 


provocate de cioburi de sticlă spartă de 
împușcătură, dimensiuni 3-4 mm lățime, 2-3 cm 
lungime 


Camera foto, reportofonul, stiloul de 
aur şi agendele - dispărute 

Pe pantofi se aflau urme asociate cu 
mocheta de pe coridorul hotelului și 
pământ de lângă intrarea în hotel. 

Pe haine s-au găsit urme de la micul 
dejun: ienibahar și sos de piper. 
Informaţii suplimentare: jurnalist, îl 
intervieva pe Moreno. Născut în Puerto Rico, 
locuind în Argentina 


Victimă 3: Simon Flores 


Cauza morţii: pierdere de sânge. Răni 
provocate de cioburi de sticlă spartă de 
împușcătură, dimensiuni 3-4 mm lăţime, 
2-3 cm lungime 

Informaţii suplimentare:  bodyguardul lui 
Moreno, naţionalitate braziliană, locuind în 
Venezuela 

Ceas Rolex și ochelari de soare Oakley - 
dispăruți 

Pe pantofi se aflau urme asociate cu 
mocheta de pe coridorul hotelului, 
pământ de lângă intrarea în hotel şi 
petrol nerafinat. 

Pe haine s-au găsit urme de la micul 
dejun, foietaj, gem și şuncă, plus petrol 
nerafinat și scrum de țigară. 


- Cronologia lui Moreno în Bahamas: 


7 mai: sosește la Nassau cu Flores 
(bodyguardul). 

8 mai: întâlniri în afara hotelului, toată 
ziua. 

9 mai: întâlnire cu doi bărbaţi în legătură 
cu Mișcarea Locală de Preluare a Puterii 
în Bahamas. De la Rua sosește la 10.30 
a.m. La 11.15 a.m., Moreno este 
împușcat. 


— Suspect 1: Shreve Metzger 


Director Serviciul Național de Spionaj și 
Operaţiuni 

Instabil psihic? Probleme cu furia 

A manipulat dovezi pentru a autoriza ilegal un 
ordin de executare a unei sarcini speciale? 
Divorţat. Diplomă în drept la Yale. 


— Siepel 2: Subnec 516 


S-a determinat că nu este lunetistul. 
Posibilă vizită la South Cove Inn, 8 mai. 
Caucazian, bărbat, cca 35 de ani, păr castaniu- 
deschis tuns scurt, accent american, slab, dar 
atletic. Pare „militar”. A pus întrebări despre 
Moreno. 


Ar putea fi partenerul lunetistului sau 
angajat de Metzger separat pentru a face 
curat și a opri ancheta. 

S-a determinat că este ucigașul Lydiei 
Foster și al Annettei Bodel, tot el fiind cel 
care a pus bomba la Java Hut. 

Bucătar amator sau profesionist, având 
oarecare talent. 


— Suspect 3: Barry Shales 


S-a confirmat că este lunetistul. Nume de 
cod: Don Bruns 

39 de ani, a fost în aviația militară, 
decorat 

Specialist în informaţii la SNSO. Soţia 
este profesoară. Are doi fii. 

Persoana cu accent american care a sunat la 
South Cove Inn, în 8 mai, pentru a confirma 
sosirea lui Moreno. Apelul s-a făcut de pe 
telefonul luat pe numele de Don Bruns 
printr-o firmă-fantomă a SNSO. 

Serviciile de informaţii caută date despre 
Shales. 

Amprentă vocală obţinută. 


Raportul de la locul faptei, raportul autopsiei, alte 


detalii 


Locul faptei curățat și contaminat de 
Subnecul 516, fiind în mare parte 
inutilizabil. 

Detalii generale: glontul a trecut prin 
geamul de la podea până la tavan, pe 
care l-a spart, grădina afară, copac- 
otrăvitor cu crengile tăiate la 7 metri 
înălțime. Vederea spre cuibul lunetistului 
îngreunată, pâclă cauzată de poluare. 

47 de amprente au fost găsite. Jumătate 
analizate, rezultate negative. Celelalte 
lipsesc. 

S-au găsit ambalaje de bomboane. 

S-a găsit scrum de țigară. 

- Glonţ în spatele canapele ei pe care s-a 

găsit cadavrul lui Moreno 

- Glonţul fatal 

— Calibru 420, produs de Walker Defense 
Systems, NJ 

- Glonţ spitzer coadă de barcă 

- Calitate extrem de ridicată 

— Viteză extrem de mare, putere mare 

— Rar 

— Armă: făcută special 

- Urme pe glonț: fibre din cămașa lui 
Moreno și de frunză din copacul- 
otrăvitor 


Locul faptei 2 


Locul de unde a tras lunetistul Don Bruns, la 1800 
de metri de Camera ucigașă, insula New 
Providence, Bahamas 

9 mai 

Nu s-au găsit cartușe sau alte dovezi ale 
locației cuibului lunetistului. 


Locul faptei 2A 


— Apartamentul 3C, 182 Augusta Street, 

Nassau, Bahamas 

15 mai 

Victimă: Annette Bodel 

Cauza morții: urmează a se determina, 

probabil strangulare sau asfixiere 

Suspect: s-a determinat că este Subnec 

516. 

Probabil că victima a fost torturată. 

Probe: 

— Nisip asociat cu nisipul găsit la Java Hut 

— Acid docosahexaenoic - ulei de pește. 
Posibil caviar sau icre de Manciuria. 
Ingredient dintr-un fel de mâncare de la 
un restaurant din NY 

- Combustibil pentru motoare în doi timpi 

— CaHs03, vanilină. Ingredient dintr-un fel de 
mâncare de la un restaurant din New York 


Locul faptei 3 

- Java Hut, intersecția Mott Street cu Hester 
Street 

- 16 mai 

— Explozie a unui dispozitiv improvizat pentru 
distrugerea probelor legate de informator 

— Victime: niciun deces, răni minore 

— Suspect: s-a determinat că este Subnec 516 

- Dispozitiv în stil militar, antipersonal, 
șrapnel. Explozibil Semtex. Disponibil pe 
piața armelor 

- Localizat clienţi care s-au aflat în cafenea 
odată cu informatorul, de căutat informații, 
poze. 

— Probe: 
- Nisip dintr-o regiune tropicală 


Locul faptei 4 
— Apartamentul 230,1187 Third Avenue 

— 16 mai 

- Victimă: Lydia Foster 

- Cauza morții: pierdere de sânge, șoc din 
cauza rănilor de cuțit 

— Suspect: s-a determinat că este Subnec 
516. 

- Fir de păr castaniu și scurt (de la Subnec 
516) trimis pentru a fi analizat în CODIS 

- Probe: 

— Glycyrrhiza glabra - lemn-dulce. 
Ingredient dintr-un fel de mâncare de la 
un restaurant din New York 

— Cinarină, substanţă care se găseşte în 
anghinare. Ingredient dintr-un fel de 
mâncare de la un restaurant din New York 

Dovezi că a fost torturată 


- Toate consemnările legate de traducerile 
făcute pentru Robert Moreno la 1 mai au 
fost furate. 

- Nu s-a găsit vreun telefon celular sau vreun 
computer. 

— Bon de la localul Starbucks, unde Lydia a 
așteptat ca Moreno să se întoarcă de la 
întâlnirea particulară la care a participat pe 
1 mai 


Investigații suplimentare 
- Determinarea identităţii informatorului 

— Subiectul necunoscut care a dat în vileag 
ordinul de executare a sarcinii speciale 

- Trimis prin e-mail anonim 

- Contactat Unitatea NYPD pentru infracțiuni 
computerizate; așteptăm rezultate. 

- Trecut prin Taiwan, România și Suedia. Trimis 
din New York, prin Wi-Fi public, nu au fost 
folosite servere guvernamentale. 

- A folosit un computer vechi de probabil zece 
ani, iBook, fie model scoică, bicolor cu o 
culoare aprinsă (verde sau portocaliu). Sau 
poate fi un model tradiţional, cenușiu, dar mult 
mai gros decât laptopurile de astăzi. 

- Persoană în sedan de culoare deschisă a 
urmărit-o pe A. Sachs. 

- Marcă și model neidentificate 


— Există niște mistere aici, spuse Rhyme gânditor, uitându-se 
la panouri și pierzându-se în fapte. Pe jumătate șoptind, adăugă: 
Ne plac misterele, pifane? 

— AŞ zice că da, Lincoln. 

— Ai dreptate. Și de ce? 

— Pentru că ne împiedică să ne mulţumim cu ce avem. Ne fac 
să ne punem întrebări, iar când ne punem întrebări, descoperim 
lucruri. 

Un zâmbet. 

— Ei bine, ce avem, ce avem? În primul rând, pe Subnecul 
516. Avem o mulţime de dovezi împotriva lui - pentru uciderea 

Annettei în Bahamas, pentru bomba de la Java Hut și pentru 
uciderea Lydiei Foster. Dacă... scuze, când vom afla identitatea 
lui, vom putea construi un caz solid împotriva lui pentru 
plasarea bombei și pentru crimă. 

— Acum, cazul de conspirație împotriva lui Shales și Metzger. 
Putem face legătura între ei - amândoi lucrează la SNSO - și 
avem numele de cod al lui Shales, Don Bruns, pe ordinul de 
asasinat. Tot ce ne trebuie este ultima piesă a puzzle-ului: 
dovada că Barry Shales se afla în Bahamas pe 9 mai. Când o 
vom obţine, îi vom putea acuza pe amândoi de conspirație. 

În timp ce se uita la panouri, șopti pentru sine: 

— Nu există nicio probă fizică pentru a-l plasa acolo. Putem 
dovedi că subnecul a fost în South Cove cu o zi înainte de crimă, 
dar nu și că Shales s-a aflat acolo. Se uită la Sachs și adăugă: 
Cum e cu informaţiile - s-a aflat ceva despre istoricul călătoriei 
lui Shales? 

— Îi sun imediat, rosti ea scoţându-și mobilul. 

„Nu avem nevoie de multe”, reflectă Rhyme. O legătură poate 
fi dedusă de juriu - pentru asta există dovezile circumstanţiale. 
Dar trebuie să existe o bază pentru o deducție validă. Un juriu îl 
poate găsi vinovat de lovire și fugă de la locul accidentului pe 
un om care a condus beat, chiar dacă acesta este găsit treaz a 
doua zi de dimineaţă și neagă, dacă un barman depune 
mărturie că respectivul a băut o duzină de beri în ora de 
dinaintea accidentului, iar juriul îi consideră mărturia credibilă. 

Transponderele E-ZPass de pe vehicule, cardurile bancare, 
cipurile RFID din legitimaţiile angajaţilor, cartelele de metrou, 
înregistrările camerelor din transportul public, de la vamă, ale 
celor din trafic și din magazine... existau zeci de surse de 
informaţii care puteau fi folosite pentru a-i plasa pe suspecți la 
locurile faptelor. 

Observă că Sachs nota repede ceva. Bine. Dăduseră peste un 
filon de aur - avea el un presentiment... 

Ceva avea să-l lege pe Barry Shales de Bahamas în data de 9 
mai. 

Uitându-se la schema cazului, Sellitto dădu glas gândului lui 
Rhyme: 

— Trebuie să existe ceva. Știm că Shales e lunetistul. 

Amelia Sachs închise telefonul și, cu o expresie de stupefacţie 
care nu-i era caracteristică, spuse: 

— De fapt, Lon, nu, nu este. 
CAPITOLUL 59 


O jumătate de oră mai târziu, Nance Laurel era acasă la 
Rhyme. 

— Imposibil, șopti ea. 

— Nu el este lunetistul, spuse Sachs, uită-te singură. 

li aruncă pe masă câteva documente, cu puţin mai multă 
forță decât era necesar în condiţiile date, se gândi Rhyme. Pe de 
altă parte, era clar că aceste două femei nu erau menite să fie 
prietene. Se aștepta la o dispută aprigă între ele, precum un 
vânător de furtuni care zărește un norișor cât un bob de mazăre 
și gândește: „Se pune de-o tornadă“. 

Cei de la Serviciul de Informaţii al NYPD descoperiseră că 
Barry Shales nu fusese în Bahamas în ziua în care Moreno 
fusese împușcat. Se aflase în New York toată ziua - de fapt, nu 
părăsise ţara de luni de zile. 

— Au făcut o mulţime de verificări, cu confirmări din alte 
surse, totul. Le-am cerut să mai verifice o dată. Au mai verificat 
de încă două ori. Frecvența radio a cipului legitimaţiei l-a plasat 
în sediul SNSO la ora 9, după care a ieșit să ia prânzul - 
bănuiesc - pe la ora 14. Cât a fost plecat, s-a dus la Bennigan's, 
unde a plătit cu cardul. Semnătura este a lui. Apoi, s-a dus la un 
bancomat - camera video confirmă că a fost acolo. 
Recunoaștere facială în 60 de puncte. S-a întors la birou la ora 
15. A plecat la 18.30. 

— In data de 9 mai. Ești sigură? 

— Foarte. 

Se auzi un sunet ciudat, ca un șuierat de șarpe - Sunetul 
respirației lui Nance Laurel. 

— Și cu ce rămânem? întrebă Sachs. 

— Cu Subnecul 516, răspunse Pulaski. 

Sellitto adăugă: 

— Nu avem nimic care să sugereze că el ar fi lunetistul - pare 
mai degrabă o rezervă sau cel care face curat. Dar avem de ce 
să-l acuzăm. 


— Hai să abordăm altfel lucrurile, spuse Rhyme. Uităm cu 
totul de uciderea lui Moreno. Dovedim că Metzger l-a pus pe 
Subnecul 516 s-o omoare pe Lydia Foster și să pună bomba. Cel 
puţin, îl putem acuza de conspirație. Probabil că se va putea 
obține condamnarea lui Metzger pentru crimă de gradul doi. 

Insă Laurel părea nesigură. 

— Nu asta vreau, zise ea. 

— Nu asta vrei? întrebă Sachs, parcă învinuind-o pe procuroră 
pentru că vorbise ca o fetiță răsfăţată. 

— Exact. Cazul meu este împotriva lui Metzger și a lunetistului 
său pentru a fi conspirat să comită un asasinat ilegal. Vocea i se 
ridică - prima urmă de iritare constatată de Rhyme - când 
adăugă: Ordinul de comitere a asasinatului constituie baza. 

Se uită la copia acestuia prinsă pe panou de parcă ar fi trădat- 
O. 

— Dacă reuşim să punem mâna pe Metzger, ripostă Sachs pe 
un ton arțăgos, ce mai contează cum? 

Ignorând-o, procurora se răsuci și se îndreptă spre fereastra 
aflată în partea din faţă a salonului. Privi spre Central Park. 

Amelia Sachs se uită urât în urma ei. Rhyme știa exact ce 
gândea ea. 

Eu vreau... 

Cazul meu... 

Ochii lui Rhyme se îndreptară spre Laurel. Copacul la care se 
uita era un stejar alb de mlaștină, Quercus bicolor, un pom gros 
și nu deosebit de înalt, căruia îi mergea bine în Manhattan. 
Rhyme știa asta nu pentru că îl interesa arboricultura, ci pentru 
că descoperise un minuscul fragment de frunză de stejar alb de 
mlaștină în mașina lui Reggie „Sump“ Kelleher, un bandit 
deosebit de neplăcut din Hell's Kitchen. Acel fragment împreună 
cu o fărâmă de sol calcaros îl plasaseră pe Kelleher într-o 
poieniță din Prospect Park, unde fusese găsit cadavrul fără cap 
al unui important dealer de droguri. 

Rhyme tocmai se concentra asupra copacului când îi veni 
ideea. 

Se întoarse repede spre panoul pe care se afla lista probelor 
și o privi îndelung. Era vag conștient că oamenii din jur îi 
spuneau ceva. Nu le acordă nicio atenţie, murmurând ceva ca 
pentru sine. Apoi, strigă peste umăr: 

— Sachs, Sachs! Repede! Vreau să te duci undeva. 

CAPITOLUL 60 


Afacerile legate de război se prăbușeau peste tot în lume, iar 
unele dintre clădirile sediului din New Jersey al companiei 
Walker Defense Systems aveau obloanele trase. 

Însă Sachs medită că probabil mai existau niște pieţe pentru 
vânzarea de arme de distrugere în masă - și personală - din 
moment ce parcarea era plină de Mercedesuri, BMW-uri și Audi- 
uri de ultimă generaţie. 

Și un Aston Martin. 

„Dumnezeule! se gândi Sachs. Tare mi-ar plăcea să dau o 
tură cu acel Vanquish.“ Și începu să-și imagineze cum ar fi fost 
să dea frâu liber hergheliei de cai-putere pe aleea privată a 
companiei. 

După ce intră în clădirea construită în stilul anilor '50, se duse 
la recepţie, apoi fu condusă spre un loc de așteptare. 

„Steril” era cuvântul care îi veni în minte și care era adevărat 
în două sensuri: decorul era minimalist și auster, cu câteva 
tablouri în gri și alb și câteva afișe cu reclame la produse de al 
cărui rost nu-și prea putea da seama; și steril și în alt sens: se 
simţea ca un virus în care cercetătorii nu prea aveau încredere 
și pe care îl ţineau izolat până aflau mai multe despre el. 

În loc să aleagă un exemplar din People sau Wall Street 
Journal, cu ştirile de săptămâna trecută, preferă o broșură a 
companiei cu coperte lucioase, în care erau prezentate diviziile 
sale, ce se ocupau inclusiv de sisteme de ghidare a rachetelor, 
navigaţie giroscopică, blindaje, muniţie... tot soiul de lucruri. 

Da, poate că firma își restrângea activitatea, dar în broșură 
erau prezentate uzine impresionante din Florida, Texas și 
California, pe lângă sediul central. În străinătate aveau filiale în 
Abu Dhabi, Săo Paulo, Singapore, Munchen și Mumbai. Se 
îndreptă spre fereastră și studie terenurile întinse. 

În scurt timp, un bărbat de vreo 30 de ani în costum veni în 
hol și o salută. Era clar surprins să vadă o polițistă de la NYPD 
arătând atât de bine și nu se putu abţine cu totul să nu flirteze 
în timp ce o conducea prin coridoarele labirintice și la fel de 
sterile către biroul CEO-ului. Incercă s-o farmece punându-i 
întrebări despre meseria ei - cum era să fie polițistă în New 

York, care au fost cele mai interesante cazuri, dacă se uita la 
CSI sau la În mintea criminalului, ce armă avea... 

Ceea ce îi aminti de managerul tatuat de la Java Hut. 

Bărbaţii... 

Când îi deveni limpede că această temă de conversaţie nu 
dădea rezultate, el începu să-i povestească despre realizările 
companiei. Ea dădu politicoasă din cap, uitând imediat 
informaţiile recitate de el. Cu o încruntare, el se uită la piciorul 
ei; ea își dădu seama că șchiopătase și imediat se sili să 
pășească normal. 

După o plimbare nesfârșită, ajunseră la un birou aflat pe un 
colț în clădirea cu un singur nivel - era biroul domnului Walker. 
O brunetă cu părul dat cu fixativ, care stătea la un birou 
impresionant, își ridică privirea cu o atitudine defensivă, 
explicabilă probabil prin faptul că șeful ei era vizitat de NYPD. 
Sachs observă că multe rafturi erau ocupate de o colecţie 
întreagă de soldăței din plastic și plumb. Armate întregi. Primul 
lucru pe care Sachs îl gândi fu: „Să-i ștergi de praf trebuie să fie 
un coșmar”. 

Bărbatul pus pe flirtat care o condusese părea să se 
gândească la o modalitate de a o invita la o întâlnire, dar cum 
nimic nu-i veni în minte, se răsuci și plecă. 

— Intraţi, vă rog, rosti asistenta personală. 

În timp ce pășea în biroul lui Harry Walker, Sachs nu se putu 
abţine să nu zâmbească. Un producător de arme trebuia să aibă 
chipul îngust, sever și suspicios, nu-i așa? Să se gândească la 
comploturi pentru a vinde muniţie Rusiei în timp ce, simultan, îi 
aproviziona și pe separatiștii ceceni. Cu toate astea, 
președintele de la Walker Defense era un bărbat de 65 de ani 
mic și îndesat, cu aspect heruvimic, care stătea pe podea cu 
picioarele încrucișate, montând o tricicletă roz. 

Walker purta o cămașă albă umflată în dreptul burţii, care se 
revărsa peste pantalonii bej. Cravata era dungată, roșu cu 
albastru. Îi zâmbi relaxat și se ridică - cu oarecare dificultate. 
Într-o mână strângea o șurubelniţă, iar în cealaltă, instrucţiunile 
de asamblare. 

— Detectiv Sachs. Amanda? 

— Amelia. 

— Eu sunt Harry. 

Ea dădu din cap. 


— Pentru nepoata mea, zise el privind spre tricicletă. Am o 
diplomă de la MIT. Am 200 de patente pentru sisteme de 
armament avansat. Dar sunt în stare să montez o tricicletă Hello 
Kitty? Se pare că doar cu mare dificultate. 

Fiecare piesă era pusă cu grijă pe podea și etichetată cu post- 
ituri. 

— Eu mai lucrez la mașini, rosti Sachs. De fiecare dată îmi 
rămâne câte un șurub sau câte o piuliţă, sau altceva. Dar 
mașina pare să funcţioneze foarte bine și fără. 

El puse unealta și instrucțiunile pe birou și se așeză în spatele 
lui. Sachs se instală pe fotoliul indicat de el. 

— Ei bine, cu ce-ţi pot fi de folos? 

Incă zâmbea - la fel ca managerul care o condusese însă, în 
cazul lui Walker, nu era vorba de flirt. Zâmbetul lui ascundea și 
curiozitate, și precauţie. 

— Eşti unul dintre cei mai vechi producători de muniţie și de 
arme din ţară. 

— Ei bine, graţie Wikipediei, ce rost ar avea să neg? 

Sachs se lăsă pe spate în comodul fotoliu din piele bej. Se uită 
la fotografiile de pe perete - niște bărbaţi într-un poligon unde 
se trăgea cu pușca, probabil în preajma Primului Război Mondial. 

— Firma a fost fondată de străbunicul meu, îi explică el. Un 
om uimitor. Adică... mi-ar fi plăcut să-l cunosc, însă a murit 
înainte ca eu să mă nasc. El a inventat sistemul de încărcare 
automată prin reculul ţevii. Desigur, au existat vreo șase alţi 
inventatori care au făcut același lucru, iar el nu a fost primul 
care s-a dus la biroul de invenţii. Însă el a făcut modelele cele 
mai bune, cele mai eficiente. 

Sachs nu știuse de contribuţia lui Walker senior la dezvoltarea 
armelor, dar fu impresionată. Existau câteva modalităţi de a 
face o armă să tragă repetat, dar sistemul prin recul era cel mai 
popular. Cu o pușcă cu închizător cilindric rotativ, un trăgător 
talentat putea expedia un glonţ la câteva secunde. O armă 
automată modernă scuipa 900 de gloanțe pe minut, iar unele 
prea puţin cunoscute, chiar mai multe. 

— Te pricepi la arme de foc? o întrebă el. 

— Trasul cu arma e un hobby. 

El o privi cu atenţie. 

— Ce părere ai despre al doilea amendament? 


283 


O întrebare provocatoare îmbrăcată în aparenţa unei simple 
curiozităţi. 

Ea nu ezită. 

— Sunt deschisă la interpretări - miliția versus drepturile 
personale. 

Pe scurt, al doilea amendament al Constituţiei garanta dreptul 
milițiilor de a deţine și de a purta arme, fără a spune în mod clar 
că toți cetăţenii au acest drept. 

Sachs continuă: 

— Am citit notițele lui George Mason și cred că intenţia lui a 
fost să se refere exclusiv la miliții. Ridică o mână, fiindcă Walker 
dădu s-o întrerupă, și continuă: însă el a adăugat apoi: „Cine 
sunt milițiile? Acum, ele sunt tot poporul, cu excepţia câtorva 
funcționari publici”. Ceea ce înseamnă că acest drept se aplică 
tuturor - pe vremea aceea, fiecare cetățean era un potenţial 
membru al miliției populare. 

— Te susțin! zâmbi Walker încântat. Apropo, citatul este 
aproape exact. Așa că nu ne știrbește drepturile. 

Dădu din cap, dar Sachs adăugă rezervată: 

— Nu te grăbi! N-am încheiat argumentaţia. 

— Nu? 

— Constituţia ne oferă multe drepturi, dar de asemenea 
îngăduie Congresului să ne-o tragă într-o mie de feluri. Ai nevoie 
de permis ca să conduci o mașină sau ca să pilotezi un avion 
sau ca să vinzi băutură. Nu poţi vota decât după 18 ani. De ce 
să n-ai permis pentru a deţine ori pentru a trage cu o armă de 
foc? N-am nicio problemă cu asta. Și nu este deloc în conflict cu 
al doilea amendament. 

Walker răspunse bucuros, fiind încântat de dezbatere: 

— A, dar firește că, dacă ne luăm permise, Washingtonul știe 
unde se află armele, așa că trimite pe cineva în toiul nopţii ca să 
ni le ia. Nu avem nevoie de armele noastre pentru a-i opri să 
facă asta? 

— Washingtonul are arme nucleare, ripostă Sachs. Dacă vrea 
armele noastre, ni le va lua. 

Walker dădu din cap. 


46 George Mason al IV-lea (11 decembrie 1725 - 7 octombrie 1792) a fost un patriot 
american, om de stat și delegat al statului Virginia la Convenţia Constituţională a 
Statelor Unite. Impreună cu James Madison, el a fost numit „Părintele Bill of Rights", 
contribuind la conceperea primelor zece amendamente ale Constituţiei. Din acest 
motiv, este considerat unul dintre „Părinţii fondatori" ai Statelor Unite. (n.tr.). 

— Este adevărat. Ei bine, divagăm. Cu ce te pot ajuta? 

— Am găsit un glonţ la un loc al faptei. 

— Unul de-al nostru, presupun. 

— Aceasta este singura companie care produce gloanţe 
spitzer de 420, coadă de barcă, nu-i așa? 

— O, noul nostru glonţ pentru lunetiști... Și e un cartuș foarte 
bun. Mai bun decât cel de 416 dacă mă întrebi pe mine. Rapid. 
O, e rapid ca un demon. Apoi se încruntă, aparent nedumerit: Și 
spui că acest glonţ a fost implicat într-o infracţiune? 

— Așa este. 

— Nu le vindem publicului. Doar guvernului, armatei și 
echipelor SWAT ale poliţiei. Nu știu cum ar fi putut un infractor 
să pună mâna pe unul. Unde se afla locul faptei? 

— Deocamdată nu pot spune. 

— Înţeleg. Și ce vrei să știi? 

— Doar câteva informaţii. Încercăm să găsim pușca din care a 
fost tras acest glonț, dar nu avem noroc. Presupunem că a fost 
făcută la comandă. 

— Așa este. Gloanţele sunt prea mari pentru a fi trase cu o 
pușcă modificată. Majoritatea trăgătorilor găsesc pe cineva care 
să facă arme special pentru ei. lar câţiva - foarte puţini - și le 
fac singuri. 

— Cunoști pe cineva care se ocupă de asta? 

El zâmbi reţinut. 

— Deocamdată nu pot spune. 

Ea râse. 

— Asta e valabil și în privinţa clienţilor cărora le-ai vândut 
aceste gloanțe? 

Walker deveni serios. 

— Dacă cineva a intrat prin efracţie într-unul dintre depozitele 
noastre... Arătă cu capul spre fereastra care dădea către 
clădirile învecinate... iar gloanţele au fost folosite pentru 
comiterea unei crime, aș fi bucuros să te ajut. Dar nu-ţi pot da 
informaţii despre clienți. Avem clauze ferme în toate 
contractele, iar în majoritatea cazurilor există cerințe 
suplimentare legate de securitatea națională. Să-ţi dau 
asemenea informații ar fi o infracțiune. Chipul îi deveni 
preocupat când adăugă: Totuși, îmi poți spune ceva despre ce s- 
a întâmplat? A fost o crimă? 

Sachs se gândi dacă să-i spună adevărul. 


— Da. 

Chipul lui Walker rămase încremenit. 

— Îmi pare rău să aud asta. Sincer, îmi pare rău. Nu ne este 
de niciun folos când cineva întrebuințează neadecvat produsele 
noastre și se întâmplă ceva tragic. 

Dar asta nu însemna că avea s-o ajute. Walker se ridică și îi 
întinse mâna. 

Se ridică și ea. 

— Mulţumesc pentru timpul acordat, zise. 

Walker luă de pe birou instrucțiunile și șurubelniţa și reveni la 
tricicletă. Zâmbi și luă un șurub. 

— Când îţi cumperi un Harley-Davidson, vine gata asamblat, 
știai? 

— Mult noroc cu asta, domnule Walker. Sună-mă, te rog, dacă 
îţi vine vreo idee. 

li dădu o carte de vizită - deși bănuia că o va arunca înainte 
ca ea să străbată jumătate din anticameră. 

Nu conta. 

Sachs aflase tot ce dorise. 


CAPITOLUL 61 


În salonul întunecat al lui Rhyme, parfumat de probele arse în 
cromatograful de gaze pentru a deveni dovezi incriminatoare, 
Sachs își scoase jacheta și ridică broșura de la Walker Defense. 

Ron Pulaski o lipi pe un panou. Broșura lucioasă ajunse lângă 
ordinul de comitere a asasinatului. 

— Deci, rosti Rhyme, cum ţi s-a părut? 

— Destul de scurtă și ascunsă între două clădiri, dar am reușit 
s-o întrezăresc din biroul lui Walker. Exista un con de vânt într- 
unul dintre capete și ceva ce arăta ca un mic hangar în celălalt. 

Misiunea lui Sachs nu fusese să obţină informaţii despre 
clienţi sau să afle numele celor care fabricau puști cu rază lungă 
de acţiune, date pe care Rhyme știa că Walker nu le va divulga. 
Treaba ei fusese să afle cât de multe putea despre produsele 
companiei - mai multe decât oferea site-ul ambiguu și lăudăros. 
Și - cel mai important - să afle dacă exista vreo suprafaţă de 
asfalt sau de beton care ar fi putut fi folosită ca pistă de 

aterizare/decolare. Google Earth nu le fusese de ajutor în 
această privinţă. 

— Excelent, spuse Rhyme. 

lar în privinţa celorlalte produse, erau exact ce sperase: 
instrumente și dispozitive de ghidare, sisteme de navigaţie și 
control, pe lângă muniţie. 

— Giroscoape, sisteme de ochire cu GPS, radare cu apertură 
sintetică, lucruri de genul ăsta, explică Sachs. 

Criminalistul frunzări broșura și rosti încet: 

— În regulă, ne-am primit răspunsul. Revenim la caz. Barry 
Shales /-a ucis pe Robert Moreno. Se afla la ceva mai mult de 
1800 de metri de ţintă. De fapt, se afla aici, în New York, când a 
apăsat trăgaciul. 

Sellitto clătină din cap. 

— Ar fi trebuit să ne ducă mintea. Shales nu a fost infanterist 
și nici în forțele speciale. A fost în aviaţie. 

Teoria lui Rhyme, susţinută acum de verificarea făcută de 
Sachs, era că Barry Shales era pilot de dronă. 

— Știm că numele lui de cod este Don Bruns, iar Bruns a fost 
cel care l-a ucis pe Moreno. Informaţiile arată că s-a aflat în 
sediul SNSO din centru în ziua în care omul a murit. Probabil că 
a pilotat o dronă de la un centru de control de-aici. Făcu o pauză 
și se încruntă, apoi adăugă: O, la dracu’, asta-i „Camera 
ucigașă” la care se face referire în OESS. Nu este camera de 
hotel în care a fost împușcat Moreno, e cockpitul dronei - sau 
cum s-o chema - în care stă pilotul. 

Sachs arătă cu capul spre broșură. 

— Cei de la Walker fac gloanțele acelea, tot ei fac colimatoare 
pentru arme și sisteme de stabilizare, radar și de navigaţie. 
Probabil că au construit sau au pus o pușcă pe o dronă 
specializată. 

Rhyme continuă: 

— În regulă, totul are sens acum. Care este problema cu 
loviturile date de drone? 

— Pagubele colaterale, spuse Sachs. 

— Exact. O rachetă omoară un terorist, dar și persoane 
inocente. Ceea ce dă foarte rău pentru imaginea Americii. SNSO 
a solicitat firmei Walker Defense să creeze o dronă cu care riscul 
producerii de victime colaterale să fie minim. Folosind o pușcă 
de mare precizie, cu un glonţ foarte mare. 

— Dar au dat-o în bară, rosti Sellitto. Au existat victime 
colaterale. 

— Asasinarea lui Moreno a fost un eșec, spuse Rhyme. Cine 
să anticipeze că sticla spartă va fi fatală? 

Sellitto râse. 

— Ştii, Amelia, că ai avut dreptate? Chiar a fost un glonţ de un 
milion de dolari. Efectiv. La naiba, având în vedere cât costă 
dronele, probabil că a fost un glonţ de zece milioane de dolari. 

— Cum ai ghicit? întrebă Nance Laurel. 

— Să ghicească? se răsti Sachs. 

Insă Rhyme nu avea nevoie să fie apărat. Era încântat de 
deducţia sa și bucuros s-o explice. 

— Copacii. Mă gândeam la copaci. Pe glonţ a existat o urmă 
de frunză din copacul-otrăvitor. Am văzut pomul în faţa ferestrei 
apartamentului. Toate crengile aflate până la o înălţime de circa 
7 metri fuseseră tăiate - fiindcă cei de la hotel nu doreau ca 
vreun oaspete să atingă frunzele. Asta înseamnă că glonțul l-a 
lovit pe Moreno la un unghi foarte mare de sus - probabil la 45 
de grade. Era prea mult chiar și pentru un lunetist de pe limba 
de pământ să ţintească în sus, iar gravitația să compenseze. 
Asta înseamnă că glonțul a venit din aer. 

— Dacă Shales a tras printre copaci, probabil că a folosit un 
sistem de ochire cu infraroșii sau cu radar pentru a-l „vedea” pe 
Moreno printre frunze. De asemenea, am fost curios de ce pe 
glonţ nu existau urme de substanţe toxice din pâcla de pe limba 
de pământ. Un glonţ fierbinte ar fi cules multe. Dar n-a făcut-o. 

— Apropo, Lincoln, sunt aeronave fără pilot, UAV“-uri, spuse 
Pulaski. 

— Mulţumesc pentru precizare. Acurateţea e totul. Eşti o 
fântână de cunoștințe! 

— Discovery Channel. 

Rhyme râse și continuă: 

— De asemenea, tot astfel se explică de ce scafandrii lui 
Mychal Poitier n-au găsit cartușe trase. Acestea sunt în largul 
mării. Sau poate că drona reţine cartușele trase. Bine, bine. 
Avansăm. 

— Și s-a aflat la mai puţin de 1800 de metri, spuse Cooper. 
Asta explică viteza mare a glonţului. 

Rhyme continuă: 

— Bănuiesc că UAV-ul nu putea să se afle la o distanță mai 
mare de 200 - 300 de metri dacă a tras cu o asemenea precizie. 
Ar fi fost ușor ca oamenii de la sol să nu-l vadă. Probabil că s-a 
folosit o vopsea de camuflaj - cam cum fac cameleonii noștri. lar 
motorul probabil că e mic - doi timpi, va amintiţi? Cu un 
amortizor de zgomot nici nu s-ar auzi. 

— A fost lansat de pe pista lui Walker din New Jersey? întrebă 
Pulaski. 

Rhyme clătină din cap. 

— Sunt sigur că pista aia e pentru testarea dronelor. Probabil 
că SNSO a lansat-o de la o bază militară cât mai apropiată de 
Bahamas. 

Laurel scotoci prin notițele ei. 

— Există un sediu SNSO lângă Miami. Își ridică privirea și 
adăugă: Lângă Homestead Air Reserve Base. 

Sachs bătu cu degetul în broșură. 

— Walker are un sediu în apropiere. Probabil pentru service și 
asistenţă. 

Vocea rece a lui Laurel adăugă, adresându-se tuturor: 

— Și vă amintiţi ce-a zis Lincoln mai devreme? 

— Da, răspunse Sellitto, amestecând febril cafeaua, ca și cum 
asta ar fi făcut-o mai dulce - pusese numai o jumătate de 
pachețel de zahăr. Nu mai avem nevoie de conspirație. Barry 
Shales se afla în New York când a apăsat trăgaciul. Asta 
însemnă acum crimă de gradul doi. lar Metzger este complice. 

— Foarte bine, detective, corect, spuse Laurel, pe tonul unei 
profesoare de la clasa a cincea care lăuda un elev în clasă. 


CAPITOLUL 62 


Shreve Metzger își lăsă capul pe spate atât de mult, încât 
ochelarii îl ajutară să vadă mai bine cuvintele de pe telefonul 
său magic. 


Şedinţele de buget se desfășoară rapid. Multă 
nehotărâre. Decizia, mâine. Nu-mi dau seama dincotro 
bate vântul. 

Se gândi la Vrăjitor. „Și eu ce dracu’ pot să fac cu acest rahat 
de informaţie care de fapt nu e nicio informaţie? Să-mi 
actualizez CV-ul sau nu? Să le spun tuturor celor de-aici că sunt 
pe cale să fie pedepsiţi pentru că sunt patrioţi și că-i zic «nu» 
diavolului care vrea să distrugă cea mai măreață ţară de pe 
Pământ? Sau nu?“ 

Uneori, Fumul putea fi ușor, iritant. Alteori, putea fi ca un nor 
de cerneală, în genul celui pe care îl vezi ridicându-se după 
prăbușirea unui avion sau după explozia unui petrolier. 

Distruse digital mesajul și cobori la cafenea, de unde cumpără 
un latte pentru el și un moccacino cu lapte de soia pentru Ruth. 
Se întoarse și puse paharul ei pe birou, între fotografia soțului- 
soldat numărul 1 și a soțului-soldat numărul 2. 

— Mulţumesc, rosti femeia, îndreptând spre el fantasticii ei 
ochi albaștri. : 

Colțurile lor se încreţiră atunci când zâmbi. In ciuda vârstei 
sale înaintate, Ruth era atrăgătoare în cel mai larg sens al 
cuvântului. Metzger nu credea în suflet și spirit, dar, dacă ar fi 
crezut, atunci asta ar fi fost partea care i-ar fi plăcut cel mai 
mult la Ruth. 

Eventual, se putea spune pur și simplu că avea o inimă bună. 

„lar aici, lucrează pentru cineva ca mine...“ 

Alungă cinismul transmis de Fum. 

— Întâlnirea a decurs bine, îi zise ea. 

— Eram sigur, răspunse Metzger. II chemi pe Spencer, te rog? 

Intrând în biroul lui, se lăsă să cadă în fotoliul său, sorbi din 
cafea și se enervă din pricina faptului că prin cartonul paharului 
lichidul radia o fierbinţeală excesivă. Asta îi aminti de un alt 
incident, cu un vânzător stradal care îi vânduse cafea și care 
fusese un nemernic. Încă își imagina că avea să găsească toneta 
individului și să dea peste ea cu mașina. Incidentul se petrecuse 
cu trei ani în urmă. 

„Nu-mi dau seama dincotro bate vântul.“ 

Suflă în cafea - exhalând fum, își imagină el. 

„Las-o baltă!“ 

Începu să-și verifice e-mailurile, după ce rezolvă decriptarea 
lor complicată. Unul era îngrijorător: veștile legate de ancheta în 
cazul Moreno erau neplăcute, situaţia se înrăutăţise. In mod 
curios, îl obosiră, nu-l înfuriară. 

O bătaie în tocul ușii. Spencer Boston intră și se așeză. 

— Am aflat ceva despre informatorul nostru? întrebă Metzger 
fără să-l salute. 

— Se pare că prima rundă de teste la poligraf e negativă. Au 
fost cei care semnează sau verifică OESS- urile. Încă mai sunt 
sute care puteau să se strecoare într-un birou și să pună mâna 
pe o copie. 

— Deci, toți cei din conducere sunt în regulă? 

— Da. De aici și de la centre. 

SNSO avea trei centre de comandă a UAV-urilor: Pendleton în 
California, Fort Hood în Texas și Homestead în Florida. Toate 
primiseră câte o copie a OESS-ului care îl viza pe Moreno, chiar 
dacă aparatul fusese lansat de la Homestead. 

— Ah, apropo, rosti Boston. Și eu l-am trecut. 

Metzger zâmbi. 

— Nu m-am gândit la asta. 

Și chiar nu se gândise. 

— Ce-i bun pentru agenţie este bun și pentru agent. 

Metzger întrebă: 

— Și de la Washington? 

Cel puţin o duzină de oameni din capitala naţiunii știau de 
acel OESS. Inclusiv, desigur, câţiva membri-cheie ai personalului 
Casei Albe. 

— Asta-i mai dificil. Se opun, zise Boston apoi întrebă: În ce 
stadiu mai e ancheta polițiștilor? 

Metzger simţi Fumul ivindu-se. 

— Se pare că Rhyme a reușit în final să ajungă în Bahamas, 
zise el. Dădu din cap spre telefonul pe care obișnuiau să apară 
anumite mesaje și adăugă: Nenorocitul ăla de nisip nu l-a 
împiedicat atât de tare pe cât speram noi. 

— Poftim? 

Ochii lui Boston, în general umbriţi de pleoapele căzute, se 
făcură mari. 

Metzger rosti chibzuit: 

— Se pare că a avut loc un accident. Dar asta nu l-a oprit. 

— Un accident? întrebă Boston privindu-l cu atenţie. 

— Da, Spencer, un accident. lar acum s-a întors și se 
străduiește să-i prindă pe răufăcători. La fel și femeia. 

— Procurora? 

— Ei bine, da, și ea. Dar mă refeream la detectivul Sachs. E 
de neoprit. 

— lisuse! 

Cu toate că planurile lui actuale aveau s-o oprească foarte 
eficient. 

La fel și pe Laurel. 

„Ei bine, da, și ea...“ 

îngrijorarea lui Boston era evidentă, iar manifestarea ei îl 
înfurie pe Metzger. Rosti pe un ton nepăsător: 

— Nu-mi imaginez că Rhyme a găsit ceva. Scena crimei avea 
o săptămână vechime și cât de competentă putea fi poliţia de- 
acolo? 

Amintirea vânzătorului de cafea reveni proaspătă și cu 
putere. În loc să-i distrugă toneta, Metzger se gândi să-și toarne 
pe el cafea fierbinte și să cheme poliţia, pretinzând că 
vânzătorul o făcuse și cerând să fie arestat. 

Fumul te face nerezonabil. 

Boston îi curmă amintirea. 

— Nu crezi că ar trebui să avertizezi pe cineva să fie atent? 

„Să avertizezi să fie atent...“ Metzger detesta expresia. Dacă 
o analizai, nu putea să însemne decât că ar trebui să ridici 
privirea la timp pentru a spune o rugăciune înainte ca vreo 
chestie mare să te zdrobească mortal. O expresie mai bună ar fi 
fost „să facă ochii mari“. 

— Nu acum. 

Își ridică privirea și observă că Ruth stătea în pragul ușii. 

De ce naiba nu închisese ușa? 

— Da? zise el. 

— Shreve... Te caută de la operaţiuni. 

Un led roșu clipea pe telefonul lui Metzger. 

Nu-l remarcase. 

Ce mai era? 

Ridică degetul arătător spre Spencer Boston și răspunse: 

— Metzger. 

— Domnule, l-am găsit pe Rashid. 

Directorul de la operaţiuni era mai tânăr chiar și decât 
Metzger, iar vocea lui dezvăluia acest lucru. 

Brusc, Fumul dispăru. La fel și Nance Laurel, Lincoln Rhyme și 
practic toate neplăcerile din viața lui. Rashid era următorul pe 
lista sarcinilor speciale după Moreno. Metzger era pe urmele lui 
de foarte multă vreme. 

— Unde? 


— Este în Mexic. 

— Deci, ăsta-i planul lui... Ticălosul s-a apropiat mai mult 
decât am crezut. 

— E alunecos, domnule. Se află într-o locaţie temporară, o 
casă conspirativă pe care cartelul Matamoros o are în Reynosa. 
Avem o fereastră mică de timp. Să trimit detaliile către centrul 
de control de la sol și către centrul din Texas? 

— Da. 

Directorul de operaţiuni întrebă: 

— Domnule, știți că OESS-ul a fost modificat la Washington? 

— Ce anume s-a modificat? întrebă el îngrijorat. 

— Ordinul original prevedea minimizarea daunelor colaterale, 
dar nu le interzicea. Acum, sunt interzise. Aprobarea e revocată 
dacă vreo persoană prezentă devine victimă, chiar și dacă este 
doar rănită. 

„Revocată...” 

„Ceea ce înseamnă că, dacă cineva este ucis împreună cu 
Rashid, chiar dacă e vorba de adjunctul al-Qaeda pe cale să 
apese butonul de lansare a unei bombe nucleare, am acţionat în 
afara domeniului meu de autoritate.” „Și sunt terminat.” 

Nu conta că o jigodie a murit și că o mie de oameni nevinovați 
au fost salvați. 

Poate că și asta se discutase la ședințele „de buget”. 

— Domnule? 

— Am înţeles. 

Închise telefonul și îi dădu veștile lui Boston. 

— Rashid? Am crezut că ticălosul ăla o să se ascundă în San 
Salvador până la atac. A plătit niște membri din banda Mara 
Salvatrucha - alias MS-13 - pentru a-i asigura protecţia. Avea un 
loc în districtul șase, lângă Soyapango. Dacă vrei să te ascunzi 
de lume, ăla e locul cel mai potrivit. 

Nimeni nu cunoștea America Centrală mai bine decât Spencer 
Boston. 

Pe computerul lui Metzger se ridică un steguleţ. Deschise e- 
mailurile criptate și citi noul OESS - ordinul de execuţie al lui al- 
Barani Rashid modificat în mod corespunzător. ÎI citi din nou și 
adăugă semnătura lui electronică și PIN“%-ul său, aprobând 
asasinatul. 

La fel ca Moreno, individul era un expatriat american născut 
în Statele Unite, care locuise în nordul Africii și în ţările din Golf 
până cu câteva luni în urmă. 

Vreme de câţiva ani, fusese pe lista de supravegheri, însă nu 
fiindcă prezenta vreun risc. Nu făcuse niciodată ceva fățiș care 
să poată fi dovedit. Dar era la fel de vehement antiamerican 
precum Moreno. Și el fusese văzut în compania unor grupări 
implicate activ în acţiuni teroriste. 

Metzger aruncă o privire asupra analizelor spionajului care 
însoțeau ordinul modificat, explicându-i lui Boston detaliile. 
Rashid se afla în neînsemnatul orășel Reynosa din Mexic, la 
granița cu Texas. Agenţii americani pe care SNSO îi avea acolo 
credeau că Rashid se afla în oraș pentru a se întâlni cu o 
persoană importantă din cel mai mare cartel aflat în nord-estul 
Mexicului. Teroriștii ajunseseră să colaboreze îndeaproape cu 
cartelurile din două motive: pentru a încuraja fluxul de droguri 
spre America, ceea ce sprijinea ideologia lor de erodare a 
societății și a instituţiilor occidentale, și întrucât cartelurile erau 
incredibil de bine echipate. 

— O să-l punem pe el să se ocupe de asta. 

— Desigur. 

El. Bruns. Shales. Era cel mai bun. Metzger îi trimise un mesaj, 
prin care îi ordona să se prezinte în Camera ucigașă. 

Apoi răsuci calculatorul, iar el și Boston studiară atât imaginile 
luate de echipa de supraveghere de la sol, cât și pe cele din 
satelit. Casa conspirativă din Reynosa era o fermă prăfuită, cu 
un singur nivel, mare, de un bej decolorat de intemperii și cu 
lemnăria de un verde strălucitor. Se afla în mijlocul unui lot de 
teren de un acru. Toate geamurile aveau obloanele coborâte. 
Mașina, dacă exista vreuna, probabil că era ascunsă în garaj. 

Metzger evaluă situația. 

— Va trebui să folosim o rachetă. Nu se vede nimic, aşa că nu 
putem folosi LRR. 

Programul Long-Range Rifle“*, care însemna o pușcă specială 
montată pe o dronă, fusese ideea lui Metzger. LRR era piesa de 
rezistență a SNSO și îndeplinea două scopuri: minimiza riscul 
uciderii persoanelor nevinovate, lucru care se întâmpla aproape 
întotdeauna în cazul rachetelor, și îi oferea lui Metzger 
posibilitatea de a ucide mult mai mulţi dușmani. Altminteri, 

trebuia să ai mare grijă atunci când lansai rachete și nu existau 
prea multe îndoieli în legătură cu expeditorul unui Hellfire - 
armata Statelor Unite, CIA sau alt serviciu de spionaj. Dar focul 
tras de o pușcă? Trăgătorul putea fi oricine. Plantai câteva indicii 
legate de un trăgător care lucra pentru un partid politic opus, 
pentru o grupare teroristă sau - să zicem - pentru un cartel din 
America de Sud, iar autorităţile locale și presa nu se apucau să 
caute în altă parte. Putea părea posibil chiar și ca victima să fi 
fost ucisă de un soţ gelos. 

Dar știuse de la bun început că treaba cu dronele LRR n-avea 
să funcţioneze întotdeauna. În cazul lui Rashid, neexistând o 
țintă vizibilă, singura opţiune era o rachetă cu focos exploziv de 
9 kilograme. 

Chipul prelung al lui Boston era îndreptat spre fereastră, 
privind poate spre locul unde se aflaseră Turnurile Gemene. Işi 
trecu absent degetele prin părul alb și începu să se joace cu un 
capăt de aţă ieșit pe lângă unul dintre butonii de la manşete. 
Metzger se întrebă de ce purta mereu sacou la birou. 

— Ce-i, Spencer? 

— Este oare acesta un moment bun pentru un alt OESS? 
Având în vedere greșeala cu Moreno? 

— Această informaţie este corectă. Rashid e vinovat ca 
păcatul. Avem confirmări de la Langley, de la Mossad și de la 
SIS. 

— Ce vreau să spun e că nu știm cât din listă s-a aflat. Poate 
că au fost doar ordinele legate de Moreno și de Rashid, poate că 
au fost și altele. Moartea lui Rashid va face senzaţie. Poate că 
afurisita aia de procuroră ne va acuza și de uciderea lui. Ne 
aflăm pe o gheaţă foarte subţire. 

Toate acestea erau lucruri evidente, însă Metzger simțea 
nevoia în măruntaie. Și, în consecinţă, scăpase de Fum. 

Categoric nu dorea ca această ușurare, această senzaţie de 
bine și de libertate să dispară. 

— lar dacă nu-l ucidem, știi bine ce a plănuit Rashid pentru 
Texas sau Oklahoma. 

— Am putea suna la Langley ca să aranjăm o extrădare. 

— Să-l răpim? Și ce să facem cu el? Nu avem nevoie de 
informaţii de la el, Spencer. Tot ce ne trebuie de la Rashid este 
să nu mai existe Rashid. 

Boston cedă. 


— În regulă. Dar cum rămâne cu riscul victimelor colaterale? 
Că asta o să se întâmple dacă tragi o rachetă Hellfire într-o 
locuinţă în care nu vezi nimic. 

Metzger parcurse informaţiile până găsi raportul echipei de 
supraveghere. Întocmit cu zece minute în urmă. 

— În casa conspirativă nu e nimeni în afară de Rashid. Casa 
este, de-o săptămână, supravegheată de DEA și de poliţia 
federală mexicană, întrucât suspectează existenţa unor cărăuși 
de droguri. Nimeni n-a intrat în casă cu excepţia lui Rashid, în 
dimineaţa asta. Conform informaţiilor, trebuie să se întâlnească 
din clipă-n clipă cu tipul din cartel. După plecarea acestuia, vom 
arunca locuința în aer. 


CAPITOLUL 63 


Al-Barani Rashid se uita mult peste umăr. 

Și la propriu, și la figurat. 

Bărbatul înalt, de 40 de ani, cu un început de chelie și cu un 
barbișon precis tuns știa că îl pândea primejdia - din partea 
Mossadului, din partea CIA sau din partea acelei agenţii de 
securitate cu sediul la New York, SNSO. Și probabil și din partea 
unor oameni din China. 

Nemaivorbind de numeroși musulmani de-ai săi. Fusese luat 
în vizor întrucât îi condamna pe fundamentaliștii religiei sale 
pentru eșecul lor intelectual de a fi aderat orbește la o filosofie 
medievală nesustenabilă în secolul al XXI-lea. De asemenea, îi 
apostrofase public pe moderaţii credinţei pentru lașitatea lor de 
a nu protesta că erau neînţeleși, fiindcă islamul era practic 
prezbiterianism cu o altă carte sfântă. Dar aceștia se limitau la 
insulte pe bloguri, fără a avea de gând să dea o fatwa* în 
privinţa lui. 

Rashid dorea o nouă ordine, o reinventare completă a 
credinţei și a societății. Admițând că ar fi avut vreun model, 
acesta nu era Zawahiri sau Bin Laden. Ar fi fost un hibrid din 
Karl Marx și Ted Kaczynski, faimosul Unabomber care 
întâmplător făcuse aceeași școală ca și el - Universitatea din 
Michigan. 


5% Sentinţă, recomandare cu caracter de precept (în Ib. arabă în original, n.tr.). 

Dar, oricât de nepopular era, în inima lui, Rashid credea că 
are dreptate. Indepărtează cancerul, iar lumea se va îndrepta... 

Celulele metastatice erau, desigur, Statele Unite ale Americii. 
De la criza creditelor ipotecare cu grad mare de risc până la 
Irak, la sintagma „împărţirea morcovului” legată de ajutoarele 
străine, la diatribele rasiste ale predicatorilor și politicienilor 
creștini, la divinizarea bunurilor de consum, ţara era o ancoră 
care ţinea în loc progresul civilizaţiei. 

După ce obținuse o diplomă în științe politice, părăsise ţara cu 
gândul de a nu se mai întoarce niciodată. 

Da, dușmanii erau nerăbdători ca niște lupi să pună gheara pe 
el din cauza convingerilor sale. Chiar și acele ţări cărora nu le 
plăcea America aveau nevoie de America. 

Insă în clipa aceea, se simțea mai mult sau mai puţin în 
siguranţă într-o casă stil fermă din Reynosa, Mexic, unde 
aștepta sosirea unui aliat. 

Desigur, nu-l putea numi „prieten”. Relaţia lui cu indivizii 
alunecoși din cartelul Matamoros era simbiotică, însă motivele 
lor difereau considerabil. Al lui Rashid era ideologic - războiul 
împotriva capitalismului și societăţii americane (și sprijin pentru 
Israel, dar asta nu spunea). Motivul cartelului era, într-un fel, 
opus, acesta făcând extraordinar de mulţi bani tocmai de pe 
urma acelei societăţi. Dar, în esenţă, scopurile erau aceleași. 
Introducerea unor cantităţi cât mai mari de droguri în ţară. Și 
uciderea celor care încercau să-i oprească. 

Sorbind dintr-un ceai tare, se uită la ceas. Unul dintre șefii 
cartelului îl trimisese pe șeful echipei care se ocupa cu 
confecționarea bombelor să se întâlnească cu Rashid, acesta 
urmând să apară într-o oră. Avea să-i aducă lui Rashid tot ce era 
necesar pentru construirea unui dispozitiv deosebit de 
inteligent, care, peste două zile, urma s-o ucidă pe directoarea 
regională a DEA din Brownsville, Texas, împreună cu familia ei și 
cu oricât de mulţi alţii care aveau să se afle în preajmă la picnic. 

Rashid stătea la o măsuţă de cafea, aplecat deasupra unui 
blocnotes cu hârtie galbenă și ţinând în mână un creion mecanic 
cu care desena diagrame pentru realizarea dispozitivului 
explozibil. 

Cu toate că Reynosa era un oraș urât, prăfuit, cenușiu și plin 
de mici fabrici dărăpănate, această casă era mare și foarte 
plăcută. Cartelul băgase mulţi bani în întreţinerea ei. Avea un 

sistem decent de aer condiţionat, mâncare, ceai și apă 
îmbuteliată din belșug, mobilă confortabilă și obloane groase la 
toate ferestrele. Da, nu era deloc o casă rea. 

Deși uneori era zgomotoasă. 

Se îndreptă spre dormitorul din spate și bătu la ușă, apoi o 
deschise. Unul dintre bătăușii cartelului, un bărbat masiv pe 
nume Norzagaray, îl salută dând din cap. 

Rashid se uită la prizonierii cartelului: soţul și soţia, doi 
mexicani bondoci, fiul lor adolescent și fetița stăteau pe podea, 
în faţa unui televizor. Mâinile părinţilor erau legate cu cablu, dar 
suficient de lejer pentru a le îngădui să bea apă și să mănânce. 
Însă nu atât de lejer încât să-i poată ataca pe răpitorii lor. 

După părerea lui Rashid, ar fi trebuit s-o lege mai strâns pe 
soţie. Ea era primejdia, ea era cea furioasă. Acest lucru era 
evident din felul în care o liniștea pe fiica ei, o copilă slăbuță, cu 
capul încoronat de un păr negru și cârlionţat. Soțul și băiatul 
erau mai înspăimântați. 

Contactele lui Rashid din zonă îi spuseseră că putea folosi 
casa, cu condiţia s-o împartă cu acești ostatici care se aflau 
acolo de opt sau nouă zile. Mica firmă a bărbatului se străduia 
de atunci să facă rost de răscumpărarea cerută de cartel, de 
două milioane - pentru că îl sfidase. 

Rashid i se adresă lui Norzagaray: 

— Poţi să dai volumul mai încet, te rog? 

Arătă cu capul spre televizorul la care se vedea un desen 
animat. 

Paznicul se conformă. 

— Mulţumesc. 

Se uită apoi la familia prizonieră, acum foarte atentă - 
teroarea lor nu îi făcea deloc plăcere. Aceasta era o crimă 
pentru profit, iar el n-o aproba. Se uită la adolescent, apoi la o 
minge de fotbal aflată într-un colţ. Avea culorile de la Club 
America, o echipă profesionistă din Mexico City. 

— Îţi place fotbalul? îl întrebă el pe băiat. 

— Da. 

— Pe ce post joci în echipă? 

— Mijlocaș. 

— Și eu am jucat când eram de vârsta ta. 

Rashid nu zâmbi. Nu zâmbea niciodată, dar vocea îi fusese 
blândă. Se mai uită la ei preț de o clipă. Cu toate că nu știau 

încă, lui Rashid i se spusese că negocierile erau aproape 
încheiate și că familia avea să fie eliberată a doua zi. Rashid era 
mulțumit de asta. Nu oamenii aceia erau dușmanul. Tatăl nu 
lucra pentru o companie americană imorală, care exploata 
oameni. Era doar un mic om de afaceri care, din greșeală, 
intrase în conflict cu cartelul. Rashid își dori să-i asigure că 
aveau să fie eliberaţi. Dar asta nu era treaba lui. 

Inchise ușa și reveni la diagramele la care lucra. Le analiză 
câteva momente lungi. În final, concluzionă: în primul rând, 
nimeni dintre cei aflaţi în preajma dispozitivului nu putea 
supraviețui, iar în al doilea rând - își îngădui el un gând lipsit de 
modestie -, schițele erau la fel de elegante precum cel mai 
deosebit mozaic terracotta zellige, un reper al artei marocane. 


CAPITOLUL 64 


Lincoln Rhyme spunea: 

— Și aceleași dovezi despre care am crezut că îl disculpă pe 
Shales plasându-l în New York în momentul împușcăturii ne 
ajută acum să-l inculpăm: telefonul dat de pe mobilul lui la 
South Cove Inn pentru a afla când anume se va caza Moreno și 
metadatele care îl plasează la sediul SNSO din New York la ora 
crimei. Totuși, vom avea nevoie de mai mult. Trebuie să-i 
punem în mână joystickul dronei. VAV-u/ui, scuză-mă, pifane. 
Cum putem face asta? 

— Controlul traficului aerian din Florida spre Bahamas, rosti 
Sachs. 

— Bine. 

Sachs îl sună pe Fred Dellray, legătura lor cu federalii, pentru 
a-i cere să se ocupe de asta și avu o lungă conversaţie cu el. În 
cele din urmă, Sachs închise. 

— Fred o să sune la FAA” și la Departamentul Aviației Civile 
din Nassau. Dar mi-a dat o altă idee. 

Tastă ceva la computer. Rhyme nu reuși să vadă prea bine. 
Părea că ea examina o hartă. 

— Bine, șopti ea. 

— Ce-i? vru să știe Rhyme. 


51 Federal Aviation Administration (n.tr.). 

— Fred a sugerat că ar trebui să încercăm să vedem Camera 
ucigașă. 

— Poftim? interveni Sellitto. Cum? 

Aparent, folosindu-se de Google. 

Sachs zâmbi. Ceruse o imagine prin satelit a sediului SNSO 
din Manhattan. În spatele clădirii se afla o parcare despărțită de 
stradă printr-un impresionant gard securizat, supravegheat de 
un paznic aflat într-o gheretă, într-un colţ se afla o mare 
construcţie rectangulară, asemănătoare unui container de marfa 
- genul pe care îl vezi fixat pe punţile navelor sau călătorind pe 
câte un trailer pe autostrăzi. Alături se afla o antenă de trei 
metri îndreptată spre cer. 

— Fred mi-a spus că acesta este centrul de control de la sol. 
CCS. Și că majoritatea UAV-urilor sunt controlate din astfel de 
dispozitive mobile. 

— Camera ucigașă, rosti Mel Cooper. 

— Perfect, i se adresă repede Laurel lui Sachs. Printează asta, 
dacă ești drăguță. 

Rhyme o văzu pe Sachs zburlindu-se, însă apoi, cu degetul 
mare și cu încă unul - care avea un strop de sânge uscat în 
spatele unghiei -, apăsă cu putere tastatura. 

O imprimantă începu să zumzăie. 

Când documentul fu printat, Laurel îl luă din tăviţă și îl adăugă 
hârtiilor ei. 

Telefonul lui Sachs sună. 

— Este Fred, anunţă ea, apăsând butonul difuzorului. 

— Fred, nu insulta pe nimeni, strigă Rhyme. 

— Să știi că aud bine. la te uită ce caz pe cinste aveţi voi aici. 
Mult noroc la rezolvarea lui. A... dar nu vedeți niște avionașe 
nostime pe la geamuri? Poate că aţi vrea să trageţi jaluzelele! 

Gluma despre priceperea lui Barry Shales de a trage gloanţe 
de milioane de dolari, decise Rhyme, nu fusese atât de reușită 
pe cât intenţionase Dellray. 

— În regulă, situaţia radarelor. V-am trimis niște capturi de 
ecran. Ce-am reușit să aflăm este că, în dimineaţa zilei de 9 
mai, o mică aeronavă fără transponder s-a îndreptat spre sud 
peste Atlantic, la sud de Miami. 

— Unde se află baza aeriană Homestead, sublinie Sellitto. 

— Corect. Aparatul a respectat regulile de zbor la vedere, dar 
nu există niciun plan de zbor. Viteza a fost foarte mică - circa 

180 de kilometri pe oră. Adică viteza tipică a dronelor. Mă 
ascultați? 

— Te ascultăm, Fred. Continuă. 

— Ei bine, de la Miami la Nassau sunt circa 300 de kilometri. 
Exact după o oră și 52 de minute, controlul traficului aerian din 
Nassau a depistat pe radar o mică aeronavă fără transponder, la 
circa 180 de metri. Dellray făcu o pauză, apoi adăugă: lar după 
aceea s-a oprit. 

— S-a oprit? 

— Au crezut că s-a prăbușit. Dar rămăsese pe ecran. 

— Zbura la punct fix, spuse Rhyme. 

— La asta m-am gândit și eu. Ei au crezut că, dacă n-are 
transponder, e un avion ultraușor - unul dintre acele modele 
simpliste care uneori rămân locului precum păsările când vântul 
bate din faţă. Nu se afla pe niciun culoar de zbor, așa că nu i-au 
mai dat atenţie. Asta se întâmpla la 11.04 a.m. 

— Moreno a fost împușcat la 11.16, spuse Sachs. 

— lar la 11.18, aparatul s-a întors și a dispărut de pe radar. 
După două ore și cinci minute, o mică aeronavă fără 
transponder a intrat în spaţiul aerian al Statelor Unite și s-a 
îndreptat spre Miami. 

— Asta-i tipul nostru, rosti Rhyme. Mulţumesc, Fred. 

— Muuult noroc... Și uitaţi că m-aţi cunoscut. 

Clic. 

Nu era o probă decisivă, dar, ca toate elementele unui caz, 
putea fi o cărămidă solidă în ridicarea zidului care reprezenta 
stabilirea vinovăţiei suspectului. 

Nance Laurel primi un telefon. Probabil că oricine altcineva ar 
fi dat din cap sau ar fi avut expresii faciale care să indice 
subiectul convorbirii, dar ea ascultă fără să trădeze nimic, cu 
chipul ei pudrat ca o mască. Apoi închise. 

— E o problemă cu un alt caz al meu. Trebuia să merg să 
interoghez o persoană arestată. N-ar trebui să dureze prea mult. 
Aș vrea să rămân, dar trebuie să mă ocup acum de asta. 

Procurora își luă geanta și se îndreptă apoi spre ușă. 

Și pe Sachs o sună cineva. Ascultă și își notă ceva. 

Rhyme se îndepărtă de ea și privi din nou panourile. 

— Dar vreau mai mult, se ambală el. Ceva care să 
dovedească faptul că Shales a controlat drona. 

— Cere și ţi se va da, spuse Amelia Sachs. 

Rhyme ridică o sprânceană. 

Ea zise: 

— Avem o pistă legată de informator. Dacă există cineva care 
să-l poată plasa pe Barry Shales în Camera ucigașă la data de 9 
mai, acela este el. 

e 

Sachs fu încântată să raporteze că ofiţerii căpitanului Myers, 
care îi căutaseră pe clienţii aflaţi la Java Hut în momentul în care 
informatorul trimisese ordinul de asasinare, găsiseră niște 
martori. 

Când calculatorul ei scoase un sunet, ea se uită la ecran. 

— A intrat, spuse ea. 

Sellitto râse răgușit. 

— Având în vedere acest caz, nu este o exprimare tocmai 
fericită, dacă nu te superi. 

Ea deschise atașamentul. 

— Oamenii folosesc acum mult mai mult cardurile de debit 
sau de credit. Chiar dacă au de plătit trei, patru dolari. Totuși, 
asta ne e de mare ajutor. Poliţiştii au vorbit cu toţi cei care au 
achitat ceva în jurul orei 1 p.m. În data de 11 mai. In general, n- 
au aflat nimic, dar unul dintre ei a făcut o fotografie. 

Printă poza din atașament - decise că nu era rea, deși nici nu 
se vedeau clar feţele. 

— Probabil că este omul nostru, adăugă apoi. 

Citi e-mailul ofițerului: 

— „Fotograful este un turist din Ohio. l-a făcut poze soţiei, 
care stătea în faţa lui. În fundal se poate vedea un bărbat, a 
cărui imagine este neclară pentru că s-a răsucit foarte repede și 
a ridicat o mână ca să-și ascundă faţa. l-am întrebat pe turiști 
dacă s-au uitat bine la el. N-au făcut-o, iar ceilalţi clienţi și 
angajaţii nu i-au acordat nicio atenţie.” 

Rhyme se uită la poză. La două mese în spatele femeii 
zâmbitoare se afla presupusul informator. Alb, solid, cu un 
costum albastru - o culoare ciudată, un fel de bleumarin- 
deschis. Purta o șapcă de baseball - lucru cam suspect având în 
vedere ţinuta business -, dar părea să aibă părul de culoare 
deschisă. Un laptop mare era deschis în fața lui. 

— El este, rosti Sachs. Are un iBook. 

Descărcase deja fotografiile tuturor modelelor. 

Criminalistul observă: 

— Costumul nu-i vine bine. Este ieftin. Și vedeţi pachetele de 
Splenda de pe masă, de lângă beţișorul pentru amestecat? 
Confirmă că este omul nostru. 

— De ce? întrebă Sellitto. Și eu folosesc Splenda. 

— Nu e vorba de îndulcitor, ci de faptul că se află pe masă. 
Cei mai mulți oameni pun zahăr sau îndulcitor odată cu laptele 
și aruncă Ppliculeţele goale, la fel și beţișoarele. Ca să fie mai 
puţină dezordine pe masă. El a luat resturile cu el. N-a vrut să 
lase amprente. 

Majoritatea obiectelor - chiar și hârtia - rețin foarte bine 
amprentele acolo unde se servește mâncare, întrucât aceasta 
conţine grăsime. 

— Ne mai poţi spune ceva despre el? întrebă Pulaski. 

— Tu să-mi spui mie, pifane. 

— Uitaţi-vă cum ţine mâna dreaptă, rosti tânărul ofițer cu 
palma făcută cupă orientată în sus. Poate că era pe cale săiao 
pastilă. Din cauza unei dureri de cap sau de spate. Staţi, uitaţi- 
vă! Este o cutie aici. Nu-i așa? Nu-i o cutie pe marginea mesei? 

Așa se părea. Albastră cu auriu. 

Rhyme spuse: 

— Bine, spuse Rhyme. Cred că ai dreptate. Și remarcaţi că 
bea ceai - vedeţi pliculeţul din șervețel? - într-o cafenea. Nu 
este foarte neobișnuit, dar s-ar putea deduce că are probleme 
cu stomacul. Verificaţi ce cutii de medicamente antiacid, pentru 
reflux și indigestie au aceste două culori. 

O clipă mai târziu, Cooper zise: 

— S-ar putea să fie Zantac, concentraţia cea mai mare. E greu 
de spus. 

— Nu avem nevoie de răspunsuri categorice în toate 
privinţele, rosti Rhyme cu blândeţe. Avem nevoie de direcție. 
Deci, probabil că are probleme cu stomacul. 

— Stresul pricinuit de furtul unor documente guvernamentale 
secrete i le-o fi provocat, sugeră Mel Cooper. 

— Vârsta? întrebă Rhyme. 

— Nu-mi dau seama, răspunse tânărul ofițer. Tu cum îţi dai 
seama? 

— Ei bine, nu-ţi cer să joci jocuri de societate, pifane. Se vede 
că e bondoc, se vede că are probleme cu stomacul. Părul s-ar 
putea să fie blond, dar s-ar putea să fie și cenușiu. Imbrăcat 
conservator. Putem specula că e de vârstă mijlocie. 

— Sigur. Înţeleg. 

— lar ţinuta lui... Este perfectă cu toate că nu e tânăr. Ceea 
ce sugerează o carieră militară în trecut. Sau poate că încă este 
în armată, dar s-a îmbrăcat civil. 

Se uitară cu toţii la poză, iar Sachs se pomeni întrebându-se: 
„De ce ai luat ordinul de asasinare? Ce legătură are cu tine?” 
„Un om cu conștiință...” „Dar ești patriot sau trădător?” 

Și se mai întrebă: „Unde naiba ești?” 

Sellitto răspunse la telefon. Sachs observă cum expresia de 
pe chipul lui devine din curioasă întunecată. Bărbatul se uită la 
ceilalți din încăpere, apoi se întoarse cu spatele și șopti: 

— Poftim...? Asta-i o mizerie. Nu poţi să-mi spui doar atât. Am 
nevoie de detalii. 

Toată lumea se uita la el. 

— Cine? Vreau să știu cine. În regulă, află și comunică-mi. 

Inchise și se uită spre Sachs, dar nu direct la ea, ceea ce Îi 
lămuri pe toţi că ea fusese subiectul convorbirii. 

— Ce-i, Lon? 

— Hai să ieșim, zise el, arătând cu capul spre hol. 

Sachs se uită la Rhyme și spuse: 

— Nu, rămânem aici. Ce este? Cine a sunat? 

El ezită. 

— Lon! rosti ea cu fermitate. Spune-mi. 

— În regulă, Amelia, îmi pare rău. Nu te mai ocupi de caz. 

— Poftim? 

— De fapt, trebuie să-ţi zic că ești în concediu obligatoriu. 
Trebuie să-i raportezi... 

— Ce s-a-ntâmplat? se răsti Rhyme. 

— Nu știu sigur. A fost asistenta mea. Mi-a spus că vestea a 
venit de la șeful biroului de detectivi. Raportul oficial e pe drum. 
Nu știu cine e în spatele lui. 

— O, dar eu știu, izbucni Sachs. 

Işi deschise geanta cu o smucitură și se uită înăuntru pentru a 
se asigura că încă mai avea copia documentului pe care îl 
găsise cu o seară înainte pe biroul lui Nance Laurel. Atunci 
avusese reţineri dacă să se folosească de el ca de o armă. 

Acum, nu mai avea. 

CAPITOLUL 65 


Shreve Metzger își trecu o mână prin părul scurt, amintindu-și 
prima sa zi de după ieșirea din armată. 

Cineva, un civil de pe străzile din Buffalo, îl numise 
„Skinhead“. Și ucigaș de copii. Tipul era beat. Antiarmată. O 
jigodie. Toate cele de mai sus. 

Fumul îl cuprinsese repede pe Metzger, cu toate că, pe 
vremea aceea, nu-l numea „fum“, nu-l numea în niciun fel. 
Apucase să rupă cel puţin patru oase din trupul bărbatului 
înainte să se simtă ușurat. Fusese mai mult decât ușurare, 
fusese ceva aproape sexual. 

Uneori, în momente ca acesta de acum, amintirea îi revenea 
în minte când se întâmpla să-și atingă părul. Era suficient acest 
gest. Și-l amintea pe bărbat, privirea lui tulbure din ochii puţin 
încrucișaţi... Sângele, falca remarcabil de umflată... 

Și pe vânzătorul de cafea. Nu, o să-i distrugă toneta, o să-l 
opărească, o să-l ucidă făra să ţină cont de consecinţe. 
Satisfacţia va fi sublimă. 

„Ajută-mă, doctore Fischer!” 

Dar acum Fumul nu era prezent. Era cuprins de o euforie 
extatică. Experții în spionaj și supraveghere îi furnizau informaţii 
despre operaţiunea Rashid. 

Teroristul - următoarea sarcină specială de pe listă - tocmai 
avea o întâlnire cu omul care îi furniza bombe cartelului 
Matamoros. Metzger ar fi dat orice să poată modifica OESS-ul 
astfel încât să-l includă și pe el, dar individul era cetățean 
mexican, iar obţinerea permisiunii de a-l face pulbere 
presupunea discuţii complicate cu oficiali înalţi din Mexico City și 
Washington. Și Dumnezeu știa că trebuia să aibă grijă cu ei. 

„Şedinţele de buget se desfășoară rapid. Multă nehotărâre. 
Decizia, mâine. Nu-mi dau seama dincotro bate vântul...” 

Primi un alt telefon în legătură cu evoluţia UAV-ului manevrat 
de Barry Shales din centrul de control aflat în containerul de sub 
fereastra lui Metzger. Aparatul nu fusese lansat de la 
Homestead, ca în cazul operaţiunii Moreno, ci de la sediul SNSO 
de lângă Fort Hood, Texas. Intrase în spaţiul aerian mexican cu 
binecuvântarea  federalilor, spre deosebire de cum se 


întâmplase în cazul lui Moreno în Bahamas, iar acum se 
îndrepta, pe vreme bună, spre ţintă. 

Telefonul îi sună din nou. Văzând identitatea apelantului, 
deveni rigid și se uită la ușa deschisă. În lumina argintie din 
anticameră, văzu mâinile lui Ruth tastând. Avea și ea o fereastră 
mică, iar soarele se reflecta în inelul de logodnă modest și în cel 
de căsătorie, mult mai impresionant. 

Se ridică și închise ușa, apoi răspunse: 

— Da. 

— Am găsit-o, raportă vocea bărbatului. 

„Nu folosiți nume sau nume de cod...” 

Ea. 

Nance Laurel. 

— Unde? 

— La centrul de detenţie. Interoghează un suspect. Nu legat 
de acest caz, ci de un altul. Am confirmarea că este ea. Acum se 
află acolo și e cam singură. Da? 

Nu folosise niciun verb. 

Metzger cumpăni plusurile și minusurile. 


— Da. 

Apoi închise. 

Poate - doar poate - toate problemele acestea aveau să 
dispară. 


Și își îndreptă din nou atenţia spre Mexic, unde un dușman al 
țării era pe cale să moară. Shreve Metzger se simţi cuprins de 
bucurie. 


CAPITOLUL 66 


— Unde-i Nance Laurel? o întrebă Sachs pe afro-americana 
plinuță de la etajul cinci al centrului de detenţie din New York. 

Gardiana deveni puţin rigidă și se uită cu dispreţ la insigna lui 
Sachs. Aceasta se gândi că tonul îi fusese un pic cam strident, 
iar salutul, cam nepoliticos. Nu fusese cu intenţie: Nance Laurel 
o stârnise. 

— Camera cinci. Lăsaţi arma în dulap. 

Femeia reveni apoi la revista People. Avea loc un scandal 
între niște cvasicelebrități. Sau poate că erau într-adevăr niște 
celebrităţi. Sachs nu auzise niciodată de ele. 

Simţi nevoia să-i ceară scuze femeii pentru duritatea ei, dar 
nu știa cum. Apoi furia faţă de Laurel reveni, iar ea băgă Glockul 
într-un dulap și trânti ușa, atrăgându-și un suspin critic din 
partea stăpânei dulapurilor. Ușa se deschise cu un bâzâit, iar ea 
intră într-un coridor întunecat. Era pustiu în clipa aceea. Aceea 
era zona în care prizonierii importanţi - cei acuzaţi de infracțiuni 
grave - își discutau cazurile cu avocaţii lor și făceau înțelegeri 
cu procurorii. 

Mirosea a dezinfectant, a vopsea și a urină. 

Sachs trecu pe lângă câteva camere, toate fiind goale. Ajunsă 
în dreptul camerei de interogatorii #5, se uită prin geamul 
murdar al ușii și văzu un bărbat încătușat, în salopetă 
portocalie, şezând vizavi de Laurel la o masă prinsă în şuruburi 
de podea. Intr-un colț se afla un gardian, un bărbat uriaș, al 
cărui cap cu un păr alb extrem de scurt strălucea de 
transpiraţie. Brațele îi erau încrucișate și se uita la deţinut ca un 
entomolog care examina un alt specimen de gândac toxic. 

Ușile se blocau singure, așa că aveai nevoie de o cheie pentru 
a le deschide indiferent de pe care parte, motiv pentru care 
Sachs bătu cu palma în ea. 

Probabil că și bătaia fusese stridentă, pentru că toți cei din 
încăpere tresăriră și se răsuciră spre ușă. Gardianul nu avea 
armă, dar mâna i se îndreptă spre spray-ul cu piper de la curea. 
O văzu pe Sachs, recunoscând-o aparent ca fiind polițistă și se 
relaxă. Prizonierul se uită la Sachs cu ochii mijiţi, iar privirea i se 
metamorfoză din surprinsă în lacomă. 

„Crimă legată de sex“, deduse Sachs. 

Buzele lui Laurel se strânseră ușor. 

Se ridică. Gardianul descuie ușa, permițându-i procurorei să 
iasă, apoi o blocă din nou și reveni la atitudinea sa vigilentă. 

Cele două femei se îndreptară spre capătul coridorului, 
îndepărtându-se de ușă. 

— Aţi aflat ceva despre Metzger sau Shales? 

— De ce mă întrebi pe mine? ripostă Sachs. Din moment ce 
nu mai fac parte din ecuaţie? 

— Detective, rosti Laurel cu glas calm, despre ce vorbești? 

Sachs nu începu cu veștile pe care tocmai i le dăduse Sellitto, 
legate de suspendare. O luă cronologic: 

— Mi-ai scos numele din toate rapoartele, din toate e- 
mailurile. Mi-ai înlocuit numele cu al tău. 

— Nu sunt... 

— Te folosești de orice te-ar putea ajuta la alegeri, nu-i așa, 
Laurel, membră a Adunării legislative? 

Sachs scoase copia documentului secret găsit pe biroul lui 
Laurel și o întinse spre ea. Era o petiție pentru ca Laurel să 
poată candida la funcţia de reprezentantă a districtului ei în 
Adunarea legislativă. Aceasta era camera inferioară a 
legislativului din New York. 

Femeia își cobori privirea. 

— Ah! 

Fusese prinsă asupra faptului. 

O clipă mai târziu însă, o privi cu răceală pe Sachs. Aceasta 
continuă pe un ton răstit: 

— M-ai scos din toate documentele pentru a-ți asuma tu 
meritele. Despre asta-i vorba cu cazul ăsta, Nance? Apropo, 
cazul „tău“. Nu cazul „nostru” sau „cazul”. Pentru că ai vrut 
inculpaţi importanţi pentru presă, care să facă valuri mari. Ce 
contează că Subnecul 516 torturează femei nevinovate? Nu pe 
el îl vrei. Îl vrei pe cel mai înalt oficial guvernamental pe care 
poți pune mâna. lar pentru a fi sigură că reușești, m-ai pus să 
alerg prin tot orașul, scormonind după toate lucrurile bune 
legate de Moreno pe care le puteam găsi. Ţi-ai însușit tot ce era 
important pentru caz, ţi-ai trecut numele pe documente și ţi-ai 
asumat toate meritele. 

Totuși, asistenta procurorului districtual nu părea deloc 
tulburată. 

— Ai văzut din întâmplare și cererea mea de a candida? 

— Nu, n-am avut nevoie. Am asta, petiția cu semnături, zise 
Sachs fluturând copia. p 

— Semnăturile sustin cererea, spuse Laurel. Insă trebuie să 
depui totuşi o cerere. 

Sachs avu brusc senzația de îngrijorare sâcâitoare pe care o 
simțea uneori, un fel de bâzâit, cum că era posibil să-i fi scăpat 
ceva la un loc al faptei. Ceva esenţial. 

Rămase tăcută. 

— Nu candidez pentru această funcție. 


— Petitia... 

— Petiţia s-a făcut, da. Dar m-am răzgândit. N-am mai făcut 
cererea. 

Tăcu din nou, iar Laurel continuă: 

— Da, am vrut să candidez din partea democraţilor, dar 
partidul a fost de părere că sunt prea îndărătnică. Am făcut o 
petiție pentru a candida ca independent. Dar timpul a trecut, iar 
eu m-am decis să n-o mai fac. 

Ping... 

Acum, în mod curios, Laurel îi evita privirea. Ea, nu Sachs, 
părea să fie cea stânjenită. lar umerii ei, de obicei perfect 
drepți, erau acum încovoiaţi. 

— larna trecută, am avut parte de o despărțire dureroasă. Ela 
fost... Ei bine, am crezut că ne vom căsători, înțeleg că treburile 
astea nu ţin întotdeauna. În regulă. Dar durerea pur și simplu nu 
voia să treacă. 

Maxilarul îi era încleștat, buzele subțiri îi tremurau. 

— A fost epuizant, spuse apoi. 

Sachs își aminti de constatarea ei de mai devreme, când 
Laurel primise acel telefon. 

„Este vulnerabilă, lipsită de apărare chiar...“ 

— M-am gândit că am nevoie să încerc altceva. Să candidez 
pentru o funcţie legislativă, să mă dedic politicii. Mereu am vrut 
să fac asta. Am idei foarte bine conturate despre această ţară și 
rolul guvernului. Am fost președintele clasei în liceu și la colegiu. 
Au fost vremuri frumoase pentru mine și bănuiesc că am vrut să 
le trăiesc din nou. Însă am decis că sunt mai bună ca procuror 
decât aș fi fost ca politician. Asta mi se potrivește. Arătă cu 
capul spre sala de interogatorii, apoi continuă: Infractorul de- 
acolo? A mai fost condamnat pentru agresiuni sexuale. Se află 
aici pentru că a pipăit trei eleve de liceu. Primul procuror n-a 
avut vreme de acest caz, intenţionând să-l acuze de pipăire cu 
folosirea forţei. O infracțiune minoră. Nu putea fi deranjat. 
Numai că eu mă pricep la oamenii precum acest suspect. Data 
viitoare va viola o fetiță de 11 ani, iar data următoare o va ucide 
pe fată după ce va termina. Am preluat cazul și îl voi acuza de 
act sexual de gradul întâi. 

— infracţiune cu violenţă de clasă B, rosti Sachs. 

— Exact. Și voi obţine condamnarea. Să rezolv astfel de cazuri 
este talentul meu, nu politica. Să-i opresc pe violatori și pe 

oamenii precum Shreve Metzger, care se ascund în spatele 
guvernului și fac tot ce le trece prin minte, fiindcă... dracu' s-o ia 
de Constituţie! 

O înjurătură. Era furioasă. Sachs bănui că aceasta era 
adevărata Nance Laurel, atât de rar vizibilă dincolo de 
costumele ei cu cămăși încheiate până sus și de machiaj. 

— Amelia, da, ţi-am scos numele din documente și din e- 
mailuri. Dar am făcut-o exclusiv pentru binele tău și al carierei 
tale. Nici prin cap nu mi-a trecut că vrei să ţi se recunoască 
meritele. Cine ar fi putut să vrea asta? Ridică din umeri. Știi cât 
de primejdioasă este punerea sub acuzare în acest caz? Cea mai 
mică greșeală înseamnă sfârșitul carierei. Washingtonul s-ar 
putea să se dezică de Metzger și de Barry Shales și să-i lase să 
se legene de cracă. Dar la fel de posibil este să facă din asta 
Gettysburg-ul“? lor și să ia măsuri împotriva mea. Dacă ei fac 
asta, iar eu pierd cazul din motive de imunitate, s-a zis cu mine. 
Federalii îl vor presa pe procurorul general din Albany să scape 
de mine, iar el o va face. Cât ai clipi. lar asta se va întâmpla cu 
toți cei implicaţi în acest caz, Amelia. 

„Cazul meu...“ 

— Am vrut să vă protejez pe tine și pe ceilalți cât mai mult 
posibil. Lon Sellitto nu apare în niciun document. Nici Ron 
Pulaski. 

Sachs încercă să argumenteze: 

— Dar unul dintre noi va trebui să depună mărturie ca 
expert... pentru a prezenta probele. Apoi, înțelese. Lincoln. 

Lincoln rosti: 

— E consultant. Nu poate fi concediat. 

— Nu înțelesesem nimic din toate astea, zise Sachs. Apoi își 
ceru scuze pentru izbucnirea ei. 

— Nu, nu, ar fi trebuit să vă spun care-i strategia mea. Sachs 
își simţi telefonul vibrând și se uită la ecran. 

Era un mesaj de la Lon Sellitto. 


A, 

Tocmai am aflat. Suspendarea a fost cerută de la 
centru. Cpt. Myers. Crede că nu poti face față din 
motive de sănătate. A făcut rost de dosarul medical de 


52 Bătălia care a făcut cele mai multe victime în Războiul Civil American și care a 
înclinat definitiv balanţa în favoarea forțelor Uniunii (n.tr.). 

la doctorul tău particular. Ti-am obținut o săptămână 
ca să te ocupi de cazul Moreno. Dar trebuie să faci un 
examen medical complet până pe 28 mai. 


Așadar, asta era. Laurel nu avea nicio legătură cu faptul că 
fusese trasă pe dreapta. Slavă Domnului că nu-i reproșase ce 
gândise mai devreme! Însă apoi se înfurie: cum naiba obținuse 
Myers dosarul ei? Nu făcuse niciodată cereri pentru obţinerea 
asigurării prin departament, își plătise singură vizitele la ortoped 
- tocmai din acest motiv, pentru ca nimeni de la centru să nu 
afle. 

— E totul în regulă? o întrebă Laurel arătând cu capul spre 
telefon. 

— Da, e-n regulă. 

În clipa aceea, dinspre capătul coridorului se auzi un bâzâit. 
Ușa se deschise și un bărbat de vreo 35 de ani, atletic, în 
costum negru păși înăuntru. Clipi surprins văzându-le pe cele 
două femei. Apoi porni mai departe, ochii lui cercetând restul 
coridorului și camerele goale. ` 

Sachs își petrecuse mult timp acolo. li cunoștea pe mulți 
dintre ofițeri și gardieni. Dar pe bărbatul acela nu-l mai văzuse 
niciodată. 

Poate că era avocatul perversului sexual. Dar expresia de pe 
chipul lui Laurel îi confirma că nici ea nu-l recunoștea. 

Sachs se întoarse din nou spre Laurel. 

— Am nişte vești. Înainte de a pleca, am primit o pistă care 
duce la informator. 

— Serios? zise Laurel ridicând o sprânceană. 

Sachs îi povesti despre fotografiile pe care un turist i le făcuse 
băutorului de ceai căruia îi plăcea îndulcitorul Splenda și care 
avea probleme cu stomacul. Care purta un costum ieftin, având 
o culoare ciudată. Și care era posibil să aibă o legătură cu 
armata. 

Laurel îi puse o întrebare, dar deja instinctul lui Sachs se 
trezise, așa că nu mai era atentă la ea. 

Bărbatul care intrase ignora sălile de interogatoriu. Părea să 
se îndrepte hotărât, dar precaut spre cele două femei. 

— ÎI cunoşti pe tipul ăsta? șopti Sachs. 

— Nu. 

Lincoln păru tulburată de îngrijorarea detectivului. 

Un scenariu se derulă imediat în mintea lui Sachs, creat de 
instinct: bărbatul nu era Barry Shales - știa cum arată, doar îl 
văzuse bine -, dar era oare posibil să fie Subnecul 516? Sachs 
avusese grijă cu telefoanele celulare, dar cine putea să știe de 
ce era capabil SNSO? Era posibil ca bărbatul să o fi urmărit până 
acolo - sau să o fi urmărit pe Laurel. Poate că tocmai o ucisese 
pe gardiana din faţă și deschisese ușa singur. 

Analiză opţiunile disponibile. Avea briceagul în buzunar, dar, 
dacă acela era subnecul, în mod sigur era înarmat. Își aminti 
cumplitele răni de cuţit de pe cadavrul Lydiei Foster. Și putea 
foarte bine să aibă și un pistol. Va trebui să-l lase să se apropie 
înainte să poată folosi briceagul. 

Însă el încetini și se opri mult în afara razei de acţiune a 
cuțitului. Nici vorbă ca ea să aibă timp să-l scoată și să atace 
înainte ca el să deschidă focul. Ochii precauţi de pe chipul lui 
neted priviră de la una la alta. 

— Nance Laurel? 

— Eu sunt. Tu cine ești? 

Bărbatul nu se osteni să răspundă la întrebarea ei. 

Aruncându-i o privire rapidă și cercetătoare lui Sachs, băgă 
mâna în haină. 

Sachs se pregăti să se lanseze spre el, mușchii încordându-i- 
se și degetele strângându-i-se în pumni. 

„Pot ajunge la el la vreme pentru a-l înșfăca de mână atunci 
când scoate arma, apoi să-mi apuc briceagul și să-l deschid?” 

Își îndoi genunchii pregătindu-se de atac și simţi un junghi de 
durere. Apoi, fu gata să se repeadă. 

Întrebându-se dacă, la fel ca pe alee, genunchiul nu avea să îi 
cedeze trântind-o pe podea într-o agonie neajutorată, ceea ce 
avea să-i permită bărbatului să le împuște sau să le înjunghie pe 
amândouă. 


CAPITOLUL 67 


În clipa de dinaintea saltului, Sachs văzu apărând un plic - nu 
un pistol sau un cuțit. 

Bărbatul observă poziția curioasă a lui Sachs, se încruntă, 
apoi se apropie și îi dădu plicul lui Laurel. 

— Cine ești? insistă Laurel. 

_ Nici de data aceasta nu primi vreun răspuns la întrebarea ei. 
In schimb, el spuse: ` 

— Mi s-a cerut să-ți dau acest plic. Inainte de a continua, ar 
trebui să afli. 

— „Înainte de a continua”? 

El nu o lămuri, ci doar arătă cu capul spre plic. 

Procurora scoase din el o foaie de hârtie. O citi metodic, 
cuvânt cu cuvânt, judecând după mişcările lente ale ochilor ei. 
Dinţii părură să i se încleșteze. Apoi își ridică privirea spre 
bărbat. 

— Lucrezi pentru Departamentul de Stat? 

Deși el nu spuse nimic, impresia lui Sachs fu că răspunsul era 
da. Despre ce era vorba? 

Aruncând o privire spre document și uitându-se cu atenţie la 
subalternul de la Departamentul de Stat, Sachs întrebă: 

— Este autentic? 

Bărbatul răspunse: 

— Mi s-a cerut să-i înmânez un document procurorei Laurel. 
Nu mă interesează și nu-i cunosc conţinutul. 

Sachs reflectă cu cinism că frazarea era bună. Lincoln Rhyme 
ar fi apreciat-o. 

— Shreve Metzger te-a pus să faci asta, nu-i așa? rosti Laurel. 
L-a falsificat? Răspunde l-a întrebarea doamnei ofițer. Este real? 

„Nu-i cunosc conţinutul, nu mă interesează...” 

Bărbatul nu mai răspunse nimic. De parcă femeile n-ar mai fi 
existat, se răsuci și plecă. Se opri la capătul coridorului, iar uşa i 
se deschise. 

— Ce este? întrebă Sachs. 

— Nu spunea raportul lui Fred Dellray că Moreno a fost văzut 
în interiorul sau în preajma ambasadelor și a consulatelor 
Statelor Unite exact înainte de a fi împușcat? 

— Ba da, confirmă ea. În Mexico City și în Costa Rica. După ce 
a plecat din New York, în data de 2 mai. 

ingrijorarea lui Sachs fu complet alungată când se uită în 
spate și văzu chipul rotund și negru al gardianei de la ușă, care 
privea înăuntru teafără și fără să se preocupe de vizitator. 
Reveni la postul și la celebrităţile ei. 

Suspinând, Laurel îi spuse lui Sachs: 


— Dacă cineva a crezut că Moreno avea de gând să atace o 
ambasadă, s-a înșelat. Arătă cu capul spre scrisoarea pe care o 
avea în mână și adăugă: Căuta o ambasadă, dar una care să-i 
rezolve rapid renunţarea la cetățenia americană. A făcut-o în 4 
mai, în San Jose, Costa Rica. Renunţarea a devenit efectivă 
imediat, dar documentele au intrat în baza de date a 
Departamentului de Stat abia ieri. Oftă. Când a murit, Robert 
Moreno era cetăţean venezuelean, nu american. 

— Acesta este motivul pentru care i-a spus șoferului de 
limuzină că nu va putea reveni în America, zise Sachs. Nu din 
cauza unui complot terorist, ci pentru că urma să devină 
persona non grata și nu avea să i se mai îngăduie să intre cu 
pașaport străin. 

Un telefon apăru în mâna lui Laurel și ea își cobori privirea 
spre el. Chipul ei nu păruse niciodată atât de palid. „Care era 
rostul machiajului?” se întrebă Sachs din nou. Laurel apăsă un 
buton pentru apelare rapidă. Sachs nu reuși să vadă ordinea 
priorităţilor, dar nu conta prea mult. Tasta 9 era la fel de ușor de 
apăsat ca și 1. _ 

Laurel se îndepărtă și discută cu cineva. In cele din urmă 
băgă telefonul în buzunar și rămase un minut întreg cu spatele 
la Sachs. Telefonul îi sună. O altă conversaţie, mai scurtă de 
această dată. 

După ce încheie convorbirea, reveni lângă Sachs. 

— Șeful meu tocmai a vorbit cu procurorul general din Albany. 
Indiferent cât de mult au depășit Shreve Metzger și lunetistul 
său scopul autorităţii, nu există niciun interes să i se aducă 
acuzaţii în condiţiile în care victima nu era cetăţean american. 
Își coborî privirea spre podea și șopti: Deci, asta este. 

— Îmi pare rău, rosti Sachs. 

Și fusese sinceră. 


CAPITOLUL 68 


În casa răcoroasă și întunecată din Reynosa, Mexic, Rashid al- 
Barani completă lista componentelor bombei și o împinse spre 
Grăsan. 

Așa îl numise în sinea lui pe expertul-șef în explozibili al 
cartelului încă din clipa în care acesta intrase legănându-se, cu 
o jumătate de oră în urmă, plin de praf și cu părul nespălat. 
Rashid îl poreclise astfel din dispreţ, dar respectând totuși 
realitatea - omul chiar era foarte gras. Apoi, regretase gândul 
lipsit de amabilitate legat de fizicul lui și de felul cum se îngrijea 
- omul cartelului se dovedise nu doar foarte cooperant, ci și 
extrem de talentat. Se demonstră apoi că el era responsabil 
pentru unele dintre cele mai sofisticate dispozitive explozive 
trimise în emisfera vestică în ultimii câţiva ani. 

Bărbatul băgă în buzunar lista de cumpărături pe care el și 
Rashid o finalizaseră, după care spuse în spaniolă că se va 
întoarce în seara aceea ca să aducă piesele componente și 
uneltele. 

Rashid era satisfăcut că bomba avea să-și facă treaba foarte 
eficient la picnicul bisericii, ucigând-o pe directoarea regională a 
DEA, Barbara Summers, și pe toţi cei aflaţi pe o rază de 10 metri 
în jur, poate chiar mai mare, în funcţie de câți oameni aveau să 
stea la coadă la standul de înghețată, acolo unde urma să fie 
plasat dispozitivul. 

Rashid arătă cu capul spre camera în care erau ţinuţi ostaticii 
mexicani, apoi îl întrebă pe Grăsan: 

— Firma lui a reușit să strângă banii pentru răscumpărare? 

— Da, da, confirmă el. Familiei i s-a comunicat. Poate pleca în 
seara asta, de îndată ce ultimii bani vor fi transferați. ÎI privi cu 
atenție pe Rashid și adăugă: Sunt doar afaceri, să știți. 

— Doar afaceri, rosti Rashid, gândindu-se de fapt: „Nu, nici 
vorbă”. 

Grăsanul se duse în bucătărie, unde deschise frigiderul și, 
spre surpriza lui Rashid, scoase nu o bere, ci două cutii cu iaurt 
grecesc. Privindu-l pe arab, îndepărtă ambele capace și îl mâncă 
pe unul, apoi și pe celălalt, cu o linguriţă de plastic, stând în 
picioare în mijlocul încăperii. Apoi se șterse la gură cu un prosop 
de hârtie, aruncă resturile la gunoi, după care bău dintr-o sticlă 
cu apă. 

— Señor, ne vedem curând. 

Își strânseră mâinile, apoi el ieși și se îndepărtă, legănându-se 
pe pantofii săi cu tocurile tocite inestetic. 

După ce ușa se închise, Rashid se apropie de fereastră și privi 
afară. Omul se urcă într-un Mercedes, care se înclină spre 

babord. Motorul diesel începu să toarcă și se trezi la viaţă, după 
care automobilul negru se îndreptă spre drum, lăsând în urmă 
un nor de praf. 

Rashid rămase la fereastră vreme de zece minute. Nu se 
vedea niciun semn că ar fi fost supravegheat, nici vecini care să 
se uite neliniștiţi în timp ce treceau pe lângă casă. Nici perdele 
care să coboare brusc la geamuri. Câinii erau relaxaţi și nu se 
auzeau lătrături care să sugereze că, în apropiere, ar fi existat 
intruși ascunși în locuri nevăzute. 

Din dormitor se auziră voci. Apoi, un zgomot slab pe care nu-l 
putu identifica iniţial, inegal, ridicându-se și coborând ca 
tonalitate și volum. Devenind regulat, el își dădu seama că era 
un copil care plângea. Fetiţa. | se spusese că avea să plece 
acasă, dar ea nu aprecia asta. Voia să fie acolo în clipa aceea, 
cu jucăriile ei de pluș, în patul ei, cu păturica ei. 

Rashid se gândi la sora lui, care fusese ucisă în Gaza 
împreună cu două colege. Sora lui... nu fusese mai mare decât 
această fetiță. Ea nu avusese ocazia să plângă. 

Rashid mai sorbi din ceai și examină diagramele, ascultând 
sunetul de jale al copilei, care - fiind estompat de pereți - îţi 
frângea inima și mai tare, de parcă ar fi fost o fantomă captivă 
pentru totdeauna în acel mormânt prăfuit. 


CAPITOLUL 69 


Expresia „Camera ucigașă” sugera ceva desprins parcă dintr- 
un film SF sau centrul de operaţiuni din serialul de televiziune 
24>, 

Însă centrul de control de la sol al Serviciului Național de 
Spionaj și Operaţiuni era un loc meschin, care arăta precum o 
cameră de depozitare dintr-o companie de asigurări sau dintr-o 
firmă de publicitate de dimensiuni medii. Se afla într-un 
container de 4,5 x 12 metri, împărțit în două încăperi. Zona de 
birou era cea în care intrai din parcarea SNSO. La perete erau 
aliniate cutii din carton de diferite vârste, cu inscripţii criptice, 


55 24 este un serial TV american, câștigător, între altele, al premiilor Emmy și Globul 
de Aur. Serialul relatează în timp real acţiunile unor agenţi care luptă împotriva 
diverselor atacuri teroriste din Statele Unite. Fiecare episod prezintă evenimentele 
petrecute pe o durată de 60 de minute. (n.tr.). 

unele goale, altele conţinând documente, pahare de carton sau 
soluţii de curățat. Un centru de comunicaţii neocupat 
momentan. Calculatoare. Un scaun maro ponosit și un birou 
cenușiu se aflau într-un colț, iar mai multe dosare vechi și 
nepuse în ordine erau îngrămădite pe el, de parcă o secretară 
se săturase să caute sertarul potrivit dintr-un dulap și le trântise 
la nimereală. O mătură, o cutie cu sticle goale de Vitaminwater 
și o veioză spartă se aflau pe podea. Ziare. Becuri. Circuite de 
calculator. Cabluri. O revistă Runner's World. 

In loc de decoraţiuni, hărți cu Caraibe, Mexic, Canada și 
America Centrală, precum și harta lrakului și câteva postere 
OSHA”*, avertizând despre primejdia de a ridica greutăţi mari cu 
spinarea îndoită și de a nu bea suficientă apă în zilele fierbinţi. 

lnăuntru era semiîntuneric, becurile din tavan fiind rareori 
aprinse. Ca și cum secretele ar fi fost mai bine păstrate pe 
lumină slabă. 

Oricum, meschinăria biroului era trecută cu vederea datorită 
a ceea ce se afla în cealaltă jumătate a containerului: staţia de 
operare a UAV-urilor, vizibilă printr-un perete de sticlă groasă. 

Bărbaţii și femeile precum Barry Shales, piloţii și operatorii de 
radar numeau staţia de operare „cockpit”, lucru care nu părea 
să deranjeze pe nimeni, deși folosirea cuvântului „dronă“ era 
descurajată. Poate că „vehicul aerian fără pilot” suna mai 
sofisticat sau mai inofensiv. Această denumire era categoric mai 
bună - din punctul de vedere al relațiilor publice - decât felul în 
care numeau între ei UAV-urile cei care le dirijau: JDS, adică 
Jigodiile De Sus. 

Purtând pantaloni negri și o cămașă în carouri albastre, cu 
mâneci scurte și fără cravată, zveltul Barry Shales stătea într-un 
confortabil fotoliu din piele bej, cu capitonaj gros, care semăna 
mai degrabă cu acela al căpitanului Kirk din Star Trek decât cu 
un scaun din cockpitul unui avion cu reacţie. În faţa lui se afla 
un pupitru de control de 90 pe 45 de centimetri, plin de clapete, 
butoane, comutatoare și cadrane de afișare a informaţiilor, plus 
două joystickuri. Deocamdată, nu le atingea. UAV N-397 zbura 
pe pilot automat. 

Dirijarea de către computer era procedura standard în 
această etapă a îndeplinirii unui ordin de executare a unei 
sarcini speciale, care presupunea aducerea aparatului în 


54 Occupational Safety and Health Administration (n.tr.). 

apropierea țintei. Pe Shales nu-l deranja să fie copilot în această 
fază. Astăzi, avea probleme de concentrare. Se gândea întruna 
la misiunea anterioară. 

Cea în legătură cu care SNSO greșise atât de tare... 

Își aminti de informaţiile despre chimicalele pentru bomba lui 
Moreno - nitrometan, motorină, fertilizator -, care urmau să 
transforme sediul AmPet din Miami într-un crater fumegând. De 
informaţiile conform cărora Moreno plănuia atacuri în America, 
vizând agresarea violentă a cetăţenilor. De informaţiile cum că 
activistul făcea recunoașteri la ambasadele din Mexic și Costa 
Rica, plănuind să le arunce în aer. 

Ei fuseseră atât de siguri... 

Și greșiseră atât de tare. 

Greșiseră și în privinţa evitării existenţei victimelor colaterale. 
De La Rua și bodyguardul. 

Principalul rost al programului Long-Range Rifle de la SNSO 
era minimizarea - în mod ideal eliminarea - producerii de 
victime colaterale, lucru imposibil atunci când se trăgea cu 
rachete. 

Și ce se întâmplase prima dată când fusese folosit într-o 
misiune reală? Muriseră oameni nevinovați. 

Shales manevrase perfect UAV-ul, făcându-l să zboare la 
punct fix deasupra apelor din Clifton Bay, în Bahamas, ochind 
printre frunzele unui copac și având o imagine clară, în infraroșu 
și cu ajutorul radarului, a lui Moreno, confirmând de două ori că 
el era, compensând acţiunea vântului și înălțimea și trăgând 
doar când ţinta se aflase singură în faţa ferestrei. 

Shales știuse în inima lui că numai Moreno avea să moară. 

Dar existase acel mic aspect la care nu se gândise, la care 
nimeni nu se gândise: geamul. 

Cui să-i treacă prin cap că sticla putea fi atât de letală? 

Nu era vina lui... Dar, dacă asta credea, dacă era de părere că 
nu se făcea vinovat de nicio greșeală, atunci de ce își petrecuse 
noaptea trecută la toaletă, vomitând? 

„E doar o mică problemă la stomac, iubito... Nu, nu, sunt în 
regulă. “ 

Și de ce îi era tot mai greu să adoarmă? 

De ce era din ce în ce mai preocupat, mai agitat, mai chinuit? 

În mod curios, deși operatorii de drone erau probabil militarii 
combatanți cei protejaţi fizic, numărau printre cele mai mari 

rate ale depresiilor și ale stresului postraumatic din armată și 
din serviciile naţionale de securitate. Să stai în fața unei console 
video din Colorado sau din New York și să ucizi pe cineva aflat la 
10 000 de kilometri depărtare, iar apoi să-ţi iei copiii de la 
gimnastică sau de la fotbal, să iei cina și să te instalezi comod 
pentru a te uita la Dansând cu stelele în cămăruţa ta personală 
din casa aflată în suburbii era incredibil de bulversant. 

Mai ales în condiţiile în care soldaţii care îţi erau colegi 
rezistau cu greu în deșert sau erau făcuţi fărâme de exploziile 
dispozitivelor improvizate. 

„În regulă, aviatorule, își spuse el, așa cum făcuse mai tot 
timpul în ultima vreme, concentrează-te! Eşti în misiune. O 
misiune OESS.“ 

Privi cele cinci monitoare de calculator. Cel aflat exact în faţa 
lui, având fundalul negru plin de linii verzi, casete și litere, era o 
reprezentare a instrumentelor tipice dintr-un avion, afișând 
orizontul artificial, viteza faţă de aer, viteza faţă de sol, cursul, 
datele NAV/COM-ului, datele GPS-ului, nivelul de combustibil și 
diverse informaţii despre motor. Deasupra se afla o hartă 
tradiţională a terenului, una publicată de Rand McNally*. Un 
monitor pentru informaţii - vreme, mesaje și alte rapoarte de 
comunicare - era plasat în stânga-sus. 

Dedesubt se afla un ecran care putea trece de la imaginea 
transmisă de un radar normal la cea furnizată de unul cu 
apertură sintetică. În dreapta, la nivelul ochilor, se vedea 
imaginea la rezoluţie înaltă transmisă de camera din dronă - în 
clipa aceea, o filmare de zi, dar exista, desigur, și posibilitatea 
vederii nocturne. 

Acum, se vedea deșertul cafeniu-cenușiu derulându-se jos. 

Încet, totuși. Dronele nu erau avioane F-16. 

Pe un alt panou metalic, aflat sub monitoare, se aflau 
comenzile armelor. Acesta nu avea aceleași ecrane sofisticate, 
dar era negru și funcţional, puţin zgâriat. 

În multe misiuni cu drone din lume, mai ales din zonele de 
luptă, echipajul consta dintr-un pilot și un operator radar. Insă la 
SNSO, UAV-urile erau pilotate solo. Aceasta era ideea lui 
Metzger și nimeni nu știa exact ce anume o inspirase. Unii 
credeau că motivul era limitarea numărului de oameni care 


55 Editură specializată în publicarea de hărţi, atlase, ghiduri de călătorie etc. (n.tr.). 

știau despre programul de sarcini speciale, minimizând astfel 
riscul de a se produce scurgeri de informaţii. 

Totuși, Shales credea că motivul era altul: directorul SNSO 
avusese în vedere impactul emoţional al acestor misiuni și 
dorea să-i supună pe cât mai puţini oameni posibil la stresul 
generat de asasinatele OESS. Se știa că unii angajaţi cedaseră 
nervos. lar asta putea avea consecinţe serioase pentru ei, 
pentru familiile lor... și pentru program, firește. 

Barry Shales privi cadranele. Apăsă un buton și observă că 
alte câteva leduri se aprinseră. Apoi vorbi în microfon: 

— UAV 397 către centrul Texas. 

| se răspunse instantaneu: 

— Spune, 397. 

— Sistemul de armament verde. 

— Recepţionat. 

Se lăsă pe spate și un alt gând îi veni în minte. Metzger îi 
zisese că cineva „verifica” ordinul referitor la Moreno. li ceruse 
detalii, dar șeful lui zâmbise și îi spusese că era doar o 
formalitate. Avea el grijă de tot. Avea oameni care luau măsuri 
de precauţie. Nu avea de ce să fie îngrijorat. Shales nu fusese 
satisfăcut de explicaţie. Orice zâmbet al lui Metzger stârnea 
suspiciuni. 

Shales simţi același val de furie copleșitoare despre care el - 
despre care toți - știa că avea să fie motivul distrugerii 
directorului SNSO. Cine făcea verificări? Poliţia, Congresul, FBI- 
ul? 

lar apoi, lovitura. Metzger îi spusese că ar fi trebuit să-și ia 
niște măsuri de precauție. 

— Cum ar fi? 

— Ține minte doar că ar fi mai bine dacă ar exista mai 
puţine... ei bine, „dovezi” este un cuvânt atât de dur... Dar 
înţelegi ce vreau să zic. 

Și în clipa aceea Shales decisese să nu șteargă informaţiile 
din telefonul pe numele Don Bruns care îi fusese dat. Toate 
datele - și e-mailurile, și mesajele către și de la Metzger - erau 
criptate, dar Shales decisese că ar fi fost prudent ca dovezile să 
nu dispară. De asemenea, printase zeci de documente și le 
scosese pe furiș din sediul SNSO. 

O poliţă de asigurare. 


lar faptul că se simţțise obligat să-și ia aceste măsuri de 
siguranţă îl făcuse să gândească: „La naiba, poate că e vremea 
să ies din această afacere dementă”. Shales avea 39 de ani, o 
diplomă de la Academia Forțelor Aeriene Militare și două 
diplome postuniversitare în inginerie și științe politice. Se putea 
duce oriunde. 

Sau nu putea? 

Cu un astfel de CV? 

In plus, ideea de a nu-și mai apăra tara era aproape 
insuportabilă. 

„Dar cum îmi ajut ţara ucigând accidental un jurnalist faimos 
și un bodyguard conștiincios în timp ce îmi îndeplinesc misiunea 
de a-l asasina pe un gură-spartă enervant, dar nevinovat? Cum 
e cu...?“ 

— Centrul Texas către 397. 

Ca și cum ar fi acţionat un comutator. Barry Shales se 
concentră la maximum. 

— 397. 

— Mai ai zece minute până ia ţintă. 

Centrul de comandă al operaţiunii de lângă Fort Hood știa 
exact unde se afla drona lui. 

— Recepţionat. 

— Condiţiile de vizibilitate? 

Aruncă o privire spre monitorul din dreapta. 

— O pâclă ușoară, dar se vede destul de bine. 

— Spre cunoștința ta, 397, supravegherea de la sol 
raportează că ţinta este singură în clădire. Persoana care a sosit 
cu o oră în urmă a plecat. 

„ Tinta...” 

— Recepţionat, Centrul Texas. Preiau controlul aparatului, 
rosti Shales decuplând pilotul automat. Mă apropii de spațiul 
aerian al aeroportului Lucio Blanco International. 

Aeroportul din Reynosa. 

— Controlul traficului aerian a fost anunţat în privința rutei de 
zbor. 

— Recepţionat. Cobor la 600 de metri. DAM activat. 

Deflectoarele audio ale motorului reduceau nivelul decibelilor 
motorului dronei până la o zecime din volumul normal al 
sunetului. Acestea puteau fi folosite doar o scurtă perioadă de 
timp, întrucât determinau supraîncălzirea motorului și, implicit, 


321 


o pierdere de putere ce putea fi primejdioasă pe vreme rea. 
Totuși, cerul era acum senin și practic nu exista vânt care să 
afecteze aparatul. 

Cinci minute mai târziu, Shales duse drona 397 la circa 500 
de metri deasupra și la 800 de metri pe orizontal faţă de casa 
conspirativă în care al-Barani Rashid plănuia sau poate chiar își 
construia bomba. 

— Zbor la punct fix. 

Mișcă ușor joystickul. 

Shales trimise o rază laser spre casa conspirativă. 

— Confirm coordonatele. 

Longitudinea și latitudinea raportate de el aveau să fie 
comparate - pentru siguranţă - cu cele stocate în calculatorul 
principal al SNSO pentru ţinta respectivă. 

— Centrul Texas către 397. Datele se potrivesc. Ținta este 
confirmată. Care este PIN-ul tău? 

Shales recită cele zece cifre ale numărului de identificare 
personală, confirmând că era cine se presupunea că este și că 
era autorizat să tragă această rachetă spre acea ţintă. 

— Identificare pozitivă, 397. Lansarea încărcăturii este 
autorizată. 

— Recepţionat. 397. 

Ridică acoperitoarea comutatorului de armare a rachetei 
Hellfire și apăsă butonul. 

Shales privi cu atenţie imaginea casei conspirative. Totuși, nu 
apăsă încă butonul de lansare. 

Se uită la ferestre, la uși, la coșul de pe acoperiș, la dărele de 
praf de pe alee, la un cactus. Căutând un semn. Căutând un 
indiciu cum că artrebui să lanseze racheta letală. 

— 397, ai recepționat. Lansarea încărcăturii este autorizată. 

— Confirmat, Centrul Texas. 397. 

Trase adânc aer în piept. 

Gândi: „Moreno...” 

Apoi ridică al doilea capac, de deasupra butonului de lansare, 
pe care îl apăsă. 

Nu se auzi niciun sunet, dar imaginea se legănă puţin când 
racheta de 50 de kilograme fu lansată de pe UAV. Un led verde 
confirmă eliberarea ei. Un altul, aprinderea. 

— Încărcătura a plecat, Centrul Texas. 397. 

— Recepţionat. 

Cu cel mai plat ton posibil. 

Shales nu mai avea nimic de făcut acum, în afară de a privi 
cum casa conspirativă dispare într-o izbucnire de flăcări și de 
fum. Își îndreptă privirea spre filmarea video. 

Văzu ușa din spate deschizându-se și doi oameni ieșind în 
curtea dintre casă și garaj. Rashid era unul dintre ei. Celălalt era 
un adolescent. Schimbară câteva cuvinte și începură să joace 
fotbal. 


CAPITOLUL 70 


Barry Shales simţi șocul ca pe o lovitură fizică. 

Își rupse unghia când își repezi degetul și apăsă butonul roșu 
din mijlocul panoului de control al armamentului, etichetat 
simplu: „STOP“. 

Acesta trimise un semnal care dezarmă focosul rachetei 
Hellfire. Însă racheta încă era o masă ucigașă de metal și de 
combustibil îndreptându-se cu o viteză de 1 500 de kilometri pe 
oră spre o clădire, cu o acuratețe nu tocmai perfectă. Putea 
foarte ușor să-i ucidă pe toţi cei aflaţi înăuntru, chiar dacă 
explozibilul nu avea să fie detonat. 

Shales apăsă butonul pilotului automat al dronei și anulă 
controlul automat al rachetei, preluând controlul cu ajutorul unui 
mic trackball5s de pe panoul de comandă al armamentului. 

O cameră se afla în botul rachetei, nu departe de încărcătura 
explozivă, dar - la viteza aceea și având în vedere rezoluţia 
marginală a lentilelor - proiectilul nu putea fi ghidat cu mare 
precizie. Shales nu se putea baza decât pe radarul dronei și pe 
un feedback de la controlul mexican al traficului aerian pentru a 
îndepărta cilindrul ucigaș de casa conspirativă. 

Se uită la monitorul din dreapta - camera dronei, care încă 
era îndreptată spre jucătorii de fotbal. II văzu pe Rashid oprindu- 
se și ridicându-și privirea spre cer. Îngustându-și ochii. Probabil 
că auzise ceva sau poate că zărise o licărire. 

Adolescentul, care tocmai fusese pe cale să lovească mingea 
prăfuită, se opri și el, privindu-l precaut pe arab. 


56 Bilă dispusă între două role plasate perpendicular, care translatează mișcarea bilei 
în mișcări pe orizontală și pe verticală, pe ecran (n.tr.). 

Barry Shales văzu o fetiță apărând în spatele lor și rămânând 
în pragul ușii casei conspirative. Zâmbea. 

— Centrul Texas către 397, am văzut devierea cursului 
încărcăturii. Te rog, informează. 

Shales ignoră transmisiunea și se concentră asupra încercării 
de a îndepărta racheta Hellfire, care era de două ori mai rapidă 
decât un avion de linie, de zona populată din preajma tintei. Nu 
era ușor. Această parte a orașului Reynosa nu era la fel de 
populată precum cea din est, dar tot existau destule case și 
sedii de firme, și trafic. Radarul îi oferi o imagine clară a 
avioanelor din apropiere, pe care Shales le putu evita, dar nu-i 
spuse ce se afla la sol - iar el acolo trebuia să prăbușească 
racheta. Și asta rapid, înainte de terminarea combustibilului, 
ceea ce ar fi dus la pierderea controlului. 

— 397? Recepţionezi? 

Apoi, imaginea dispăru de pe micul ecran unde apărea 
filmarea camerei din bot, racheta intrând în pâclă. Shales pilota 
orbește. 

— Doamne, lisuse... 

Cuvinte pe care Barry Shales, care se ducea la biserică în 
fiecare duminică împreună cu soţia și cu cei doi băieţi, nu le 
rostea cu mare ușurință. 

— 397, sunt Centrul Texas. Te rog, informează. 

Shales se gândi furios: „Te informez că ar fi cazul să te duci la 
dracu'.“ 

Pâcla se sparse pentru o clipă, iar el văzu că racheta se 
îndrepta direct spre un ansamblu rezidenţial. 

Nu, nu... 

O mișcare fină a trackballului schimbă cursul rachetei și mai 
mult spre vest. 

Pâcla reveni. 

Aruncă o privire spre radar. Terenul era cartat, dar nu era o 
imagine din satelit, ci abia dacă semăna cu o hartă tradiţională, 
neoferind niciun indiciu legat de ce se afla la sol în faţa rachetei 
Hellfire. 

Mai rămăseseră câteva secunde până la terminarea 
combustibilului, iar cilindrul mortal avea să lovească pământul. 
Dar unde? In dormitorul unui copil, într-un spital, într-o clădire 
de birouri plină de oameni? 

Apoi, lui Shales îi veni o idee. Luând mâna o clipă de pe 
trackball, tastă rapid ceva la computerul din faţa lui. 

Pe monitorul cu informaţii din stânga-sus, apăru Firefoxul. 
Acest lucru era complet împotriva procedurii. Nu aveai voie să 
folosești un browser comercial în centrul de control de la sol în 
vreme ce o dronă era operaţională, însă Shales nu găsi altă 
variantă. Într-o clipită intră în Google Maps și deschise imaginea 
prin satelit. Pe ecran apăru o imagine a terenului din jurul 
orașului Reynosa - case, vegetaţie, drumuri, magazine. 

Plimbându-și privirea de la imaginea de pe radar la hartă, 
identificând drumurile și alte repere, estimă locaţia rachetei. 

Hristoase! Era exact deasupra unui alt complex rezidenţial, 
aflat la nord-vest de Reynosa. Dar, conform Google, la vest era 
o mare zonă pustie - un deșert bej și galben. 

— UAV 3... 

Shales își smulse căștile de la urechi și le azvârli aiurea. 

Mâna dreaptă îi reveni pe trackball. 

Ușurel, ușurel - fir-ar să fie, era atât de ușor să virezi prea 
mult. 

Mutându-și privirea de la radar la Google, văzu că racheta 
Hellfire se îndepărta de case. In curând, avea să se îndrepte 
spre vest, către pustiul promis de harta prin satelit. Camera din 
botul rachetei filma în continuare doar pâclă. 

Apoi, altitudinea și viteza începură să scadă rapid. 
Combustibilul se terminase. Shales nu mai putea face nimic - 
pierduse controlul rachetei. Se lăsă pe spate și își șterse mâinile 
de pantaloni. Privi monitorul pe care apărea filmarea camerei 
din botul rachetei. Nu se vedea decât pâcla. 

Indicatorul de altitudine arătă 450 de metri. 

204. 

180... 

Ce avea să vadă când racheta Hellfire urma să se izbească de 
pământ? Deșert pustiu? Sau un autobuz cu elevi plecaţi în 
excursie cu școala? Fermieri privind îngroziţi spre obiectul care 
se prăbușea peste ei? 

Apoi păcla se risipi, iar Shales văzu clar încotro se îndrepta 
racheta. 

Oricât de zgomotos și de spectaculos ar fi fost impactul 
produs la 2 900 de kilometri distanță, în Camera ucigașă de la 
SNSO se văzu doar o simplă și tăcută schimbare de imagine: o 

câmpie aridă cu praf și tufe deveni un ecran plin de purici albi și 
negri, ca acela al unui televizor atunci când o furtună rupe 
cablul. 

Shales reveni la comenzile dronei și decupla pilotul automat. 
Privi monitorul pe care apărea filmarea camerei dronei, încă 
îndreptată spre curtea casei conspirative. Copiii erau tot acolo. 
Băiatul - probabil fratele - lovea cu delicateţe mingea în direcţia 
fetiţei, care o urmărea ca un terier hotărât. O femeie stătea în 
pragul ușii și îi privea fără să zâmbească. 

„Doamne, lisuse!“ repetă el fără să se întrebe sau să-i pese 
cine erau sau cum de ajunseseră să se afle în casa conspirativă, 
despre care spionajul „impecabil” îi asigurase că era ocupată 
doar de un terorist. 

Micșoră imaginea. 

Ușa garajului era deschisă. Rashid plecase. Normal că 
plecase. Privirea îngrijorată de mai devreme îi spusese lui 
Shales că teroristul bănuia ce se petrecea. 

Culese căștile de jos și le puse pe cap. Băgă la loc mufa. 

— ... nezi, 397? 

— 397 către Centrul Texas, se răsti el. Misiune abandonată 
conform deciziei operatorului. Intoarcere la bază. 


CAPITOLUL 71 


— Vrei niște scotch? întrebă Rhyme din mijlocul salonului său, 
stând lângă un microscop comparator. Cred că ai nevoie. 

Ridicându-și privirea de la biroul ei din colțul camerei, unde își 
strângea dosarele, Nance Laurel se răsuci spre Rhyme, 
încruntarea frunţii formând o cută în machiaj. El bănui că avea 
să urmeze o predică despre cât de neprofesionist era să bei la 
serviciu. 

— Ce distilerie? întrebă Laurel. 

— Glenmorangie. 12 sau 18 ani. 

— N-ai ceva cu miros de turbă”? întrebă ea, spre și mai 
marea lui surpriză. 


57 Whisky-ul din Islay are un miros înţepător, ca de iod și de turbă arsă (n.tr.). 


Ca și spre surprinderea lui Sachs, care era și amuzată, din 
câte își dădea el seama văzând zâmbetul slab de pe chipul 
partenerei lui. 

— Nu. Incearcă-l, o să-ţi placă. 

— Bine. Cel de 18 ani. Natural. Cu un strop de apă. Rhyme 
apucă sticla și turnă neîndemânatic. Ea își turnă singură apa. 
Brațul lui bionic nu era suficient de precis. 

— Sachs? întrebă el apoi. 

— Nu, mulțumesc. O să-mi iau altceva. 

Organiza pungile și cutiile cu probe, care - chiar și atunci 
când se alegea praful de cazuri - trebuiau să fie meticulos 
catalogate și depozitate. 

— Thom și Mel? 

Tehnicianul spuse că lui îi ajungea cafeaua. Și Thom refuză. În 
ultima vreme, începuse să-i placă cocktailul Manhattan cu 
bourbon, dar îi explicase lui Rhyme că băuturile pentru a căror 
preparare e nevoie de o rețetă trebuie savurate în weekend, 
când e de presupus că nu va apărea nicio treabă de făcut care 
să te deranjeze. 

Thom scoase o sticlă de Chardonnay franțuzesc, din frigiderul 
în care erau adesea păstrate probe de sânge și de ţesut. l-o 
arătă lui Sachs și ea rosti: 

— Mi-ai citit gândurile. 

El deschise sticla și turnă. 

Rhyme sorbi din whisky-ul aromat. 

— E bun, nu? 

— Este, fu de acord Laurel. 

Rhyme reciti scrisoarea despre renunţarea lui Moreno la 
cetăţenia americană. Era la fel de furios ca Laurel din pricina 
acestei chichiţe, care făcuse cazul să deraieze. 

— Chiar atât de mult ura această ţară, întrebă Pulaski, încât 
să renunţe la cetăţenie? 

— Așa se pare, spuse Laurel. 

— Haideţi, băieţi și fete, îi dojeni Rhyme, sorbind apoi din 
whisky. Ei au câștigat runda asta. Sau prima repriză. Indiferent 
ce clișeu de exprimare sau metaforă combinată vă place. Dar 
noi tot mai avem un criminal, după cum știți. Pe Subnecul 516, 
care este responsabil pentru bomba de la cafenea și pentru 
uciderea Lydiei Foster. Acestea sunt cazuri de infracţiuni majore. 
Lon Sellitto ni le va atribui pentru a ne ocupa de ele. 

— Totuși, nu va fi cazul meu, rosti Nance Laurel. Mi s-a spus 
să revin la cazurile mele obișnuite. 

— Asta-i un rahat, se răsti Ron Pulaski, surprinzându-l pe 
Rhyme cu vehementa lui. Moreno este aceeași persoană care 
era și atunci când a fost împușcat - o victimă inocentă. Ce dacă 
nu era cetăţean american? 

— Chiar că-i un rahat, Ron, zise Laurel cu o voce mai mult 
resemnată decât furioasă. Exact așa este. 

Își termină whisky-ul și se apropie de Rhyme. Apoi îi strânse 
mâna și zise: 

— A fost un privilegiu să lucrez cu tine. 

— Sunt sigur că o vom mai face. 

Un zâmbet slab. Dar ceva din tristețea insuportabilă a 
expresiei sale îi spuse lui Rhyme că ea credea de fapt că viaţa ei 
ca procuror se sfârșise. 

— Hei, vrei să luăm masa împreună cândva? îi zise Sachs. 
Putem bârfi despre guvern. Apoi adăugă în șoaptă, dar Rhyme o 
auzi: Și despre bărbaţi. 

— Mi-ar face plăcere. Da. 

Făcură schimb de numere de telefon, după ce Sachs verifică 
din nou care era noul ei număr. În ultimele câteva zile, 
cumpărase o jumătate de duzină de cartele preplătite. 

Apoi, procurora își aranjă cu grijă documentele, folosind 
agrafe de birou și post-ituri pentru a delimita categoriile 
relevante. 

— Vă voi trimite copii pentru cazul subnecului. 

Femeia cea scundă își luă servieta într-o mână și geanta în 
cealaltă, iar după ce aruncă o ultimă privire prin încăpere - fără 
să mai spună nimic ieși pe ușă, în timp ce tocurile ei solide 
clămpăneau pe lemn, apoi pe marmura din hol. 

Și dispăru. 


CAPITOLUL 72 


Jacob Swann decise cu un oarecare regret că n-o putea viola 
pe Nance Laurel înainte de a o ucide. 

Ei bine, putea. Și o parte din el chiar dorea asta. Dar n-ar fi 
fost înțelept - la asta se referea. O agresiune sexuală lăsa mult 

prea multe probe. Să le minimizeze pe cele lăsate cu ocazia unei 
crime era suficient de greu - trebuia să se asigure că nu 
rămâneau sudoare, lacrimi, salivă, fire de păr și o parte dintre 
miile de celule ale pielii care se descuamează zilnic, pentru a fi 
găsite de vreun criminalist conștiincios. 

Nemaivorbind de amprentele din interiorul mănușilor de latex 
sau de cele care rămâneau pe piele. 

Avea nevoie de o altă opţiune. 

În clipa aceea, Swann se afla într-un restaurant de pe Henry 
Street, vizavi de blocul din Brooklyn în care era situat 
apartamentul procurorei, la etajul patru. Sorbea tacticos dintr-o 
cafea cubaneză dulce-amară. 

Cercetând din priviri blocul lui Laurel, observă că nu era o 
clădire cu portar. Bine, își spuse el. 

Swann decisese că acum putea să camufleze motivul real al 
crimei. Pe lângă faptul că îi punea sub acuzare pe americanii 
patrioți care îi ucideau pe trădători, Laurel trimisese mulţi 
violatori în pușcărie. Îi studiase dosarul de condamnări - extrem 
de impresionant - și aflase că printre cei închiși de ea se aflau 
zeci de violatori și molestatori în serie. Unul dintre suspecți s-ar 
fi putut hotări foarte bine să se răzbune după eliberarea sa. Sau 
o rudă a vreunui deţinut ar fi putut s-o facă. 

Trecutul ei îi putea veni de hac. 

Da, primise de la sediu vestea că ancheta în cazul Moreno 
fusese suspendată. Dar asta nu însemna că nu putea fi reluată. 
Laurel era genul care era în stare să renunțe la serviciul său 
pentru guvern și să înceapă să scrie scrisori și articole pentru 
ziare sau online în legătură cu cele întâmplate sau despre SNSO 
și despre programul OESS de asasinate. 

Era mai bine dacă dispărea. Și, oricum, Swann pusese o 
bombă în Mica Italie și înjunghiase o interpretă și un șofer de 
limuzină. Dacă nu altceva, Laurel putea fi solicitată să dea o 
mână de ajutor la investigarea acestor crime. El o voia moartă și 
toate dosarele ei distruse. 

Începu să fantazeze. Nu despre sex, ci despre înscenare, pe 
care el o aborda ca pe o reţetă. Plănuire, pregătire, executare. 
Avea să intre prin efracţie în apartamentul ei, s-o doboare cu o 
lovitură în cap (nu în gât, pentru a nu se face vreo legătură cu 
domnișoara Lydia Foster), să-i sfâșie hainele și să se asigure că 
pe sânii și pe vintrele ei aveau să rămână hematoame grave (nu 

mușcături, cu toate că era tentat, însă exista acel enervant 
ADN). Apoi, avea să o ucidă în bătaie și să o penetreze cu un 
obiect. 

Nu avea timp sa se ducă într-un magazin cu obiecte pentru 
adulţi de genul celor în care se aflau cabine unde puteai urmări 
filme porno, pentru a face rost de ADN- ul cuiva ca să-l planteze 
pe corpul ei. Dar furase niște lenjerie pătată și ruptă, de o 
dimensiune potrivită unui adolescent, dintr-un tomberon din 
spatele unui bloc cu apartamente ieftine aflat nu departe. Va 
avea grijă ca fibre din acel chilot să ajungă sub unghiile ei și 
spera că tânărul se masturbase la un moment dat în ultimele 
câteva zile. Era probabil. 

Asta ar fi reprezentat o probă suficientă. 

Işi cufundă limba în cafea. Se bucură de senzaţia intensă 
resimţită în toată gura. Se gândi la mitul care spunea că 
diferitele gusturi sunt simțite de părţi diferite ale limbii: sărat, 
acru, dulce, amar. Sorbi din nou. Uneori, Swann folosea cafea la 
gătit - făcuse un sos mexican tip molli pentru carne de porc, cu 
80% cacao și espresso. Fusese tentat să-l înscrie într-un 
concurs, dar se decisese apoi că nu era o idee bună să se 
afișeze prea mult în public. 

Tocmai revedea planul legat de Nance Laurel când o zări. 

Procurora apăruse pe partea cealaltă a străzii, de după colț. 
Purta un costum bleumarin și o bluză albă. În mâinile mici și 
dolofane avea o servietă maro demodată și ponosită și o geantă 
mare. Se întrebă dacă vreuna dintre ele fusese primită cadou de 
la tatăl sau de la mama ei, care erau amândoi avocaţi, după 
cum aflase Swann. Mama era avocat din oficiu. Tatăl, avocat al 
săracilor. 

Swann reflectă că amândoi făceau fapte bune, ajutau 
societatea. La fel ca bondoaca lor fiică. 

Laurel mergea cu privirea coborâtă, făcând eforturi pentru a 
căra geanta cu dosare. Cu toate că faţa ei era precum o mască 
enigmatică, acum se zărea o vagă urmă de deprimare, așa cum 
gustul pătrunjelului italian în supă este sugerat, nu evident. Spre 
deosebire de îndrăznețul coriandru. 

Fără îndoială, motivul supărării era renunţarea la cazul 
Moreno. Lui Swann aproape că îi păru rău pentru ea. Obţinerea 
unei condamnări în acest caz ar fi fost o piatră prețioasă pe 
coroana ei, dar acum revenise la ocupaţia de a-i trimite la 

închisoare pe Jose, Shariq, Billy și Roy, pentru droguri, violuri și 
arme. 

„N-am fost eu. Nici vorbă. Nu știu, omule, nu știu de unde au 
apărut, zău...“ 

Numai că nu se va mai ocupa de asemenea cazuri. 

După noaptea aceea, nu va mai face nimic. Va fi rece și 
nemișcată ca o bucată de fileu. 

Nance Laurel își găsi cheile și descuie ușa din față, apoi păși 
înăuntru. 

Swann avea să-i lase 10-15 minute. Timpul necesar pentru ca 
ea să lase garda jos. 

Duse la nas ceșcuţța, inhală, apoi își vâri din nou limba în 
lichidul cald. 


CAPITOLUL 73 


— Ce știm despre ultimul dintre cei zece mici indieni ai noștri? 
întrebă absent Lincoln Rhyme. 

Lovitura pe care le-o dăduse informaţia despre cetăţenia lui 
Moreno o înfrânsese pe Nance Laurel, dar lui nu făcuse decât să- 
i amplifice dorinţa de a vâna. 

— Nu-mi pasă ce vrea Albany-ul, Sachs, eu îl vreau pe 
subnecul nostru. 516 este prea primejdios pentru a rămâne în 
libertate. Ce știm? Se uită la panourile pe care erau prezentate 
probele, apoi continuă: în regulă, știm că 516 a fost în Bahamas 
în preajma datei când s-a tras. Știm că a ucis-o pe studenta- 
prostituată Annette Bodel. Știm că a pus o bombă pentru a 
elimina pista care putea duce la informator. Știm că a ucis-o pe 
Lydia Foster. Știm că a urmărit-o pe Sachs prin oraș. Cum ne 
putem folosi de toate astea? Sachs! 

— Ce-i? 

— Ce-i cu celălalt șofer, cel pe care Moreno îl folosea de 
obicei? Ai luat legătura cu el? 

— Nu. Nu m-a sunat înapoi. 

Acest lucru se întâmpla adesea atunci când poliţia dădea 
telefon și - fiindcă nu i se răspundea - îi cerea celui apelat să 
sune înapoi. 


De obicei, asta se întâmpla pentru că oamenii nu doreau să se 
implice. 

Alteori existau alte motive. 

ÎI mai sună o dată pe șofer și clătină din cap. Mai dădu un 
telefon - la Elite Limos, deduse Rhyme. Intrebă dacă primiseră 
vești de la angajatul lor. O scurtă conversaţie, după care 
închise. 

— Nu i-a mai sunat după ce a plecat să-și vadă o rudă 
bolnavă. 

— Să nu crezi asta! S-ar putea să avem o a treia victimă a 
subnecului nostru. Pulaski, află unde locuiește. la un echipaj de 
la cea mai apropiată secţie și duceți-vă să vedeți ce-i acolo. 

Tânărul ofiţer își scoase mobilul și sună la centrală. 

Rhyme se plimbă înainte și înapoi prin faţa panourilor. Nu 
credea că avusese vreodată un astfel de caz, în care probele să 
fie atât de fragmentare și disparate. 

Bucățele, fărâmiţe, observații, schimbări de direcție la 180 de 
grade... 

Nimic altceva. 

La naiba! 

Rhyme se îndreptă spre raftul pe care se aflau sticlele de 
whisky. O luă pe cea de Glenmorangie și își turnă stângaci încă 
o porţie, apoi puse capacul pe pahar și sorbi. 

— Ce faci? îl întrebă Thom din pragul ușii. 

— Ce fac, ce fac? Ei bine, asta-i o întrebare ciudată. De obicei, 
interogativul „ce“ începe o propoziţie care exprimă 
incapacitatea celui care întreabă de a face vreo deducție în 
legătură cu o situaţie. Sorbi o gură zdravănă și adăugă: Cred că 
ai irosit o propoziţie perfectă, Thom. Este foarte clar ce fac. 

— Deja ai băut prea mult. 

— Asta-i o propoziţie declarativă care are mult mai mult sens. 
Este întemeiată. Nu sunt de acord cu ea, dar este întemeiată 
logic. 

— Lincoln! 

Thom se apropie de el. Rhyme se uită urât la el și zise: 

— Nici prin cap să nu-ţi treacă... 

— Staţi! rosti Sachs. 

Rhyme presupuse că îi lua partea lui Thom în disputa legată 
de alcool, însă când se răsuci cu scaunul spre ea, descoperi că 
ea nu se uita la el sau la asistent, ci la panouri. Se apropie de 

ele, iar Rhyme observă că nu era crispată de durere și nici nu 
șchiopăta. Avea ochii îngustaţi. Aceasta era privirea ei de 
prădător. O făcea pe femeia cea înaltă să pară 
înspăimântătoare, iar pentru Rhyme, atrăgătoare. 

Puse paharul cu whisky jos. Ochii lui se ridicară spre panouri 
și le scană ca un radar. Oare existau acolo niște fapte care îi 
scăpaseră? Făcuse ea vreo deducție pe care el o ratase? 

— Vezi ceva legat de 516? 

— Nu, Rhyme, șopti ea. E altceva. Cu totul altceva. 


CAPITOLUL 74 


Nancyann Olivia Laurel stătea pe o canapea din apartamentul 
ei aflat în Brooklyn Heights, având peste tapiţeria albastră o 
husă JCPenney, ce devenise lucioasă de cât șezuseră pe ea 
rudele și prietenii, cu ani și ani în urmă. 

O moștenire de familie. Erau multe în apartamentul ei. Laurel 
își aminti o întâmplare. Tatăl ei căutând pe furiș printre pernele 
canapelei ceva mărunţiș căzut din buzunarele musafirilor. Ea 
avea cam opt ani, iar când intrase pe neașteptate în cameră, el 
făcuse din asta o glumă, un joc. 

Doar că nu era un joc, iar ea știa asta. Chiar și copiilor le 
putea fi rușine cu părinţii lor. 

Încă simțind gustul de scotch ușor afumat, se uită prin casă. 
Casa ei. Doar a ei. O privi gânditoare. În ciuda - sau poate 
datorită - mobilierului ros, reciclat, locuinţa emana confort chiar 
și într-o zi urâtă ca aceea. Muncise din greu pentru a o face să 
devină astfel. Pereţii acoperiţi cu zeci de straturi de vopsea, 
primul fiind probabil de pe vremea lui Teddy Roosevelt, aveau o 
nuanţă crem. Ca decorațiuni, avea un aranjament de flori din 
mătase luat de la un târg meșteșugăresc din Chelsea, o coroniță 
cu flori de toamnă cumpărată din piaţa fermierilor aflată în 
Union Square, dar și câteva obiecte de artă. Avea tablouri și 
schițe, unele originale, dar și câteva gravuri, toate ilustrând 
scene care rezonau cu personalitatea ei - cai, ferme, cursuri de 
apă cu maluri stâncoase, naturi statice. Habar n-avea de ce o 
atrăgeau. Insă își dăduse seama instantaneu că îi plăceau, așa 
că le cumpărase dacă reușise să facă rost de bani. Nişte piese 


333 


din lână de alpaca - ca niște dreptunghiuri colorate - atârnau pe 
pereţi. Laurel se apucase de croșetat cu câţiva ani în urmă, dar 
nu găsise timpul sau înclinația de a termina eșarfele pentru 
nepoatele prietenilor. 

„Și acum ce fac?“ se întrebă ea. 

„Și acum ce...?“ 

Ceainicul șuiera. Șuiera de ceva vreme. Strident. Deveni brusc 
conștientă de prezenţa acestuia. Se duse în bucătărioară și puse 
un pliculeţ cu ceai de măceșe în cană - care era bleumarin pe 
dinafară și albă pe dinăuntru, asortându-se cu ţinuta ei, după 
cum își dădu seama. 

Ar fi trebuit să se schimbe. 

Mai târziu. 

Laurel privi ceainicul vreme de un minut întreg. Stinse focul, 
dar nu turnă lichidul clocotit. Se întoarse pe canapea. 

Și acum ce? 

Acesta era cel mai rău lucru care s-ar fi putut întâmpla. Dacă 
ar fi reușit să obțină condamnarea lui Metzger și a lui Barry 
Shales, ei bine, asta ar fi fost fantastic. l-ar fi schimbat viaţa. 
Nici nu se putea descrie importanţa pe care o căpătase acest 
caz pentru ea. Își aminti că, pe când urma Facultatea de Drept, 
fusese fascinată de poveștile marilor oameni din sistemul de 
justiţie american - avocaţi, procurori și judecători. Clarence 
Darrow, William O. Douglas, Felix Frankfurter, Benjamin 
Cardozo, Earl Warren... și atât de mulţi alţii. La Louis D. Brandeis 
se gândea adesea. 

„Constituţia este probabil cel mai mare experiment uman...“ 

Nimic nu era mai minunat decât mașinăria justiţiei, iar ea 
dorea din tot sufletul să facă parte din ea, să lase propriile 
amprente în justiția americană. 

În ziua ceremoniei de absolvire a Facultăţii de Drept, se 
mândrise cel mai mult. Își aminti cum privise audiența. Tatăl ei 
fusese singur. Asta pentru că mama susţinea un caz la Curtea 
de Apel din Albany - cea mai înaltă instanţă de apel a statului -, 
încercând să anuleze condamnarea pentru crimă a unui om al 
străzii. 

Laurel nu putea descrie cât de onorată se simţise fiindcă 
mama ei nu fusese prezentă în ziua aceea. 

Cazul Moreno urma să fie modul ei de a valida astfel de 
sacrificii. În regulă, și de a-și face un nume. Amelia o nimerise 


334 


bine când îi descoperise intenţia de a se orienta spre politică. 
Ambiţia rămăsese, chiar dacă numele ei nu ajunsese pe niciun 
buletin de vot. 

Și, chiar dacă ar fi pierdut cazul împotriva lui Metzger, tot ar fi 
avut succes într-un fel. Camera ucigașă de la SNSO ar fi fost 
expusă. lar acest lucru ar fi putut să fie suficient pentru a 
distruge definitiv programul asasinatelor. Presa înfometată și 
congresmeni și mai lihniţi s-ar fi năpustit ca muștele asupra 
SNSO. 

Ea ar fi fost sacrificată - cariera i s-ar fi sfârșit -, dar măcar s- 
ar fi asigurat că adevărul despre crimele comise de Metzger ar fi 
fost dezvăluit. 

Dar acum asta? Șeful ei închidea cazul? Nu, nimic bun nu 
putea ieși din acest lucru. 

Presupunea că informatorul dispăruse și că nu aveau să mai 
fie identificate și alte victime de pe listă. „Îmi pare rău, domnule 
Rashid.“ 

Care era viitorul ei? Laurel râse când se gândi la această 
întrebare. Se întoarse în bucătărie, iar de data aceasta chiar își 
pregăti o cană cu ceai. Adăugă două cubuleţe de zahăr, pentru 
că ceaiul de măceșe era acrișor. Viitorul, da: o perioadă în care 
nu va mai avea serviciu și pe care și-o va petrece urmărind 
Seinfeld în reluare și mâncând câte o porie de mâncare 
congelată Lean Cuisine sau, la naiba, și câte două. Câte un 
pahar de vin Kendall-Jackson în plus. Șah pe calculator. Apoi, 
interviuri. Apoi, o slujbă la o mare firmă de pe Wall Street. 

Inima i se frânse. 

Se gândi la David, așa cum făcea adesea. Mereu. „Treaba 
este, Nance, că mă presezi să-ţi dau un răspuns. In regulă, ţi-l 
dau. Eşti ca un fel de învățătoare pedantă. Ştii ce vreau să 
spun? Nu mă pot ridica la nivelul tău. Tu vrei ca totul să fie 
perfect, așa cum trebuie. Tu corectezi, tu găsești greșeli. Poftim, 
îmi pare rău. N-am vrut să zic asta. Tu m-ai făcut s-o spun.” 

„Vită-l.“ 

„Ai cariera ta.“ 

„Doar că n-o ai.“ 

In biblioteca ei - pe jumătate plină cu cărţi de drept, pe 
jumătate plină cu romane și o carte de bucate - se afla o poză 
cu ea și David. Amândoi zâmbind. 

„Doar că... îmi pare rău, nu știu cum să spun asta...” 


Mai jos se afla o cutie de șah cu piese de lemn, nu din plastic. 

„Arunc-o“, Își zise ea. 

„O voi face.“ 

„Nu încă.“ 

În regulă. Destul cu asta. Autocompătimirea era ceea ce 
vedea la majoritatea perverșilor sexuali și ucigașilor, iar ea nu 
avea de gând s-o lase să i se strecoare în suflet, „Incă mai ai 
cazurile tale. Apucă-te de treabă. Ea...“ 

Din hol se auzi un zgomot. 

O bătaie, un clic, o bufnitură slabă. 

Apoi, nimic. 

Doamna Parsons scăpând punga de cumpărături. Domnul 
Lefkowitz jonglând cu un pudel de jucărie și cu un baston. 

Privi televizorul, apoi cuptorul cu microunde, apoi privi spre 
dormitor. 

„Scote nenorocita aia de informare despre cazul Statul vs 
Gonzalez și apucă-te s-o redactezi.” 

Laurel tresări când auzi soneria. Se duse la ușă. 

— Cine este? 

— Detectivul Flaherty, NYPD. 

Nu auzise niciodată de el, dar în Manhattan existau câteva mii 
de polițiști. Laurel se uită pe vizor. Un tip alb cu păr negru, zvelt, 
îmbrăcat în costum. Avea legitimaţia deschisă, însă ea nu putu 
decât să întrezărească insigna. 

— Cum ai intrat? îl întrebă ea. 

— A ieșit cineva. Am sunat la interfon, dar nu mi-a răspuns 
nimeni. Aveam de gând să las un bilet, dar m-am gândit să sun 
totuși la sonerie. 

Așadar, interfonul se stricase din nou. 

— În regulă, un minut. 

Scoase lanţul și trase zăvorul, apoi deschise ușa. 

Și abia atunci, în timp ce bărbatul făcea un pas spre ea, se 
gândi Nance Laurel că ar fi trebuit probabil să-i ceară să 
strecoare legitimaţia pe sub ușă, pentru a citi ce scria pe ea. 

„Dar ce rost are să-mi fac griji? Cazul ăsta s-a încheiat. Nu 
sunt o ameninţare pentru nimeni.” 

CAPITOLUL 75 


Barry Shales nu era un bărbat mare. 

„Compact” era modul în care era descris adesea. 

lar slujba lui era sedentară, el stând mai tot timpul în fața 
unor ecrane, cu mâinile pe joystickurile UAV-urilor, cu tastatura 
calculatorului în fața lui. 

Dar ridica haltere - pentru că îi plăcea să facă exerciții. 

Alerga - pentru că îi plăcea să alerge. 

lar fostul căpitan de aviaţie militară credea, cu totul nefondat, 
că mușchii îţi răspundeau cu atât mai bine cu cât îţi plăcea mai 
mult să faci exerciţii. 

Așa că, după ce trecu pe lângă Ruth, asistenta personală a lui 
Metzger, având un aer alarmant ca un câine de pază, intră în 
biroul lui Shreve Metzger, își trase un braț înapoi și îl pocni în 
față pe șeful lui. Bărbatul slăbuţ se împletici și se prăbuși. 

Cu brațele fluturând, șeful SNSO căzu într-un genunchi. 
Dosarele alunecară de pe biroul de care încercă să se ţină. 

Shales se apropie, își trase din nou braţul spre spate, apoi 
ezită. Prima lovitură fusese suficientă pentru a-i alunga furia, 
care crescuse în el din clipa în care văzuse partida de fotbal 
neașteptată dintre ţinta pe care primise ordin s-o transforme în 
molecule și un adolescent, în curtea casei conspirative dintr-o 
suburbie mexicană prăfuită. 

Işi lăsă pumnul jos și se dădu în spate. Dar nu simţi nicio 
pornire să-l ajute pe Metzger să se ridice, așa că își încrucișă 
braţele și îl privi cu răceală pe bărbatul șocat, care își apăsa o 
mână pe obraz în timp ce se ridica neîndemânatic, culegând de 
pe jos dosarele care căzuseră. Shales observă câteva mape cu 
coperte de pânză care aveau o ștampilă „strict secret” ce nu-i 
era familiară, deși nivelul lui de acces la informaţii secrete era 
stratosferic. 

Mai remarcă și că prima grijă a lui Metzger în clipa aceea nu 
era lovitura pe care o încasase, ci dosarele strict secrete. 

— Barry... Barry. 

Se uită dincolo de Shales și clătină din cap. Șocată, Ruth 
plana la intrarea în birou, nu foarte diferit de o dronă. Metzger îi 
zâmbi și îi arătă ușa. Ea ezită, apoi ieși și o închise. 

Zâmbetul bărbatului dispăru imediat. 


Respirând adânc, Shales se duse la fereastră. Își cobori 
privirea spre falsul container Maersk din parcarea SNSO. Văzând 
centrul de control din care aproape că ucisese cel puţin trei civili 
nevinovaţi, furia i se stârni din nou. 

Se întoarse spre Metzger. Dar directorul nu se făcu mic și nici 
nu ceru îndurare. Nu reacţionă în niciun fel, nici fizic, nici verbal, 
ci doar își atinse obrazul din nou și studie pata roșie de pe 
degete. 

— Ai știut? îl întrebă Shales. 

— Despre victimele colaterale de la Reynosa? Nu. 

Ca șef al SNSO, probabil că urmărise atacul în timp real. 

— Firește că nu, zise el. 

— O lansasem, Shreve. Hellfire era deja în aer! Ce părere ai 
de asta? Am fost la zece secunde distanţă de uciderea unui 
adolescent, a unei fetițe și a unei femei care probabil că era 
mama lor. Și naiba știe cine mai era în casă! 

— Ai văzut documentaţia legată de OESS. Supravegherea lui 
Rashid a fost cât se poate de serioasă. Am avut rapoartele de 
supraveghere ale DEA și ale federalilor mexicani, care au fost 
permanent cu ochii pe casă. Nimeni n-a intrat și n-a ieșit timp 
de o săptămână. Cine stă ascuns în casă vreme de șapte zile, 
Barry? Ai mai auzit vreodată așa ceva? Eu nu. Metzger se așeză 
și continuă: La naiba, Barry, nu suntem Dumnezeu. Și fundul 
meu a fost în joc, să știi. Dacă ar fi murit și altcineva, asta ar fi 
însemnat sfârșitul carierei mele. Probabil, și sfârșitul SNSO. 

Aviatorul avea fălcuţe de o parte și de alta a buzelor strânse, 
iar zâmbetul său rece le întinse. 

— Eşti turbat, Shreve, nu-i așa? 

Folosise cuvântul „turbat” cu sensul de „furios”, dar din felul 
în care reacţionă Metzger, cu ochii îngustându-i-se, își dădu 
seama că șeful SNSO înțelesese că-l făcuse nebun. 

— Turbat? 

— Că n-am urmărit mașina lui Rashid. Că m-am ocupat de 
rachetă, având grijă unde se prăbușește. 

O pauză. 

— Acest scenariu, lovirea mașinii lui Rashid, nu era autorizat, 
zise Metzger apoi. 

— Dă-o dracu' de autorizaţie! Te gândești că ar fi trebuit să 
las racheta aia să cadă unde se nimerea și să o lansez pe a 
doua spre vehicul. 

Ochii lui Metzger îi confirmară că exact asta își dorise. 

— Barry, ceea ce facem noi este o treabă murdară. Există 
victime colaterale, există foc prietenos, există sinucideri și 
există greșeli, pur și simplu. Oameni mor pentru că noi facem 
programarea pentru West Main Street 100, iar ţinta se află de 
fapt pe East 100. 

— Interesant cuvânt pentru a descrie o ființă omenească, nu-i 
așa? Ținta... 

— O, haide! E ușor să glumești pe seama exprimării 
guvernului. Dar, datorită lui, suntem feriţi de oamenii precum 
Rashid. 

— Asta va fi o replică frumoasă pentru audierile din Congres, 
Shreve, zise Shales, apoi izbucni: Ai măsluit dovezile pentru 
OESS-ul legat de Moreno ca să omori un ticălos pe care nu-l 
plăceai. Care nu era suficient de patriot pentru tine. 

— Nu așa s-a întâmplat! aproape că ţipă Metzger, împrăștiind 
în jur stropi de salivă. 

Surprins de această izbucnire necontrolată, Shales își privi 
șeful preţ de câteva clipe. Apoi băgă mâna în buzunar și își 
scoase legitimația, pe care o azvărli pe birou. 

— Copii, Shreve. Astăzi, aproape că am aruncat în aer doi 
copii. M-am săturat. Imi dau demisia. 

— Nu! zise Metzger, aplecându-se în faţă. Nu-ţi poţi da 
demisia. 

— De ce nu? 

Shales se aștepta ca șeful lui să ridice problema contractului, 
a securităţii. Însă acesta spuse: 

— Pentru că ești cel mai bun, Barry. Nimeni nu poate 
manevra o aeronavă ca tine. Nimeni nu poate trage ca tine. 
Când am conceput programul OESS, am știut că tu ești omul 
potrivit, Barry. 

Shales își aminti de un vânzător de mașini zâmbăreț care îi 
folosea numele în mod repetat, pentru că se pare că, la școala 
vânzătorilor de mașini zâmbăreţi, învățase că asta slăbea 
rezistența unui potenţial cumpărător, făcându-l mai ușor de 
convins. 

In final Shales plecase fără să cumpere mașina pe care și-o 
dorise atât de mult. 

— Rostul proiectului era eliminarea existenţei victimelor 
colaterale! ţipă el acum. 

— N-am simulat un scenariu de tragere prin geamuri! Ar fi 
trebuit s-o facem! Nimănuli nu i-a trecut asta prin minte. Tu te-ai 
gândit? Cu toţii am dat-o în bară. Ce vrei să spun mai mult? Îmi 
cer iertare. 

— Mie? Poate că ar trebui să le ceri iertare soției și copiilor lui 
Robert Moreno, familiei lui de la Rua, reporterul, sau familiei 
bodyguardului. Ei au nevoie de asta mai mult decât mine, nu 
crezi, Shreve? 

Metzger împinse legitimatia spre Shales. 

— A fost dificil pentru tine. la-ți câteva zile libere. 

Fără să atingă legitimația, Shales se răsuci pe călcâie și 
deschise uşa, ieşind din birou. 

— Îmi cer scuze dacă te-am supărat, Ruth, zise el din mers. 

Ea doar Îl privi fix. 

După cinci minute, ieși pe poarta din față a sediului SNSO și 
porni pe aleea care ducea spre drumul principal din apropiere. 

Apoi ajunse pe trotuar și se simţi brusc mai ușor și plin de o 
satisfacție ambiguă. 

Avea s-o sune pe fata care îi supraveghea pe copii din când în 
când și o va scoate pe Margaret la cină în seara aceea. Și îi va 
da vestea că era șomer. Ar fi putut să... 

Un sedan negru se opri lângă el. Doi bărbaţi deschiseră 
repede ușile și ieșiră într-o clipită, îndreptându-se spre el. 

Preţ de un moment, Shales se întrebă dacă nu cumva Shreve 
Metzger își chemase specialiștii - dacă nu cumva aranjase să se 
emită un OESS cu Barry Shales ca ţintă, pentru a-l elimina din 
cauză că reprezenta acum o ameninţare pentru preţiosul său 
program de asasinate. 

Dar bărbaţii care veneau spre el nu scoaseră pistoale Beretta 
sau SIG Sauer cu amortizoare. În palmele lor strălucea ceva 
metalic, într-adevăr, dar era auriu. Insigne ale Departamentului 
de Poliţie din New York City. 

— Barry Shales? întrebă cel mai vârstnic dintre cei doi. 

— Eu... da, eu sunt Shales. 

— Sunt detectivul Brickard. El este detectivul Samuels. 
Insignele și legitimaţiile dispărură, apoi bărbatul zise: Sunteţi 
arestat, domnule. 

Surprins, Shales râse scurt. Era o greșeală. Oare la ei nu 
ajunsese vestea că ancheta fusese suspendată? 

— Nu, e o greșeală. 

— Vă rog să vă întoarceți și să vă puneţi mâinile la ceafa. 

— Dar care este acuzaţia? 

— Crimă. 

— Nu, nu... Cazul Moreno... s-a renunţat la el. 

Detectivii se uitară unul la altul. Apoi, Brickard spuse: 

— Nu știu nimic despre vreun Moreno, domnule. Vă rog. 
Ridicaţi mâinile. Acum. 


CAPITOLUL 76 


— S-ar putea să fie dificil de vândut asta juriului, rosti Lincoln 
Rhyme, referindu-se la teoria din spatele unui nou caz împotriva 
lui Metzger și Shales. 

Era teoria Ameliei Sachs, nu a lui. Una de care se îndrăgostise 
tare - și era mândru de Amelia că o formulase. Lui Rhyme îi 
plăcea în secret când oamenii - anumiţi oameni - îl întreceau în 
materie de idei. 

Sachs se uită la telefonul său, care emise un semnal de 
avertizare. 

— Un mesaj. 

— E Nance? 

— Nu, zise ea. Își mută privirea de la ochii întrebători ai lui 
Mel Cooper la Ron Pulaski și apoi la Rhyme, după care adăugă: 
Barry Shales a fost reţinut. N-a opus rezistenţă. 

Așadar, acționau acum conform teoriei lui Sachs, pe care el o 
formulase înțelegând semnificaţia unei anumite informaţii din 
schema cazului. 


—  Victimă 2: Eduardo de la Rua 

- Cauza morții: pierdere de sânge. Răni 
provocate de cioburi de sticlă spartă de 
împușcătură, dimensiuni 3-4 mm lăţime, 2-3 
cm lungime 

- Informații suplimentare: jurnalist, îl intervieva 
pe Moreno. Născut în Puerto Rico, locuind în 
Argentina 

- Cameră foto, reportofon, stilou de aur și 
agende dispărute 

- Pe pantofi se aflau urme asociate cu mocheta 
de pe coridorul hotelului și pământ de lângă 
intrarea în hotel. 

- Pe haine s-au găsit urme de la micul dejun: 
ienibahar și sos de piper. 


Ideea ei era cu atât mai strălucită cu cât era extrem de 
simplă: oamenii născuți în Puerto Rico sunt cetățeni americani. 

Astfel că Barry Shales ucisese un american cu ocazia atacului 
din 9 mai de la South Cove Inn. 

Șeful lui Nance, procurorul districtual, decisese să nu continue 
anchetarea cazului, argumentând că Moreno nu fusese cetățean 
american. Insă de la Rua fusese. In anumite circumstanţe, o 
persoană putea fi acuzată de crimă chiar dacă moartea fusese 
accidentală. 

Sachs continuă: 

— Cred că, în cel mai prost caz, poate fi acuzat de omor prin 
imprudenţă. Shales l-a ucis accidental pe de la Rua, ca parte a 
actului intenţionat de ucidere a lui Moreno. Ar fi trebuit să știe 
că și o altă persoană aflată în cameră ar putea fi rănită fatal 
când a tras acel glonț. 

O voce feminină umplu încăperea. 

— Bună analiză, Amelia. Te-ai gândit vreodată să faci 
Facultatea de Drept? 

Rhyme se întoarse și o văzu pe Nance Laurel intrând în salon, 
cărând din nou servieta și geanta. În spatele ei se afla detectivul 
căruia îi ceruseră s-o aducă, un prieten al lui Sachs. Bill Flaherty. 
Rhyme apreciase că era mai sigur ca ea să aibă o escortă. Incă îl 
neliniștea faptul că Subnecul 516 era în libertate, mai ales că 
acum exista șansa de reluare a cazului Moreno. 

Laurel îi mulțumi detectivului, care dădu din cap și, zâmbindu- 
le lui Sachs și lui Rhyme, părăsi casa. 

— Deci? Cazul nostru? Ce părere ai? Legal? o întrebă Rhyme 
pe procuroră. 

— Ei bine, rosti ea așezându-se la biroul ei și scoțând din nou 
dosarele pe care începu să le organizeze, probabil că-l vom 
putea acuza pe Barry Shales de crimă de gradul doi. Prevederile 
codului penal sunt de partea noastră. Parafrază: O persoană 
este vinovată de crimă de gradul doi atunci când intenţionează 
să provoace moartea cuiva și cauzează moartea altcuiva. Dar 


342 


Amelia are dreptate. Omorul prin imprudenţă este categoric o 
posibilitate. Îl vom acuza de o infracţiune mai puţin gravă, deși 
sunt sigură că voi putea să susţin acuzaţia de crimă. 

— Mulţumesc că ai revenit, spuse Sachs. 

— Nu, eu vă mulțumesc tuturor că aţi salvat cazul nostru. 

Se uită la toți. 

Cazul nostru... 

— Ameliei i-a venit ideea, rosti Lon Sellitto. 

— Mie mi-a scăpat complet acel detaliu, adăugă Rhyme. 

Sellitto le spuse că luase legătura cu căpitanul Myers și că 
omul - deși cu oarecare reticenţă - fusese de acord că trebuiau 
să se ocupe de noile acuzaţii. Și procurorul general își dăduse, 
nesigur, aprobarea. 

— Acum, trebuie să vedem cum vom proceda, zise Laurel, 
surprinzându-l pe Rhyme când nu numai că își descheie sacoul, 
dar îl și dădu jos. 

Putea zâmbi, putea bea whisky, se putea relaxa. 

— În primul rând, continuă ea, aș dori să știu mai multe 
despre el. Cine era acest reporter? 

Ron Pulaski se documentase deja. Spuse: 

— Eduardo de la Rua, 56 de ani. Căsătorit. Jurnalist liber- 
profesionist și blogger. Născut în Puerto Rico, pașaport 
american. Dar a locuit în Buenos Aires în ultimii zece ani. Anul 
trecut a câștigat Premio a la Excelencia en el Periodismo. Adică 
Premiul pentru Excelenţă în Jurnalism. 

— Vorbești și spaniolă, pifane? îl întrerupse Rhyme. Nu 
încetezi să mă uimești! Și accentul e bun. 

— Nada. 

— Ha, interveni Sellitto. 

Tânărul ofițer continuă: 

— În ultimul timp, de la Rua scria pentru Diario Seminal 
Negocio de Argentina. 

— Revista săptămânală a Argentinei, încercă Rhyme. 

— Pe-aproape. Rev/sta săptămânală de afaceri. 

— Desigur. 

— Se ocupa de o serie de oameni de afaceri americani și de 
bănci, începând cu America Latină. De luni întregi îi solicita lui 
Moreno un interviu legat de asta - o părere alternativă, motivul 
pentru care companiile americane n-ar trebui încurajate să-și 
deschidă filiale acolo. În cele din urmă acesta a fost de acord, 

iar de la Rua a luat un avion spre Nassau. Și știm ce s-a 
întâmplat după aceea. 

Sachs i se adresă lui Laurel: 

— Shales a fost arestat. 

— Bine, rosti procurora. Cum stăm cu probele? 

— Ah, probele, zise Rhyme gânditor. Probele. Tot ce trebuie 
să dovedim este că glonţul a spart sticla, făcând cioburile să 
zboare, ceea ce a cauzat moartea reporterului. 

Nu mai avem mult. Avem urme de sticlă pe glonț și pe hainele 
lui de la Rua. Insă mi-ar plăcea tare mult să avem câteva dintre 
cioburile care efectiv au pricinuit rănile și sângerarea. Se uită la 
Laurel și adăugă: Juriilor le plac armele, nu? 

— Categporic, Lincoln. 

— Morga din Bahamas? întrebă Sachs. Legistul ar trebui să 
mai aibă sticla, nu credeți? 

— Să sperăm. Oamenii or fura Rolexuri și Oakley-uri, dar nu 
cred că sticla spartă le priește degetelor lipicioase. O să-l sun pe 
Mychal, să văd ce poate găsi. Ne poate trimite cioburile însoţite 
de o declaraţie cum că au fost prelevate din cadavru și că 
reprezintă cauza morții. Sau, la naiba, poate că va veni el aici 
pentru a depune mărturie. 

— Asta-i o idee grozavă, spuse Thom. Ar putea sta la noi o 
vreme, să ieșim undeva. 

Rhyme suspină exasperat. 

— O, sigur. Avem atât de mult timp să socializăm! L-aș putea 
duce într-un tur prin Big Apple. Ştii, n-am văzut statuia 
Libertăţii... niciodată. Și nici nu intenţionez s-o văd. 

Thom râse, ceea ce-l irită pe Rhyme și mai mult. 

Criminalistul deschise pe ecran pozele de la autopsie și se 
uită la ele. 

— Un ciob care i-a tăiat jugulara, carotida sau artera femurală 
ar fi cel mai bun, rosti el gânditor. Acelea ar fi rănile fatale. 

Dar o primă privire aruncată fotografiilor nu reperă cioburi 
evidente înfipte în cadavrul palid al lui Eduardo de la Rua. 

— O să-l sun pe Mychal mâine-dimineaţă. Acum e târziu. Nu 
vreau să-l deranjez de la slujba lui nocturnă. 

Rhyme ar fi putut să-l sune, dar dorea să discute cu caporalul 
în particular. De fapt, el se gândise să-l invite pe Poitier la New 
York, la un moment dat, iar acesta era un bun pretext s-o facă. 
Și, reflectă el cu o oarecare ironie, da, intenționase să-i arate lui 

Poitier orașul. Totuși, statuia Libertăţii nu avea să fie inclusă în 
tur. 


CAPITOLUL 77 


Jacob Swann se întrebă ce se întâmplase. 

Planurile lui legate de Nance Laurel fuseseră întrerupte de 
sosirea unei mașini de poliţie fără însemne în faţa blocului din 
Brooklyn în care se afla apartamentul ei, tocmai când Swann era 
pe cale să se ridice și să-i facă o vizită procurorei, punând în 
scenă piesa cu răzbunarea. 

Detectivul în haine civile o scosese atât de repede din casă, 
încât îi fu clar că se întâmpla ceva important. Oare avea 
legătură cu cazul Moreno, care se presupunea că deja nu mai 
era un caz? Sau era altceva? 

Acum se afla în Nissanul său, îndreptându-se spre casă. 
Lămurirea misterului sosi sub forma unui mesaj de la sediu. 
Rahat! Shreve Metzger îi transmitea că anchetarea cazului se 
reluase, dar cu o variaţie curioasă: Barry Shales fusese arestat 
nu pentru uciderea lui Robert Moreno, ci a lui Eduardo de la Rua, 
reporterul care îl intervieva în momentul în care glonțul 
spulberase geamul hotelului în milioane de cioburi mici. 

Pentru că de la Rua era cetăţean american - jHo/a, Puerto 
Rico! -, domnișoara Nance Laurel se ocupa din nou de caz. 

Metzger nu fusese acuzat, dar era posibil să fie în curând, 
împotriva lui putând fi formulate cel puţin unul, dacă nu două 
capete de acuzare. Desigur, rostul arestării lui Shales era 
presarea pilotului de drone de a-l da în vileag pe șeful lui. 

Swann se întrebă cât de ușor era să ucizi pe cineva aflat în 
arest. Bănuia că nu era foarte ușor, cel puţin nu fără un ajutor 
din interior, ceea ce ar fi fost extrem de costisitor. 

Lui Swann i se spusese că nu mai erau necesare servicii 
suplimentare. Trebuia să aștepte instrucţiuni. Ziua următoare 
promitea să fie aglomerată, dar, pentru că ora era târzie, se 
îndoia că vreuna dintre acele instrucţiuni presupunea să mai 
iasă în seara aceea. 

Ceea ce era bine. 

Micuţului măcelar îi era foame și avea poftă de vin. Un pahar 
sau două de albarino spaniol îi făceau cu ochiul, la fel și niște 
Veronique rămasă de seara trecută, împachetată cu grijă și pusă 
în frigider. Nu exista bucătar pe lumea asta - nici chiar cei ale 
căror localuri aveau trei stele Michelin - care să nu aprecieze 
resturile, indiferent ce afirmau în public. 

VI: FUMUL 


VINERI, 19 MAI 
CAPITOLUL 78 


— Domnule căpitan Shales... 

— Nu mai sunt în armată. Sunt civil acum. 

Era o oră matinală a dimineţii de vineri. Nance Laurel și pilotul 
de drone se aflau într-o cameră de interogatorii de la centrul de 
detenţie. Ca un fapt divers, se aflau la același etaj unde stătuse 
de vorbă cu Amelia atunci când băiatul de la livrări al 
Departamentului de Stat reușise cu un asemenea succes să facă 
să deraieze ancheta cazului uciderii lui Moreno. 

— In regulă, domnule Shales, vi s-au citit drepturile, nu? 

Laurel puse un reportofon pe masa ruginită dintre ei. 

Se întrebă câte injurii, minciuni, scuze și apeluri la milă auzise 
acel paralelipiped electronic învechit. Prea multe pentru a le ţine 
socoteala... 

E| se uită neimpresionat la respectivul dispozitiv. 

— Da. 

Ea nu știu sigur cum să-l citească, iar cititul acuzaților era o 
parte foarte importantă a slujbei sale. Se vor da bătuţi, vor 
refuza să colaboreze, vor face cât mai puţine comentarii care s- 
o ajute, vor pândi momentul potrivit pentru a ţâșni de pe scaun 
și a-i sări la beregată? 

Toate acestea i se întâmplaseră în diverse ocazii. 

— Și aţi înţeles că puteţi încheia oricând această conversaţie? 

— Da. 

Cu toate acestea, nici nu o încheia și nici nu ţipa că-și vrea 
avocatul. Ea simţi că o parte din el, o părticică, dorea să-i spună 
totul, să se confeseze - cu toate că ziduri foarte groase încă 
înconjurau acea zonă din inima lui. 

Și mai observă ceva: da, Shales era un ucigaș profesionist, 
teoretic cu nimic diferit de Jimmy Bonittollo, cel care-i băgase un 
glonţ în cap lui Frank Carson fiindcă acesta intrase pe teritoriul 

unde el distribuia alcool. Însă practic, se părea că exista o 
diferență. Spre deosebire de Bonittollo, Shales avea o patină de 
regret în ochii lui albaștri. Și nu regretul că fusese prins - care 
exista mereu -, ci regret fiindcă înţelesese că uciderea lui 
Robert Moreno fusese o greșeală. 

— Vreau să vă explic de ce mă aflu aici, rosti Laurel pe un ton 
calm. 

— Am crezut... că s-a renunţat la caz. 

— Cazul uciderii lui Robert Moreno nu va fi trimis în instanţă. 
Ne ocupăm de cazul morţii lui Eduardo de la Rua. 

— Reporterul. 

— Corect. 

Capul lui se ridică și cobori încet. Nu spuse nimic. 

— Shreve Metzger v-a cerut să-l ucideţi pe Robert Moreno 
printr-un ordin de executare a unei sarcini speciale emis de 
Serviciul Naţional de Spionaj și Operaţiuni. 

— Aleg să nu răspund la această întrebare. 

„N-am pus o întrebare”, reflectă ea. Apoi, continuă: 

— Întrucât aţi intenţionat să-l ucideţi pe Moreno și chiar l-aţi 
ucis, orice deces produs în consecinţă - chiar dacă aţi sperat să 
evitați asta - este considerat crimă. 

Capul lui se răsuci, iar el păru să studieze o zgârietură de pe 
perete. Lui Laurel i se păru că arăta ca un fulger. 

Însă apoi își dădu seama: „Dumnezeule, seamănă cu David“. 
La fel gândise și atunci când îl văzuse pe asistentul lui Lincoln 
Rhyme, pe Thom. Însă privirea pe care Shales tocmai i-o 
aruncase fusese ca un șoc electric - aviatorul semăna mult, mult 
mai bine ca aspect și ca expresie. 

„Învăţătoare pedantă...” 

Cuvinte rostite în focul momentului. 

Totuși... 

David, singurul iubit adevărat pe care îl avusese vreodată. 

Laurel trase adânc aer în piept, își recăpătă cumpătul și 
continuă: 

— Știţi că, de fapt, Robert Moreno nu plănuia să atace 
clădirea American Petroleum din Miami? Și că a importat acele 
chimicale în Bahamas în scopuri agricole și comerciale legitime, 
pentru a ajuta Mișcarea Locală de Preluare a Puterii? 

— Aleg să nu răspund nici la această întrebare. 


348 


— Am găsit convorbirile telefonice pe care le-aţi avut, am 
stabilit unde v-aţi aflat, avem informaţii de la controlul traficului 
aerian legate de dronă, fotografii ale centrului de control de la 
sol din parcarea sediului SNSO... 

— Aleg să... vocea i se gâtui. Aleg să nu răspund. 

Privirea lui nu o mai putu susține pe a ei. 

Ca a lui David. 

„Poftim, îmi pare rău. N-am vrut să spun asta. Tu m-ai 
făcut...” 

Instinctul îi spuse să dea înapoi. Imediat. Cu o voce mai 
blândă, spuse: 

— Vreau să cooperăm, domnule Shales. Pot să vă zic Barry? 

— Presupun. 

— Eu sunt Nance. Vreau să lămurim ceva. Noi credem că și tu 
ai fost o victimă în toată povestea asta. Că nu ţi s-au dat toate 
informaţiile despre Robert Moreno, care probabil că ar fi trebuit 
să ţi se dea atunci când a fost emis ordinul OESS. 

O licărire în ochii lui. 

„Care - la naiba cu tot - sunt la fel de albaștri ca ai lui David.” 

— De fapt, este posibil, continuă ea, ca anumite informaţii să 
fi fost intenţionat manipulate pentru ca motivele pentru 
asasinarea lui Moreno să fie mai puternice. Ce părere ai de 
asta? 

— Informaţiile furnizate de spionaj sunt dificil de analizat. Este 
o treabă delicată. 

„A, nu mai folosea numele, gradul și numărul de identificare. 
Fără îndoială Shales știe că Metzger a măsluit informaţiile, iar 
asta îl roade.” 

— Sunt sigură că este. Dar e de presupus că e ușor să le 
manipulezi. Nu așa s-a întâmplat? 

— Bănuiesc că este posibil. 

Chipul lui Shales era îmbujorat. Nance avu impresia că venele 
din maxilarele și din tâmplele lui erau mai proeminente decât 
înainte. 

Excelent. 

Teama era o unealtă bună pentru persuasiune. 

Speranţa era una și mai bună. 

— Hai să vedem dacă ne putem înţelege! 

Dar umerii lui se ridicară ușor, iar ea îi evaluă nivelul 
rezistenţei. Încă era destul de ridicat. 

Laurel jucase șah cu David. Era unul dintre lucrurile pe care le 
făceau în dimineţile de duminică, după ce luau micul dejun și 
după, ei bine, după ce făceau uneori după micul dejun. 

li plăceau mult acele partide. El era puţin mai bun decât ea. 
Ceea ce făcea ca jocul să fie și mai incitant. 

„Acum, se gândi ea. Acum este momentul.” 

— Barry, miza e mare. Moartea lui Moreno și a celorlalţi din 
Bahamas e una. Dar bomba din cafenea și uciderea Lydiei 
Foster e... 

— Poftim? 

— Bomba. Uciderea martorei. 

Laurel părea perplexă. 

— Stai! Despre ce vorbești? zise el. 

Ea făcu o pauză. Apoi, studiindu-i cu atenţie chipul, spuse: 

— Despre individul care încearcă să pună bețe în roate 
anchetei, specialistul - așa sunt numiţi, specialiști, nu-i așa? A 
ucis o martoră în Bahamas și încă una aici, în New York. A 
detonat un dispozitiv explozibil improvizat pentru a distruge un 
computer în care se aflau dovezi, aproape ucigând o duzină de 
oameni, inclusiv un detectiv de la NYPD. Nu știi toate astea? 

— Nu... _ 

„Nebunul a fost luat de calul reginei. In regulă.” 

— Ba da. O, ba da, șopti ea. 

EI își îndepărtă privirea și zise cu un glas pierit: 

— Pașii minimi... 

Ea nu știa ce însemna asta. 

Insă Laurel știu că el nu juca teatru. Shales, cu obrajii roz și cu 
ochii extrem de îmbătrâniţi și dureros de albaștri, nu știuse 
nimic în legătură cu Subnecul 516. Absolut nimic. Shreve 
Metzger îl înșelase total. 

Profită... 

— Ei bine, Barry, avem dovezi că acest bărbat a fost în 
Bahamas în preajma datei când drona ta a tras. Am crezut că a 
fost partenerul tău. 

— Nu, eu lucrez singur. SNSO are uneori oameni în teritoriu 
pentru obţinerea de informații... 

Vocea i se stinse. 

— Care sunt trimiși acolo de către Shreve Metzger, zise 
Laurel. 

Nu fusese o întrebare. 


— Uneori. 

— Deci, el este cel care a manipulat dovezile. Și care a 
încercat să oprească ancheta. 

— Îi cunoașteţi numele? întrebă Shales. 

— Nu, deocamdată este un subiect necunoscut. 

Shales șopti: 

— Cine este această Lydia Foster de care ai pomenit? 

— Interpreta folosită de Moreno când a venit la New York. 
Acest subnec a ucis-o. Îi elimina pe martori. 

— lar bomba a fost acea explozie de gaze care a apărut la 
știri? 

— Da, asta a fost acoperirea. Însă a fost o bombă. Scopul a 
fost uciderea anchetatorilor și distrugerea probelor. 

Pilotul păru dărâmat. 

— Și au murit doi oameni? 

— Au fost înjunghiaţi mortal. Amândouă au fost mai întâi 
torturate. 

El nu spuse nimic. Ochii lui se concentrară asupra unei mici 
ciobituri a mesei. 

— Barry, ai sunat la South Cove Inn cu două zile înainte de a 
te ocupa de Moreno. Ai sunat de pe telefonul de serviciu, care 
este înregistrat pe numele Don Bruns. 

Chiar dacă fu surprins, bărbatul nu avu nicio reacție. 

— Știu de ce ai sunat, rosti Laurel cu blândeţe. Nu pentru a 
confirma rezervarea lui Moreno. Agenţii CIA sau ai SNSO din 
teritoriu puteau verifica dacă el avea să fie acolo. Dar tu ai vrut 
să te asiguri că avea să fie singur. Că soţia și copiii lui nu vor 
veni cu el. Ai vrut să fii sigur. Astfel încât să nu existe victime 
colaterale. 

Buzele aviatorului tremurară o clipă. Privi în altă parte. 

Laurel șopti: 

— Asta îmi spune că, de la bun început, ai avut îndoieli legate 
de misiune. N-ai vrut să se întâmple ce s-a întâmplat, îi susținu 
privirea și șopti: Colaborează cu noi, Barry. 

David îi zisese că, la șah, există un moment de claritate 
alarmantă. Înţelegi că strategia pe care ai folosit-o încrezător 
este complet greșită, că adversarul a făcut un joc cu totul diferit 
- inspirat și strălucitor -, luându-ţi-o înainte. S-ar putea să nu 
pierzi la următoarea mutare sau la următoarele zece, dar 
înfrângerea este inevitabilă. 

„lar el va vedea asta în ochii tăi, îi explicase David. Ceva se 
schimbă. Știi că ai pierdut, iar ochii tăi îi spun adversarului că ai 
înțeles asta.“ 

Asta observase acum la Barry Shales. 

„Va ceda, îşi dădu ea seama. Mi-l va da pe Shreve Metzger! 
Pe omul care se folosește de serviciile de informații naţionale 
pentru a ucide pe oricine vrea el.“ 

„Șah mat...“ 

Respirația lui era rapidă. 

— În regulă. Spune-mi... Spune-mi cum putem proceda. 

— Putem să... 

O bătaie puternică în ușă. 

Laurel tresări. 

Un bărbat într-un costum cenușiu, strâmt se vedea la geam, 
uitându-se calm de la ea la Shales și înapoi. 

Nu, nu, nu... 

Laurel îl cunoștea. Era unul dintre cei mai tenaci - și mai duri 
- avocaţi din oraș. Adică unul dintre cei mai buni. Dar el apărea 
în primul rând la tribunalul federal din New York, la cererea 
firmelor asociate cu sediul în Washington, DC. Era curios că 
venise el, și nu un avocat care nu știa mersul treburilor în 
această instanţă haotică numită, în New York, Curtea Supremă. 

Gardianul deschise ușa. 

— Bună ziua, doamnă procuror Laurel, rosti avocatul pe un 
ton plăcut. 

Ea îl cunoștea după reputaţie. El după ce o cunoștea? 

Ceva nu era în regulă. 

— Cine...? începu Shales. 

— Sunt Artie Rothstein. Am fost angajat să te apăr. 

— De către Shreve? 

— Nu mai spune nimic, Barry. Ți s-a comunicat că ai dreptul la 
un avocat și că nu ești obligat să zici nimic? 

— Eu... Da. Dar vreau să... 

— Nu, nu vrei, Barry. Nu vrei să faci nimic în clipa asta. 

— Dar, uite ce e, tocmai am aflat că Shreve... 

— Barry, rosti Rothstein cu voce joasă. Te sfătuiesc să taci. 
Este foarte important. Așteptă un moment, apoi adăugă: Vrem 
să ne asigurăm că tu și familia ta aveți parte de cea mai bună 
apărare. 

— Familia mea? 


La naiba! Ăsta era jocul lui. Laurel spuse cu fermitate: 

— Statul nu-ţi acuză familia de nimic, Barry. Nu ne 
interesează absolut deloc. 

Rothstein se răsuci spre ea, iar pe chipul lui rotund și ridat 
apăru o expresie de perplexitate. 

— Abia v-aţi apucat să investigați cazul, Nance. Se uită la 
Shales și adăugă: Nu se știe niciodată în ce direcţie va vira 
acuzarea. Teoria mea este să fiu pregătit pentru toate 
eventualităţile. Și mă voi asigura că tu și oricine altcineva 


implicat în această... — vocea lui deveni indignată - ... anchetă 
nechibzuită veți fi bine protejați. Mergem, Barry? 
Maxilarul pilotului tremura. li aruncă o privire rapidă lui 


Nance, apoi își cobori privirea și dădu din cap. 
Rothstein spuse: 
— Acest interogatoriu s-a terminat. 


CAPITOLUL 79 


Lumina dimineţii umplu casa lui Rhyme. 

Ferestrele dădeau spre est, iar fâșiile de lumină directă, 
filtrată de nenumărate frunze, năvăleau în salon în șuvoaie 
tremurătoare. 

Echipa era adunată aici - Cooper, Sellitto, Pulaski. Și Sachs. ȘI 
Nance Laurel, care tocmai se întorsese de la centrul de detenţie 
cu vestea dezamăgitoare că Shales fusese pe cale să 
mărturisească și să i-l dea pe Metzger, când un avocat angajat 
de SNSO sau de cineva din DC apăruse și îl speriase, făcându-l 
să tacă. 

— Dar încă mai pot să prezint cu succes cazul în instanţă, 
spuse ea. Nimic nu mă va opri de data asta. 

Din întâmplare Rhyme se uita la telefonul său când acesta 
sună, iar el fu încântat să răspundă: 

— Caporale, ce mai faci? 

Vocea melodioasă a lui Poitier se auzi la celălalt capăt al 
firului: 

— Bine, căpitane. Bine. Am fost bucuros să-ţi primesc mesajul 
azi-dimineaţă. Ne lipsește haosul pe care l-ai adus cu tine. 
Trebuie să revii. Vino să-ţi petreci vacanţa aici. Și apreciez 

invitaţia făcută. Categoric voi veni la New York, dar va trebui să 
fie și ca o vacanţă. Mă tem că n-am nicio probă pentru tine. N- 
am avut noroc la morgă. N-am nimic să-ţi aduc personal. 

— N-au rămas cioburi din cadavrul lui de la Rua? 

— Mă tem că nu. Am vorbit cu medicul care a făcut autopsia, 
iar el mi-a spus că în cadavrul lui de la Rua și în cel al 
bodyguardului nu erau cioburi atunci când au fost aduse. Se 
pare că fuseseră scoase de paramedicii care au încercat să-i 
salveze pe cei doi. 

Insă Rhyme își amintea pozele de la locul faptei. Rănile 
fuseseră numeroase, iar pierderea de sânge, masivă. Niște 
cioburi tot trebuiau să fi rămas. Se apropie de panouri și 
examină fotografiile făcute victimelor cu ocazia autopsiei, 
inciziile urâte, calota craniană pusă la loc după ce fusese tăiată 
cu fierăstrăul, incizia în Y care decora pieptul. 

Ceva era în neregulă. 

Rhyme se răsuci spre cameră și strigă, neadresându-se cuiva 
anume: 

— Raportul autopsiei! Vreau raportul autopsiei lui de la Rua 
acum! 

Nu putea să ţină telefonul și să folosească computerul în 
același timp. 

Mel Cooper se conformă și o clipă mai târziu documentul 
scanat apăru pe monitorul de lângă Rhyme. 


„Victima prezenta aproximativ 35 de laceraţii în 
diverse locuri de pe piept, abdomen, brate, față și 
coapse, cele mai multe dintre acestea făcute din faţă, 
probabil cauzate de cioburi de sticlă dintr-un geam 
spart la locul faptei. Laceraţiile aveau dimensiuni 
variate, însă majoritatea erau de 3-4 mm lăţime și de 
2-3 cm lungime. Șase dintre laceraţii erau prezente în 
carotidă, jugulară și artera femurală a victimei, ceea ce 
a dus la o hemoragie severă.” 


Rhyme auzi respiraţia slabă de la telefon. 

— Căpitane Rhyme, e totul în regulă? întrebă caporalul. 
— Trebuie să închid, zise Rhyme. 

— Mai vrei să fac ceva? 

Ochii lui Rhyme erau îndreptați spre Nance Laurel, care privea 
întrebătoare, uitându-se când la raportul autopsiei, când la 
fotografii și la Rhyme. Acesta îi spuse lui Poitier: 

— Nu, mulțumesc, caporale. Te sun eu. 

Inchise și se apropie mai mult de ecran, studiindu-l mai atent. 
Apoi analiză panourile. 

— Ce este, Rhyme? îl întrebă Sachs. 

El suspină, apoi se răsuci și se uită la Laurel. 

— Îmi pare rău. Am greșit. 

— Ce vrei să zici, Line? întrebă Sellitto. 

— De la Rua n-a fost victimă colaterală. A fost tinta. 

— Dar, Lincoln, rosti Laurel, știm totuși că Shales a intenţionat 
să-l omoare pe Moreno. Cioburile de sticlă pricinuite de glonțul 
pe care l-a tras Shales l-au omorât pe de la Rua. 

— Tocmai asta este, rosti Rhyme cu glas moale. Nu cioburile l- 
au ucis. 


CAPITOLUL 80 


„UAV 892 către Centrul Florida. Țintă identificată și 
confirmată. Infraroşii și SAR58.” 

„Recepţionat, 892... Lansare autorizată.” 

„Recepţionat. 892.“ 

lar șase secunde mai târziu, Robert Moreno nu mai exista. 

Barry Shales era singur în celulă, cu mâinile împreunate, 
aplecat în faţă. Banca era tare, aerul era sufocant și mirosea a 
acru dinspre oamenii de acolo. 

Işi amintea de misiunea Moreno - se gândea mai ales la vocile 
fără chip de la Centrul Florida. Oameni pe care nu îi întâlnise 
niciodată. 

La fel cum nu văzuse niciodată UAV-ul pe care îl pilotase în 
acea misiune. Nu-și trecuse niciodată mâinile peste fuzelajul 
său, așa cum făcea cu avionul său F-16. Nu văzuse niciodată 
personal un UAV. 

Distanţaţi. 

Soldat și armă. 


58 Specific Absorption Rate (Rata specifică de absorbţie) - Măsura în care energia e 
absorbită de corpul uman când este expus unui câmp electromagnetic (n.tr.). 

Soldat și ţintă. 

Distanţaţi. 

Distanţaţi. 

„Se pare că sunt doi, ba nu, trei oameni în cameră.” 

„Poţi să-l identifici cu certitudine pe Moreno?“ 

„Este... e o pâclă slabă. În regulă, este mai bine. Da. Pot 
identifica ţinta. Îl văd.“ 

Gândurile lui Shales erau învălmășite. Ca un avion în vrie. 
Oroarea de a afla că ucisese trei oameni inocenți, apoi arestarea 
pentru uciderea unuia dintre ei. lar apoi aflarea faptului că 
Shreve Metzger trimisese un specialist pentru a face curăţenie 
în urma operaţiunii, ucigându-i pe martori, amplasând bomba 
aceea. 

Toate acestea îl duseră la concluzia că tot ce făcea pentru 
SNSO era fundamental greșit. 

Barry Shales zburase în misiuni de luptă în Irak. Lansase 
bombe și rachete și avea victime confirmate în cadrul sprijinirii 
operaţiunilor de la sol. Când luptai direct, chiar dacă șansele 
erau de partea ta, ca în majoritatea operaţiunilor militare 
americane, tot exista posibilitatea să te doboare cineva - cu o 
rachetă Stinger, cu o rafală de AK-47. Chiar și un singur glonţ 
tras de un kurd cu o pușcă cu încărcare pe țeavă putea să te 
omoare. 

Asta era lupta. Așa era războiul. 

Și era cinstit. Pentru că știai cine era inamicul. Erau ușor de 
identificat: erau cei care voiau să te omoare pe loc. 

Dar să stai într-o Cameră a morţii aflată la mii de kilometri 
depărtare, tapetată cu informaţii care puteau să fie sau să nu fie 
corecte (sau măs!uite), era cu totul altceva. Cum puteai să știi 
că presupusul inamic chiar asta era? Cum puteai să știi 
vreodată? 

Și apoi te întorceai acasă, după un drum de 40 de minute, și 
te înconjurai de oameni la fel de nevinovaţi precum aceia pe 
care tocmai îi uciseseși, într-o zecime de secundă. 

„Ah, Și... scumpule, ia niște Nyquil pentru copii. Sammy a 
răcit, iar eu am uitat să iau.“ 

Shales închise ochii și se legănă pe bancă. 

Știuse că era ceva în neregulă cu Shreve Metzger - 
temperamentul, momentele când își pierdea controlul, 
rapoartele de informaţii care nu păreau în regulă, discursurile 

despre sanctitatea Americii. La naiba, când începea o tiradă pro- 
Statele Unite, semăna foarte mult cu reversul lui Robert Moreno. 

Numai că nimeni nu băgase un spitzer de 420 în directorul 
SNSO. 

lar să-i ordoni unui specialist să se ocupe de curățenie, să 
pună bombe și să-i omoare pe martori... 

Să-i tortureze... 

Brusc, șezând în acel loc sumbru, duhnind a urină și a 
dezinfectant, Barry Shales realiză că era copleșit. Vina ascunsă 
ani de zile se revărsa acum în el înecându-l, în timp ce 
fantomele bărbaţilor și ale femeilor de pe infama listă - oamenii 
pe care el îi ucisese - înotau spre el pentru a-l trage în valul de 
culoarea sângelui. Ani în care fusese altcineva - Don Bruns, 
Samuel McCoy, Billy Dodd... Uneori, la magazin sau în holul unui 
cinematograf, când Marg îl chema pe numele său real, el ezita, 
nefiind sigur cu cine vorbea ea. 

„Dă-l pe Metzger pe mâna procuraturii”, își spuse el. Avea o 
mulțime de informaţii în telefonul pe numele Don Bruns pentru 
a-l băga la închisoare vreme îndelungată pe șeful SNSO - dacă 
se dovedea că măsluise informaţiile și că angajase un specialist 
pentru a-i elimina pe martori. Ar fi putut să-i dea lui Laurel codul 
de criptare și lista cu toate codurile, precum și celelalte 
telefoane împreună cu documentele pe care le păstrase. 

Amintirea avocatului reveni. Nu-i plăcea câtuși de puţin omul 
acela. Din câte se părea, Rothstein fusese angajat de o firmă din 
Washington. Dar refuzase să-i spună care. Când se întâlniseră 
după plecarea lui Laurel, avocatul devenise brusc neatent, 
primind și trimițând mesaje în timp ce îi explica lui Shales cum 
avea să evolueze cazul. Atitudinea lui se schimbase ca și cum, 
indiferent ce-ar fi zis sau ce-ar fi făcut, Shales era terminat. 

Era ciudat că omul nu știa prea multe despre Shreve Metzger, 
deși era foarte familiarizat cu SNSO. Se părea că Rothstein 
petrecea mai mult timp în Washington decât acolo. Sfatul lui 
fusese simplu: „Nu spune niciun cuvânt nimănui, despre nimic. 
Ei vor încerca să te facă să cedezi, Nance Laurel este o cățea 
duplicitară, știi ce vreau să spun, Barry. Să nu crezi niciun 
cuvânt de-al ei“. 

Shales îi explicase că era posibil ca Metzger să fi făcut lucruri 
foarte rele încercând să mușamalizeze cazul. 

— Cred că s-ar putea să fi omorât pe cineva. 

— Asta nu-i treaba noastră. 

— Ei bine, chiar este, spusese Shales. E fix treaba noastră. 

Avocatul primise apoi un alt mesaj. Privise ecranul preţ de 
câteva clipe lungi, apoi zisese că trebuia să plece. Și că va lua 
legătura cu el cât de curând. 

Rothstein plecase. 

lar Barry Shales fusese adus acolo și lăsat singur în camera 
tăcută și urât mirositoare. 

Momentele trecură, o mie de bătăi de inimă, o eternitate, 
după care auzi ușa din capătul îndepărtat al coridorului 
deschizându-se cu un bâzâit. Nişte pași se apropiară. 

Poate că era un gardian care urma să-l ducă la o altă întâlnire. 
Cu cine? Cu Rothstein? Poate cu Nance Laurel, care avea să-i 
ofere o înţelegere convenabilă. 

Dacă i-l dădea pe Shreve Metzger. 

Totul îi spunea că ar trebui să accepte. Creierul, inima, 
conștiința. Și gândul la chinul de a trăi în felul acela: să-i vadă 
pe Marg și pe băieţi printr-un geam unsuros. Nu și-ar vedea 
niciodată copiii învățând diverse sporturi, nu i-ar mai vedea 
niciodată în dimineţile zilelor de vacanţă. lar ei ar crește hărțuiți 
și batjocoriţi pentru că tatăl lor se afla în închisoare. 

Disperarea situaţiei cobori asupra lui, îl învălui și îl sufocă. 
Simţi nevoia să ţipe. Dar consecinţele erau vina lui. El luase 
decizia de a intra în SNSO, de a ucide oameni prin apăsarea unui 
buton aflat la jumătate de lume distanţă. 

Însă, în cele din urmă, totul se rezuma la asta: nu-ţi trădezi 
tovarășii de luptă. Chiar dacă au greșit. Barry Shales suspină. 
Metzger era în siguranţă, cel puţin din partea lui. Celulele 
precum aceea aveau să fie casa lui pentru următorii 20 sau 30 
de ani. 

Se pregătea să-i dea lui Nance Laurel vestea pe care ea nu 
dorea s-o afle, când auzi pașii de-afară oprindu-se, iar ușa se 
deschise cu un zăngănit. 

Râse scurt și amar. Se părea că vizita nu avea nicio legătură 
cu el. Un gardian afro-american solid aducea un alt prizonier, 
chiar mai masiv decât el, un bărbat uriaș, murdar, cu părul 
slinos pieptănat spre spate. Deși se afla în cealaltă parte a 
camerei, dinspre corpul bărbatului duhoarea se răspândi ca 
niște valuri pe un lac liniștit. 


Bărbatul îl măsură pe Shales cu ochii îngustaţi, apoi se 
întoarse și se uită la gardian - acesta îi privi pe amândoi, după 
care încuie ușa celulei și se îndepărtă pe coridor. 

Noul prizonier își adună flegma și o scuipă pe podea. 

Pilotul de drone se ridică și se duse în colţul îndepărtat al 
celulei. 

Celălalt prizonier rămase pe loc, cu capul întors. Totuși, pilotul 
avea impresia că acesta era conștient de fiecare mișcare a 
mâinilor și a picioarelor lui Shales, de fiecare schimbare a 
poziţiei pe bancă, de fiecare respiraţie. 

„Noua mea casă...“ 


CAPITOLUL 81 


— Eşti sigur? întrebă Laurel. 

— Da, rosti Rhyme. Barry Shales este nevinovat. El și Metzger 
nu sunt responsabili pentru moartea lui de la Rua. 

Laurel se încruntă. 

Criminalistul spuse: 

— Eu... e ceva ce n-am văzut. 

— Ce anume, Rhyme? întrebă Sachs. 

El privea chipul lui Nance Laurel devenind iarăși încremenit - 
acesta era modul în care ea reacţiona la durere. Cazul ei 
important i se dizolva iarăși în faţa ochilor. 

„Nimic nu mă va opri acum...“ 

— Vorbește, Line, spuse Sellitto. Ce mama mă-sii se petrece? 

Mel Cooper rămase nemișcat, copleșit de curiozitate. 

Rhyme le explică: 

— Uitaţi-vă la răni. 

Mări fotografia de la autopsie astfel încât să se vadă doar 
rănile de pe fața și de pe gâtul jurnalistului. Apoi, puse alături o 
altă poză. Cea de la locul faptei. De la Rua zăcea pe spate, cu 
sângele curgându-i din acele tăieturi. 

Era acoperit cu cioburi de sticlă. Dar niciunul dintre ele nu era 
înfipt în vreo rană. 

— De ce nu m-am gândit? murmură Rhyme. Uitaţi- vă la 
dimensiunile rănilor trecute în raportul autopsiei. Uitaţi-vă! 
Rănile au doar câţiva milimetri lăţime. Un ciob de sticlă este 

mult mai gros. Și cum de sunt toate atât de uniforme? M-am 
uitat la ele, dar nu le-am văzut. 

— A fost înjunghiat mortal, rosti Sellitto dând din cap. 

— Trebuie să fi fost, spuse Rhyme. Lama unui cuţit are doar 3 
milimetri grosime și 2-3 centimetri lăţime. 

Sachs adăugă: 

— lar ucigașul a aruncat niște sticlă pe cadavrul lui de la Rua 
pentru a părea că a fost ucis accidental, că e o victimă 
colaterală. 

Sorbind din cafeaua lui dulce, Sellitto murmură: 

— Foarte deștept. Și l-a ucis și pe bodyguard în același mod. 
Pentru că ar fi fost martor. Dar cine a făcut-o? 

— Este evident, spuse Rhyme. 516. Știm că se afla în preajma 
apartamentului 1200 pe la ora când drona a tras. Și amintiţi-vă 
că arma preferată de el e cuțitul. 

— Ei bine, rosti Sachs, și mai știm ceva: 516 este un 
specialist. N-a făcut asta de amuzament. Lucra pentru cineva - 
cineva care a vrut ca reporterul să moară. 

— Corect, spuse Rhyme, șeful lui este cel pe care-l vrem. 
Ochii lui se îndreptară din nou spre panou. Dar cine naiba este? 

— Metzger, zise Pulaski. 

— Poate, rosti Rhyme încet. 

— Oricine ar fi, zise Laurel, știa că Moreno avea să se afle în 
Bahamas și că un OESS avea să fie executat. Și când anume. 

— Pifane, ocupă-te de motiv. Tu ești expertul nostru în 
privinţa reporterului argentinian. Află cine a vrut ca el să moară. 

— Să aflu la ce articole lucra, cele controversate? întrebă 
Pulaski. 

— Da, firește. Și pe cine a deranjat. Dar vreau să-i cunosc și 
viața personală - oamenii pe care îi cunoștea, investiţiile pe care 
le-a făcut, familia, unde se ducea în vacanţă, ce proprietăţi 
imobiliare deţinea. 

— Adică, totul? Cum ar fi cu cine el se culca? 

Rhyme murmură: 

— O să trec cu vederea locul pronumelui în întrebare. 

— Scuze. Ar fi trebuit să spun „cu el cine se culca”, ripostă 
tânărul ofițer. 

Toată lumea râse. 

— În regulă, Ron. Probabil că am meritat asta. Da, află tot ce 
poţi. 

Vreme de două ore, Pulaski - ajutat de Sachs - scotoci prin 
viaţa personală și prin cariera jurnalistului și descărcă toate 
articolele și postările pe blog pe care le putu găsi. Printă totul și 
puse foile pe masa din faţa lui Rhyme. 

Tânărul ofiţer aranjă materialele, iar criminalistul începu să le 
citească pe cele în engleză. Apoi îl chemă pe Pulaski. 

— Ron, vreau să fii Berlitz5?. 


— Cine? 


— Tradu-mi aceste articole. 

Arătă spre articolele pe care de la Rua le scrisese în spaniolă. 

Vreme de încă o oră le parcurseră împreună, Rhyme punând 
întrebări, iar Pulaski traducând repede și cu precizie. 

În cele din urmă, Rhyme își ridică privirea spre panouri. 


CAZUL ROBERT MORENO 


Scrisul îngroșat indică informaţii actualizate. 

Locul faptei 1 

— Ap. 1200, South Cove Inn, insula New Providence, 
Bahamas („Camera morții”) 

- 9 mai 

— Victimă 1: Robert Moreno 


Cauza morţii: o rană prin împușcare în piept 

Informații suplimentare: Moreno, 38, cetăţean 

american, expatriat, locuind în Venezuela. 

Antiamerican vehement. Poreclă: „Mesagerul 

Adevărului”. S-a determinat că „dispariţia de 

pe fața pământului” și „aruncarea lor în aer” nu 

au legături cu terorismul. 

Pe pantofi se aflau urme asociate cu mocheta 

de pe coridorul hotelului, pământ de lângă 

intrarea în hotel și petrol nerafinat. 

Pe haine s-au găsit urme de la micul dejun, 

foietaj, gem și șuncă, plus petrol nerafinat. 

A petrecut trei zile în NY, între 30 aprilie - 2 

mai. Motivul? 

- 1 mai: a folosit Elite Limousine. 

- Şofer Tash Farada (șoferul regulat, Vlad 
Nikolov, a fost bolnav. Încercăm să-l 
localizăm.) Probabil ucis 


59 Celebră școală de limbi străine (n.tr.). 


Și-a închis conturile de la American 
Independent Bank and Trust, probabil și de 
la alte bănci. 

A mers prin oraș cu interpreta Lydia Foster, 
ucisă de Subnecul 516. 

Motivul pentru sentimentele antiamericane: 
cel mai bun prieten a fost ucis de invazia 
trupelor americane în Panama, 1989. 

Ultima vizită a lui Moreno în Statele Unite. Nu 
intenţiona să mai revină. 

Întâlnire pe Wall Street. Scop? Loc? 

În zonă, nu există anchete legate de 
terorism. 

S-a întâlnit cu persoane necunoscute de la 
organizaţii caritabile din Rusia și EAU 
(Dubai), precum și de la consulatul brazilian. 
S-a întâlnit cu Henry Cross, directorul de la 
Săli de clasă pentru Americi. A declarat că 
Moreno a avut întâlniri și la alte organizaţii 
caritabile, dar nu știe la care. Un bărbat l-a 
urmărit pe Moreno, alb și „cu aspect dur”. Il 
urmărea un avion particular pe Moreno? 
Albastru. Se încearcă identificarea lui. Nicio 
pistă 


— Victimă 2: Eduardo de la Rua 


Cauza morţii: pierdere de sânge. Răni 
provocate de cuțit 

Informaţii suplimentare: jurnalist, îl intervieva 
pe Moreno. Născut în Puerto Rico, locuind în 
Argentina 

Cameră foto, reportofon, stilou de aur și 
agende dispărute 

Pe pantofi se aflau urme asociate cu mocheta 
de pe coridorul hotelului și pământ de lângă 
intrarea în hotel. 

Pe haine s-au găsit urme de la micul dejun: 
ienibahar și sos de piper 


— Victimă 3: Simon Flores 


Cauza morţii: pierdere de sânge. Răni 
provocate de cuțit 


Informaţii suplimentare:  bodyguardul lui 
Moreno, naţionalitate braziliană, locuind în 
Venezuela 

Ceas Rolex și ochelari de soare Oakley 
dispăruți 

Pe pantofi se aflau urme asociate cu mocheta 
de pe coridorul hotelului, pământ de lângă 
intrarea în hotel și petrol nerafinat. 

Pe haine s-au găsit urme de la micul dejun, 
foietaj, gem și șuncă, plus petrol nerafinat și 
scrum de ţigară. 


- Cronologia lui Moreno în Bahamas 


7 mai: Sosește la Nassau cu Flores 
(bodyguardul). 

8 mai: întâlniri în afara hotelului, toată ziua 

9 mai: întâlnire cu doi bărbaţi în legătură cu 
Mișcarea Locală de Preluare a Puterii în 
Bahamas. De la Rua sosește la 10.30 a.m. La 
11.15 a.m., Moreno este împușcat. 


— Suspect 1: Shreve Metzger 


Director Serviciul Național de Spionaj și 
Operaţiuni 

Instabil psihic? Probleme cu furia 

A manipulat dovezi pentru a autoriza ilegal un 
ordin de executare a unei sarcini speciale? 
Divorţat. Diplomă în drept la Yale. 


— sSlis pct 2: Subnec 516 


S-a determinat că nu este lunetistul. 

Posibilă vizită la South Cove inn, 8 mai. 
Caucazian, bărbat, cca 35 de ani, păr castaniu- 
deschis tuns scurt, accent american, slab, dar 
atletic. Pare „militar”. A pus întrebări despre 
Moreno. 

Ar putea fi partenerul lunetistului sau angajat 
de Metzger separat pentru a face curat și a opri 
ancheta. 

S-a determinat că este ucigașul Lydiei Foster și 
al Annettei Bodel, tot el fiind cel care a pus 
bomba la Java Hut. 

Bucătar amator sau profesionist, având 
oarecare talent 


— Suspect 3: Barry Shales 


S-a confirmat că este lunetistul. Nume de cod: 
Don Bruns 

39 de ani, a fost în aviația militară, decorat 
Specialist în informaţii la SNSO. Soţia este 
profesoară. Are doi fii. 

Persoana cu accent american care a sunat la 
South Cove Inn, în 8 mai, pentru a confirma 
sosirea lui Moreno. Telefonul s-a dat de pe 
telefonul luat pe numele de Don Bruns printr-o 
firmă-fantomă a SNSO. 

Serviciile de informaţii caută date despre 
Shales. 

Amprentă vocală obţinută. 

Pilotul de dronă care a tras glontul ce l-a 
ucis pe Moreno 

FAA și controlul traficului aerian din 
Bahamas - dovezi ale cursului de zbor al 
dronei și ale prezenţei în Bahamas 


- Raportul de la locul faptei, raportul autopsiei, alte 
detalii 


Locul faptei curăţat și contaminat de Subnecul 
516, fiind în mare parte inutilizabilă 

Detalii generale: Glonţul a trecut prin geamul 
de la podea până la tavan pe care l-a spart, 
grădina afară, copac-otrăvitor cu crengile 
tăiate la 7 metri înălțime. Vederea spre cuibul 
lunetistului îngreunată  pâclă cauzată de 
poluare. 

47 de amprente au fost găsite. Jumătate 
analizate, rezultate negative. Celelalte lipsesc. 
S-au găsit ambalaje de bomboane. 

S-a găsit scrum de ţigară. 

Glonţ în spatele canapelei pe care s-a găsit 
cadavrul lui Moreno, tras de dronă 

Glonţul fatal 


364 


- Calibru 420 produs de Walker Defense 
Systems, NJ 
- Glonţ spitzer coadă de barcă 
- Calitate extrem de ridicată 
- Viteză extrem de mare, putere mare 
— Rar 
—  Armă: făcută special 
— Urme pe glont: fibre din cămașa lui Moreno și 
de frunză din copacul-otrăvitor 


Locul faptei 2 


Nu există un cuib al lunetistului; gloanțe 
trase de dronă. „Camera ucigașă” este 
centrul de control al dronei. 

9 mai 

Nu s-au găsit cartușe sau alte dovezi ale locației 
cuibului lunetistului. 


Locul faptei 2A 


Apartamentul 3C, 182 Augusta Street, Nassau, 

Bahamas 

15 mai 

Victimă: Annette Bodel 

Cauza morții: urmează a se determina, probabil 

strangulare sau asfixiere. 

Suspect: S-a determinat că este Subnec 516. 

Probabil că victima a fost torturată. 

Probe: 

- Nisip asociat cu nisipul găsit la Java Hut. 

— Acid docosahexaenoic - ulei de pește. Posibil 
caviar sau icre de Manciuria. Ingredient dintr- 
un fel de mâncare de la un restaurant din NY 

- Combustibil pentru motoare în doi timpi 

— CsHsO;, vanilină. Ingredient dintr-un fel de 
mâncare de la un restaurant din New York 


Locul faptei 3 


Java Hut, intersecția Mott Street cu Hester Street 
16 mai 


Explozie dispozitiv improvizat pentru distrugerea 
probelor legate de informator 

Victime: niciun deces, răni minore 

Suspect: S-a determinat că este Subnec 516. 
Dispozitiv în stil militar, antipersonal, șrapnel. 
Explozibil Semtex. Disponibil pe piaţa armelor 
Localizat clienţi care s-au aflat în cafenea odată 
cu informatorul, de căutat informaţii, poze. 

Probe: 

— Nisip din regiune tropicală 


Locul faptei 4 


Apartamentul 230,1187 Third Avenue 

16 mai 

Victimă: Lydia Foster 

Cauza morții: pierdere de sânge, șoc din cauza 

rănilor de cuţit 

Suspect: S-a determinat că este Subnec 516. 

Fir de păr castaniu și scurt (de la Subnec 516) 

trimis pentru a fi analizat în CODIS 

Probe: 

- Glycyrrhiza glabra - lemn-dulce. Ingredient 
într-un fel de mâncare de la un restaurant din 
New York 

- Cinarină, substanţă care se găseşte în 
anghinare. Ingredient într-un fel de mâncare de 
la un restaurant din New York 

Dovezi că a fost torturată 

Toate consemnările legate de traducerile făcute 

pentru Robert Moreno la 1 mai au fost furate. 

Nu s-a găsit vreun telefon celular sau un 

computer. 

Bon de la localul Starbucks unde Lydia a așteptat 

ca Moreno să se întoarcă de la întâlnirea 

particulară avută la 1 mai 


Investigații suplimentare 


Determinarea identităţii informatorului 
— Subiectul necunoscut care a dat în vileag 
ordinul de executare a sarcinii speciale 

- Trimis prin e-mail anonim 

- Contactat Unitatea NYPD pentru infracțiuni 
computerizate; așteptăm rezultate. 

- Trecut prin Taiwan, România și Suedia. Trimis 
din New York, prin Wi-Fi public, nu au fost 
folosite servere guvernamentale. 

- A folosit un computer vechi de probabil zece 
ani, iBook, fie model scoică, bicolor cu o 
culoare aprinsă (verde sau portocaliu). Sau 
poate fi un model tradiţional, cenușiu, dar mult 
mai gros decât laptopurile de astăzi. 

- Profil: 

- Probabil bărbat de vârstă mijlocie 
— Folosește îndulcitor Splenda 
- A fost în armată? 
— Poartă un costum ieftin, de un albastru 
neobișnuit 
— Folosește iBook 
- Posibil să aibă probleme cu stomacul; 
folosește Zantac. 
- O persoană în sedan de culoare deschisă a 
urmărit-o pe A. Sachs. 
- Marcă și model neidentificate. 


Desigur, desigur... 

— Cred că m-am prins. Trebuie să vorbesc din nou cu Mychal 
Poitier. Și, Thom, adu dubiţa. 

— Dubita? 

— Dubița! Mergem la plimbare. Sachs, vii și tu. Și ești 
înarmată, nu? A, și cineva să sune la centrul de detenție. Să fie 
eliberat Barry Shales. Tipul a trecut prin destule. 


CAPITOLUL 82 


Bărbatul slab de 58 de ani era viețaș în Departamentul 
Penitenciarelor. 


Totuși, nu era prizonier, ci gardian, și asta fusese încă de când 
începuse să muncească. li plăcea cu adevărat slujba lui, să-i 
păstorească pe oameni prin Cavou. 

Porecla acelui loc de judecată - de fapt, Centrul de detenţie 
Manhattan - sugera ceva mult mai rău decât era în realitate. 
Aceasta data din anii 1800 și fusese potrivită pentru o 
închisoare proiectată după un mausoleu egiptean, construită pe 
o mlaștină prost asanată (ceea ce sporea duhoarea și starea de 
rău care saturau oricum clădirea), situată în notoriul Five Points, 
fost cartier din Manhattan descris ca fiind „cel mai primejdios 
loc de pe Pământ” la vremea aceea. 

De fapt, Cavoul era astăzi doar o altă închisoare, deși una al 
naibii de mare. 

Gardianul sună la intercomuri, folosindu-se de cuvântul care 
era codul zilei pentru a deschide ușile, apoi intră în coridorul 
care ducea spre celulele izolate, rezervate pentru prizonierii 
speciali. 

Precum bărbatul la care se ducea acum. Barry Shales. 

In cei 28 de ani de când era gardian, se învățase să nu aibă 
nicio părere despre cei pe care îi avea în grijă. Ucigași de copii și 
infractori cu educație care escrocaseră oameni care meritaseră 
probabil să fie escrocaţi... nu era nicio diferenţă pentru el. Slujba 
lui era să menţină ordinea și să se asigure că sistemul funcționa 
fără probleme. Și, de asemenea, să le facă viața mai ușoară 
acestor oameni, care treceau printr-o perioadă dificilă. 

La urma urmelor, aceasta nu era o închisoare, ci un centru de 
detenție temporară, unde oamenii stăteau până ieșeau pe 
cauțiune sau până erau transferați la Rikers sau, în destule 
cazuri, până erau eliberaţi pentru totdeauna. Toţi cei de-acolo 
erau presupuși nevinovați. Așa mergeau lucrurile în ţara asta. 

Insă bărbatul spre a cărui celulă se îndrepta era diferit, iar 
gardianul avea o părere despre el. Era o tragedie absolută că 
fusese încarcerat acolo. 

Gardianul nu știa prea multe despre trecutul lui Barry Shales. 
Dar știa că fusese pilot în aviația militară și că luptase în 
războiul din lrak. Și că acum lucra pentru guvern, guvernul 
federal. ` 

Și totuși, fusese arestat pentru crimă. Insă nu pentru uciderea 
soției sau a amantului soţiei, sau ceva de genul ăsta. Ci pentru 
omorârea unui nenorocit de terorist. 

Fusese arestat cu toate că era soldat, cu toate că era erou. 

lar gardianul știa de ce se afla acesta acolo - din cauza 
politicii. Fusese arestat pentru că partidul care nu era la putere 
trebuia să i-o tragă ăluia care era, făcând un exemplu din acest 
sărman. 

Gardianul ajunse în fața celulei și se uită pe geam înăuntru. 

Interesant. 

În celulă mai era un prizonier, de care gardianul nu știa nimic. 
Faptul că se afla acolo nu avea niciun sens. Exista o celulă goală 
în care ar fi trebuit să fie dus. Noul prizonier stătea într-o parte a 
încăperii și se uita în gol. Privirea lui îl făcu pe gardian să se 
simtă neplăcut. Ochii îți spuneau totul despre oamenii de-acolo, 
mult mai multe decât prostiile pe care le ziceau. 

Dar ce era cu Shales? Acesta stătea întins pe-o parte pe 
bancă, cu spatele la ușă. Nu mișca. 

Gardianul tastă codul, iar ușa se deschise cu un bâzâit. 

— Hei, Shales! 

Nicio mișcare. 

Al doilea prizonier continua să privească fix peretele din fața 
sa. „înfricoșător ticălos”, gândi gardianul. Și nu era omul care să 
folosească cu ușurință aceste cuvinte. 

— Shales? 

Gardianul se apropie. 

Brusc, aviatorul se mișcă și se ridică. Se răsuci încet. 
Gardianul văzu că Shales își ţinea mâinile la ochi. Plânsese. Nu 
era nicio rușine. Se întâmpla mereu acolo. 

Shales își șterse faţa. 

— Ridică-te, Shales. Am niște vești care cred că or să-ţi placă. 


CAPITOLUL 83 


Aflat la biroul său, Shreve Metzger auzi sirena, dar nu-și făcu 
griji. 

La urma urmelor, acesta era Manhattanul. Mereu se auzeau 
sirene. Tot așa cum se auzeau împușcături, claxoane, uneori 
urlete, ţipete de pescăruși... Rateuri... ei bine, detunături 
staccato care probabil că erau rateuri. 

Fundalul sonor al orașului. 


369 


Nu îl interesa, mai cu seamă acum, când încerca să stingă 
sălbaticul foc de pădure care devenise ordinul de asasinare a lui 
Robert Moreno. 

Haosul se învârtejea în jurul lui, ca o tornadă de flăcări: Barry 
Shales și blestematul de informator, și cățeaua de procuroră, și 
oamenii din guvern și din afara lui care alcătuiseră programul 
ordinelor de executare a sarcinilor speciale. 

În curând, aveau să apară și mai multe lemne pe foc: presa. 

Apoi, desigur, planând deasupra tuturor, se afla Vrăjitorul. 

Se întrebă ce se decidea la „ședința de buget” chiar în acel 
moment. 

În mod curios, lucrul care îl deranja cel mai tare era demisia 
lui Barry Shales. Pentru că omul era atât de al naibii de bun... 
Nimeni nu putea pilota un UAV așa cum o făcea el. Era cu 
adevărat sufletul programului OESS. Aviatorul era capabil să 
bage aţa în ac cu aeronava lui. Putea... 

Metzger realiză că sirenele se opriseră. 

Și se opriseră exact în faţa biroului său. 

Se ridică și se uită în jos, în parcarea împrejmuită cu gard în 
care se afla centrul de control de la sol. 

„Plină cu...“ 

Chiar că era. 

O mașină fără însemne, dar cu girofarul luminând albastru, o 
mașină de patrulă a NYPD, o dubă - probabil, SWAT. Ușile erau 
deschise. Poliţiștii nu se vedeau nicăieri. 

Totuși, Shreve Metzger știa unde erau. Nu exista nicio 
îndoială, desigur. 

Lucru confirmat o clipă mai târziu, când paznicul de jos îl 
apelă și rosti cu voce nesigură: 

— Domnule director? își drese glasul și continuă: Sunt niște 
ofițeri de poliţie care vor să vă vadă. 


CAPITOLUL 84 


Lincoln Rhyme își dădu seama că Shreve Metzger, care îl 
privea de sus până jos, era surprins să-l vadă. 


Poate îl frapase faptul că era într-un scaun cu rotile. Dar omul 
probabil că știa asta. Șeful spionajului studiase sigur dosarele 
tuturor celor implicaţi în anchetarea cazului Moreno. 

Poate că, în mod ironic, surpriza era că Rhyme se afla într-o 
formă mai bună decât șeful SNSO. Rhyme observă cât de rău 
arăta Metzger: avea părul rar, era sfrijit, iar ochelarii cu ramă 
bej și groasă aveau câte o pată pe fiecare lentilă. Rhyme ar fi 
crezut că un bărbat care ucidea ocazional oameni ca să-și 
câștige existenţa ar fi trebuit să fie mai dur și mai sinistru. 
Metzger remarcase trupul musculos al lui Rhyme, părul bogat, 
fața patrăţoasă. Clipise - o expresie criptică, demnă de Nance 
Laurel. 

Omul se așeză la biroul lui și își îndreptă privirea - de data 
aceasta fără a fi surprins - spre Sachs și Sellitto. Numai ei 
veniseră, nu și Laurel. După cum explicase Rhyme, era o treabă 
a poliţiei, nu a procuraturii. Și exista posibilitatea, redusă totuși, 
să fie primejdioasă. 

Se uită în jur. Biroul era anost. Câteva decoraţiuni și câteva 
cărţi care păreau să nu fi fost citite - cotoarele nu erau îndoite - 
stăteau pe rafturi pline de praf. Câteva fișete având încuietori 
mari cu rozete și scanere de iris. Mobilă funcţională, 
desperecheată. Pe tavan, o lumină roșie licărea în tăcere, ceea 
ce însemna - Rhyme știa asta - că în cameră se aflau vizitatori 
fără acces la informaţii secrete, așa că toate documentele 
trebuiau luate de pe birou sau întoarse cu fata în jos. 

Ceea ce Metzger, ascultător, deja făcuse. 

Cu voce domoală, controlată, directorul SNSO spuse: 

— Inţelegeţi, sper, că n-o să vă spun nimic. 

Lon Sellitto - ofițerul superior - dădu să-i răspundă, însă 
Rhyme îl întrerupse: 

— Invocăm drepturile constituţionale, nu? 

— Nu sunt obligat să vă răspund la nimic, replică el, 
încălcându-și propriul jurământ al tăcerii. 

Brusc, mâinile lui Metzger începură să tremure. Ochii i se 
îngustară, iar respiraţia păru să-i devină mai rapidă. Lucruri care 
se întâmplară într-o clipită. Transformarea fu alarmantă. Rapid 
și sigur ca un șarpe care ţâșnește din lâncezeală pentru a 
înșfăca un șoarece. 

— Credeţi că puteți veni aici... 

Încetă apoi să mai vorbească. Maxilarul i se încleștase prea 
tare. 

„A avut probleme afective. În special legate de furie...” 

— Hei, calmează-te niţel, bine? rosti Sellitto. Metzger, dacă 
voiam să te arestăm, te-am fi arestat. Ascultă-l pe omul acesta. 
lisuse! 

Rhyme își aminti cu drag de zilele când ei doi fuseseră 
parteneri. Tactica lor nu era poliţist bun/poliţist rău. Ci mai 
degrabă poliţist moale/poliţist dur. 

Metzger se calmă. 

— Atunci, ce...? 

Băgă mâna în sertar. 

Rhyme băgă de seamă că Sachs se încordă ușor, mâna 
îndreptându-i-se către armă. Dar șeful SNSO scoase doar o 
unghieră. Apoi o puse la loc fără s-o folosească. 

Sellitto dădu din cap, invitându-l pe Rhyme să vorbească. 

— Ei bine, avem o situaţie care trebuie... rezolvată. 
Organizaţia ta a emis un ordin de executare a unei sarcini 
speciale. 

— Nu știu despre ce vorbești. 

— Haide, zău! zise Rhyme, ridicând nerăbdător o mână. Un 
OESS împotriva unui om care pare să fi fost nevinovat. Dar asta 
rămâne între tine, conștiința ta și, probabil, niște audieri dificile 
în Congres. Nu e treaba noastră. Noi suntem aici pentru că 
trebuie să găsim pe cineva care îi ucide pe martorii implicați în 
cazul Moreno. Și... 

— Dacă sugerezi că SNSO... 

— ... a apelat la un specialist? rosti Sachs. 

Metzger se înfioră din nou. Se întrebă de unde cunoșteau 
termenul. De unde știau toate acestea. Spuse precipitat: 

— N-am ordonat nimănui să facă așa ceva. 

Un eufemism birocratic. 

„Să facă așa ceva...” 

Sellitto se răsti: 

— Uită-te la încheieturile tale, Metzger. Uită-te! Ai cătușe? Eu 
nu le văd. Tu le vezi? 

— Știm că a fost altcineva, continuă Rhyme. Și acesta este 
motivul pentru care ne aflăm aici. Vrem să ne ajuţi să-l găsim. 

— Să vă ajut? replică Metzger, zâmbind scurt. Și pentru ce 
Dumnezeu i-aș ajuta pe oamenii care încearcă să distrugă un 

important departament al guvernului? Un departament care 
face o treabă vitală, ferindu-i pe cetățeni de dușmanii noștri. 

Rhyme îi aruncă o privire sardonică și până și directorul SNSO 
păru să realizeze că retorica sa era deplasată. 

— De ce ne-ai ajuta? îi repetă Rhyme cuvintele. Două motive 
îmi vin în minte. Primul: pentru a nu fi acuzat de obstrucţionarea 
justiţiei. Ai pus la cale o adevărată campanie pentru oprirea 
investigaţiei. Ai obţinut renunţarea lui Moreno la cetățenie, 
probabil trăgând niște sfori la Departamentul de Stat. Ar fi 
interesant de văzut dacă ai urmat căile legale pentru asta. Știm 
sigur că l-ai pus pe Barry Shales, pe membri ai personalului 
SNSO și pe contractorii cu care faceţi afaceri să distrugă 
dovezile existenței programului OESS cu drone. Și că ai 
dezgropat lucruri neplăcute despre anchetatori.  Ne-ai 
interceptat telefoanele, e-mailurile, i-ai pus pe prietenii de la 
Langley și Fort Meade să ne monitorizeze. 

Sachs spuse cu o voce dură: 

— Ai furat dosare medicale personale. 

Ea și Rhyme discutaseră despre modul în care obținuse 
căpitanul Bill Myers dosarul de la ortopedul ei. Ajunseseră la 
concluzia că cineva de la SNSO intrase în calculatorul acestuia și 
îl trimisese superiorilor lui Sachs. 

Metzger își cobori privirea. O confirmare tăcută. 

— Și al doilea motiv pentru a ne ajuta? ie și organizaţiei 
SNSO vi s-au înscenat niște crime. lar noi suntem singurii care te 
putem ajuta să pui mâna pe făptaș. 

Rhyme căpătase acum toată atenţia lui Metzger. 

— Ce spui că s-a întâmplat? 

— l-am auzit pe unii sugerând că te folosești de slujba ta 
pentru a ucide pe oricine nu este patriot sau e antiamerican, 
replică Rhyme. Eu nu cred asta. Sunt de părere că ai crezut cu 
adevărat că Moreno era o ameninţare - pentru că cineva a vrut 
ca tu să crezi asta și ţi-a transmis informaţii false. Astfel încât să 
emiţi un OESS și să-l omori. În felul acesta, adevăratul criminal 
avea ocazia să omoare adevărata victimă vizată. 

Metzger păru debusolat preţ de o clipă. 

— Sigur! zise el. Moreno este împușcat, iar ceilalți din cameră 
sunt surprinși, speriați. Criminalul intră și îl omoară pe cel vizat 
de fapt. Pe de la Rua, reporterul. Scria un articol care dădea în 

vileag niște fapte de corupţie sau ceva, iar cineva a vrut ca el să 
moară. 

— Nu, nu, nu, spuse Rhyme, însă apoi recunoscu: în regulă. La 
început, și eu am crezut același lucru. Dar apoi mi-am dat 
seama că greșesc. 

Rosti aceste cuvinte de parcă i-ar fi făcut o confesiune. De 
fapt, era încă iritat pentru că se repezise să tragă concluzia 
legată de reporter fără să fi luat în considerare toate faptele. 

— Atunci, cine...? 

Metzger își ridică mâinile confuz. 

Amelia Sachs îi dădu răspunsul: 

— Simon Flores, bodyguardul lui Moreno. El a fost ţinta. 


CAPITOLUL 85 


— De la Rua scria articole de fond pentru o publicaţie de 
afaceri, explică Rhyme. Ne-am uitat peste materialele lui 
recente și am aflat cu ce se ocupa. Povești legate de oameni, 
analize ale afacerilor, economie, investiţii. Nu reportaje de 
investigaţie, nu dezvăluiri. Nimic care să deranjeze. lar în 
privinţa vieții personale, ei bine, Pulaski n-a găsit nimic care să fi 
putut motiva un criminal să-l ucidă. Nu era implicat în afaceri 
dubioase sau în activităţi criminale, nu avea dușmani și nu avea 
relaţii personale imorale - nu exista niciun dubiu în legătură cu 
persoana cu care se culca (și anume cu cea care, de 23 de ani, îi 
era soţie). Rhyme continuă: Așa că, nedescoperind un motiv, a 
trebuit să mă întreb ce anume era curios. Am revenit la probe, 
iar câteva minute mai târziu, ceva mi-a sărit în ochi. Sau, mai 
degrabă, absența a ceva mi-a sărit în ochi. Ceasul lipsă al 
bodyguardului, care a fost furat după împușcătură. Era un 
Rolex. Furtul în sine nu este interesant. Dar de ce ar purta un 
bodyguard un ceas de 5 000 de dolari? 

Metzger se uită la el cu o privire goală. 

— Șeful lui, Robert Moreno, nu era bogat - era activist și 
jurnalist. Probabil că era destul de generos cu cei care lucrau 
pentru el, dar să le fi plătit salarii suficient de generoase încât 
aceștia să-și cumpere Rolexuri? Nu cred. Cu o jumătate de oră 
în urmă, i-am cerut contactului nostru de la FBI să afle ce hram 

purta bodyguardul. Flores avea conturi care totalizau șase 
milioane de dolari în numeroase bănci din Caraibe. In fiecare 
lună, primea 50 000 cash dintr-un cont anonim din insulele 
Cayman. 

Ochii lui Metzger sticliră. 

— Bodyguardul șantaja pe cineva, zise el. 

Nu ajungeai șeful unei organizaţii precum SNSO fără să-ţi 
meargă mintea, însă asta nu fusese o deducție tocmai corectă. 

Zâmbind, Rhyme dădu din cap. 

— Cred că așa este. Mi-am amintit că în ziua atacului de la 
South Cove Inn, în Nassau mai avusese loc o crimă. Un avocat. 
Contactul meu de la poliţia din Bahamas mi-a pus la dispoziţie 
lista clienţilor avocatului. 

Metzger spuse: 

— Desigur, bodyguardul era unul dintre clienţii avocatului. 
Acesta - Flores - i-a lăsat avocatului spre păstrare informaţii 
incriminatoare. Însă omul pe care îl șantaja se săturase să 
plătească și a apelat la un asasin plătit - acest specialist - 
pentru a-i ucide pe bodyguard și pe avocat și pentru a fura apoi 
informaţiile, cu scopul de a le distruge. 

— Exact. Biroul avocatului a fost răscolit și jefuit după 
moartea lui. 

Sellitto îi aruncă o privire ambiguă lui Metzger. 

— E bun, Linc. Ar trebui să se facă spion. 

Directorul se uită cu răceală la detectiv, apoi continuă: 

— Aveţi idee cum să aflaţi cine era persoana șantajată? 

— Cine a trimis falsa informaţie cum că Moreno plănuia să 
atace American Petroleum? întrebă Sachs. 

Metzger se lăsă pe spate, iar privirea lui mătură tavanul. 

— Nu vă pot spune exact. E secret. Dar vă pot spune că sunt 
agenţi locali în America Latină - al nostru și al unei alte 
organizaţii americane de securitate. Oameni de încredere. 

— E posibil să le fi furnizat /or cineva informaţii false, iar ei să 
ţi le fi trimis? sugeră Rhyme. 

Privirea neîncrezătoare dispăru. 

— Da, cineva care știe cum funcţionează comunitatea de 
informaţii, cineva care are contacte. 

Maxilarul lui Metzger începu din nou să tremure alarmant. Cât 
de repede trecea de la calm la furie! Era neliniștitor. 

— Dar cum aflăm cine este? zise el apoi. 

— M-am gândit la asta, spuse Rhyme. Și cheia cred că este 
informatorul, persoana care ne-a trimis OESS-ul. 

Metzger se strâmbă. 

— Trădătorul. 

— Ce-aţi făcut pentru a-l găsi? 

— L-am căutat zi și noapte, zise posomorât bărbatul. Fără 
rezultat. l-am exclus pe toţi cei de-aici care au acces la OESS- 
uri. Asistenta mea personală a fost ultima care a făcut testul la 
poligraf. Are... Ezită... motive să fie nemulțumită de guvern. Dar 
a trecut testul. Mai sunt câteva persoane de la Washington pe 
care trebuie să le verificăm. Ne gândim că de-acolo trebuie să fi 
plecat. Poate de la o bază militară. 

— Homestead? 

O pauză. 

— Nu pot spune. 

— Cine se ocupă de ancheta internă? întrebă Rhyme. 

— Directorul administrativ, Spencer Boston. O pauză în care 
observă privirea pătrunzătoare a lui Rhyme și își cobori pentru o 
secundă ochii. Nu e suspect. Cum ar putea fi? Ce-ar avea de 
câștigat? Și, în afară de asta, a trecut testul. 

— Cine este el mai exact? întrebă Sachs. Cu ce s-a ocupat 
înainte? 

— Spencer este fost militar, decorat, fost agent CIA - activ 
mai ales în America Centrală. Îl numeau „expertul în schimbări 
de regim“. 

Sellitto se uită la Rhyme. 

— Îţi amintești de ce Robert Moreno a devenit antiamerican? 
Invazia Statelor Unite din Panama. Cel mai bun prieten al lui a 
fost ucis atunci. 

Rhyme nu răspunse, scanând cu ochii minţii schema probelor. 
Apoi îl întrebă pe directorul SNSO: 

— Prin urmare, acest Boston ar trebui să fie antrenat pentru a 
păcăli poligraful. 

— Presupun că da, în principiu. Dar... 

— Bea ceai? Folosește Splenda? A, și are cumva un costum 
ieftin, de un albastru cu o nuanţă mai deschis decât ar fi de bun- 
gust? 

Metzger se holbă la el, iar după câteva clipe spuse: 

— Bea ceai de plante pentru că are ulcer... 

— A, probleme cu stomacul... 


Rhyme îi aruncă o privire lui Sachs, iar ea dădu din cap. 

— Cu un fel de îndulcitor, niciodată cu zahăr. 

— lar costumele lui? 

Metzger suspină. 

— Își face cumpărăturile de la Sears. Și, da, dintr-un motiv 
oarecare, îi place această ciudată nuanţă de albastru. N-am 
înțeles niciodată de ce. 

— Frumoasă casă, rosti Ron Pulaski. 

— Într-adevăr. 

Sachs se uita în jur, nu tocmai atentă la el. 

— Deci, ce-i aici? Glen Cove? 

— Sau Oyster Bay. Sunt cam tot aia. 

North Shore din Long Island era o adunătură de mici 
comunităţi, cu mai multe dealuri și mai mulţi copaci decât South 
Shore. Sachs nu cunoștea bine zona. Cu câţiva ani în urmă, mai 
fusese aici pe când se ocupa de cazul unui chinez care își 
aducea ilegal concetăţenii în ţară. lar înainte de asta, fusese 
implicată într-o urmărire cu poliția pe unele dintre drumurile 
șerpuite. Urmărirea nu durase mult - în vârstă de 16 ani pe 
atunci, Amelia scăpase repede de poliţia din Nassau County, 
care între- rupsese o cursă ilegală ce avusese loc lângă Garden 
City (ea o câștigase, întrecând fără probleme un Dodge). 

— Ești nervoasă? o întrebă Pulaski. 

— Da. Așa sunt mereu înainte de o arestare dificilă. Mereu. 

Amelia Sachs era de părere că, dacă într-un astfel de moment 
nu erai tensionat la maximum, ceva era în neregulă. 

Pe de altă parte, de când arestarea fusese binecuvântată de 
Sellitto și, mai sus de el, de căpitanul Myers, Sachs nu-și 
zgâriase pielea nici măcar o dată, nu-și chinuise unghiile și - 
asta chiar că era ciudat - nu simţise vreun junghi dureros în 
genunchi sau în șold. 

Erau îmbrăcaţi cvasitactic, cu veste de protecţie și cu căști 
negre, dar nu aveau decât armele de la șold. 

Se apropiau de locuinţa lui Spencer Boston. 

Cu o oră în urmă, Shreve Metzger și Rhyme puseseră la punct 
un plan pentru arestarea lui. Metzger îi spusese directorului 
administrativ Boston că aveau să aibă loc audieri în legătură cu 
greșeala comisă în cazul lui Moreno. Dorea o locuință privată 
pentru a se întâlni cu avocaţii SNSO? Puteau folosi casa lui 
Boston, urmând ca el să-și trimită familia undeva pentru tot 
restul zilei? 

Boston fusese de acord și venise imediat aici. 

In drum spre marea casă în stil colonial, Sachs și Pulaski se 
opriră și priviră în jur spre peluzele tunse, spre copaci, spre 
tufele aranjate cu grijă și grădinile încântătoare, aproape 
obsesiv îngrijite. 

Tânărul ofițer respira chiar mai rapid acum. 

„Ești nervoasă?” 

Sachs observă că își freca absent o veche cicatrice de pe 
frunte. Era urmarea unei lovituri încasate de la un infractor cu 
ocazia primului caz la care lucraseră împreună, cu câţiva ani în 
urmă. Rana de la cap fusese gravă, iar el aproape că ieșise din 
poliție din cauza acelui incident - lucru care cu siguranţă l-ar fi 
devastat, fiindcă a fi poliţist era partea esenţială a psihicului său 
și îl apropia mult de fratele lui geamăn, de asemenea poliţist, 
însă datorită încurajării și exemplului oferite de Lincoln Rhyme, 
reușise să depășească momentul, trecând printr-o perioadă 
lungă de recuperare și revenind apoi în poliţie. 

Insă rana fusese gravă, iar Sachs știa că stresul posttraumatic 
continua să-l afecteze. 

Pot face față? Voi ceda sub presiune? 

Ea știa că răspunsurile în staccato ale celor două întrebări 
erau „da“ și „nu“. Zâmbi. 

— Hai să arestăm un ticălos. 

— S-a făcut. 

Se îndreptară repede spre ușă și se opriră de o parte și de 
cealaltă a acesteia, cu mâinile în apropierea pistoalelor, dar fără 
a le atinge. 

Ea dădu din cap. 

Pulaski bătu cu putere în ușă. 

— NYPD. Deschide! 

Din interior se auziră câteva sunete. 

— Ce-i? se auzi o voce. Cine este? 

— NYPD! insistă tânărul ofiţer. Deschide sau vom sparge ușa. 

Din nou, din interior se auzi: 

— lisuse! 

Trecură câteva clipe - suficient de multe pentru ca Boston să 
poată pune mâna pe un pistol. Cu toate că, după calculele lor, 
nu avea să facă așa ceva. 

Ușa roșie de lemn se deschise, iar distinsul bărbat cu părul 
cărunt privi prin ușa de plasă. Işi mângâie absent o cută de pe 
faţa uscată, ridată. 

— Să-ţi văd mâinile, domnule Boston. 

El le ridică suspinând. 

— Acesta este motivul pentru care m-a chemat Shreve de 
fapt. N-o să fie nicio întâlnire, nu-i așa? 

Sachs și Pulaski intrară și închiseră ușa. 

Bărbatul își trecu o mână prin părul bogat, apoi își aminti că 
trebuia să și le ţină la vedere. Se dădu în spate, dând de înţeles 
că nu reprezenta o ameninţare. 

— Ești singur? îl întrebă Sachs. Familia ta e aici? 

— Sunt singur. 

Sachs verifică rapid casa, în vreme ce Pulaski rămase cu 
informatorul. Când se întoarse, Boston spuse: 

— Despre ce-i vorba? 

Incercă să pară indignat, dar nu-i ieși - știa de ce se aflau 
acolo. 

— Suntem aici pentru că ai trimis OESS-ul la biroul 
procurorului districtual. Am verificat zborurile. În data de 11 mai, 
te aflai în vacanţă în Maine, dar dimineaţă ai luat un avion spre 
New York. Te-ai dus la Java Hut cu iBook-ul tău. Ai trimis copia 
ordinului de asasinat la procuratură. Apoi te-ai întors în Maine, în 
acea după-amiază. Adăugă detaliile despre identificarea 
traseului e-mailului, despre ceai, despre Splenda și despre 
costumul albastru, apoi adăugă: De ce? De ce l-ai trimis? 

Bărbatul se lăsă pe spate pe canapea. Băgă încet mâna în 
buzunar, extrase neîndemânatic o cutie cu antiacide și o 
deschise. Mestecă două, amintindu-i de advilul ei. 

Sachs se așeză în faţa lui. Pulaski se duse la fereastră, privind 
dincolo de peluza tunsă. 

Boston era încruntat. 

— Dacă voi fi pus sub acuzare, va fi sub incidenţa legii 
Espionage Act. Care e federală. Voi reprezentați statul. De ce aţi 
venit voi? 

— Există și implicaţii care privesc Statul, răspunse ea în mod 
intenţionat vag. Acum, spune-mi. De ce ai trimis ordinul de 
asasinat OESS? Fiindcă ai considerat că este un lucru moral să 
informezi lumea că organizaţia ta ucide cetăţeni americani? 

El râse cu amărăciune. 

— Chiar credeţi că tuturor le pasă de asta? N-a stricat că 
Obama l-a ucis pe al-Awlaki, nu? Toată lumea consideră că este 
bine ce facem - toată lumea, cu excepţia procurorei tale. 

— Și? întrebă ea. 

Pentru o clipă, el își îngropă faţa în mâini. 

— Eşti tânără. Amândouă sunteţi. Nu aveţi cum să înțelegeți. 

— Spune-mi, insistă Sachs. 

Boston o privi cu ochi arzători. 

— Sunt în SNSO încă de la început, din ziua în care a fost 
format. Am făcut parte din spionajul armatei, din CIA. Eram pe 
teren și mă ocupam de agenţii locali când Shreve Metzger 
dădea petreceri cu droguri la Cambridge și New Haven. Eu am 
fost cheia rezistenței noastre în faţa Revoluţiei Roz - a 
socialiștilor - în anii '90. Hugo Châvez în Venezuela, Lula în 
Brazilia, Nestor Kirchner în Argentina, Vâzquez în Uruguay, Evo 
Morales în Bolivia. O privi cu răceală pe Sachs, apoi continuă: 
Știi măcar cine sunt oamenii ăștia? Nu păru să aștepte un 
răspuns. Am orchestrat două schimbări de regim în America 
Centrală și una în America de Sud. Am băut în baruri de rahat, 
am mituit jurnaliști, m-am dat bine pe lângă politicienii de nivel 
mediu din Caracas și din Buenos Aires. M-am dus la funeralii 
când agenţii mei erau intenţionat uciși într-un așa-zis accident 
de mașină cu fugă de la locul faptei, când nimeni nu știa ce eroi 
fuseseră de fapt. Imploram Washingtonul să-mi dea bani, 
făceam înţelegeri cu băieţii de la Londra, Madrid și Tokio... lar 
când a venit vremea să fie numit un director al SNSO, pe cine au 
ales? Pe Shreve Metzger, un puști nenorocit, care se înfurie 
repede. Eu ar fi trebuit să fiu. Mi-am câștigat acest drept! 
Meritam! 

— Deci, atunci când ai realizat că Shreve a greșit în cazul lui 
Moreno, te-ai decis să te folosești de asta pentru a-l da jos. Ai 
trimis ordinul de asasinat și informaţiile. Te așteptai ca tu să-l 
înlocuiești. 

El murmură supărat: 

— Puteam conduce locul ăla de o sută de ori mai bine decât 
el. 

— Cum ai reușit să înșeli poligraful? întrebă Pulaski. 

— Ah, mi-am format în timp acest talent. Vedeţi? Exact asta 
vreau să zic. Afacerea asta n-are nicio legătură cu apăsatul 
butoanelor și cu jocurile pe calculator. Se lăsă pe spate și 
adăugă: O, la dracu’, arestaţi-mă și să terminăm cu asta. 

— Scanez,  șuieră vocea în casca din ureche. Nicio 
transmisiune, niciun semnal. 

Șoptitul probabil că nu era necesar. Oamenii se aflau într-o 
zonă împădurită, la prea mare distanţă pentru a fi auziţi de 
cineva din casa lui Spencer Boston. 

— Recepţionat, confirmă Jacob Swann, gândindu-se că acel 
cuvânt părea oarecum ridicol. 

Nicio transmisiune, niciun semnal. Asta era o veste bună. 
Dacă ar fi existat și alţi ofiţeri prin preajmă care să dea o mână 
de ajutor la arestarea lui Boston, flecăreala lor ar fi apărut pe 
scanerul lui Bartlett. Bartlett, un mercenar, era anost ca un 
glonț, însă își cunoștea echipamentele și era capabil să 
găsească o undă ultrascurtă sau o transmisiune radio și într-o 
cutie de plumb. 

— Se vede cineva? 

— Nu, au venit singuri. Femeia-detectiv, Sachs, și polițistul în 
uniformă. 

Swann reflectă că avea sens să fie doar cei doi, fără 
acoperire. Boston era un informator și, posibil, un trădător, însă 
nu era periculos și era de așteptat să nu se opună arestării. Te- 
ar fi ucis cu un Hellfire în Yemen sau ti-ar fi distrus cariera 
politică lansând zvonul că ești homosexual într-o ţară fervent 
catolică din America de Sud. Dar probabil că nici măcar n-avea o 
armă, așa că doi polițiști de la NYPD erau suficienţi pentru a-l 
aresta. 

Swann se apropie printre copaci de laterala casei lui Boston, 
având grijă să nu poată fi văzut de la ferestre. 


Își verifică Glockul, pe care era montat un amortizor, și 
magaziile suplimentare din buzunarul stâng al pantalonilor 
cargo. Desigur, la centura utilitară avea cuțitul de bucătărie Kai 
Shun. Își cobori pe față masca tactică neagră Nomex. 

In apropiere, niște oameni de la spaţii verzi tăiau un copac pe 
care tocmai îl doborâseră. Zgomotul fierăstrăului și al 
tocătorului erau puternice. Jacob Swann era recunoscător pentru 
asta. Avea să acopere zgomotul atacului, deși el și echipa lui 
aveau armele prevăzute cu amortizoare și era greu de crezut că 
vreunul dintre polițiști avea să apuce să tragă înainte de a muri. 
Transmise: 

— Situaţia? 

— Pe poziţie, rosti Bartlett. 

Același mesaj fu primit o clipă mai târziu de la un alt membru 
al echipei, un asiatic american cu umeri largi, pe nume Xu, al 
cărui sigur comentariu mai substanţial de când se întâlniseră 
fusese făcut pentru a corecta modul în care Jacob Swann îi 
pronunţase numele. 

Xu. 

— Ca „Shoe*” 

„Eu l-aşș schimba”, se gândi Swann. 

— Scanează interiorul, îi spuse Swann lui Bartlett. 

O clipă mai târziu, auzi: 

— Trei persoane, toate la parter. Chiar în faţa ușii, la 2-2,5 
metri, jos. În dreapta ușii, la 1-1,5 metri, jos. În stânga ușii, la 1- 
1,5 metri, în picioare. 

Expertul lor în electronică scana casa cu SAR și cu senzor în 
infraroșu. 

— Se vede cineva în jur? întrebă Swann. 

— Negativ, transmise Pantoful. 

Casele aflate de o parte și de alta erau dincolo de raza de 
acţiune a aparaturii, dar erau întunecate, iar ușile garajelor erau 
închise. Acestea erau după-amiezile în suburbii. Copiii erau la 
școală, iar mamele și taţii, la cumpărături sau la serviciu. 

Un alt răget oportun al tocătorului. 

— Intrăm! comandă Swann. 

Ceilalţi confirmară recepţia. 

Bartlett și Swann urmau să intre pe ușa din faţă. Pantoful, pe 
cea din spate. Aveau să intre în forță și să tragă pe loc. De data 

aceasta, Amelia Sachs va trebui să moară, nu să i se alăture lui 
Rhyme în lumea paraliziei. Dacă ar fi cooperat mai devreme, 
măcar ar fi supraviețuit. 

Lăsându-și rucsacul în tufișuri, Jacob Swann păși aplecat pe 
peluză. Bartlett se afla la 6 metri depărtare, mai aproape de 
casă. Și masca lui era coborâtă. Dădu din cap. 

15 metri distanţă de casă, apoi 10. 

Scanând ferestrele. Dar echipa de atac se afla în laterala 
casei și nu putea fi văzută de unde se aflau cei din interior, după 
cum îi asigurase Bartlett. 

5 metri. 

Privind în jur spre peluze, spre case. 

Nimeni. 

Bine, bine. 

3 metri. 

Avea să... 

lar apoi, uraganul lovi. 

Un val de aer copleșitor - care îi tăie respiraţia - se prăbuși 
asupra lui. 

Ce, ce, ce? 

Elicopterul NYPD apăru rapid, cobori și se opri deasupra curții 
din faţă. 

Swann și Bartlett încremeniră când zvelta aeronavă se răsuci 
și doi ofițeri îndreptară imediat spre ei arme automate H&K. 

Tocătorul de lemne. O, la naiba! Poliţia îl solicitase pentru a 
ascunde zgomotul făcut de elicopter. 

Fir-ar să fie! 

„O înscenare. Au știut că vom veni.“ 

— Aruncaţi armele! întindeți-vă cu faţa la pământ. Sau vom 
trage. 

Vocea răsuna dintr-o portavoce aflată în elicopter. Sau poate 
undeva la sol. Era greu de spus. 

Era puternică. Și nu admitea prostii. Comandantul vorbea 
serios. 

Swann observă că Bartlett se supuse imediat, aruncând 
propriul H&K, ridicând mâinile și practic prăbușindu-se la 
pământ. Jacob Swann privi dincolo de el și văzu că fereastra de 
la etaj a casei din spatele locuinţei lui Boston era deschisă, iar 
un lunetist avea arma îndreptată spre curtea din spate, ţintindu- 
| pe Pantof. 

Vocea de sus strigă: 

— Tu, cel care stai în picioare! Aruncă arma și întinde - te cu 
fața la pământ. Acum! 

Swann analiză rapid situaţia. 

Aruncă o privire spre casă. 

Azvârli arma și se întinse pe burtă, adulmecând mirosul 
înțepător al ierbii. Acesta îi aminti de Chartreuse, lichiorul cu 
aromă stridentă pe care îl folosea la unele deserturi - piersici în 
jeleu de Chartreuse, ultimul din cele zece feluri din meniul de la 
clasa întâi de pe Titanic. În vreme ce elicopterul cobora, el 
strânse brelocul pe care îl avea în mână. Apăsă o dată butonul 
stâng, apoi pe cel din dreapta, timp de trei secunde. Și închise 
ochii. 

Explozibilul din rucsac bubui cu mai multă forţă decât se 
așteptase. Era doar o bombă de diversiune - pregătită pentru o 
astfel de eventualitate, spre a-i distrage atenţia inamicului și a-l 
determina să se uite în altă parte preț de câteva momente. Dar 
încărcătura aflată chiar la marginea pâlcului de copaci explodă 
puternic, creând o masivă minge de foc care împinse elicopterul 
cam o jumătate de metru. Aparatul nu fu avariat, iar pilotul îl 
stăpâni imediat, însă se legănase suficient de puternic pentru ca 
trăgătorii să fi pierdut ţintele din colimator. 

Într-o clipită Jacob Swann sări în picioare, trecu peste Bartlett, 
care stătea cu fața la pământ, și se năpusti spre casă, ţinând în 
mână o grenadă fumigenă. Azvârli cilindrul compact prin 
fereastra din faţă - spartă de bomba din rucsac - și sări prin 
cadrul ei. 

e 

Ajuns înăuntru, Swann se lovi de o măsuță de cafea, 
împrăștiind bolurile cu bomboane, statuetele și fotografiile 
înrămate, după care se rostogoli pe dușumea. 

Explozia îi luase prin surprindere pe Boston, pe Sachs și pe 
celălalt poliţist, iar când grenada fumigenă pătrunsese în 

cameră, încercaseră să se ascundă, părând să se fi așteptat nu 
la fum, ci la o altă explozie. 

Ostatici. Doar asta îi venise în minte lui Swann pentru a 
câștiga timp și pentru a negocia scăparea sa. Tușind cumplit, 
Boston fu primul care îl văzu. Bărbatul se repezi nu foarte 
convins spre atacator, însă Jacob Swann îi dădu un pumn în 
gâtul moale, făcându-l să se îndoaie. 

— Amelia, se auzi o voce de undeva de dincolo de grenada 
din care se revărsa fum. Era a tânărului poliţist. Unde este? 

Swann o văzu pe femeia-detectiv întinsă pe o parte, tușind și 
privind în jur cu ochii mijiţi. În mâna ei se afla un Glock. Swann 
se repezi să i-l ia - nu avusese timp să și-l recupereze pe al lui. 
Își aminti de șchiopătatul ei și de ocazionalele tresăriri de 
durere, își aminti de referirile la problemele ei de sănătate, de 
care aflase când îi interceptase telefonul. Acum văzu o 
încruntare de durere pe chipul ei frumos, în vreme ce încerca să 
se ridice și să îndrepte pistolul spre el. Mișcarea întârziată îi 
permise să-și continue saltul și să o atace înainte ca ea să tragă. 

— Amelia! se auzi din nou vocea îndepărtată. 

În timp ce se luptau cu sălbăticie - era mai puternică decât 
părea -, ea strigă: 

— Taci, Ron! Nu mai spune nimic! 

Îl proteja. Când Jacob Swann avea să pună mâna pe pistolul 
ei, avea să tragă în direcţia vocii. 

Trăgându-i un pumn în ureche, cu o forță surprinzătoare și 
intensă, ea scuipă reziduurile fumului chimic și se repezi cu 
putere în el. Swann o lovi în coaste și încercă s-o înșface de gât, 
dar ea îi îndepărtă braţul și îl pocni în laterala capului. 

— leşi, Ron! Du-te după ajutoare. Nu poţi face nimic aici. 

— Aduc ajutoare. 

Se auziră pași alergând, ieșind apoi din casă. O ușă din spate 
fu spartă. 

Swann o lovi cu cotul, ţintindu-i stomacul, însă ea se răsuci 
exact la timp pentru a evita o lovitură în plexul solar, care ar fi 
scos-o din luptă. Sachs îl pocni cu pumnul într-o parte, lângă 
rinichi, ceea ce îi trimise un val de durere până la dinţi. Incă 
ținând-o de încheietura mâinii în care avea pistolul, o lovi 
puternic în faţă cu pumnul stâng. Ea gemu și se dădu în spate. 

Amintindu-și din nou de rana ei, îi lovi genunchiul cu al lui, iar 
ea scoase un țipăt sufocat. Durerea păru să fie intensă. Asta o 

făcu să lase garda jos pentru un moment, iar mâna lui puternică 
se apropie și mai mult de pistolul din mâna ei. Aproape că 
ajunsese la el. Incă câţiva centimetri... 

O lovi din nou în genunchi. De data aceasta, ea scoase un 
țipăt strident, iar strânsoarea pistolului slăbi și mai mult. Jacob 
Swann se repezi să-i ia arma. Atinse Glockul exact în clipa în 
care ea își smuci mâna spre spate, dându-i drumul. Pistolul 
zbură învârtindu-se, invizibil din cauza fumului. 

Rahat! 

Încleștaţi unul de altul, dându-și lovituri piezișe și directe, 
rostogolindu-se pe podea, se luptară cu disperare. Mirosind a 
sudoare, a fum, a o urmă de parfum... Swann încercă s-o 
silească pe Sachs să se ridice, ceea ce, având în vedere 
genunchiul ei beteag, urma să-i ofere un avantaj. Insă ea știa că 
atunci totul s-ar fi încheiat, așa încât continuă să se lupte pe jos, 
agăţându-se de el și lovindu-l. 

Auzi voci de-afară care îi strigau bărbatului să iasă. Echipele 
tactice nu voiau să riște intrând, din cauza fumului și a 
detectivului lor vedetă care se afla înăuntru, invizibil în acea 
pâclă. Plus că, din câte știau ei, Swann avea un Uzi sau un MAC- 
10 ascuns sub haină și putea să doboare cu foc automat prima 
duzină de ofiţeri care intra. 

Swann și Sachs transpirau epuizați și tușeau. 

El se aplecă spre ea de parcă ar fi intenţionat s-o muște, însă 
când ea se retrase rapid, el schimbă direcţia și se smulse din 
strânsoarea ei. Se îndepărtă rostogolindu-se și se ridică pe vine 
cu faţa spre ea. Sachs simţea și mai acut durerea și gâfâia și 
mai tare. Stătea cu picioarele îndoite, ţinându-se de genunchiul 
bolnav. Lacrimi pricinuite de durere și de fum îi umpleau ochii. 
Silueta ei era fantomatică. 

Dar bărbatul știa că trebuie să pună mâna pe armă. Acum. 
Unde era? Trebuia să fie în apropiere. Dar în clipa în care el 
înaintă, ea se uită urât la el, cu sălbăticie, pumnii devenindu-i 
gheare, iar apoi, ghearele, pumni. Se ridică în picioare. 

Incremeni și, tresărind, duse mâna la șold, care, la fel ca și 
genunchiul, era o sursă de agonie. 

Acum! Avea dureri, nu era atentă... Acum, gâtul ei! 

Swann ţâșni și își repezi mâna stângă, cu palma deschisă, în 
carnea moale și albă a gâtului ei. 

Apoi însă, o durere cum nu mai simţise de ani întregi explodă 
în braţul repezit, de la palmă la umăr. 

Se trase repede înapoi, privind la șiroaiele de sânge care i se 
prelingeau printre degete, privind la sclipirea oțelului din mâna 
ei, privind în ochii ei calmi. 

Ce... ce? 

Ea ţinea cu fermitate în față un briceag. Işi dădu seama că nu 
dusese mâna la șold de durere, ci pentru a-și scoate arma șia o 
desface. Nu ea îl înjunghiase, o făcuse el singur - furioasa 
lovitură îndreptată spre gâtul ei îi făcuse palma să se înfigă în 
lama ascuţită. 

„Micul meu măcelar...” 

Sachs se dădu înapoi și se aplecă - luând poziţia celor care se 
băteau cu cuțitele pe stradă. 

Swann evaluă gravitatea rănii. Cuţitul îi făcuse o tăietură 
până la os între degetul mare și cel arătător. Durea ca naiba, 
dar rana era în esenţă superficială. Tendoanele erau intacte. 

Işi scoase repede cuțitul Kai Shun și adoptă o poziţie similară 
cu a ei. Cu toate acestea, nu era o competiţie adevărată. El 
ucisese două duzini de oameni cu cuțitul. Ea probabil că se 
pricepea să tragă cu pistolul, dar cuțitul nu era arma ei 
predilectă. Swann se apropie cu tăișul în sus, de parcă s-ar fi 
pregătit să spintece carcasa unei căprioare atârnate pe un 
cârlig. 

Se simțea confortabil mânuind cuțitul Kai Shun, simţindu-i 
greutatea, văzându-i strălucirea slabă și lama bătută cu 
ciocanul. 

O atacă rapid, ţintind jos, imaginându-și tăietura de la stomac 
până la stern... 

Insă ea nu se dădu înapoi, nu se răsuci și nici nu fugi, cum 
anticipase el. Rămase pe poziţie. Și arma ei - italienească, din 
câte crede el - avea tăișul în sus. Ochii ei se mișcau încrezători 
între lamă, ochii lui și diverse locuri de pe trupul lui, în care să 
lovească. 

El se opri, se dădu înapoi câţiva pași și reevaluă situaţia, 
scuturând sângele fierbinte de pe mâna stângă. Apoi, mișcându- 
se repede din nou, simulă o fandare; însă ea anticipă asta și 
evită cu ușurință cuțitul Kai Shun, repezindu-și rapid briceagul și 
aproape jupuindu-i pielea de pe obraz. Știa ce face și - chiar mai 

îngrijorător - nu era niciun semn de incertitudine în ochii ei, cu 
toate că durerea era evidentă. | 

„Fă-o să-și folosească piciorul. Asta-i punctul ei slab.“ 

El fandă din nou și din nou, neîncercând efectiv s-o înjunghie, 
ci făcând-o să dea înapoi, silind-o să-și schimbe greutatea de pe 
un picior pe altul, să-și forțeze genunchiul și șoldul. 

Apoi, ea va face o greșeală. 

Sachs dădu înapoi câţiva metri, răsuci cuțitul în mână și îl 
apucă de lamă. Își trase mâna în spate și se pregăti să-l azvârle. 

— Lasă-l jos, strigă ea, tușind frenetic și ștergându-și lacrimile 
cu cealaltă mână. Intinde-te pe podea. 

Swann o privi prudent prin fum, urmărindu-i cu atenţie arma. 
Aruncarea cuțţitelor este un talent foarte dificil de stăpânit și are 
succes doar când vizibilitatea este bună, arma e bine 
echilibrată, iar tu ai exersat sute de ore. Și chiar dacă lovești 
ţinta direct, rana este de obicei minoră. În ciuda a ceea ce se 
vedea prin filme, Jacob Swann se îndoia că cineva murise 
vreodată din cauza unei lovituri cu un cuţit aruncat. Poţi ucide 
pe cineva cu cuțitul doar dacă îi tai vase de sânge importante, 
dar - chiar și atunci - durează până omul moare. 

— Fă-o acum! strigă ea. La pământ! 

Totuși, un cuţit aruncat putea distrage atenţia, iar o lovitură 
norocoasă putea să doară ca naiba sau chiar să-ţi scoată un 
ochi. Așa că, în timp ce ea încerca să ajungă la distanţa 
potrivită, Jacob Swann se apropia în zigzag, aplecându-se și mai 
mult pentru a fi o ţintă cât mai mică și mai dificilă. 

— Nu-ţi mai spun încă o dată! 

O pauză. Ochii ei nu clipeau. 

Ea azvârli cuțitul. 

El se feri într-o parte și se lăsă în jos. 

Insă aruncarea era largă. Cuţitul lovi o vitrină cu bibelouri 
aflată la jumătate de metru de Swann și sparse un ochi de 
geam. O farfurie aflată pe un suport căzu și se sparse. El își 
reluă instantaneu poziţia, dar - o altă greșeală - ea nu o făcu. 

El se relaxă și se răsuci cu totul spre ea, în vreme ce ea era 
aplecată în faţă, cu braţele pe lângă corp, respirând anevoios și 
tușind. 

Era a lui. Avea să pună mâna pe Glock și să-și negocieze 
cumva scăparea. Desigur, puteau folosi elicopterul pentru a 
pleca. 

— În regulă, ceea ce vei face tu... 

Simţi țeava unui pistol apăsându-i tâmpla. Ochii lui priviră 
într-o parte. 

Tânărul ofiţer, Ron parcă, se întorsese. Nu, nu... Swann 
înţelese apoi. El nu plecase de fapt. Se apropiase prin fum, 
căutându-și cu grijă ţinta. 

lar ea nu plănuise să-l înjunghie cu un briceag. Doar câștiga 
timp și vorbea pentru a-l ghida pe poliţist prin fum. Ea nu dorise 
nicio clipă ca Ron să plece. Cuvintele ei de mai devreme 
însemnaseră exact opusul, iar el o înțelesese perfect. 

— Acum! rosti ameninţător tânărul. Lasă-l să cadă. 

Swann știu că era pe deplin pregătit să-i bage un glonț în 
creier. 

Căută din priviri un loc în care cuțitul Kai Shun să nu se 
ciobească. Îl azvârli cu grijă pe canapea. A 

Incă crispându-se de durere, Sachs se apropie și îl luă. Il privi 
cu o oarecare admiraţie. Tânărul poliţist îi puse cătușe lui 
Swann, iar Sachs veni lângă el, prinse cagula Nomex și i-o 
smulse. 

Dubiţa cu acces pentru persoanele cu dizabilităţi se strecură 
printre vehiculele poliţiei și salvării și parcă lângă trotuar, în 
apropierea casei lui Spencer Boston. Lincoln Rhyme se aflase în 
zona de supraveghere situată la câteva străzi distanţă. Având în 
vedere incapacitatea lui de a mânui o armă - după cum 
descoperise în Bahamas Rhyme se gândise că cel mai sigur ar fi 
fost să stea la distanţă de un potenţial câmp de luptă. 

Lucru asupra căruia, desigur, Thom ar fi insistat oricum. 

Cloșcă bătrână... 

În câteva minute fu eliberat din vehicul și porni în noul său 
scaun - care îi plăcea foarte mult - spre Amelia Sachs. 

Rhyme o privi cu atenţie - avea dureri, dar încerca să le 
ascundă. Insă disconfortul ei era evident pentru el. 

— Unde-i Ron? 

— Parcurge reţeaua în casă. 

Rhyme se strâmbă în timp ce privea spre copacii și tufele de 
buxus care mai ardeau mocnit și spre fumul care se prelingea 
din costisitoarea casă colonială. Ventilatoarele pompierilor 
scoseseră cea mai mare parte din el. 

— N-am anticipat o bombă pentru diversiune, Sachs, îmi pare 
rău. 

Era furios pe sine că nu se gândise la asta. Ar fi trebuit să știe 
că Subnecul 516 va încerca așa ceva. 

Sachs nu spuse decât atât: 

— Cu toate astea, planul tău a fost bun, Rhyme. 

— Ei bine, am obținut rezultatul scontat, acceptă el cu 
oarecare modestie, dar nu prea multă. 

Criminalistul nu-l suspectase nicio clipă pe Spencer Boston de 
altceva decât de faptul că sustrăsese ordinul OESS. Insă era 
adevărat că - după cum subliniase Sachs - atât Boston, cât și 
Moreno aveau legături cu cele întâmplate în Panama. Dar, chiar 
dacă Boston fusese implicat în invazie, Moreno fusese copil pe 
vremea aceea. Nu era posibil să se fi cunoscut. Nu, treaba cu 
Panama era doar o coincidență. 

Însă Rhyme decisese că directorul administrativ al lui Metzger 
avea să fie o momeală excelentă pentru că, indiferent cine se 


afla în spatele complotului - și anume șeful subnecului -, 
respectivul ar fi dorit ca și informatorul să moară. 
Acesta era ajutorul pe care i-l ceruse lui Metzger. De 


weekendul trecut, de când aflase de anchetă, Metzger îi 
contactase pe toţi cei implicaţi în proiectul OESS cu drone, 
cerându-le să nu coopereze și să scape de dovezi. Aceste 
mesaje, e-mailuri și conversații telefonice criptate fuseseră 
adresate atât oamenilor din SNSO, cât și contractorilor privaţi, 
personalului militar și oficialilor de la Washington cu care el 
colabora. Acesta era motivul pentru care șeful Subnecului 516 
știa atât de multe despre caz. Metzger le trimisese tuturor 
informaţii despre mersul anchetei, practic în timp real, fiind 
peste măsură de disperat să menţină programul OESS. 

Dar cine era exact acea persoană? 

La insistențele lui Rhyme, Metzger îi sunase pe toţi acești 
oameni, cu o oră în urmă, și le comunicase că informatorul 
fusese identificat în persoana lui Spencer Boston și că ei ar 
trebui să distrugă toate dovezile care îi legau de acest om. 

Rhyme mizase pe faptul că mintea criminală din spatele 
complotului de asasinare a bodyguardului lui Moreno avea să-i 
ordone Subnecului 516 să se ducă în Glen Cove și să-l elimine 
pe Boston. 

Astfel că directorul administrativ - împreună cu Sachs și cu 
Pulaski - așteptaseră în casă. NYPD și forțele tactice din Nassau 
County se ascunseseră în apropiere, la fel și un elicopter al 
Serviciilor de Urgenţe. Zgomotosul tocător de lemne care 
acoperise apropierea elicopterului fusese ideea lui Ron Pulaski. 

Puștiul era tot mai bun. 

Rhyme se uită la Subnecul 516, care stătea cu mâinile și cu 
picioarele încătușate pe pajiștea din faţa casei lui Boston, la 
circa 10 metri distanţă. Mâna îi era bandajată, dar rana nu părea 
să fie foarte serioasă. Bărbatul masiv îi privi placid pe ofiţeri, 
apoi își îndreptă întreaga atenţie spre o grădină de verdeţuri 
aflată în apropiere. 

Rhyme îi spuse lui Sachs: 

— Mă întreb cât de greu ne va fi să aflăm pentru cine 
lucrează. Cred că nu va fi foarte cooperant și nici nu ne va da 
numele celui care a pus la cale toate acestea. 

— Nu e nevoie să fie, rosti Sachs. Știu pentru cine lucrează. 

— Ştii? întrebă Rhyme. 

— Pentru Harry Walker. De la Walker Defense Systems. 

Criminalistul râse. 

— De unde știi? 

Ea dădu din cap spre subnec. 

— Când m-am dus la firmă să văd dacă există o pistă pentru 
avioane, el a fost cel care a venit să mă ia din sala de aşteptare 
și să mă conducă la Walker. Apropo, a flirtat serios cu mine. 

Se numea Jacob Swann și era directorul securităţii la Walker 
Defense Systems. 

Swann fusese militar, dar se pomenise dat afară pentru exces 
de zel în interogarea unor suspecți în Irak. Nu îi ţinuse cu capul 
sub apă până aproape de înec, dar le tăiase câţiva centimetri 


pătraţi de piele. Și alte părţi din corp fuseseră tăiate. „Încet și 
expert”, scria în raport. 

Alte informaţii dezvăluiră că locuia singur în Brooklyn, că își 
cumpăra obiecte costisitoare pentru bucătărie și că frecventa 
adesea restaurante bune. Cu un an în urmă, ajunsese de două 
ori la urgenţe. Prima dată, pentru o rană de glonţ pe care 
pretinsese că i-o pricinuise un trăgător nevăzut atunci când se 
dusese la vânătoare. A doua oară, pentru o tăietură gravă la 
deget pe care o căpătase atunci când un cuţit alunecase de pe o 
ceapă Vidalia, pe care o tăia pentru a prepara o mâncare. 

Având în vedere ceea ce știau despre hobby-ul lui Swann, 
Rhyme presupuse că prima explicaţie era o minciună, dar că a 
doua reprezenta probabil adevărul. 

„Combinând aceste ingrediente cu caviar și vanilie, se obţine 
un fel de mâncare foarte scump, care se servește la Patchwork 
Goose...“ 

Lângă banda poliției opri o maşină, un model Honda mai 
vechi, care avea nevoie să i se facă tinichigeria. 

Intr-o bluză albă și în costumul ei bleumarin având aceeași 
croială ca și cel gri, Nance Laurel cobori din mașină. Își masa 
obrazul, iar Rhyme se întrebă dacă își mai aplicase ceva 
machiaj. Procurora se apropie și întrebă dacă Sachs era teafără. 

— Sunt în regulă. Puțin tăvălită. Dar el a încasat ce-a fost mai 
rău, zise ea, arătând cu capul spre Swann. | s-au citit drepturile. 
N-a cerut un avocat, dar nici nu este cooperant. 

— Mai vedem noi, spuse Laurel. Hai să vorbim cu el. S-ar 
putea să am nevoie de ajutorul tău, Lincoln. O să-l aducem aici. 

— Nu e nevoie. Işi cobori privirea spre scaunul Merits și 
adăugă: Mi-au spus că e deosebit de bun pe teren accidentat. 
Hai să vedem dacă este așa. 

Fără ezitare, scaunul porni în viteză pe peluză, direct către 
infractor. 

Nance Laurel și Sachs i se alăturară. Procurora își cobori 
privirea spre Swann. 

— Numele meu este... 

— Știu cine ești. 

Una dintre pauzele care o caracterizau. 

— Ei bine, Jacob, știm că Harry Walker se află în spatele 
acestei povești. Te-a pus să plantezi informaţii false, astfel încât 
să păcălești SNSO să-l asasineze pe Robert Moreno, pentru ca tu 

să ai astfel o acoperire și să-l poţi ucide fără probleme pe 
bodyguardul său, Simon Flores, care îl șantaja pe Walker. Erai la 
South Cove Inn când s-a întâmplat, așteptând ca Moreno să fie 
împușcat. Imediat după aceea, înainte de sosirea paramedicilor, 
ai intrat în apartamentul 1200 și i-ai înjunghiat mortal pe Flores 
și pe Eduardo de la Rua. Apoi, te-ai dus la biroul avocatului lui 
Flores din Nassau și l-ai torturat și l-ai ucis, după care ai furat 
documentele pe care Flores i le lăsase în păstrare - documente 
în legătură cu care Walker își făcea griji că vor fi făcute publice. 
După începerea anchetei mele, Metzger i-a dat lui Walker 
informaţii și nume pentru a distruge dovezile și a fi în gardă 
vizavi de ancheta poliţiei. Însă Walker ţi-a cerut mai mult decât 
atât - te-a pus să-i elimini pe martori și pe anchetatori. l-ai ucis 
pe Annette Bodel, pe Lydia Foster și pe șoferul lui Moreno, Vlad 
Nikolov... Laurel se uită la Sachs și adăugă: Poliţiștii din Queens 
i-au găsit cadavrul în pivniţa casei sale. 

Swann își cobori privirea spre mâna bandajată și nu zise 
nimic. 

Procurora continuă: 

— De asemenea, ai aranjat cu niște parteneri din Nassau 
uciderea căpitanului Rhyme și a celor care lucrau acolo cu el... 
Și mai e și asta. 

Arătă cu capul spre peisajul distrus al suburbiei, asemănător 
cu o zonă de război. 

Probabil că informaţiile detaliate prezentate de Nance Laurel 
fără nicio emoție îl luaseră prin surprindere pe Swann, însă ezită 
doar câteva momente înainte de a răspunde, cu voce calmă: 

— În primul rând, în privinţa acestui incident... dădu din cap 
spre casa lui Boston. Toţi trei avem permise federale de 
portarmă valabile și în New York. Prin slujba mea de la Walker 
Defense, sunt implicat în siguranţa naţională. Am venit aici în 
urma primirii unui pont care susţinea că Spencer Boston este un 
informator primejdios din punctul de vedere al securităţii. Eu și 
partenerii mei pur și simplu doream să verificăm asta și să 
discutăm problema cu el. Doar că ne-am pomenit cu trupele 
speciale ameninţându-ne cu arme. Au susținut că sunt de la 
NYPD, dar de unde era să știu că spuneau adevărul? Nimeni nu 
mi-a arătat vreo legitimaţie. 

Pe Amelia Sachs o pufni râsul. 

— Și te aștepți să cred asta? îl întrebă Lincoln. 

— A, dar întrebarea importantă, domnişoară Laurel, este dacă 
juriul va crede. lar eu cred că da. Cât despre celelalte crime 
menţionate... Toate sunt speculaţii. Îţi garantez că n-ai nimic 
împotriva mea. g 

Procurora se uită la Rhyme, care se apropie. Işi dădu seama 
că Swann îi studia intens picioarele imobile și brațul stâng. Era 
cu adevărat curios, însă Rhyme habar n-avea la ce se gândea 
sau care era rostul acestei examinări. 

În replică, criminalistul îl măsură pe suspect de sus până jos și 
zâmbi așa cum zâmbea adesea văzând aroganţa infractorilor. 

— N-avem nimic, n-avem nimic, murmură el gânditor. O, cred 
că e posibil să avem, Jacob. Nu prea îmi pasă de motive, dar 
trebuie să recunosc că avem câteva motive bune. Ai ucis-o pe 
Lydia Foster - și ai vrut să-l ucizi pe șoferul ui Moreno - pentru 
că te-ai gândit că era posibil să se fi discutat de ce Simon Flores 
nu l-a însoţit pe Moreno la New York. lar asta ne-ar fi făcut și pe 
noi să ne întrebăm de ce. Și pe Annette Bodel ai omorât-o 
pentru că te putea plasa la locul faptei din Bahamas atunci când 
Moreno a fost împușcat. 

Swann clipi, dar se stăpâni rapid și își înclină capul a 
curiozitate. 

Rhyme nu-i mai acordă nicio atenţie și se adresă cerului: 

— Ca probe mai obiective, avem un fir de păr castaniu și 
scurt, prelevat din apartamentul în care a fost ucisă Lydia 
Foster. Privi capul lui Swann. Putem obține mandat pentru a 
preleva o probă ADN de la tine, care sunt sigur că se va potrivi 
cu cea a firului de păr. A, și încă ne ocupăm de colierul de argint 
pe care i l-ai dat Annettei Bodel - pentru a atrage baracudele, 
iar mușcăturile lor să ascundă faptul că ai torturat-o și ai ucis-o. 
Sunt sigur că vom găsi pe cineva care te-a văzut cumpărându-l. 

Aceste cuvinte îl făcură pe Swann să întredeschidă puţin gura. 
Limba sa atinse colțul buzelor. 

— Și am găsit ienibahar și sos de piper pe hainele lui Eduardo 
de la Rua. Am crezut că sunt urmele micului dejun din data de 9 
mai. Dar, cunoscându-ţi înclinația pentru arta culinară, mă 
întreb dacă nu cumva ai gătit în seara de dinaintea uciderii lui. 
Poate că ai preparat cina pentru Annette. Va fi interesant să-ţi 
examinăm valiza și hainele pentru a verifica dacă putem găsi 
urme similare. Și apropo de mâncare: în două locaţii din New 
York am găsit urme care, dacă le combinăm, indică un fel de 

mâncare foarte interesant, ce conţine anghinare, lemn-dulce, 
icre de pește și vanilie. Ai văzut cumva această reţetă recentă în 
New York Times? Am înțeles că Patchwork Goose este un 
restaurant deosebit. Și ar trebui să știi că am un martor-expert 
care va depune mărturie în legătură cu mâncarea. 

Rhyme știa că lui Thom i-ar fi plăcut la nebunie să fie descris 
astfel. 

Swann rămase complet tăcut. De fapt, păru năucit. 

— Acum, verificăm dacă ai avut acces la un anumit tip de 
dispozitiv explozibil improvizat, care a fost folosit la Java Hut. lar 
nisip cu urme de evaporare a apei de mare a fost găsit și acolo, 
și în apartamentul din Nassau al Annettei Bodel. Vom cere 
mandat pentru hainele și pantofii tăi și vom vedea dacă nu 
cumva a mai rămas pe ei ceva nisip ca acela. La fel și în mașina 
de spălat. Hm, mai avem ceva? 

— Urme de combustibil pentru motoare în doi timpi, spuse 
Sachs. 

— A, da, mulţumesc, Sachs. Ai lăsat urme de combustibil 
pentru motoare în doi timpi la una dintre scenele crimelor și 
sunt sigur că vom găsi urme ale acestui amestec în biroul tău de 
la Walker Defense sau la Homestead Air Reserve Base, dacă ai 
fost acolo înainte sau după atacul din 9 mai. Apropo, îţi 
mulțumesc în mod deosebit pentru această probă - așa ne-am 
dat seama că SNSO folosește drone, și nu lunetiști în carne și 
oase. Scuze, UAV-uri. Dar divaghez. Ei bine, acel interesant cuțit 
al tău... 

Rhyme văzuse punga de probe în care se afla cuțitul de 
bucătărie japonez. 

— Îl vom compara cu rănile de pe trupul Lydiei Foster, al lui la 
Rua, al lui Flores și al avocatului din Bahamas. A, și al șoferului 
de limuzină. Mai vrei? în regulă. Îţi verificăm cardul de credit, 
retragerile de la bancomat și telefonul mobil. Trase aer în piept 
și continuă: Și am obţinut o somaţie pentru Serviciul Tehnic și 
de Sprijin de la Walker Defense, ca să aflăm ce fel de informații 
căuta și pe cine spiona. Ei bine, cam cu asta se încheie 
prezentarea mea formală. Procuror Laurel? 

Pauza caracteristică, fermecătoare după părerea lui Rhyme. 
Apoi, Laurel spuse pe un ton grav: 


— Înţelegi ce urmărim, Jacob? Vrem să depui mărturie 
împotriva lui Harry Walker. Dacă faci asta, ne vom înţelege 
cumva. 

— Cum adică „ne vom înțelege cumva”? Câţi ani? 

— Evident, nu-ţi pot spune cu certitudine, dar probabil e de 
așteptat să fie 30. 

— Deci nu am prea multe de câștigat, nu? întrebă el privind-o 
cu răceală. 

Ea replică: 

— Alternativa este să nu mă opun extrădării în Bahamas. lar 
tu să-ţi petreci restul vieții într-una dintre închisorile lor. 

Asta păru să-i atragă rapid atenţia lui Swann. Totuși, rămase 
tăcut. 

Practic, asta nu mai era treaba lui Rhyme. Dar detectivul se 
simţi dator să intervină: 

— Și, cine știe, Jacob? rosti el ușor amuzat. Poate că procurora 
Laurel va reuși să-ţi găsească un loc la bucătăria închisorii în 
care vei ajunge. Ridică din umeri. E doar un gând. 

Laurel dădu din cap. 

— Voi face tot ce pot. 

Swann se uită spre casa lui Spencer Boston, murdară de fum, 
apoi își întoarse capul spre ea. 

— Când vrei să vorbim? 

Nance răspunse băgându-și mâna în geantă și scoțând un 
reportofon zgăriat. 


CAPITOLUL 91 


— Afacerile nu mai sunt ce erau. La afacerile cu arme mă 
refer, le spuse Swann. Încheindu-se războaiele, Walker Defense 
începu să aibă probleme, probleme grave. 

Sachs îi zise lui Rhyme: 

— Așa este. Când am fost acolo, am văzut că multe dintre 
atelierele fabricii erau închise. 

— Da, doamnă. Am pierdut 60 de procente din venituri, iar 
firma era pe roșu. Domnul Walker era obișnuit cu un stil de viaţă 
deosebit. La fel și două dintre fostele sale soții. La fel și cea 
actuală, care este cu 30 de ani mai tânără decât el. Fără un 

venit bun, poate că n-ar mai fi prea înclinată să-și piardă 
vremea cu el. 

— Al lui era Aston Martinul din parcare? întrebă Sachs. 

— Da. Unul dintre ele. Are trei. 

— Ah. Bine. Trei. 

— Dar nu e numai asta. El credea - și la fel credeam și eu - că 
firma face ceva bun, bun pentru ţară. De pildă, sistemul de puști 
pentru drone. Și ăsta-i doar unul dintre ele. Au fost treburi 
importante. Trebuia să ţinem compania pe linia de plutire. După 
o pauză, Swann continuă: Nu mai primeam comenzi din Statele 
Unite, cum se întâmpla înainte, așa că domnul Walker a trebuit 
să-și consolideze afacerea în alte ţări. Dar acolo există un 
surplus de arme uriaș. Și nu prea multă cerere. Așa că a trebuit 
s-o creeze. 

Nance Laurel întrebă: 

— Mituind ofițeri și miniștri ai apărării din ţările din America 
Latină, nu? 

— Exact. Și din Africa și Balcani. Și pe câţiva din Orientul 
Mijlociu, dar acolo trebuie să fii atent. Nu vrei să se afle că le 
vinzi arme insurgenților care omoară soldaţi americani. In 
regulă, Simon Flores, bodyguardul lui Moreno, a fost în armata 
braziliană. Operaţiunea din America Latină a domnului Walker își 
are sediul la Săo Paulo, așa că Flores știa foarte bine cum era cu 
șpăgile date. Când a plecat din armată, a luat cu el o mulţime 
de dovezi - suficiente pentru ca domnul Walker să fie închis tot 
restul vieţii sale. Flores a început să-l șantajeze. 

După câteva clipe, continuă: 

— Flores l-a întâlnit pe Moreno și i-a plăcut treaba pe care o 
făcea acesta. Moreno l-a angajat să-i fie bodyguard. Bănuiesc că 
Flores s-a gândit că-i o acoperire bună. Putea să călătorească 
împreună cu Moreno prin Caraibe, să cumpere proprietăţi, să 
investească, să apeleze la bănci offshore, plus că făcea pe 
soldatul ca bodyguard. Îi aruncă o privire lui Rhyme și adăugă. 
Și, da, aţi înţeles bine. Flores s-a gândit că n-ar fi prea înțelept 
să vină pe terenul nostru în ziua de 1 mai. lar domnul Walker 
era îngrijorat că se va discuta despre asta. 

— Așa că voi ați falsificat informaţiile despre Moreno? întrebă 
Sachs. 

— Nu, n-au fost falsificate. Dar bănuiesc că s-ar putea spune 
că au fost selectate. Am atras atenţia asupra materialelor care 

puteau fi folosite la confecţionarea de bombe. Apoi, SNSO a 
emis ordinul de asasinare, care avea să fie executat în data de 9 
mai, iar eu am făcut o excursie la Nassau pentru a aștepta 
artificiile. Eram siguri că toată treaba avea să fie mușamalizată, 
dar am auzit apoi de cazul vostru împotriva lui Metzger și Barry 
Shales. Domnul Walker m-a pus să fac tot posibilul să împiedic 
ancheta. A, apropo, Metzger n-a știut ce făceam eu. Da, a vrut 
ca Walker și ceilalți furnizori să distrugă dovezile și să șteargă e- 
mailurile, dar asta a fost tot. 

— In regulă, avem destul pentru a începe, spuse Laurel. Dădu 
din cap spre Amelia Sachs și zise: Poate fi trimis în arest. 

Totuși, înainte de asta, Sachs mai avu o întrebare: 

— Când am venit la Walker, de ce m-ai luat chiar tu din hol? A 
fost un risc. Aș fi putut să te zăresc când mă urmăreai. 

— A fost un risc, desigur. Swann ridică din umeri. Dar erai 
bună. M-ai deturnat de două ori. Am vrut să te văd de aproape. 
Să văd dacă ai puncte slabe. Arătă cu capul spre genunchiul ei 
și adăugă: Pe care le-am descoperit. Dacă n-ai fi fost cu un pas 
înaintea mea în casa lui Boston, poate că lucrurile s-ar fi 
terminat altfel. 

Sachs chemă doi ofițeri NYPD în uniformă, iar ei îl ajutară pe 
Swann să se ridice pentru a-l conduce spre o mașină de poliţie. 
El se opri și se întoarse din nou spre Amelia. 

— Mai e ceva. În casa mea. În pivniţă. 

Sachs dădu din cap. 

— O să găsiţi pe cineva acolo. O femeie. Numele ei este Carol 
Fiori. O turistă britanică. 

— Poftim? 

Sachs clipi. Laurel avu nevoie de câteva clipe pentru a 
procesa cele auzite. 

— E o poveste lungă, dar... în sfârșit, se află în pivnita mea. 

— Tu... E în pivniţa ta. Moartă? Rănită? 

— Nu, nu, nu. E teafără. Probabil că este moartă de 
plictiseală. E încătușată acolo. 

— Ce i-ai făcut, ai violat-o? întrebă Laurel. 

Swann păru să se simtă insultat. 

— Firește că nu! l-am pregătit cina, asta am făcut. 
Sparanghel, cartofi Anna și propria versiune de Veronique - vițel 
hrănit cu iarbă, struguri și sos beurre blanc. Carnea mi-a fost 
adusă cu avionul de la o fermă din Montana. Cea mai bună din 

lume. N-a mâncat nimic. Nici nu credeam că o va face. Dar mi- 
am zis să încerc totuși. 

Ridică din umeri. 

— Ce aveai de gând să faci cu ea? întrebă Sachs. 

— Nu prea știu, rosti Swann. Chiar nu știu. 


CAPITOLUL 92 


Lui Shreve Metzger i se spusese că zona fusese securizată, 
așa că porni mașina de serviciu și parcurse cele câteva străzi 
îngrijite dintre locul de supraveghere și casa directorului 
administrativ. 

Prietenul lui. 

luda. 

Metzger fu surprins să constate că locuința plăcută din 
suburbii în care luase cina cu două săptămâni în urmă arăta 
acum ca un câmp de luptă pe care îl văzuse în Irak, cu excepţia 
vegetației bogate și a Lexusurilor și Mercedesurilor parcate în 
apropiere pe stradă. Copacii mocneau încă, iar fumul se ridica în 
firicele spre cer de pe ferestrele lui Boston. Mirosul avea să 
rămână în pereți ani de zile, chiar dacă se zugrăvea. lar mobila 
și hainele puteau fi aruncate. 

Fumul lui Metzger apăru brusc și îl copleși. Gândi din nou, 
pentru a o suta oară în ziua aceea: „Cum ai putut să faci așa 
ceva, Spencer?“ 

La fel ca în cazul tuturor celor care îl ofensaseră - de la 
nepoliticosul vânzător de cafea la cineva precum acest trădător 
-, Metzger avu impresia unei capcane de șoareci care se închide 
cu un pocnet: simţi o nevoie aproape copleșitoare de a-i înșfăca, 
de a le sfărâma oasele, de a-i face să ţipe, de a le da sângele. 
De a-i distruge total. 

Însă apoi, gândindu-se că viaţa pe care o trăise Boston până 
atunci avea să se sfârșească oricum, decise că era o pedeapsă 
suficient de mare. Fumul din el dispăru. 

„E un semn bun, doctore Fischer?” 

Probabil că da. Dar pacea avea să se menţină? Poate că da 
sau poate că nu. De ce toate bătăliile importante trebuiau să fie 
bătălii de-o viaţă? Greutatea, furia, iubirea... 

Își flutură legitimaţia prin faţa a doi polițiști locali în uniformă 
și trecu pe sub bandă, îndreptându-se spre Lincoln Rhyme și 
Amelia Sachs. 

li salută, apoi află motivul pentru care directorul său 
administrativ trimisese procuraturii ordinul de asasinat. Păcatul 
nu se născuse din conștiință sau din ideologie sau din dorinţă de 
bani. Ci pur și simplu pentru că nu primise slujba de director al 
SNSO. 

Metzger fu surprins. În primul rând, Boston era total nepotrivit 
pentru o astfel de funcţie. In ciuda fizicului său firav și a ochilor 
blânzi, Metzger era un ucigaș. Indiferent ce anume îţi face 
Fumul personal să dispară, acest lucru te definește. 

Spencer Boston, pe de altă parte, era harnic și un profesionist 
meticulos în materie de siguranţă naţională, un organizator, un 
jucător, un dealer, un om care rezolva lucrurile pe străzile 
dubioase din Managua sau din Rio. Care nu avea o armă și care 
nici n-ar fi știut să folosească una - și nici n-ar fi avut curajul s-o 
facă. 

Ce Dumnezeu să facă el cu o organizaţie ca SNSO, al cărei 
unic scop era să curme vieţi? 

Dar ambiția nu rezultă din logică, iar Metzger știa asta. 

Fără nicio tragere de inimă, dădu din cap în semn de rămas- 
bun spre Rhyme și Sachs. Sperase să aibă o confruntare cu 
Spencer Boston, dar Sachs îi explicase că directorul 
administrativ plecase împreună cu soţia și copiii în Larchmont. 
Nu fusese încă arestat oficial. Insă se dezbătea ce infracțiune 
comisese, admițând că existase vreuna. Oricum, acuzaţiile 
aveau să fie federale, nu statale, așa că implicarea NYPD era 
marginală. 

Nu mai era nimic de făcut acolo. 

„Spencer, cum ai putut...?“ 

Se întoarse brusc și porni spre mașină. 

Și aproape că se izbi de bondoaca procuroră Nance Laurel. 

Amândoi încremeniră, la câţiva centimetri distanță unul de 
altul. 

El rămase tăcut. 

— Ai avut noroc de data asta, spuse ea. 

— Și ce anume însemnă asta? 

— Renunţțarea lui Moreno la cetăţenie. Acesta este motivul 
pentru care s-a renunţat la caz. Singurul motiv. 

Shreve Metzger se întrebă dacă ea susţinea privirile tuturor 
cu aceeași fermitate. Presupuse că pe ale tuturor, mai puţin pe 
ale iubiţilor. În această privinţă, ei doi erau la fel. Și se întrebă 
de unde Dumnezeu îi venise acest gând. 

Ea continuă: 

— Cum ai reușit să faci să se renunțe la el? 

— Poftim? 

— Chiar a renunţat Moreno la cetăţenie? Erau reale acele 
documente de la ambasada din Costa Rica? 

— Mă acuzi de obstrucţionarea justiţiei? E 

— Eşti vinovat de obstrucţionare, spuse ea. Asta-i un fapt. Am 
preferat să nu-ţi aducem această acuzaţie. Vreau doar să știu 
cum e cu documentele renunţării la cetățenie. 

Asta însemna că se dăduseră telefoane de la Washington la 
Albany, cerându-se să se renunțe la acuzaţia de obstrucţionare. 
Metzger se întrebă dacă nu era un cadou de rămas-bun de la 
Vrăjitor. Probabil că nu. Un astfel de caz i-ar fi pus pe toţi într-o 
lumină proastă. 

— Chiar nu mai am nimic de spus pe această temă. Rezolvă 
asta cu Statul. 

— Cine este al-Barani Rashid? 

Deci, avea cel puţin două nume de pe lista OESS - al lui 
Moreno și al lui Rashid. 

— Nu pot discuta cu tine despre operaţiunile SNSO. Nu ai 
autorizarea necesară. 

— E mort? 

Metzger nu spuse nimic. Ochii lui căprui rămaseră aţintiţi în ai 
ei. 

— Ești sigur că Rashid e vinovat? 

Fumul clocoti și îi crăpă pielea ca pe o coajă de ou. Șopti cu 
asprime: 

— Walker s-a folosit de mine, s-a folosit de SNSO. 

— Tu ai permis să fii folosit. Ai auzit ce-ai vrut să auzi despre 
Moreno și ai încetat să pui întrebări. 

Fum, valuri și valuri de Fum. 

— Ce-i, Laurel? Ești supărată că nu te-ai ales decât cu o crimă 
obișnuită? Un CEO de la o firmă care are contracte cu apărarea 
a comandat câteva crime? Ce plictiseală! Nu dă la fel de bine la 
CNN ca băgarea în pușcărie a unui director de agenție federală 
de securitate. 

Ea nu marșă. 

— Și Rashid? Ești convins că nu s-au făcut greșeli și în privința 
lui? 

Metzger nu putu să nu-și amintească faptul că Barry Shales - 
cu acordul lui - aproape că aruncase în aer doi copii în Reynosa, 
Mexic. 

„Victime colaterale: nu se aprobă...” 

Simţi o nevoie puternică s-o lovească pe Laurel. Sau s-o 
biciuiască cu vorbe crude despre statura ei scundă, șoldurile 
late, machiajul excesiv, sărăcia părinţilor ei, viaţa amoroasă 
eșuată - ceea ce era o deducție, dar sigur era corectă. De-a 
lungul anilor, furia lui Metzger provocase doar o jumătate de 
duzină de răni sau vânătăi, dar cuvintele lui răniseră legiuni 
întregi de oameni. Fumul făcea asta. Fumul te făcea inuman. 

Era mai bine să plece. 

Se răsuci pe călcâie. 

Laurel rosti pe un ton calm: 

— Și ce crimă a comis Rashid? A spus despre America lucruri 
care ție nu ţi-au plăcut? Le-a cerut oamenilor să pună la îndoială 
valorile și integritatea acestei ţări...? Dar nu tocmai libertatea de 
a pune întrebări caracterizează America? 

Metzger se opri brusc, se răsuci și se răsti: 

— Ai vorbit ca un blogger fără minte, plin de clișee. Se opri 
din nou în fața ei și zise: Ce-i în neregulă cu tine? De ce îţi 
displace atât de mult ce facem noi? 

— Pentru că ceea ce faceţi voi e greșit. Statele Unite sunt o 
tară unde dictează legile, nu oamenii. 

— Un „guvern” în care dictează legile, o corectă el. John 
Adams. Sună bine. Dar, dacă analizezi, lucrurile nu sunt atât 
de simple. Un guvern al legilor. În regulă. Dar gândește-te la 
asta: legile necesită interpretare și delegare a puterii în jos pe 
scara ierarhică. Oamenilor ca mine, care decid cum să 
implementeze acele legi. 

Ea ripostă: 

— Legile nu presupun ignorarea proceselor corecte și 
executarea arbitrară a cetăţenilor. 


6l john Adams (30 octombrie 1735 - 4 iulie 1826) a fost primul vicepreședinte (între 
1789 și 1797) și al doilea președinte al Statelor Unite (între 1797 și 1801). A fost unul 
dintre cei mai importanţi susținători ai Războiului de Independenţă al Statelor Unite și 
unul dintre diplomaţii majori ai anilor 1770. Este considerat unul dintre părinții 
fondatori ai Statelor Unite ale Americii. (n.tr.). 

— Nu este nimic arbitrar în ce fac eu. 

— Nu? Ucizi oameni despre care crezi că vor comite ceva rău. 

— În regulă, doamnă procuror. Ce zici de un poliţist de pe 
stradă? Vede pe o alee întunecată un infractor care are în mână 
ceva ce s-ar putea să fie o armă. Se pare că este pe cale să 
tragă în cineva. Polițistul e autorizat să ucidă, nu? Unde este 
procesul tău corect aici, unde sunt percheziţionarea și 
confiscarea, unde e dreptul de a-ţi confrunta acuzatorul? 

— A, dar Moreno nu avea o armă. 

— lar uneori, tipul de pe alee are doar un telefon mobil. Dar 
este împușcat oricum, pentru că noi am dat poliţiei dreptul de a 
judeca. Râse cu răceală. Spune-mi, nu ești vinovată de același 
lucru? 

— Ce vrei să zici? se răsti ea. 

— Cum rămâne cu procesul meu drept? Cu cel al lui Barry 
Shales? 

Ea se încruntă și el continuă: 

— Când te-ai apucat să construiești cazul împotriva mea, ai 
făcut cercetări în privința mea? Sau a lui Barry? Ai obţinut 
informaţii secrete de la... să zicem FBI? Ai pus cumva 
„accidental” mâna pe interceptări ale NSA? 

O ezitare ciudată. Oare se înroșea pe sub masca aceea albă? 

— Absolut toate probele pe care le prezint într-un proces au 
fost obţinute respectând amendamentul al patrulea. 

Metzger zâmbi și spuse: 

— Nu vorbesc despre proces. Vorbesc despre obţinerea fără 
mandat a informaţiilor în cadrul anchetei. Trăiești în aceeași 
lume cenușie ca și mine. 

Laurel clipi, dar nu spuse nimic. 

El șopti: 

— Vezi? Amândoi interpretăm, judecăm și luăm decizii. Trăim 
într-o lume cenușie. 

— Mai vrei un citat, Shreve? Blackstone“: „Mai bine scapă 
zece vinovați decât să sufere un nevinovat”. Asta-i ceea ce face 
sistemul meu - se asigură că nevinovaţii nu devin victime. Al tău 
nu face asta. Își pescui cheile din geanta ponosită și adăugă: O 
să urmăresc ce faci. 


62 Sir William (10 iulie 1723 - 14 februarie 1780) - jurist, judecător și politician 
conservator, cunoscut mai ales pentru cartea Comentarii asupra legilor Angliei (n.tr.). 

— Atunci, abia aștept să ne vedem la tribunal, doamnă 
procuror. 

Se răsuci și se îndreptă spre mașina lui. Se așeză pe locul din 
față și încercă să se calmeze respirând adânc. 

„Nu te mai gândi la asta.” 

Cinci minute mai târziu, tresări când auzi telefonul. Văzu că 
era Ruth. 

— Bună, răspunse el. 

— Ăăă... Shreve, am auzit. E adevărată treaba cu Spencer? 

— Mă tem că da. Îți povestesc mai târziu. Nu vreau să vorbesc 
pe o linie nesecurizată. 

— Bine. Dar nu de asta te-am sunat. Am primit un telefon de 
la Washington. 

Vrăjitorul. Uitase de el. 

— A vrut să programeze o discuţie cu tine pentru mâine după- 
amiază. 

Plutonul de execuţie nu se aduna oare în zori? 

— În regulă, spuse el. Trimite-mi detaliile. 

Se întinse. O articulaţie trosni. Apoi spuse: 

— la spune-mi, Ruth... 

— Da? 

— Cum ți s-a părut tonul lui? 

O pauză. 

— El... Nu cred că prea grozav, Shreve. 

— În regulă, Ruth. Mulţumesc. 

Închise și privi aglomeratul loc al faptei care devenise casa lui 
Spencer Boston. Vapori acri de chimicale încă zăboveau în aer, 
învăluind casa și terenul din jur. 

Fumul... 

Deci, asta era. Faptul că Moreno era sau nu vinovat nu era 
relevant, iar Washingtonul avea acum o mulțime de motive 
pentru a desființa SNSO. Metzger își alesese ca director 
administrativ un informator, iar drept contractor, un CEO corupt, 
care ordonase ca niște oameni să fie torturați și uciși. 

Acesta era sfârșitul. 7 

Metzger suspină și băgă mașina în viteză gândind: „Imi pare 
rău, America. Am făcut tot ce-am putut“. 

VII: MESAJE 


SÂMBĂTĂ, 20 MAI 
CAPITOLUL 93 


La ora 9 în dimineaţa zilei de sâmbătă, Lincoln Rhyme își 
manevra scaunul prin laborator și dicta raportul probelor pentru 
procesul lui Walker și pentru argumentarea înţelegerii cu 
Swann. 

Se uită la calendarul lui, afișat pe un monitor mare. 


Operatie, vineri, 26 mai. La spital, la 9 a.m. 
FARA băutură după miezul nopții. De niciun fel. Nicio 
picătură. 


Zâmbi când văzu al doilea rând, scris de Thom. 

Casa era tăcută. Asistentul lui se afla în bucătărie, iar Sachs 
era în apartamentul ei din Brooklyn. Avusese niște probleme cu 
pivniţa, iar acum îl aștepta pe meșter. Mai târziu în cursul zilei, 
ea avea să se vadă și cu Nance Laurel - urmau să se întâlnească 
pentru a bea ceva și a lua cina. 

„Şi să bârfim despre bărbaţi...” 

Rhyme era mulțumit că, în ciuda tuturor așteptărilor, femeile 
deveniseră prietene. Sachs nu avea prea multe. 

Se auzi soneria, iar Rhyme desluși pașii lui Thom îndreptându- 
se spre ușă. Câteva clipe mai târziu, apăru însoţit de o persoană 
înaltă, în costum maro. 

Căpitanul NYPD Bill Myers. Divizia de Servicii Speciale. 
Indiferent ce-o fi fost asta. 

Se salutară, iar bărbatul, pe un ton exuberant, îl felicită pe 
Rhyme pentru rezolvarea cazului. 

— Nici într-un milion de ani nu m-aș fi gândit la asta, rosti 
căpitanul. 

— Intorsătura pe care au luat-o lucrurile a fost surprinzătoare. 

— Chiar așa. Ai făcut niște deducții foarte decente. 

Cuvântul „decent”, se gândi Rhyme, descria doar ceva 
cuviincios din punct de vedere social sau ceva ce nu este 
obscen, neînsemnând nicidecum „corect” sau „bun”. Dar nu poţi 
schimba pe cineva care vorbește doar în jargon, așa că Rhyme 
nu comentă. Işi dădu seama de tăcerea care se lăsase abia când 
Myers începu să studieze cromatograful de gaze cu o intensitate 
pe care circumstanţele - și aparatul în sine - nu le justificau. 

Apoi, căpitanul se uită prin laborator și constată că erau 
singuri. lar Rhyme își dădu seama. 

— E vorba despre Amelia, nu, Bill? 

Își dori să nu fi folosit prenumele ei. Niciunul dintre ei nu era 
nici pe departe superstiţios, exceptând acest vechi obicei. 
Niciodată nu se refereau unul la celălalt folosind prenumele. 

— Da. Ti-a spus Lon despre problemele pe care mi le fac în 
legătură cu sănătatea ei? 

— Da, mi-a zis. 

— Dă-mi voie să-ţi explic mai exact, rosti Myers. Am zis că-i 
ofer un răgaz pentru a încheia acest caz, după care va trebui să 
facă un examen medical. Dar lucrurile s-au schimbat. Am citit 
raportul arestării din Glen Cove, când ea și ofițerul Pulaski l-au 
prins pe Jacob Swann. Raportul medical spune că genunchiul ei 
a cedat complet după ce suspectul a remarcat că o durea și a 
lovit-o în el. Dacă ofițerul Pulaski nu s-ar fi aflat acolo, ar fi fost 
ucisă. La fel și Spencer Boston și, probabil alți câţiva ofițeri din 
forțele tactice atunci când au intrat în forță. 

Rhyme rosti pe un ton sec: 

— L-a prins pe infractor, Bill. 

— A avut noroc. Raportul zice că, după aceea, abia mai putea 
să meargă. 

— Acum se simte bine. 

— Chiar așa? 

Nu, nu era așa. Rhyme nu spuse nimic. 

— Este ca elefantul din cameră, Lincoln. Nimeni nu vrea să 
vorbească despre asta, dar sunt niște circumstanţe delicate. Se 
pune pe ea și pe alţii în primejdie. Am vrut să discut cu tine 
despre asta. Ne-am sfătuit și am luat o decizie. O promovez 
astfel încât să nu mai facă muncă de teren. Va fi supervizor la 
Departamentul de Cazuri Majore. Și va fi înaintată în grad. 
Sergent. Dar știu că se va opune. 

Rhyme era furios. Despre Sachs a lui vorbea căpitanul în cele 
mai ieftine clișee? 

Dar rămase tăcut. 

— Am nevoie s-o convingi, Lincoln, continuă căpitanul. Nu 
vrem s-o pierdem - este prea bună. Insă nu putem s-o păstrăm 
dacă insistă să iasă pe teren. S-o mutăm la birou este singura ei 
opțiune. 

Și ce putea să facă după ce ar fi ieșit din NYPD? Să devină 
consultant ca el? Nu prea era genul lui Sachs. Cu empatia ei 
naturală și cu perseverenţa ei, era un strălucit investigator al 
locurilor faptelor. Insă ea trebuia să fie un poliţist de teren, să 
fie legată de laborator așa cum era el. 

lar criminalistica nu era singura ei specialitate, desigur. S-ar fi 
veștejit de dor dacă n-ar mai fi putut să gonească în viteză 
pentru a împiedica o luare de ostatici sau un jaf în curs de 
desfășurare, confruntându-se cu făptașul. 

— O să vorbești cu ea, Lincoln? 

In cele din urmă, el spuse: 

— O să vorbesc cu ea. 

— Mulţumesc. Este spre binele ei, să știi. Chiar vrem ce-i mai 
nimerit pentru ea. Și așa e cel mai bine pentru toată lumea. 

Căpitanul îi strânse mâna și plecă. 

Rhyme privi masa la care Sachs stătuse recent pentru a lucra 
la cazul Moreno. Avu impresia că simte mirosul de gardenii al 
săpunului preferat de ea, deși probabil că era doar o amintire a 
parfumului. 

„O să vorbesc cu ea...“ 

Apoi își întoarse scaunul și se apropie din nou de panouri, 
examinându-le îndeaproape. Ca întotdeauna, eleganța și 
semnificaţia probelor îl linișteau. 


CAPITOLUL 94 


Propulsat de motorul diesel care pufăia, cargobotul de 33 de 
metri lungime străbătea Marea Caraibelor. Vasta întindere de 
apă turcoaz, cândva fieful piraţilor și al nobililor războinici, era 
acum autostradă pentru turiști și loc de joacă pentru bogătașii 
lumii. 

Vasul care naviga sub pavilion dominican avea 30 de ani 
vechime. Un motor Detroit 16-149 îl făcea să înainteze prin apă 
cu respectabila viteză de 30 de noduri, cu ajutorul unei singure 
elice. Pescajul său era de 4,6 metri, dar astăzi se înălța mai mult 
deasupra apei întrucât nu avea o încărcătură mare. 

Un catarg înalt aflat în partea din faţă domina suprastructura, 
iar puntea - deși spațioasă - era aglomerată, fiind plină cu 
echipament de navigaţie la mâna a doua fixat cu şuruburi, lipit 
sau legat. Cârma era o demodată roată din lemn, cu spiţe. 

„Piraţii...” 

La cârmă se afla îndesatul Enrico Cruz, în vârstă de 52 de ani. 
Acesta era numele lui adevărat, cu toate că majoritatea 
oamenilor îl cunoșteau după pseudonimul Henry Cross, un 
newyorkez care conducea câteva organizaţii caritabile, cea mai 
mare și mai proeminentă fiind Săli de clasă pentru Americi. 

Cruz se afla astăzi singur pe punte, întrucât bărbatul care ar fi 
trebuit să-l însoţească fusese ucis de guvernul Statelor Unite în 
apartamentul 1200 de la South Cove Inn, din Bahamas. Un 
singur glonţ în piept garantase faptul că Roberto Moreno nu 
avea să mai facă această călătorie împreună cu prietenul lui. 

Cruz și Moreno se cunoscuseră în urmă cu câteva decenii, 
când cel mai bun prieten al lui Moreno, fratele lui Cruz, Jose, 
fusese ucis - da, acesta era cuvântul corect - de o rafală dintr- 
un elicopter în Panama, în timpul invaziei din 1989. 

De atunci, cei doi bărbaţi cooperaseră pentru a declanșa un 
război împotriva țării care invadase cu voioșie ţara lor, Panama 
decizând că „vai, scuze, dictatorul pe care îl sprijinim de atâţia 
ani este un om rău la urma urmelor“. 

In campania lor împotriva Statelor Unite, cei doi bărbaţi erau 
diferiți doar în privința metodelor de abordare. Moreno declara 
fățiș și public că este antiamerican, în vreme ce Cruz se 
menținea în anonimat, ceea ce îi îngăduia să pună la cale 
atacuri și să trimită arme și bani acolo unde era nevoie. Dar, 
împreună, Cruz și Moreno reprezentau coloana vertebrală a 
mișcării fără nume. 

Cei doi puseseră la cale moartea a aproape 300 de cetățeni 
americani și străini care susțineau valorile Occidentului: oameni 
de afaceri, profesori, politicieni, oficiali ai Agenţiei Naţionale 
Antidrog, diplomați și familiile lor. 

Aceste atacuri fuseseră izolate și de mică amploare, pentru ca 
autorităţile să nu facă legătură între ele. Insă ceea ce fusese 
plănuit pentru azi era cu totul diferit: un atac masiv asupra 
inimii politice, sociale și corporatiste a Americii. Moreno îl 
pregătise de luni întregi - renunțând la cetăţenie, tăind toate 
legăturile cu America, transferându-și banii din Statele Unite în 
insulele Cayman, cumpărându-și o casă în sălbăticia Venezuelei, 
totul în așteptarea a ceea ce era pe cale să se întâmple. 

lar arma principală a atacului? Vasul care străpungea acum 
valurile. 

Originar din Panama, Cruz cunoștea de mic lumea 
transportului maritim și știa cum să piloteze nave de asemenea 
dimensiuni. În plus, în ziua de azi nu trebuie să știi prea multe 
când te afli la cârmă. Un echipaj competent în sala motoarelor, 
un GPS și un pilot automat pe punte erau tot ce-ţi trebuia. Asta 
era tot. Computerul făcea munca de rutină de a duce vasul la 
destinaţie. Se îndreptau spre nord prin nord-vest, nava fiind 
scufundată 90 de centimetri în apă. Cerul era de un albastru 
strălucitor, vântul, persistent, stropii de apă, caleidoscopici. 

Vasul nu avea niciun nume - sau nu mai avea acum -, fiind 
cumpărat printr-o serie de firme reale, dar obscure, și cunoscut 
doar după numărul de înregistrare. Cândva existase un fișier 
despre el într-un computer din Republica Dominicană, plus o filă 
corespunzătoare într-un registru, conţinând toate datele sale, 
dar fișierul fusese șters, iar fila, ruptă. 

Nava era anonimă. 

Cruz se gândise să o boteze înainte de a pleca din Nassau - 
Roberta, după numele prietenei lui, feminizând-o în mod 
convenabil. Însă apoi se decisese că era mai bine să o 
numească pur și simplu „nava“. Era vopsită în negru și cenușiu, 
dar culorile erau spălăcite și dungate de rugină. Insă el o 
considera frumoasă. 

Privi către destinaţia lor - punctul negru aflat la câţiva 
kilometri distanţă. GPS-ul corecta sistemul de navigaţie pentru a 
compensa forța vântului, noile coordonate fiind transmise 
automat cârmei. Simţi vasul reacţionând. Îi plăcea senzaţia dată 
de faptul că o creatură atât de mare se supunea comenzilor. 

Ușa se deschise și un bărbat veni lângă el. Avea pielea 
neagră, capul în formă de glonţ, era bărbierit și avea trupul 
zvelt. Bobby Cheval purta jeanși, o cămașă din denim cu 

mânecile tăiate și o vestă. Era desculţ. Privi spre orizont și 
spuse: 

— Păcat, nu crezi? Că nu va vedea asta. E trist. 

Cheval fusese principalul contact al lui Robert Moreno în 
Bahamas. 

— Poate că va vedea, rosti Cruz. 

Nu credea asta, dar o zisese pentru a-l liniști pe Cheval, care 
purta o cruce din păr de cal la gât. Cruz nu credea în viaţa de 
apoi și știa că dragul lui prieten Robert Moreno era la fel de mort 
ca inima guvernului care îl ucisese. 

Cheval, care avea să conducă Mișcarea Locală de Preluare a 
Puterii din Bahamas odată ce aceasta avea să fie creată, fusese 
esenţial în punerea în aplicare a planului de astăzi. 

— Se vede vreo navă? Semne de supraveghere? întrebă Cruz. 

— Nu, nu. Nimic. 

Cruz era sigur că nimeni nu bănuia ce avea să se întâmple. 
Fuseseră extrem de atenți. Singurul moment de îngrijorare 
fusese mai devreme în săptămâna aceea, când poliţista cea 
roșcată și sexy apăruse în biroul din Chambers Street al 
organizaţiei Săli de clasă pentru Americi, ca să întrebe despre 
vizita lui Roberto din data de 1 mai. La început, fusese surprins, 
însă Cruz avusese de-a face cu oameni cu adevărat abjecţi - de 
pildă, membri al-Qaeda și rebeli din Cărarea Luminoasă așa că 
nu putea fi impresionat prea ușor. Îi distrăsese atenţia 
detectivului Sachs cu povestea adevărată despre „tipul alb“ 
care îl urmărise pe Roberto - fără îndoială, cineva de la SNSO. Și 
o distrăsese și mai tare cu ficţiunea despre un misterios avion 
particular. 

„O poveste cu cocoșul roșu despre un avion albastru”, se 
gândi el acum și zâmbi. Lui Roberto i-ar fi plăcut. 

— Este gata schiful? îl întrebă Cruz pe Cheval. 

— Da, este. Cât de mult ne apropiem? înainte de a abandona 
vasul. 

— La 2 kilometri va fi în regulă. 

Ajunși acolo, echipajul format din cinci oameni avea să urce în 
ambarcaţiunea de mare viteză în formă de trabuc și să se 
îndrepte în direcţie opusă. Aveau să urmărească pe calculator 
înaintarea navei. Puteau s-o ghideze de la distanţă, în caz că 
GPS-ul și pilotul automat se defectau. Pe punte era montată o 

cameră, astfel încât să poată urmări apropierea vasului de 
destinaţie. 

Loc către care cei doi priveau acum. 

Miami Rover era singura platformă petrolieră a Companiei 
American Petroleum Drilling and Refining aflată în zonă, fiind 
localizată la circa 55 de kilometri de Miami. (Numele era ironic - 
nu avea să mai hoinărească niciodată nicăieri, iar călătoria sa 
spre acest loc începuse din Texas, cu o viteză medie de 4 
noduri.) 

Cu luni în urmă, Moreno și Cruz deciseseră că această 
companie petrolieră avea să fie ţinta pentru cel mai mare 
„mesaj” al lor - American Petroleum furase mari suprafeţe de 
pământ în America de Sud și strămutase mii de oameni, 
oferindu-le așezări jalnice în schimbul semnăturilor pe acte de 
transfer pe care majoritatea nici nu știau să le citească. Moreno 
organizase, în ultimele câteva luni, o serie de proteste în Statele 
Unite și prin alte părţi. Protestele avuseseră două scopuri. 
Primul, să scoată la lumină infracțiunile comise de Ampet. Al 
doilea, să convingă lumea că Moreno nu făcea decât să 
vorbească. Odată ce autorităţile aveau să constate că el numai 
la proteste se gândea, urmau să-și piardă interesul faţă de el. 

Astfel că nimeni nu urmărise pistele care ar fi putut să ducă la 
descoperirea a ceea ce avea să se întâmple astăzi: izbirea 
vasului de Miami Rover. După ciocnire, butoaiele conţinând 285 
de litri de amestec de motorină, îngrășăminte și nitrometan 
aveau să explodeze, distrugând platforma. 

Dar acest lucru în sine, deși comis în numele cauzei, nu era 
suficient, după cum deciseseră Moreno și Cruz. Uciderea a circa 
60 de muncitori și distrugerea celei mai mari platforme 
petroliere din sud-est? Era asemenea gestului comis de tipul 
acela patetic care se sinucisese intrând cu avionul lui în sediul 
IRS din Austin, Texas. Ucisese câţiva oameni. Provocase niște 
pagube, încurcase traficul. Dar în scurt timp lucrurile reveniseră 
la normal în capitala statului cu o stea pe drapel. 

Ceea ce urma să se întâmple astăzi avea să fie considerabil 
mai rău. 

După ce explozia iniţială avea să distrugă platforma, vasul 
urma să se scufunde rapid. La pupa se afla o a doua bombă, 
care avea să ajungă pe fundul apei lângă puţul petrolier. Un 
detonator cu indicator de adâncime urma să declanșeze o altă 

explozie, care avea să distrugă instalaţia de prevenire a erupției 
sondei. Fără prevenitoare, care ar fi putut să împiedice 
curgerea, petrolul avea să se reverse în ocean cu un debit de 
120 000 de barili pe zi, de peste două ori mai mare decât cel 
care se înregistrase cu ocazia dezastrului de pe platforma 
Deepwater Horizon“? din golful Mexic. 

Curenţii de suprafaţă și vântul aveau să grăbească 
răspândirea petrolului în misiunea sa de distrugere a unor 
suprafețe cât mai mari din zonele de coastă ale Floridei și 
Georgiei, fiind posibil să ajungă chiar până în cele două Caroline. 
Porturile urmau să se închidă, transporturile maritime și turismul 
aveau să fie suspendate pe termen nelimitat, milioane de 
oameni încasând o lovitură economică uriașă. 

Roberto spusese: 

— Americanii vor petrol ca să aibă combustibil pentru 
mașinile lor și pentru aerul condiţionat, și pentru companiile lor 
capitaliste. Ei bine, o să le dăm. Și n-au decât să se înece în 
petrolul pe care li-l vom da! 

40 de minute mai târziu, nava se afla la 3 kilometri de Miami; 
Rover. 

Enrico Cruz verifică GPS-ul pentru ultima oară, apoi el și Cruz 
părăsiră puntea. 

— Toată lumea în barcă! spuse Cruz. 

Apoi se grăbi spre cala din faţă, în care clipocea apă murdară, 
și verifică bomba principală. Totul era în regulă. O armă. Făcu 
același lucru cu a doua, dispozitivul care avea să distrugă 
prevenitoarele. 

După aceea reveni rapid pe puntea care se legăna. Aruncă o 
privire dincolo de proră. Da, se îndrepta direct spre platformă. 
Cercetă structura masivă - avea pe puţin 30 de metri deasupra 
apei. Nu se vedeau muncitori. Era tipic. Nimeni de pe 
platformele petroliere nu-și pierdea vremea pe suprastructura 
din fier încins ca să admire peisajul anost. Lucrau din greu în 
interior, majoritatea ocupându-se de garnitura de foraj sau 
dormind în așteptarea schimbului următor. 

Cruz se grăbi spre barcă și cobori pe scara de funie, 
așezându-se alături de Cheval și de ceilalți membri ai 
echipajului. 

Motorul porni. 


6 Hoinar, plimbăreţ (în Ib. engleză în original, n.tr.). 

Dar, înainte de a se desprinde de vas, Cruz își deschise palma 
și își sărută dosul degetelor. Atinse apoi coca ruginită și șopti: 
— Asta-i pentru tine, Roberto! 

Grupul de turiști de pe puntea din faţă a navei de croazieră 
era fotografiat de Jim din New Jersey, spre deosebire de Jim din 
Cleveland ori de Jim din Londra (bine, britanicii preferau 
„James”, dar, fiindcă era în vacanţă, era încântat să le cânte în 
strună celorlalţi). 

Membrii grupului se împrieteniseră în zilele de după plecarea 
pachebotului din Hamilton, Bermuda, după ce își petrecuseră 
prima oră sorbind ameţiţi cocktailuri și constatând coincidențe 
în privinţa carierelor, a numărului de copii... și a numelor. 

Patru Jim și două Sally. 

Jim din California se afla sub punte - nici plasturii și nici 
pastilele de dramamine nu dăduseră rezultate, așa că nu avea 
să apară în fotografie. 

Jim din New Jersey îi alinie pe toţi lângă copastie**, cu toate că 
nimeni nu știa exact ce era aia - nici măcar el nu știa, dar i se 
părea un termen foarte nautic și amuzant de pronunţat. 

— Nimeni să nu cânte Titanic. 

Se cântase mult, mai ales că barurile rămâneau deschise 
până noaptea târziu, dar adevărul era că foarte puţini oameni, 
bărbaţi sau femei, puteau interpreta sentimentalul cântec 
precum Celine Dion. 

— Aia e Florida? întrebă cineva. 

Una dintre Sally, din câte credea Jim din New Jersey. 

Văzu o linie întunecată la orizont, dar se gândi că, probabil, 
erau doar niște nori. 

— Incă nu, nu cred. 

— Dar ce-i aia? E o clădire. 

— O, aia-i platforma petrolieră. Prima din această parte a 
Atlanticului. Aţi văzut știrile? Cam cu un an în urmă. Ei au găsit 
niște petrol între Nassau și Florida. 


6 Bordură de lemn sau de metal montată în partea superioară a balustradei 
bordajelor unei nave (n.tr.). 

— Ei? Care ei? Toată lumea spune mereu „ei“. Ai de gând să 
faci poza aia? Mi se topește margarita. 

— U.S. Petroleum. American Petroleum Drilling. Nu-mi 
amintesc. 

— Urăsc lucrurile astea, murmură Sally din Chicago. Aţi văzut 
păsările din Golf? Toate erau acoperite cu petrol. A fost cumplit. 
Am plâns. 

— Și, vreme de luni întregi, n-am putut găsi creveţi buni. 

Fotograful își puse subiecţii să se alinieze lângă copastie și 
apăsă de mai multe ori declanșatorul aparatului Canon. 

Clic, clic, clic, clic, clic... 

De suficiente ori pentru a se asigura că nimeni nu clipise. 

Dovada vacanței lor se înregistră pe un cip de siliciu, apoi 
turiștii se răsuciră pentru a privi marea, iar conversaţia se 
îndreptă spre cină și cumpărături în Miami, spre hotelul 
Fontainebleau și... oare mai era deschisă vila Versace pentru 
public? 

— Am auzit că avea un duș pentru opt persoane, spuse Jim 
din Londra. 

Claire se îndoia. 

— Rahat! icni Jim din New Jersey. 

— lubitule! îl dojeni soția lui. 

Însă aparatul foto se ridică din nou, iar până când sunetul 
exploziei ajunse la ei, toţi se răsuciseră deja, privind spre 
enormul nor în formă de ciupercă ce se ridica la peste 300 de 
metri. 

— O, lisuse! E platforma petrolieră. 

— Nu, nu! 

— O, Dumnezeule! Cineva să sune undeva. 

Clic, clic, clic, clic... 


CAPITOLUL 96 


— Care este evaluarea pagubelor? 

Shreve Metzger, în jeanși albaștri și cu o cămașă albă cu 
mâneci lungi parțial băgată în pantaloni, era aplecat spre 
monitorul unui computer, privind fix fumul și păcla ce pluteau 

peste Marea Caraibelor, care se afla la 1 600 de kilometri 
depărtare. 

— E complet distrusă, spuse cu o voce lipsită de emoție o 
specialistă în comunicaţii de la SNSO, aflată în faţa unui panou 
de control, o tânără care avea părul prins la spate într-un coc ce 
părea dureros de strâns. 

Scena de pe monitor releva extrem de clar că nu mai 
rămăsese nimic în afară de o peliculă de petrol și niște resturi. 

Și fum. Mult fum. 

„E complet distrusă...” 

Lincoln Rhyme și Amelia Sachs, împreună cu Metzger și 
specialista în comunicaţii se aflau în biroul din faţă al centrului 
de control de la sol al SNSO de pe Rector Street, în sudul 
Manhattanului. În fosta parcare. 

Rhyme privi cu ochii îngustați pelicule de petrol și resturile de 
lemn și de plastic care fuseseră, până în urmă cu 30 de 
secunde, nava de mărfuri dominicană de 30 de metri pe care 
Henry Cross, alias Enrico Cruz, prietenul lui Robert Moreno, o 
lansase spre Miami Rover, platforma petrolieră din largul coastei 
Floridei aparținând companiei American Petroleum Drilling and 
Refining. 

Specialista în comunicaţii își atinse căștile. 

— Domnule director, s-a raportat o a doua detonare sub apă. 
La circa 250-275 de metri adâncime. 

O clipă mai târziu, văzură pe monitorul de mare rezoluție o 
ușoară bolboroseală a apei. Atâta tot. Rhyme presupuse că, 
indiferent cât de mare fusese a doua bombă, menită probabil să 
distrugă puţul platformei, o asemenea cantitate de apă avusese 
un efect atenuator. 

Rhyme se uită prin peretele de sticlă care împărțea 
containerul în două: Camera ucigașă și centrul de control de la 
sol. În lumina slabă, îl văzu pe bărbatul care tocmai provocase 
acea distrugere - și care salvase viețile oamenilor de pe 
platformă, precum și o mare parte din coasta Floridei. 

Nebăgându-i în seamă pe cei care îl priveau, Barry Shales se 
afla la staţia de operare a dronei. Lui Rhyme i se păru că arăta 
ca un cockpit de avion. Shales stătea aplecat înainte, aparent 
foarte relaxat, într-un confortabil fotoliu de piele bej, uitându-se 
la cinci monitoare cu ecrane plate. 

Mâinile ofițerului SNSO se aflau pe două joystickuri, deși 
ocazional mai răsucea sau apăsa câte unul din cele o sută de 
butoane, discuri, întrerupătoare și taste. 

Rhyme observă că cineva montase o centură de siguranţă pe 
scaun, care atârna desprinsă pe podea. O glumă, desigur. 

Shales era singur în încăperea întunecată, izolată fonic din 
câte se părea, probabil pentru a nu fi deranjat de zgomotele 
făcute de colegi - sau de vizitatori precum Rhyme și Sachs. 
Livrarea de mesaje mortale din cer presupunea, fără îndoială, o 
concentrare supremă. 

Specialista în comunicaţii, aflată în legătură și cu personalul 
care se ocupa de securitate pe platforma petrolieră a companiei 
American Petroleum, apăsă și ea câteva butoane și puse niște 
întrebări, după care îi anunţă pe Metzger, pe Rhyme și pe Sachs: 

— Se confirmă că nu s-a înregistrat nicio avarie la Miami 
Rover sau la prevenitoare. Nimeni nu a fost rănit, cu excepţia 
unor dureri de urechi. 

Care nu erau deloc surprinzătoare atunci când o bombă 
masivă cu îngrășăminte exploda la un kilometru de tine. 

Cu o jumătate de oră în urmă, în timp ce revedea probele, 
Rhyme realizase brusc că niște lucruri nu se legau. După ce 
dăduse o mulţime de telefoane, dedusese că un atac era 
iminent. Il contactase pe Metzger. Urmase o dezbatere febrilă la 
Washington și la SNSO. Trimiterea unor avioane de vânătoare 
necesita obținerea prea multor autorizaţii de la Pentagon în sus 
- obţinerea aprobării avea să dureze câteva ore. 

Metzger, desigur, avea o soluţie. Apelase la Barry Shales, care 
era oricum în drum spre sediu pentru a-și ridica lucrurile 
personale - Metzger le explicase că pilotul se decisese să 
părăsească SNSO. 

Având în vedere oribilele consecințe ale atacului iminent - era 
o chestiune de minute -, fostul ofițer de aviaţie acceptase fără 
nicio tragere de inimă să-i ajute. Pilotase drona de la Homestead 
exact deasupra vasului de marfă și o făcuse să zboare la punct 
fix. Aparent, nava era abandonată - văzuseră echipajul 
coborând într-o barcă și îndepărtându-se rapid. Fiindcă ordinele 
de a se opri, transmise vasului prin radio, fuseseră ignorate, 

Shales lansase o rachetă Hellfire, care lovise partea din față, 
unde Rhyme presupunea că fusese plasată bomba. 

Punct ochit, punct lovit. 

Shales îndreptă apoi drona într-o altă direcţie și începu să 
urmărească mica ambarcaţiune în care se afla echipajul care 
abandonase nava cu 30 de minute mai devreme. Pe monitor 
apăru o barcă de viteză neagră, prelungă, care tăia valurile, 
îndepărtându-se de platformă și de explozie. 

Rhyme auzi vocea lui Barry Shales în difuzorul montat pe 
tavan: 

— UAV 481 către Centrul Florida. Am a doua ţintă în raza de 
acţiune și o fixez în colimator. 1 860 de metri distanță până la 
țintă. 

— Recepţionat, 481. Apropie-te la 900 de metri. 

— Recepţionat, Centrul Florida. 481. 

Rhyme îi văzu pe monitor pe Henry Cross și pe marinarii care 
abandonaseră nava grăbindu-se să se pună la adăpost. Nu li se 
vedeau bine expresiile, dar limbajul trupului sugera confuzie și 
îngrijorare. Foarte probabil, nu auziseră drona și nici nu 
văzuseră racheta, așa încât își imaginau că o defecțiune a 
bombei  cauzase  detonarea prematură. Poate gândeau: 
„Dumnezeule, asta s-ar fi putut întâmpla cât eram încă la bord“. 

— 481 către Centrul Florida. Sunt la 900 de metri distanţă de 
țintă. Am în colimator al doilea vas. Având în vedere viteza sa, 
va ajunge la Harrogate Cay în zece minute. Te rog, comunică-mi 
ce să fac. Ș 

— Recepţionat. Verificăm acum pe frecvențele generale. Incă 
n-am primit niciun răspuns. 

Shales răspunse calm: 

— Recepţionat. 481. 

Rhyme se uită la Sachs, pe al cărei chip se citea aceeași 
îngrijorare pe care o simţea și el. Oare erau pe cale să fie 
martori la executarea rapidă a șase oameni? Se pomeniseră 
prinși într-o acţiune teroristă. Dar riscul fusese neutralizat, în 
plus - se întreba Rhyme acum - chiar toţi erau teroriști? Dacă 
unul sau doi dintre ei erau marinari nevinovaţi, care habar n- 
avuseseră ce transporta vasul și ce misiune avea? 

Brusc, conflictul dintre Shreve Metzger și Nance Laurel îi 
captă în forță și dureros atenţia. 

— 481, sunt Centrul Florida. N-am primit niciun răspuns. 
Lansarea încărcăturii este autorizată. 

Rhyme îl văzu pe Barry Shales încremenind. 

Rămase absolut nemișcat preţ de o clipă, apoi se aplecă în 
față și îndepărtă capacul unui buton de pe pupitrul de comandă 
din faţa lui. 

Shreve Metzger rosti în microfonul aflat pe biroul din faţa lui: 

— Barry, trage cu pușca în faţa provei lor. 

Vocea lui Shales se auzi la difuzor: 

— UAV 481 către Centrul Florida. Negativ în privinţa lansării 
încărcăturii. Trec pe modul LRR. 

— Recepţionat, 481. 

În Camera ucigașă, Barry Shales mânui joystickul și privi cu 
ochii îngustaţi imaginea video a ambarcaţiunii care se deplasa 
cu viteză. Atinse un panou negru din faţa lui. O scurtă întârziere, 
apoi, în tăcerea sinistră, trei jerbe de apă se ridicară succesiv la 
câţiva metri în fața bărcii. 

Ambarcaţiunea îngustă își continuă drumul, în timp ce toţi cei 
aflaţi în ea priveau de jur-împrejur. Câţiva dintre marinari 
păreau foarte tineri, abia trecuţi de vârsta adolescenţei. 

— Centrul Florida către 481. Nu înregistrăm nicio schimbare a 
vitezei țintei. Lansarea încărcăturii încă este autorizată. 

— Recepţionat. 481. 

Vreme de o clipă, nu se întâmplă nimic. Apoi, cu un zvâcnet, 
barca de viteză încetini și se opri pe apă. Doi dintre marinari 
arătau spre cer - totuși, nu spre cameră. Nu puteau vedea 
drona, dar înţeleseseră cu toţii unde se afla dușmanul lor. 

Aproape la unison, își ridicară mâinile. 

Ceea ce urmă fu amuzant. Apa era agitată, iar barca, mică. 
Cu toţii încercau să-și menţină echilibrul, dar se temeau că, 
dacă și-ar lăsa braţele jos, moartea din cer avea să îi găsească. 
Doi căzură, dar se ridicară repede, cu mâinile ridicate. Arătau ca 
niște bețivi care încercau să danseze. 

— Centrul Florida către UAV 481. Confirm că s-au predat. 
Marina militară trimite o navă de patrulare din clasa Cyclone, 
Firebrand, care se află la 1,8 kilometri distanţă și se apropie cu 
30 de noduri. Ţine pe loc ţinta a doua până la sosirea sa. 

— Recepţionat. 481. 

CAPITOLUL 97 


Barry Shales închise ușa Camerei ucigașe și, ignorându-l pe 
Shreve Metzger, se îndreptă spre Rhyme și Sachs. Dădu din cap 
în chip de salut. 

Poliţista îl lăudă pentru felul în care pilotase drona. 

— Scuze, vreau să spun UAV. 

— Da, doamnă, rosti el pe un ton lipsit de emoție, în timp ce 
ochii lui de un albastru strălucitor priveau în altă parte. 

Probabil că rezerva lui era pricinuită de faptul că se afla în 
faţa a doi oameni care intenţionaseră să-l acuze de crimă. 
Reflectând mai bine, Rhyme aprecie că nu acesta era motivul. 
Pur și simplu părea să fie o persoană foarte retrasă. 

Poate că, atunci când ai un talent ca al lui, psihic și afectiv te 
afli într-un alt loc în cea mai mare parte a timpului. 

Shales se întoarse spre Rhyme. 

— A trebuit să ne mișcăm foarte repede, domnule. N-am avut 
ocazia să te întreb cum de ţi-ai dat seama... mă refer la atacul 
asupra platformei petroliere. 

Criminalistul spuse: 

— Existau niște probe pe care nu le-am luat în calcul. 

— Desigur, domnule. Eşti țarul probelor, după cum zicea 
cineva. 

Rhyme decise că îi plăcea destul de mult expresia aceea plină 
de miez. Avea s-o ţină minte. 

— Și anume parafină cu o moleculă ramificată, un compus 
aromatic, un cicloalcan... a, și niște alchene. 

Shales clipi de două ori. 

— Sau, într-o exprimare mai simplă, petrol nerafinat, explică 
Rhyme. 

— Petrol nerafinat? 

— Exact. Au fost găsite urme pe pantofii și pe hainele lui 
Moreno și ale bodyguardului. Probabil că le-au cules înainte de 
atacul tău, când au plecat de la South Cove Inn pentru a se duce 
la întâlniri. Ei bine, nu m-am gândit prea mult la asta - în fond, 
în Bahamas există niște rafinării și locuri de depozitare a 
petrolului. Însă apoi mi-am dat seama de ceva: în dimineaţa zilei 
în care a murit, Moreno s-a întâlnit cu câţiva oameni de afaceri 
pentru a demara niște operațiuni de transport și de agricultură 

legate de Mișcarea Locală de Preluare a Puterii. Însă noi știam 
că  îngrășămintele, motorina și  nitrometanul fuseseră 
transportate cu săptămâni în urmă la firmele lui. Dacă acele 
companii încă nu existau, de ce cumpărase aceste chimicale? 

— Și ai făcut legătura între petrolul nerafinat și o posibilă 
bombă. 

— Știusem de platformă din informaţiile iniţiale despre 
planurile lui Moreno pentru data de 9 mai. Din moment ce 
Moreno era atât de vocal împotriva companiei American 
Petroleum Drilling, poate că acea companie chiar era o ţintă la 
urma urmelor - pentru un atac real, nu doar un protest. Cred că, 
duminică sau luni, s-a dus să se întâlnească cu lucrătorii de pe 
platformă - probabil, pentru a obţine informaţii de ultimă oră 
despre măsurile de securitate de-acolo. A, și mai era un lucru 
care n-avea sens. Sachs și-a dat seama de asta. 

Ea spuse: 

— Când Moreno a venit la New York, mai devreme în această 
lună, singura întâlnire la care nu și-a invitat interpreta a fost cea 
cu Henry Cross de la Săli de clasă pentru Americi. De ce n-a 
invitat-o? Cele mai multe întâlniri au fost inocente - Moreno n-ar 
fi lăsat-o să traducă dacă era ceva ilegal. Dar în cazul întâlnirii 
cu Cross? Dacă era inocentă, cu ce-l deranja prezența Lydiei 
Foster, chiar dacă n-avea ce să traducă? Ceea ce mi-a spus că 
poate nu era tocmai inocentă. lar Cross mi-a povestit despre un 
misterios avion albastru pe care Moreno îl tot vedea. Ei bine, n- 
am găsit niciun avion albastru care să fi avut planuri de zbor ce 
puteau să corespundă călătoriilor lui Moreno. Acesta e genul de 
lucru pe care cineva îl spune poliţiei pentru a o trimite pe o pistă 
falsă. 

Rhyme reluă: 

— Ei bine, Săli de clasă pentru Americi avea sedii în Nicaragua 
- de acolo fiind trimise motorina, îngrășămintele și nitrometanul. 
Erau prea multe legături pentru a fi simple coincidențe. Am 
căutat informaţii despre Cross și am descoperit că, în realitate, îl 
chema Cruz și că se cunoșteau de mult. Fratele lui Cruz fusese 
cel mai bun prieten al lui Moreno, cel care fusese ucis în timpul 
invaziei din Panama. Acesta a fost motivul pentru care s-a întors 
împotriva Statelor Unite. Am aflat ce călătorii și ce tranzacții cu 
cardul a făcut Cruz și am descoperit că ieri a luat un avion de la 
New York la Nassau. Contactul meu de la poliţia din Bahamas a 

aflat că el și Moreno navlosiseră un vas de marfa cu o lună în 
urmă. Care a părăsit postul în dimineaţa asta. Poliţia a făcut un 
raid în depozitul în care fusese andocată nava și a găsit urme de 
explozibili. Asta a fost suficient pentru mine. L-am sunat pe 
Shreve. El te-a sunat pe tine. 

— Deci, la urma urmelor, Moreno nu a fost nevinovat, șopti 
Shales uitându-se la Metzger. 

Sachs spuse: 

— Absolut deloc. Ai doborât un om rău, aviatorule. 

Ofiţerul se uită la șeful lui. Expresia din ochii săi albaștri era 
complexă. Și conflictuală. Un mod în care ar fi putut fi 
interpretată era: „La urma urmelor, ai avut dreptate, Shreve. Ai 
avut dreptate”. 

Rhyme adăugă: 

— Și ăsta nu avea să fie singurul lui proiect. 

Le relată celor doi bărbaţi despre interceptarea pe care Nance 
Laurel le-o citise cu ocazia primei lor întâlniri. 

„Am plănuit multe alte asemenea mesaje...“ 

— Barry, rosti Metzger, mă duc să-i conduc pe musafirii noștri. 
Apoi am putea vorbi în biroul meu? Te rog. 

O pauză demnă de Nance Laurel. În cele din urmă, aviatorul 
încuviinţă din cap. 

Metzger îi însoţi până la ieșirea din celălalt capăt al parcării și 
le multumi călduros. 

Odată ieșiți pe poartă, Rhyme cobori panta tăiată în trotuar și 
traversă strada spre locul unde aștepta dubiţa cu Thom la volan. 
Sachs cobori de pe trotuar. Rhyme o văzu tresărind și gemând 
ușor de durere. Il privi pe furiș, parcă pentru a verifica dacă o 
prinsese încruntându-se, apoi se uită repede înainte. 

Gestul ei îl străpunse ca un cuțit. Era ca și cum l-ar fi minţit. 

Și o minţi și el - se prefăcu că n-a observat. 

Ajunși pe partea cealaltă a străzii, își continuară drumul spre 
dubiță. La un moment dat, Rhyme frână scaunul Merits, oprindu- 
se în mijlocul trotuarului. 

Ea se întoarse spre el. 

— Ce este, Rhyme? 

— Sachs, trebuie să vorbim despre ceva. 

CAPITOLUL 98 


Telefonul sună conform programului. 

Indiferent ce altceva ai fi putut spune despre el, Vrăjitorul era 
în orice caz punctual. 

Stând la biroul lui din sediul oarecum pustiu al SNSO în acea 
după-amiază de sâmbătă, Shreve Metzger se uită spre lumina 
care clipea la telefonul lui magic și ascultă atent trilul soneriei - 
decisese că era exact precum ciripitul unei păsări. Se gândi să 
nu răspundă. 

Și să nu-i mai răspundă niciodată acestui om. 

— Metzger. 

— Shreve! Ce mai faci? Am aflat despre lucrurile interesante 
care s-au petrecut acolo. Long Island. Eu am fost membru la 
Meadowbrook, știai asta? Nu joci golf, nu? 

— Nu. 

Și mai adăugă un „domnule” înăbușit. 

Vocea deveni din nou vrăjitorească, joasă, tăioasă: 

— Am vorbit despre acuzaţiile împotriva lui Spencer. 

— Am putea construi un caz... dacă vrem, replică Metzger. 

Își scoase ochelarii anosti, șterse lentilele și și-i puse la loc. 
Spre deosebire de Marea Britanie, în această ţară nu era 
neapărat o infracţiune să divulgi un document secret dacă nu 
făceai spionaj pentru un alt stat. 

— Da, bine, va trebui să ne analizăm priorităţile, desigur. 

„Da, bine...” 

Metzger își scoase apoi unghiera. Dar nu mai rămăsese nimic 
de tăiat. O răsuci absent pe birou, apoi o puse la loc. 

— Și aţi făcut o treabă bună în Florida. Interesant cum o 
informaţie proastă s-a dovedit în final a fi bună. Ca prin magie. 
David Copperfield, Houdini. 

— Sunt arestaţi toţi. 

— Mă bucur să aud asta. După care, de parcă împărtășeau 
niște bârfe de la Hollywood, Vrăjitorul spuse: Trebuie să-ţi zic 
ceva, Shreve. Mai ești acolo? 

„Cu câtă veselie îmi comunică sentinţa de condamnare la 
moarte.” 

— Da. Continuă. 

— Am primit un telefon de la un prieten de la Langley. Mi-a zis 
câte ceva despre o anumită persoană care a fost recent în 
Mexic. Un anumit personaj, repetă Vrăjitorul, îţi amintești de el? 

— În Reynosa, rosti Metzger. 

— Acolo. Și ghici ce? își petrece vacanţa la Santa Rosa, lângă 
Tijuana. 

— Serios? 

— Categoric. Și se pare că încă mai plănuiește să livreze 
produsele sale speciale în viitorul apropiat. În viitorul foarte 
apropiat. 

Așadar, al-Barani Rashid se mutase pe coasta vestică pentru 
a se ascunde. 

— Tocmai a fost zărit împreună cu câţiva parteneri, însă 
prietenii lui vor pleca mâine-dimineaţă. lar prietenul nostru va fi 
singur într-o căsuță drăguță toată ziua de mâine. Și vestea bună 
este că și comitetul local de turism este foarte de acord cu vizita 
noastră. Așa că mă întreb dacă nu ne-ai putea trimite un plan de 
călătorie revizuit pentru a-l aproba. Detaliile sunt pe drum. 

Un nou OESS? 

„Dar nu sunt concediat?” se întrebă Metzger. 

— Desigur, mă apuc imediat de el. Dar...? 

— Da? 

Metzger întrebă: 

— Acele ședințe? Problemele legate de buget? 

O pauză. 

— A, comitetul a trecut la alte chestiuni. După o fracțiune de 
secundă, Vrăjitorul zise cu asprime: Dacă ar fi existat probleme, 
ți-aș fi spus, nu crezi? 

— Ba da. Desigur. 

Clic. 


423 


VIII: CÂND TE MIȘTI... 


VINERI, 26 MAI 
CAPITOLUL 99 


Dimineaţa operaţiei. 

Urmat de Sachs și de Thom, străbătu repede coridorul 
spitalului, îndreptându-se spre camera de așteptare a secției de 
proceduri chirurgicale, unde pacienţii puteau sta cu prietenii și 
cu familia până erau trimiși la tăiere. 

— Urăsc spitalele, spuse Sachs. 

— Serios? De ce? întrebă Rhyme; era în toane bune. 
Personalul poate fi atât de fermecător, iar mâncarea, atât de 
bună. Capeţi ultimele numere ale revistelor. Plus toate 
miracolele medicinii moderne, proclamă Rhyme. Dacă-mi ierți 
aliteraţia. 

Sachs râse scurt. 

Așteptau doar de cinci minute când doctorul intră în încăpere 
și dădu mâna cu ei, cercetând apoi cu atenţie braţul drept și 
degetele care puteau fi articulate. 

— Bine, rosti el. Foarte bine. 

— Fac tot posibilul. 

Medicul le explică ceea ce știau deja cu toţii: că operaţia avea 
să dureze trei ore, posibil ceva mai mult. Apoi, era de așteptat 
să stea în camera de recuperare circa o oră. Totuși, chirurgul 
avea să vină acolo imediat după operaţie, pentru a le spune 
cum decurseseră lucrurile. 

Emanând încredere, bărbatul zâmbi și se duse să-și pună 
halatul și să se spele pe mâini. 

Asistenta care se ocupa de pregătirile preoperatorii, o afro- 
americană drăguță îmbrăcată într-un halat cu cățeluși, veni și se 
prezentă zâmbind larg. Era un lucru înfricoșător să-ţi pierzi 
cunoștința, să fii tăiat și făcut apoi la loc. Unii membri ai 
personalului medical nu apreciau corect trauma pacientului, dar 

această femeie o făcea, încercând să creeze o atmosferă 
destinsă. În cele din urmă, întrebă: 

— Gata? 

Amelia Sachs se aplecă și-l sărută pe Rhyme pe gură. Apoi își 
îndreptă trupul și, șchiopătând, o urmă pe asistentă pe coridor. 

El strigă: 

— Vom fi în camera de recuperare când te trezești. 

Ea se întoarse: A 

— Nu fi nebun, Rhyme. Intoarce-te acasă. Rezolvă un caz sau 
ceva. 

— Vom fi în camera de recuperare, repetă el în timp ce ușa se 
închise și ea dispăru. 

După o clipă de tăcere, Rhyme îi spuse lui Thom: 

— N-ai întâmplător la tine una dintre sticluțele acelea 
miniaturale de whisky? De când am zburat la Nassau... 

El insistase ca asistentul să strecoare niște scotch în avion, 
deși aflase că, la clasa întâi, puteai să bei cât de mult voiai - 
sau, mai precis, cât era dispus asistentul să-ți permită. 

— Nu, și nu ţi-aș da nici dacă aș avea. Este ora 9 dimineață. 

Rhyme se încruntă. 

Se uită din nou la ușa prin care dispăruse Sachs. 

„Nu vrem s-o pierdem - este prea bună. Insă nu putem s-o 
păstrăm dacă insistă să iasă pe teren...“ 

Da, avusese o discuţie cu Sachs, după cum insistase Bill 
Myers. 

Cu toate că mesajul fusese puţin diferit faţă de cum dorise 
căpitanul. Nici slujba de birou la NYPD, nici pensionarea 
timpurie, nici perspectiva de a deveni consultant pe probleme 
de securitate nu erau opţiuni pentru Amelia Sachs. Exista o 
singură soluţie pentru a evita aceste coşmaruri. Rhyme îl 
contactase pe dr. Vie Barrington și obținuse numele celui mai 
bun chirurg din oraș specializat în tratarea artritei severe. 

Omul spusese că era posibil s-o poată ajuta - conversaţia lui 
Rhyme cu Sachs după ce plecaseră sâmbătă de la SNSO fusese 
despre posibilitatea ca ea să facă o operaţie care să-i 
îmbunătăţească starea de sănătate... și care să-i permită să 
rămână pe teren. „S-o punem la birou“ fusese o exprimare 
foarte nefericită a căpitanului Myers. 

Fiindcă nu avea artrită reumatoidă - o boală a sistemului 
imunitar care afecta toate încheieturile -, ci mult mai comuna 

osteoartrită, era suficient de tânără pentru ca o operaţie la șold 
și la genunchi să-i ofere peste zece ani de viaţă normală înainte 
de a fi necesară o înlocuire a articulației. 

Ea se gândise și, în cele din urmă, fusese de acord. 

In sala de așteptare, Rhyme se uită la celelalte circa zece 
persoane aflate acolo - cupluri, bărbaţi sau femei singure, 
familii... Unii nemișcați alţii cufundaţi în dialoguri intense care 
nu se deslușeau foarte clar, unii nervoși, alţii apelând la ritualuri 
care să le distragă atenţia - amestecând în cafea, deschizând 
pungi foșnitoare cu snackuri, studiind reviste, scriind mesaje sau 
jucând jocuri pe telefon. 

Rhyme observă că, spre deosebire de felul în care se 
desfășurau lucrurile pe străzile din New York, nimeni nu-i acorda 
aici o atenţie neinteresată mai mult de o milisecundă. Era într- 
un scaun cu rotile, iar acela era un spital. Acolo, el era normal. 

Thom întrebă: 

— l-ai spus doctorului Barrington că ai anulat operaţia? 

— l-am spus. 

Asistentul rămase tăcut câteva clipe. Ziarul Times din mâinile 
lui tremură foarte puţin. Deși indisolubil și, într-un anumit fel, 
intim uniţi de circumstanţe și de meserie, ei doi nu se simţiseră 
niciodată în largul lor discutând chestiuni personale. Lincoln 
Rhyme cu atât mai puţin. Totuși, fu surprins să descopere că se 
simţea bine confesându-i-se lui Thom: 

— Ceva s-a întâmplat când am fost în Bahamas. 

Ochii lui erau aţintiţi asupra celor doi soţi de vârstă mijlocie 
care încercau, destul de neconvingător, să se liniștească unul pe 
altul. „In legătură cu soarta cui? se întrebă Rhyme. A unui 
părinte în vârstă? Sau a unui copil?” 

Era o diferență ca de la cer la pământ. 

Rhyme continuă: 

— Pe limba aceea de pământ unde noi am crezut că se află 
cuibul lunetistului. 

— Când ai ajuns în apă. 

Criminalistul rămase tăcut un moment, retrăind nu oroarea de 
a se fi aflat în apă, ci a faptelor care duseseră la asta. 

— Puteam să deduc foarte ușor că Mercury-ul auriu va 
apărea. 

— Cum? 

— Tipul cu camioneta. Cel care arunca gunoi în șanțul de 
lângă drum. 

— Cel care s-a dovedit a fi șeful. 

— Da. De ce a venit tocmai la capătul limbii de pământ pentru 
a arunca sacii? Exista un loc public de aruncat gunoiul la doar 
400 de metri distanţă, chiar lângă SW Road. Și cine vorbește la 
celular atunci când aruncă niște saci grei? Le spunea unde 
suntem celor doi aflaţi în Mercury. A, plus că era îmbrăcat cu un 
tricou - așa cum Îmi ziseseși că purta unul dintre cei trei bărbaţi 
din Mercury. Dar mi-au scăpat toate indiciile. Le-am văzut, dar 
mi-au scăpat. Și știi de ce? 

Asistentul clătină din cap. 

— Pentru că aveam pistolul. Arma pe care Mychal mi-o 
dăduse. Nu aveam nevoie să analizez situația. Nu avem nevoie 
să-mi folosesc mintea - pentru că, la o adică, puteam să rezolv 
lucrurile folosindu-mă de pistol. 

— Doar că n-ai putut. 

— Doar că n-am putut. 

Un doctor într-un halat mototolit și pătat intră în încăpere și 
ochi nerăbdători se năpustiră spre el precum șoimul lui Rhyme 
asupra unui porumbel. Bărbatul găsi familia pe care o căuta, se 
apropie și le dădu oamenilor vești aparent bune. Rhyme 
continuă: 

— M-am întrebat adesea dacă nu cumva accidentul mi-a 
ascuţit mintea. Dacă nu m-a silit să gândesc mai bine, mai clar, 
să fac deducţii mai profunde. Pentru că am fost nevoit. Nu 
aveam altă opţiune. 

— lar acum, crezi că răspunsul este da. 

Rhyme încuviinţă dând din cap. 

— În Bahamas, eu, tu și Mychal aproape că am fost uciși din 
cauza acestei scăpări. Nu se va mai repeta. 

Asistentul spuse: 

— Am impresia că-mi zici că nu vei mai face o altă operaţie. 

— Așa este. Care a fost replica aceea din filmul la care mi-ai 
spus să mă uit? Mi-a plăcut. Deși, probabil că n-am recunoscut 
la vremea aceea. 

— Care dintre ele? 

— Un film poliţist. Cu mult timp în urmă. Eroul a spus ceva de 
genul: „Un om trebuie să-și cunoască limitele”. 

— Clint Eastwood. Thom se gândi la asta, apoi adăugă: Este 
adevărat, dar ai putea să zici și: „Un om ar trebui să-și cunoască 
forța”. 

— Eşti atât de afurisit de optimist. Rhyme își ridică mâna 
dreaptă și își privi degetele, apoi își lăsă braţul jos. Asta este 
suficient, zise el. 

— Este singura alegere pe care ai fi putut s-o faci, Lincoln. 

Rhyme ridică întrebător o sprânceană. 

— Altminteri, aș fi rămas fără serviciu. Și n-aş mai găsi pe 
nimeni atât de dificil pentru care să lucrez. 

— Mă bucur că am stabilit standarde atât de înalte, mormăi 
Rhyme. 

Apoi, subiectul și implicaţiile sale ciudate dispărură precum 
zăpada de pe o capotă fierbinte. Cei doi bărbaţi rămaseră tăcuți. 

Două ore mai târziu, ușa dinspre sălile de operaţii se deschise 
și alt doctor apăru. Din nou, toţi ochii se agăţară de bărbatul în 
verde, dar acesta era chirurgul lui Sachs, care se îndreptă direct 
spre Rhyme și Thom. 

În vreme ce restul persoanelor din sală reveniră la cafeaua 
luată de la automat la reviste și la SMS-uri, chirurgul se uită 
dinspre Thom spre Rhyme și spuse: 

— A decurs bine. Se simte minunat. S-a trezit și a cerut să vă 
vadă. 

REȚETELE LUI JACOB SWANN 


Cititorii care doresc să experimenteze talentele lui Jacob 
Swann - pe cele culinare, nu criminale - pot găsi un link către 
rețetele felurilor de mâncare menționate în această carte, multe 
dintre ele fiind variațiunile mele pe marginea celor clasice, pe 
site-ul meu: www. Jefferydeaver.com. 

- J.D. 

MULTUMIRI 


Lui Mitch Hoffman, Jamie Raab, Lindsey Rose, David Young - 
și obişnuiților mei: Madelyn Warcholik, Deborah Schneider, 
Cathy Gleason, Julie Deaver, Jane Davis, Will și Tina Anderson. 
N-aș fi reușit fără voi! 

